
tu mane dabar tempi ir trauki, stebukle tu ir nesutramdo- 
masai? Sprunki tu nuo manęs jau vėlei, saldus išdykeli, 
nedekingasai! 

Aš šokdamas tave vejuosi, seku tave aš pedsaku men- 
ku. Kur tu esi? Duok ranką! Arba nors pirštą vieną!* 


Friedrichas Nietzsche „Štai taip Zaratustra kalbėjo“ 


Tikroji filosofijos reikšme glūdi mąstymo demesio per- 
orientavime į save. 

Paulis Valery ,, Henri Bergson' 


Mūsų laikais esama skirtingų, bet labai stiprių impulsų prieš 
universitetuose tarpusią ir puoselėtą akademinę filosofijos tradi- 
ciją. Žinoma, akademinės tradicijos kritika — ne savitikslis, ji at- 
spindi visuomenės permainas, naują mokslo ir žiniasklaidos vaid- 
menį, vis dinamiškesnį keitimąsi informacija. Pirmieji šias 
permainas pajuto jautriausi praėjusio amžiaus dvasios „seismo- 
grafai“: Friedrichas Nietzsche ir Sérenas Kierkegaardas. Jie pra- 
dėjo diskusiją apie filosofijos vaidmenį dabarties uždavinių sam- 
pratoje, ir ši diskusija pasidarė itin atkakli XX a. pabaigoje. Tie du 
mąstytojai, savo amžininkų net nelaikyti filosofais, privertė iš naujo 
įvertinti „profesorių“ filosofiją, kuri savo intelektualinėse įžval- 
gose buvo „pametusi“ gyvenimą kaip baigtybes ir begalybės sin- 
tezę. Kierkegaardas tyrinėjo egzistenciją meilės perspektyvoje. 
Proto pasaulis anaiptol nebuvo traktuojamas kaip jausmų pasaulio 
priešybė; vienintelis reikalavimas - protas turi būti vertinamas 
egzistencijos kriterijais. Nei Kierkegaardas, nei Nietzsche nesiū- 
lė pasaulėžiūros ar teorijos, bet kalbėjo apie puoselėjimą naujos 
intelektualinės nuostatos, priešingos vyravusiai iki tol, pretenda- 


* Vertė Alfonsas Tekorius. 


vusiai į gebėjimą spręsti apie viską, tik ne apie save. Po šimtme- 
čio Michelis Foucault prisipažino: „Nietzsche man buvo atradi- 
mas. Jutau, jog čia yra kažkas visiškai skirtinga nuo to, ko buvau 
mokytas. Skaičiau su didžiuliu užsidegimu ir visiškai pakeičiau 
savo gyvenimą; mečiau darbą psichinių ligonių prieglaudoje, pali- 
kau Prancūziją. Apėmė jausmas, lyg būčiau spąstuose. Nietzsche's 
dėka tai supratau, ir viskas man tapo svetima. Ir dabar dar nesu 
galutinai įsijungęs į socialinį ir intelektualinį Prancūzijos gyveni- 
mą“.! Nuo to laiko filosofijai tapo būdingas gilus ir nepaliaujamas 
savivokos siekis. 

Šios knygos uždavinys — apibūdinti teorines koncepcijas, ku- 
riose gvildenami filosofijos prasmės ir esmės, jos sąsajų su dabar- 
timi klausimai. Žinoma, šiuos klausimus vienaip ar kitaip nagrinė- 
ja bet kuri filosofija, todėl apžvelgsime tik tas koncepcijas, kurios 
tiesiogiai liečia filosofijos santykius su savo epocha. Tačiau sąsa- 
jos su dabartimi nereikia suprasti kaip filosofijos ideologinio anga- 
Zuotumo. 

Kokia yra šių dienų filosofijos prasmė? Toks klausimas kyla 
gana dažnai. Pats paprasčiausias atsakymas: ogi jokios. Vyrauja 
gana vienareikšmis požiūris, kad filosofija yra nesuprantama, o tai, 
kas suprantama, su filosofija neturi nieko bendra. Dabartis mato 
prasmę esamybeje, pozityvume, — vadinasi, prasminga laiko tai, 
kas yra, ką galima panaudoti, įgyti ir vartoti. Tokia yra techninės 
civilizacijos dabartis, diktuojanti savo sąlygas akademijai ir uni- 
versitetui, gimnazijai ir licėjui. Lyginant su pozityviaisiais moks- 
lais, filosofijos prasmė, su kuria, perfrazuojant Heideggerį, „nieko 
negalima padaryti“, atrodo kur kas sunkiau įžvelgiama. Tačiau da- 
bartis, kuri teigia tik esamybę, tik pozityviąją patirtį ir savo viena- 
reikšmiškumu yra apologetiška, neturi ateities, nes ji neigia tai, 
kas skirtinga, ir yra agresyvi tam, kas kitoniška. Suteikdama Zmo- 
gui didžiules technines galimybes, laisvę keliauti ne tik po savąją 
planetą, bet ir po kosmosą, ji kartu kelia grėsmę laisvam Žmogaus 
ateities pasirinkimui ir praeities vertinimui. 


Ši knyga kalba apie mąstytojus, kurie supranta filosofijos ne- 
atitikimą gyvenamajam metui (unzeitgemásslich), bet vis tiek do- 
misi filosofijos, pasaulio ir laiko prasmės klausimais. Grįžti prie 
šių klausimų, vadinasi, kaskart iš naujo įveikti per daugelį amžių 
susiklosčiusių tradicijų inerciją; įveikti šių dienų pasaulio, dabar- 
tiškumo totalumą, vienodybę. Tai anaiptol ne vien švietimo tradi- 
cijos kritika, bet ir naujas Europos istorijos, Vakarų logocentrizmo 
įvertinimas. Šiandien vienas iš pagrindinių šio sugrįžimo ir per- 
siorientavimo uždavinių — tirti žmogaus aktyvumą, jo informuo- 
tumą, perkuriamąją veiklą. Tai reiškia ir būtinybę vėl kelti klausi- 
mą apie nuolatines žmogaus pretenzijas formuoti savo būtį. Filosofo 
ir egzistencijos santykiai jau nebeprilyginami žiūrovo požiūriui į 
spektaklį, jie tapo sudėtingesni ir sunkiau įžvelgiami. 

Keičiantis filosofijos orientacijai į amžinybę (sub specie aeterni- 
tatis) ir užsibrėžus uždavinį pažinti baigtinį, kūnišką, nykstama 
bei ribotą subjektą, jai tenka įveikti ir pačiai save. Šiame savęs 
pervertinimo procese filosofija ne tik praranda „panašų į balandės 
skrydį“ (I. Kantas), bet ir verčiama peržiūrėti tradicines filosofi- 
nio žinojimo prigimties bei filosofo atsakomybės prielaidas. „Gy- 
venimas vyksta ir tęsiasi laike“, - rašė Henri Bergsonas, atkreip- 
damas dėmesį į tai, kad filosofijos ir mokslo požiūriai šiuo atžvilgiu 
yra visiškai priešingi, kitaip tariant, kad filosofija nori pažinti lai- 
ką, kuris trunka, tęsiasi, kuria nauja. Tuo tarpu mokslinis pažini- 
mas laiką dalija į tarpsnius, siekdamas vis smulkesnio ir tiksles- 
nio „dabar“, kurio žmogus jau nebepajėgia suvokti, o tik mato 
laikrodžio ciferblate, rodančiame mums nanosekundes (10*), pi- 
kosekundes (10:2), femtosekundes (105) ir t. t. Kartu (ir galbūt 
tai dar svarbiau), remdamasis šiuo nauju laiko skaičiavimu, Zmo- 
gus yra visiškai pakeitęs savo santykį su gamta: jis tapo nepri- 
klausomas nuo metų laikų kaitos; jį tarytum mažiau veikia dienos 
ir nakties kaitos ritmas, jis nebesijaucia senstąs. Jei Platonas su 
Sokratu leido žmogui suprasti, jog netobulindamas savo proto jis 
tampa didžiausiu savo paties priešu, tai Kierkegaardas, Nietzsche, 


Bergsonas primena, kad gyvenimą pamiršusi sąmonė yra ne ma- 
žiau atgrasi. Koks grįžtančios prie savo ištakų 1r iš naujo besimo- 
kančios mąstyti filosofijos uždavinys šiandien svarbiausias — ar su- 
vokti tą sąmonę, kuri skaičiuoja laiką, ar tą, kuri laike gyvena? 
Filosofija, šimtus metų rėmusis amžinos dvasios ir laikino kūno 
priešprieša, šiandien patiria metodologinius sunkumus ieškoda- 
ma psichologinės motyvacijos. Norint grįžti į minties ir pažinimo 
stichiją, reikia atsisakyti savo galimybes išeikvojusių sąvokų. Mar- 
tinas Heideggeris pabrėžia: „Ar mes apskritai einame teisingu keliu 
prie Žmogaus esmės, jei mes ir kol mes žmogų kaip gyvūną šalia 
kitų gyvūnų lyginame su augalais, gyvuliais ir Dievu?““ 
Tapdamas „visagalis“, žmogus kaip pozityvaus pažinimo sub- 
jektas (nepriklausomai nuo to, ar jis mokslininkas, ar meninin- 
kas), ima kelti pavojų gamtai ir dvasiai, gyvenimui apskritai, nes 
aplinkinį pasaulį, save ir kitą Žmogų jis ima suvokti kaip trečią 
asmenį, daiktą, objektą. Filosofija, darydamasi pozityviųjų mokslų 
sąjungininke, tačiau iš pašaukimo būdama „žmogiškumo mokyto- 
ja“, yra atsidūrusi tikrai dviprasmiškoje ir nepavydėtinoje padėty- 
je: laikydamasi tradicinių ontologinių pažinimo prielaidų, ji iš es- 
mės pritaria pažinimo subjekto voliuntarizmui, savivalei, 
gigantomanijai; o prisiumdama gyvenimo advokatės vaidmenį, ri- 
zikuoja prarasti ryšį su pozityviaisiais mokslais. Merabas Mamar- 
dašvilis, apibūdindamas pažinimo subjekto absoliutizavimo pasek- 
mes, rašo: ,,Pozityvios semiotinės mokslo žinios, kaskart vis labiau 
ir labiau unifikuodamos bendrą pasaulio vaizdą pagal vienos plokš- 
tumos dichotominę schema („išraiška“ — „forma“, „kalba“ - „kul- 
tūra“, „išorinė plotmė“ — „vidinė plotmė“, „vaizdavimas“ - „gy- 
venimas“), paremia moksle istoriškai atsiradusį prietarą, kad 
žmogui kosmoso samprata ilgainiui tampa vis mažiau antropomor- 
fiška. Tačiau net elementari mokslinių hipotezių analizė (sociolo- 
gijoje, lingvistikoje ir kitur) rodo, jog iš tiesų žmogaus pasaulio 
samprata tampa vis labiau antropomorfiška todėl, kad savimi pasi- 
tikintis žmogus vis labiau trokšta sieti psichikos savybes su kos- 

mine tvarka, t. y. linksta prie psichikos ir sąmonės, žmogaus ir 
antžmogiškumo susiliejimo idėjos.“ Taigi žmogui paliekama tik 
tokia filosofija, kuri geba kalbėti apie tai, kas yra, o ne apie tai, 
ko nėra; filosofija, kuri atsižvelgia tik į tai, kas yra, orientuojasi 
vien į dabartį, mato tik tai, kas matoma, pažįsta tik tai, kas yra 
šiapus, žino tik tai, kas pasakyta. Šitaip, besivaikydamas to, kas 
apčiuopiama, paliečiama, įgyjama, žmogus patenka iliuzinių 
jausmų galion. 

Vokiečių poetas Gottfriedas Bennas rašo: „Mūsų kultūra pra- 
sideda nuo dvilypės prigimties būtybių - sfinksų, kentaurų, šun- 
galvių dievų, pasiekdama savotišką dvilypio gyvenimo kulminaci- 
ją: mes galvojame viena, o darome kita...“ Visa XX a. patirtis, 
dvasinių ieškojimų istorija rodo, kad plyšys, atsiradęs tarp mokslo 
technologinio mąstymo ir etinių vertybių ieškojimų, turi tenden- 
ciją platėti. Techninių mokslų, techninio mąstymo, „mąstymo, ku- 
ris nemasto", triumfas akivaizdus — visas pasaulis ranka pasiekia- 
mas. Tuo tarpu pradiniai filosofijos uždaviniai nepastebimai 
užmirštami, tą užmiršimą pamiršta net pati filosofija. Maža to — 
bet kokio technologinio mąstymo laimėjimai sveikinami kaip ben- 
dra žmonių sėkmė, nes, garantuodama visų dalyvavimą, ji dalijasi 
su kiekvienu, o to dalyvavimo diktatą norintis įveikti mąstymas 
tampa neprotinga rizika ir avantiūra. Techniniai, pozityvieji moks- 
lai žmogui atveria modernų, Europos gelmėse gimusį pasaulį, ku- 
riame „čia“ ir „dabar“ ranka pasiekiama. Modernaus žmogaus su- 
sižavėjimą dalyvavimu aprašo Paulas Jurevičius: „Čia kartais 
tiesiog bado akis, kad žmogui pasaulis yra ne kas kita, kaip vien 
juslinių potyrių visuma, - jiems nė motais, kuo per daugybę šimt- 
mečių gyvenusios žmonių kartos yra prie šių įspūdžių prisidėju- 
sios, kaip juos vertinusios ir apie juos galvojusios, ką juose atra- 
dusios. Jie né nenuvokia, kad pasaulis jiems yra seklus it lėkštė, 
be dvasinio atbalsio, — jis yra tik tai, kas matoma ir apčiuopiama. O 
kartu atsiranda didžiulis gyvenimo tuštumos jausmas, kurio ne- 
užpildysi jokiu tviskančiu išoriniu komfortu...“ Filosofija šiandien 

laiko problema patį dalyvavimą, atskleisdama istorinę, ritualinę 
regimo, apčiuopiamo prigimtį. Ji užduoda klausimą: kas mes da- 
bar esame? 

Šis dvigubas gyvenimas, dvilypumas, šis dualizmas, su kuriuo 
siejasi analitinė mūsų refleksijos galia, šiandien sudaro mūsų eg- 
zistencijos pamatus. Subtiliame žmogaus sugebėjime dalyti erdvę 
ir laiką glūdi jo intelekto stiprybė, jo klausos ir regos ribos, jo ra- 
cionalumo esmė. Aišku, kad XX a. pabaigoje išminties meilė toli 
gražu ne visada reiškia gyvenimo ir jo prasmės meilę. Tačiau kas 
gi tada iš tikrųjų yra gyvenimo meilė, jeigu jau ji nereiškia ir pras- 
mės bei išminties meilės? Pirmoji ambivalentinės situacijos, į ku- 
rią yra patekusi šių dienų filosofija, nuojauta kilo tada, kai Bergso- 
nas pastebėjo, jog mokslo žinomas laikas neturi trukmės. Vėliau 
Husserlis suprato, kad laikas, kurį sąmonė „racionalizuoja“, nėra 
tas pats laikas, kuriame ji gyvena. Žmonės patys pradėjo suvokti, 
jog sugeba tuo pačiu metu būti dviejuose lygmenyse, kurie greitai 
tolsta vienas nuo kito, galiausiai palikdami mus „neprižiūrimai“, 
aklai esamybės savivalei. Dar niekada filosofijos „būti ar nebūti“ 
nebuvo taip glaudžiai susijęs su žmogaus gyvenimo „būti ar nebū- 
ti“. Dar niekada nėra buvę taip svarbu suvokti, kad žmogus ne tik 
atranda teorinius, bet ir nulemia laisvės dėsnius. Šiuo atžvilgiu 
tiesa prilygintina būčiai. Svarbu suvokti, kad tiesos istorija šian- 
dien skiriasi nuo būties istorijos. Būties istorija — tai būties už- 
maršties istorija, tiesos istorija — jos gnoseologizavimo istorija. Del 
šių lygmenų atsiskyrimo susiduriame su „dabartiškumu“, kuris 
visiškai negali būti išskaidytas. Dabarties tironija stengiasi igno- 
ruoti viską, kas skirtinga. Dabartiškumo vienodybėje yra įkalinti 
ne tik individai, bet ir ištisos visuomenės. Priešintis šiai vienody- 
bei - tai priešintis būties sampratai, nubrėžiančiai ribas tarp filo- 
sotijos, mokslo, poezijos, buities kalbų. Hansas Georgas Gadame- 
ris teigia, jog mes visą gyvenimą praleidžiame tremtyje, ir taip 
sakydamas turi omeny daugiausia humanitarinių mokslų atstovus 
ir vis didėjantį jų susvetimėjimą kalbos plotmėje. Ir Jeanas Francois 

Lyotardas mano, kad technikos mokslų, komercijos, lingvistikos 
srityse vykstanti unifikacija daro įtaką gyvensenos įvairovei, kas- 
dienio gyvenimo raiškai. Pasigirsta minčių, esa gyvenimo sfera 
pamažu naikinama, jos egzistavimui gresia pavojus. Šiuo atžvilgiu 
giliai išjaustas ir daugiareikšmis yra poeto klausimas: 


Bet štai sugūra vieta, kurioje tu stovi; 
Kur dabar eisi, šešelio atidengtasai?.. 
(Paulis Celanas) 


Ši knyga supažindina su filosofais, kuriems rūpi klausimas: kas 
yra filosofija, kokia ji turi būti šiandien ir del ko ja reikia domėtis? 
Jų filosofijos impulsas - idealizmo, racionalizmo ir logocentrizmo 
kritika, uždavinys - iš naujo nagrinėti nejuslinių ir juslinių reiški- 
nių, kūno ir sielos, amžinybės ir laiko santykių problema. Radika- 
liojo proto kritika, ėmusi kalbėti apie „apokaliptinį toną“ filosofijo- 
Je, apie jos „pabaigą“, anaiptol nesumažino susidomėjimo filosofija, 
atvirkščiai, dauguma mąstytojų yra įsitikinę, kad jei devynioliktą 
šimtmetį galima vadinti istorijos amžiumi, tai dvidešimtas šimt- 
metis yra filosofijos amžius. Šių dienų filosofai atsisako tokios is- 
torijos filosofijos, kuri filosofijos istoriją buvo iškėlusi į mokslų 
piramidės viršūnę. Kierkegaardas sulygina Hegelio filosofinę sis- 
temą su pilimi, kurioje pats architektas negyvena. Jo apmąstymų 
patosas - minčių, žodžių, darbų vienovė. Savo ruožtu Merabas Ma- 
mardašvilis kalba apie sugrįžimą prie filosofijos pirmykštės pras- 
mės: „Štai todėl tenka atgaivinti pirmapradę, gyvąją filosofavimo 
prasmę, kurį laiką visiškai sunykusią universitetuose, akademi- 
nių mokslų sistemoje ir vėliau pakeistą, taip sakant, terminologi- 
nės mašinos produkcija, žinoma, turinčia išlikti. Bet, kartoju, ne- 
valia leisti išnykti pirmapradei, gyvajai filosofijos prasmei su jos 
abstrakčia kalba, sukuriančia erdvę, kurioje bręsta mąstytojas. Ten 
kuriama asmenybė, gebanti savarankiškai mąstyti, daryti spren- 
dimus ir t. t. Kitaip tariant, formuojama klasikinė vyriška siela.““ 

Dabar filosofija vis dažniau lyginama su labirintu, kuriame filo- 
sofas ieško pasimatymo su kitais ir pats su savimi. Labirintas - tai 
tekstas, mįslė - tragiškas tiesos ir prasmės ieškojimas. Čia kiek- 
vienam tenka imtis rizikos, neturint garantijos, kurią kadaise duo- 
davo prigimtinė proto šviesa (lumen naturalis). Logocentrinei tra- 
dicijai būdingą šviesos hierarchiją vis dažniau pakeičia amžinai 
gyvos ugnies žaismas. Mąstytojus, apie kuriuos šioje knygoje kal- 
bama, sieja domėjimasis Herakleito filosofija. Mąstymo procese 
akcentuojami dionisiškojo teatro Zaismes elementai, filosofija tam 
tikra prasme „pameta galvą“. Ne Platono „Timėjo“ kosmologijos 
principai, ne iš olos palyginimo išsirutuliojanti jo pedagogika ir 
istorija, bet Herakleito aton, numatantis Dievų ir Žmonių lygiatei- 
siškumą prieš įstatymą, atveria istorinio laiko perspektyvą. Kad 
atrastum kelią gyvenimo labirinte, vien galvos nepakanka, būtina 
taikyti žingsnius ir pagal šokio taktą. Kierkegaardas mėgina sekti 
judesius šokio, kurį pasauliui yra palikęs Abraomo tikėjimas, jo 
kelionė į Morijos kalną. Nietzsche kalba apie Sokratą, kuris juo- 
kiasi ir šoka. Bergsonas ieško lengvumo ir ritmo, leidžiančio gilu- 
miniam „aš“ užsimiršti laisvame judesy, o mus išlaisvinančio iš 
vyraujančio mechaninio automatizmo. Rašymas laikomas šokio 
analogija. Nietzsche rašo: ,,...neZinau, ko dar labiau galėtų trokšti 
filosofo dvasia, kaip būti geru šokėju. Kaip tik šokėjas yra jo ide- 
alas, jo menas, pagaliau jo taurumas, jo pamaldos.'^ 

Vietoj platoniškosios harmonijos ir vieno organizmo“ Jacgues 
Derrida mums primena Empedoklio mintį apie tarpusavy nesusi- 
jusių organų (akių, ausų, rankų ir kt.) pirmapradį susiderinimą. 
Sistemingus filosofinius tyrinėjimus atstoja esė, straipsniai, pa- 
skaitos, interviu, aforizmai. Panašiai kaip architektūroje, kur tra- 
diciškai pastatytų namų vietoje atsiranda neįprasto pobūdžio sta- 
tinių, taip ir filosofijoje vietoj knygos atsiranda tekstas be pradžios 
ir be galo, suskirstytas į lygiagrečias skiltis ir pan. Rašantysis kvie- 
čiasi talkon skaitantįjį, kad sukiltų prieš proto siekius uzurpuoti 
prasmę ir viską formalizuoti. Ar tie ieškojimai bus šis tas daugiau 

nei laikinas eksperimentas, parodys ateitis, bet kol kas jie verčia 
naujai pažvelgti į aktyvų, išprususį žmogų, savojo pasaulio staty- 
toją Faustą. 

Autonomiško, atomistinio, nekūniško, nesuinteresuoto, suve- 
renaus, racionalaus subjekto kritikai ypač aktyviai reiškiasi pran- 
cūzų filosofijoje. Čia nemažą vaidmenį suvaidino ir Jeano-Paulio 
Sartre'o bei Maurice Merleau-Ponty domėjimasis kūniškąja, an- 
gažuota, ribojama laiko, intersubjektyviai jautria žmogiškąja eg- 
zistencija, ir Emmanuelio Lėvino atsakomybės idėjos interpreta- 
cija. Radikalia egocentrizmo, europocentrizmo, chronocentrizmo 
ir kt. kritika pasižymėjo aštuntojo ir devintojo šio amžiaus dešimt- 
mečio prancūzų filosofų „Sartre'o karta“ — Michelis Foucault, Jac- 
gues Derrida, George'as Lyotardas, Gilles Deleuze'as, Jeanas Lu- 
cas Nancy ir kiti. Remdamiesi Nietzsche's ir Heideggerio patirtimi, 
filosofo uždaviniu jie laiko būtinybę nagrinėti tai, apie ką dar nėra 
mąstyta. Filosofavimas apie mąstymo ribas, kaip ir pastangos pa- 
siekti kraštutinę mąstymo ribą, anaiptol neretai buvo vertinamos 
priešiškai, nes rėmimasis pliuralizmu, tiesioginiais kalbos žaidi- 
mais daro problemiškus pačius kritikos ir politinio sutarimo pa- 
grindus. 

XIX a. pabaigoje ir XX a. pradžioje filosofijoje buvo permąstyta 
žmogaus aktyvumo, jo vertės ir prasmės samprata. Šiuos impul- 
sus dave Sgrenas Kierkegaardas, Friedrichas Nietzsche ir Henri 
Bergsonas. Iš paminėtų mąstytojų, padariusių didžiulę įtaką XX a. 
filosofinei refleksijai, tik Henri Bergsonas palaikė daugiau ar ma- 
Ziau tradicinius santykius su akademine aplinka. Kaip tik jam pa- 
vyko atkreipti akademinių sluoksnių dėmesį į laiko problemą ir 
tuo įnešti į universitetus tarsi kokią uždelsto veikimo bombą. Pra- 
dedant Schopenhaueriu, Nietzsche ir Bergsonu, filosofiniai ieško- 
jimai tampa didžiuliu nukrypimu nuo akademinės tradicijos, kol 
pagaliau pasibaigia apmąstymais apie pačios filosofijos prigimtį, 
klausimu, ką tai reiškia - mąstyti. Šis nukrypimas siejamas su uni- 
versitetų filosofijos ir idealizmo tradicijos kritika. 

Pirmą žingsnį šia kryptimi žengia vadinamosios gyvenimo fi- 
losofijos atstovai, kurie nori paaiškinti pasaulį remdamiesi gyve- 
nimo, o ne spekuliatyviosios filosofijos reikalavimais. Schopen- 
haueris apibūdina savo filosofiją kaip tokią, „iš kurios neišgyvensi“, 
o jos priešybe laiko filosofiją, kuri yra „apmokama“. Jis rašo: „Da- 
bar dar vienas žodis filosofijos profesoriams. Įžvalgumas, teisin- 
gas ir subtilus taktas, su kuriuo jie, pasirodžius mano filosofijai, 
tuojau pat suvokė, kad ji visiškai skiriasi nuo jų siekių, kad, pa- 
prastai pasakius, ji net pavojinga, kad ji yra kažkas, kas neatitinka 
jų skonio; patikima ir protinga politika, kuri padėjo jiems tuojau 
pat surasti vienintelį teisingą būdą veikti prieš ją...“ Tai, kas ski- 
ria šias dvi filosofijas, „neapmokamą“ ir „apmokamą“, pasak Scho- 
penhauerio, yra spekuliatyvinės teologijos požiūris. Gerai apmo- 
kama katedrų filosofija, teigia Schopenhaueris, yra įsipareigojusi 
„kalbėti apie tai, apie ką ji nieko negali žinoti“, kas „išeina už bet 
kurios patirties ribų“. Kalbantieji apie tai, ko negali žinoti, vadina- 
mi plepiais. Schopenhaueris taip ir daro. Jis nurodo tris „mela- 
gius" — Schellinga, Fichte ir Hegelį, nepaisančius Kanto perspėji- 
mo nekalbeti apie tai, ko negali Zinoti. Schopenhaueris pirmasis 
pasinaudoja Hegelio filosofija kaip pavyzdZiu, kad parodytu, kokia 
neturėtų būti filosofija. Hegelio filosofinė dialektika Schopenhau- 
eriui tampa sinonimu viso to, kas filosofijoje yra klaidinga, mela- 
ginga, beprasmiška. Stodamas prieš šią „beprasmybių filosofiją“, 
grindžiančią metafiziką klaidingai suprastu tyrinėjamo subjekto ak- 
tyvumu, t. y. absoliutine idėja, intelektualine intuicija, grynuoju 
„aš“, absoliutiniu mąstymu, Schopenhaueris remiasi Kanto pagrįsta 
proto kritika. Su kritikos idėja jis sieja naujos metafizikos galimy- 
bę. Schopenhauerį domina praktinė proto sritis, valios pasaulis ir 
etikos problematika. Įvertindamas šį Schopenhauerio žingsnį, Al- 
bertas Schweitzeris rašo: „Fichte... ir visi tie, kurie etiškumą grin- 
džia šiaip taip sumeistruotu pasaulio tikslu, reikalauja 1$ žmogaus, 
kad atsinešti doroviškos elgsenos motyvų šis kiekvieną kartą bėgtų 

į patį viršutinį savo samprotavimų sandėlį. <...> Schopenhaue- 
ris įsako Žmogui klausytis savo širdies balso...“* 

Šiuo laikotarpiu kova prieš sisteminę filosofiją reiškiasi kaip 
subjektyvumo radikalizmas, subjektyvios laisvės gynimas. Tai 
vyksta desubstancializuojant substanciją. Širdis turi savo taisyk- 
les, apie kurias protas nė nenujaučia; sielai būdingi ne mažiau griež- 
ti dėsniai kaip visatai. Kierkegaardas nepretenduoja į filosofo var- 
dą, bet jo sekėjai egzistencijos gynimą jau laiko svarbiausiu 
filosofijos uždaviniu. Mokymas apie akimirką priešpriešinamas sis- 
teminės filosofijos tiesai ir laikomas priemone suvokti naują as- 
menybės sintezę. Sgrenui Kierkegaardui skirtuose veikaluose ypač 
akcentuojama jo pateiktoji Hegelio filosofijos kritika ir nauja akty- 
vumo interpretacija, kuri remiasi ne tiek pažinimo veikla, kiek 
žmogaus pasirinkimu. Kierkegaardas - raiški figūra ta prasme, kad 
įsigilinimas į jo mąstyseną skatina Hegelio pateiktą subjektyvu- 
mo sampratą (Jurgenas Habermasas kalba apie švietimo dialekti- 
ką) pakeisti visiškai kitokiu subjektyvumo supratimu. Kierkega- 
ardo dienoraštyje skaitome: „Kiekviena žmogiška būtybė turi 
įgimtų intelektualumo užuomazgų (nes paprastumas reiškia dva- 
sios tobulėjimo galimybę). Kūrėjas Dievas tai Žino geriausiai. 

Profaniškas, laicistinis, pasaulietiškas protas stengiasi šį inte- 
lektualumą sunaikinti. Krikščionybė stengiasi jį ugdyti. 

Sunaikink savo intelektualumą, ir tau, labai galimas daiktas, 
pasaulyje puikiai klosis, galbūt net pasieksi didelių laimėjimų, ta- 
čiau amžinybė tave atstums. Vadovaukis savo intelektualumu, ir 
tu patirsi pralaimėjimą savo laike, tačiau tave priims amžinybė.“ 

Kierkegaardas pirmasis prabyla apie tikėjimo būtinybę kiek- 
vieno žmogaus gyvenime. Kad taptum mokslininku arba meni- 
ninku, reikia specialaus talento, ypatingų gabumų, bet tapti „etiš- 
ku žmogumi“, kuris „realizuoja visuotinybe", talento, pasak 
Kierkegaardo, nereikia. Žmogaus dvasinį tobulėjimą įprasta sieti 
su jo pažinimo galių tobulėjimu, tačiau daugelis nepastebi, kad ne 
mažiau svarbus, netgi dar svarbesnis yra tikėjimo klausimas. Krikš- 


čionybės pripažinimas Žmogaus pažinimo raidos pakopa - tai Kier- 
kegaardo nepritarimas Hegelio idealistinės filosofijos sistemai ir 
nesugriaunamas jos kritikos pamatas. Kierkegaardas parodo, jog 
Hegelio panlogistinis optimizmas neturi realios atramos; religijos 
1r filosofijos suplakimą jis vadina proto veidmainyste. Kierkegaar- 
das rašo: „Kieno gyvenimas aukštesnis: filosofo ar laisvo Zmo- 
gaus? Jei filosofas yra tik filosofas, nuo galvos iki kojų nugrimzdęs 
į savo filosofiją ir nėmaž nepažįstantis dvasios laisvės palaimos, 
jam neprieinama tai, kas gyvenime visų aukščiausia. Galbūt jis 
laimės visa pasaulį, bet praras pats save, pakenks savo sielai, o tai 
niekada nenutiktų žmogui, gyvenančiam vardan laisvės, nors dėl 
to jam ir tektų pralaimėti kitu atžvilgiu. Kovodamas už laisvę (iš 
dalies šiame straipsnyje, bet svarbiausia — savo sieloje), aš kovoju 
už rytojų, už pasirinkimą: ,,arba-arba" ... tai brangenybe, slypinti 
pačiame tavyje, tai valios laisvė, pasirinkimas: „arba-arba“!. Tai- 
gi Kierkegaardas, panašiai kaip Schopenhaueris, sukyla prieš pa- 
slėptą Hegelio filosofijos ontoteologija, tik jo kritikos pagrindas ir 
tikslai skirtingi: Kierkegaardas parodo, kad disproporcijoje tarp 
proto ir tikėjimo slypi modernaus žmogaus saviapgaulė. Tai, kad 
tokios disproporcijos esama, rodo filosofijos aklumą ir trumpare- 
gyste. Kierkegaardo įsitikinimu, filosofas turi stengtis padėti Zmo- 
gui tapti tuo, kuo jis yra. Tai jo vienintelis uždavinys. Vadinasi, 
filosofui privalu rūpintis tik ateitimi, ateities pasirinkimu. Tik ši- 
taip įmanoma padaryti žmogaus pasirinkimą etišką, suteikti jam 
dvasinį pamatą. 

Vis dėlto reikia pripažinti, kad ypatingą reikšmę „tapk, kuo esi“ 
vyksmo suvokimui turėjo Friedrichas Nietzsche, kuris buvo jsiti- 
kines: tai, kas jo pasakyta, bus aptarinėjama dar porą šimtmečių. 
Ir iš tiesų, Nietzsche's idėjos nuolat minimos ir siejamos su vadi- 
namąja modernybės pabaiga. Friedricho Nietzsche's nustatyta Va- 
karų mąstysenos diagnozė skamba taip: nihilizmas. Jo įveikimo 
būdas - permaina Vakarų savimonėje: perėjimas nuo gyvenimo 
neigimo į jo teigimą. Kaip filosofinės savitaigos pirmąjį žingsnį 

Nietzsche formuoja uždavinį įveikti metafiziką, nes, pasak jo, kaip 
tik metafizika skatina gyvenimo neigimą. Nietzsche pabrėžia, kad 
metafizikos reikia atsikratyti, kaip kad žmogus atsikrato tikėjimo 
prietarais. Jis rašo: „Yra būtinas grįžtamasis judesys: jam (t. y. žmo- 
gui — M. R.) privalu suprasti istorinį, taip pat ir psichologinį tokių 
vaizdinių pagrįstumą, privalu suvokti, kad iš jų Žmonija yra gavusi 
didžiausią paspirtį ir kad be tokio grįžtamojo judesio galima pra- 
rasti geriausius ligi šiol žmonijos pasiektus rezultatus. — O dėl fi- 
losofinės metafizikos, tai aš matau vis daugiau žmonių, kurie yra 
pasiekę negatyvų tikslą (kitaip tariant, suvokę, kad pozityvioji me- 
tafizika yra klaidinga), ir tik vienas kitas yra žengęs keliom pako- 
pom atgal; nes svarbiausia - žvelgti aukščiau paskutinės pakopos, 
o ne likti ant jos. Labiausiai išprusę žmonės yra pasiekę tik tai, 
kad atsikratė metafizikos ir žvelgia į ją, suvokdami savo pranašu- 
mą, kad čia, panašiai kaip hipodrome, būtinai pasuktų prie finišo 
linijos.“ Nietzsche metafiziką apibūdino tiesiog kaip tikėjimą „kitu 
pasauliu“, „idėjų pasauliu“, kuriame tiesa yra pripažįstama savai- 
me. Šis tikėjimas prasideda nuo Platono ir viešpatauja ligi pat He- 
gelio. UZduodamas klausimą apie filosofijos esmę, Nietzsche nori 
matyti jos sąsają su „šiuo pasauliu“, šiuo gyvenimu - filosofijos 
uždavinį jis supranta kritiškai. 

Edmundo Husserlio novatoriškumas, būdingas jo raginimui 
grįžti prie filosofijos ištakų, galbūt ne mažiau radikalus už Fried- 
richo Nietzsche's „visų vertybių perkainojimą“, „filosofavimą kū- 
ju“. Tačiau Husserlio dėmesio centre yra vien sąmonės veikla, 
suvokta būtis ir pačių mąstymo aktų analizė. Šiuo atžvilgiu Hus- 
serlis lieka susijęs su metafizika persiėmusiu švietimo racionaliz- 
mu, ir XX amžiuje jam skiriamas nemodernaus vokiečių filosofi- 
Jos paskutiniojo klasiko vaidmuo. 

Fenomenologijos ištakomis Edmundas Husserlis laiko reflek- 
sijos refleksija." Jos uždavinys — ne priimti subjektyvumą kaip fak- 
tą, bet jį nušviesti. Jis teigia, kad vien tik filosofija gali palaikyti 
idealias normos sąlygas ir šitaip įsilieti į begalybę. Šį idealumo 

pagrindą Husserlis sieja su sąmonės veikla, laikydamas jį kalbiniu 
fenomenu. 

Klausimas, kas gi gali nustatyti tikrus orientavimosi aktualy- 
beje (presence, ousia) kriterijus, yra kaip tik tai, kas jungia ir skiria 
Edmunda Husserl; ir Martina Heideggerį. Husserlis šių kriterijų 
ieško įtikėjime mokslais (akivaizdybėje), Heideggeris juos sieja 
su kalba. Husserlis savo vidinio laiko suvokimo analize yra atsklei- 
dęs subjektyvumo genealoginio, archeologinio tyrinėjimo aspek- 
tą, o kartu radikalizavęs subjekto klausimą. Dėl aktualaus „dabar“ 
ir paprastos fantazijos pirminio atskyrimo Husserlio fenomenolo- 
gijoje pasidaro įmanoma atskirti kalbą ir sąmonę bei pereiti į kal- 
bos problematiką, o vėliau - atskirti kalbėjimą ir rašymą (Jacques 
Derrida). Husserlį, Heidegger; ir Derrida siejanti problema - tai 
laiko ir subjektyvumo santykis. Husserlis iškėlė subjektyvumo 
ryšio su „gyvuoju dabartiškumu“ klausimą, implikuojantį aibę ra- 
cionaliomis priemonėmis neišsprendžiamų problemų. 

Husserlio filosofijoje laikas nustoja būti sąvoka, apibūdinančia 
klasikinę subjekto reikšmę. Martino Heideggerio, Jacgues'o Der- 
rida ir ne vien jų dėka vyksta perėjimas nuo subjektyvumo (kuris 
apibūdinamas jau nebe amžinybės apšviestomis sąvokomis, ne he- 
geliškai, filosofiją suprantant kaip „į sąvokas sutalpintą laiką“, bet 
laiko išgyvenimo dimensijomis) suvokimo prie „būties užmarš- 
ties“ istorijos (Heideggeris), o nuo jo - prie pėdsakų ir skirtybiu 
logikos (Derrida), arba „rašto užmaršties laikotarpio“, suvokimo. 
Kinta metodologinė filosofijos orientacija: ji nebe tiek stengiasi 
atrasti pažinimo pagrindą (a7chė) tyrinėjant subjektyvumo gene- 
zę, kiek mąstyti „skirtingai“, o tai nebesutelpa į vienijančią sub- 
jektyvumo sąvoką. Dėmesio verta tik tai, kas yra už subjektyvu- 
mo ribų, kas iš principo skirtinga. Toliau jau nebe vien tyrinėjantis 
subjektas yra atsakingas už prasmę; jos kūrime dalyvauja ir klau- 
sytojas, skaitytojas. 

Martinas Heideggeris atverčia naują puslapį modernizmo in- 
terpretacijoje kritikuodamas technologinį racionalizmą ir kaip 

pagrindinę nurodydamas štai-būties (0ws1a, barousia) sąvoką. Mė- 
gindamas įveikti naujųjų laikų filosofijai būdingą mąstymo antro- 
pologizavimą, Heideggeris pereina nuo sąmonės filosofijos į kal- 
bos filosofiją. Heideggerio metafizikos įveikimo programa 
pranašauja grįžimą prie mąstymo ištakų. 

Bergsono siūlomas laiko skirstymas į trunkantį ir netrunkantį 
gali padėti suprasti ir tolesnę kritinio požiūrio plėtrą. Heideggeris 
parodo, kad filosofinė tradicija, kurią jis vadina „metafizika“, su- 
prato būtį kaip „buvimą kartu“ ir kad ji yra toks pat supaprastini- 
mas, koks yra būdingas Bergsono apibūdintajam intelektiniam pa- 
žinimui, nesuvokiančiam laiko trukmės. Ontologijos istorijoje būtis 
interpretuojama kaip štai-būties laikas (dabartiškumas). Šia prie- 
laida pagrįsta Vakarų istorija, Europos istorija. Heideggerio nuo- 
mone, tuo paaiškinami Vakarų mokslo, technikos laimėjimai, ta- 
čiau iš esmės tai - būties užmarštis. Skirtingai nuo Husserlio, 
Heideggeris ieško ne filosofijos tikrosios pradžios, bet jos pabai- 
gos. Filosofijos pabaiga suprantama kaip galimybė atrasti naują mąs- 
tymo pradžią. 

Savo ruožtu Derrida ankstyvuosiuose darbuose teigia, jog dia- 
lektiniam logosui ir jo tiesai paklūsta anaiptol ne esamybė, bet 
rašomybė. Derrida yra beveik vienintelis tarp savo amžininkų, 
įžvelgęs pliuralizmo bedugnes ir pasekmes, atsirandančias tada, 
kai supaprastintai traktuojami racionalumo pagrindų pagrindai. Dia- 
lektinę tradiciją gerbiantis Jurgenas Habermasas apibūdina Der- 
rida požiūrį kaip „filosofiškosios pradžios temporalizaciją“ ir įžvel- 
gia jame su pliuralizmo teze neišvengiamai susijusią reliatyvizmo 
grėsmę. 

Hansas Georgas Gadameris, rašydamas apie XX a. filosofijos 
pagrindus (1962), klausia: „Ar subjekto sąvokos kritika, kurią iš- 
mėgino mūsų amžius, yra kas kita negu pakartojimas to, ką atliko 
vokiečių idealizmas?“ "* Atsakydamas į šį klausimą, jis pats nurodo 
tris vokiečių idealizmo momentus, kuriuos šių dienų mąstymas 

atskleidė kaip naivumo apraiškas: pirma, ištaros naivumą; antra, 
refleksijos naivumą; trečia, sąvokų naivumą. 

Sekdamas Martinu Heideggeriu, Gadameris savo atskaitos taš- 
ku laiko Friedricho Nietzsche's skelbiamą sąmonės kritiką.“ Kaip 
tik Martinas Heideggeris Nietzsche's nihilizmo koncepciją laiko 
svarbiausia šio šimtmečio supratimo prielaida. Tai Heideggerio 
autoritetas Nietzsche'i - devynioliktojo amžiaus poetui — atveria 
kelią į dvidešimtojo amžiaus filosofo šlovę. Kas yra Nietzsche pa- 
čiam Heideggeriui? Mąstytojas, kuris imasi „nagrinėti mokslą gy- 
venimo kontekste“? Tačiau Heideggeris daro įmanomą ne tik „ant- 
rgj" ar „trečiąjį“ Nietzsche's gimimą, jis pats pretenduoja būti 
šimtmečio mįslės įminėju. Simtmetis užmiršo būtį - tokią griežtą 
diagnozę jam nustato Heideggeris. Domėjimasis būties problema 
leidžia Heideggeriui atskleisti naujųjų laikų racionalizmo ontolo- 
gines interpretacijos ribotumą. Su būtimi filosofija pamiršo ir lai- 
ką. Heideggerio požiūrį į Husserlį žymia dalimi suformavo Nietz- 
sche ir Aristotelis; šis požiūris formuos ir šimtmečio pasaulėžiūrą 
(panašiai kaip Nietzsche's atveju)." Jis turės didžiulį poveikį gru- 
pei prancūzų filosofų, bandančių atsakyti į klausimą: „Kas yra už 
subjekto?“ 

Jei Martinas Heideggeris skaitydamas Husserlį stoja prieš fi- 
losofijos ir mokslo jungimą ir daugiausia kritikuoja racionalistinę 
fenomenologijos pakraipą, tai Jacgues'as Derrida, perkeldamas lai- 
ko sąvoką į kalbos problematiką, pasisako prieš bet kokį ,,centriz- 
mą“ apskritai.? 

Taigi galime išskirti keturis subjekto ir laiko santykių suvoki- 
mo būdus. Pirmąjį žymi vadinamoji gyvenimo filosofija, kuriai yra 
būdingas bendras dėmesys laiko fenomenui. Reikšmingas Henri 
Bergsono nusistebėjimas tuo, kad, pasirodo, mes mąstome neat- 
sižvelgdami į laiką, taigi mąstome priešingai gyvenimui, gyveni- 
mo srautui. Gyvenimo filosofija atkreipia dėmesį į laiko negrįžta- 
mumą, kaitą, trukmę. Antrąjį būdą siūlo fenomenologija, 
analizuojanti laiko ir sąmonės santykį. Čia dėmesio centre yra lai- 

ko išgyvenimas, įvairūs jo santykiai su suvokimu. Į pirmąjį planą 
išsiveržia Husserlio fenomenologija su jos polinkiu į sąmonės ir 
žmogaus subjektyvumo analizę. Trečiasis būdas — fenomenologi- 
nio metodo taikymas ontologinėms problemoms spręsti. Martino 
Heideggerio pamatinės ontologijos ir Jeano-Paulio Sartre'o feno- 
menologinės ontologijos centre - egzistencijos tyrimas, būties san- 
tykiai su laiku. Jiems būdinga kasdieninių laiko santykių, kuriuo- 
se dominuoja dabarties laikas (/Jetztzeit), priešpriešinimas 
egzistenciškai išplėtotiems autentiško laiko 1eškojimams, pasireiš- 
kiantiems tokiose struktūrose kaip „rūpestis“, ,,pasmerktumas 
mirčiai“, „pasmerktumas laisvei“. Atsigręžimas į egzistenciją pa- 
gilina suvokimą, kad mes apie ją sprendžiame tik savo egzistenci- 
nės patirties ribose, t. y. negalime įgyti patirties per „ką kita“, 
kas, kaip ir mirtis, yra už mūsų sąmonės ribų. Paskutinis, ketvir- 
tasis būdas - laiko suvokimo perkėlimas į kalbos sritį. Cia perkė- 
limo būdu apžvelgiamos visos minėtų santykių - laiko ir gyveni- 
mo, laiko ir sąmonės, laiko ir būties - rūšys. Joms skiriama vėlyvoji 
Heideggerio, Derrida, daugelio kitų šių dienų prancūzų mąstytojų 
veikla. Dėmesys kreipiamas į tai, kas skirtinga, laiko problemati- 
ka tyrinėjama ne ontologijos, bet skirtybių kontekste. Skirtybė 
suvokiama kaip alternatyvus dialektinės sistemos pagrindas. Der- 
rida skirtybę sieja su „pėdsakų“ buvimu ženklo struktūroje. Buvi- 
mo-nebuvimo žaismas, arba negatyviosios skirtybės, yra ženklo 
prasmės nustatymo kitų ženklų atžvilgiu pagrindas. Derrida skir- 
tybę supranta kaip Hegelio dialektikos suvokimą Heideggerio ir 
Saussure'o kontekste. Savo ruožtu Deleuze'as, mėgindamas įveikti 
laiko sampratos redukciją į dabartį, į ją žiūri kaip į esančią anapus 
laiko (wnzeitgemáss), lygiagrečią praeičiai. Šitaip jis išvengia sub- 
jekto konstituavimo laike. 

Ne tik sąmonė, subjektas, būtis, bet ir kalba pajungiama laiki- 
nei interpretacijai. Jos rezultatas — mąstymo sąlygos, kurias įtvir- 
tina naujųjų laikų, arba švietimo, tradicijos ir kurios veikia nepri- 
klausomai nuo laiko ir atsiskleisdamos su vienašališku pozityvumu. 

Tačiau šis pozityvumas turi šimtmečių tradicijas, jomis remiasi 
amžinybės hierarchija. Protingas žmogus (animal rational) yra am- 
žinybės harmonijos architektas. Racionalizmo, liberalizmo, huma- 
nizmo ir pan. idėjos — tai šia hierarchija paremtas saugumo ir visa- 
da viliojančios harmonijos pažadas. 

Naujaisiais laikais ypač padidėjusio ir Hegelio absoliutinės idė- 
jos sistemoje savo apoteozę pasiekusio tikėjimo pažinimo galia 
šaknys, be abejonės, slypi „nekintančių idėjų harmonijoje“, amži- 
nybės įteisintoje hierarchijoje. Tačiau modernus žmogus yra pri- 
verstas patikėti, kad jo gyvenimas vyksta anaiptol ne harmonijos, 
bet nuolatinės chaoso grėsmės, globalinės ekologinės krizės, in- 
formacinės visuomenės disfunkcijų pasaulyje. Pasaulio, kuriame 
tenka gyventi, ir tikėjimo savo paties racionalia prigimtimi neati- 
tikimas vis skatina modernųjį žmogų nepasotinamai siekti Žinių. 
Esant tokiam informacijos alkiui, lieka nepastebėta, kad mokslo, 
sąmonės žmogus, kuriam modernusis laikas skiria arbitro vaid- 
meni, iš tikrųjų tera tik amžinybės angažuotas „Žiūrovas“, ničnie- 
ko neišmanąs apie žmogaus „širdies“ tiesą. Ir vis dėlto kaip tik 
nuo šio „nesuinteresuoto žiūrovo“ priklauso mūsų vaidmens gy- 
venimo teatre sėkmė. 

Modernizmas sudrumsčia Platono nusakytus amžinybės ir lai- 
ko santykius; jis atskiria laiką nuo amžinybės ir susipainioja savo 
prieštaringame vyksme. Modernaus žmogaus situaciją galima pa- 
lyginti su karaliaus Edipo tragedija. Kaip karalius Edipas, aiškia- 
regiškai įminęs Sfinkso mįslę ir aistringai troškęs atskleisti visas 
paslaptis bei paaiškinti tai, kas dviprasmiška, nepastebi, jog Tėbų 
nelaimių priežastis glūdi jame pačiame, taip ir modernus žmogus, 
mėgindamas metafizikos pavyzdžiu atnaujinti filosofiją, vis dau- 
giau susipainioja savo užgaidų pančiuose. 

Vakarų filosofija nuolat stengėsi patikrinti filosofinės tradicijos 
pagrindus. Imanuelis Kantas raiškiai apibūdino šias pastangas: 
„Žmogaus protą vienoje iš jo pažinimo rūšių ištinka ypatingas liki- 
mas: jį apgula klausimai, kurių jis negali išvengti, nes juos jam 

pateikia jo paties prigimtis, tačiau jis negali ir atsakyti į juos, nes 
jie pranoksta visas žmogaus proto galias“." 

Mastytojai, ieškoję būdų išsilaisvinti iš dabarties tironijos, abe- 
jojo dialektinio proto vienove; jais sekė radikalioji subjekto kriti- 
ka. Ir protas, ir subjektas netenka savo tradicinės, dar naujųjų lai- 
kų pradžioje užimtos vietos. Atsiranda „transversinio proto“ 
sąvoka, informacijos subjektą atstoja subjektyvumo, intersubjek- 
tyvumo, komunikacinio sąlyčio sąvokos. Aiškumą, akivaizdumą pa- 
keičia sąlygiškumas. Sąmonės paradigmą ir su ja susijusią subjek- 
to filosofiją keičia nesąmoningumo, pasyvių sintezių tyrinėjimas, 
diskursų teorijos ir t. t. Mėgindama išvengti aibės klaidų subjek- 
to-objekto dichotomijose, filosofija užsiima ženklais ir jų reikš- 
mių lauko tyrinėjimu. 

Universalia tyrinėjimų plotme tampa kalba. Viską imama su- 
prasti ir struktūrinti kaip kalbą: lingvistinė paradigma pakeičia is- 
torijos subjekto paradigmą. Šis pakeitimas leidžia kalbėti apie is- 
torijos pliuralizmą, arba įvairių raštijos pavidalų kuriamą 
pliuralistinę istoriją. Dėmesys atkreipiamas į ženklui būdingą ma- 
terialumą, kurio neįmanoma visiškai pajungti arba redukuoti. Se- 
miotika atidengia silpnąsias filosofinio idealizmo ir pozityvistinės 
faktografijos vietas: psichologizavimą, introspektyvumą ir kt. 

Moderniųjų laikų sinonimas yra subjekto filosofija, kuriai bū- 
dingas sąmonės aktyvumas, nuolatinis reikalavimas viską pajung- 
ti proto sprendimui. Miestas, kurį dar Sokratas priešpriešino kai- 
mui kaip protui įdomią vieta, — tai dar vienas moderniųjų laikų 
požymis. Mieste modernumas įsigali visose srityse. Tačiau šian- 
dien matome šios redukcijos vienašališkumą, o jos represinis po- 
būdis vis aiškiau suvokiamas. Prie to suvokimo daugiausia prisi- 
deda literatūra ir menas: avangardinis menas ragina Žmogų 
susimąstyti apie tai, ko jis negali nei pamiršti, nei papasakoti. Jis 
primena žmogui apie jo kūne įsmigusį „erškėčio dyglį“, kuris ne- 
leidžia pavirsti marionete, skatina priešintis „dabarties tironijai“, 
jos primetamoms vienodėjimo tendencijoms. Neretai mėgstama 

pabrėžti giminystę tarp moderniojo meno laisvės teigimo (skir- 
tingai nuo klasikinio gamtos imitavimo) ir postmoderniojo mąsty- 
mo ties filosofijos riba. Santykių tarp „dabar“ ir amžinybės klausi- 
mas išlieka, bet dabar atsakymo į jį kiekvienas ieško pats, - ieško 
žmogus, kurio pasirinkimas yra ir lieka apribotas laiko, o ne tre- 
čiasis — dvasinis, teorinis, arba aktyvusis, „Aš“. 

Pastangos nepasiduoti automatizmui, kurį diktuoja centras (pa- 
vyzdžiui, protas - jausmams, miestas — kaimui ir pan.), vienija mąs- 
tytojus, paisančius ir periferinių dalykų. „Jis turi teisę būti nepa- 
kantus išaiškinimui“, - sako Derrida apie Francois Ponge'ą. 
Mastytojams, apie kuriuos kalbama šioje knygoje, ir ypač tiems, 
kurie apibūdinami paskutinėje dalyje, visiems daugiau ar mažiau 
būdingas nepakantumas „išaiškinimui“. Juos sieja nepasidavimas 
mąstymo automatizmui, bandymas įveikti inerciją, taip būdingą 
filosofijos istorijai. 

Filosofas, pats nuolat reikalaudamas logiško kriterijaus ir jį lai- 
kydamas vieninteliu pagrindu racionaliam žmonių bendravimui, 
staiga tampa panašus į menininką ir stengiasi išsaugoti neredu- 
kuojamą ir intymų ryšį su sprendimu, matydamas šiame ryšyje 
vienintelę laisvo ir atsakingo mąstymo išraišką. Tokio nepaaiški- 
namumo praktikavimas yra sunkiai suderinamas su akademinės 
filosofijos ir kritikos racionalistiniais dėsniais. Filosofijoje telkiasi 
pasipriešinimo prieš modernizmo autoritetą, Vakarų filosofijos tra- 
diciją judėjimas. Šiame judėjime lengviau įžvelgti ir suprasti tai, 
prieš ką jis nukreiptas, negu nujausti, kas siūloma vietoj jo. 

Šį labai skirtingų mąstytojų ratą galime apibūdinti pasinaudo- 
dami „postmodernizmo“ sąvoka. Bet ir šis mėginimas apibendrinti 
neišvengiamai būtų didelė avantiūra, nes neįmanoma apibrėžti są- 
vokos „postmodernizmas“ (su juo susijusios reikšmės visada pra- 
noksta bet kokį išvardijimą), be to, iš čia minimų mąstytojų nėra 
nė vieno, kuris vienaip ar kitaip nebūtų atsisakęs arba atsiribojęs 
nuo postmodernizmo (išskyrus gal tik Kierkegaardą, Schopenhau- 
erį, Nietzschę, Husserlį, Heideggerį, kurie tokio apibrėžimo nė 

nežinojo). Diskusija tarp modernizmo ir postmodernizmo tapo ne- 
moderni, ji tęsiasi toliau. Postmodernistų nuomone, laiko sąvoka 
iš esmės tinka modernistams, kurie nuolatos troško naujovių, at- 
siribojimo nuo praeities ar bent jau homogeniškos subjekto erd- 
vės, kad galėtų joje įrašyti dar vieną tradicijos paneigimą. Post- 
modernizmui, atsiradusiam modernizmui pasibaigus, nebūdinga 
nei vienovė, nei identiškumas, jame atsiskleidžia fragmentišku- 
mas, pertrūkiai, nerišlumas, įvairovė, išsisklaidymas. 

H. J. Silvermanas postmodernizma apibūdina taip: ,,Postmo- 
dernizmas neturi kurios nors vienos atsiradimo vietos. Postmo- 
dernizmo funkcija ir prasmė - veikti ten, kur kažkas baigiasi, ten, 
kur atsiskleidžia modernistų praktikos ir rezultatų ribotumas, ties 
riba, kur sutraukydama saitus su tradicija išryškėja kokia nors nau- 
jovė, ties begalinės pretenzijos į savimonę ir savirefleksiją riba. 
Postmodernizmas - ne naujas meno kūrinių stilius, naujų išraiš- 
kos būdų sintezė, bet ir ne teorinis estetinės praktikos pateisini- 
mas. Postmodernizmas neatveria naujo meninės, filosofinės, 
kultūrinės ar net institucinės veiklos lauko. Jo prasmė — margina- 
lizuoti, patikrinti ribas, paskleisti ir išplatinti žymiausių (o neretai 
ir antraeilių) modernistinių ir postmodernistinių kūrinių įrašus, 
būti pertrauka“.'* Ant modernizmo ribos pasireiškiantis postmo- 
dernizmas ragina naujai įvertinti modernizmo pastangas siekti vie- 
novės. Su juo mes grįžtame prie esminių mūsų gyvenimo klausimų. 
Kas yra ši diena? Kas yra naujieji laikai, kuriuos mokomės pažinti 
kaip naują laikotarpį, kaip švietimą? Kas yra „dabar“, kai gyvena- 
me, kai esame tai, kas esame? 

Kaip apibrėžti šį laikotarpį - kaip modernųjį ar kaip postmo- 
dernųjį? Apibrėžimų yra įvairių. Tačiau svarbūs du momentai: nau- 
jųjų laikų sąsaja su racionalizmu ir laiko grandinės suirimas („lai- 
kas iššoko iš vyrių“). Jie kelia klausimą apie postmodernizmo tiesos 
sampratą. 

Tarp 1872 ir 1874 metų Nietzsche savo pastabose taip komen- 
tuoja filosofijos ir filosofo vaidmens sampratą: „Be netiesos nėra 

nei visuomenės, nei kultūros. Tragiškas konfliktas. Visa, kas gera 
ir gražu, priklauso nuo iliuzijos: tiesa žudo, ji tikrai save žudo iki 
tokio laipsnio, iki kurio pripažįsta, jog remiasi iliuzija“. 

Tiesos savižudybės dialektika yra dėsninga. Tiesa ne tokia, ko- 
kia tariasi esanti, nes ji nesiremia nei protu, nei akivaizdumu, o 
tik regimybe. Todėl, pasak Nietzsche's, kai tokia tiesa įstengia 
atskleisti savo pagrindus, jie pasirodo esa iliuziniai. Jei tiesa paro- 
do, kad remiasi iliuzija, ji gali tai padaryti tik pripažindama iliuzijų 
iliuziją — tai yra teigdama save kaip pamatinę, neiliuzinę tiesą. Ta- 
čiau tai darydama tiesa panaikina požiūrį į iliuziją kaip į būtiną 
tiesos pagrindą. 

Ši filosofinė spiralė, nepaisant skirtumų, yra bendra visam post- 
moderniam mąstymui. Postmodernų mąstymą nuo tradicinių skep- 
ticizmo ir reliatyvizmo formų skiria teigimas, jog kalba nėra vien 
argumentacijos struktūra, bet šis tas daugiau. Sąsają tarp postmo- 
dernaus mąstymo ir postmodernizmo sąvokos patvirtina įsitikini- 
mas, kad laipsniškas tiesos silpninimo procesas, arba implozija, — 
ne vien filosofinis manevras, bet ir istorinė slinktis, vykusi ir te- 
bevykstanti šių dienų pasaulyje. Nietzsche's vėlyvuosiuose ap- 
mąstymuose tarp šio proceso pozityviojo ir negatyviojo aspekto, 
kurį jis apibrėžia nihilizmo sąvoka, tvyro didžiulė įtampa. Įtampa, 
kurią postmodernizmas yra atmetęs. 

Mąstymo išlaisvinimas nuo metafizikos, kurio tikisi ir kurio 
siekia šioje knygoje apžvelgiami filosofai, yra susijęs su mąstymo 
etoso teigimu. Sukildamas prieš metafizinius humanizmo saitus, 
postmodernizmas pasisako už moralę, kuri iš tiesų neturi ryšio su 
tradiciniu etiniu kodu. Jei Derrida neretai priekaištaujama dėl ap- 
siribojimo „negatyvių skirtumų“ sritimi, kurios jis negali išvengti 
būdamas glaudžiai susijęs su Heideggerio-Hegelio neigimo ir ne- 
būties filosofija, tai Deleuze'as, pabrėždamas teigimo aspektą, sa- 
vo „nomadologijoje“ orientuojasi į naują gyvenimo etiką, neturin- 
čią nieko bendro su hegeliškąja ar krikščioniškąja. Todėl jis kaskart 

vis iš naujo pabrėžia, kad jam nesvarbu santykis „post“, kad filo- 
sofija turi svarbesnių uždavinių. 

Nors ir kaip skirtųsi šioje knygoje apžvelgiamų mąstytojų 
filosofijos samprata, jų filosofinių ieškojimų leitmotyvas yra gy- 
venimą teigiantis žmogus. Vieni (Kierkegaardas) akcentuoja ti- 
kėjimą, kiti reikalauja grįžti prie filosofijos ištakų (Husserlis), 
dar kiti ieško filosofijos „pabaigos“ (Heideggeris), bet visi kar- 
tu mėgina atrasti mąstantį, ieškantį, laisvą ir už savo elgesį 
atsakantį Žmogų, kuriam nereikalingos jokios metafizinės nuo- 
laidos. 


PIRMOJI DALIS 


Laiko sąvoka ir sisteminės filosofijos 
kritika 


Mes dar nežinome, kas yra šokis, o bodraug su tuo — îr kas teatras. 


Antonin Artaud „Žiaurumo teatras“ 


Pirmasis žingsnis pereinant nuo devynioliktojo prie dvidešim- 
tojo amžiaus filosofijos yra laiko temos įvedimas į filosofinių ap- 
mąstymų sritį, ypatingą dėmesį skiriant laiko ir subjekto sąsajai. 
Pirmoji šios krypties paraiška aptinkama jau Immanuelio Kanto 
„Grynojo proto kritikoje“. Nors laikas, kaip ir erdvė, čia nagrinė- 
jamas kaip apriorinė juslumo forma, turinio atžvilgiu jis dar nesie- 
jamas su aktyviu, pažinti siekiančiu subjektu. Atsidejimas laiko ir 
subjekto santykių analizei apskritai lėmė Vakarų mąstymą ir su- 
vokimą, nes neišvengiamai vertė sugrįžti prie pačių pagrindų su- 
pratimo. Taigi radikaliai pasikeitė supratimas ir apie subjektą, ir 
apie laiką, ir apie patį mąstymą, nes racionalistinė filosofija neži- 
nojo arba tiesiog nepaisė laiko sąvokos. Laiko įtraukimas į filoso- 
finės refleksijos akiratį atvedė prie klausimo apie siekiančio pa- 
žinti subjekto prigimtį, kuri pasirodė eksplikuojama laikiškai, 
istoriškai, situaciškai. Šiuose apmąstymuose atsiskleidė naujas pro- 
blemų ratas: sąmonės srautas, kūnas, antrasis „aš“, intersubjek- 
tyvumas, „kitas“, kalba ir t. t. Po to sekė klausimas apie laiko sam- 
pratos ribas, paverčiančias problemiška ir pačią filosofiją, ir 
klausimą apie jos objektą. 

Dažnai susiduriame su nuomone, jog būtent modernybė savo 
pasaulėjautoje dominuojantį vaidmenį nedviprasmiškai skiria po- 
žiūriui iš laiko pozicijų. Hegelis modernybę supranta kaip savi- 
kliovos kupino naujojo pasaulio atsiribojimą nuo praeities, kaip 
naujo pasaulio gimimą, pereinamąjį laikotarpį, aiškinant nei$ven- 
giamą modernybės domėjimąsi tik savimi pačia. Modernusis pa- 

saulis atsiriboja nuo senojo pasaulio, nes jis yra naujo laikmečio, 
dabarties lopšys, istorijos pasaulis. Kaip tik todėl jam nebetinka 
klasikiniai grožio ir absoliuto kriterijai, kuriuos buvo galima per- 
imti iš praeities. Moderniajam pasauliui reikia kitų kriterijų, bet 
jų nerasi niekur kitur, tik savyje, nepaliaujamoje kaitoje, istorinia- 
me perėjime nuo seno prie naujo. Žinoma, tai, kas nemodernu, 
moderniaisiais laikais paneigiama, tačiau kurgi ieškotina tradici- 
Jos paneigimo pagrindo? Jurgenas Habermasas pabrėžia, kad „mo- 
dernybė privalo pati kurti savo normas“. Friedrichas Nietzsche 
vienas iš pirmųjų pabandė atsakyti į klausimą apie savo laikmetį 
pabrėždamas tai, kad žmogus esąs ilgos raidos rezultatas. Niet- 
zsche rašo: „Visi filosofai turi vieną bendrą trūkumą, kitaip tariant, 
jie visi pradeda nuo šių dienų žmogaus ir, remdamiesi to žmogaus 
analize, tikisi pasiekti tikslą. Patys to nenorėdami, jie kalba apie 
„žmogų“ apskritai kaip apie kokią aeterna veritas, kaip apie nekin- 
tantį visuotinį srautą, kaip patikimą mastą. Tačiau visa, ką filoso- 
fas sako apie žmogų, iš esmės yra ne kas kita, kaip teigimas 
žmogaus, kuriam skirtas ribotas laiko tarpsnis. Visi filosofai yra 
paveldeje istorinio jausmo trūkumą; daugelis iš jų net istoriškai 
naujausią Žmogaus formą, atsiradusią įvairių religijų, kartais net 
konkrečių politinių įvykių įtakoje, laiko atskaitos tašku, kuriuo bū- 
tina vadovautis suprantant žmogų. Jie nenori suvokti, kad žmogus 
yra raidos produktas, taigi raidos produktas yra ir jo galia pažinti, 
netgi atvirkščiai: kai kurie iš šios galios pažinti yra linkę kildinti 
visą pasaulį“.! Nietzsche pretenduoja pakeisti Vakarams būdingą 
pasaulio sampratą, labiausiai išryškėjusią Hegelio absoliučiojo ide- 
alizmo sistemoje, kurioje pasaulis įtrauktas į tirianciojo subjekto 
vieningą pažiūrų visumą. Absoliutusis Hegelio pažinimas nuver- 
tino konkrečiųjų mokslų pastangas pažinti žmogų, o tolesnė mokslų 
apie žmogų raida buvo įmanoma tik abejojant vokiečių idealizmo 
monopoliu pažinimo interpretacijai. Nietzsche parodė Hegelio is- 
torijos filosofijai būdingą slinktį į totalumą, destruktyvią tos filo- 


33 


sofijos esmę. Pažinimo siekiantis žmogus negali būti visų dalykų 
matas, jis negali būti matas pats sau. 

Bet kaip tik tokia tendencija būdinga moderniajai filosofijai, 
kuri nuo pat Descartes'o cogito ergo sum stengėsi įžvelgti tyrine- 
jančioje sąmonėje sau pakankamai tvirtą pamatą. Naujųjų laikų 
žmogus yra įgijęs milžinišką galią pasauliui, bet praradęs vitališ- 
ką, afektyvią sąsają su tikrove. Jis pasidarė silpnas ir visiškai pri- 
klausomas nuo čia esančio „dabar“, nuo pažinimo antropologinio 
pagrindo, kurį pats iškėlė kaip kiekvieno tikro pažinimo prielaidą. 

1938 m. Martinas Heideggeris skaitė paskaitą „Naujųjų laikų 
pasaulėvaizdžio metafizinis pagrindimas“, vėliau žinomą pavadi- 
nimu „Pasaulėvaizdžio metas“. Šiame darbe Heideggeris sako, jog 
naujaisiais laikais filosofai žvelgia į pasaulį kaip į įsivaizduojamą. 
Heideggeris rašo: „Prie esminguju naujųjų amžių reiškinių pri- 
klauso jų mokslas. Tokia pat reikšminga yra ir mašininė technika. 
Tačiau nedera jos suprasti neteisingai — kaip naujųjų amžių mate- 
matinės gamtotyros pritaikymo praktikoje. Mašininė technika pa- 
ti yra toks savarankiškas praktikos pasikeitimas, kad ji pirmąkart 
reikalinga matematinės gamtotyros pritaikymo. Mašininė techni- 
ka iki šiol lieka akivaizdžiausia naujųjų amžių technikos esmės, 
sutampančios su naujųjų amžių metafizikos esme, emanacija“.“ Ten 
pat Heideggeris nurodo kitus šiam laikmečiui būdingus požymius: 
menas laikomas estetikos išraiška, jis tampa žmogaus sielos išsa- 
kytoju; Žmogaus veikla apibūdinama kaip kultūra; tikėjimo Dievu 
vieton stoja istorinis ir psichologinis mito įsisavinimas. 

Nietzsche yra vienas 1$ pirmųjų liudininkų to laikmečio, kai 
atsiskleidė regimybėje užsimezgusios žmogaus galios ribotumas; 
pasireiškė netikėjimas mokslu kaip tiesos įgijimo garantu, Zurna- 
lizmas kaip lėkštumas ir priklausymas nuo akimirkos, individua- 
lumo praradimas ir masių žmogaus įsigalėjimas. Nietzsche pabrė- 
žia, kad žmogaus būtis neturi išankstinių garantijų, išankstinių 
prielaidų, žmogus niekada negali būti pakankamai motyvuotas. Ma- 

ža to: tokios motyvacijos stoka yra žmogaus egzistencijos sąlyga. 
Kaip teigia Foucault, Nietzsche pirmasis bando įveikti konkrečias 
„antropologinio prietaringumo“ formas ir kartu iš naujo užduoti 
klausimą apie mąstymo ribas, grįžti prie bendrosios proto kritikos 
problemos. 

Pirmojoje dalyje išsamiau apžvelgiamos Kierkegaardo, Nietz- 
sche's ir Bergsono pažiūros, jų skelbiama Hegelio filosofijos kriti- 
ka, laiko problemos sprendimas bei nauji žmogaus problemos 
sprendimo akcentai. 


1. Kierkegaardas: „„subjektyvybės riteris“ 
arba tiesos akimirka 


„Bet juk Kartezijus tai padarė?“ 

Kartezijus - garbingas, nusižeminęs, sąžiningas mąs- 
tytojas, kurio raštų né vienas negali skaityti be giliausio 
jaudulio, — dare, ką sake, ir sake, ką dare. Ak! Ak! Ak! 
Kaip tai reta mūsų laikais! Kartezijus, kaip jis pats daž- 
nai kartodavo, neabejojo tikėjimo dalykais. 


Sgrenas Kierkegaardas „Baimė ir drebėjimas“ 


Jei Abraomas nebūtų tikejes, Sara būtų mirus iš 
skausmo... * 


Sgrenas Kierkegaardas „Baimė ir drebėjimas“ 


Savitas XIX a. mąstytojas Sgrenas Kierkegaardas ligi šiol te- 
bedaro poveikį rašytojams, dailininkams, estetikams, psicholo- 
gams, teologams ir t. t. Pastaruoju metu jo vardas ir mintys dažnai 
minimos modernizmo ir postmodernizmo diskusijoje. Kilęs iš kraš- 
to, neturinčio senų filosofijos tradicijų, Kierkegaardas kaip lygus 
su lygiais svarsto filosofijos problemas su šalių, kuriose egzistuo- 
ja išpuoselėta filosofijos tradicija, atstovais. Kartu jis pateikia filo- 
sofijos objekto ir uždavinių sampratą, kuri būdinga XX a. filosofijai 
ir griežtai skiriasi nuo klasikinio vokiečių idealizmo. Kierkegaar- 
das pažymi esmines (pirmiausia egzistencines) problemas, kurių 
neįmanoma išspręsti tradicinės racionalistinės filosofijos priemo- 
nėmis. Dar Schopenhaueris pabrėžė mintį, kad filosofas turi ne 
tiek stengtis pagrįsti filosofiją kaip mokslą, kiek pats būti pavyz- 
dys. Šios pastangos būdingos Kierkegaardo gyvenimui - egzisten- 
cijos ir tiesos, teorijos ir praktikos sintezės ieškojimui. Jam būtų 
galima taikyti Friedricho Nietzsche's žodžius apie filosofus, ra- 
šančius savo širdies krauju. 


* Verte Jolita Adomeniene. 


36 


Neretai Kierkegaardas vadinamas krizės epochos filosofu. Bet 
žmogaus susvetimėjimas ne vienintelė Kierkegaardo sprendžia- 
ma problema. Be to, krizės filosofija dar nereiškia persiorientavi- 
mo nuo pažinimo į egzistencijos problematiką, nuo to, kas esti už 
laiko ribų ir absoliutu, į tiesioginę ir konkrečią epocha. Kierkega- 
ardo domėjimasis subjektyvaus žmogaus problemomis - ne savi- 
tikslis iracionalizmas, pasišovęs koreguoti vienašališką veiklaus 
žmogaus racionalizmą. Kaip kadaise Descartes'o filosofijos naujai 
įgytą optimizmą lydėjo Blaise'o Pascalio priminimas apie trapų, 
silpną, prieštaravimų draskomą žmogų, taip Hegelio dvasios feno- 
menologiją lydi pranašiškas Kierkegaardo perspėjimas. Kierke- 
gaardas kalba apie tai, kad tarp savo amžininkų nemato autoriteto, 
kuriuo norėtų sekti: jų sielos esančios silpnos ir sudrumstos, be 
jėgos ir energijos. Hegelio filosofija stengiasi paaiškinti viską, bet 
išsamios Žinios Žmogui negali padėti. Pasak Kierkegaardo, opti- 
mizmas, kurį nusako formulė: „Reikia eiti pirmyn, reikia eiti pir- 
myn“ remiasi klaida, nes yra dalykų, prie kurių nuolatos reikės 
grįžti. Štai kaip tai aprašo Kierkegaardas: Herakleitas nunešęs sa- 
vo veikalus į Dianos šventyklą ir palikęs ten sakydamas: „Nega- 
lima du kartus įbristi į tą pačią upę“. Herakleitas turėjo mokinį, 
kuris iškreipė mokytojo mintį pridurdamas: „To negalima padary- 
ti, upėn nejbrisi net vieną kartą“. Šitaip filosofija nuėjusi ligi jude- 
sio neigimo elėjiečių mokykloje. Kierkegaardas yra įsitikinęs, kad 
ir Hegeliui nepasisekė perprasti Herakleito mokymo. Judėjimas, 
jkünytas logikoje, sistemoje išnyksta, nes jis nukreiptas į tai, ko 
būta. Jis rašo: ,,Filosofams viso pasaulio istorija yra pasibaigusi, ir 
su tuo reikia susitaikyti. Todėl ir mūsų laikmečiui būdinga liūdna 
galimybė matyti jaunus žmones, kurie nors ir geba jungti krikš- 
čionybę su pagonybe, juokauti su titaniškomis istorijos galiomis, 
bet ne tik nepajėgia atsakyti į paprasto žmogaus klausimą, ką jam 
daryti, bet ir patys nežino, ką jiems daryti“? 

Hegeliui mokslas buvo racionali sistema, kuri vienintelė gali 
laiduoti žmogaus artėjimą prie dvasios esmės, o Kierkegaardas 

principingai atmeta filosofijos ir mokslo ryšį. Priešingai mokslui, 
kuris stengiasi atsikratyti bet kokio „subjektyvumo“ elemento, 
Kierkegaardas sieja filosofiją su asmens laisvės teigimu: tiesos 
ieškok ne tame, ką žinai, bet tame, kas esi. Tiesos visuotinis pri- 
pažinimas nėra ir negali būti jos teisingumo kriterijus. 

Kierkegaardas atkreipia dėmesį į tai, kad subjektyvumas virs- 
ta problema pats sau. Jis rašo: „Objektyvios refleksijos eiga pa- 
verčia subjektą kažkokiu atsitiktinumu ir podraug su tuo egzis- 
tenciją padaro atsitiktinę, išnykstančią. Objektyvios refleksijos eiga 
veda šalin nuo subjekto, tad subjektui ir subjektyvumui tampant 
indiferentiškais, tiesa irgi tampa indiferentiška, bet kaip tik tai ima- 
ma vadinti objektyviu tiesos reikšmingumu, nes interesas, kaip ir 
sprendimas, yra kažkas subjektyvaus. Objektyvios refleksijos ke- 
lias veda į abstraktų mąstymą, matematiką, prie įvairiopų istori- 
nių žinių; veda tolyn nuo subjekto".* 

Tačiau į Kierkegaardo poziciją nereikia žiūrėti ir ją vertinti tik 
kaip antihegelizmą arba esencializmo pakeitimą egzistencializmu. 
Ji nelygintina su „nelaimingos sąmonės“ maištu, kuri ilgainiui su- 
grąžinama į suverenią mąstymo sistemos visumą. Kierkegaardo 
pozicija tebėra aktuali, nes atkreipia dėmesį į tikruosius sunku- 
mus, kylančius dėl Vakarų mąstymo dualizmo. Tiesa nejsivaizduo- 
jama be laisvės, o laisvė neturi tiesos be prasmės. Kierkegaardas 
ieško galimybės ir būtinybės, baigtybės ir begalybės, amžinybės 
ir laikinybės sintezės. Laikas, kuriame gyvena filosofas — ne ab- 
soliutus laikas, tai tik laiko akimirka, o pats filosofas taip pat tik 
mirksnis laike". Hegelis domėjosi istorija, tačiau įrašė ją savo ide- 
alizmo sistemon ir pajungė absoliučios idėjos sąlygoms, Kierke- 
gaardas priešpriešina savo egzistencinį požiūrį būtent į šią esen- 
cinę istoriją, be to, pasinaudoja graikų atminties sąvoka. Anamnezė 
yra proto kelias į amžinąsias formas. Kierkegaardas primena glau- 
du ryšį tarp prisiminimo ir pakartojimo: senieji filosofai mokė, jog 
pažinimas yra ne kas kita, kaip prisiminimas, šių dienų filosofai 
moko, kad gyvenimas - ne kas kita, kaip pakartojimas. Prisimini- 

mą galime apibūdinti kaip tam tikrą pakartojimą atbuline data, o 
pakartojimą - laikyti užbėgančiu už akių prisiminimu. Šių nuo- 
rodų dėka Kierkegaardas atkreipia dėmesį į naują istoriškumo 
suvokimą. Kadangi esmingiausias gyvenimo požymis yra pakar- 
tojimas, praeitis atgauna reikšmę projektuojant ateities galimy- 
bes kaip pakartojimą, kaip prisiminimus apie ateitį. Iš šios sam- 
pratos aišku, kad ateities nebegalima redukuoti į dabarties ateitį. 
Kierkegaardas modernaus mąstytojo uždaviniu laiko būtinybę 
rasti teisingus santykius tarp istorijos ir amžinybės, tarp atski- 
rybės ir bendrybės. 

Kierkegaardas savo dienoraštyje rašo: „Svarbu, kad supras- 
čiau savo pašaukimą, įžvelgčiau, ko Dievas 1š tiesų nori, kad aš 
daryčiau. Būtina atrasti tiesą, kuri būtų mano tiesa, atskleisti ide- 
ją, del kurios galėčiau gyventi ir mirti. Kas man iš to, jei atrandu 
vadinamąją objektyviąją tiesą, jei perprantu filosofines sistemas ir 
galiu nurodyti jų nenuoseklumus; kokia nauda būtų iš to, jei pa- 
grįsčiau valstybės teoriją ir iš įvairių detalių sukurčiau visetą, kurį 
rodyčiau kitiems, bet pats jame negyvenčiau; kokia nauda būtų 1$ 
to, Jei suprasčiau krikščionybės reikšmę, galėčiau paaiškinti at- 
skirus reiškinius, o man ir mano gyvenimui tai neturėtų jokios 
gilesnės prasmės?“ 

Kierkegaardo gyvenimą ir darbus gaubia nelengvai įmenama 
paslaptis'. Neretai susiduriame su požiūriu, neva norint suprasti 
jo darbus būtinai reikia suprasti ir jo gyvenimą. Pats Kierkegaar- 
das yra pasakęs: ,,Dievas man suteikė galią gyventi kaip paslap- 
čiai“.* Šiuo atžvilgiu Kierkegaardas yra visiška priešprieša Bene- 
dicto Spinozos, Immanuelio Kanto ar Georgo Wilhelmo Hegelio 
įtvirtintai tradicijai, kuri tiesos ieškojimuose abstrahuojasi nuo vis- 
ko, kas asmeniška, ir atsiriboja nuo visko, kas nesusiję su idėjų 
anapuslaikiška prigimtimi. Kierkegaardas pretenduoja būti ne tik 
„ypatingu atveju“, bet atkreipia dėmesį ir į Vakarų polinkį unifi- 
kuoti mąstymą. Savo veikale „Baigiamasis nemokslinis post scrip- 
tum“ jis rašo: „Vidinė refleksija atveria subjektyviajam mąstyto- 

jui dvigubos refleksijos galimybę. Mąstydamas jis priartėja prie 
bendrybės, bet egzistuodamas kaip mąstytojas ir asimiliuodamas 
bendrybę savyje, subjektyviai jis tampa vis labiau izoliuotas. Sub- 
jektyvaus ir objektyvaus mąstymo skirtybei išreikšti būtinas toks 
komunikacijos būdas, kuris būtų priimtinas abiem mąstymo pu- 
sėms“.? Kierkegaardas ieško refleksijos ir netipiškos tikrovės nau- 
jos sintezės, kuri leistų esmingiau priartėti prie Žmogaus egzis- 
tencijos. 

Kas yra Sgrenas Kierkegaardas? Dienoraštyje jis rašo: „Gimiau 
1813 - suklastotų pinigų metais, kai apyvarton buvo išleista daug 
netikrų banknotų“. Sgrenas atėjo į pasaulį gegužės 5 dieną. Jo tė- 
vul buvo penkiasdešimt šešeri, o motina — buvusi tarnaitė - ne- 
trukus turėjo švęsti 45-3j] gimtadienį. Sgrenas buvo liguistas 
vaikas, todėl anksti pažino vienatvę. Nuo 1819 ligi 1834 metų mirš- 
ta trys Sgreno seserys ir du broliai. Šis metas sunkus ne tik Kier- 
kegaardų šeimai, visa Europa išgyvena dvasinę krizę. Vėliau 
Kierkegaardo veikaluose atrasime sąvoką „pavargęs nuo Euro- 
pos“. Po Vienos kongreso 1814-1815 m., padariusio galą Napole- 
ono karams, prasidėjo politinė reakcija. Augo pramonė, suklestėjo 
prekyba tarp valstybių, daugėjo „naujai iškeptų“ fabrikantų ir pir- 
klių. Ne tik plačiųjų sluoksnių skurdas, bet ir rinkos gyvenimo 
ribotumas bei primityvūs Žmonių dvasiniai poreikiai vertė ieškoti 
naujų gairių. Todėl nereikia stebėtis, kad šiuo laikotarpiu išpopu- 
liarėja pasipriešinimas pasaulio paviršutiniškumui ir prekeiviškos 
dvasios smerkimas. Daugeliui tampa suprantamas Heinricho Hei- 
nės „pasaulio sielvartas“ (Weltschmerz), lordo Byrono laisvės troš- 
kimas. Bertrandas Russelas rašė: ,Aristokratiškasis maištininkas, 
kurio pavyzdys kadaise buvo Byronas, - tai tipas, labai ryškiai be- 
siskiriąs nuo valstiečių arba proletarų sukilimo vadų. Tiems, ku- 
rie alkani, nereikia pagrįstos filosofijos nepasitenkinimui pažadinti 
arba pateisinti, jiems toks dalykas atrodo tik dykaduonių turtuolių 
pramoga. Jie nori to, kas priklauso kitiems, o ne kažkokio neap- 

Kierkegaardas taip pat išgyvena sielos sumaištį susidurdamas 
su nauju, greitai besikeičiančiu, egoistišku pasauliu ir bando savo 
elgesiui surasti griežtesnių kriterijų, naujų dvasios orientyrų. Is- 
torinėje drobėje, kurioje pavaizduotas skulptoriaus Torvaldseno 
sugrįžimas iš Romos į Daniją, matome poeta Oleschlegerį, išmin- 
čių ir psalmių kūrėją, liaudies mokyklų steigėją Grundvigą, tačiau 
tarp pokylio dalyvių veltui ieškotume Kierkegaardo - jo ten nera. 
Anaiptol ne todėl, kad Kierkegaardui būtų buvęs svetimas pasau- 
lietinis gyvenimas, bet todėl, kad danų tautai jo siekiai yra sveti- 
mi. Tik pavargusi Europa „išgirsta“ Kierkegaardą, ragina Daniją jį 
pažinti ir gerbti. Tačiau Kierkegaardui anaiptol nepatinka nežinia, 
neigimas, nihilistinis požiūris. Atvirkščiai, Kierkegaardas ieško 
naujų sąsajų tarp laisvės ir tiesos, ir įsitikinęs, jog jiedvi negalin- 
čios būti viena be kitos. Tačiau kad atrastų kelią į tiesą 1r laisvę, 
Kierkegaardui tenka pačiam išgyventi gyvenimo dramą. 

Kierkegaardo gyvenime buvo keletas ypatingų, lemiamų įvy- 
kių, kuriuos visada gaubs spėlionės ir paslaptis. 

1838-1eji metai Kierkegaardui kritiški. Kovo 13 d. miršta Kier- 
kegaardo mokytojas ir vertintojas, filosofas, literatas, profesorius 
Poulas Martinas Mglleris. Kaip liudija Kierkegaardo biografai, ge- 
gužės 19-3ja jis be jokios išorinės priežasties išgyvena svaiginan- 
čios laimės siautulį, neaprašomą audrai prilygstančią dangišką pa- 
laimą. Rugpjūčio 9 d. miršta tėvas. Apie tai Kierkegaardas rašo: 
„Kokį baisų sukrėtimą patyriau, dar niekada ir niekam nesu papa- 
sakojęs“. 1839 metų dienoraštyje jis aprašo didžiulį posūkį savo 
gyvenime, įvykusį, kai jam buvo 25 metai. Kierkegaardas jį pava- 
dina „galingu žemės drebejmu". 

Šis posūkis, turintis ryšį su mintimi apie nuodėmę, yra Kier- 
kegaardo gyvenimo paslaptis. Kierkegaardas tą „galingą žemės 
drebėjimą“ patiria, sužinojęs, jog tėvo, brolio ir jo paties niüru- 
mas, per ankstyva seserų ir brolių mirtis - tai Dievo bausmė už 
nuodėmę. Biografai tą nuodėmę aiškina įvairiai: vieni ją sieja su 
Kierkegaardo tėvo Michaelio nesantuokiniais ryšiais su tarnaite, 

kurią jis veda praėjus metams po Žmonos mirties, 0 po vestuvių 
prabėgus dviem mėnesiams antroji žmona pagimdo jam kūdikį; 
kiti — su nutikimu, kai varguoliai tėvai atidavę jį piemenauti ir kar- 
tą mažasis Michaelis, būsimasis Sgreno tėvas, nevilties akimirką 
prakeikęs Dievą. Kad ir kaip ten būtų buvę, tolesnis Kierkegaar- 
do tėvo, giliai tikinčio žmogaus, gyvenimas buvo virtęs gyvenimu 
nuodėmėje. 

Iki lemtingojo posūkio Sgrenas Kierkegaardas daug laiko skir- 
davo pramogoms. Viename 1836 m. dienoraščio įraše skaitome: 
„Tik ką grįžau 1$ pobūvio, kuriame buvau pati jo siela; samojus 
trykšte tryško 1$ mano lūpų, visi juokėsi, visi žavėjosi manimi, o 
aš pats — ak, šis brūkšnys turėtų būti toks ilgas, kaip žemes spin- 
dulys išėjau ir man norėjosi nusišauti“." 

Tėvas palieka Sgrenui solidų palikimą. Nei tėvui gyvam esant, 
nei paskui jam netenka dirbti samdomo darbo. Po tėvo mirties 
Kierkegaardas labai greitai išlaiko egzaminus ir baigia studijas te- 
ologijos fakultete, užtrukusias veik dešimt metų. Tėvo dėka sū- 
nus suprato tai, ko jam niekada nebūtų pajėgę išaiškinti teologijos 
profesoriai, - kad krikščionybė numato egzistencinį santykį ir kad 
teisuolis nors ir būna persekiojamas, bet jam duota tai, kas leidžia 
kovoti už krikščionybę, kitaip tariant, vaizduotė, dialektika, me- 
lancholija. Dienoraštyje Kierkegaardas rašo: „Už viską turiu būti 
dėkingas tėvui. Matydamas, kaip grimztu melancholijon, jis išug- 
dė man poreikį: mylėk Jėzų“."* Su šiuo paveldu Sgrenas nugyvena 
visą amžių, ieškodamas esminio savo egzistencijos pagrindo. 

1840 metų rugsėjo 8-ąją Sgrenas Kierkegaardas susižada su 
Regina Olsen - dar viena jo gyvenimo paslaptis. Jų sužadėtuvės 
trunka trylika mėnesių, bet taip ir nepasibaigia vestuvėmis. Tuo 
laiku Kierkegaardas parašo disertaciją, kurios centre - jo paties 
išgyventa krizė. Disertacija „Ironijos samprata“ apginama Kopen- 
hagos universitete 1841 metų rugsėjo 21 dieną. 

Savo disertacijoje Kierkegaardas svarbią vietą skiria dviem, jo 
galva, svarbiems dvasinių reiškinių analizės autoritetams — Sok- 

ratui ir romantizmui. Kaip kadaise Sokratas Faidrui, taip Kierke- 
gaardas savo amžininkams pasirengęs sakyti: „„Mielasis, atleisk 
man, jei esu labai smalsus, tačiau gamtovaizdis ir medžiai nieko 
manęs nemoko, mane moko žmonės miestuose“. Kierkegaardas 
įsitikinęs, kad Žinios pačios savaime nėra nei geros, nei blogos, 
tuo tarpu daugiažinystė mūsų neveda ir negali vesti į tiesą. Kier- 
kegaardas stoja prieš tuos „filosofus“, kurie daug žino, bet negy- 
vena pagal atrastąją tiesą, visiškai taip pat, kaip kadaise Sokratas 
stojo prieš sofistus, sakydamas, jog sofistai geba daug kalbėti apie 
bet kokį dalyką, tačiau nesugeba vesti dialogo. Darbas buvo para- 
šytas eseistiniu stiliumi, patrauklia kalba, kuri, pasak kelių profe- 
sorių, jau liudijanti apie tai, kad šiam darbui stinga „akademinės 
savigarbos“. Kierkegaardas rimtai kritikavo savo laiką, mėginda- 
mas atsiriboti nuo pastarajam būdingo nihilizmo. 

Apgynes disertaciją ir galutinai nutraukęs santykius su Regi- 
na Olsen, Kierkegaardas vyksta į Berlyną, kur klausosi: Friedri- 
cho Wilhelmo Schellingo paskaitų. Kierkegaardas jomis nepaten- 
kintas, nes neranda atsakymų arba nurodymų, galinčių padėti 
išspręsti klausimus, kurie kvaršina jo protą. Tarp mąstytojų, da- 
riusių įtaką jo intelektualiniam akiračiui, dvasiniams interesams, 
Kierkegaardas mini Platoną, Aristotelį, Lessingą, Hamanną, Tren- 
delenburgą ir kitus. Raiškus štai toks jo įrašas dienoraštyje apie 
savo disertaciją: „Būdamas tokioje Hegelio ir viso moderniojo mas- 
tymo įtakoje, kokioje - dar nepakankamai subrendęs suvokti tam, 
kas tikrai didu, - buvau, aš nepajėgiau išvengti to, kad savo diser- 
tacijoje kurią nors akimirką nepapriekaištaučiau Sokratui, jog jis 
neįvertino totalybės, bet matė tik individus. 

Ak, koks Hegelio priekvaiša aš buvau; bet kaip tik taip ir at- 
skleidžiau, koks didis etikos mokytojas yra Sokratas“.“ 

Berlyne Kierkegaardas parašo savo pirmąjį didelį kūrinį ,, Ar- 
ba-arba“, kuris išleidžiamas 1843 metais. Kad šiandien galėtume 
suvokti šio darbo tikrąją vertę, reikia iškelti klausimą, ar jis redu- 
kuojamas į diskusiją apie visuotinę ir individualiąją egzistenciją? 

Kas gi tas „Archimedo taškas“, į kurį atsirėmęs Kierkegaardas 
rengiasi kovoti su savo meto dvasiniu skurdu, su vis didėjančiu 
tikėjimo praradimu, su oficialiąja bažnytine krikščionybe, jau ne- 
bepajėgiančia nurodyti tikėjimui tikrųjų gairių? Ar šis ,, Archime- 
do taškas“ yra individo egzistencija? 

Kopenhagos universiteto profesorius E I. Billeskovas Janse- 
nas apie Kierkegaardą sako: „Kol Kierkegaardas nebuvo susidū- 
res su meile, jo apmąstymų atskaitos taškas buvo giminės prakei- 
kimas, jo paties savotiška prigimtis ir klaidos. Sužieduotuvės 
atvedė prie susidūrimo tarp įgytos patirties ir jaunuolių santykių 
tikrovės. Ši kolizija suteikė daug medžiagos jo vaizduotei; patyręs 
kovą savo paties sieloje, jis sugebėjo pakylėti ją ligi pamatinės žmo- 
giškosios egzistencijos problematikos, reikšmingos visiems ir kiek- 
vienam"." Hegelio visumai Kierkegaardas priešpriešino „pavie- 
nį“, „individą“ (Hiin Enkelte). Šis Kierkegaardo žingsnis ne kartą 
buvo įvertintas kaip ekscentriškumas, absurdas ir neviltis — ne- 
daug praplėsdamas mūsų požiūrį, jis neišvengiamai verčia grįžti 
prie Hegelio reikštosios filosofijos sampratos. 

Gana ilgą laiko tarpą Kierkegaardo pasisakymas prieš Hegelio 
filosofiją prilyginamas Don Kichoto kovai su vėjo malūnais. Jo filo- 
sofija laikoma iracionalizmo priešprieša racionalizmui, subjekty- 
viojo idealizmo priešprieša - objektyviajam idealizmui,todėl ma- 
žai kuo reikšminga tolesnei filosofijos raidai. Laikantis tokios 
pozicijos, lieka neišgirsta tai, ką Kierkegaardas norėjo pasakyti 
filosofijai. Kierkegaardas, kaip ir Nietzsche, išgirdo, jog Hegelio 
sistemoje yra pritilęs gyvasis filosofijos alsavimas, sustojęs min- 
ties judėjimas. Šia prasme jis lygina savo meto pedagogiką su Pla- 
tono dialogu: ,, Tai, kad kai kurie Platono dialogai baigiami be kon- 
krečių išvadų, turi daug gilesnę prasmę, nei buvau manęs ligi šiol. 
Iš tiesų Platonas stengiasi pranokti Sokrato majeutikos metodą, 
kuris skatina klausytojus savarankiškai mąstyti, nepateikdamas 
gatavų išvadų, taigi žadindamas jų protą. Jie puikiai parodijuoja 
madingą įsidėmėjimo metodą, pagal kurį reikia viską pateikti ga- 

tavą, ir juo greičiau, juo geriau, metodą, kuris neskatina jokio sa- 
varankiško dvasinio aktyvumo, bet liepia studentams mechaniš- 
kai kartoti tai, kas atmintinai išmokta“. 

Bet jei griZtame prie Kierkegaardo ,,Arba-arba" ir bandome 
suprasti, kodėl jis antihegelininkas ir nenori būti filosofu, jei filo- 
sofas yra Hegelis, turime paklausti, kodėl Kierkegaardui nepriim- 
tina Hegelio priešybių sintezės samprata? Kierkegaardo nuomo- 
ne, „būties sistema neįmanoma... Sistema ir uZbaigtumas atitinka 
vienas kitą, tuo tarpu būtis yra jai priešinga“. Kierkegaardo ne- 
tenkina nei Hegelio priešybių sintezė, nei Schellingo priešybių 
tapatybė, nes nagrinėjant būtį kaip dabarties pozityvumą jos daro 
beprasmį ne tik žmogaus pasirinkimą, bet ir apskritai Žmogaus 
veiklą. Hegelio filosofija aprėpia praeities judėjimą, tai į praeitį 
nukreipta dabartis. Tuo tarpu Kierkegaardą domina ateitis, dabar- 
ties atsivėrimas ateičiai. Jis rašo: ,,Kaip kad iš tiesų egzistuoja 
ateitis, taip egzistuoja ir „arba-arba“. Laikas, kuriuo gyvena filo- 
sofas, nėra absoliutus laikas, tai tik akimirka, o filosofas - tik aki- 
mirka laike“.!" Taigi diskusija vyksta ne apie tai, kas subjektyvu ar 
objektyvu, racionalu ar iracionalu ir pan., bet apie tai, ar filosofija 
gali būti individo sąjungininkė pasirenkant ateitį? 

Apie tai, koks esminis šis pasirinkimas, Kierkegaardas veika- 
le „Arba-arba“ rašo: ,, A8 kovoju už laisvę, už ateitį, už teises rink- 
tis: arba-arba. Štai turtas, kurio norėčiau palinkėti tiems, kuriuos 
myliu. Jei turėčiau mažą sūnų, tokio amžiaus, kad jis jau galėtų 
mane suprasti, ir jei ateitų mano paskutinioji valanda, aš jam pasa- 
kyčiau: nepalieku tau nei turto, nei padėties, nei brangenybių, bet 
žinau, kur slypi vertybės, galinčios tave padaryti turtingiausią pa- 
saulyje; jos tavo, ir nedėkok man už jas - taip apsaugos: savo sielą 
nuo pavojaus būti skolingai žmogui; šis turtas užkastas tavo sielo- 
Je: tai pasirinkimas „arba-arba“, teisės, kurios žmogų padaro tur- 
tingesnį už angelus“.! Ne romantikų galimybės pasaulis žavi Kier- 
kegaardą, bet pasirinkimas tarp būtinybės būti ar nebūti, kurį turi 
padaryti žmogus. Kierkegaardo analizė susikaupia ties „reiški- 

niais“, kurie pasireiškia išnykdami (tyla, užmarštis, nuobodulys, 
laikas, pakartojimas 1r įvairovė). Ar filosofijai derėtų tik svaigintis 
raminančia minties slinktimi, ar ji taip pat turi nusakyti to, kas 
pozityvu ir kas negatyvu, santykį, ir ar prie gyvenimo pilnatvės 
neprisideda ir mirtis? Nagrinėdamas individo egzistenciją, Kier- 
kegaardas priešpriešina ją ir Hegelio, ir romantikų mokymams. 
Jis rašo: „Yra tiesos tame, ką teigia filosofija: gyvenimą reikia su- 
prasti atbuline data. Tačiau tai mus verčia pamiršti kitą teiginį: ji 
reikia gyventi į priekį užbėgančia data. Juo daugiau svarstome, 
juo geriau suprantame, kad gyvenimo laikiškumas niekada negali 
būti iki galo suvokiamas, nes nėra tokios laiko akimirkos, iš ku- 
rios aš galėčiau ramiai stebėti, kas vyksta“. Kierkegaardas at- 
skleidžia, kad tradicinis mąstymas ignoruoja ir laiką, ir gyvenimą, 
ir mirtį — visa tai, kas esminga ir svarbu individui. Jis labai skau- 
džiai išgyvena gyvenimo trumpumą, egzistencijos laikinumą, mir- 
ties neišvengiamybę. Dar 1836 metais Kierkegaardas dienorašty- 
je rašo: „Aš galiu atskirti mirtį ir prakeikimą nuo kiekvieno, tik ne 
nuo saves paties, aš negaliu pamiršti saves net miegodamas“. 
Egzistencijoje, jos pasirinkime Kierkegaardas mato pagrindą in- 
divido atsakomybei, kurios nepažįsta nei romantikai, nei Hegelis. 
Tuo remiasi jo priekaištai del neetiškumo filosofams, mąstytojams, 
sistemų architektams. Kierkegaardui kelia nerimą tai, kad mąsty- 
mas, kuriam filosofinėse sistemose skiriama centrinė vieta, sieja- 
mas ne su tuo, kas gyva, bet su tuo, kas mirę. Jis pabrėžia: „Mo- 
ralinio pairimo būklėje, kurioje šiandien yra Danija, tik mirusiojo 
balsas gali būti išgirstas, mirusiojo, kurio visas gyvenimas buvo 
pratybų laukas pasirengimui kalbėti apie mirus] Zmogu'".^ Kier- 
kegaardo problema - ne proto, kuris visiškai nepažįsta egzistenci- 
Jos, bet laiko arba „akimirkos“ ir amžinybės alternatyvos proble- 
ma. Tai laisvo pasirinkimo problema. 

Kitaip negu Nietzsche, Kierkegaardui svarbesnis ir reikšmin- 
gesnis krikščionybės, o ne graikų paveldas. Galbūt tai ir paaiški- 

na, kodėl Kierkegaardo apmastymuose pagrindinis dėmesys skiria- 
mas anaiptol ne proto kritikai, bet laiko arba akimirkos problema- 
tikai. Juk pasirinkimas susijęs ir su akimirka, ir su subjektyvumu, 
asmeniu. Kierkegaardo filosofinės refleksijos varomoji jėga - klau- 
simas: „Kas yra žmogus?“ Jame jis ieško atsakymo į hegeliškąjį 
klausimą apie sintezę ir jos galimumą. Kierkegaardas pabrėžia: 
„Žmogus yra beribiškumo ir to, kas turi ribas, laikino ir amžino, 
laisvės ir būtinumo sintezė. Sintezė - tai santykiai tarp abiejų po- 
lių“. Kiekvieną žmogų Kierkegaardas vertina pagal tai, kiek šis 
artimas dangui. Kaip asmenybė, ugdanti savo subjektyvumą, gali 
pasiekti pilnatvę? Kierkegaardo nuomone, specifinis žmogaus po- 
žymis yra anaiptol ne protas, o santykis su Dievu. Todėl jo apmas- 
tymuose daug vietos užima Senojo Testamento „tikėjimo riteriai“ — 
Jobas ir Abraomas. Senojo Testamento pasaulyje ir Šekspyro tra- 
gedijose Kierkegaardas atranda žmones, kokių nemato tarp savo 
amžininkų, - žmones, didingus savo aistromis. 

Kad apibūdintų žmogaus gyvenimo pasirinkimą, Kierkegaar- 
das kalba apie egzistencijos stadijas, kurioms paskiria veikalą ,,Gy- 
venimo kelio stadijos“ (1845). Kierkegaardas analizuoja tris stadi- 
jas: estetinę, etinę, religinę. Šias stadijas lemia ir žmogaus ryšys 
su laiku: estetinėje stadijoje žmogus esti atsidėjęs kintančiai da- 
barčiai ir gyvena prisiminimais apie praeitį; etinei stadijai būdinga 
tai, kad žmogus gali daugiau galvoti apie ateitį, žvelgia 1 ją; religi- 
ne stadija - vienintelė, kurioje žmogui atsiveria galimybės įveikti 
laiko disproporcijas ir akimirkos išgyvenime susieti praeitį, da- 
bartį, ateitį ir amžinybę. 

Taigi nuo žmogaus pasirinkimo priklauso šuolis iš baigtybės į 
begalybę, iš laikinybės į amžinybę, iš laisvės į būtinybę. Žmogus 
negali savęs sukurti, bet jis negali nenorėti savęs. Žmogus tampa 
individu, įgydamas sąmoningą požiūrį į savo būtį. Tai pasirinki- 
mas, kuris akimirksniu viską pakeičia, ir santykis su dangum Zmo- 
gui tampa lemtingas. Žmogaus pasirinkimas turi ryšį su dvasios 
apsisprendimu. 

Kierkegaardo egzistencijos stadijos glaudžiai siejasi ne tik su 
Hegelio filosofijai būdingu vadinamuoju triadiniu mąstymu, t. y. 
pereinant nuo tezės prie antitezės, o paskui prie sintezės, bet ir 
su senu įvaizdžiu - laiptais į dangų. Apie šią legendą sužinome 1$ 
graikų vienuolio Johanneso Climacuso darbo „Klimax tu paradi- 
su“ („Laiptai į rojų“, kurio pavadinimas lotyniškai skamba - scala 
paradisi). Šis vienuolis gyvenęs VI a. Sinajaus kalno vienuolyne ir 
savo kūrinyje perteikęs Biblijos pasakojimą apie Jokūbui sapne 
pasirodžiusius laiptus (Pradžios 28, 12). Trisdešimtyje šio veikalo 
skyrių aprašyta trisdešimt pakopų: nuoseklus nuodėmių atsikra- 
tymas, doros ugdymas ir ėjimas į pilnatvę, dieviškąją ramybę. Jo- 
hannes Climacus - vienas iš dvylikos pseudonimų, kuriais Kier- 
kegaardas pasirašinėdavo savo kūrinius. Climacuso vardu jis 
pasirašė „Filosofinius trupinius", o Anti-Climacuso — „Krikščio- 
nybės pratybas“. 

Į žaidimą pseudonimais, kurie aiškinami labai įvairiai, galima 
žiūrėti ir kaip į paties Kierkegaardo pilnatvės ieškojimus. Neretai 
pseudonimai apibūdinami kaip labirintas, kuriame skaitytojui su- 
sigaudyti anaiptol nėra lengva. Kierkegaardas pats yra bandęs pa- 
teikti savo veiklos įvertinimą. Galima paminėti jo 1848 m. straipsnį 
„Požiūris į mano kaip rašytojo veiklą“ ir 1851 m. darbą „Apie ma- 
no kaip rašytojo veiklą“. Kierkegaardas savo veikalus suskirsto 
pagal mokymą apie egzistencijos stadijas. Estetinės pakraipos dar- 
bais jis laiko ,,Arba-arba" (1843), „Baimę ir drebėjimą“ (1843), 
„Pakartojimą“ (1843), „Baimės sąvoką“ (1844), „Filosofinius tru- 
pinius“ (1844), „Gyvenimo kelio stadijas“ (1845). Etinei stadijai 
Kierkegaardas priskiria „Filosofinių trupinių nemokslinį priera- 
šą“ (1846). Paskui seka religinės pakraipos darbai — „Gyvenimas 
ir meilės galia“ (1847), „Krikščioniškos kalbos“ (1848), „Krikš- 
čionybės pratybos“ (1850) ir kt. 

Gyvenimo stiliaus, prasmės, vertės klausimą dar prieš Kier- 
kegaardą išryškino romantizmas, ragindamas peržiūrėti klasikinę 
tradiciją. Kierkegaardo santykiai su romantizmu nėra paprasti. 

Kierkegaardas daug dėmesio skiria romantinei pasaulėžiūrai, bet 
ji tampa ir vienu iš pagrindinių kritikos objektų jo ankstyvojoje 
kūryboje. Šiai kritikai iš esmės yra skirtas pirmasis Kierkegaardo 
veikalas, jo disertacija „Ironijos samprata“. Kaip rodo dienoraščio 
įrašai, Kierkegaardas susidomi romantizmu maždaug 1835 metais. 
Jį žavi ir vokiečių romantizmas, ir danų romantikų dėmesys litera- 
tūrai ir folklorui. Romantizmas paliko reikšmingą antspaudą danų 
literatūriniam gyvenimui. 1802 m. Schellingo mokinys Henrikas 
Steffenas skaito paskaitas apie romantizmą, kurias lanko tokios 
įžymios asmenybės, kaip Adamas Oelenschlágeris, Steffeno pus- 
brolis Grundtvigas, Mynsteris ir kiti. Steffenas pasisakė prieš 
mokslinį empirizma ir teigė amžinybės akivaizdų buvimą baigty- 
beje („bresentiment“ of the presence of the eternal in the finite). At- 
skleisdamas XVIII a. vertybes ir kultüra, Steffenas vaizduote ver- 
tino labiau uZ supratima. 

Vis delto Danijoje romantizmas niekada netapo svarbiausiu li- 
teratūriniu judėjimu. Viename iš ankstyvųjų dienoraščio įrašų Kier- 
kegaardas klausia, ar išvis įmanoma apibrėžti romantizmą, nes pas- 
tarasis linkęs pranokti bet kokias ribas. 1836 m. jis teigia, jog 
nereikia pernelyg glaudžiai sieti krikščionybės su romantizmu. 
Romantizmas, nurodo Kierkegaardas, rutuliojasi ne iš krikščiony- 
bės, bet iš šiaurės stabmeldystės. Kartais jis sako, jog krikščiony- 
bė — romantizmo plėtotės sąlyga, bet jei taip yra iš tiesų, tai tik dėl 
sąlyčio su šiaurės kultūra; šiauriečiai turi savo aiškias nuostatas 
apie gyvenimą ir mirtį, apie gyvenimą kaip kovą šiame ir aname 
pasaulyje. 

Romantizmo įsiliejimas į krikščionybę neįmanomas. Kierke- 
gaardas mėgina įvertinti romantizmą pirmiausia pasinaudodamas 
mitologija, kurioje pažymi pakopų idėją, taip pat nagrinėdamas jo 
santykį su viduramžių „romantinėmis“ figūromis — Don Žuanu, 
Faustu ir Ahasveru. Tokį požiūrį lemia ne vien literatūriniai, este- 
tiniai Kierkegaardo interesai, bet ir tai, kad šių herojų padedamas 
jis bando analizuoti įvairias egzistencijos formas pagal jų santykį 

su krikščionybe. Pačios savaime jos apibūdina tiek žmogaus dva- 
sios istorinės raidos fazes, tiek atskiros asmenybės galimą pasi- 
rinkimą, likdamos susietos su romantine dvasia. Jas galima api- 
brėžti kaip Žmogaus dvasios pakopas iki krikščionybės. 
Kierkegaardas jas supranta kaip tris gyvenimo reprezentacijos for- 
mas, esančias už religijos ribų. Don Žuanas atstovauja malonumui 
kaip „kūno reinkarnacijai“, reakcijai prieš per didelį krikščiony- 
bės dvasingumą. Faustas yra „jasmenintos abejonės“ ir apibūdina 
bažnyčios atstumtą ir savo valiai paliktą individą. Ahasveras at- 
stovauja nusivylimui. Galiausiai visos šios trys figūros atstovauja 
romantinei pozicijai, kuri, pasak Kierkegaardo, kiekvieno atskiro 
individo gyvenime būtinai turi būti įveikta, kad galėtų formuotis 
etinė ir religinė pozicija. Don Žuanas įkūnija nepavargstantį gaš- 
lumą, Faustas — nenumaldomas abejones, Ahasveras - nuolatinę 
neviltį. Tačiau Kierkegaardo nedomina negatyvi begalybė, jis uZ- 
sibrėžia uždavinį atrasti romantinėje tikrovėje protarpį. Šiuo tiks- 
lu jis naudojasi Sokrato ironija, kad jos padedamas pasisakytų ir 
prieš romantiškąją ironiją, ir prieš Hegelį. Įdomu, kad ir romanti- 
nė mintis mielai pritarė Sokratui. Kierkegaardas, remdamasis Sok- 
ratu, stengiasi atskleisti silpnąsias romantinės ironijos puses. Iro- 
nija suteikia Sokratui galimybę reliatyvinti aktualią istorinę 
situaciją atitolinant istorinę egzistenciją. Ji kyla iš absoliutaus ne- 
gatyvumo ir pereina į begalinę galimybę - pirmąją ir abstrakčiau- 
sią subjektyvumo formą. Kol ironija yra forma, kuria individas pir- 
mą kartą suvokia savo laisvę, ji savo sokratiškąja išraiška artima 
romantizmui. Tačiau Kierkegaardas jas atskiria teigdamas, jog Sok- 
rato ironija esanti etiškai orientuota. Taigi kyla klausimas, ar ro- 
mantinė ironija perima Sokratui būdingą etinę orientaciją, ar ji pra- 
nyksta savęs neigime (negatyvizme). Kierkegaardo nuomone, kaip 
tik taip ir yra įvykę. Tačiau Kierkegaardas naudojasi Sokrato iro- 
nija, norėdamas atsiriboti nuo Hegelio ironiškos pozicijos paneigi- 
mo. Kierkegaardas tiki, jog Hegelis neįvertina Sokrato ironijos ir 
supranta ją vien kaip priemonę moralei grįsti. Hegelis Sokrato do- 

rybe laiko siekimą suvokti subjektyviąją laisvę, kurioje jis orien- 
tuojasi į gėrį kaip į universalų principą, priešingai negu sofistai, 
laikantys jį tik naudingu, pravarčiu, situatyviu sumanumu. Sokra- 
tas reliatyvizuoja graikų etiką ir supranta, kad jei žmogus nori būti 
iš tiesų doras, jis turi išsiugdyti moralinę sąmonę, kurią lemia in- 
formacijos kriterijai, o ne tradicija. Taigi Sokratas apibendrina sub- 
jektyvizmą ir gėrį kaip moralės reikalavimą. Hegelio nuomone, 
Sokrato bėda yra ta, kad šis principas lieka abstraktus ir nesurasta 
konkreti jo sąsaja su valstybės principu kaip sfera, kurioje pabrė- 
Ziamas etinių vertybių klausimas. 

Kierkegaardas teigia, kad Hegelis nesupratęs Sokrato ironijos 
begalybės ir todėl neiZvelges ironijos požymių nei istorinėje dva- 
sios raidoje, nei jos vaidmens asmenybės etinės sąmonės raidoje. 
Sokrato ironija suteikia žmogui etinę orientaciją. Kierkegaardas 
laiko, kad Hegelis visiškai ignoruoja Sokrato ironišką požiūrį, ku- 
rio dėka žmogus siekia gėrio kaip begalinio tikslo. Kierkegaardas 
vadina Sokratą „dieviškuoju misionieriumi“, lygina su Charonu, 
kuris „perkelia individą iš tikrovės į idealų pasaulį“, t. y. į idealią 
begalybę kaip begalinį neigimą, virstantį nebūtimi, kurioje jis lie- 
pia išnykti tikrovės įvairovei. Sokrato ironija - beribis, absoliutus 
neigimas, o kaip tik tai Hegelis visiškai ignoruoja. Beribis neigi- 
mas pasireiškia tuo, kad doras asmuo visiškai priešinasi pasaulio 
aktualybei, gyvenimą suvokdamas kaip uždavinį. Tačiau šis as- 
muo niekad visiškai nerealizuoja gėrio kaip uždavinio, niekad ne- 
pasiekia tikslo, gėris lieka begaline absoliučia galimybe. Prumda- 
mas pagrindinę prielaidą, kad etinė galimybė yra susijusi su 
valstybės idėja, Hegelis tapatina Sokrato ironiją su Platono ironi- 
ja. Taip ironija virsta savo priešybe — socialine dorybe; ji jau nebe 
grynas neigimas, nebe negatyvus požiūris. Kierkegaardas paro- 
do, kaip Sokrato ironija veda jo amžininkus nuo konkretybės prie 
abstraktybes, ištrindama ribas tarp įpročio ir tikrosios gėrio idėjos 
kaip etinio siekinio. Sokratas pagrindžia ironiškos negacijos vertę 
tokiu būdu, kuris nepatinka Hegeliui. Kierkegaardui ironija - ne 

momentas, kurį reikia įveikti kelyje į objektyvumą, jos nuolat esa- 
ma kiekvieno individo etiniame subjektyvume. Ironija — subjek- 
tyvumo pradžia. Tikslas - anaiptol ne ironijos atsisakymas, bet jos 
įveikimas. Romantikų klaida požiūryje į ironiją esanti ne ta, kad 
jie skiria tokį svarbų vaidmenį ironijai santykyje su pasauliu, bet 
ta, kad jie ją neteisingai supranta, neteisingai taiko. Kierkegaar- 
das vertina romantikus pozityviai, nes jie padarę didelį darbą pro- 
testuodami prieš epochą, prilyginusią Žmogų jo istorinei situaci- 
jai. Romantizmas buvo gaivus vėjo gūsis, atnaujinęs pasaulį, kuris 
tapo pragmatiškas ir pozityviai mieguistas. Tačiau romantikai tai 
darė remdamiesi visiška negacija: pasaulis pabudo, bet, kaip sakė 
Heinė, jis tapo panašus į mažą vaiką. Romantizmo siūlomas atbu- 
dimas buvo pirktas visiško aktualybės paneigimo kaina. 

Kierkegaardas pritarė Hegelio pateiktai romantizmo kritikai, 
nes jis taip pat protestavo prieš romantiškosios ironijos išugdyto 
subjektyvumo pasitenkinimą savimi. Šį subjektyvumą Kierkega- 
ardas kritikuoja, kaip ir Hegelis. Romantizmui Kierkegaardas pa- 
teikia tokius priekaištus: pirma, romantizmas praranda sąsają su 
aktualybe ir, antra, pasaulis jam keršija, paversdamas romantikų 
poziciją vidujai prieštaringa. Romantiškoji ironija susimaišo ir su 
pasauliu, ir su etiniu pasirinkimu, prarasdama ir pasaulį, ir save. 
Romantikų viltys, jog, vaizduotės padedami, jie galės pasiekti po- 
zityviaja begalybę, yra bergždžios. 

Kierkegaardo etinis požiūris remiasi tuo, kad žmogaus patir- 
čiai skirtą „aktualybę“ jis sieja ne su svajonėmis, bet su veikla. 
Novaliui vaizduotė — dovana ir uždavinys, Kierkegaardui atvirkš- 
čiai — dovana ir uždavinys yra aktualybė. Romantikai, neigdami 
praeitį (ir individo, ir rasės), neigia ir aktualybę kaip dovaną. Kier- 
kegaardas romantizme įžvelgia Fichte's amžinojo ego poveikį, me- 
tafizinį troškimą paaukoti istorinę aktualybę belaikiam metafizi- 
niam aktualybės vaizdiniui. Šį nuistorinimą atspindi natūralus 
romantinis polinkis į mitą, nes romantikams mitas arba istorinio 
įvykio mitologizavimas yra priemonė aktualybėje išsaugoti lais- 

vę. Romantikams istorija virsta mitu: poezija, saga, pasaka, sak- 
mė vėl tampa laisvos. Panašiai kaip Heraklis, norėdamas įveikti 
Antėją, pakelia jį į orą, taip ir ironija mitologizuoja istorinį įvykį, 
kad pajungtų jį savo valiai. 

Aktualybė - daugiau nei dovana, ji - ir uždavinys, nes žmo- 
gaus prigimtis reikalauja realizuoti šią dovaną ir prisiimti už ją 
etinę atsakomybę. Sokratas visiškai paneigia esamą situaciją, bet 
visada aktualybę laiko etiniu uždaviniu. Tuo tarpu romantikai, nors 
ir skelbia gyvenimą esant vaizduotės pastangomis, iš tikrųjų ne- 
suvokia jo kaip tikro uždavinio, jie turi planų ir galimybių, tačiau 
nesuvokia gyvenimo kaip etinės ar religinės pareigos, taigi nepa- 
žįsta ir lavinimosi tikslo, o tik poetinę kūrybą. Romantikai sten- 
giasi žvelgti į viską kaip į estetinį objektą. Todėl neradę adekva- 
taus ryšio su aktualybe, jie neišvengiamai lieka bevaisiai arba 
pavargę nuo begalinių ieškojimų. Griežčiausiai Kierkegaardas pa- 
sisako prieš Schlegelio „Liusindos“ etinę sampratą. Santuoka yra 
šventa, bet, romantikų nuomone, ji turi priklausyti nuo meilės, 
kuri estetiniu atžvilgiu aukštesnė. Taigi meilė laikoma aukščiau- 
sia už viską, nes joje susijungia juslinis ir dvasinis pradas. Schle- 
gelio skelbiamas meilės idealas sulydo juslinį ir dvasinį pradą, pa- 
syvial suvokdamas spontaniškąjį, pasamonini, įsivaizduojamąjį. 
Estetinį prada Schlegelis priešpriešina suvokimui, sąmonei, ak- 
tyvumui, o kartu ir etiniam - aukščiausiam - uždaviniui. Kierke- 
gaardas pasinaudoja Heinės fraze, apibūdindamas šią situaciją kaip 
„kūno reabilitaciją“. 

Religijoje, pabrėžia Kierkegaardas, begalybė yra viduje. Reli- 
gija įterpia aktualybės begalybę į mane patį. Džiaugsmo šaltinis 
jau nebe išorinis, bet vidinis, tai konkrečiai reiškiamas mano vidi- 
nis egoizmas. Religija - susitaikymas, apie kurį svajoja romanti- 
kai, tačiau jis remiasi ne klaidinga, beribe poetine vaizduote, o 
baigtinumo pripažinimu. Apmąstymuose, skirtuose mito suprati- 
mui Platono dialoguose, Kierkegaardas klausia, kokią vietą čia uZ- 
ima mitinis momentas. Ankstyvuosiuose dialoguose tai, kas mi- 

tiška, yra dialektikos atžvilgiu išoriška (faktiškai tai prieštarauja 
dialektikai), o vėlyvuosiuose mitas yra vidinis, daug glaudžiau su- 
sijęs su dialektika, mitas virsta personažu. 

Ankstyvuosiuose dialoguose dialektikos rezultatai negatyvūs, 
todėl Kierkegaardas laiko, jog mitinis momentas gali teikti pasi- 
tenkinimą už dialektikos ribų. Kierkegaardas teigia, kad mitologi- 
ja yra vaizduotės produktas, jei ji susijusi su reflektyvia sąmone. 
Vaizduotė įsijungia į suvokimą tada, kai refleksija pasirodo bejė- 
giška. Mitas nelaikomas tiesa, nes tada jis būtų nebe mitas, o tik 
refleksija. Šioje pakopoje reflektyviajai sąmonei nevalia sugriauti 
mitą. Sąmonė nori vėl grįžti prie mito. Kierkegaardas rašo: ,, Vos 
tik sąmonė pasirodo, jai pasidaro aišku, kad šis miražas - ne idėja. 
Jei po to sąmonė atsikvoši, vaizduotė vėl trokšta sugrįžti prie šių 
svajonių, mitinis momentas pats pasirodo nauja forma, jis dabar 
lyg koks personažas... Mitinis momentas čia pirmą kartą įtrau- 
kiamas į dialektinį, jau nebekonfliktuodamas su pastaruoju“.* Ga- 
lima paklausti, kokiu mastu rašydamas „Ironijos sampratą“ Kier- 
kegaardas yra hegelininkas? Kierkegaardas - ne hegelininkas, o 
visa disertacija - hegelizmo ironizavimas. Jis ironiškai daro prie- 
laidą, kad su vaizduote siejamas platoniškasis mąstymas yra aukš- 
tesnės prabos, negu spekuliatyvinis Hegelio mąstymas. Kierke- 
gaardas apibūdina mitologiją kaip laike ir erdvėje sukauptą 
amžinybės idėjos egzistavimą. 

1846 metais Sgrenas Kierkegaardas dienoraštyje pasižymi, jog 
yra nusprendęs mesti literatūrą ir ketina ruoštis kunigystei. To- 
dėl jis rašo veikalą „Filosofijos trupinių nemokslinis prierašas“. 
Bet galiausiai Kierkegaardas taip ir neįgyvendina sumanymo va- 
dovauti parapijai. Vėliau jis šį darbą įvertina kaip posūkio tašką 
savo kaip rašytojo biografijoje. Jo centrinė problema: kaip tapti 
krikščioniu? Veikalas tampa ne baigiamuoju, bet kaip tik išeities 
tašku, jis rodo Kierkegaardą susidomėjus religijos problemomis. 

Aiškindamas, kodėl Kierkegaardas veikalo pavadinime pavar- 
tojo žodį „nemokslinis“, Walteris Lowry's, vienas iš iniciatorių 

versti jo darbus į anglų kalbą, pabrėžia, jog Kierkegaardas ironiza- 
vo „profesorišką“, „akademinį“ požiūrį, tačiau nurodo ir tai, kad, 
nors jis ir studijavo teologiją, savo gyvenimą vis dėlto buvo numa- 
tęs paskirti gamtos mokslų studijoms. Moksliškumo samprata 
gamtos moksluose jam buvo visiškai nepriimtina, todėl jis ir atsi- 
ribojo nuo jos savo veikale. Tais pačiais metais, kai buvo parašyta 
ši knyga, dienoraštyje jis pažymi: „Beveik viskas, kas mūsų die- 
nomis raiškiausiu būdu siejama su mokslo vardu (ypač gamtos 
moksluose), iš teisybės yra ne mokslas, bet tik smalsumas. Už 
krachą galiausiai teks atsakyti gamtos mokslams. Toks mokslinis 
metodas tampa ypač pavojingas ir grėslus, jei jis aprėpia dvasios 
sferą“.? 

Savo ruožtu „Filosofijos trupinių nemoksliniame prieraše“ 
Kierkegaardas rašo, jog egzistencija yra menas, o subjektyvus mąs- 
tytojas yra pakankamai subjektyvus, kad suteiktų gyvenimui es- 
tetinį turinį, ganėtinai etiškas, kad jį konstatuotu, ir dialektiškas, 
kad jį aprėptų mintimi. 

Kierkegaardo mintis apie „subjektyvųjį mąstytoją“ yra jo atsa- 
kymas racionalistiniam idealizmui. Jei „Ironijos sampratoje“ Kier- 
kegaardas dar pritaria Hegelio pateiktai romantizmo kritikai, tai 
paties Hegelio atžvilgiu jis ne mažiau kritiškas. Ironiška, bet ne- 
byli Hegelio kritika tampa pagrindiniu uždaviniu tuose Kierkega- 
ardo darbuose, kurie pasirašyti Climacuso slapyvardžiu, ir pirmiau- 
sia „Filosofijos trupinių nemoksliniame prieraše“. 

Galime teigti, kad Hegelis savo ankstyvuosiuose darbuose pats 
dar jautė romantizmo įtaką, troško sukurti harmoningus individo 
ir visuomenės santykius. Jis nagrinėja tautos religiją ir pateikia jai 
du reikalavimus: 

1) jos mokymas privalo remtis visuotine išmintimi; 

2) ji turi pažadinti vaizduotę ir širdį. 

Ieškodamas asmenybės pilnatvės, Hegelis renkasi kitokį kelią 
nei romantikai. Savo estetikoje pirmenybę jis teikia ne vaizduo- 
tei, o protui. Kaip ir idealistinė tradicija, Hegelis laiko, kad menas 

atskleidžia ir racionalųjį, ir dvasinį pradą. Meno turinys yra tiesa, 
absoliutas, idėja, dieviškumas. Juslinė medžiaga - ne problema, 
nes mintis gali mąstyti apie tai, kas jusliška (kaip priešingybę min- 
čiai) tokiu mastu, kokiu jusliškumas yra persmelktas idėjos. Me- 
no vaidmuo ribotas, o vaizduotė paverčia juslumą būtina priemo- 
ne idėjai suvokti. Tačiau juslinė medžiaga Hegeliui yra ir ribojantis 
principas. Menui progresuojant, juslinis elementas jame tampa vis 
skaidresnis, aiškesnis. Hegelis garbina romantikų meną, nes šis 
(plačiąja krikščioniškojo meno prasme) kaip savo mediumą nau- 
doja kalbą, kuri yra artimiausia dvasiai. Priešingai Schellingui, He- 
gelis laiko, jog menas jau save pergyveno ir atspindi nebeaktualią 
sąmonės formą. Hegelio nuomone, menas yra nugalėtas, nes jis 
susijęs tik su vaizdinių sritimi. Paskui meną seka religija, turinti 
ryšį su tiesioginiu, be jokio tarpininkavimo, idėjos suvokimu, o 
viską užbaigia sąvoka. 

Priešingai romantiškajai krypčiai, idealizmas neįvertina vaiz- 
duotes ir jausmo. Nors idealistai ir kritikuoja romantikus, tačiau 
jie turi daug bendro savo požiūriu į dabartį ir aktualybę. Jei roman- 
tikai atsiriboja nuo dabartinumo estetiniu atžvilgiu, tai idealistai 
taip daro intelektualine prasme. Kalbėdamas apie vaizduotės vaid- 
menį žmogaus gyvenime, Kierkegaardas nori susintetinti tai, kas 
romantikams ir idealistams bendra. 

Jo manymu, Hegelio posūkis nuo to, kas estetiška, | tai, kas 
racionalu, nėra adekvatus, nes šiame posūkyje jausmai ir vaizduo- 
tė pranyksta abstrakčios minties pilkybėje. Vienas iš centrinių klau- 
simu, kuriuos Kierkegaardas kelia „Filosofijos trupinių nemoksli- 
niame prieraše“, yra pradinių egzistencinių įspūdžių atgavimo 
uždavinys. Tai nuveda prie to, kas bendra romantizmui ir idealiz- 
mui. Kierkegaardas stengiasi atskleisti bendrybes, parodydamas 
jų abiejų požiūrį į galimybę kaip priešpriešą etinei tikrovei. Ro- 
mantizmui ir idealizmui bendra tai, kad jie siekia veikiau galimy- 
bės, negu tikrovės. Romantikai praranda ryšį su tikrove todėl, kad 
gyvena vaizduotės pasaulyje, idealizmas - todėl, kad tarpsta pro- 

to pasaulyje. Poetiniu ir intelektiniu atžvilgiu galimybė yra svar- 
besnė už tikrovę, bet Kierkegaardui pranašesnė atrodo etinė po- 
zicija, pagal kurią su pasirinkimu susijusi tikrovė yra aukštesnė 
už abstrakčią galimybę. Galimybės ir tikrovės sąsaja, kurioje ro- 
mantikai ir idealistai mato panašų ryšį su etiniu pradu, yra pagrin- 
das tam, kad, nepaisant visų skirtumų, šios pozicijos būtų su- 
jungtos ir nagrinėjamos vienu požiūriu. Hegelis ir Goethe 
pripažįsta, kad tokiose sąvokose kaip „gamta“, „siela“, „istori- 
ja“, slypi akivaizdžių idėjų tikrovė, kurią nusako baigtybės ir 
begalybės vienovė. Kierkegaardui toks išorinis idėjos akivaiz- 
dumas yra tik galimybė, bet ne aktualybė. Tikrasis baigtybės ir 
begalybės susijungimas įmanomas tik etinėje egzistencijoje, ne- 
pasiekiamoje nei romantikų intuicijai, nei idealistų spekuliacijai. 
Idealizmui nė motais etinis santykis su dabartinumu, jo saviap- 
gaulė tokia didžiulė, kad spekuliatyvusis mąstytojas pamiršta sa- 
vo egzistenciją, pamiršta tai, kad kaip tik jam derėtų susieti mąs- 
tymą su būtimi. Saviapgaulės šaknys glūdi mąstytojo 
nesugebėjime išsiveržti iš galimybės pasaulio. Todėl idealistu 
bandymai sutapatinti egoizmą su abstrakčiu mąstymu griauna 
patys save: baigtybė ir begalybė neįgauna adekvataus tarpinin- 
kavimo. Minties ir būties tapatumu tikintis mąstytojas iš tiesų 
gyvena dvigubą gyvenimą: vieną jo dalį praleidžia abstrakčiame 
esmių pasaulyje, kitą — tikrovėje. Nei romantikai, nei idealistai 
nesugeba pateikti adekvataus santykio dabar. 

Kierkegaardas bando atrasti ryšį, nurodydamas į „veiksnių vie- 
nalaikiškumą“ (simultaneity of factors) subjektyviame mąstytoju- 
Je, susipažinusiame su mokymu apie egzistencijos mena. Valią, 
vaizduotę ir jausmus jis laiko lygiaverčiais mąstymui. Veikale ,,Ar- 
ba-arba“ estetinis momentas nenuneigiamas, bet įjungiamas į etiš- 
kajj. Kierkegaardo, kaip ir Johanneso Climacuso, idealas — ne an- 
tiracionalizmas, o tik subjektyvaus mąstytojo vaizduotės ir 
dialektikos suliejimas. Mąstymo, vaizduotės, jausmų, valios vie- 
nalaikiškumas — ne Kierkegaardo išmonė, bet gana įprastas post- 

romantizmo požiūris, už kurį reikėtų padėkoti Goethe'i. Tačiau 
nauja Kierkegaardo požiūryje — šių veiksnių vienalaikiškumas ban- 
dant apibūdinti žmogaus vientisumą, kurio nepavyko pagrįsti nei 
romantikams, nei idealistams.^ Kierkegaardas pabrėžia vaizduo- 
tes ir jausmų vaidmenį, nes žmogaus pilnatvei reikia aistrų (bas- 
sion). Aistrų dėka mintį, vaizduotę, jausmus pavyksta integruoti į 
vieningą pilnatvę. Nors idealistai pripažįsta ryšį tarp vaizduotės ir 
aistrų, jie laiko tai nueitu dvasinio gyvenimo etapu. Kierkegaar- 
das prilygintinas romantikams ta prasme, kad pastarieji didžiai ver- 
tina vaizduotę ir jausmus. Jei aistros būtinos subjektyviam mąsty- 
tojui, nesunku teisingai įvertinti ir vaizduotės bei jausmų vietą: 
„Nuo tada, kai pamiršome, ką reiškia egzistuoti sensu eminenti, ir 
nuo tada, kai patosas dažniausiai priskiriamas vaizduotės ir jaus- 
mų sričiai, dialektinei būčiai jo vietoje leista jį atmesti arba panie- 
kinti ieškant egzistencijos vienalaikiškumo vienovės; taip jau yra 
mūsų filosofiškame devynioliktajame amžiuje, kad patosas diskre- 
dituotas, o dialektika nebetekusi savo aistros“.” 

Kierkegaardas nori iš naujo permąstyti vaizduotės sampratą, 
nesutikdamas nei su idealizmo „proto įveiktu rezultatu“, nei su 
romantikų estetizmu. Į vaizduotę taip pat reikia žvelgti kaip į sub- 
jektyviam mastytojui būdingą aistrą ir aktyvumą. Tačiau Kierke- 
gaardas skiria egzistencinę aistrą nuo estetinės, nes poeto esteti- 
nė aistra — dar tik fantazija. Romantikų požiūrį į Žmogaus 
sudėtingumą Kierkegaardas įtraukia į savo subjektyvaus mąsty- 
tojo apibūdinimą. 

Dar disertacijoje Kierkegaardas atkreipė dėmesį į gundymo 
(seduction) problemą, bet tik intelektine prasme. Apie Sokratą čia 
rašoma kaip apie gundytoją: jis sužavi jaunimą, pažadina troški- 
mus, kurių negalima patenkinti. Jis visus apgauna, kaip kad apga- 
vo Alkibiadą. 

Krikščionybė sukūrė kūno ir dvasios prieštaravimą: kas pri- 
ima viena, paneigia kita. Romantikui svarbiau kūnas; kaip tik tai jį 
skiria nuo graiko, nes mėgaudamasis kūnu, romantikas kartu mė- 

gaujasi ir dvasios neigimu. Tarp sokratizmo ir romantizmo Kier- 
kegaardas įterpia Faustą ir Don Žuaną. O gundytojas Eduardas iš 
„Arba-arba“, kurio antrininkas - pats Kierkegaardas, yra dar la- 
biau atitolęs nuo tikrovės nei Faustas. Romantikų idealas - susie- 
ti refleksiją su malonumais - regis, yra nepasiekiamas. Poezija ir 
muzika tampa pagrindinėmis estetinio prado teigėjomis. Graikų 
mene dominuoja plastiškumas, krikščionybės mene pirmoji vieta 
tenka muzikai. Romantiko santykis su laiku — absurdiškas: jis bando 
pasukti jo tėkmę atgal. Viltį jis pakeičia prisiminimu, atmesdamas 
gyvenimą, atsisako pripažinti kitą kaip kitą, užsidarydamas idea- 
lizme už laiko ribų. Viltis jam jau liko užnugaryje, o prisiminimas 
dar priešaky. Tai išsako Mozarto muzika - ši prisiminimų nostal- 
gija, į praeitį nukreipta melancholija. Estetas gyvena galimybėje 
ir praeityje. Kierkegaardui estetinė stadija buvo eksperimentinė 
stadija. 

Estetinė gyvenimo koncepcija - tai nusivylimo kupino gyve- 
nimo koncepcija. Gyvenantieji estetiškai yra nusivylę, nesvarbu, 
ar jie patys tai Žino, ar ne. Iš nusivylimo individas praranda save 
arba sistemoje, arba pasitenkinime. Kad suprastume šią nusivyli- 
mo teoriją, turime prisiminti mokymą apie „aš“ dviem aspektais: 
baigtybes ir begalybės, kurie yra susiję ir kuriuos formuoja santy- 
kis su savuoju „aš“ ir santykis, kurį formuoja ryšys su Dievu, grin- 
džiančiu šį santykį. Jei viena iš žmogaus dvejopo ryšio pusių (be- 
galybė arba baigtybė) atmetama, kyla nusivylimas. Nusivylimas 
yra tiesos ieškojimų pradžia, šiuo atžvilgiu jis pozityvus ir turi ver- 
te. Kierkegaardas mano, jog renkantis reikia pasirinkti nusivyli- 
mą. Nusivylęs žmogus renkasi pasirinkimą. Kaip tik todėl, kad 
pradeda nuo nusivylimo, o ne nuo abejonių, Kierkegaardas nelie- 
ka mąstymo rėmuose, bet eina prie egzistencijos. 

Estetiškai galima gyventi ir krikščionybėje, tada poezija būna 
ne išgalvota, bet reali. 

Tarp estetinės ir religinės stadijų Kierkegaardas įterpia etinę 
stadiją. Etikos sritis - savęs teigimo, pasitikėjimo ir įsipareigoji- 

mo sritis. Tai darbo ir laiko sritis. Priešingai estetinei stadijai, 
kurioje dominavo „šitas yra toks pat geras, kaip anas“, priešin- 
gai Hegeliui, kuriam svarbiausia yra idėja „ligi tam tikro taško“, 
tai — pasirinkimo sritis, kurios dėka individas prisiima atsako- 
mybe ir susitaiko su situacija. Ši stadija - piliečio ir vedusio žmo- 
gaus stadija. Žmogui, gyvenančiam estetinėje stadijoje, centras 
yra anapus jo; žmogui, gyvenančiam etinėje stadijoje, centras 
yra jame pačiame. Estetinis elementas apibūdina žmogų netar- 
piškai, kaip tik tokį, koks jis yra; etinis elementas padeda žmo- 
gui tapti tuo, kas jis yra. Nusivylimas - griaunanti aistra, todėl 
jis lieka bejėgis. Nusivylimo kančios atsiranda todėl, kad indivi- 
das negali išsilaisvinti pats 1$ saves. Nusivylimas - amžinojo aš 
įrodymas. Žmogus nenori būti tuo, kuo jis yra, tačiau jis negali 
išvis nebūti. Savo aktyviu, absoliučiu pasirinkimu Žmogus pası- 
renka save ir teigia save kaip absoliutą. Šiuo atžvilgiu jis prie- 
šingas estetinei stadijai, kurioje visa tikrovė buvo ribota. Žmo- 
gus tampa savo gyvenimo tėvu. 


2. Nietzsche: amžinasis sugrįžimas ir 
antžmogio klausimas 


Filosofui tekę sunkumai padidėja del to, kad iš savęs jis reika- 
lauja spresti teigiamai arba neigiamai ne apie mokslus, o apie gy- 
venimq ir gyvenimo vertę, — kad jam nelengva įtikėti savo teise ar 
net pareiga padaryti tokį sprendimą; ir tiktai remdamasis daugy- 
be - galbūt labiausiai trikdančių 17 naikinančių - išgyvenimų, daž- 
nai delsdamas, abejodamas, nutylėdamas, jis turi ieškoti savo ke- 
lio link šios teisės ir šio tikėjimo. * 


Friedrichas Nietzsche „Anapus gerio ir blogio“ 


Sunku pervertinti tą reikšmę ir vaidmenį, kokį XX a. filosofi- 
jos tapsme suvaidino mąstytojų susidomėjimas gyvenimo tema. 
Apibūdindamas mūsų amžiaus filosofinius pagrindus, Hansas Ge- 
orgas Gadameris nurodo, kad tai Nietzsche's pradėta sąmonės sa- 
vokos kritika. XIX a. vidurio ir antrosios pusės gamtos mokslų 
laimėjimai leidžia iš naujo įvertinti žmonių aktyvumo sąlygas; kei- 
čiasi teorijos ir praktikos santykiai, proporcija tarp natūralaus ir 
dirbtinio - aktualus tampa sąmonės aktyvumo ribų ir jo įtakos žmo- 
gaus gyvenimui klausimas. Praranda patrauklumą pagrindinis vo- 
kiečių idealizmo lozungas „substancija yra subjektas“, akcentuo- 
jantis aktyvią, racionalią subjekto saviraišką. Į pirmąjį planą išeina 
ne save teigiančio subjekto patosas, bet rezignuojančio etoso pro- 
blematika. 

Friedrichas Nietzsche yra vienas iš tų, kurie daugiausia skati- 
no naujos filosofijos ir žmogaus sampratos atsiradimą. Jis rašė: 
„Aš buvau persisunkęs Europos dvasia, dabar eilė mano atsako- 
majam ėjimui“.“*? Būtent nuo Nietzsche's prasidėjo naujas Euro- 
pos kultūros ir jos ryškiausio žiedo - filosofijos ir mokslo - įverti- 
nimas. Jis norėjo išsilaisvinti iš visų regimybių, kurios jau buvo 


* Vertė Evaldas Nekrašas. 

tapusios kliūtimi. Pirmiausia tai buvo žmogaus didžiavimasis sa- 
vo visagalybe. Kaip tik iš idealistinės ir racionalistinės filosofijos 
tradicijos Nietzsche reikalavo atsakomybės už tai, kad žmogus įsi- 
vaizduoja esąs istorijos subjektas, visų vertybių matas, preten- 
duoja į grynąjį pažinimą ir į grynąją tiesą, bet pamiršta savo kūniš- 
kaja būtį. 

Vėliau šiai tradicijai bus rasta ir kitų apibrėžimų - humaniz- 
mas, švietimas, liberalizmas ir t. t., tačiau ją visada išreikš klasiki- 
nė orientacija į protą ir mokslą, nuo kurių stengsis atsiriboti nau- 
jas, į gyvenimo filosofiją orientuotas mąstymas, skelbiantis 
permainų būtinybę Vakarų ontologijos sampratoje. Klasikinės tra- 
dicijos išpuoselėtą „dvasingąjį žmogų“, kaip jį vėliau pavadins Got- 
friedas Bennas, buvo padarę bejegi tos istorinės aplinkybės, ku- 
rias jis padėjo sukurti ir su kuriomis toliau aktyviai bendradarbiavo. 

Dvasingas žmogus - tai sąmone apdovanotas žmogus, kuris 
savo veiklos kriterijų ieško sąmonės aktyvume, suvokdamas tai 
tik kaip pažinimo aktyvumą. Pažinimo veikla yra žmogiškosios lais- 
vės matas - taip filosofinė tradicija nuo Rene Descartes'o ligi Ge- 
orgo Wilhelmo Hegelio apibreZe Zmogu. Nietzsche pirmasis ban- 
do iš šio pagrindinio metodo daryti sistemines ir radikalias išvadas. 
Jis rašo: ,,...manau, kad pastarąjį šimtmetį vokiečių švietimo isto- 
rijoje nerasime nė vieno pavojingo svyravimo ar nukrypimo, kuris 
netaptų dar pavojingesnis dėl šios, tai yra Hegelio, milžiniškos ir 
vis dar tebesančios filosofijos įtakos. Iš tiesų paralyžiuoja ir slegia 
įsitikinimas, kad tu esi savo meto atžala, tačiau pavojingu ir griau- 
nančiu šis tikėjimas virsta tada, kai vieną gražią dieną po staigaus 
posūkio jis sudievina šią būtybę kaip visos iki tol buvusios raidos 
tikrąjį tikslą ir prasmę ir josios mokymo menkybėje įžiūri viso 
pasaulio istorijos kulminaciją. Toks mąstymo būdas įpratino vo- 
kiečius kalbėti apie „pasaulinį procesą“ ir pateisinti savo epochą 
kaip būtiną viso pasaulinio proceso rezultatą; toks požiūris kitas 
dvasines jėgas, meną ir religiją sutapatina su istorija kaip su vienin- 

tele aukščiausia galia, nes ji esanti „sąvoka, realizuojanti pati sa- 
ve", „dialektinė tautų dvasia“ ir „pasaulio tiesa“.““ 

Nietzsche mano, kad šis dvasingas žmogus, kuris optimistiš- 
kai suvokia save kaip istorinio proceso dalį ir savo bei kitų gyve- 
nimo slinkties ir prasmės klausimą sprendžia remdamasis moks- 
lo ir kultūros laimėjimais, neišvengiamai yra pasyvus nihilistas. 
Maža to, šis žmogus yra neišvengiamai suskaidytas („duženos ir 
atskiros žmogaus kūno dalys“, „absurdiški luošiai - kuriems vis- 
ko trūksta, išskyrus tai, kad kai ko jie turi per daug“), jis nesugeba 
kurti ir neapkenčia gyvenimo. Nietzsche mėgina atrasti nihiliz- 
mo - savo laiko ir kultūros silpnybės, kuri blokuoja pozityviuju 
Jėgų plėtotę, priežastis. Dvasingas žmogus nebespėja pateikti sa- 
vo veiklai pozityvių kriterijų: reikšmės nebeteko aukščiausi 1dea- 
lai, vertybės; dvasios bejėgiškumą ir nesiorientavimą rodo ir pa- 
syvus to, kas yra, patvirtinimas. Ataskaitos už tokią situaciją 
Nietzsche reikalauja ir iš idealizmo, ir iš racionalizmo. Proto per- 
galė, jai būdingas optimizmas Nietzsche'i atrodo kaip „nykstan- 
čios jėgos, senatvės ir fizinio nuovargio simptomas“. 

Nietzsche kelia klausimą: „Ką reiškia per gyvenimo prizmę 
matoma moralė?“ Nietzsche mano, kad filosofijos ir žmogaus sam- 
prata reikalauja radikalių permainų, todėl stoja ginti tai, ką buvo 
paneigęs tradicinis idealizmas ir racionalizmas: jis užstoja šiapu- 
sinį pasaulį, ligi tol pasiglemžtą anapusinio pasaulio (amžinųjų idėjų 
srities), afektus, priklausomus ir prijungtus prie sąvokų, grožį ir 
juslumą. 

Toks principinis atsiribojimas nuo savo meto optimizmo, Die- 
vo ir žmogaus „mirties“ skelbimas leidžia apibūdinti Nietzsche 
kaip reikšmingą ribinę figūrą kelyje į naują filosofijos sampratą. 
Modernizmo ir modernybės kritikoje Nietzsche's palikimas itin 
esmingas. „Kad galėtume suprasti skirtumą, žymintį ribą tarp mo- 
dernizmo ir postmodernizmo, — rašo Marcas C. Teyloras, - turi- 
me pertvarkyti (reftgure) erdvę, įsivaizduodami laiką už buvimo 
čia ribų. Laikas, kuriame trūksta dabarties, numato erdvę, kurios 

nera dabar (nors ji niekur nedingo). Postmodernizmo erdvė - tai 
„erdvės tapsmo laikas ir laiko tapsmo erdvė“. <...> Kaip įmano- 
ma mąstyti dabarties laikiškąjį erdviškumą, jei minčiai tatai nie- 
kada nera leista? Sekant Maurice'o Blanchot'o , difference", tuo 
mažiau pažįstamu Jacques'o Derrida „difference“ pirmtaku, erd- 
vės tapsmo laikas ir laiko tapsmo erdvė gali būti interpretuojama 
kaip Nietzsche's amžinas sugrįžimas. Jei modernioji filosofija ,,pa- 
sibaigia“ Hegelio atsiradimu, tai postmodernioji nefilosofija (m0n- 
-philosophy) „prasideda“ Nietzsche's sugrįžimu“ 2 

Savo ruožtu Charlesas E. Scottas teigia: „Pasinaudodami ny- 
čiškąja savijveikos (self-overcoming) sąvoka, pabrėšime Nietzsche's 
palikimo buvimą postmoderniajame įtarume pakankamumo, bu- 
vimo kartu, tęstinumo, tapatybės, teleologijos atžvilgiu...“ 

Bet nors modernistai mėgsta dažnai remtis Nietzsche kaip sa- 
vo intelektualiniu pirmtaku, iš kurio yra perėmę daugelį temų ir 
stilių (pavyzdžiui, nesistemingumą, perspektyvizmą, visų verty- 
biu perkainojimą), Cathleen Haggins mano, kad Nietzsche galima 
laikyti ir postmodernizmo kritiku. Svarbiausia šioje kritikoje - „ra- 
dikaliai skirtinga žmogiškojo subjektyvumo“ samprata.““ 

Pažinimo siekiantis subjektas, sąmonė, siela, dvasia, psichika, 
vokiečių dvasia ir kt. — tai tik keletas „subjektyvumo problemos“, 
įvairiausiais aspektais gvildenamos Nietzsche's filosofijoje apibrė- 
žimų. Prisimindami Jurgeno Habermaso paskaitas „Filosofinis mo- 
dernybės diskursas“, pažymėsime, kad Hegelis pirmasis sufor- 
mulavo filosofijos uždavinį „aprėpti sąvokomis savo laiką“, 
filosofijos dėmesio centran pastūmėdamas laiko ir subjektyvumo 
santykių klausimą. Habermasas subjektyvumo sąvokoje skiria ke- 
turias reikšmes: a) individualizmą; b) teisę kritikuoti (čia ir nau- 
jiesiems laikams būdingos abejonės viskuo, kas sąmonei neaki- 
vaizdu); c) veiklos autonomiją, individualios atsakomybės 
reikalavimą; d) pačią idealistinę filosofiją, kuri, pasak Hegelio, nau- 
jaisiais laikais yra nuėjusi ligi idėjos savisklaidos.?! 

Naujaisiais laikais subjektyvumas pradeda dominuoti visose 
kultūros srityse ir kontroliuoti tradicijos perėmimą. Nietzsche nu- 
rodo negatyviuosius šios veiklos padarinius: „Ką gi tokiu atveju 
daro iš esmės visa naujoji filosofija? Nuo Descartes'o laikų - ir tai 
veikiau priešinantis jam, o ne sekant jo pavyzdžiu - visi filosofai, 
dangstydamiesi subjekto ir predikato sąvokų kritika, rengia są- 
mokslą prieš senąją sielos sąvoką, tai reiškia - sąmokslą prieš fun- 
damentalias krikščioniškojo mokslo prielaidas. Naujoji filosofija, 
kaip epistemologinis skepticizmas, yra slaptai ar atvirai anti- 
krikščioniška, nors, tiksliau pasakius, jokiu būdu ne antire- 
liginė. Kadaise iš tikrųjų tikėta „siela“ taip, kaip buvo tikima gra- 
matika ir gramatiniu subjektu: buvo sakoma, kad „Aš“ yra sąlyga, 
„mąstau“ — predikatas, tai, kas sąlygota; mąstymas yra veikla, ku- 
riai reikia mąstyti subjektą kaip priežastį. Dabar nepaprastai 
atkakliai ir gudriai pradedama bandyti, ar nepavyktų išsipainioti iš 
šio tinklo — ar kartais nėra priešingai: „mąstau“ yra sąlyga, o „Aš“ — 
sąlygotas dalykas. Vadinasi, „Aš“ tėra sintezė, kurią vykdo pats 
mąstymas“. It rūpestingas gydytojas Nietzsche bando apčiuopti 
Vakarų kultūros silpnumo priežastis, suprasdamas, kad „tiesa yra 
baisi: nebent ligi šiol melas buvo vadintas tiesa. Visų vertybių per- 
kainojimas — štai mano formulė aukščiausiam žmonijos sąžinės ak- 
tui“. Pažinimo siekiančio subjekto subjektyvumas, žmogaus ir gy- 
venimo santykiai, moralės genealogija, kūrybos problema - tai tik 
keletas gijų, kurios peraudžia Nietzsche's filosofiją ir padeda pa- 
matus naujųjų laikų filosofiniam paveldui suvokti, kritikuoti ir naujai 
įvertinti. Modernybės įvertinimo raktas ir subjektyvumo pagrin- 
das - laiko sąvokos atsisakymas. 

Laiko ir subjektyvumo santykių peržiūrėjimas Nietzsche at- 
veda prie minties apie amžinąjį sugrįžimą ir antžmogį. Šios idėjos 
buvo įvairiai suprantamos ir perskaitomos. Vis dar aktualiai skamba 
Nietzsche's išvada: „Mes savęs nepažįstame, mes, pažinimo sie- 
kėjai, patys nepažįstame savęs: ir taip yra dėl svarių priežasčių. 
Mes niekad neieškojome saves, - tai kaipgi vieną dieną imsime ir 

save atrasime? Teisingai pasakyta: ,,Kur tavo lobis, ten ir tavo šir- 
dis“; mūsų lobis ten, kur stovi mūsų pažinimo aviliai. Iš prigimties 
būdami sparnuoti dvasios medaus rinkėjai, mes visą laiką pluša- 
me, skubame turėdami širdy tik vieną vienintelį rūpestį - ką nors 
„parsinešti“. O šiaip apie gyvenimą, vadinamuosius „išgyvenimus“, 
ar kas iš mūsų pakankamai rimtai susimąsto? Ar turi tam užtek- 
tinai laiko? Bijau, kad tokiais dalykais mes niekad kaip reikiant 
„neužsiiminėjome“': mūsų širdys linkusios anaiptol ne į tai, o apie 
ausis nėra ko ir kalbėti! Mes kur kas panašesni į tą palaimingą, 
savo mintyse paskendusi išsiblaškėlį, kuris, ka tik jo ausyse nu- 
skambėjus dvylikai galingų vidurdienį skelbiančių laikrodžio dū- 
žių, staiga prabunda ir klausia savęs: „Kiekgi čia dabar išmušė?“ 
Taip ir mes dažnai fo viskam krapštomės ausis ir klausiame - be 
galo nustebę ir suglumę: „Ką čia mes iš tikrųjų patyrėme?“ - ne- 
gana to: „Kas mes tokie esame?“ Ir paskui, kaip sakėme, skaičiuo- 
jame tuos dvylika mūsų patirties, mūsų gyvenimo, mūsų būties 
varpo drebančių dūžių, - ak! Skaičiuodami dar ir suklystame... 
Mes neišvengiamai liekame sau svetimi, mes nesuprantame sa- 
ves, mes turime painioti save su kitais, mums per amžių amžius 
galioja principas: „Kiekvienas labiausiai nutolęs pats nuo savęs“, — 
sau mes nesame „pažinimo siekėjai“... 

Nietzsche nustato diagnozę savo laikui, ir šioje diagnozėje svar- 
biausias vaidmuo, be abejo, tenka žmogaus kaip subjekto ir žmo- 
giškojo subjektyvumo analizei. Nietzsche užsibrėžia uždavinį „pa- 
žvelgti į mokslą menininko akimis, į meną - gyvenimo požiūriu“ 
mėginant atsakyti į patį sunkiausią klausimą: ,,...ka reiškia per 
gyvenimo prizmę nagrinėjama moralė?“ 

Jau savo pirmajame darbe „Tragedijos gimimas iš muzikos dva- 
sios“ Nietzsche pradeda diskusiją su didžiausiais pasaulio protais — 
Hegeliu, Kantu, Descartes'u, Platonu. Tai žmogaus sugebėjimo ir 
jo šaknų klausimas. Nietzsche priekaištauja Hegelio dialektinei 
filosofijai, kad ši nemokanti žmogaus „būti“. Ypač kandžiai Nietz- 
sche atsiliepia apie vokiečius, išauklėtus Hegelio filosofijos ir ja 

besiremiančios pedagogikos įtakoje. Jis rašo: ,, VokiSkoje sieloje 
yra pereigų ir perėjų, yra urvų, slėptuvių ir požemių; jos netvarka 
turi daug paslapties žavesio, vokietis žino klystkelius, vedančius 
į chaosą. Ir kaip kiekvienas daiktas mėgsta panašų į save, taip ir 
vokietis mėgsta debesis ir visa, kas neaišku, kas tampa, temsta, 
yra drėgna arba uždengta: visa, kas nežinoma, nesusiformavę, slen- 
kair auga, jis suvokia kaip „gilų“. Ir pats vokietis ne yra,jis tam- 
pa, jis „vystosi“. Todėl „vystymasis i$ tikrųjų yra vokiškas at- 
radimas ir indėlis į didžiulę filosofinių formulių karalystę, — ši 
dominuojanti sąvoka drauge su vokišku alumi ir vokiška muzika 
stengiasi suvokietinti visą Europą.“ Nietzsche's nuomone, He- 
gelio dialektika daro galimus Charleso Darwino mokslinius atra- 
dimus ir Hyppolite'o Taine'o meno istoriją. Neišvengiamas dia- 
lektikos palydovas, pasak jo, yra gyvenimo neigimas. 

Nietzsche rašo palyginimais, kalba metaforomis, jo filosofiniai 
aforizmai nėra vienareikšmiai. Dėl šio nevienareikšmiškumo kiek- 
viena epocha, regis, galėtų kartu su Wagneriu tarti: „Ak, iš tiesų, 
Nietzsche skaitomas tik tiek, kiek jis mums palankus“ ?* Dabarti- 
nj Nietzsche didžiąja dalimi sąlygoja jo filosofinio ir literatūrinio 
palikimo interpretacija. Prie problemos - kaip Nietzsche skaity- 
ti - šiandien grįžtama ieškant atsakymo ne tik į klausimą apie fi- 
losofijos uždavinius, bet ir apie paide:a tradiciją ir moderniojo mas- 
tymo sąlygas. Nurodysime keletą Nietzsche's skaitymų, kad 
pasinaudodami jais lyg gijomis, atkreiptume dėmesį į pagrindinius 
diskusijos akcentus. 

Nietzsche's interpretacija, be abejonės, padeda suprasti epo- 
chą, kurioje gyvename, todėl neverta stebėtis, kad ji nėra ir būti 
negali neutrali. Ji tiesiogiai liečia filosofijos ir politikos santykius. 
Todėl suprantama, kad diskusija su Nietzsche's filosofija ir jos įtei- 
sinimas prasideda Vokietijoje: jai savo darbus skiria Heideggeris, 
Karlas Jaspersas“, Karlas Lowithas“", Eugene'as Finkas“ ir kiti. 
Ne mažiau intensyviai ir taip pat politiškai aktyviai Nietzsche's 
filosofija domisi prancūzai intelektualai. Pirmiausia čia reikia pa- 

minėti George'o Bataille'o knygą „Apie Nietzsche". ? Septintojo 
ir aštuntojo dešimtmečio Prancūzijoje Nietzsche skaitomas ieš- 
kant argumentų, kaip nugalėti Sartre'o ir Merleau-Ponty autori- 
tetus bei jų aplinkoje dominuojantį Hegelio, Marxo, taip pat Hus- 
serlio ir Heideggerio fenomenologin; paveldą.“ Su Nietzsche 
prancūzai sieja viltį įveikti „ženklo hegemoniją“ (Foucault). Įdo- 
mu, kad Paulis Ricoeuras analogiškai aiškina Sigmundo Freudo 
darbų reikšmę. Permainos, kurias ženklo sampratoje, kaip teigia 
prancūzų filosofai, padaro Nietzsche, Freudas, taip pat Marxas*!, 
duoda pradžią dabarčiai. Būtent Nietzsche padeda prancūzams at- 
sisakyti ženklo kaip giliai paslėptų reikšmių saugyklos supratimo. 
Pagrindinė ženklo funkcija - nebe reprezentuoti, o aktyviai ben- 
dradarbiauti interpretacijos procese. Podraug su tuo atmetamas 
vienareikšmis signifikato priklausymas nuo signifikanto. Pirma- 
jame plane atsiduria apmąstymai apie kalbos prigimtį, subjekto 
„mirtį“ ir žmogaus „galą“. Prancūzų požiūris į Nietzsche's filoso- 
fin; palikimą pateikiamas kaip alternatyva Heideggerio skaitymui, 
ypač jis nukreiptas prieš ankstyvąją fenomenologinės ontologijos 
sampratą, kuri buvo pasinėrusi į subjekto archeologiją, ieškojo jo 
genealoginių pradų. 

Galima teigti, jog yra pasikeitęs ir kadaise labai rezervuotas 
požiūris į Nietzsche ir jo darbus anglų kalbos areale. A. Danto““, 
W. Kauffmano, B. Magnuso“, A. Nehamas'o“ ir kitų tyrinėtojų de- 
ka Nietzsche tapo viena 1$ pagrindinių diskusijos apie moderniz- 
mą ir postmodernizmą figūrų. 

Nera abejonės, kad už populiarumą tarp filosofų Nietzsche tu- 
rėtų būti dėkingas Martinui Heideggeriui (paskaitų ciklai apie jį 
atsispindi knygoje „Nietzsche“, taip pat tekstuose „Kas yra Nietz- 
sche's Zaratustra?“ 1r „Nietzsche's žodžiai: „Dievas mirė“), kuris 
Nietzsche'je įžvelgia metafizinį mąstytoją ir pastato jį vienon gre- 
ton su Aristoteliu. Heideggeris interpretuoja Nietzschę kaip pas- 
kutinį metafiziką, kartu pabrėždamas, jog jame mato viltį įveikti 

metafizines tradicijos ribotumą ir pasiekti naują filosofinės kūry- 
bos sampratą. 

Antiplatoniškoje Nietzsche's nuostatoje Heideggeris įžvelgia 
radikalią drąsą grįžti prie filosofijos esmės klausimo: tai, jo nuo- 
mone, klausimas, kurį sau pateikia kiekvienas tikras mąstytojas. 
Iš čia ir skirtumas tarp Heideggerio ir Husserlio, tikru filosofu 
laikiusio tą, kuris mėgina pagrįsti Žinias kaip žinias. Mąstytojas, 
mąstantis tai, kas esminga, mąsto tik vieną mintį. Nietzsche'i to- 
kia idėja, kuri yra visų kitų pagrindas, — tai mintis apie „amžiną 
sugrįžimą“. Pats Nietzsche lygino mąstytoją su iššauta strėle, ku- 
rią nukritusią pakelia kitas mąstytojas ir vėl šauna toliau. Netiesa, 
kad mąstytojas yra užangažuotas amžinybės, netiesa, kad jis pri- 
klauso istoriniam momentui. Filosofas, pasak Nietzsche's, visada 
gyvena ne laiku. 

Ginče dėl Nietzsche's interpretacijos Heideggerio filosofijoje 
esmingu laikytinas Paryžiuje įvykęs Hanso Georgo Gadamerio ir 
Jacgues'o Derrida pokalbis. Pagrindinis jo klausimas buvo: ar skai- 
tyti Nietzschę „hermeneutinės ontologijos“ kontekste, ar ieškoti 
jo tekstams rakto pasitelkus dekonstrukciją? Ir vienu, ir kitu at- 
veju pasitelkiant Nietzsche analizuojami mąstytojo santykiai su 
gyvenimu. Tai diskusija apie tai, kaip šiandien suprasti filosofiją ir 
Jos uždavinius. 

Vienas iš pirmųjų, atkreipusių dėmesį į Nietzsche's ir Platono 
santykius, buvo Wilhelmas Dilthey'us, kuris straipsnyje „Filoso- 
fijos esmė“ (1907) vadina Nietzsche gyvenimo filosofu, tuo pa- 
breZdamas ir tai, kad jis vengia pateikti mokslinius pagrindimus 
bei premisas, ir tai, kad teikia pirmenybę egzistencijos problemų 
apmąstymui. Dilthey'us skiria filosofuojančius rašytojus nuo filo- 
sofų, priskirdamas Nietzschę tradicijai, kurioje greta Marko Aure- 
lijaus matome Montenį, Carlyle'į, Emersona ir kitus. Apie juos 
Dilthey'us sako: „Jų žvilgsnis vis nukreiptas į pasaulio mįslę, bet 
jie praranda viltį išspręsti ją bendrosios metafizikos padedami, rem- 
damiesi pasaulio sąryšio teorija; gyvenimą reikia aiškinti juo pa- 

čiu — štai didžioji mintis, jungianti šiuos gyvenimo filosofus su pa- 
saulio patirtimi ir poezija“. Šiuo požiūriu gyvenimo aiškinimas 
negali būti tik metodinis, jis yra ir sugestijuojantis, ekspresyvus. 
Su juo grįžtame prie filosofijos ir retorikos, dialektikos ir sofisti- 
kos, filosofijos ir literatūros, filosofijos ir rašymo santykių temos. 
Ši tema - Derrida ir Gadamerio diskusijos objektas. 

Pokalbyje su Gadameriu Derrida sugrįžta prie Heideggerio nuo- 
statų veikale „Nietzsche“, ypač pabrėždamas tuos skyrius, kuriuo- 
se apžvelgiamas amžinas sugrįžimas, galios valia kaip mokslas (su 
atitinkamais paragrafais — „Chaoso sąvoka“ ir „Nietzsche'i priski- 
riamas biologizmas“). Derrida nesutinka su Heideggerio skaity- 
mais, kur Nietzsche suprantamas kaip metafizikas, paskutinis me- 
tafizikas. 

Kaip žinome, Heideggeris 1936-1940 metais susidomi Nietz- 
sche's filosofija. Jis perskaito kelis Nietzsche'1 skirtus paskaitų 
kursus, 1940-1946 metais parašo kelis Nietzsche'i skirtus teks- 
tus. Heideggeris pabrėžia, kad apmąstymai apie Nietzschę lemia 
jo paties minties raidą 1930-1947 metais. Heideggeris nagrinėja 
Nietzsche's filosofiją kaip mokymą, kuriame galima ieškoti ir rasti 
atsakymus į svarbiausius gyvenimo klausimus. Nors ir negalime 
apie Nietzsche's mokymą kalbėti kaip apie filosofijos sistemą kla- 
sikine šio žodžio prasme, šiaip ar taip, jam būdingas vientisumas, 
ir tas vientisumas unikalus. Heideggeris laiko Nietzsche masty- 
toju, užbaigiančiu Vakarų metafizikos tradiciją ir užduodančiu klau- 
simą apie būties tiesą. Heideggeris pats šiuo periodu pereina (kal- 
bame apie jo garsųjį Kehre, arba „posūkį“) nuo fenomenologines 
ontologijos prie „būties tiesos“ istorijos. Heideggeris atkreipia dė- 
mesį į penkias pagrindines temas Nietzsche's mąstyme: 1) nihi- 
lizma, 2) visų vertybių perkainojimą, 3) valią galiai, 4) amžinojo 
sugrįžimo mokymą, 5) antžmogį. Heideggerio apmąstymuose apie 
Nieką Nietzsche's nihilizmas užima garbią vietą. Tai pagrindas, 
leidžiantis jam legitimuoti Nietzsche's mąstymą Vakarų filosofi- 

nėje tradicijoje. Amžinąjį sugrįžimą Heideggeris sieja su valia ga- 
liai ir čia įžvelgia priklausomybės pagrindą. 

Derrida nurodo, kad Heideggerio pateikta Nietzsche's inter- 
pretacija nukreipta ne vien prieš nacistinės valdžios priimtą Nietz- 
sche's supratimą, bet ir prieš akademinę universitetų tradiciją, 
laikiusią Nietzsche filosofu, poetu, gyvenimo filosofu, - tokiu, ku- 
riam nėra vietos rimtos filosofijos baruose. 

Kad pažvelgtų į Nietzsche kaip į metafizinės tradicijos atsto- 
va, kaip į aukščiausią šios tradicijos išraišką ir išsipildymą, Hei- 
deggeris yra linkęs redukuoti psichologinius, biologinius gyveni- 
mo aspektus ir įžvelgti amžinąjį sugrįžimą būties vienovėje. 
Podraug su tuo, pasak Derrida, užmirštama Nietzsche's mąstymo 
patirtis, kurioje esminga yra mintis apie amžinąjį sugrįžimą, bet 
kurios anaiptol nereikia vertinti homogeniško vientisumo aspek- 
tu, —ji lieka atvira ir yra Nietzsche's pastangų problematizuoti ,,lo- 
goso surinkimą“ (logos legein) pagrindas. Derrida pabrėžia, kad 
Nietzsche, kaip ir Kierkegaardas, žaidžia tapatybe, parašais, Zo- 
džiais, taigi keičia kaukes ir šitaip pagauna visą gyvenimo įvairo- 
vę. Derrida primena Nietzsche's gyvenimo šlovinimą „Linksma- 
jame moksle“, kurį citavo Heideggeris. Nietzsche rašo: „In media 
vita! Ne! Gyvenimas manes neapvylė! Priešingai, metai po metų 
jis man atrodo vis tikresnis, geidZiamesnis ir paslaptingesnis — nuo 
tos dienos, kai mane aplankė didžioji išlaisvintoja, mintis, kad gy- 
venimas gali būti pažinimo siekiančiojo eksperimentas, — o ne pa- 
reiga, ne žiauri lemtis, ne apgaulė! — Ir pats pažinimas: tegu ki- 
tiems jis būna kas nors kita, pavyzdžiui, kušetė kojoms pailsinti 
arba kelias prie tokios kušetės, arba pramoga, arba dykinėjimas, — 
man jis yra pavojų ir pergalių pasaulis, kuriame ir herojiški jaus- 
mai turi savo šokių ir žaidimų aikšteles. „Gyvenimas — tai pazini- 
mo priemone“ — su tokia nuostata širdyje galima ne tik drąsiai, bet 
net ir linksmai gyventi bei linksmai kvatotis!““ 

Nietzsche's mokymas apie amžinąjį sugrįžimą siejasi su min- 
timis apie antžmogį. Nietzsche pats tai vertina kaip esminį daly- 

ką, leidžiantį jam su nauju įsitikinimu kalbėti apie mąstytojo užda- 
vinius, įžvelgti Zaratustros mokymo patosą ir vidurdienio filosofi- 
jos pateisinimą. 1939 m. Vilis Plūduonis knygos „Štai taip Zara- 
tustra kalbėjo“ vertimo pratarmėje rašė: „Tarp daugybės ir įvairių 
Zaratustros mokymų mokymas apie amžinąjį sugrįžimą sveikam 
žmogaus protui yra bent jau prieinamas".^ Mintis apie amžinąjį 
sugrįžimą, remdamasi kultūros kritikos rezultatais, mėgina įvar- 
dyti naują gyvenimo sampratos pakraipą. Tai pagarba visoms gy- 
venimo formoms ir maištas prieš civilizaciją, kuri neįvertina indi- 
vido ir dehumanizuoja žmogaus gyvenimą. Mokymas apie amžinąjį 
sugrįžimą suponuoja Nietzsche's mokymą apie tragiškąją kultūrą 
ir jo viltis žmonijos ateičiai. 

Analizuodami Nietzsche's filosofiją galime išskirti du pagrin- 
dinius aspektus. Pirma, jis nagrinėja valią kaip valią: fenomenai, 
daiktai, organizmai, sąmonė čia apžvelgiami kaip simptomai, žen- 
klai. Šiuo atveju filosofas yra „fiziologas ir gydytojas“. Antras as- 
pektas susijęs su valios ir formos tyrinėjimu etikos ir ontologijos 
plotmėse. Čia valia suprantama kaip galia. Tai Nietzsche's pagrin- 
dinis filosofinis atradimas - perėjimas nuo klausimo: „Kas yra...?“ 
prie klausimo: „Kas toks yra...?“ 

Panašiai kaip Kierkegaardas, Nietzsche suprato, kad filosofi- 
Jos jėga glūdi ne sugebėjime sukurti vaizdinių apie praeitį siste- 
mą, bet gebėjime laiduoti atvirą kelią ateičiai. Kaip tik šis akcen- 
tas, šis pasikeitimas ir yra esmingiausia klausiant apie tai, kaip 
šiandien turėtume suprasti filosofiją. Šiame kontekste prisiminti- 
nas kritiškas Nietzsche's požiūris į Kanto filosofiją. Nietzsche ma- 
no, jog Kantui nėra pavykę teisingai interpretuoti ir kelti kritikos 
problemą. Filosofijos negalima kurti kaip abstrakčios, su vertybė- 
mis nesusijusios kritikos. Pasak Nietzsche's, atsiribojimas nuo ver- 
tybių, kurį Kantas laiko moksliškumo ir objektyvumo kriterijumi, 
negali būti tikrosios filosofijos pagrindas. Tačiau išeities negalima 
ieškoti remiantis vertybių teorija. Čia ryškus pavyzdys galėtų bū- 
ti fenomenologines filosofijos istorija, rodanti, kad toks rėmimasis 

neapdraudžia nuo filosofijos patekimo konformizmo valion. Nietz- 
sche's nuomone, kritika yra kaip tik toji filosofinė procedūra, kuri 
leidžia filosofijai atsiriboti, laikytis atokiai nuo to, kas yra dabar, 
kas aktualu, parodyti šiuo atžvilgiu savo ryžtingą nuostatą. Filoso- 
fija kaip kritika yra vertybių įvertinimas, o antra vertus, - pagrin- 
das joms kurti. Be šio įvertinimo, be grįžimo prie vertybių pra- 
džios filosofinė kritika neįmanoma: atsisakyti kritinio požiūrio į 
vertybes - reiškia kritikuoti laikinų vertybių vardan, kritikuoti kıl- 
dinant vertybes iš kasdieninių faktų. Nietzsche'i nepriimtinas nei 
iš laiko tėkmės ištrauktas absoliučių ir amžinų vertybių pagrin- 
das, nei paprastas, priežastinis, situacinis, neklausiantis apie išta- 
kas ir pagrįstumą vertybių kildinimas. Nietzsche sieja kritiką su 
genealogija: filosofas teiraujasi apie kilmės vertybes arba verty- 
bių kilmę, taigi yra veikiau genealogas, o ne kantiškai suprastas 
kritikas. Nietzsche's nuomone, kritika artima genealogijai todėl, 
kad ji ne reaktyvi, bet aktyvi. Suartindamas kritikos ir genealogi- 
jos sąvokas, Nietzsche praplečia kritikos sampratą: genealogija 
reiškia ir kilmę, ir skirtingumą bei atsiribojimą, atsiskyrimą nuo 
kilmės šaltinio. Filosofas ir kuria, ir atsiriboja; kritika — ne ins- 
tinktyvi agresija, kerštas, bet kaip tik į kultūrinę kūrybą nukreip- 
tas pajėgaus gyvenimo teigimas. 

Nauja Nietzsche's požiūryje — tai gyvenimo teigimas, gebėji- 
mas sakyti „taip“. Šį gebėjimą Nietzsche priešpriešina bet kokiam 
neigimul, negacijai, reakcijai. Valios esmė yra galeti ir teigti, o tai — 
radikalus dialektinio požiūrio antipodas. Dialektika, pasak jo, - ver- 
go mąstymo būdas. Hegelio skelbtoji ,,pono-vergo" dialektika yra 
pamatyta iš vergo perspektyvos. Dialektinis neigimas iškreipia 
mūsų supratimą apie valią: valia tampa reaktyvi, silpna, kerštinga, 
ji nukreipta prieš gyvenimą ir jo teigimą. Valia, kuri siekia teigti, 
laiduoja pliuralizmą. Iš teisybės kaip tik pliuralizmo prielaida vie- 
nintelė gali garantuoti laisvę kultūrinės kūrybos srityje ir atverti 
ateizmo galimybę. Gilles Deleuze'as rašo: „Neįmanoma suprasti 
Nietzsche's filosofijos, jei neatkreipiame dėmesio į jam būdingą 

pliuralizmą. Iš tiesų pliuralizmas (kitaip žinomas kaip empirizmas) 
beveik neatsiejamas nuo pačios filosofijos esmės. Pliuralizmas — 
tikrai filosofinis mąstymo būdas, kurį sukūrė filosofija; vienintelis 
konkrečios dvasios laisvės laidas, vienintelis karingojo ateizmo 
principas. Dievai mirė, bet mirė juokdamiesi, išgirdę, kad kažkoks 
dievas pretenduoja būti vienintelis...“** Hegelis bandė atsiriboti 
nuo pliuralizmo, prilygindamas jį kasdienei sąmonei, kurios nai- 
vumą tenka panaikinti ir nugalėti filosofijai. Hegeliui kasdienos 
sąmonė nėra ir negali būti alternatyva filosofiniam požiūriui, nes 
ji panaši į pirmąjį vaiko čiauškėjimą: „Šis, anas, čia, dabar“. Hege- 
lis priešpriešina filosofiją kasdienės sąmonei, kurią filosofija pa- 
naikina dialektiniu neigimu. Nietzsche'i pliuralizmas - ne filosofi- 
jos pradžia, o kaip tik jos branda, aukščiausias išsivystymo taškas; 
jis numato, jog esama daug daiktų, o vienas daiktas gali turėti daug 
reikšmių. 

Daugialypis ir pliuralistinis liudijimas - tai Dioniso principas. 
Dioniso sudraskymas į gabalus yra daugialypio liudijimo simbolis. 
Gilles Deleuze'as rašo: „Anti-dialektinė ir anti-religinė svajonė, 
persmelkianti visą Nietzsche's filosofiją, - tai daugialypio liudiji- 
mo logika, turinti savyje tikrojo teigimo logikos su atitinkama 
džiaugsmo etika. Tai, kas tragiška, nėra pagrįsta gyvenimo ir ne- 
gacijos santykiais, bet tik tokiais santykiais, kurie atsiranda iš 
džiaugsmo ir jo daugialypio teigimo jvairoves".? Dionisas moko 
mus juoktis ir šokti, žadina mumyse žaidimo instinktą. Tai Dioni- 
sas, su kuriuo siejasi Ariadnės paslaptis - Ariadnės, kurią Dioni- 
sas nuneša į dangų. Dionisas meta burtus, šoka ir pasikeičia, mes 
jį vadiname tūkstančio džiaugsmų dievu. Tragiškas ne gyvenimo 
neigimas ir kančios, bet būtent jo teigimas. Tragizmo prieštara 
yra teorija. Sokratas pakeičia tragišką pasaulėžiūrą teorine. Sok- 
ratas Nietzsche'i yra pirmasis dekadanso mąstytojas, nes jis gy- 
venimą padaro priklausomą nuo idėjos. Lygiai taip pat krikščio- 
niškoji ideologija, neigdama gyvenimą, teigia dialektiką, tragedijos 
mirtį, tragišką suvokimą pakeičia teoriniu požiūriu. 

Tačiau yra vienas klausimas, į kurį teorija negali atsakyti, nes 
jai pritrūksta kriterijų, - tai egzistencijos klausimas. Gilles De- 
leuze'as rašo: „Vis dėlto tarp krikščioniškosios ideologijos ir tra- 
giškojo mąstymo tebėra kažkas bendra - tai egzistencijos pras- 
mes problema. „Ar egzistencija turi prasmę?“ — Nietzsche's 
nuomone, svarbiausias filosofijos klausimas, empiriškiausias ir 
„eksperimentiškiausias“, nes tuo pat metu kelia interpretacijos ir 
naujo įvertinimo problemas. Griežtai tariant, jis pateikia proble- 
mą: „Kas yra teisingumas?", ir Nietzsche nedelsdamas gali pasa- 
kyti, kad visa jo veikla — tai pastangos šitai suprasti“.? 

Nietzsche pradeda kaip filologas, bet jau pirmieji jo savaran- 
kiškos akademinės veiklos žingsniai liudija atsiribojima nuo tradi- 
cinės filologijos sampratos. Vėliau tai vyksta Schopenhauerio filo- 
sofijos įtakoje, dar vėliau — veikiant kitiems, sunkiau nurodomiems 
motyvams. Rezultatas - susiformavęs naujas požiūris į filologiją. 
Nietzsche aktualizuoja santykius „filosofija - literatūra“, kurie ne 
tik esminiai paties Nietzsche's darbo įvertinimui, bet ir reikšmin- 
gi XX a. filosofinei refleksijai, linkusiai apmąstyti mokslų apie žmo- 
gų pagrindus. 

Nietzsche's netenkina akademinėje filologijoje vyraujančios 
nuostatos, numatančios klasikinio filologo atitrükima ir atsiriboji- 
mą nuo savo meto aktyvių procesų ir nuo aktyvaus požiūrio į an- 
tikinės kultūros paveldą, paliekant jam tik antikvarinę vertę. Šis 
nepasitenkinimas skatina Nietzschę kitaip pažvelgti į savo laiko 
kultūrą ir joje dominuojančios antikinės kultūros vietą bei reikš- 
mę. Jau pirmajame savo darbe „Tragedijos gimimas iš muzikos 
dvasios“ Nietzsche yra neigiamai nusiteikęs savo meto švietimo 
atžvilgiu, mano, jog jame dominuoja lėkšto proto optimizmas, ku- 
ris nemato savo ribotumo ir nesuvokia gyvenimo tragizmo. Jo nuo- 
mone, švietimui būdinga kritiška istorinė dvasia neleidžia suvokti 
mito reikšmės, jo kultūrinės kūrybos šaltinių. Tačiau be jų žmo- 
gus gauna tik abstraktų išsilavinimą, abstraktų auklėjimą, abst- 
raktų supratimą apie save, savo pareigas ir teises. Toks žmogus 

yra prisirišęs prie dabarties, ją dievina ir garbina. Nietzsche jį va- 
dina „teoriniu žmogumi“. Ryškiausiai tokio Žmogaus nepamatuo- 
to optimizmo ribotumą atskleidžia nesugebėjimas rimtai suvokti 
estetiškumą, meną, rimtai žvelgti į moralės klausimus; jo lengva- 
būdiškumą lemia priešiškumas gyvenimui. „Teoriniam žmogui“ 
būdingame gyvenimo neigime glūdi ir jo išsilavinimo supratimas 
bei „skeptiškas graikų idealų atsisakymas, visiškas kiekvieno tik- 
rojo senovės perėmimo tikslo iškreipimas“. Nietzsche pasitrau- 
kia nuo šios reduktyvios, abstrakčios švietimo ir pedagogikos 
sampratos, siekia atsiriboti nuo to, kas, jo galva, negyva filologi- 
niame požiūryje į antikinę kultūrą, nuo to, kas trukdo suvokti an- 
tikinę senovę kaip pavyzdį ir vertą sekimo modelį, laikant ją tik 
mokslinių objektų visuma. Nietzsche klasikinės filologijos sam- 
prata sieja su dabarties kultūros ir praeities santykių klausimu: 
istorija turi tarnauti gyvenimui; antikos senovė išryškina dabar- 
ties žmogaus lėkštumą, jo interesų susiaurėjimą, ji yra šiandieni- 
nės kritikos pagrindas. Nietzsche sako: „Filologiją čia reikia 
suprasti plačiąja prasme - kaip mokėjimą-gebėjimą gerai perskai- 
tyti faktą, interpretacijoje jo nefalsifikuojant, troškime suprasti ne- 
prarandant kruopštumo, kantrumo, sugebėjimo pasirinkti. 
Filologija kaip ephexts nemokėjimas apsispręsti interpretacijoje“.*! 

„Tragedijos gimimas iš muzikos dvasios“ siūlo naują, revoliu- 
cingą požiūrį pateikiant estetikos problemas bei nustatant filoso- 
fijos santykį su poezija; jis pateikia naują graikų kultūros interpre- 
taciją, o kartu savo meto kultūros kritiką, jos atnaujinimo programą. 
Į pirmąjį planą iškeldamas tragedijos problemą, Nietzsche prade- 
da diskusiją apie kultūros gyvybės versmes, o kartu ir apie Vaka- 
ruose vyraujančią graikų kultūros sampratą. Pasak Nietzsche's, 
graikų senovė suvokiama kaip harmonijos, grožio, pusiausvyros, 
saiko įsikūnijimas. Labiausiai ši samprata atitinka V a. pr. Kr. Atė- 
nų kultūrą, jos architektūrą ir skulptūrą. Nietzschę domina ne tiek 
pilnas šviesos, olimpinis kultūros aspektas, kiek jo mitologinės 

šaknys ir gyvybės pagrindas. Schopenhauerio ir Richardo Wagne- 
rio paskatintas, Nietzsche susidomi muzika, tragiškuoju mitu. 

Nietzsche rašo: „Dabar pasitelkime visus iki šiol aptartus me- 
no principus, kad susigaudytume labirinte, kuriuo esant turime 
pripažinti graikų tragedijos kilmę“.?2 Šioje Nietzsche's nuostatoje 
svarbūs trys momentai: domėjimasis menu, tragedijos problema 
1r labirinto problema. 

Atsidėdamas meno principų suvokimui, Nietzsche tęsia gyve- 
nimo problematikos sklaidą: menas, kaip ir gyvenimas, reiškia kū- 
rybą, o kūryba - praėjusio gyvenimo neigimą ir naujo gyvenimo 
teigimą: buvusysis atgimsta esančiame. Kūrybą Nietzsche supran- 
ta kaip vienintelį konstruktyvų požiūrį į praeitį, į tai, kas buvo ir 
praėjo. Judėjimas meno link yra aiškiai išreikšta priešprieša nihi- 
lizmui. Menas daug vertesnis už „tiesą“. Orientacija į meną ir kū- 
rybą reiškia esminį požiūrio pasikeitimą į Europą, jos istoriją, kul- 
tūrą. Naujame meninės kūrybos įvertinime Nietzsche ieško 
paramos platoniškai krik&Cioni$kosios metafizikos ir moralės kri- 
tikai. Menas atstovauja gyvenimo intensifikavimui, pagrindinė gy- 
vos būtybės išraiška yra sugebėjimas kurti. Kūryba - tai sugebe- 
jimas teigti. Pirmiausiai ji padeda Nietzsche" įveikti pozityvistine 
pakraipą, kuri nagrinėja vystymąsi linijinio laiko sąvokomis. 

Gyvenimo kelias Nietzsche'i tampa metodu. (Diskutuodamas 
su Descartes'u Nietzsche siūlo aptarti patį gyvenimą“.) Kartezi- 
nis metodas tarsi Ariadnės siūlas padeda tik išeiti 1$ labirinto, ki- 
taip sakant, išeiti, nusisukti nuo gyvenimo, jis nepadeda artintis 
prie gyvenimo, įeiti į labirintą. Šiuo atžvilgiu reikšminga Gadame- 
rio pastaba apie poveikį, kurį kalbai yra palikęs mokslinės teorijos 
vystymasis: iš pradžių ir kinų kalboje „dao“, ir graikų kalboje ,,7e- 
thodos “ reiškė „kelią“. Kinų kalboje dar ir dabar kasdieninėje, po- 
ezijos ir meditacijos kalboje „dao“ tebevartojamas „kelio“ reikš- 
me, tuo tarpu naujųjų laikų moksle ir filosofijoje metodo reikšmė 
yra iš esmės pasikeitusi. Mokslo, kasdieninė ir poezijos kalbos 
atsiskyrė. Mokslo metodas - tai kelias, kuris atitolina nuo gyveni- 

mo. Nietzsche pasirenka poezijos ir aforizmų kalbą. Gyvenimo ke- 
lias jam tampa filosofinio tyrinėjimo metodu. Taip galime suprasti 
ir žinomą Nietzsche's formulę: „Iš viso to, kas parašyta, patinka 
man tik tai, ką rašo autorius krauju savuoju. Rašyki tad krauju ir 
tu patirsi, kad kraujas - tai dvasia grynoji“ .?* Galime pridurti, jog 
ir Heideggeris įvairiais būdais yra vartojęs kelio sąvoką savo filo- 
sofinėms meditacijoms apibrėžti. Tokiame kontekste reikia Ziüre- 
tiir] dviprasmišką Nietzsche's nuomonę apie filologiją. Nietzsche 
nusigręžia nuo filologijos kaip mokslo, kuris, akcentuodamas for- 
malų, antikvarinį požiūrį vertinant praeitį, kartu blokuoja kūrybi- 
nę prieigą, neleisdamas tapti „tuo, kas esi". Jis žvelgia į filologiją 
kaip į meilę ZodZiui.? Filologija kaip meilė žodžiui ribojasi su Zo- 
džio menu. Michelis Foucault pabrėžia, kad Nietzsche yra pirma- 
sis filologas, filosofijos uždavinio refleksiją susiejęs su radikalia 
kalbos refleksija. 

Vietą ir vaidmenį, Vakarų tradicijoje tekusius žodžio menui ar- 
ba poezijai, geriausiai apibūdina Platono formulė: menas slepia 
tiesą, jo tikslas yra iliuzija. Nietzsche sukyla prieš šią Platono 
formulę, vis dar tebelemiančią daiktų tvarką: „Tačiau galimas 
daiktas, kad tie patys žmonės manys netinkama estetinę proble- 
mą laikyti tokia rimta, nes mene jie nepajėgia matyti nieko kito, 
kaip smagų pašalinį dalyką, arba, geriausiu atveju, „gyvenimo 
rimtį“ palydintį, bet visai nebūtiną skambinimą varpeliais, - tarsi 
niekas nežinotų, kuo kvepia toks meno ir „gyvenimo rimties“ su- 
priešinimas“.?* 

XIX a. pabaigoje-XX a. pradžioje be paliovos ieškoma, kaip 1š- 
siveržti už esamų filosofinių požiūrių, — Husserlis ieško pradinių 
sąmonės akivaizdumo duomenų; Nietzsche leidžiasi žodžių labi- 
rintan, kad atrastų gyvą mintį, dar nepaliestą gramatikos pertvar- 
komosios veiklos. Praėjus penkiolikai metų po „Tragedijos gimi- 
mas iš muzikos dvasios“ pasirodymo, Nietzsche „Kritiškame 
žvilgsnyje į save“ sako: „Kaip gaila, kad apie tai, ką tada norėjau 
pasakyti, nedrisau prabilti kaip poetas - galimas daiktas, būčiau 

sugebėjęs! Ar bent jau kaip filologas: juk ir dabar dar filologui šio- 
je srityje reikia kone viską atskleisti ir iškasti! Pirmiausia proble- 
mą, įžvelgti, kad čia esama problemos, - ir kad graikai, kol netu- 
rėsime atsakymo į klausimą „kas yra dionisiškasis pradas“, liks, 
kaip iki šiol, visiškai nesuprantami ir neįsivaizduojami....“*7 Nietz- 
sche apgailestauja pristigęs narsos atsisakyti Kanto bei Schopen- 
hauerio formulių ir naujus ieškojimus pateikti nauja kalba. Nietz- 
sche vis labiau suvokia plyšį tarp savo pastangų suformuluoti 
egzistencijos prasmės problemą ir jau esančių filosofinių nuosta- 
tų. Vėliau Michelis Foucault, manoma, jog ne be Nietzsche's įta- 
kos, pasakys: „Filologija, kaip viso to, apie ką kalbama kalbos gel- 
mese, analizė, yra virtusi šių dienų kritikos forma". 

Tyrinedamas dionisiškąjį prada, Nietzsche atkreipia dėmesį į 
tai, kas yra likę graikų kultūros klasikinio suvokimo paraštėse — 
muzikoje, o ne skulptūroje ir architektūroje, tautos išmintyje, o 
ne literatūriniuose ir filosofiniuose tekstuose. Būtent Sileno - Dio- 
niso mokytojo, pusiau žmogaus, pusiau gyvulio, — išmintis visiš- 
kai kitoje šviesoje parodo ir graikų „užburtą kalną“ Olimpą. Štai 
Nietzsche's perpasakota senoji legenda apie Sileną: „Vienoje se- 
noje legendoje pasakojama apie karalių Mida, kuris ilga laiką gi- 
riose sekęs išmintingojo Sileno, Dioniso bendražygio, pėdsakais 
ir negalėjęs jo pagauti. Kai Silenas pagaliau pakliuvęs karaliui į 
rankas, Midas paklausęs, kas žmogui esą geriausia ir patartiniau- 
sia. Užsispyręs ir nejudėdamas demonas tylėjęs, kol galiausiai, 
karaliaus priverstas, ilgai kvatojęs ir atsakęs: „Nelaimingasai vie- 
nos dienos tvariny, atsitiktinumo ir skurdo vaike, kodėl tu verti 
mane sakyti tai, ko tau būtų geriau negirdėti? Tau visiškai nepri- 
einama tai, kas geriausia: negimti, nebūti, visai nebūti. O antra, 
geriausia tau būtų kuo greičiau numirti“.?? 

Apoloniškojo ir dionisiškojo prado atskleidimas leidžia Nietz- 
sche'i priartėti prie tragiškojo elemento ir tragedijos esmės su- 
pratimo. Veikale „Tragedijos gimimas iš muzikos dvasios“ Nietz- 
sche siekia naujai suprasti graikų kultūrą, intuityviai ieško joje 

džiaugsmo ir gyvenimo galios liudijimo. Šį teisingą graikų kultū- 
ros supratimą blokuoja krikščionybė ir dialektika — prieš gyveni- 
mo, džiaugsmo, tragizmo teigimą nukreiptoji Vakarų tradicija. Nei 
dialektika, nei krikščionybė nepajėgė priartėti prie tragizmo es- 
mės. Naujai įvertindamas savo pirminę, „Tragedijos gimime“ dar 
nepakankamai apmąstytą sampratą, Nietzsche sako, jog nuo jos 
sklindąs nešvankus hegeliškas dvokas, ir priduria: ,, Teisybe pasa- 
kius, nėra didesnės priešingybės tam grynai estetiniam pasaulio 
aiškinimui ir pateisinimui, apie kurį kalbama šioje knygoje, kaip 
krikščionybės mokslas, kuris yra ir nori būti 9122 moralinio pobū- 
džio ir kuris savo absoliutiniais užmojais, sakysim, jau savuoju Die- 
vo teisingumu meną, kiekvieną meną nukiša į melo karalystę, — 
t. y. paneigia, prakeikia“.“ 

Save Nietzsche laiko pirmuoju tragizmo filosofu, įstengusiu pri- 
artėti prie gyvenimo teigimo esmės, atmetus ir nugalėjus bet ko- 
kį pesimizmą. Nors ir ne visada adekvačiu pavidalu, ši intuicija 
atsispindi jau jo pirmajame spausdintame darbe. Sokratiškoji dia- 
lektika, krikščionybė, modernioji dialektika ir Wagnerio muzika 
paskatinusios tragedijos mirtį. Kad suprastų graikų kultūrą, Nietz- 
sche turi grįžti atgal prie jos. Tačiau apoloniškojo ir dionisiškojo 
prado priešybė - raktas ne tik tragedijos gimimui ir mirčiai, bet ir 
apskritai visai Nietzsche's kūrybai. 

Toks požiūris visiškai priešingas klasikinei žmogaus egzis- 
tencijos sampratai, kokią matome nuo Winkelmanno ir Schille- 
rio iki Hegelio. Tai, kas gražu, harmoninga, džiugu, pasitraukia į 
antrąjį plana, o į pirmąjį išsiveržia orgiastiniai kultai, tragiškų 
mitų aidas; apoloniškasis pradas atsiskleidžia kaip antroji dioni- 
siškojo prado pusė. 

Kas yra apoloniškasis ir dionisiškasis pradai? Apolono pasau- 
lis - gražių vaizdinių pasaulis, Dioniso — svaigulio, ekstazės pa- 
saulis. Ka Nietzsche nori parodyti šiais dievų personažais? Kaip 
neatsiejama vienovė, Apolonas ir Dionisas atstovauja dviem skir- 
tingiems meniniams polinkiams: Apolonas - vaizduojamajam me- 

nui, skulptūrai, Dionisas - nevaizduojamajam — muzikai. Vienoje 
1871 m. pastaboje Nietzsche rašo: „Klaidinga galvoti, kad graikų 
pasaulį apibūdina plastinis menas, o modernųjį - muzika. Graikų 
pasaulyje būta visiškos dionisiškojo ir apoloniškojo prado vieno- 
vės“.*! Iš šios vienovės ir gimsta tragedija. 

Jau nuo pat pradžių Dionisas apibūdinamas kaip teigiantis die- 
vas. Jis teigia gyvenimą, bet jo nepateisina, neišperka. Šiuo atžvil- 
giu Nietzsche nuosekliai nubrėžė paraleles tarp Dioniso ir Kris- 
taus. Dionisą ir Kristų skiria teigimas ir neigimas. Kaip pabrėžia 
Gilles Deleuze'as, krikščionybės sampratoje faktas, kad gyveni- 
mas susijęs su kančiomis, reiškia jo neteisybę, išperkamą kančio- 
mis, tuo tarpu Dioniso požiūriu „egzistencija pakankamai šventa, 
kad galėtų pateisinti bet kokias vėlesnes kančias“. Dioniso, taip 
pat Zaratustros, paveikslu Nietzsche postuluoja teigimą, priešprie- 
šindamas jį dialektiškajam neigimui. 

Sekdamas teigimo intuicija, Nietzsche atskleidžia, kaip auga ir 
stiprėja priešprieša tarp meno ir teorijos, tarp Dioniso ir Sokrato 
kaip graikų tragedijos priešininko. Iš tikrųjų jis siekia atskleisti ne 
Dioniso ir Apolono, bet Dioniso ir Sokrato prieštarą. Būtent Sok- 
ratas pakeičia santykius tarp mokslo ir kūrybos: ,,Rakta į Sokrato 
esmę mums duoda tas nuostabus reiškinys, kuris vadinamas ,,Sok- 
rato demonu“. Tais ypatingais atvejais, kai jo begalinis protas su- 
svyruodavo, jam suteikdavo tvirtybės tokiomis akimirkomis pasi- 
girstantis dieviškas balsas. Šitas balsas, kai ateidavo, visuomet 
atkalbinedavo. Instinktyvioji išmintis šitoje visai nejprastoje as- 
menybeje reik&davosi tik del to, kad vienur kitur samoningam pa- 
Zinimo procesui kliudytų. Visiems kūrybos Žmonėms kaip tik ins- 
tinktas yra teigianti kūrybinė jėga, o sąmonė kritikuoja ir stengiasi 
perspėti; Sokratui priešingai, instinktas tampa kritiku, o sąmo- 
nė — kūrėju: tikras išsigimimas per defectum “.** 

Reikia pabrėžti, kad Nietzsche's požiūris į Sokratą nebuvo vie- 
nareikšmis. Nesiimdami jo tyrinėti, pabrėšime tik santykį Dioni- 
sas-Sokratas, kur Sokratas yra mąstytojas, klojantis pamatus Va- 

karams būdingai mąstymo pakraipai, kurioje racionalusis pradas 
nurungia instinktus, mokslas - meną, sąvoka - afektą. Nietzsche 
užkrauna Sokratui atsakomybę ir už tragedijos mirtį, dėsningai 
išsirutuliojančią iš teorinio požiūrio hiperbolizacijos, ir už teori- 
niam požiūriui būdingą gyvenimo neigimą. Sokrato kritika veika- 
le „Tragedijos gimimas iš muzikos dvasios“ — tai kritika švietimo, 
kurį Nietzsche kaltina dėl vis didėjančios kūniškų ir dvasinių ga- 
lių atrofijos. Pakeisdamas instinktą pažinimu ir supratimu, Sokra- 
tas rašąs nuosprendį ir menui, ir moralei. Sokratas neabejoja logi- 
nio prado persvara: dorybė - tai žinios, nuodėmės daromos tik iš 
nežinojimo. Nietzsche mano, kad dialektinės logikos silogizmai 
atstumia muziką, o podraug su tuo sunaikina ir dionisiškojo svai- 
gulio pasaulį. Nietzsche primena reikšmingą sapną, kuriame Sok- 
ratas girdėjęs kvietimą: ,,Sokratai, imkis muzikos!“ 

Nietzsche rašo: „Ir štai mokslas, galingos manijos varomas, 
nesulaikomai skuba prie savo ribų, ties kuriomis ir žlunga jo opti- 
mizmas, glūdintis logikos esmėje. Nes mokslas turi begale perife- 
rinių taškų, ir nors visai dar neįmanoma numatyti, kaip tą mokslo 
sritį būtų galima kada nors visiškai išmatuoti, vis tiek doras ir 
gabus žmogus dar nejpusejes savo gyvenimo neišvengiamai susi- 
duna su tokiais periferijos ribiniais taškais, kur tenka įremti Zvilgs- 
nį į tai, kas nepaaiškinama. Ir kai jis, apimtas siaubo, čia išvysta, 
kaip logika ties tomis ribomis rangos! ir vyniojasi aplink save, kol 
pagaliau įgelia sau į uodegą, tada prasiveržia nauja pažinimo for- 
ma - Hragiškasis bažinimas, kuriam, kad būtų kaip nors pakenčia- 
mas, reikalingas menas kaip apsaugos priemonė ir vaistas“.“ 

Nietzsche apibrėžia muziką kaip Herakleito ugnį, kurioje pa- 
saulis atgauna jaunystę. Muzika siejasi su Dionisu - visa ko atsi- 
naujinimo, teigimo šaltiniu ir pagrindu. Dioniso figūra simbolizuo- 
ja visų iš anksto nužymėtų ribų peržengimą. Šia prasme Dionisas 
yra filosofijos kaip metafizikos priešprieša. Pasak Nietzsche's, me- 
tafizika ribojasi su tuo, kas neturi prasmės. Metafizika stengiasi į 
viską žvelgti būties požiūriu, tačiau vienintelis teisingas yra taps- 

mo požiūris. Dionisą Nietzsche interpretuoja kaip pačios gamtos 
kuriančiąją energiją, kuri teigia save be menininko tarpininkavi- 
mo. Kaip tik Dioniso personažo dėka Nietzsche formulavo naują 
požiūrį į tvarką įvedančią, racionalizuojančią kultūros veiklą. 

Žvelgdami į praeitį, galime kalbėti apie tam tikras paraleles 
tarp Nietzsche's Dioniso ir Schopenhauerio „pasaulio kaip valios“, 
o žvelgdami į priekį — apie paraleles tarp Nietzsche's Dioniso ir 
Heideggerio „mąstymo pradžios“ bei Derrida differance. Žinoma, 
toks palyginimas reikalauja prisiminti daugelį prasmių kontekstų, 
reikalauja tikslios šių kontekstų korekcijos, jis leistinas tik tiek, 
kiek esama perimamumo ir minties bendrumo tarp minėtųjų mąs- 
tytojų, ieškančių „Archimedo taško“ savo epochos Vakarų mąsty- 
mo kritikai ir besistengiančių „atsikratyti moralės, kad galėtų gy- 
venti pagal moralę“. Toks lyginimas gresia Nietzsche's Dioniso 
interpretacijos vienareikšmiškumui ir ragina mus grįžti prie klau- 
simo: „Kas yra Dionisas?“ 

Nepaisant galimo supaprastinimo, aptarsime Dionisą kaip le- 
miamą figūrą, kurią Nietzsche pasitelkia svarstydamas graikų tra- 
gedijos sampratą, bet vėliau ją aptaria kaip disidento sinonimą. 

Kaip Vakarų mąstymas supranta Dionisą? Enciklopediniame 
žodyne Dionisas apibūdinamas kaip senovės graikų mitologijos der- 
hngumo ir vyndarių dievas. Tokius herojus, kaip Prometėjas, Edi- 
pas ir kiti, Nietzsche laiko Dioniso manifestacijomis. Iš šiandien 
žinomų graikų tragedijų tik vienoje tiesiogiai kalbama apie Dioni- 
są - Euripido „Bakchantėse“, kuriose jaučiame ironiją: Euripidas 
(Nietzsche's apibūdinamas kaip autorius, kuris, teikdamas pirme- 
nybe Sokratui, artina tragedijos mirtį) kalba apie dievą, kuriam 
priešinasi. „Bakchantėse““* Dionisas atsiskleidžia keliais aspek- 
tais. Pirmiausia jis pasirodo svetimšalio pavidalu. 


Sūnus aš Dzeuso, Dionisas, sugrįžau 


Į šiuos Tebus. Semele, Kadmo čion dukra, 
Kadais mane bagimde, žaibo britrenkta. 

Priemes išvaizdą žmogaus, sustojau štai 
Tarp Dirkes srauto ir Ismeno vandenų. 


Šis svetimšalis Dionisas (kitaip tariant, aktorius su tragiško 
herojaus kauke, kuri kartu pridengia ir atidengia) per Arabiją ir 
Persiją yra atkeliavęs iš Azijos į Tėbus. 


Ir va, įvedęs savo apeigas kitur; 

Kad pasirodyciau žmonėms tikru dievu, 
Į šį helenų miestą pirmą atvykau. 
Tebiečiai graikų žemėje pirmi tures 
Pradeti ūkaut, užsimetę ant pečių 

Sau stirnenas, paeme gebenes lazdas. 

Bet mano motinos seselės eme skleist 
Gandus - kaip keista! — jog ne Dzeuso aš sūnus: 
Semele prasidejus su marii žmogum, 
Neščia patapus, Dzeusui suverte kaltes! — 
Tai Kadmo prasimanymas! — Už tuos melus 
Ją Dzeusas ir nužudęs! Tokie jų šmeižtai. 
Tebiečiai, ar nores, ar nenorės, turės 

Su mano apeigom vis tiek susipažint. 

Ir taip Semelės, savo motinos brangios, 
Apginsiu garbę, basirodydams dievu, 
Kurį jinai pbagimde Dzeusui tarp žmonių. 
Valstybę savo Kadmas 1r visus turtus 
Pentėjui, dukros sūnui, pavede valdyt. 
Šisai kovoja prieš mane: nė man aukų 
Neduoda niekad, neprisimena maldoj. 
Įrodysiu ir jam, ir jo žmonėms visiems, 
Jog dievas aš. Sutvarkęs reikalus čionai, 
Parodęs savo galią, vyksiu kur kitur. 

Dionisui, iš Azijos atkeliavusiam svetimšaliui, pritaria lidiečių 
moterų choras, jis šlovina Bakchą: 


Laimingas kiekvienas, 

Kas, įšventintas į Dievų 
Misterijas, 

Save išsaugo gyvenime tyrą, 
Kas, šlovindamas Bakchą, 
Klajoja bo kalnus, 

Kad nuskaidrintų sielą 
Tarnaudams Kibelei, 
Didžiajai motinai, 

Ir aukštai bakeldamas skeptrą, 
Su efejos vainiku plaukuose 
Bakchui garbę barodo!* 


Svetimšalis atvyko, kad paliudytų savo dievišką kilmę, pagerb- 
damas Semelę ir tėvą Dzeusą. Semelė pagimdė Dionisą ir, liepsnų 
apimta, paliko gyvenimą. Šis vardas frigiškos kilmės, esama prie- 
laidos, kad Semelė iš pradžių buvusi trakų-frigų žemės deivė. Yra 
ir kitokių versijų apie Dioniso gimimą, bet svarbu tai, kad Dioniso 
negalima supančioti. Mitas pasakoja apie stebuklingus nutikimus, 
kai kelionėje jūra 1$ Ikarijos į Nakso salą Dionisą apiplėšia Tirėnų 
jūros piratai. Pririšę Dionisą prie laivo stiebo, kad paskui parduotų 
vergijon, jie tampa liudininkais to, kad pančiai patys atsiriša ir nu- 
krinta Dionisui nuo rankų ir kojų. Euripido tragedijoje Pentėjas 
Dionisą mėgina apkalti grandinėmis, tačiau taip pat, kaip ir jūros 
plėšikai, įsitikina, kad grandinės Dioniso nesurakina. 

Su Dioniso personažu yra susijusi būtinybė teigti save kaip 
būtybę, kuriai būdinga neabejotina tapatybė ir kurios neįmanoma 
surakinti, būtybę, kuri nuolat peržengia ribas, sukapota vėl atgims- 
ta. Euripido tragedijoje reikšmingi yra Dioniso ir Pentėjo santy- 
kiai. Pagal legendą Pentėjas yra Tėbų valdovas, Dioniso pusbrolis. 

Pentėjas atstovauja vyriškajai galiai, vadovaujasi išminties princi- 
pais, jis priešinasi Dioniso kultui. 
Zynys Teiresijas sako: 


Manęs paklausyk, Pentejau! Juk ne galioje slypi Jėga. 
Tik negalvok, kad esi išmintingas — pažiūros 

Tavo klaidingos! O dievą priimk palankiai, 

Jam aukok, linksminkis, buosk galvą vainiku!* 


Tačiau Pentėjas nerimsta. Jis nori nubausti moteris ir uždaryti 
svetimšalį kalėjime. Pentėjas nenurimsta net tada, kai sužino, jog: 


...bakchantes, kurias buvai sugavęs ir surišęs, 

Tos, kurias ką tik įmetei kalėjiman, — 

Ką tik ištrūko! Iš bančių 1šsilaisvinusi0s Sokdamos jos 
skuba 

Girion, savo dievą - Bakchq šlovindamos. 

Joms atsirišo batys kojų bančiai 

Ir veres skląsčiai, rankom ne nepaliesti. 


Dionisas pokalbyje su Pentėju pabrėžia, kad Pentėjas nei mato 
dievą, nei pažįsta save. 


Di. Jei banoresiu, dievas išvaduos mane. 
Pe. Kai tarp menadžių jį bandysi basišaukt. 
Di. Jis čia dabar, arti, ir mato, ką kenčiu. 
Pe. O kur jis? Niekur jo aplinkui nematyt. 
Di. Va, prie manęs, bet tu, bedievi, nematai. 
Pe. Suimkit! Šaipos jis iš Tėbų ir manes. 
Di. Sakiau, nelieskit! Aš - protingas, jūs — kvaili. 
Pe. O aš viršesnis už tave, liebiu surišt. 

Di. Tu nežinai, kur beesąs 17 kas esąs. 

Pe. Pentėjas aš esu, Echiono sūnus. 

Di. Vis tiek tau šitas vardas nieko nepades! 

Pentėjas nežino ir nesupranta to, kas jau žinoma dieviškajam 
Dionisui, — kad jį sudraskys į gabalus jo paties motina. Taigi Pen- 
tėjas sudraskomas panašiai, kaip kadaise titanai sudraskė Zagre- 
jų. Dionisas sako: 


Taip, eisiu papuošalais padabinti Pentėjo, kuriuos jis, 
Motinos sudraskytas, pasiims į Hadą. 

Jie Dzeuso sūnų Dionisą gaus pažinti 

Ir supras, kad šis tikrų tikriausias dievas — 

Kad galingiausias jis ir mirtingiesiems palankus!* 


Šią dvilypę dievo prigimtį patvirtina meinadės. Euripidas sako: 


Ir jaunos motinos, 

Kurios paliko kūdikius namie, 

Tos imdavo į glebį stirniukus mažus 
Ar vilkiukus 17 žinde savo krūtimis. 


Visoje gamtoje vyksta stebuklai, viskas sprogsta ir skleidžiasi; 
plūsta vynas, pienas ir medus. Peržengiamos kasdienybei būdin- 
gos ribos tarp Žmonių ir gyvūnų, renkasi draugėn jaunos ir senos, 
ištekėjusios ir netekėjusios valdovės, pritariančios Bakcho šven- 
tei. Bet nutinka ir visiškai kitokių dalykų: 


O kitos draskė mūsų karves gabalais. 
Galejai pamatyt, kaip svaide juos visur, 
Čia šonus, čia skeltas kanopas. Mėsgaliai 
Kabojo eglėse lašedami krauju. 


Dionisas - tai išskaidymo ir naujo sujungimo vienybė, eksta- 
zės malonumas ir skaidymo skausmas bei siaubas. Taip atkuria- 
mas magiškasis žmogaus ir gamtos ryšys, dionisiškojo apsvaigi- 
mo pagauta, susvetimejusi gamta švenčia susitaikymo šventę su 

savo palaidūnu sūnumi - žmogumi. Pentėjas pakartoja Dioniso li- 
kimą, jis virsta paties Dioniso paveikslu, jo kauke. Johnas Salley'is 
rašo: „Šitaip jis (Pentėjas — M. R.) yra priverstas ne tik pripažinti 
dievo tapatybę, bet ir ją įkūnyti, liudyti ligi pat sutriuškinimo“? 

Euripido tragedijoje yra dar viena tema, į kurią atkreiptinas 
dėmesys. Tai Dioniso ir jaučio panašumas. Kai Pentėjas bando riš- 
ti Dionisą, paaiškėja, jog jis rišo jautį. 


Di. Tvarte, kur mane uzdare, buvo edžios, o prie jų 
Didis jautis. Siam surišo ir kanopas, ir kelius, 

Vos alsuodamas iš pykčio — liejos prakaitas srovem, 
Dantimis sukqstos lūpos. Aš, sėdėdamas šalia, 

Sau ramiai į Jį žiūrėjau. 


Turėdami omenyje Dioniso ir Pentėjo, taip pat Dioniso ir jau- 
co panašumą, galime laikyti tai racionaliojo Pentėjo ėjimu į labi- 
rintą. Čia matome paraleles su Tesėjo kova prieš Minotaurą. Ši- 
taip modeliuojami Žmogaus ir gamtos, Žmogaus ir gyvūno santykiai, 
kultūros ir gamtos susidūrimo kontekste sprendžiamas aukos klau- 
simas. Denisas Hollier, rašydamas apie Jacquesa Bataill'į, pabrė- 
Zia, kad labirintas — ne žmogaus rankų darbas, jis neturi autoriaus, 
nesiejamas nei su tėvo darbu, nei su motinos glebiu. Nors urvų 
tinklai (panašūs į Lascoux) verčia galvoti apie pasaulio glėbį, būtų 
pernelyg paprasta aiškinti labirintą tik viena - arba gamtos, arba 
kultūros kūryba. Labirintas suardo priešybes, daro jas sudėtingas. 
Labirintas niekam nėra saugi, neutrali erdvė: vieniems jis liepia 
kilnoti kojas šokyje, kitiems — apsvaigusiems pasiklysti kelyje; tai 
apsvaigimo vieta. Bet būtų per anksti mėginti jį apibūdinti subjek- 
tyvumo ar objektyvumo kategorijomis. Labirinto ateitis nežino- 
ma, jos negalima įsivaizduoti. Susitikimas su gyvenimu pilnas ri- 
zikos. Tačiau reikia pajėgti vis iš naujo jį teigti, imtis šios rizikos 
be jokių garantijų. Nietzsche laiko save filosofo Dioniso mokiniu. 
Jis aprašo Tesėjo likimą, kurį galime palyginti su Pentėjo likimu. 

„Tesėjas tampa absurdiškas, - tarė Ariadne, - Tesėjas tampa do- 
rybingas!“ <...> „Ariadne, - tarė Dionisas. — Tu esi labirintas. 
Tesėjas pasiklydo tavyje, jis nebeturi jokio siūlo; kokia jam da- 
bar nauda iš to, kad jo nesuės Minotauras? Tai, kas jį naikina, 
blogiau už Minotaurą“. „Tu meilikauji man, - atsakė Ariadnė, - 
bet jei aš myliu, nenoriu užjausti; aš bjauriuosi savo užuojauta: 
manyje yra visų herojų žūtis. Tai mano paskutinė meilė Tesėjui: 
aš jį sunalkinu". 9 

Legenda pasakoja apie Ariadnę, kuri parūpina Tesėjui siūlų ka- 
muolį, kad jis galėtų išeiti iš labirinto, susitikęs su Minotauru. 
Nietzsche atmeta išmintingo herojaus ir Ariadnės tapatinimą. Te- 
sėjui, kaip ir Pentėjui, tenka žūti, jis virsta „raguotu vyru“: Ariad- 
nės labirintas yra Dionisas. Dionisas moko transgresijos patirties. 
Jei galvojame apie Dionisą kaip apie labirintą, Tesėjas yra tapatus 
Minotaurui, arba Dionisui; herojus eina pasitikti tiesos, ir grįžimo 
atgal nebus. Nėra metodo, nėra anamnezės, nėra Ariadnės siūlo, 
yra tik kelias labirinte — dieviškojo gyvulio ir žmogiškojo dievo 
susitikimas. 

Nietzsche buvo įsitikinęs: „Žinios ir tapsmas nesuderinami. 
Mokslas - tai sustingusios sąvokos, kurios negali aprėpti pasaulio 
kaip Herakleito upės, nenutrūkstančio tapsmo pasaulio. Mokslo, 
tiesos, kalbos prigimtis yra priešinga pasaulio prigimčiai: pastaro- 
ji yra kintanti, tampanti, o mokslas, tiesa, kalba yra susiję su tuo, 
kas statiška, nekintama, tapatu. Mokslas, tiesa, kalba yra antropo- 
morfi&ki, griežtai jų laikytis, - vadinasi, skirti sau Pentėjo ir Tese- 
jo lemtį. Nietzsche įsitikinęs, kad ir budintis protas gimdo chime- 
ras, kurios sunaikina žmogų ir yra „blogesnės už Minotaurą“. 
Būdraujančio proto nesugebėjimas laiduoti atvirumo kitam, kito- 
kiam, kuris jį sunaikina, yra jo saviafektacija. 

Kalbėdamas apie savąją transgresijos patirtį, Nietzsche rašo: 
„Pažvelkime į savo veidą. Mes esame hiperborėjai - pakankamai 
gerai žinome, kaip toli nuo jų gyvename. „Nei žemėje, nei vande- 
nyje neatrasi kelio pas hiperborejus", - taip mus suprato dar Pin- 

daras. Mūsų gyvenimas, mūsų laimė - anapus šiaurės, ledų, mir- 
ties. Mes atradome savo laimę, mes žinome kelią, mes esame at- 
radę išėjimą iš tūkstantmečių labirinto. Kas gi jį atrado? Ar iš tie- 
sų šių dienų žmogus? — „Nežinau, kur man dėtis; aš esu tas, kurs 
nežino, kur jam detis", — atsidūsta šių dienų žmogus. Tuo epo- 
chiškumu sergame ir mes, sergame tingiu pasauliu, neryžtingu 
kompromisu, visu dorovingo šiuolaikinio Taip ir Ne ištvirkimu. 
Tas pakantumas, largeur širdies, kuri viską „atleidžia“, viską ,,su- 
pranta“, veikia mus kaip sirokas. Verčiau gyventi tarp ledynų, ne- 
gu tarp šių dienų dorybingų ir kitokių pietų vėjų. Mes buvome 
pakankamai drąsūs, negailėjome nei savęs, nei kitų, bet ilgai ne- 
supratome, kur nukreipti savo drąsą. Mes tapome paniurę, mus 
vadino fatalistais. Mūsų fatumas - tai buvo pilnatvė, įtampa, jėgų 
kaupimas. Mes ilgėjomės žaibo ir darbo, ir toliausiai buvome nuo 
bejėgių laimės, nuo „susitaikymo“. Įtampa apie mus, mumyse pa- 
čiuose didėjo: nes mes neturėjome kelio. Mūsų laimės formulė: Taip, 
Ne, tiesi linija, tikslas...“*7 

Foucault apibūdina Nietzschę kaip mąstytoją, kuris bando at- 
kasti antropologines filosofijos šaknis. Nietzsche siūlo ateities fi- 
losofiją, kalbančią ne apie žmogu, bet apie antžmogį. AntZmogis — 
tai mintis, pranokstanti metafizinio humanizmo tradicijas. Žmo- 
gus nebėra privilegijuotas filosofijos pagrindas ir centras, filosofi- 
ja nebesiremia nuovokomis. Išsiskaidant žmogaus sampratai, su- 
grįžta kalbos būties problema — problema, kaip susitvarkyti su 
kalbos įvairove. Nietzsche mano, kad kalba nesuteikia mums jo- 
kių Žinių apie daiktus pačius savaime; tarp žodžių ir daiktų yra 
neįveikiama bedugnė. 

Žmogui kalba yra mechanizmas sąvokoms kurti. Savo ruožtu 
sąvoka - tai „netapatus tapatybės postulavimas", rezultuojantis 
dydis metaforinėje perkėlimų grandinėje. Sutikdamas su neišven- 
giamu kalbos ribotumu, Nietzsche perkelia akcentą į tapsmą, kurį 
nuolatos tenka paliudyti, tapsmo teigimo vardan stengiasi išsiva- 
duoti iš lingvistinio reliatyvumo. Sąvokos „protas“, „valia“, „prie- 

žastis“, „būtis“ ir kt. yra virtusios kalbiniais stabais, jos nustelbia 
tapsmą. Teigimas, teigiantis save ir atsisakantis visko, kas nebe- 
įstengia savęs teigti, vyrauja ir kalbos srityje. Nietzsche išsako 
mintį, kad intelektas anaiptol neatspindi tikrovės, bet kaip tik ją 
pridengia. Tokio pridengimo išraiška yra ir įvardinimas. Ir šiuo 
atžvilgiu Nietzsche nori atsiriboti nuo Platono, kuris stengėsi 
padaryti juslinį įvairialypumą priklausomą nuo visuotinės esmių 
vienovės. 

Nietzsche pakeičia pažinimo ir retorikos santykius, nagrinė- 
damas kalbą kaip pačių žmonių kūrinį: metaforos, metonimijos, 
tropai ir kt. jam ne mažiau svarbu kaip sąvokos. Kalba prasideda ir 
pasireiškia gebėjimu kurti. Nietzsche'i sąvoka yra tai, kas lieka po 
metaforos. Reikšmingas yra jo tiesos apibrėžimas: ,, Tad kas gi yra 
tiesa? Dinamiška metaforų, metonimijų, antropomorfizmų virti- 
nė - trumpai tariant, suma žmogiškųjų santykių, kurie yra poetiš- 
kai, retoriškai performuoti, sustiprinti, pritaikyti ir kurie po ilgo 
vartojimo atrodo neabejotini, kanoniški ir žmonėms būtini; tiesos — 
tai iliuzijos, kurias esame pamiršę kaip iliuzijas; metaforos, kurios 
yra nusidėvėjusios ir nebeturinčios jutiminės galios; monetos, ku- 
rios prarado savo reljefą ir dabar tera tik metalas, nebe pinigai“.“ 

Nietzsche's pedagogikos pagrindus sudaro gyvenimo, bet ne 
tiesos meilė. Mylėti vien tiesą — reiškia nemyleti gyvenimo; my- 
lėti gyvenimą — reiškia mylėti ir tiesą. Tik tas, kuris įkūnija tiesą, 
gali apie ją kalbėti. Nietzsche sako: „...bet negalėjimas meluoti 
toli gražu dar nėra meilė tiesai. Tad būkite atsargūs! <...> Kas 
sumeluot negali, tam ir tiesos žinot nelemta“.“ Nietzsche's ieš- 
kojimus užbaigia Zaratustros mokyme išreikšta formulė: „Esu aš 
tas, kas būt turiu“.'* Apie save Zaratustra sako: „Aš toks esu nuo 
pat gimimo: traukiąs aukštyn, aukštyn ir užtraukiąs, traukėjas aš, 
augintojas ir auklėtojas, kuris ne veltui sau kadais yra pasakęs: 
„Darykis toks, koksai esi!" 

Zaratustros ola skatina prisiminti Platono olą, bet dabartinis 
olos gyventojas yra „tūkstantrankis eikvotojas“. Zaratustra yra 

Dioniso antrininkas - liudytojas, „taip“ sakytojas. Nietzsche gina 
šią naują pedagogiką: „Darykis toks, koksai esi!“ Tuo jis atsiriboja 
nuo Platono ir jo tiesos. Nietzsche rašo: „Kaip „tikrasis pasaulis“ 
pagaliau tapo pasaka. Vienos klaidos istorija. 1. Tikrasis pasaulis, 
pasiekiamas išminčiui, šventajam, dorybingajam, - jis jame gyve- 
na, jis yra tas pasaulis. (Seniausias idėjos pavidalas, santykiškai 
protingas, paprastas, įtikinantis. Sakinio „aš, Platonas, esu tiesa“ 
parafrazė.) 2. Tikrasis pasaulis, nepasiekiamas dabar, tačiau paža- 
dėtas išminčiui, šventajam, dorybingajam („atgailaujančiam nusi- 
dejeliui^). (Idėjos pažanga: ji tampa vis subtilesnė, lemtingesne, 
platesnė -71 tampa moterimi, ji tampa krikščioniška...) 3. Tikrasis 
pasaulis, nepasiekiamas, neįrodomas, nežadamas, tačiau jis yra pa- 
guoda, įpareigojimas, imperatyvas vien jau dėl to, kad mąstomas. 
(Iš esmės sena saulė, tačiau šviečianti pro miglą ir skepsi; 1deja, 
tapusi sublimuota, išblyškusi, šiaurietiška, kenigsbergiška.) 4. Tik- 
rasis pasaulis — nepasiekiamas? Šiaip ar taip, dar nepasiektas. O 
jei nepasiektas, tai ir nebažintas. Vadinasi, ir nepaguodžiantis, ne- 
išganantis, neįpareigojantis: kam gi mus gali įpareigoti tai, kas ne- 
pažinta?.. (Dulsvas rytas. Pirmas proto žiovulys. Pozityvizmo gaid- 
gystė.) 5. „Tikrasis pasaulis“ — idėja, jau niekam nenaudinga, net 
nejpareigojanti - nenaudinga, tapusi nereikalinga idėja, vadinasi, 
atmesta idėja: pašalinkime ją! (Šviesi diena; pusryčiai; Bon sens ir 
linksmybės sugrįžimas, susigėdęs ir nuraudęs Platonas; visų lais- 
vų dvasių šurmulys.) 6. Mes pašalinome tikrąjį pasaulį: koks pa- 
saulis mums liko? Galbūt regimasis?.. Bet ne! Kartu su tikruoju 
pasauliu mes pasalinome tir regimąjį! (Vidudienis trumpiausio še- 
Selio akimirka; ilgiausiai egzistavusios klaidos pabaiga; žmonijos 
apogejus; INCIPIT ZARATHUSTRA ".)* 

Zaratustros išvados, kurias subrandina Nietzsche, - tai „vidu- 
dienio“ arba „amžinybės kaip amžinojo sugrįžimo“ filosofijos i&- 
vados, arba naujasis radikalizmas kritikuojant subjektą. Mokymas 
apie amžinąjį sugrįžimą pakeičia platoniškąjį laiką kaip judantį am- 

žinybės paveikslą. Nietzsche atmeta ne tik visas optimistines pa- 
žiūras, bet ir pasyvųjį nihilizmą, silpnąjį pesimizmą. Dar 1886 m. 
jis rašė: „Galbūt tiesa yra moteris, kuri tam tikrais sumetimais 
nenori atskleisti priežasčių. Galbūt jos vardas graikų kalboje yra 
Baubo? ...Ak, tie graikai! Jie tai bent mokėjo gyventi. Tam reikėjo 
drąsos - būti paviršiuje, prie klostės, prie kailio, garbinti iliuziją, 
tikėti formomis, garsais, žodžiais, visa Olimpo grožybe! Tie grai- 
kai buvo paviršutiniški - iš gilumo! Bet ar prie to negrįžtame ir 
mes, — kurie nusukę dvasiai galvą, užsiropštę aukščiausion ir pa- 
vojingiausion šių dienų minties viršūnėn tyrinėja save iš tenai, 
žvelgia žemyn? Ar kaip tik tuo mes nesame panašūs į graikus — 
formų, garsų, žodžių garbintojus? Ir kaip tik dėlto - menininkus? “” 

Amžinojo sugrįžimo samprata yra dalis mokymo apie naują san- 
tykį su gyvenimu, kūryba, kančiomis, teigimu, tai tragiškosios pa- 
saulėjautos dalis. Jutimų, permainų, prieštaravimų, kančių pasau- 
lis - nebe šešėlis ar iliuzija, bet vienintelė realybė, kurioje 
gyvename ir kuri mums priklauso. Nietzsche laiko tiesą priešta- 
ringa ir kintančia, numatančia nepabaigiamą tyrinėjimą ir valią kur- 
ti. Tragiškasis filosofas nusigręžia nuo abstrakcijų ir linksta į tie- 
są, reikšmingą kaip gyvenimo elementas. Nietzsche pasinaudoja 
senovės mitu apie Tesėją ir Ariadnę, apibūdindamas žmogaus tie- 
sos 1lgesį ir jo nepabaigiamus ieškojimus, kurie, jei būtų garbingai 
įgyvendinti iki galo, galėtų sugriauti ir tiesą, ir gyvenimą. Protas 
nebeturi nekintančios, antgamtinės esmės, formuojančios univer- 
salijas ir konstruojančios silogizmus. Tai mūsų pagrindinių ins- 
tinktų ir potroškių, mūsų valios galiai dalis. Labai panašų dalyką 
Nietzsche įžvelgia žmogaus ir gyvenimo santykiuose, kur pažini- 
mas tėra tik vienas iš aspektų: 

„Šviesa esu: o, kad naktis aš būčiau! Ir tai yra vienatvė mano, 
kad aš šviesos esu apjuostas. 

O, kad nakties tamsa aš būčiau! Kaip godžiai žįst šviesos krū- 
tis aš imčiau! 


93 


Ir jus pačias palaimint dar norėčiau, žvaigždutės mirgančios ir 
žiburėliai jūs, ten šviečiantys aukštybėj! — ir būt laimingas aš no- 
rėčiau, šviesos jūs dovanom apdovanotas. 

Bet gyvenu šviesoj aš savo ir sugeriu atgal liepsnas, kurios 
jsidega many ir iš manes i&trüksta"."* 

Amžinojo sugrįžimo samprata atmeta antlaikiško dievo ant- 
gamtinę amžinybę, bet visada teigia kuriančias ir griaunančias 
žmogaus ir gamtos jėgas. Amžinasis sugrįžimas — sudėtinė „ne- 
kalto tapsmo“ dalis. Amžinąjį sugrįžimą Nietzsche pats vadina 
esmingiausiu Zaratustros mokymu, kuris yra glaudžiai susijęs 
su ateitimi. Apie Zaratustra Nietzsche sako: „Aiškiaregys, norė- 
tojas, kūrėjas; ir ateitis pati, ir ateitin dar tiltas — ir, nors ir liūdna 
pripažinti, — dar lyg luošys prie šito tilto: tas viskas štai yra Za- 
ratustra“." Mokymas apie amžinąjį sugrįžimą siejasi su subjek- 
to subjektyvizmo įveikimu. Todėl Nietzsche kalba apie „patį di- 
džiausią sunkumą“: „Kas būtų, jei dieną ar naktį pas tave, į tavo 
nuošalią vienatvę įsivogtų koks demonas ir tartu: „Šį gyvenimą, 
kurį nūnai gyveni ir jau esi gyvenęs, turėsi nugyventi dar kartą 
ir dar aibę kartų, ir nieko jame nebus naujo, kaip tik kiekvienas 
skausmas ir kiekvienas malonumas, kiekviena mintis ir kiek- 
vienas atodūsis bei visa, kas buvo neįsivaizduojamai maža ir di- 
du tavo gyvenime, turės grįžti vėl pas tave tokia pat tvarka ir 
seka - lygiai taip pat, kaip štai šis voras ir ši mėnesienos šviesa 
tarp medžių, lygiai taip pat, kaip ši akimirka ir aš pats. Amžinieji 
būties smėlio laikrodžiai vėl apsiverčia — o podraug su jais ir tu, 
smiltelė tarp smiltelių!“ — Ar tu nekristum ant žemės ir, griež- 
damas dantimis, neprakeiktum taip kalbančio demono? O gal tau 
kartą tektų patirti nuostabią akimirką, kad jam atsakytum: „Tu 
esi dievas, ir aš niekada nesu girdėjęs ko nors dieviškesnio!“ Jei 
tave persmelktų ši mintis, ji tave pakeistų ir, galimas daiktas, 
sutrintų į dulkes; klausimas, lydintis viską ir visada: „ar norė- 
tum viso to dar karta, dar be galo daug kartų?“ — baisingai pri- 
slegtu tavo poelgius! Vis dėlto kaip gerai turėtum elgtis su savi- 

mi ir savo gyvenimu, kad netrokštum nieko daugiau, vien tik šio 
amžinojo patvirtinimo ir patvirtinimo antspaudo?“ 

Tačiau amžinasis sugrįžimas nieku būdu nėra dabarties pasi- 
kartojimas, nėra blogoji begalybė. Jis realizuojasi ten, kur valia 
galiai teigia save. Kad teigtų save, ji turi mokėti save valdyti. Šiuo- 
laikinis silpnas žmogus, nemokantis susikaupti, to nesugeba, o 
tas, kuris nesusikaupia, negali kurti. Teigimas yra kūryba, galia, 
kun trokšta „retrospektyviai“, nemoka savęs norėti ir teigti. Nietz- 
sche ją vadina keršto dvasia, dar nesuvokusia, jog ji laiko kalėjime 
pati save: 

„Kuomet pas žmones aš buvau nuėjęs, radau juos sėdinčius 
ant išdidumo seno: visi jie buvo įsikalę, kad jau seniai jiems aišku, 
kas Žmogui gera ir kas bloga. 

Ir senas, nuobodus dalykas atrodė kalbos jiems apie dorybę; o 
kas gerai miegot norėjo, tasai, prieš eidamas į guolį, dar pakalbė- 
davo truputį tiek apie „gėrį“, tiek apie „blogį“. 

Ir išblaškiau aš mieguistumą šitą, kuomet paskelbiau tokią min- 
tį: kas gera ir kas bloga, fo dar nežino niekas — nebent tiktai küre- 
jas!“ Pagiežos Žmogus nepažįsta nei teigimo, nei džiaugsmo, nei 
palaimos, jis priešiškas gyvenimui. Kas nemoka kurti, yra savo 
neigimo vergas, kas nesugeba įsakyti sau, tam teks klausyti kito. 
Kūrėjas - tai teigejas ir viešpats sau ir savo „vidiniam chaosui“. 
Teigimas neturi kito objekto, vien save patį. 

Teigimas - tai ir kūrybos bei tapsmo teigimas. Mokymas apie 
amžinąjį sugrįžimą — mokymas apie teigimą. Tik tas, kuris teigia 
arba būna teigiamas, sugrįžta. Amžinasis sugrįžimas yra tapsmo 
tąsa. Nietzsche rašo: 

„Juk viskas eina, viskas grįžta; būties taip amžiais sukas ratas. 
Ir viskas miršta, viskas vėl pražysta; būties taip amžiais slenka 
metas. 

Juk viskas lūžta, viskas vėl iš naujo jungias; būties taip amžiais 
namas renčias. Ir viskas skirias, viskas sveikinasi vėlei; per am- 
žius lieka ištikimas sau būties tas ratas. 

Būtis akimirką kiekvieną randas; aplink kiekvieną „čia“ vis 
sukas rutulys „tenai“. O vidurys yra visur. Tik kreivas amžinybės 
takas“. 

Žmogui reikia dar daug mokytis, kad išmoktų teigti. Net ir di- 
dieji žmonės to dar nemoka: jie nemoka juoktis, nemoka groti, 
nemoka šokti. 

„Baikščius, sugėdintus ir nerangius be galo, kaip tigras tas, 
kuriam jo šuolis nepavyko: aš tokius, žmonės jūs didžiųjų siekių, 
mačiau jus kiūtinant į šalį. Jums nepasisekė kauliukai mesti. 

Bet kas gi jums, kurie kauliukais ZaidZiat, iš viso to išeina?! 
Jūs neišmokot žaisti ir šaipytis, kaip Žaisti ir šaipytis reikia!“ 

Juokdamasis žmogus liudija kančias, Zaidimu — staigmeną ir 
staigmenos būtinybę, šokiu — tapsma ir tapsmo buvimą. Taip jis 
mokosi įveikti savo smulkų „aš“ ir įsijungti į „nekaltą“ tapsmo 
žaidimą. 

Į labirintą taip pat galima žiūrėti kaip į amžinojo sugrįžimo vaiz- 
dinj - tapsmo liudijimą. Veikale „Štai taip Zaratustra kalbėjo“ ran- 
dame daug nuorodų į olą, kuriai priskiriama daug reikšmių: Zara- 
tustra nurodo kelią aukštyn į savo ola; kviečia didžiųjų siekių 
žmones dalyvauti puotoje jo oloje; ola palyginama su Žmonių pa- 
sauliu; oloje slypi nuoroda į tai, kad joje yra daug slėptuvių, ker- 
čių, kad ji yra erdvi ir joje kiekvienam rasis vietos. Pačiam Nietz- 
sche'i tai vieta, kur galima mokyti žmones užmiršti. Priešingai 
Platonui ir jo olos sąsajai su anamneze arba mokymu apie prisimi- 
nimą, Nietzsche ieško naujų santykių su laiku. Jis nurodo: „Bet 
žmogus stebisi ir savimi, tuo, kad negali išmokti pamiršti ir visada 
yra prikaltas prie praeities; kad ir kiek toli jis nubėgtų, grandine 
velkasi kartu. Ar ne stebuklas, kad akimirka, kuri plyksteli lygiai 
taip pat greitai, kaip ir išnyksta, kuri atsiranda 1$ nieko ir pavirsta 
į nieką, kad ši akimirka vis dėlto sugrįžta kaip vaiduoklis ir trikdo 
kitos, vėlesnės akimirkos ramybę“. 

Naujame santykyje su laiku ieškoma naujo santykio su gyve- 
nimu. Gyvenimas - yra šventė, - moko Dionisas Zaratustrą. 

„— Jis meilės trokšta, neapykantos jis geidžia, turtingas jis be 
galo: jis dovanoja, švaisto ir maldauja, kad jį kas nors paimtų, dė- 
koja imančiajam, jis būti neapkenčiamas mielai norėtų, 

— jis toks turtingas, kad net ir skausmo nori, ir pragaro, ir ne- 
apykantos, ir gėdos, ir luošumo, taip pat pasaulio trokšta, - nes 
šis pasaulis, o, jūs jį pažįstat! 

Didžiųjų siekių žmonės - jis jūsų trokšta, tas džiaugsmas ne- 
numaldomas ir palaimingas, - jis skausmo jūsų, o, nevykėliai, gei- 
dauja! Kiekvienas džiaugsmas amžinasis nevykėlio juk ilgis. 

Nes džiaugsmas pats savęs tenori, tad ir širdies jis skausmo 
laukia! O, laime tu, o, skausme! Širdie tu mano, plyški! O, jūs di- 
džiųjų siekių Žmonės, įsidėmėkite galiausiai, kad skausmas amži- 
nybės geidžia, 

— jisai visų dalykų amžinybės geidžia, jis yra daina: jí nort būti 
amžina!'*! 

Zaratustros išvados, pateikiamos visiems ir niekam, parašytos 
raštingiems žmonėms (turėtinas omenyje Nietzsche's požiūris į 
šių dienų Žmogaus raštingumą!), ir gali būti, jog šis laikmetis per 
daug skuba, kad perskaitytų tai, kas svarbiausia. Nietzsche visuo- 
met pabrėždavo, kad žmogui būtina mokytis iš gyvūnų. Zaratustrą 
lydi ir tam tikra prasme jo esmę išsako erelis ir gyvatė - aukš- 
čiausiai skraidantys ir žemiausiai šliaužiojantys gyvūnai. Erelis ir 
gyvatė turi be galo daug simbolinių reikšmių, panaudotų ir jaustu 
į Nietzsche's veikalą, ypač susijusių su amžinojo sugrįžimo idėja: 
erelis simbolizuoja didįjį kosminį ciklą, o savo uodegą įsikandusi 
gyvatė nuo senų senovės buvo laiko simbolis. Erelis su apsiviju- 
sia jo kaklą gyvate skatina mąstyti apie amžinybės ratą ir įsijungi- 
ma Į Jį. 

Zaratustra žino, kad naujo santykio su laiku negali pasiekti nei 
didžiųjų siekių žmogus, nei jis pats. Tik visiškai pakeitęs požiūrį 
Į gyvenimą žmogus sugebės įsijungti į amžinybės ratą. Kaip tatai 
jau ne kartą yra atsispindėję literatūroje, čia turima galvoje ne 
koks „supermenas“, bet tik visiškai kitas požiūris į tapsmą, po- 

žiūris, nebūdingas šiuolaikiniam žmogui. Net didžiųjų siekių Zmo- 
nės nesuvokia šio lemiamo dalyko, jie pasirengę savo pavidalu „dėl 
pertekliaus ir išminties pavirsti asilais“. Neužtenka kaip asilui tik 
sakyti», Taip!“ ir sutikti su šiuo tapsmo pasauliu. Zaratustra prisi- 
mena: 

„Kuomet, sugrįžęs iš vienatvės savo, ėjau per tiltą šį aš pirmą 
kartą, akim savom nebetikėjau - Žiūriu vienaip, žiūriu kitaip, kol 
pasakiau galiausiai: „Bet jukgi tai ausis! Ausis sulig žmogaus di- 
dumo!“ Aš dar geriau įsižiūrėjau: ir iš tikrųjų už ausies ten dar 
kažkas krutejo — mažytis toks, vargšelis, gležnas. Dabar jau su- 
pratau aš aiškiai: ausis ši didelė be galo stirksojo ant mažyčio ir 
plonučio koto, — o kotas tas tai ne kas kita, kaip žmogus! Ir jeigu 
kas dar akinius turėjo, tasai galėjo net įžvelgt veidelį mažučiuką, 
pavydo kupiną didžiausio, ir dar išpampusią sieliūkštę ant koto 
kybarojant. Bet žmonės man kalbėjo, kad ta ausis didžiulė yra ne 
šiaip sau koks žmogelis, o didelis žmogus, kurs genijaus vardu 
vadinas".* 

Ausis yra labirintas — tapsmo arba teigimo labirintas. Gilles De- 
leuze'as pabrėžia, kad Nietzsche'i tapsmas turi prasmę tada, kai 
teigiamas pats teigimas. Dionisas sako Ariadnei: „Tu turi mažas 
ausis, tu turi mano ausis: sakyk „taip“. Deleuze'as nurodo: tai, 
kad Ariadnė turi Dioniso ausis, reiškia, jog teigimas pats turi tapti 
tuo, kas teigiama. Ji yra išgirdusi Dioniso teigimą, tad pati turi 
teigti taip, kad išgirstų Dionisas. 

Zaratustrą Nietzsche vadina tik „tiesos sakytoju“, „skrydžio 
parengėju“. Knygos „Štai taip Zaratustra kalbėjo“ paskutinį sky- 
rių „Ženklas“ Nietzsche baigia šlovės giesme Saulei: 

„Tiek to! Jie dar į akį tebeduoda, šitie didžiųjų siekių Žmonės, 
kai aš esu pakilęs <...> 

Jie tebemiega dar oloj manojoj, jų sapnas geria dar dainas ma- 
nas svaigiąsias. Tačiau ausų, kurios manęs klausytųs, ausų tų klau- 
sančiųjų - nėra išvis jų kūne“ <...> 

Puiku! Jau liūtas pasirodė, nebetoli vaikai manieji, Zaratustra 
subrendo, manoji valanda atėjo: 

Tatai yra manasis rytas, mana diena jau aušta: tad kilk gret- 
čiau, arteki, vidurdieni didysis! 

Liūtas simbolizuoja galią ištarti „šventąjį ne“, paneigti seną- 
sias vertybes, didžiųjų siekių Žmonių rimtumą, paties Zaratustros 
„paskutinę nuodėmę“ - „užuojautą didžiųjų siekių žmonėms“. Liū- 
tas — trečiojo dvasios virsmo, jos tapimo vaiku ženklas. Nietzsche 
rašo: 

„Tad, broliai mano, pasakykit, ar gali vaikas padaryti, ko net ir 
liūtas neįstengė? Kam liūtui, žvėriui tam plėšriajam, dar ir vaiku 
pavirsti? 

O vaikas juk - tai nekaltybė, tai užmarštis, pradžia nauja, tai 
žaismas, ratas, pats riedąs savaime, tai judesys pirmasis, tai šven- 
tas pritarimas. 

Taip, taip, o broliai mano, kūrimo žaismui reikia pritarimo šven- 
to: dvasia nūnai savosios valios geidžia, atgauna sav4j pasaulį to- 
ji, kuri praradusi jį buvo.““* 

Eugene'as Finkas teigė, kad Nietzsche's filosofija peržengia 
metafizikos tradicijos ribas, kai nueina ligi būties ir tapsmo kaip 
žaidimo sampratos. Šiuo atžvilgiu paralelės, brėžiamos tarp Nietz- 
sche's ir dionisiškojo elemento, priartina Herakleito, žvelgusio į 
pasaulį kaip į kosminį žaidimą, tragišką išmintį. Kai žmogus iš- 
moks rimtai žiūrėti ne į savo kaukę, kuri nuo jo atitolina egzisten- 
cijos baisybes ir užtikrina „metafizinį komfortą“, 0 į patį žaidimą, 
jis taps panašus į vaiką. Tik vaikas pažįsta „nekaltą tapsma", nes 
dar nėra išmokęs „pašalinti laiko“. Šių dienų žmogus, mokslo ir 
metafizikos dėka pasidaręs rimtuoliu, yra praradęs sugebėjimą būti 
vaiku, dėl savo rimtumo pamiršta viską, kas gyvenime svarbu: 
sugebėjimą džiaugtis, juoktis, šokti, net mąstyti. Nietzsche sako: 
„Mokytis mąstyti: mūsų mokyklose apie tai neturima jokio supra- 
timo. Net universitetuose, net tarp tikrų filosofijos mokslininkų 

logika kaip teorija, kaip praktika, kaip amatas pradeda nykti. Tik 

paskaitykime vokiečių knygas: jokios, net menkiausios užuomi- 

nos apie tai, kad mąstymui reikalinga technika, mokymo planas, 

valia siekti meistriškumo, — kad mąstymo būtų norima išmokti kaip 
<...> šokio...““ Kelias į vidurdienio filosofiją su jos nauja aki- 

mirkos samprata, kai amžinybė nebemeta šešėlio, bet stovi zeni- 
e, yra ilgas. 


3. Bergsonas: „pozityvioji metafizika“ 
ir trukmė 


Pasiekti giliausias pasąmonės sleptuves, tirti tai, ką aš ką tik 
pavadinau neregimąja pasąmonės ugnimi, — tai bus pagrindinis 
ateinančio amžiaus psichologijos uždavinys. Neabejoju, kad ten jos 
laukia nuostabūs atradimai, galimas daiktas, tokie bat reikšmin- 
gi, kaip praėjusio amžiaus fizikos ir gamtos mokslų atradimai. 


í 


Henri Bergsonas „Sapnas“ 


Mums duotas kintantis nepertraukiamumas, kuriame viskas 
keičiasi ir išlieka: kodėl gi mums išskirstant jį į dvi sąvokas - ne- 
nutrūkstamumą ir kaitą - nenutrūkstamumui atstovauja kūnai, 
0 kaitai vienalytis judėjimas erdvėje? 


Henri Bergsonas „Materija ir atmintis“ 


Bergsono filosofija paliko toli siekiančią ir išlaisvinančią įta- 
ką, ypač įtakinga ji buvo neakademiniuose rašytojų, menininkų 
sluoksniuose. Tai, kaip ryžtingai Bergsonas imasi, viena, moks- 
liškai pagrįstos pozityvizmo ir natūralizmo kritikos ir, antra, in- 
telektualinės bei sąmonės filosofijos kritikos, paruošia dirvą 
fenomenologinės filosofijos idėjoms suvokti. Šiuo atžvilgiu pozi- 
tyvus buvo ir Bergsono atsidėjimas to, kas akivaizdu arba duota, 
suvokimo, prisiminimo, trukmės laike analizei. Bergsono truk- 
mės filosofija padarė gilų įspūdį Maxui Scheleriui, Alfredui Schut- 
zui ir kitiems. 

Henri Bergsonas gimė Paryžiuje 1859 m. spalio 15 d., tais pa- 
čiais metais, kai išėjo Charleso Darwino veikalas „Rūšių atsiradi- 
mas“. Bergsono motina kilusi iš Airijos, tėvo giminės gyvena Len- 
kijoje. Bergsonas mokosi Condorcet licėjuje, kur 1875 m. gauna 
pagyrimo raštą už pažangų retorikos mokymąsi“, o 1877 m. - pir- 
maji apdovanojimą už matematikos žinias. 1878-1881 m. Bergso- 
nas tęsia mokslą Ecole Normale Supérieure — elitinėje Prancūzijos 

Respublikos mokykloje, rengiančioje būsimuosius mokslo kadrus. 
Mokslą jis pabaigia 1881 m. ir pradeda dirbti filosofijos dėstytoju. 
Ir vėliau Bergsonas daug dėmesio skiria pedagoginei veiklai, skai- 
tydamas filosofijos paskaitas licėjuose ir aukštosiose mokyklose: 
1881-1882 m. Angers'o, 1883-1888 m. Clermont-Ferrand'o gim- 
nazijose, 1889-1897 m. jis yra Henriko IV licėjaus profesorius; 
1897-1900 m. dirba École Normale Supérieure, 1900-1923 m. — 
Collėge de France. 1891 m. Bergsonas veda Louise Neubourger, 
Marcelio Prousto pusseserę. Iš šios santuokos gimsta duktė, kuri 
po filosofo mirties kartu su pusbroliu Flaurice Delattre rūpinasi 
Bergsono filosofiniu palikimu. 1901 m. Bergsonas išrenkamas Eti- 
nių ir politinių mokslų akademijos nariu, o nuo 1914 m. jis Pran- 
cūzijos Akademijos narys. 1928 m. Bergsonui paskiriama Nobelio 
premija — jis antrasis filosofas po Rudolfo Euckeno, gavęs premiją 
už nuopelnus literatūrai. Tuo tarpu popiežius Pijus X 1914 m. įtrau- 
kia Bergsono veikalus į draudžiamųjų knygų sąrašą.“ 

Pirmąjį reikšmingą darbą „Esė apie tiesioginius sąmonės duo- 
menis“**, parašytą kaip daktaro disertaciją, Bergsonas išleidžia 
1889 m. Antrasis darbas, taip pat įteiktas daktaro laipsniui gau- 
ti, - Aristoteliui skirta apybraiža ,, Quid Avistoteles de loco sense- 
rit“. Po jų eina „Materija ir atmintis“? (1897), „Juokas“ (1900), 
„Kūrybinė evoliucija“ (1907), „Dvasinė energija“ (1919), „Du mo- 
rales ir religijos šaltiniai“ (1932) ir esė rinkinys „Mintis ir judėji- 
mas“ (1934). Greta šių darbų paminėtinas Alberto Einsteino re- 
liatyvumo teorijai skirtas veikalas „Trukmė ir vienalaikiškumas“. 
1910-1930 m. laikotarpis publikacijų ne itin turtingas, tačiau rei- 
kia pabrėžti 1911 m. Bolonijoje, IV Tarptautiniame filosofų kon- 
grese perskaitytą referatą apie filosofinę intuiciją. Nuo 1914 m. 
Bergsonas atkakliau ima domėtis politiniais klausimais. Tais me- 
tais jis išrenkamas ketvirtuoju Etiniu ir politinių mokslų akademi- 
jos prezidentu. Jo pasakytos kalbos pateikiamos rinkinyje ,, Karo 
reikšmė“. Spręsdamas politinius uždavinius, Bergsonas per Pir- 
maji pasaulinį karą aplanko Ispaniją ir Ameriką. 1922 m. prancūzų 

fizikų kvietimu į Paryžių skaityti pranešimo Prancūzų filosofų drau- 
gijoje atvyksta Albertas Einsteinas ir susipažįsta su Bergsonu. 
1922 m. Tautų sąjungoje įsteigiama Inteligentų bendradarbiavi- 
mo komisija, kurios prezidentu 1922-1925 m. tampa Bergsonas. 
Šioje komisijoje jis dar sykį susitinka su Einsteinu, tačiau glau- 
desni ryšiai neužsimezga. 

Bergsonas miršta 1941 m. sausio 4 d. persišaldęs belaukda- 
mas okupacinės valdžios įstaigoje piliečių registracijos eilėje. Mi- 
šios, laikomos Paryžiaus Dievo Motinos katedroje, pavirto politi- 
niu protestu prieš okupantus. 

XIX a. pabaiga ir XX a. pradžia - laikotarpis, kuriuo prasideda 
ir suklesti Bergsono filosofinė veikla ir sustiprėja jos įtaka, kupi- 
nas prieštaringų įvykių ir jvairialypiu impulsu mene, literatūroje, 
moksle. Paminėsime tik kelis iš jų: 1862 m. išleidžiami Victoro 
Hugo „Vargdieniai“, 1880 m. - Emilio Zola „Nana“, o 1913 m. iš- 
eina Marcelio Prousto ciklo „Prarasto laiko beieškant“ pirmoji kny- 
ga „Svano pusėje“. 1888 m. Paryžiuje įsteigiamas Pasteuro insti- 
tutas, 1898 m. Pierre ir Marie Curie atranda radį, 1905 m. 
paskelbiama Einsteino reliatyvumo teorija. Dailėje išryškėja nau- 
ja pasaulėjauta — natūralizmą pakeičia impresionizmas, postimpre- 
sionizmas, tampa populiarūs Edouardo Manet, Claude'o Monet, 
vėliau Cezanne'o, Van Gogho, Gauguino, Seurat, Toulouse-Laut- 
reco ir kitų darbai. Rodinas eksponuoja „Žmogų įlaužta nosimi“, 
„Pragaro vartus“, ,,Mastytoja", „Bučinį“, „Kalė miesto piliečius“. 
1894-1906 m. visą pasaulį sukrečia Dreyfuso teismo procesas. 

Tačiau Prancūzijoje daugelis inteligentijos atstovų XIX a. pa- 
baigos įvykius suprato ir vertino gana pesimistiškai. Tai liudija 
Flauberto laiškas George Sand: „Koks krachas, koks smukimas, 
koks menkumas, kokia beprasmybė! Ar begalime tikėti pažanga ir 
civilizacija, matydami, kas vyksta?“ Visuomenėje didėjantis ne- 
stabilumo jausmas skatino iš naujo įvertinti gyvensenos normas 
ir ieškoti naujų sprendimų. Bergsonas vienas iš pirmųjų pajuto 
pozityvistinės filosofijos metafizinį ribotumą. Ši Auguste'o Com- 

te'o pradėtoji tradicija darė milžinišką poveikį ne tik mokslui, bet 
ir kultūrai apskritai. Gustave'as Courbet, teigdamas savo „pozity- 
vų“ požiūrį, rašė: „Tapybos mene vaizduojami tik tokie objektai, 
kuriuos dailininkas gali matyti ir paliesti“. Pozityvizmas 18$ tiesų 
skatino kaupti „pozityviąsias“ žinias ir tyrinėti žmogų. Šiuo pa- 
grindu susiformavo ir įsitvirtino tokie mokslai, kaip fiziologija, psi- 
chologija, sociologija ir kt. XIX a. pabaigoje Prancūzijoje populia- 
riausi buvo pozityvistinės pakraipos mąstytojai: Hyppolite'as 
Taine'as, Josephas Ernestas Renanas ir kiti. Mokslai ir pozityvių- 
jų Žinių kultas daugeliui atrodė tarsi stebuklinga priemonė nuo 
visų socialinių nelaimių. Pozityvizmo kultivuotas metodologinis 
požiūris, eksperimentiniai metodai, aktualūs empirizmo laimėji- 
mai kaupiant pozityviąsias žinias paliko šešėlyje tai, kad pozity- 
vizmas turėjo silpną filosofinį pagrindą. Nuo laimėjimų apsvaigę 
pozityvistinės pakraipos mąstytojai užsibrėžė tikslą — suteikti žmo- 
nijai, o ilgainiui ir pačiam Dievui, mokslinius pagrindus. Renanas 
rašė: „Esu giliausiai įsitikinęs, kad ateities religija bus grynasis 
humanizmas, t. y. visko, kas susiję su žmogumi, kultas...“ Taigi 
pozityvizmo antroji pusė buvo visatos antropologizavimas. 
Bergsono netenkino nei reliatyvizmas, nei mechanicizmas, nei 
pozityvistiniam antropocentrizmui būdingas metodologinis dog- 
matizmas. Pozityvistinės pozicijos vienpusiškumą jis bandė įveikti 
atsigręždamas į metafizikos tradiciją, kuriai Prancūzijoje atstova- 
vo Maine de Biranas, Lachelier, Ravaissonas, Boutroux. Šie skir- 
tingi mąstytojai, pabrėžę dvasios pirmumo idėją ir vadinti spiritu- 
alistais, atkreipė Bergsono dėmesį į jo pažiūrų formavimuisi 
reikšmingus mąstytojus: Kantą, Malebranche'ą, Pascalį, Augusti- 
ną, Plotiną, Aristotelį. Bergsoną žavėjo šių mąstytojų dvasinis me- 
tafizinis kryptingumas, leidžiantis tyrinėti savitas žmogaus gyve- 
nimo problemas ir vengti supaprastinimo. Jis padėjo Bergsonui 
suprasti, kad filosofinė mintis gali plėtotis tik komunikuodama su 

sofinių veikalų, kuriuos buvo skaitęs Bergsonas, tik Plotinas ir 

Ravaissonas yra padarę jam iš tiesų neišdildomą įspūdį. Nors ir į 
tuos, kuriuos kritikuoja (pavyzdžiui, Kantą ir Schopenhauerį), Berg- 
sonas nežiūri vien tik negatyviai. „Nuo šio amžiaus pradžios, — 
rašė Bergsonas, — Prancūzija turi didelį metafiziką, didžiausią, ko- 
kį buvo pagimdžiusi po Descartes'o ir Malebranche'o, - tai Maine 
de Biranas“. Maine de Biranas pabrėžė skirtumą tarp išorinio ir 
vidinio žmogaus, išplėtodamas Pascalio mintį apie tai, kad abso- 
liuti būtis glūdi mumyse, bet ne mes patys esame ji. Pasak jo, 
absoliutas yra žmogaus pažinimo objektas (priešingai Kanto nuo- 
monei); ne žmogus, bet tik absoliutas (Dievas) yra centras. 

Panašių pažiūrų buvo ir Lachelier, kuriam Bergsonas paskyrė 
„Esė apie tiesioginius sąmonės duomenis“. Lachelier siejo tikrą- 
ją realybę su laisvu, kūrybingu dvasios aktyvumu. Jo nuomone, 
greta abstrakčiosios realybės yra konkreti realybė, suvokianti, iš- 
gyvenanti ir siejanti save su absoliutu. 

Bergsonui buvo nepriimtinas spiritualistinės metafizikos atsi- 
ribojimas nuo pozityviosios patirties. Nei sąvokos, nei intelektu- 
alinė intuicija neatskleidžia tikrosios realybės. Bergsonas iškelia 
sau pagrindinį tikslą — „sukurti ryšį tarp metafizikos ir patirties; 
įjungiant mokslą ir sąmonę, ištobulinant intuicijos galią sukurti 
filosofiją, kuri galėtų pagrįsti ne tik bendrąsias teorijas, bet ir kon- 
kretų atskirų faktų paaiškinimą“. Bergsonas mėgino įveikti vis 
didėjantį mokslo, filosofijos ir literatūros susvetimėjimą ir sujungti 
šiuos dalykus „kūrybinės evoliucijos“ koncepcijoje, kurioje jiems 
būtų surasta atitinkama vieta. Bergsonas buvo 1$ tų, kurie bande 
spręsti naujus filosofijos uždavinius, mėgindamas rasti vietą tam, 
ką buvo „pamiršęs“ mokslas ir moksliškai orientuota filosofija. „Kai 
skaitėme Bergsono knygas, - prisimena žinomas amerikiečių prag- 
matizmo atstovas Williamas Jamesas, — sulig kiekvienu puslapiu 
mums atsiverdavo nauji horizontai; tai buvo panašu į ryto vėjelio 
dvelksmą ir paukščių giesmes“. Bergsonas atvėrė filosofijai naują 
tikrovę, kurioje yra vietos tam, ką nuo seno buvo sukaupęs menas 
ir literatūra. Jo populiarumas rėmėsi tuo, kad likdamas ištikimas 

XIX amžiui ir jo griežtam požiūriui į filosofiją jis atrado kelią į tik- 
rovę, kurią įsisavinant meno indėlis ne mažiau reikšmingas nei 
mokslo. 

J. L. Vieillard-Baronas filosofinį novatoriškumą įžvelgia ir Berg- 
sono požiūryje į kalbą: „Visiškas autoriaus atsidėjimas darbui, są- 
moningas įsigalėjusių sąvokų ir štampų atsisakymas, nuostata, ku- 
rią jis iš pat pradžių pasirenka, suteikia jo išraiškos būdui ypatingą 
skambėjimą. Jo siekiai analogiški Platonui, kuris atsisakė tuo lai- 
ku vyraujančios kalbos sampratos, kad prieitų prie sąvokos, arba 
Descartes'ui, savitai permąsčiusiam scholastikoje vartotus termi- 
nus: tai visuomet buvo grįžimas prie kasdienės kalbos, nuo kurios 
prasideda lemtingasis persilaužimas, būtinas bet kokiam naujam 
filosofijos požiūriui“.* 

Anglų empirizmo ir vokiečių transcendentinio idealizmo išpuo- 
selėtos idėjos reikalavo naujos, mokslo ir filosofijos poreikius ati- 
tinkančios sintezės. Bergsonas giliai tikėjo mokslo reikšme ir nie- 
kada nepamiršdavo pabrėžti savo metodo ryšio su juo. Kaip tik ši 
mokslinė pakraipa iš pradžių ir traukė Bergsono dėmesį prie Her- 
berto Spencerio evoliucijos teorijos. 1908 m. laiške amerikiečių 
filosofui W. Jamesui Bergsonas rašė: „Subjektyviai aš skiriu didelį 
dėmesį permainoms, įvykusioms mano mąstysenoje per dvejus 
metus po École Normale baigimo, t. y. nuo 1881 iki 1883 m. Ligi tol 
buvau susižavėjęs mechaninėmis teorijomis, su kuriomis susipa- 
žinau skaitydamas Herbertą Spencerį, ir beveik visiškai pritariau 
jo filosofijai. Ketinau atsidėti tam, kas tuomet buvo vadinama 
„mokslo filosofija“, tuo tikslu baigęs École Normale pradejau kai 
kurių pagrindinių mokslo sąvokų analizę. Kaip tik laiko sąvokos 
analizė mechanikos ir fizikos aspektu visiškai pakeitė visas mano 
idėjas. Didžiulei savo nuostabai, pastebėjau, kad „mokslinis lai- 
kas“ neturi trukmės: jei visa tikrovė būtų staiga užfiksuota mo- 
mentinėje fotonuotraukoje, mokslinėje daiktų sampratoje niekas 
nepasikeistų. Pozityvusis mokslas iš esmės atmeta trukmę. Tai 

davė man rimtą impulsa apmąstymams, kurie ir atvedė prie to, 
kad atmečiau viską, su kuo ligi tol sutikau, ir visiškai pakeičiau 
savo požiūrį. „Esė apie tiesioginius sąmonės duomenis“ aš reziu- 
mavau savo apmąstymus apie laiko sampratą moksle, su tuo susi- 
jusi visa mano tolesnė refleksija...“?! 

Bergsono atrastoji laiko tema iš tiesų pasirodė esanti ne tik 
tolesnių metų produktyvios diskusijos tema, bet ir atvėrė naują 
mokslo, filosofijos, sąmonės, gyvenimo, taip pat absoliučios tikro- 
vės sampratą. Tam tikra prasme ją galima palyginti su Koperniko 
perversmu: filosofinėje laiko sampratoje ji žymi perėjimą nuo sub 
specte aeternitatis | sub specie durationis. 

Bergsonui pirmajam pavyko atkreipti dėmesį į tai, kad laikas, 
apie kurį kalba mokslas, neaprėpia visų laiko išraiškų gausos. Aiš- 
kiausiai tai atsiskleidė psichologijoje, kur vis akivaizdžiau ryškėjo 
prieštaravimas tarp laiko, kurį galima išmatuoti chronometru, ir 
išgyvenamo laiko. Tą prieštaravimą parodė ne vien psichologijos 
eksperimentinių metodų susiformavimas. Istorinės sąmonės ty- 
rinėjimas buvo ne mažiau reikšmingas, jis taip pat radikaliai suin- 
tensyvino laiko pojūtį. Bergsonas atkreipė dėmesį į tai, kad žmo- 
gaus gyvenimo ir istorijos turtingumas neredukuojamas į jo 
sąmonę, neprojektuojamas sąvokomis, neišmatuojamas ir neįeina 
į tą laiko sąvoką, kuria operuoja mokslas. 

Mokslo suformuluotiems laiko vaizdiniams Bergsonas prieš- 
priešino savąją laiko sampratą, kurią apibrėžė sunkiai išverčiama 
sąvoka - trukmė (durée). Mokymu apie trukmę, kurį Bergsonas 
pirmiausia pagrindė psichologijoje, jis atkreipė dėmesį į tradiciją, 
veržliai progresuojančio pozityviojo mokslo kontekste atsidūru- 
sią šešėlyje. Ši tradicija, kurią randame dar Augustino mokyme 
apie laiką, taip pat Plotino ir kitų filosofų mokymuose ir kuri reiš- 
kia Žmogaus gyvenimo sąsają su laiku, vėl atgavo patrauklumą ir 
sukėlė didelį susidomėjimą. Filosofija vėl buvo pasirengusi pri- 
minti mįsles, kurias stengėsi atspėti dar Augustinas, gilindamasis 
į laiko ir sielos, arba Plotinas - į laiko ir amžinybės santykius. 

Artėjo nauja epocha, bet gyvenimo ir mokslo prieštaravimai 
nebuvo išspręsti, kompromisas tarp filosofijos ir gamtos mokslų 
nebuvo rastas. Klasikinio racionalizmo ir ypač pozityvistinės, me- 
chanicistinės pakraipos įsigalėjimas psichologijoje atskleidė jo vien- 
pusiškumą. Dar Kantas buvo pažymėjęs prieštarą: mokslas (o Kan- 
tui tai Newtono fizika) yra pozityviųjų Žinių etalonas, tuo tarpu 
laisvė, etinės vertybės yra nepaaiškinamos Newtono mechanikos 
dėsniais. Tuo Kanto filosofija atskyrė subjekto Žiniją nuo subjekto 
būties. Šitaip tarp būties ir tiesos istorijos buvo iškasta praraja. 
Skirtingai nuo Kanto, Bergsonas ne tik apribojo gamtos mokslo 
vaidmenį, bet buvo įsitikinęs, kad jo filosofija (skirtingai nuo tos 
filosofijos, kuri tiesos ieškodama vadovavosi matematikos idealu) 
privalo imtis patirties tyrinėjimo. Buvo aišku, kad mokslas pagal 
tokią sampratą, kaip Newtono, nepajėgia konceptualizuoti gyvy- 
bės ir ją suprasti, nes nepažįsta gyvenimui būdingo laiko. Newto- 
no fizika pažįsta laiką tik kaip „t“ — tai yra judėjimo dydį, todėl, 
kaip sako Ilja Prigožinas ir Isabella Stengers, ji „pasmerkia mus 
beviltiškam pasirinkimui tarp antimokslinės filosofijos ir susveti- 
mėjusio gamtamokslio'“?, 

Bergsonas manė, kad pasiekti kompromisą leistų kokybiškai 
nauja laiko samprata ir šia samprata paremtas naujas pažinimas. 
Pasak jo, trukmė („trunkantis laikas“) prieinama tik intuicijai. Laiš- 
ke H. Hefdingui Bergsonas rašė: „Savo mokymo branduoliu pasi- 
renku trukmės intuiciją... Ši intuicija... neabejotinai toliau gali būti 
transformuojama; bet galų gale ir pagrindinai - tai trukmės intui- 
cija“.” Panašiai kaip Kantas, savo filosofijoje įteisinęs tai, kad gro- 
žis, laisvė, etiškas elgesys negali būti mokslinio pažinimo objek- 
tai, Bergsonas įžvelgė, jog mokslas ir mokslinis racionalumas 
apskritai nesupranta ir neįstengia suprasti trukmės, - t. y. gyve- 
nimo, sąmonės, žmogaus „aš“, kurie trunka ir reiškiasi laike. Skir- 
tingai nuo laiko, kurį pažįsta mokslas, trukmė numato nepaliauja- 
mą kūrybą, tapsmą, praeities ir ateities susipynimą, ne 
pasikartojimą, bet atvirumą ateičiai. Trukmę, kuri yra kiekvienos 

kaitos pamatas, Bergsonas neretai apibūdindavo kaip atmintį: „Tai 
atmintis glūdi pačios egzistencijos viduje, atmintis, „prieš“ tęsianti 
iki „po“ ir trukdanti jiems pavirsti grynomis akimirkomis, pasiro- 
dančiomis ir išnykstančiomis su nepaliaujamai atsinaujinančia da- 
bartimi"." Permainą Bergsonas apibūdina kaip dvasinį procesą; 
tik intuicija pajėgia pažinti, pagauti kaitą. Jis pabrėžia: „Gryna kai- 
ta, tikroji trukmė yra kažkas dvasiška. Intuicija yra tai, kas pažįsta 
dvasią, trukmę, grynąją kaitą“.* 

Šiomis išvadomis Bergsonas rėmė savo viltis ir sumanymą su- 
kurti pozityviąją, intuityviąją metafiziką. Pažinti absoliutą tiesio- 
gine patirtimi — tokį prieštaringą uždavinį jis tikėjosi išspręsti su- 
siedamas du klasikiniam racionalizmui menkai pažįstamus 
dydžius - laiką, kuris trunka, ir intuiciją. „Intuityviosios metafizi- 
kos“ padedamas Bergsonas tikėjosi susidoroti su tais uždaviniais, 
kurių nepajėgė išspręsti klasikinis mokslas. „Kūrybinėje evoliu- 
cijoje“ jis palygina mokslą su metafizika: „Jie abu yra (arba gali 
būti) vienodai tikslūs ir apibrėžti, abu remiasi ta pačia tikrove. Bet 
kiekvienas iš jų apima tik pusę tikrovės, todėl, jei nonte, juos ga- 
lima nagrinėti kaip dvi mokslo arba metafizikos dalis, jei tik kiek- 
viena iš jų neatstovautų skirtingai mąstymo pakraipai“.* 

Tačiau Bergsonui nepavyko sukurti pozityviosios metafizikos, 
kuri savo griežtumu prilygtų klasikiniam mokslui ir kartu išspręstų 
tuos uždavinius, kurie buvo ne mokslo jėgoms. Tolesni filosofiniai 
ieškojimai (M. Heideggerio, J. Derrida ir kitų) atskleidė tai, kad 
metafizika, kaip ir mokslas, nepajėgia „mąstyti“ trunkančio laiko. 
Bergsono konstatuotos problemos radikalumas ir jos pasiūlyto 
sprendimo neadekvatumas suformavo prieštaravimą, nulėmusi ir 
Bergsono filosofijos populiarumą, ir jos bejėgiškumą. B. Russellas 
pabrėžė: „Žinoma, didžioji Bergsono filosofijos dalis, be to, galbūt 
kaip tik ta, kuri nulėmė šios filosofijos populiarumą, nepriklauso 
nuo jokių argumentų ir jos neįmanoma kritikuoti jokiais argumen- 
tais." M. Merleau-Ponty, bandydamas toliau plėtoti Bergsono iš- 
vadas, teigė, jog šis nori „įveikti tradicines problemas ne tam, kad 

atmestų filosofijos problematiką, bet tik norėdamas ją radikaliai 
atnaujinti**", Filosofija — tai ypatinga dvasinio, kontempliatyvaus 
mąstymo veikla, reikalaujanti susikaupimo ir emocijų — dviejų da- 
lykų, kurie buvo vis sunkiau pasiekiami ir sujungiami jau Bergso- 
no amžininkų. 

Pirmasis Bergsono veikalas — „Ese apie tiesioginius sąmonės 
duomenis“ — buvo skirtas suvokti sąmonės ir laiko santykiams. 
Sąmonės pamatu, pagrindiniu elementu, kuris jai tiesiogiai duo- 
tas, Bergsonas laiko trukmę. Ši sąmonės samprata yra tiesiogiai 
nukreipta prieš psichofiziologinį paralelizmą (kuriam atstovavo, 
pavyzdžiui, Fechneris) ir asociatyvine psichologiją (Spenceris, Tai- 
ne'as ir kiti), kuri į sąmonę, „aš“, psichinę tikrovę žvelgia statiš- 
kai, mechaniškai. Bergsonas pateikia naująją sąmonės sampratą 
kaip vienintelę alternatyvą visoms kitoms dvasinių procesų inter- 
pretacijoms, nes nagrinėdamos psichinius įvykius erdvės, t. y. 1š- 
orinių santykių sąvokomis, jos, pasak Bergsono, psichiką prilygina 
daiktui. Iš tikrųjų, toks požiūris perdėm būdingas intelektualiniam 
pažinimui, redukuojančiam trukmę į erdviškumą, o nuoseklumą - 
į vienalaikiškumą. Bergsono nuomone, sąmonės savitumą lemia 
tai, kad į jos būsenas negalime žiūrėti kaip į vienalaikes, kaip esa- 
me įpratę daryti su daiktais. Į sąmonės būseną reikia Žiūrėti kaip 
į seką, trukmę, intensyvumą. Permainos čia vidinės, o ne išori- 
nes. Bergsonas rašo: „Taigi sąmonėje atrandame būsenas, sekan- 
čias viena paskui kitą, neatsiskiriančias viena nuo kitos; o erdvėje 
atrandame vienalaikiškai egzistuojančias — tokias, kurios neseka 
viena paskui kitą, bet yra aiškiai viena nuo kitos atskirtos, - ant- 
roji pasirodo tada, kai pirmoji jau išnykusi“? 

Tyrinėtojai, nagrinėjantys psichinius procesus kaip daiktus, ne- 
įstengia aprėpti, atskleisti, kalbėti apie tikrąją realybę, kuri yra 
kokybinė, kintanti, laisva, kurianti. Bergsonas atsisako nuo aso- 
ciatyvinės psichologijos tezės apie sąmonės pasyvumą. Sąmonė — 
ne tabula rasa, bet ją nevalia suprasti ir remiantis prancūzų spiri- 
tualistinės metafizikos metodu kaip absoliučią tikrovę. Sąmonės 

tikrovė yra laikas. Bergsonas atriboja laiką nuo visko, kas išoriš- 
ka: laikas atskleidžiamas tik introspektyviai. Pateikdamas vieną 
iš pirmųjų trukmės apibrėžimų, Bergsonas rašo: „Tikroji trukmė 
yra mūsų sąmonės būsenų nuoseklumo forma, kuri jas apibūdina 
tada, kai mūsų „aš“ yra visiškai pasidavęs gyvenimui, kai jis ven- 
gia nubrėžti ryškias linijas tarp aktualiųjų ir buvusiųjų sąmonės 
būsenų“.!9 

Bergsonas apibūdina trukmę kaip tikrąjį intensyvumą, šitaip 
priešpriešindamas ją erdvei kaip tikrajam ekstensyvumui. Čia ma- 
tyti paralelė tarp Bergsono ir klasikinės filosofijos atstovo Schel- 
lingo; Schellingui laikas taip pat nėra kažkas visiškai nepriklauso- 
ma nuo „aš“, laikas yra „aš“ veiklos struktūra. Savo kokybinį 
apibrėžtumą laikas įgyja iš subjekto; tuo tarpu erdvė lieka susijusi 
su objektu ir kiekybinėmis jo savybėmis. Iš šios priešybės kildi- 
namos kitos, pavyzdžiui, priešybė tarp to, kas vientisa ir įvairiopa, 
intensyvu ir ekstensyvu. Keista, kad erdvėje išsklidęs pasaulis 
suprantamas kaip kiekybiškas ir vientisas, tuo tarpu vidinė tikro- 
vė apibūdinama kaip kokybiška ir įvairi. Bergsonas pabrėžia: ,,Sa- 
monės, nagrinėjamos pradinio grynumo atžvilgiu, būsenų įvairo- 
vė yra nepalyginama su kiekybine įvairove, formuojančia skaičių. 
Mes ją vadiname kokybine“.!*! 

Norėdamas įtvirtinti savo atrastą trukmės sąvoką, Bergsonas 
pateikia virtinę priešybių, kurios rodo, kad greta to, ką galima 1š- 
matuoti kiekybiškai, esti ir tai, kas aprėpiama kokybiškai, arba in- 
tensyvumas; greta žodžiu pasakomo esti tai, kas neišreiškiama, 
slaptoji žodžio tikrovė. Mūsų sąmonė irgi turi du sluoksnius, du 
lygmenis: paviršinį ir giluminį, arba pamatinį. „Vis dėlto išskirsi- 
me, - rašo Bergsonas, - du sąmoningo gyvenimo aspektus. Už 
vientiso laiko, kuris yra erdvinis tikrosios trukmės simbolis, pa- 
stabi psichologija atskleis trukmę, kuriai būdinga skirtingų mo- 
mentų sampyna; už sąmonės būsenų kiekybinės įvairovės — ko- 
kybinė įvairovė; už „aš“ su aiškiai apribotomis büsenomis - „aš“, 
kurio būsenų seka numato difuziją ir sąveiką. Tačiau mes dažniau- 

siai pasitenkiname pirmuoju, tai yra „aš“ šešėliu, kurį jis meta 
vientisoje erdvėje“.!9? 

Šis giluminis, pamatinis sąmonės lygmuo niekaip nesusijęs su 
skaičiumi ir erdve. Jis tiesiogiai susijęs tik su laisve, kūryba, truk- 
me. Bandydamas rasti sprendimą aibei prieštarų tarp mokslo ir 
filosofijos, mokslinio pažinimo ir jo nesugebėjimo suprasti gyvas- 
ties, Bergsonas iš esmės pagilina plyšį tarp vidaus ir išorės, są- 
moningumo ir nesąmoningumo, laisvės ir būtinybės. Tačiau do- 
mėdamasis vidinėmis, neįsisąmonintomis laisvės sritimis, 
psichologija kaip visuma, Bergsonas kartu domisi ir tikrove, ku- 
rioje galima artėti prie absoliuto. Tesdamas spiritualistinės meta- 
fizikos ieškojimus, Bergsonas tikisi atrasti metafizikos pagrindą 
vidinėje patirtyje. 

Apibūdindamas trukmę, Bergsonas lygina ją su melodija: ne- 
grįžtančia, nepakartojama, nedaloma ir nenutrūkstama sinteze. Jis 
pabrėžia, kad trukmę, kaip ir melodiją, reikia suprasti kaip visetą, 
kuris tęsiasi ir iš principo negali būti užbaigtas laike: „Yra tiesiog 
nenutrūkstanti mūsų vidinio gyvenimo melodija, kuri tęsiasi nuo 
mūsų sąmoningos egzistencijos pradžios ligi pabaigos ir nėra da- 
loma. Tai mūsų asmuo“.'“ Bergsonas iš esmės neapibüdina truk- 
mės pozityviai, visus apibūdinimus jis skolinasi iš priešybės arba 
analogijos. Atsiliepdamas į psichologinius eksperimentus ir medi- 
cininius stebėjimus, Bergsonas teigia, kad yra skirtumas tarp dir- 
ginimo ir jutimo, kurį jis sukelia. Dirginimą galima eksperimen- 
tiškai patvirtinti ir išmatuoti, o jutimai skiriasi vienas nuo kito 
intensyvumu. Tarp jutimų ir jų sukėlėjų - dirgiklių — nėra prie- 
žastinio ryšio. Taigi jutimų neįmanoma stebėti eksperimentiškai, 
o sąmonę ir jos gyvenimą — aprašyti psichofiziologiškai. Jutimai 
neišmatuojami, jie tik intuityviai atskleidžiami introspektyvioje 
patirtyje. Podraug su tuo Bergsonas atskleidžia ir naują, psicholo- 
ginę sąmonės tikrovę, tačiau praranda netgi tas kuklias priemo- 
nes, kuriomis tyrinėjimuose vadovavosi asociatyvinė psichologija 
ir psichofiziologinis paralelizmas. Laike trunkanti sąmonė, kaip ir 

laike trunkanti psichologinė tikrovė, postuluojamos kaip savaime 
aktyvios, laisvos. Ši laisvė mums pažįstama, tačiau sąmoningai ga- 
lime tik artėti prie jos, kaip ir prie melodijos: jos aprašymas bus 
tik tikrovės šešėlis, tikra melodija yra tik atliekama. Minties ne- 
išmatuosi kalba: žodžiai gali atskleisti tik tai, kas paviršiuje, kas 
sustinge, bet ne giluminę, tekančią ir kintančią mintį. 

„Esė apie tiesioginius sąmonės duomenis“ mums primena tai, 
ką liepė pamiršti sveikas protas, visuomenės gyvenimas, moks- 
las ir filosofija, kitaip tariant, trukmę ir tai, jog esame laiko riboja- 
mos būtybės. Bergsonas rašo: „Laisvai veikti — reiškia suvokti savo 
egoizmą, išgyventi jį tikroje trukmėje (agir librement c'est repren- 
dre possession de soi, c'est se replacer dans la pure durée)". ^ Jo kri- 
tikos Archimedo taškas — mokslo ir mokslo filosofijos pamirštas 
laiko suvokimas. Trukmė suvokiama kaip psichologinė patirtis, 
psichinis postūmis (élan psychique), palyginamas su besiritant vis 
didėjančia sniego gniūžte. Tačiau trukmė, sudaranti psichinio gy- 
venimo pagrindą, išeina iš psichologinės patirties rėmų. Trukmė - 
tai ne tik psichinių procesų, bet ir paties gyvenimo pagrindas, tai 
pagrindinis sąmonės, „aš“, gyvenimo parametras. 

Kokie pagrindiniai trukmės požymiai? Tai kokybinė įvairovė, 
ji nedaloma ir substancionali. Ji apibūdina gamtos kaitas. Truk- 
me absoliuti ir yra kūrybos sinonimas: „Arba trukmė - tai kūry- 
ba, arba ji niekas".' Trukmės sąvoka tampa tikrovės apibüdini- 
mu, kurio iki Bergsono nežinojo nei mokslas, nei filosofija. Tačiau 
jai galima rasti analogijų: Edmundas Husserlis pateikia „gyve- 
namo pasaulio“ (Lebenswelt) sąvoką, kurią pamiršęs idealizuo- 
jantis mokslas; Martinas Heideggeris ieško kelių prieiti prie gam- 
tos ir istorijos pasaulio nepriklausomai nuo jo mokslinio, 
sąvokinio suvokimo. 

Naujųjų laikų filosofijos pradžia laikytinas Descartes'o suma- 
nytasis pasaulio ir subjekto vienovės principas: cogito, ergo sum — 
„mąstau, vadinasi, esu“, neišvengiamai susijęs su tobulos ir visa- 
galės būtybės pripažinimu. Cogito tapo naujojo moksliškumo pa- 

grindu. Mąstančioji substancija mums atsiskleidžia tiesiogiai ir yra 
nedaloma, o materialioji substancija atsiskleidžia netiesiogiai ir 
yra daloma. Mąstančioji substancija yra metafizikos, o materialio- 
ji - fizikos tyrinėjimų objektas. Descartes'o filosofijos pagrindą su- 
daro materijos prilyginimas erdvei. Šia teze Descartes'as pasisa- 
ko prieš aristoteliškąjį vietos ir kūno atskyrimą. Podraug su tuo 
matematika artėja prie mechanikos; geometrija sąlygoja kūniško- 
jo pasaulio pažinumo ribas. Taip išnyksta skirtumas tarp to, kas 
natūralu ir kas dirbtina, tarp augalo, gyvūno ir mechaninio laikro- 
džio, vaizdžiai tariant, pasaulis pavirsta mechanizmu. Mechanika 
sąlygoja pasaulio vienovės modelį. O štai subjekto vienovės pa- 
grindu tampa antlaikiškasis cogito. Jis atveria kelią teorijos ir prak- 
tikos technizacijai. Ši galimybė pagrindžia tikėjimą istorijos pa- 
žanga, kuri savo tikrąjį veidą parodė dvidešimtojo amžiaus 
pabaigoje. 

Bergsonas sako: „Jokio kito klausimo filosofai taip nepaliko nuo- 
šalyje, kaip klausimo apie laiką, nors visi jį laiko pamatiniu. Jie 
paprastai pradeda nuo to, kad sulygina erdvę ir laiką, o paskui pa- 
teikia pagilintą vieno reiškinio (beveik visuomet tai būna erdvė) 
traktavimą, analogišką kito reiškinio interpretavimą palikdami pa- 
ties skaitytojo žiniai. Bet šitaip nieko neįmanoma pasiekti. Erd- 
vės ir laiko analogija yra išorinė ir vidinė. Taip yra todėl, kad laikui 
matuoti ir simbolizuoti panaudojama erdvė. Jei liksime prie to, jei 
laikui apibūdinti ieškosime būdingiausių erdvės požymių, tai ne- 
i$eisime anapus erdvės, kuri užstoja laiką, labai patogiai jį įsivaiZ- 
duodama mūsų jutimo organais. Šitaip laiko nepasieksime. Bet kiek 
daug įgytume, jei mums pavyktų suprasti jo esmę! Laikas duoda 
raktą pačioms reikšmingiausioms filosofinėms problemoms“ .!** 

Žvelgdamas į viską trukmės požiūriu, Bergsonas prisipažįsta 
pasiekęs tokį atskaitos tašką, iš kurio žvelgiant dingsta daugelis 
ankstesnės metafizikos pseudoproblemų: nebūtis, galimybė, in- 
tensyvumas ir kt. Bergsono nuomone, mokslinis pažinimas pasie- 
kia tik vieną tikrovės aspektą - kai „ateityje yra ne daugiau kaip 

dabartyje“. Mokslo uždavinys - numatyti. Su šiuo uždaviniu jis 
sėkmingai susidoroja tyrinėdamas medžiagines sistemas, išoriš- 
kas subjekto atžvilgiu ir sustingusias gyvenimo trukmės atžvil- 
giu. Trukmė iš esmės nepakeičia medžiaginių sistemų, ir šia pras- 
me jos iš principo skiriasi nuo gyvenimo, subjekto, sąmonės - 
sričių, kurių esmė yra trukmė. Medžiaginės sistemos suvokia- 
mos intelektu. Juo intelektualesnis darosi pažinimas, juo erdviš- 
kesnė tampa materija. Mokslas darbuojasi intelekto, materijos, erd- 
vės srityje. Mokslo tiesa — ne individo tiesa, nes ji yra už laiko 
ribų. Tuo tarpu trukmės intuicija, sudaranti pagrindinę filosofinio 
pažinimo struktūrą, yra tiesiogiai susijusi su laiku, ji kūrybiška ir 
figūruoja kaip priešprieša nekūrybingam intelektui. Be to, moks- 
lui ateitis nesiskiria nuo dabarties, tuo tarpu trukmės intuicija ak- 
centuoja ateitį, kuri neša naujovę ir kuria. Trukmės intuicija teigia 
individualią tiesą, kuri nėra iš anksto numatoma, ir, priešingai 
mokslo tiesai, atstovauja gyvenimo tiesai. 

Skirtingai nuo Rene Descartes'o, Bergsonas skiria mokslinį ir 
filosofinį suvokimą: pirmasis darbuojasi ir pažįsta tarpininkaujant 
intelektui, o antrasis užsiima tuo, kas turi trukmę. Ši Bergsono 
samprata yra pripažinta, šiais laikais ji daro poveikį ir mokslo filo- 
sofijos atstovams, pačiai mokslo sampratai. Šimto metų nuo „Esė 
apie tiesioginius sąmonės duomenis“ pasirodymo sukakties mi- 
nėjime Jeanas Bardi savo įvadinę kalbą pradėjo tokiais žodžiais: 
„<...> Bergsoną, kurį mokslas prakeikė jam gyvam esant, šian- 
dien pripažįsta iš scientizmo išsilaisvinęs mokslas“. 

Bergsono atrastoji trukmė, privertusi pakeisti požiūrį į pasaulį 
ir žmogų, į filosofijos savipratą ir mokslų tarpusavio santykių sam- 
pratą, nebuvo priimta vienareikšmiškai. Norbertas Wieneris su 
šiuo atradimu siejo naujų išvadų galimybes, o Albertas Einsteinas 
Bergsono atradimo nesuprato ir neįvertino. 1922 m. skaitydamas 
paskaitą Filosofų draugijoje Einsteinas susitinka ir susipažįsta su 
Bergsonu. Prigožinas ir Stengers apie tai rašo: „Bergsonas bandė 
įrodyti Einsteinui gyvenamojo meto įvairovę, egzistuojančią gre- 

ta realaus laiko mato, tai yra apginti intuityviąją akivaizdybę, lei- 
džiančią galvoti, jog visa $1 įvairiopa trukmė gyvuoja tame pačia- 
me pasaulyje".'? Vienintelis Einsteino atsakymas į „moksliškai 
nepamatuotą“ filosofų laiko sampratą buvo neigiamas. Praėjus pus- 
šimčiui metu po šio susitikimo, Ilja PrigoZinas ir Isabella Sten- 
gers, vertindami Newtono ir Bergsono pozicijas, nurodo, kad jos 
anaiptol nepaneigia viena kitos: „Mes tyrinėjame įvairias ir skir- 
tingas evoliucijas gamtoje, ir tai mus verčia mąstyti ne apie laiką, 
priklausantį nuo kitų, bet tik apie neredukuojamų, skirtingų ir ar- 
tikuliuotų laikų koegzistenciją... Šiandien atrastasis laikas — tai 
laikas, kuris kalba ne apie vienatvę, bet kaip tik apie žmogaus ir jį 
sukūrusios gamtos vienovę“. 

Bergsonas neapsiribojo tyrinėdamas laiko ir sąmonės, psichi- 
kos ir „aš“ santykius. Į laiką ir laisvę jis žiūrėjo kaip į visko, kas 
egzistuoja, pagrindą ir esmę, kaip į filosofinio pažinimo pagrindą. 
Norėdamas suteikti metafizikai naują skambesį ir naują formą, 
Bergsonas parašo veikalą „Materija ir atmintis“, kuriame nagri- 
nėja trukmės ir atminties santykius, nuo pojūčių pereidamas prie 
veiklos analizės. Žmogaus vidinio pasaulio dėsnius Bergsonas nag- 
rinėja veiklos aspektu, taip padėdamas pamatus naujai žmogaus 
laisvės metafizikai. Filosofijos uždavinys šiame darbe formuluoja- 
mas taip: „Ne tiesiog įsigilinti į mūsų dvasinį gyvenimą, bet pa- 
siekti dvasios ir materijos sąlyčio tašką. Šitaip suprasta filosofija — 
ne kas kita, kaip suvoktas ir apmąstytas sugrįžimas prie intuicijos 
duotybės“.!!! 

„Materija ir atmintis“ filosofų sluoksniuose buvo sutikta gana 
nevienodai. W. Jameso vertinimas buvo toks: „Kaip ir Berkeley'io 
„Traktatas apie žmogiškojo pažinimo principus“ arba Kanto „Gry- 
nojo proto kritika“, jis skelbia kopernikišką revoliuciją ir duoda 
naujus pagrindus filosofiniam atradimui“. Bet buvo ir tokių, kurie 
į šį naują veikalą Žiūrėjo priešiškai ir nejautriai. Mūsų laikais ,,Ma- 
terija ir atmintis“ laikoma vienu giliausių Bergsono filosofinių vei- 
kalų. Walteris Benjaminas, vienas iš Frankfurto mokyklos kūrėjų, 


116 


rašė: „Nuo praėjusio amžiaus pabaigos filosofija daug kartų mėgi- 
no atskleisti „tikrąją“ patirtį kaip priešybę tai patirčiai, kuri reiš- 
kiasi standartizuotoje civilizuotų masių buityje. Šios pastangos daž- 
nai priskiriamos gyvenimo filosofijai. Didžiausias jos laimėjimas — 
Bergsono veikalas „Materija ir atmintis“. Jame Bergsonas teigia 
ir materijos, ir dvasios tikrovę. „Be jokios abejonės, - rašo Berg- 
sonas, — dvasia priešpriešina save materijai panašiai, kaip kad gry- 
nas vienetas kokiai nors savo esme dalijamai įvairovei; be to, kai 
visatai, matyt, tenka išsiskaidyti į vientisas ir apskaičiuojamas lai- 
ko kaitas, mūsų suvokimai susiformuoja iš skirtingų kokybių. Po- 
draug mes, viena vertus, įgyjame tai, kas neerdviška ir kokybiška, 
o antra vertus — sklaidą ir kiekybe".!? 

Šio veikalo centre yra metafizikos problematika: Kantas, skelb- 
damas laisvės ir būtinybės prieštarą, bandė apriboti metafizikos 
vaidmenį ir uždavinius, o Bergsonas, sutikdamas su materijos ir 
dvasios, kūno ir sielos dualizmu, mėgina atgaivinti metafizikos pre- 
tenzijas. Metafizinė problematika vėl tampa aktuali, ji sieja Berg- 
sono filosofiją su fenomenologija ir egzistencializmo tradicija. Be 
to, jas jungia dėmesys metafizikos ir psichologijos santykiams. 

Tiesioginių sąmonės duomenų nagrinėjimas visų pirma buvo 
skirtas asociatyviosios psichologijos ir psichofizinio paralelizmo 
kritikai, sutelkiant dėmesį į trukmę kaip autentišką psichologi- 
nės patirties forma, o „Materija ir atmintis“ parodo, kad trukmė 
apibūdina bet kurį vidinio ir išorinio pasaulio sąveikos būdą, ji yra 
laisvos išraiškos forma. Psichologijos aspektu „Materija ir atmin- 
tis" oponuoja XIX a. Taine'o ir Ribot ortodoksinei atminties teori- 
jai." Pagal šią pozityvistine sampratą, smegenys kaupia įspūdžius 
ir iš esmės veikia kaip atminties talpykla. Jei smegenų ląstelės 
pažeidžiamos, traumuojamos, išnyksta ir atmintis. 

Bergsonas atsisako laikyti suvokimą pasyvių įspūdžių regist- 
ravimo mechanizmu ir pabrėžia sintetinančią gyvybinę jo pakrai- 
pa. Reikia 1$ principo skirti du praeities išsaugojimo būdus: su 
veikla susijusią vadinamąją motorinę atmintį, arba įgūdį, ir indi- 

vidualiai nepakartojamą prisiminimo vaizdinį. Bergsonas pole- 
mizuoja su atminties koncepcija, kurioje atminties ir laiko sąsaja 
apibūdinama negatyviai, prisiminimas aiškinamas kaip silpstan- 
tis, išnykstantis suvokimas. Jis pateikia pozityvų požiūrį į atmin- 
ties ir laiko sąryšį: juo tvirčiau įsisavinta praeitis, juo aukštesnė 
kūrybinės laisvės pakopa. Gilles Deleuze'as, vertindamas pozi- 
tyvių santykių tarp laiko ir atminties atsiradimą, rašo: „Materija 
ir atmintis“ buvo psichologijos krizės diagnozė. Judėjimas, kaip 
fizinė išorinio pasaulio realybė, ir vaizdinys, kaip psichinė sąmo- 
nės realybė, toliau nebegalėjo būti priešpriešinami. Bergsono at- 
rastajame judėjimo vaizdinyje, tiksliau — laiko vaizdinyje tebeslypi 
tiek daug, kad negalime būti tikri, jog visos iš to išplaukiančios 
pasekmės jau yra įvertintos“. Pasak Bergsono, nykstant sąmo- 
nės intensyvumui, atmintis darosi mechaniška, dingsta jos gilu- 
mas ir ji tampa išoriška. 

Kaip ir kiti Bergsono darbai, „Materija ir atmintis“ polemiškai 
kryptingas. Čia tęsiamas „Esė apie tiesioginius sąmonės duome- 
nis“ pradėtas dirginimo ir jutimo santykių tyrinėjimas. Kaip pa- 
aiškinti nepaneigiamą sąveiką tarp dirginimo ir jutimo, tarp vidi- 
nio ir išorinio prado? Šitaip klausdamas, Bergsonas polemizuoja 
su Hyppolite'u Taine'u, kuris veikale „Apie intelektą“ aprašė, kaip 
dėsningai veikiančiai psichikai gali daryti įtaką išorinė veikla. Berg- 
sono netenkina Taine'o bandymas sulyginti vaizdinių ir sąvokų pa- 
saulį, jis grindžia vaizdinių pirmenybę. Veikale „Materija ir atmin- 
tis" Bergsonas atsisako griežtai atskirti išorę ir vidų. 

Individualioje, negrįžtamoje kaitoje, pasak Bergsono, matome 
daug esmingesnį tikrovės apibūdinimą, negu sąstingis ir nejudru- 
mas. Atmintis — tai praeities išsaugojimas, kaupimas, trukmė. 
Bergsonas įsitikinęs, kad „vienas žolės stiebelis skiriasi nuo kito 
taip pat, kaip Rembrandtas nuo Rafaelio“. Atmintis Bergsono filo- 
sofinėje sistemoje užima nelauktai ir nebūdingai svarbią vietą ir 
reikšmę — ji tampa gyvenimo ir trukmės sinonimu. Atminties dė- 
ka esame pajėgūs įveikti materijos galią ir ištrūkti iš ritmo, kurį 

lemia daiktų judėjimas, t. y. nuo būtinybės ritmo. Bergsonas pa- 
brėžia, kad jausmas jau yra laisvės pradžia. 

Atmintį atitinka koegzistuojantys trukmės lygmenys, diferen- 
cijuoti pagal trukmės ritmo intensifikaciją. Akivaizdu, kad atmin- 
tis, susijusi su trukmės diferenciacija gyvenimo sraute, sąlygoja 
trukmės intuicijos galimybę ir šitaip gali pasitarnauti pozityvio- 
sios metafizikos pagrindimui. 

Materijos ir atminties prieštaravimas yra susijęs su Bergsono 
požiūriu į materiją kaip į žemiausią arba nulinį trukmės lygį. At- 
mintis kaip trukmė glūdi pačiame nuolat kintančiame gyvenime ir 
sąmonėje; atminties dėka mes įgyjame ryšį tarp „prieš“ ir „po“. 
Materija, kuria domisi ir tyrinėja mokslas, netelpa į metafizinio 
tyrimo dalyką, nes pastarąjį domina tai, kas kinta, trunka, kas turi 
atminties parametrus. Atmintis nėra susijusi su priežastinių ry- 
šių principu, kuriame priežastis sąlygoja pasekmes, o pasaulyje 
viskas jau yra duota - mokslas tai išvysto pagal „kinematografinio 
metodo“ pavyzdį. Immanuelis Kantas ,,Grynojo proto kritikoje“ 
atminties nemini tarp pažinimo galių. O štai Bergsonas laiko at- 
mintį galimybe susidurti su tikrove, nes erdvinė gyvenimo inter- 
pretacija — dar ne pats gyvenimas. Descartes'o racionalizmas eli- 
minuoja gyvenimą, trukmę. Bergsonas rašo: „Kartezijiečiai 
priskyrė sklaidai visa tai, ką gamta mums pateikia kaip aiškią ir 
neabejotiną tikrovę todėl, kad XVI ir XVII a. astronomų ir fizikų 
atradimai, be to, Descartes'o atradimai atvėrė jiems sklaidos idė- 
jos aiškinamąją reikšmę. Jų pažinimo kriterijai buvo daug empi- 
riškesni, negu jie manė“.!“ 

Jungdamasi su valia, intuicija įgauna anksčiau jai nebūdingo 
aktyvumo ir dinamiškumo, prarasdama pradinį glaudų ryšį su pa- 
syviu stebėjimu. Užuot buvusi tiesioginiu pažinimo aktu, ji tampa 
panaši į tam tikrą savijtaigą. Iš pradžių intuicijos sampratoje do- 
minuoja tiesioginiai duomenys — suvokimas, pažinimas, o vėliau 
akcentas persikelia į žmogaus dvasinę įtampą, jo sugebėjimą kur- 
ti, būti laisvam. „Intuicijos estetika“ perauga į „dvasinių pastangų 

estetiką“. Nors Bergsonas ir nėra parašęs estetikos problemoms 
skirtų darbų, jo mokymas neretai apibūdinamas kaip estetinės pa- 
kraipos filosofija: intuityvioji metafizika, kuriai būdingas metafizi- 
kos susiliejimas su estetika, tęsia Schellingo ir Schopenhauerio 
pradėtą filosofijos estetizavimą, menui tampant sritimi, kurioje ne- 
bėra teorijos ir praktikos priešybės. 

Vienintelis Bergsono darbas, artimiau susijęs su estetikos pro- 
blemomis, yra „Juokas“. Iš tikrųjų ir jis skirtas laisvės proble- 
mai, tik šiuokart ji nagrinėjama estetikos plotmėje. Aiškindamas 
komiškojo prado sampratą, Bergsonas apžvelgia virtinę tarpusa- 
vyje susijusių problemų: žmogaus esmės klausimą, individua- 
laus ir socialaus pradų ryšį, meno supratimą, taip pat estetinio 
suvokimo savitumą. Kartais Bergsono filosofija vadinama kūry- 
bos akto filosofija. 

Intuicijos sąvokos aiškinimui skirta centrinė vieta 1903 m. iš- 
spausdintame darbe „Įvadas į metafiziką“, kuriuo Bergsonas ban- 
do pagrįsti savąją metafizinio pažinimo teoriją. Bergsonas apibū- 
dina du pažinimo būdus, kuriuos atitinka du patirties būdai: 
mechaninė išorinė ir metafizinė vidinė patirtis. Intelektas, atsto- 
vaujantis išoriniams, pragmatiškiems interesams, suvokia daik- 
tus pagal ju funkcijas, intuicija įsiskverbia į daiktų esmę, atsiriboja 
nuo to, kas išoriška, pragmatiška, suvokia dalyko kaitą, judėjimą, 
tapsmą, jo kūrimą. Intuicija suvokia vienybę, intelektas to padary- 
ti nesugeba. Tačiau Bergsonas griežtai neatskiria mokslo ir filoso- 
fijos. Intuicija yra galima tik remiantis tiksliu moksliniu pažinimu, 
Ji - esminė pastanga (effort douloureaux). Aukščiau už intuicijos 
sąvokos intelektualinę interpretaciją klasikinio vokiečių idealiz- 
mo tradicijoje, taip pat Schopenhauerio filosofijoje Bergsonas ver- 
tina grįžimą prie sveiko proto patirties. Kartu Bergsonas įstato į 
naujas vėžes visą tolesnę prancūzų filosofiją: jis perkelia akcentą 
nuo sąvokų dialektikos į pasyvaus stebėjimo sritį. Išmokti stebėti, 
pamatyti, suvokti — štai uždavinys, kurio nesprendžia sąvokomis 
operuojantis mokslas ir kurį reikia išspręsti filosofijai. 

Bergsono nuomone, kad pajustum gyvenimo vienovę, ją turi 
suvokti „iš vidaus“, kaip nenutrūkstamą, nuolat kintantį kurian- 
čio laiko srautą. Žmogaus uždavinys - sugauti gyvenimo impulsa, 
kuris, nors ne išjo prasideda, tačiau kurį tik jis gali tęsti savo min- 
timi, žodžiu ir veiksmu. Mokslas i$ principo negali nieko pasakyti 
apie žmogaus laisvę, kūrybą, o metafizika suteikia simboliais ne- 
išsakomo absoliuto nuojautą. Bergsonas taip ir apibrėžia metafizi- 
ką: „mokslas, pretenduojantis į pažinimą už simbolių ribų“. Abso- 
liutą galima pažinti tik intuicija, nes tik jos padedamas gali 
prasiskverbti į dalyko vidų. Čia nauju pavidalu pasirodo ateities 
pabrėžimas: mokslas negali nieko naujo pasakyti apie ateitį, nes 
jam trūksta supratimo apie naują kaip dar nebuvusį, o metafizika 
atskleidžia mums ateitį, įveikdama mechaninį žmogiškosios situ- 
acijos ribotuma. 

Tik intuicija gali padeti suprasti nuolat kintama individualybe, 
nes ji leidžia atskleisti trukmę. Tam tikra prasme intuicija ne kas 
kita, kaip gilesnis suvokimas: „Intuicija - tai matymas, kuris yra 
neatskiriamas nuo nagrinėjamojo objekto, nuo žinojimo, kas kon- 
taktuoja ir net sutampa su juo, kas kaip objektas gali būti mūsų 
pačių egzistencija, panaši į mūsų egzistencija ir net materialusis 
pasaulis, solidarus su mūsų trukme“. Intuicija kaip vidinis maty- 
mas, simpatija, įsijautimas, pažinimas, suvokia objektą taip, kaip 
jis pats save suvoktų; šis pažinimas yra absoliutus. Būtent toks jis 
priešpriešinamas intelektiniam pažinimui, kuris gali būti tik dali- 
nis, paviršutiniškas. Intelektinio pažinimo ribotumą sąlygoja jo ne- 
sugebėjimas suvokti trukmę. Laiške Hefdingui Bergsonas rašo: 
„Filosofinė intuicija, nukreipta ta pačia kryptimi kaip meninė in- 
tuicija, eina daug toliau: ji suvokia gyvą daiktą prieš jam susiskai- 
dant į vaizdinius, tuo tarpu menas orientuojasi tik į vaizdinius“ .!? 
Būdinga tai, kad intuicija, kuriai skiriamas toks esminis vaidmuo 
grindžiant pozityviąją metafiziką, intuityviąją metafiziką, iš esmės 
neduoda nieko naujo nei trukmės suvokimui, nei pozityviosios me- 
tafizikos pagrindimui. Lyginant su intelektiniu pažinimu, intuici- 

jai priskiriami veikiau negatyvūs apibūdinimai, o pozityvieji šiam 
klausimui nesuteikia aiškumo.” Todėl ne be pagrindo R. Krone- 
rio vertinimas: „Intuicijos pripažinimas filosofinio metodo pagrin- 
du iš esmės prilygsta jo paneigimui“. 

Daugelis Bergsono intuicijos sąvokoje įžvelgė panašumą su 
Kanto vaizduotės galia, galinčia ir mokančia suvokti daiktų esmę 
ir vientisumą. Galia suvokti tai, kas vientisa, kaip organinę vieno- 
ve, numato, kad ji suvokiama iš vidaus, intuityviai. Todėl intuiciją 
Bergsonas apibūdino ir kaip simpatiją, kurios dėka galima patekti 
į objekto vidų, susilieti su tuo, kas jame nepakartojama, neapsa- 
koma, turi trukmę. Bergsonas, visada pabrėždavęs, jog jis esas tik 
metafizikas ir niekas daugiau, manė, kad metafizika ir mokslas 
gali dirbti viena kryptimi. Metafizika jam buvo mokslas apie tikrą- 
ją realybę. Bergsonas siekė eiti toliau už sąvokinį mąstymą, pa- 
žinti absoliutą, intuityviai įsisavinant vidinę tikrovę, siejamą ne 
su Platono antlaikiniu, nejudančiu idėjų pasauliu, bet su trukmės 
1r jos ryšio su būtimi suvokimu ir pajautimu. Bergsonui svarbiau 
tai, kad intuityvus įsigilinimas į sąmonę daro žmogų laisvą. Skir- 
tingai nuo Kanto ir Fichte's, Bergsonui laisvė nėra vidujai susijusi 
su mąstymu; tikrąją laisvę suvokti padeda tik intuicija. 

„Kad suprastum Bergsoną, reikia atsisakyti bergsonizmo; iš 
tiesų, neįtikėtinas filosofo populiarumas, ypač po „Kūrybinės evo- 
liucijos" publikacijos 1907 m., labai greit suvulgarino jo mokymą, 
visiškai iškreipdamas jo prigimtį. Šių nesusipratimų modelis - in- 
tuicijos sąvoka; bet tą patį galiu pasakyti apie paviršutiniško 1r gi- 
luminio „aš“ priešpriešą, arba apie gyvenimo tryk&mo (élan vital) 
ir „materijos inercijos“ priešpriešą“, - savo knygą apie Bergsono 
filosofiją pradeda Jeanas Louis Vieillard-Baronas.“" 

Visus Bergsono veikalus persmelkia kūrybos tema, nes kūry- 
bą filosofas supranta ir kaip trukmę, ir kaip gyvybės trykšmą (ėlan 
vital). Gyvenimui būdingas kūrybinis srautas atsiskleidžia kartu 
su dvasios atsiskleidimu, o tai, Bergsono nuomone, reiškiasi kaip 
nepaliaujamas dvasios atsivėrimas, nepaliaujama kūryba. Šį nepa- 

liaujamą kūrybos srautą reikia nagrinėti aksiologinėje perspekty- 
voje“. 

Skirtingai nuo materialinės tikrovės, apie kurią galime pasa- 
kyti, kad „dabartis turi savyje ne daugiau kaip praeitis“, kūrybinis 
srautas numato nepaliaujamą perėjimą į nauja, į tai, kas nenuma- 
toma iš anksto. „Kūrybinį srautą“ galime suvokti tik kaip savo 
gyvenimo analogiją, nes „kiekvienas jo momentas yra kūryba“. 

„Kūrybinėje evoliucijoje“ Bergsonas mėgina ontologiškai pa- 
aiškinti filosofiją. Tai vienas iš žymiausių Bergsono veikalų, nes 
jis susieja tokias skirtingas figūras kaip Bergsonas, Darwinas, 
Spenceris ir Plotinas. Bergsono gyvybės trykšmo idėjoje atsispindi 
Plotino mintis apie emanaciją. Bergsono nuomone, evoliuciją ga- 
lima paaiškinti tik suprantant ją kaip pirmykštės biologinės jėgos 
sklaidą. Gyvybės trykšme potencialiai (bet ne aktualiai) glūdi 
visos gyvenimo formos, jį apibūdina įvairūs laisvės lygmenys. 
Pagal juos Bergsonas skiria augalų pasaulį, gyvūnų valstybę ir 
žmoniją. Jis rašo: „Didžiąja dalimi paviršiuje ir atskiruose lyg- 
menyse įtakojant materijos veiklai, kūrybinis srautas pavirsta 
sūkuriu. Tik vienoje vietoje šis srautas išsilaisvina, kartu nusi- 
nešdamas kliūtį, kuri jo judėjimo nesulaiko, o tik apsunkina. Ši 
vieta yra Žmonija...“!* 

Žmonijoje gyvenimo ir materijos priešybė įgyja naują prasmę. 
Į visuomenės gyvenimo kontekstą įrašytas asmens gyvenimas yra 
tarsi scena, kurioje susitinka žmogaus kūryba, jo paviršutinišku- 
mas ir gyvenimo žlugimas. Visuomenės gyvenimas, tęsiantis gam- 
tos statinį principą, yra uždaros visuomenės gyvenimas. Jam 
Bergsonas priešpriešina dinamišką, arba atvirą, visuomenę, ku- 
rioje žmogus trokšta gyventi brolybėje su kitais ir vadovaujasi kū- 
rybos principu. Pagal visuomenės buvimo būdus Bergsonas 
apibūdina požiūrį į moralinę pareigą: uždaroje visuomenėje mora- 
linę pareigą sąlygoja priklausymas nuo prigimties būtinybės, at- 
skiras žmogus priklauso visuomenei kaip visumos dalis; atviroje 
visuomenėje žmogus pats pasirenka moralinę pareigą. Santykius 

tarp tautos ir žmonijos galima apibūdinti kaip santykius tarp baig- 
tybės ir begalybės, tarp to, kas uždara ir kas atvira. Šie santykiai, 
neredukuojami į kokybinius skirtumus, apibūdina ir skirtumus tarp 
uždaros visuomenės ir bendražmogiškosios moralės. Bendražmo- 
giškąją, arba absoliučią, moralę visais laikais pažinome tik išskir- 
tinių asmenybių, išskirtinių Žmonių dėka (graikų išminčių, 
krikščionių šventųjų, Izraelio pranašų ir kitų). Šie žmonės ne pa- 
klūsta įstatymui, o jį įkūnija, tapdami pavyzdžiu pasekėjams. 
Bergsono nuomone, socialinė moralė, kai žmonės vykdo parei- 
gas, kurių iš jų tikisi visuomenė, ir bendražmogiškoji morale ski- 
riasi iš esmės — bendražmogiškajai atstovauja atvira siela, savo 
meile aprėpianti viską: augalus, gyvūnus, gamtą. Ji išreiškia gy- 
venimo biologinės esmės dinamiką, t. y. visiškai atskleidžia kū- 
rybos srauto gelmes ir sąlygoja jo dinamizmą bei atvirumą 
tolesniam judėjimui. 

Gamtos religija Bergsonas vadina religiją, kurios šaknys mez- 
gasi gamtoje, kai pirmykštės bendruomenės žmonės mitinio mas- 
tymo dėka buria aplink savo vaizduotės pagimdytas fantastines 
būtybes. Dinamiškoji religija — tai šuolis anapus gamtos. 

Bergsonas nori nužymėti visuomenės dinamikos šaltinius, sie- 
damas juos su moraline ir religine kūryba. Kaip ir kituose darbuo- 
se, „Kūrybinėje evoliucijoje“ galima įžvelgti pamatinės Bergsono 
įžvalgos išplėtojimą: veikalas parašytas iš kūrybinės energijos, ku- 
rios sinonimai yra kūryba, laisvė, trukmė, pozicijų. Panašiai kaip 
Durkheimas ir Sorelis, Bergsonas pasisako prieš pesimizmą: jo 
sociologinės ir kultūrologinės utopijos pagrindą sudaro tikėjimas 
naujos sielos atsiradimu.“ 


ANTROJI DALIS 


Nuo natūralizmo kritikos iki 
„metafizikos įveikos“ 


Tiesai įsitikinimas yra bavojingesnis briešas už melą. 


Friedrichas Nietzsche „Žmogiška, pernelyg žmogiška“ 


Kritika, kurią Kierkegaardas ir Nietzsche nukreipė prieš sis- 
teminę filosofiją, pirmiausia pasisakydami prieš Hegelio panlogiz- 
mą, atkreipė mąstytojų dėmesį į tai, kad pažinimo siekiantis sub- 
jektas su jo savimonės idealizacija (Aš= Aš) — tai abstrakcija, ne 
tik neatitinkanti tikrovės, bet ir paverčianti žmogų niekuo neti- 
kinčiu nihilistu. Kierkegaardas, kaip ir Nietzsche, pabrėžė bütiny- 
bę remtis graikų ir krikščionybės patirtimi apibūdinant Žmogaus 
santykius su laiku. Bergsonas, kalbėdamas apie tiesioginius są- 
monės duomenis, atskleidė būtinybę kalbėti apie „sąmonės srau- 
tą“. Judėjimas, tapsmas, sąmonės dinamika, išgyvenimų intensy- 
vumas vertė domėtis žmogaus ir laiko santykiais. Panašiai kaip 
sąmonės srauto romanuose, filosofijoje laiko apmąstymai padėjo 
atverti pasaulio paslaptis. Visas šias pozicijas jungė kritika, susi- 
jusi su patirtimi, sukaupta anapus teorinio proto, anapus raciona- 
laus ir pažinimo siekiančio subjekto. 

Husserliui laiko problema virto neišvengiama palydove jo ap- 
mastymuose apie teorinės nuostatos pagrindimą. Vidinio laiko su- 
vokimo fenomenologija nagrinėjo laiko problemą tam, kad išspręstų 
sunkumus, kuriuos patyrė pažinimo teorija ir psichologija. Laiko 
1r sąmonės santykių analizė turėjo tapti racionalios, teorinės nuo- 
statos dalimi, padėsiančia įveikti natūralizmo ir istoricizmo sub- 
jektyvizmą ir reliatyvizmą. 

Husserlio fenomenologija parodė, kad laiko santykiai iš esmės 
apibūdina pažinimo veiklą ir nėra redukuojami nei į gamtos moks- 
lų kiekybinį, nei į psichologijos introspekcinį požiūrį. Sąmonės laiko 
santykių apmąstymas padėjo Husserliui atsiriboti nuo natūraliz- 

mo, tačiau jvele į nepabaigiama diskusiją su idealizmo tradicija. 
Spausdintuose Husserlio darbuose laiko problematikai tenka ga- 
na nežymi vieta, bet jo rankraštiniame palikime ji atsispindi labai 
plačiai. Kai kurie laiko temai skirti rankraščiai tebėra neiššifruoti 
ir nepaskelbti. Piama Gaidenko šitaip apibūdina Husserlio pama- 
tine nuostatą: „Būtent laikas — ne fizinio pasaulio, daiktų pasaulio 
laikas, o sąmonės, sąmonės srauto laikas, — yra tas galutinis ma- 
tas, kurį Husserlis laiko adekvataus ir akivaizdžiai duoto suvoki- 
mo pagrindu. Taigi vidinio laiko srautas, Husserlio supratimu, vai- 
dina tą patį vaidmenį, kokį Platono ir neoplatonikų filosofijoje 
vaidino vienis, Aristotelio mokyme - amžinasis variklis (protas), 
viduramžiais — Dievas arba būtis, o naujaisiais laikais — Kanto trans- 
cendentalinė apercepcija. Husserlis (kaip ir Bergsonas, Dilthey'us 
bei kiti gyvenimo filosofai) nedalomą pakeičia nenutrūkstamu. Ne- 
dalomo pakeitimas nenutrūkstamu būdingas visoms XIX a. ir ypač 
XX a. filosofijos kryptims. Čia glūdi mūsų laikų sąmonei būdingo 
principinio imanentizmo, transcendencijos praradimo ištakos“.! 
Husserlis kritikuoja sąmonės prilyginimą erdviniam daiktui, 
gamtos reiškiniui ir bando atskleisti jos autonominį pobūdį. Hei- 
deggeris, kuris, remdamasis fenomenologijos patirtimi, domisi lai- 
ko tema, mano, jog Husserliui nepavyko atsikratyti pagrindinių 
metafizikos prielaidų. Jo nuomone, laiko problema Husserlio fe- 
nomenologijoje redukuojama į štai-būties išplėtimą, vadinasi, vi- 
siškai priklauso nuo dabarties dominantės. Tačiau, pasak Heideg- 
gerio, tokia redukcija neleidžia kalbėti apie savitą pasaulio būtį, 
kuri apibūdina veiklų žmogų. Heideggeris praplečia Husserlio pra- 
dėtą natūralizmo ir istoricizmo kritiką iki metafizikos kritikos. Me- 
tafizika čia laikoma Vakarų filosofija — nuo Platono iki Nietzsche's. 
Dar vieną metafizikos kritikos žingsnį žengia Jacgues'as Derrida, 
keldamas klausimą apie filosofijos ir raštijos santykius. 


1. Husserlio fenomenologija: „gyvoji dabartis“ 
ir subjekto kilmė 


Laikas, kuris čia pasirodo, nėra objektyvusis arba ob- 
Jektyviai nusakomas laikas. Jo negalima išmatuoti, tam 
nėra nei laikrodžių, nei chronometrų. Čia galima tik pa- 
sakyti: dabar, pirma, dar ne... 


Edmundas Husserlis „Paskaitos apie vidinį laiko 
suvokimą“ 


Husserlio fenomenologija priskirtina prie tų nedaugelio filo- 
sofijų, kurios XX a. ryžtingai orientavosi į mokslą. Su ypatinga jė- 
ga ir dramatizmu jis tai skelbė vadinamojo „Europos mokslų kri- 
zes" ciklo darbuose, kuriais baigiamas transcendentalines 
fenomenologijos mokslų grindimo projektas. Ši nekintanti orien- 
tacija į mokslą kilo iš Husserlio įsitikinimo, kad Vakarų dvasios 
gyvenimo ir kultūros pagrindą formuoja ne menas ar valstybinės 
institucijos, besirūpinančios Žmogaus poreikių tenkinimu, bet dar 
senovės Graikijoje atskleista, filosofine teorija paremta absoliu- 
čios atsakomybės galimybė. Fenomenologinė filosofija aktualizuoja 
1r radikalizuoja kryptingą Europos kultūros judėjimą į idealiai nor- 
matyvų pasaulį. Net paties Husserlio gyvenimą būtų galima api- 
būdinti žinomais Otto Weiningerio žodžiais: „Logika ir etika iš es- 
mes sutampa, tai ne kas kita, kaip pareiga sau“. 

Fenomenologija buvo ir tebėra mokslo ir filosofijos ryšio sino- 
nimas. Galbūt Husserlis todėl vadinamas paskutiniuoju „klasiku“, 
kadištikimybė protui, protu apdovanotam žmogui jį jungia su Des- 
cartes'u ir Kantu. Ji skatina Husserlį sieti istorijos tikslus su pro- 
to uždaviniais. Filosofijai šiame procese skirtas ypatingas vaid- 
muo: ji privalo atsakyti į klausimą apie žinijos reikšmę žmogaus 
gyvenime, apie gilesnį mokslo pagrindimą, privalo atskleisti žmo- 
gaus atsakomybės galimybę ir pamatą. Metodo klausimas, apmąs- 
tymai apie aiškinamąjį pažįstančio proto vaidmenį, apie patikimu- 

mą ir akivaizdumą sąmonės ribose - tai karteziniai klausimai, prie 
kurių sugrįžta fenomenologinė filosofija, norėdama išvengti abso- 
liutaus idealizmo subjektui būdingo subjektyvizmo. Kaip ir Des- 
cartes'as, Husserlis filosofijos užduotimi laiko ne namo, kuriame 
atsirado plyšys, remontą, bet naują statybą. Kartu į pirmąjį planą 
iškyla klausimas: nuo ko pradėti, kaip man, statytojui, atskirti, kas 
tinka pamatams ir kas netinka? Husserlis trokšta palikti žmonijai 
kažką išliekama ir savo fenomenologija tikisi išspręsti kai kurias 
idealo architektonikos problemas, bet iš savo akiračio jis nepalei- 
džia ir paties statytojo. Remiantis Descartes'a apibūdinančiu Ma- 
mardašvilio formulavimu, tai klausimas, kaip pasinaudojant ne- 
kintamomis tiesomis kurti pasaulį. Turima galvoje įtampa, 
tvyranti tarp mokslo, kuriamo vieno žmogaus (Mamardašvilio 
nuoroda į Descartes'ą ir laiko nenutrūkstamumą), ir filosofijos; 
jos ieško filosofuojantysis, nuolat sugrįžtantis prie ištakų (dis- 
kretinis egzistencijos laikas). Įtampa tarp kartezinio, loginio ego 
cogito ir egzistencinio „aš“, vis naujais pavidalais atsiskleidžian- 
čio aprašomojoje fenomenologijoje, iš esmės apibūdina europinę 
mąstymo tradiciją, todėl ji suvokiama bei diskutuojama įvairiais 
aspektais ir rakursais. 

Penktajame ir šeštajame dešimtmetyje Husserlio fenomeno- 
logijos populiarumą lėmė fenomenologinės analizės panaudojimas 
žmogaus egzistencijai tirti. Bet egzistencialistai atsiribojo nuo fe- 
nomenologijos ryšio su mokslu, suvokdami tai kaip blogybę, kuri 
iškreipia žmogaus sampratą. Šio amžiaus antrojoje pusėje Hus- 
serliu ėmė sekti kitų filosofinių tradicijų, daugiausia analitinės fi- 
losofijos, atstovai. Juos irgi domino Husserlio intencionalumo sam- 
prata, tačiau jų pozicija filosofijos ir mokslo santykių klausimu 
skyrėsi nuo egzistencialistų požiūrio. Mokslo ir kalbos filosofija 
pasisakė prieš tokių santykių stiprinimą. 

Fenomenologija kėlė ir tebekelia susidomėjimą todėl, kad bando 
rasti objektyvaus mokslo ir filosofijos sąsają, sukurti metodą, ku- 
ris leistų pagrįsti objektyvią mokslų tiesą. Taigi mėginimas rem- 


129 


tis patirtimi, aprašymu, intencionalumu (Theodoras Seebohmas 
mano, kad galima kalbėti apie fenomenologinių analizių pozityvią 
galią atlikti pačios fenomenologijos „dekonstrukciją““) yra vaisin- 
gas, tokios nuostatos keičia filosofinę tradiciją. Fenomenologija pra- 
sideda nuo reikalavimo, kad filosofinė refleksija atsisakytų bet ko- 
kio išankstinio sprendimo ir pripažintų tik tai, kas akivaizdžiai 
iškyla sąmonėje. Apie išskirtinę šio reikalavimo reikšmę Marti- 
nas Heideggeris savo autobiografiniuose apmąstymuose „Mano 
kelias į fenomenologiją“ yra pasakęs: „Husserlis išmokė žingsnis 
po žingsnio priprasti prie fenomenologinio „požiūrio“, kuris tuo 
pat metu reikalavo susilaikyti nuo bet kokio naudojimosi nepatik- 
rintomis filosofijos žiniomis. Jis taip pat reikalavo vengti pokalby- 
je remtis didžiaisiais filosofijos autoritetais“ ^ 

Fenomenologinio metodo sukūrimas teikė vilties, kad filosofi- 
ja ne tik atgaus kadaise turėtą autoritetą ir galią, bet ir išspręs 
mokslų - logikos, psichologijos ir kitų - metodologinio pagrindi- 
mo problemą. Jau geroką laiko tarpą filosofija jautė didžiulę būti- 
nybę rasti naują požiūrį ir pažinimo metodą. Todėl nestebina „Lo- 
ginių tyrinėjimų“ ir „Filosofijos kaip griežto mokslo“ pasisekimas: 
šie darbai davė medžiagos naujiems apmąstymams. Helmutas Ples- 
neris rašė: ,, Tuolaik skelbiama kryptis - sugriauti filosofinius ,1Z- 
mus“, nuomones ir principus <...> buvo pakerėjusi dvi kartas. 
Čia atsivėrė kelias, kuriuo einant buvo įmanoma įveikti tendenci- 
ja rašyti knygas apie knygas. Kvietimas atsisakyti visų teorijų ir 
„grįžti prie daiktų“ tuolaik jaunajai kartai darė tokį įspūdį, kokį 
XIX a. viduryje akademinės tapybos atstovams, manau, darė ragi- 
nimas tapyti plenere. „Laisvai“ filosofuoti ir „pirmą kartą“ drįsti 
atsisakyti jau suformuluotos tematikos buvo lygiavertiška atradi- 
mui“.* Panašų vertinimą pateikia ir Hansas Georgas Gadameris: 
„Akademinio mokymo procese susidurdamas su pasipūtėlių tei- 
giniais ir pradedančiųjų filosofų argumentacija, jis (Husserlis - M. 
R.) mėgdavo sakyti: „Ne visada stambūs pinigai, mano ponai. Smul- 
kiųjų! Smulkiųjų!“ Toks darbo stilius savotiškai žavėjo. Jis skati- 

no atgauti aiškumą, sugrįžti prie orumo, atsikratyti atsitiktinių nuo- 
monių, miglotų lozungų, kovos šūkių. Tai, ko mėginome išmokti, 
buvo panašu į filosofijos amato paslaptį“? Tai nebebuvo visiems 
priimtinų bendrųjų vertybių ir tiesų ieškojimas, šio aktyvumo cen- 
tru tapo paties žmogaus sąmonės veiklos suvokimas. Tapyti taip, 
kaip matai, filosofuoti pagal sąmonės įžvalgą — vadinasi, ieškoti 
orumo ir tiesos pagrindų savo paties patirtyje. 

Tačiau Husserlio fenomenologine filosofija ir metodas buvo ku- 
riamas veikiant ne vien tokiems autoritetams, kaip Descartes'as, 
Humas, Kantas, bet ir daugeliui matematikų, logikų, psichologų. 
Apie Franzą Brentaną Husserlis vėliau rašė: „Tiesiogiai klausan- 
tis jo paskaitų, man susiformavo įsitikinimas, suteikęs drąsos pa- 
sirinkti filosofiją pagrindine profesija, kitaip tariant, įsitikinimas, 
kad ir filosofija gali būti rimtas darbo baras, kad ir į ją galima Ziü- 
reti kaip į griežtą mokslą ir kad tokia ji yra nagrinėtina“.* Mažiau 
žinoma, jog Husserlis taip pat aukštai yra vertinęs ir Karlo Wei- 
erstrasso įtaką. Husserlio nuomone, Weierstrassas, mėgindamas 
suformuluoti „visiškai tikrą, akivaizdų metodą“, stengėsi iracio- 
nalų instinktą pakeisti racionaliu mąstymu, pateikti radikalų pa- 
grindimą ir atrasti „pradines šaknis“. Husserlis tą patį tikėjosi pa- 
siekti fenomenologiniu metodu. 

Orientacija į mokslą kaip aukščiausią vertybę ir kriterijų bū- 
dinga visiems fenomenologinės filosofijos raidos periodams: fe- 
nomenologinis metodas yra bandymas plačiu mastu realizuoti šios 
filosofijos siekimą būti mokslu. Tačiau skirtingai nuo Brentano, 
kuris yra įsitikinęs, jog „tikrasis filosofijos metodas tai ne kas ki- 
ta, kaip gamtos mokslų metodas“, Husserlis, kurdamas fenome- 
nologinį metodą, stengiasi atsiriboti nuo natūralizmo. Natūraliz- 
mo kritika tampa aktuali XIX a. pabaigoje-XX a. pradžioje, kai 
atsiranda būtinybė pagrįsti metodologinį humanitarinių mokslų sa- 
varankiškumą. Psichologijos, antropologijos, sociologijos ir kitų 
mokslų atradimai verčia suvokti, kad matematinių metodų panau- 
dojimas tiriant psichikos, žmogaus, visuomenės reiškinius toli gra- 

Zu neaprėpia visų jų aspektų. Maža to - psichika, žmogus, visuo- 
menė nelygintini su gamtos reiškiniais, netyrinėtini vien kaip na- 
tūralios evoliucijos produktai. Gamtos mokslų metodai tiria žmo- 
gu, visuomenę, psichiką kaip res cogitans, mąstantį daiktą, tačiau 
jie nagrinėtini ne tik kaip objektai, bet ir kaip subjektai. Husserlis 
pabrėžia: „Mes turime išsiaiškinti tai, kad naujoji idėja apie „gam- 
tą“ kaip realiai ir teoriškai savyje užsisklendusių kūnų pasaulį vi- 
siškai pakeičia pasaulio idėją. Ji suskyla į du — gamtos ir sielos — 
pasaulius, iš kurių antrasis, prisimenant jo ryšį su gamta, neturi 
savarankiško pasaulio statuso“.' Pasaulio ir jo prasmės skilimas 
prasideda nuo naujųjų laikų, kai gamtos matematizacija tampa pa- 
vyzdžiu bet kokiam pažinimo metodui. 

Husserlio fenomenologijoje gamtos mokslai nėra ir negali būti 
mokslo etalonu. Gamtos mokslai yra tikslūs, bet ne griežti. Moks- 
las stengiasi ligi minimumo sumažinti subjektyvybės vaidmenį: 
eksperimentinis metodas, nepaneigdamas subjekto vaidmens, jo 
buvimą vertina neigiamai, kaip mokslinį stebėjimą trukdantį veiks- 
nį, ir stengiasi jo atsikratyti. Nusigręžimą nuo subjekto, jo vengi- 
mą plėtoja pozityvistinės pakraipos filosofija, apibrėžianti mokslą 
kaip mokymą apie faktus: čia objektyvumo pagrindą sudaro anaip- 
tol ne refleksija, o faktų konstatavimas. 

Husserlis mano, kad tokia perskyra griauna ne tik humanitari- 
nius mokslus, bet ir apskritai Vakarų kultūrą. Tikslusis mokslas 
nepajėgia atsakyti į svarbiausius žmogaus gyvenimo klausimus. Į 
tiksliuosius mokslus orientuota filosofija praranda ryšį su Zmo- 
gaus būtimi, su jos prasmės ir beprasmybės, žmogaus proto ir be- 
protybės, laisvės ir atsakomybės klausimais. 

Husserlis vienas iš nedaugelio mėgina artintis prie šių santy- 
kių tyrinėjimo ir kritikuoti vienpusišką orientaciją į mokslą, iš- 
saugoti filosofijos ryšį su mokslu. Pasak Husserlio, nuo šio spren- 
dimo priklauso Vakarų kultūros likimas: filosofija visuomet 
dalyvavo jos likiminėje raidoje, taigi vėl turi susiprasti ir dalyvau- 
ti. Husserliui nepriimtina nei paklusti pozityvizmui, nepripaZis- 

tančiam subjekto, nei užmiršti objektyvumą, atsisakant bendra- 
darbiauti su mokslais. Husserlis kritikuoja filosofiją, susitaikančią 
su dualizmu, kuris natūraliai išsirutulioja iš racionalistinės pakrai- 
pos ir XX a. jau verčia kalbėti apie „dvi kultūras“, racionalų gam- 
tos bei techninių mokslų pasaulį ir subjekto istorinės tradicijos 
pasaulį. Šis dualizmas skleidžiasi kaip modernaus tiksliųjų moks- 
lų pasaulio ir tradicinio istorinio gyvenimo pasaulio dualizmas. Plės- 
damas šių laikų žmogaus ekonomines ir geografines ribas, pasta- 
rasis tuo pat metu vis labiau verčia jį suvokti savo gyvenimo ir 
kultūros ribotumą. 

Tradicinėje hierarchinėje pasaulio sampratoje išpuoselėtas 
„šviesos“, „vertikalumo“ siekis šiandien tampa problemiškas, nes 
yra glaudžiai susijęs su represija. Hierarchijos klausimams skiria- 
ma dėmesio ne tik todėl, kad yra sumažėjęs teologijos autoritetas, 
bet ir todėl, kad paaštrėjo problemos, kurios kyla priverčiant gam- 
tą paklusti civilizacijai, jausmus — protui, moterį — vyrui. 

Kaip tik dualizme, dvejopame gyvenime, dvilypume glūdi ana- 
litinė refleksijos galia. Intelektualinė pakraipa (prasidėjusi nuo grai- 
kų geometrų, kurie, norėdami padalyti kampą į vienodas dalis ir 
negalėdami to padaryti su liniuote, pradėjo ieškoti teorinių įrody- 
mų) šiandien kulminuoja laiko padalijime. Skirtumas tarp laiko 
bėgsmo, kurį išgyvename, ir bėgančio laiko, kurį matuojame chro- 
nometru, padidėja. Dualizmo įsitvirtinimas atvedė prie to, kad gy- 
venimas atsiskyrė nuo proto, egzistencija — nuo esmės, tiesa - nuo 
esaties. Į mūsų kasdienybę prasismelke kadaise neįsivaizduoja- 
mas absurdas. Vienas iš pagrindinių moderniosios epochos bruo- 
žų yra laiko pojūčio paaštrėjimas, jo vertinimas. Ilgai nepastebėta, 
kad šis paaštrėjęs laiko pojūtis - tai atsakymas į laiko trukmės, 
laiko negrįžtamumo ignoravimą moksle, į tai, kad ignoruojama vis- 
kas, kas siejasi su subjektu. 

Husserlis grįžta prie mokslinio pažinimo filosofinių pagrindų. 
Jis vienas iš tų, kurie perspėja apie pavojingą atotrūkį tarp laiko 
pajautimo ir jo suvokimo. Husserlis pabrėžia: „Jei mūsų ramybę 

drumstų tik neaiškumas dėl gamtos ir humanitarinių mokslų tyri- 
nėjamos tikrovės prasmės... Betgi ne: mes išgyvename tikrą kri- 
ze, tokią krizę, kuri apima visą mūsų gyvenimą“. Husserlio feno- 
menologija, kritikuodama modernaus mokslo prigimtį, bet 
išsaugodama orientaciją į objektyvią tiesą, domisi pažinimo sie- 
kiančios sąmonės ir jos gyvenimo problematika. Nuo erdvės dali- 
jimo esame perėję prie laiko dalijimo, bet laikas, kurį sąmonė ma- 
tuoja, — tai ne laikas, kuriame ji gyvena. Fenomenologinė filosofija 
teigia, kad dvi mūsų sąmonei būdingos plotmės atsiskyrė viena 
nuo kitos ir sparčiai tolsta, palikdamos mus aklai nepripažintos ir 
neglobojamos dabarties malonei. Fenomenologija kelia klausimą: 
„Kokiu būdu aš, sąmone apdovanotas subjektas, dalyvauju sąmo- 
nės gyvenime ir pažinime?“ 

Šis klausimas sieja Husserlį su tradicija, nagrinėjančia sąmo- 
nės problematiką metafizikos kontekste (iš kurio tačiau išbraukti 
laiko klausimai), o antra vertus, kreipia dėmesį į konkrečius są- 
monės aktus, neišvengiamai reikalaujančius spręsti sąmonės ry- 
šio su laiku klausimą. Filosofijos dėmesio centre vis labiau atsidu- 
ria konkretaus subjekto sąsaja su tuo, kas bendrareikšmiška. 

Dar 1910 m. Husserlis suformulavo tokią išvadą: „Sąmonė — 
ne psichologinis išgyvenimas, ne psichologinių išgyvenimų maz- 
gas, ne daiktas, ne priedas (būsena) prie gamtos objekto, - tačiau 
kaip tik šią pagrindinę klaidą daro psichologizmas (kuriuo pasi- 
kliauja ne tik empirizmo, bet ir racionalizmo atstovai). Kas mus 
išgelbės nuo sąmonės natūralizacijos, tas bus filosofijos išgelbėto- 
jas, taip, jos kūrėjas“.? Šios išvados branduolys: sąmonė dar nėra 
atradusi adekvataus filosofinio paaiškinimo. 

XX a. didžiausią populiarumą įgijo bandymai aiškinti sąmonę 
pasitelkus už sąmonės ribų esančias realijas: pasąmonę (Z. Freu- 
das), būtį (Dasein — M. Heideggeris), kalbą ir kt. Šiuos bandy- 
mus inspiruoja ir sąlygoja noras persvarstyti modernaus Zmo- 
gaus gyvenimo sąrangą, kurioje intelektualinė veikla užima 
neišmatuojamai didelę vietą. Filosofinių teorijų centre atsiduria 

valios ir troškimų žmogus, kurį retai sutiksi kasdienybėje. Ma- 
xas Scheleris šį mūsų dienų perorientavimą vadina „prigimties 
žmoguje maištu, kai sukyla visa, kas žmoguje tamsu, impulsyvu 
ir instinktyvu: vaiko maištas prieš vyrą, masių maištas prieš ,,se- 
nąjį elitą“, spalvotųjų maištas prieš baltuosius, to, kas nepaZinu, 
maištas prieš tai, kas pažinu, net pačių daiktų maištas prieš Zmo- 
gu ir jo sampratą...“ 

Ši šimtmečiui būdinga pakraipa trukdė įvertinti ir interpretuoti 
tą naujovę, kurią davė Husserlio dėmesys sąmonei 1r jos tyrinėji- 
mui. Esminis Husserlio fenomenologijos atradimas — sąmonės in- 
tencionali prigimtis — dauguma atvejų interpretuojamas tradiciš- 
kai, įžvelgiant jame dualizmo sustiprėjimą. Tačiau kaip tik čia reikia 
ieškoti neblėstančio Husserlio filosofijos populiarumo, nes ji liu- 
dija Vakarų žmogaus orientaciją į protą, supratimą ir jam būdingą 
objektyvumo ir teisingumo siekį. 

Husserlio bandymas rasti sąmonės intencionalume raktą filo- 
sofijos ir egzistencijos problemoms spręsti sutinkamas labai skir- 
tingai. Pailiustruosime jį dviem interpretacijomis. Vieną iš jų pa- 
teikė Teodoras Celmas, antra - Martinas Heideggeris. 

Celmas Husserlio fenomenologiją supranta kaip „gyvenimo fi- 
losofija", priskiria Husserlį prie tų, kurie negali pretenduoti į tei- 
singą filosofinių uždavinių sprendimą, nes stovi iracionalizmo ir 
psichologizmo pozicijose, su kuriomis tikroji filosofija neturi nie- 
ko bendra. Tokio vertinimo pagrindą sudaro Celmo įsitikinimas, 
kad Husserlis neišsprendė laiko suvokimo vaidmens filosofijos 
struktūroje klausimo. Pasak jo, laiko sąmonė pagal apibrėžimą ne- 
gali būti filosofinio tyrinėjimo objektas. Celmas yra įsitikinęs, kad 
laiko sąmonę reikia suprasti kaip individualaus „Aš“ išgyvenimų 
srautą, tuo tarpu filosofija negali užsiimti tuo, kas individualu arba 
iracionalu, jos uždavinys - transcendentinė arba viršindividualioji 
sąmonė. Iš esmės tai neokantininkams būdingas transcendentali- 
nės sąmonės atskyrimas nuo empirinio subjektyvumo. Kad išlai- 
kytų filosofijos autonomiją, neokantininkai sustiprina dualizmą tarp 

transcendentalinio ir konkretaus pažinimo subjekto. Jie pritaria 
pozityviųjų mokslų egzistavimui, bet kartu reikalauja nepriklau- 
somos nuo jų filosofijos. Laikydamiesi tradicijos, neokantininkai 
ignoravo laiko problema: filosofijos gnoseologinė pakraipa juos sieja 
su absoliučiuoju idealizmu, o konkrečiųjų mokslų pripažinimas - 
atriboja nuo jo. Celmo priekaištai Husserlio fenomenologijai at- 
stovauja neokantininku pozicijoms. Tam tikru atžvilgiu prie šios 
tradicijos linksta ir Piama Gaidenko, teigianti, jog Husserliui ne- 
pavyko atskirti transcendentinės fenomenologijos nuo fenomeno- 
loginės psichologijos. 

Kitokį skaitymą siūlo Heideggeris. Skirtingai nuo neokanti- 
ninkų, jis mano, jog laiko problemą reikia spręsti ne pažinimo te- 
orijos, bet ontologijos plotmėje. Heideggeris susieja šios proble- 
mos sprendimą su žmogaus veiklos ir egzistencijos aspektais, kartu 
nustumdamas pozityviųjų mokslų problemas į filosofinio pažini- 
mo pakraštį ir iš esmės pašalindamas 1š filosofiškai reikšmingų 
problemų rato. Pirmajame plane atsiduria ontologinės problemos, 
pagrindiniu filosofijos uždaviniu tampa būtis jos laiko santykių per- 
spektyvoje: „,ontologiškai“ suprastas laikas virsta savos rūšies fi- 
losofiniu subjektu. Heideggeris priekaištauja Husserliui, kad, 
spręsdamas sąmonės ir laiko santykių problemą, šis laikosi tradi- 
cines pažinimo teorijos pakraipos. Skirtingai nuo Celmo, Heideg- 
geris kritikuoja Husserlį ne dėl iracionalizmo, bet dėl intelektua- 
lizmo. Intelektualizmo, racionalizmo pakraipa Husserliui esanti 
bendra su naujųjų laikų filosofija. Šioje sąsajoje Heideggeris įžvel- 
gia ne fenomenologinio požiūno produktyvumą ir stiprybę, bet kaip 
tik silpnumą: filosofiniai tikslai nepasiekiami intelektualizmo prie- 
monėmis, nes jos ignoruoja laiko santykius. Kadangi Husserlis 
neatradęs tikrojo sąmonės ir laiko santykių pobūdžio, jam nepa- 
vykę fenomenologiškai pagrįsti filosofijos. Heideggeris rašo: „Iš 
pradžių Husserlis nekelia klausimo apie sąmonės būtį (kursyvas 
mano - M. R.), veikiau vadovaujasi apmąstymais apie tai, kaip są- 
monė gali būti absoliutaus mokslo objektas. Idėja, kad sąmonė tu- 

ri būti absoliutaus mokslo sritis, nėra atsitiktinė. Tai idėja, nuo 
Descartes'o laikų keliaujanti per visą naujųjų laikų filosofiją. Gry- 
noji sąmonė kaip fenomenologijos tematinis laukas tyrinėjama ne 
fenomenologi&kai, grįžtama ne prie pačių dalykų, bet prie tradici- 
nio filosofijos supratimo“! ` 

Vienu atveju sąmonės ir jos gyvenimo (laiko) santykiai, ku- 
riuos Husserlis mėgina atskleisti savo transcendentalinėje filoso- 
fijoje, vertinami kaip neatitinkantys transcendentalizmo tradici- 
jos, nes jie neatsiriboja nuo matematinių gamtos mokslų, kuriuose 
laiko matavimui skirta reikšminga vieta, bet praplečia šiuos san- 
tykius iki pažinimo siekiančio subjekto laikiSkosios struktūros at- 
skleidimo (Celmas). Kitu atveju, Husserlio priklausymu transcen- 
dentalizmo tradicijai aiškinamas jo nesugebėjimas atskleisti 
sąmonės būties problematikos (Heideggeris). Šie du vienas kitą 
neigiantys Husserlio fenomenologijos vertinimai paaiškina sun- 
kumus, kylančius dėl filosofinių pastangų įveikti subjektyvizmą ir 
voliuntarizmą, grįžti prie to, kas užmiršta, ir turėti omenyje tai, 
kas pašalinta. Pasak Heideggerio, žmogus, užmiršdamas būties ir 
buvinio skirtumą, palieka nuošalyje savo egzistencijos prasmės 
klausimus. Jis užmiršo tai, kas svarbiausia, kitaip tariant, tai, kad 
yra egzistenciškai ribojamas laiko ir kad jo gyvenimas yra gyveni- 
mas mirties akivaizdoje. Todėl žmogus tapo subjektyvus ir vo- 
liuntaristiškas. Šis užmiršimas, kurį galime apibrėžti kaip laiko 
1gnoravimą, būdingas visai naujųjų laikų filosofijai. 

Reikia pabrėžti, kad Husserlis, bandydamas atstatyti akivaiz- 
džius ir patenkinamus tiesos pagrindus ir pretenduodamas įveikti 
subjektyvizma bei voliuntarizmą, vadovaujasi ne tiek tradicine są- 
monės ir pažinimo sąsaja („sąmonė yra suvokta būtis“), kiek są- 
monės gyvenimo, sąmonės būties tyrinėjimu. Nors, kaip teigia 
Derrida, Husserliui tenka nuolat laviruoti tarp loginio struktūra- 
lizmo ir psichologinės genezės, jis nesiliauja orientavęsis į trans- 
cendentalinę filosofiją, kuri, jo nuomone, vienintelė atveria gali- 
mybę įveikti kultūrai kenkiantį natūralizmą, reliatyvizmą, 

psichologizma ir subjektyvizmą. Veikale ,,Formalioji ir transcen- 
dentalinė logika“ Husserlis rašo: ,, Mes turime pakilti virš teore- 
tikų savimaršos, kurie, užsimoję teoriškai įgyvendinti objektus, 
teorijas, metodus, ničnieko nežino apie juose glūdinčią įgyvendi- 
nimo struktūrą, nes neaprėpia žvilgsniu jos tematikos. Tik princi- 
pingo aiškinimo dėka nusileidžiant į pažinimą ir teoriją realizuo- 
jančios esmės gelmes, transcendentalinės esmės gelmes, taps 
aišku, kas yra įgyvendinta kaip tikroji teorija ir tikrasis mokslas“." 

Heideggeris vengia vartoti Žodį „transcendentalinis“, laikyda- 
mas jį lemtingu žingsniu nuo laiko aiškinimo pereinant prie už- 
miršto ontologinio būties klausimo. Tuo tarpu Kanto sukurtoji tra- 
dicija transcendentalumą priešpriešina empiriškumui. Šiuo 
atžvilgiu Heideggeris laiko Husserlį Kanto idėjų tęsėju ir ener- 
gingai kritikuoja, teigamas, kad transcendentalinis subjektyviz- 
mas įtvirtina tradicinę metafiziką. Husserlio polinkis į transcen- 
dentalinę tradiciją kyla iš jo siekio įveikti psichologizmą, kuris 
neišvengiamai išsirutuliojęs iš naujųjų laikų dualizmo. Kaip tik 
todėl psichologizmas natūralizuoja protą ir atima galimybę pa- 
siekti tiesą, pajusti prasmę, pažinti tikrovę. Husserlis mano, kad 
egzistuoja viena logika ir kad logikos dėsniai bei prasmės yra 
idealūs. Privalu įveikti transcendentalinį psichologizmą, kuris da- 
ro neįmanomą tikrąją filosofiją. Husserlio pastanga kalbėti apie 
transcendentalinę sąmonę, transcendentalinį Ego, transcenden- 
talinį subjektyvumą ir juos tyrinėti yra bandymas sietis su ra- 
cionalizmo tradicija, redukuojant subjektą į antlaikinę būtį, kurios 
filosofinis ramstis yra transcendentalizmas. Šioje sampratoje trans- 
cendentalizmas vertinamas kaip objektyviuju, antlaikinių mokslų 
pagrindas. 

Heideggeriui palaiminus Husserlio transcendentalinis Ego, 
transcendentalinis subjektas kritikuojamas kaip instancija, nusa- 
kanti apriorizmo, objektyvizmo momentus ir įgalinanti subjektą 
užmiršti savo laikinę prigimtį. Tačiau situacija kur kas sudėtin- 
gesnė, nes Husserlis prisimena ir tai, ką teoretikas užmiršo, ir 

tai, ką jis įgijo šios užmaršties dėka. Jis kovoja dviem frontais. Kon- 
kretaus subjekto ir transcendentalinės sąmonės ryšio klausimas — 
vienas iš tų aspektų, kurie padeda išsiaiškinti, kas Husserlio po- 
žiūryje 1$ tiesų vaisinga. Tuo remdamasis Merabas Mamardašvilis 
rašo: „Vientisos, begalybėje išnykstančios sąmonės plokštumos 
vietoje atsivėrė jos archeologinės bedugnės - ji (sąmonė — M. R.) 
pasirodė kaip daugiamatė, talpi, skirtingų vienu metu egzistuo- 
jančių lygmenų: socialinės mechanikos lygmens, nesąmoningos 
mechanikos lygmens, kultūros ženklų sistemų ir kitokiais deter- 
minizmais perpinta, bet, antra vertus, ją sudarė genetiškai įvai- 
rios, t. y. įvairiais laikais atsiradusios ir pagal skirtingus dėsnius 
veikiančios struktūros. Na ir, žinoma, tokio gilumo ir matmenų 
sąmonė - nesuvokiama refleksijai sąmoningo individo, reflektuo- 
jančio save ir pasaulį. Natūralu, kad ji neredukuojama į šio reflek- 
sijos darbo rezultatus. Sąmonė - tik viena iš viską aprėpiančios, 
įvairialypės visumos metamorfoziu, tik antvandeninė ledkalnio da- 
lis. O nagrinėti ją reikia kartu su jos paslėptomis dalimis ir pri- 
klausomai nuo jų“. ” 

Intencionalus sąmonės gyvenimas, kuris yra fenomenologinės 
filosofijos išeities taškas ir jos pagrindas, dėl savo laikiškosios es- 
mės neapsiriboja štai-būtimi, dabartimi, nors dabartis ir yra ne- 
abejotinai reikšmingiausia sąmonės sąlyga. Husserlis siekia plė- 
toti transcendentalinę fenomenologiją kaip mokslą apie grynąją, 
arba transcendentalinę, sąmonę, bet tai anaiptol nereiškia, kad Hus- 
serlis nepaiso jos ryšio su laiku ir laiko santykių, išsaugodamas 
tik abstrakčią laiko redukciją į dabartį. Darydamas sąmonę tyrinė- 
jimų centru, Husserlis siekia gelbėti ne tik filosofiją; su adekvačiu 
sąmonės problemos sprendimu siejasi jo viltys atnaujinti filosofiją 
kaip mokslą. Sąmonės veikla buvusi suprantama neteisingai: ji ar- 
ba natūralizuota, daryta pavaldi išorinių, priežastinių ryšių aiški- 
nimui, arba psichologizuota, introspektyviai tyrinėta kaip asmens 
sielos gyvenimas. Sąmonė savo esme nėra atvira, tačiau kaip tik 
Ji, pasak Husserlio, atveria galimybę įveikti reliatyvizmą. Iš tiesų, 

jei logika, laikoma idealios mokslinių teorijų tapatybės užtikrinto- 
ja, būtų kildinama iš psichologijos, tai mokslas, įskaitant ir mate- 
matiką, ištirptų psichologijoje. Tačiau mokslui kelia grėsmę ne tik 
psichologizavimas, bet ir logikos sunormatyvinimas. Normatyvioji 
logika susijusi ne su transcendentaliniu pažinimu, bet tik su prak- 
tiniais pažinimo interesais. Kalbėdamas apie Kanto transcenden- 
talinės filosofijos koncepciją, kuriai prikiša subjektyvizma, Hus- 
serlis pabrėžia, kad kartu su formaliąja logika normatyvinius 
sprendimus sąlygoja aritmetika, grynoji analitinė matematika, vi- 
sa tai, ka Leibnizas vadino „mathesis universalis". Geometrija, kaip 
erdvėlaikio matematika, mums atveria galimybę atsigręžti į idea- 
luj; daiktiškumą, jo dėka pasiekiame tikslumą, kurio mums ne- 
duoda empirinė patirtis. Tačiau tokiu aspektu nagrinėjamos mate- 
matinės disciplinos ir normatyvinė logika Husserliui yra ne kas 
kita, kaip tam tikro pobūdžio technologijos, pavaldžios praktiniams 
tikslams. Teoriniai arba grynieji mokslai priešpriešinami prakti- 
niam reliatyvizmui, psichologizmui. Husserlis pabrėžia: „Aš pats 
vartoju žodį ,, transcendentalinis" plačiausia jo prasme, kad api- 
brėžčiau tą pradinį motyvą, kuris Descartes'o dėka sąlygoja visą 
naujųjų laikų filosofiją, realizuojasi joje, taip sakant, siekdamas tei- 
singo ir gryno uždavinių suformulavimo ir sistemingo jų pagrindi- 
mo. Tai motyvas, reikalaujantis giliausių pažinimo formavimo šal- 
tinių, pažinimo siekiančios individualybės ir pažinimo siekiančio 
gyvenimo savivokos, kuri aprėpia tikslingą visų moksliškai reikš- 
mingų darinių kūrimąsi, kai tai, kas paveldėta, išsaugoma ir lais- 
vai panaudojama. Radikaliai tariant, tai grynosios, šiame šaltinyje 
pagrįstos, taigi visiškai pagrįstos visuotinės filosofijos motyvas. 
Šio šaltinio pavadinimas — aš-pats su visu savo tikruoju ir galimu 
pažinimo gyvenimu, pagaliau savo konkrečiu gyvenimu apskritai". 
Taigi Husserlio transcendentalizmas - tai bandymas atskleisti tik- 
raja griežto moksliškumo prasmę. Kad tai padarytų, Husserlis mė- 
gina įveikti kantiškąjį transcendentalinį subjektyvizmą. Šiuo at- 
veju reikšmingi du momentai: 1) Husserlio atsiribojimas nuo visų 

psichologizmo formų; 2) mokymas apie gyvąją dabartį arba sub- 
jekto genetinių, konstituojančių aspektų tolesnis suvokimas, pri- 
skiriamas transcendentalinės estetikos sričiai ir konkretizuojan- 
tis Husserlio išvadas apie erdvę ir laiką. 

Atsiribojimas nuo psichologizmo būdingas griežtesnei moks- 
liškumo sampratai, kurios ribose atmestini skepticizmo argumen- 
tai. Psichologizmo įveikimas, pasak Husserlio, yra semantikos, o 
kartu ir grynosios logikos prielaida. Taip Husserlis atmeta Kantui 
būdingą įsitikinimą, kad moksle esą tik tiek mokslo, kiek jame yra 
matematikos. Vis dėlto Husserlio moksliškumo sampratai mate- 
matika svarbi: aibių teorija pakeičia jo požiūrį į formaliasias anali- 
zės sistemas Bet Husserliui aišku, kad redukuojant teoriją į mate- 
matines struktūras, dar neatsakyta į klausimą apie mokslo 
galimybės sąlygas: matematika neatsako į klausimus, kas yra daik- 
tas, dėsnis, tiesa ir t. t. Tai turi daryti filosofija, kuriai, Husserlio 
požiūriu, šiuo atžvilgiu padeda grynoji logika, užsiimanti loginių 
sąvokų ir jų reikšmių tyrinėjimu. Baigdamas „Formaliąją ir trans- 
cendentalinę logiką“, Husserlis pabrėžia: „Šiuo tyrinėjimu ban- 
dėme nužymėti kelią nuo tradicinės logikos į transcendentalinę 
logiką, kuri nėra kokia nors kita, bet tik iš transcendentalinio fe- 
nomenologinio metodo išaugusi radikalioji ir konkrečioji logika. 
Tačiau, tiksliau kalbant, transcendentaline logika mes laikėme tik 
tradiciškai apribotą, analitinę logiką, kuri, vien savo formalaus vi- 
suotinumo dėka, aprėpia visas būties ir kartu objektyvaus pažini- 
mo sritis. Tačiau tam, kad nustatytume transcendentalinio tyrinė- 
jimo prasmę, jau anksčiau esame susidarę sampratą apie 
„pagrindžiamąją“ logiką kitokia prasme, kitaip tariant, apie logiką 
kaip mokslo priesaką pagal dalyko aplinkybes, be to, aukščiausia 
ir daugiausia aprėpianti yra absoliutaus mokslo logika, pačios trans- 
cendentalinės fenomenologinės filosofijos logika“. 

Prie sąmonės kaip pradinio bet kurios rūšies pažinimo taško, 
akivaizdumo pagrindo ir arbitro Husserlis sugrįžta spręsdamas tie- 
sos ir regimybės klausimą. Sąmonė yra tas laukas, kuriame sub- 

jektas gyvojoje dabartyje atranda save ir savo reikšmę. Šios sa- 
monės ribose Husserlis atranda visus kitus transcendentalinei fe- 
nomenologijai būtinus subjekto apibūdinimus. Šitaip jis ieško pa- 
grindo karteziniam dualizmui paneigti. Husserlis rašo: „Tikroji 
Descartes'o problema - egologiškai (introspektyviai psichologiš- 
kai) duotų reikšmių transcendavimas. Jo dėka sprendimų apie tai, 
kas pasauliška, rūšys, tokie klausimai, kaip šis, kuris pats liečia 
cogitationes ribotoje sieloje, gali pagrįsti už sielos ribų egzistuo- 
jančią būtį...“'* Husserlis nurodo, kad Locke'as reikšmingumo 
klausimus nagrinėja kaip psichologinės kilmės klausimus. Hus- 
serlio nuomone, transcendencijos klausimo negalima spręsti na- 
tūralaus sąmonės kryptingumo ribose, mokslą apie sąmonę reikia 
atskirti nuo psichologijos, sąmonės istorija išeina už psichologi- 
nės kilmės ribų. Reikšmė, kuriai aptariant sąmonės sampratą Hus- 
serlio fenomenologijoje yra skiriamas ypač didelis vaidmuo, api- 
būdina sąmonės veiklą kaip idealiai pagrįstą ir teleologiškai 
saistomą. Husserlio pastangose atskirti transcendentalinę feno- 
menologiją nuo fenomenologinės psichologijos yra svarbūs seman- 
tiniai aspektai. „Intencionalumas yra pamatinė Husserlio moky- 
mo apie sąmonę sąvoka, jis apibūdina sąmonę kaip reikšmę arba 
prasmę turintį išgyvenimą. Pati reikšmė arba prasmė, - rašo Vik- 
toras Molčanovas, - nėra tapati nei objektui (nei realiajam, nei ide- 
aliajam), nei psichologiniam objekto pavidalui, nei ženklui, kuriuo 
tas objektas pažymimas. Reikšmė nėra loginė ištaros struktūra 
(nors ir gali būti joje išsakyta); reikšmė yra tai, kas būdinga išgy- 
venimui, numatančiam objektą ir nusakančiam jį kokiu nors būdu. 
Reikšmė - ne psichologinis įvykis (vaizdas arba jausmai)... Reikš- 
mé ideali ir nedaiktiška: ji visuomet turi sąsają su objektu, bet 
nėra pats objektas"." Atskleidžiant transcendentalinės sąmonės 
lauką, Husserliui pirmiausiai rūpi šių reikšmių konstituavimo is- 
torija. Todėl nenuostabu, kad diskusija apie tai, ar jam pavyko iš- 
spręsti transcendentalinės fenomenologijos ir deskriptyvinės 


142 


psichologijos santykių klausimą, virsta diskusija apie transcenden- 
talinės estetikos problemas. 

Ypač svarbus vaidmuo šiuo atžvilgiu tenka laiko problemai ir 
jos sprendimui. Į Husserlio fenomenologiją galima žiūrėti kaip į 
filosofiją, pasišovusią ignoruoti laiko klausimą, bet, antra vertus, — 
kaip į filosofiją, kurios vienintelis uždavinys yra laiko problemos 
sprendimas. Abiem interpretacijoms galima rasti argumentų tiek 
paties Husserlio tekstuose, tiek jų tyrinėjimuose. Laiko tema — 
viena iš problemų, turinčių ypatingą vietą Husserlio rankraščiuo- 
se. Tai pasakytina ir apie ,,Paskaitas apie vidinį laiko suvokimą“, 
kurias nespausdintų užrašų pagrindu 1928 metais išleido Hei- 
deggeris. 

Husserlis kalba apie sąmonės laiko temos paaštrėjimą Vakarų 
mąstyme. Vis dar aktualiai skamba Husserlio išvada: „Aišku, visi 
žinome, kas yra laikas; jis atrodo pažįstamiausias. Bet vos tik pa- 
bandome suformuluoti, ką reiškia mąstyti apie laiko suvokimą, su- 
prasti ir išugdyti teisingus santykius tarp objektyvaus laiko ir sub- 
jektyvaus laiko suvokimo, suprasti jį kaip laikiškąjį objektyvumą, 
taigi individualųjį objektyvumą apskritai, konstituotą subjektyvaus 
laiko suvokimo, imtis laiko išgyvenimų fenomenologinio turinio 
analizės, mes susipainiojame dideliuose sunkumuose, prieštara- 
vimuose, neaiškumuose“'.!ė 

Kad situacija nepasikeitė ir šiandien - po Heideggerio, Sar- 
tre'o ir kitų fundamentalių tyrinėjimų, galime įsitikinti, susipaži- 
nę su darbais, pastaraisiais metais skirtais laiko temai. Skirtingai 
nuo Husserlio, Heideggeris perkelia laiko problemą į egzistenci- 
jos sritį, mėgindamas pateikti ontologinį šios problemos išplėtoji- 
mą ir priešpriešindamas egzistenciją esačiai. Į šią skirtį įeina ir 
egzistencializmo, ir diferencijos filosofija. Mokslų diferenciacijos 
ir specializacijos fone, kai mokslai savo tyrinėjimų objektu pasi- 
renka vis siauresnį problemų ratą, o mokslo sąsaja su Žmogaus 
gyvenimu tampa vis menkesnė, egzistencializmo atsigręžimas į 
žmogaus štai-būtį (Dasein) atrodo gana įtakingas ir masinantis. 

Ontologinės skirties skerspjūvyje laiko problema nagrinėjama kaip 
žmogaus laisvės išplėtimas. Heideggeris ontologizuoja gamtos 
mokslų ir filosofinio tyrinėjimo sričių skirtumą. Panašiai kaip neo- 
kantininkai, jis nubrėžia griežtą liniją tarp filosofijos ir specialiųjų 
mokslų, bet, skirtingai nuo jų, fiolosofijos uždaviniu laiko ne trans- 
cendentalinio subjektyvumo analizę, bet štai-būties tyrinėjimą. 
Heideggeris nekelia klausimo apie tai, kokie yra laikiškosios štai- 
būties santykiai su pasaulio būtimi: kaita jam yra laisvės ir pasi- 
rinkimo, o ne būtinumo srities kaita. 

Todėl Husserlio požiūris į Heideggerio fenomenologinę onto- 
logiją vertintinas ne tik kaip nepripažinto mokytojo emocinė re- 
akcija į talentingo mokinio sėkme. Ji remiasi visokeriopai pagrįsta 
Husserlio teze, kad filosofija gali orientuotis ne į egzistenciją, o 
tik į esmę. Šios tezės pagrindas - požiūris į laiką. Neneigiant Hei- 
deggerio indėlio į filosofiją, neabejotinai milžiniškos įtakos kelioms 
filosofų kartoms, šiandien verta grįžti prie Husserlio žodžių: „Hei- 
deggeris perkelia arba pasuka antropologiškai konstitutyvų feno- 
menologinį visos esamybės ir visuotinumo regionų, totalinių pa- 
saulio regionų aiškinimą. Visa problematika redukuojama į 
perkėlimą, Dasein atitinka Ego ir t. t. Šitaip viskas tampa giliamin- 
tiškai neaišku ir praranda filosofinę vertę“. 

Intencionalios sąmonės veiklos, duodančios Husserliui gali- 
mybę atrasti objektyvią tiesą, negalima įsivaizduoti už laiko ribų, 
laikas yra vidinis ir išorinis jos akiratis. Kad būtų galima nusakyti 
tai, kas objektyviai egzistuoja, reikia turėti omenyje tai, kas įma- 
noma laikiškai. Esminga, kad Husserlis atkreipia dėmesį į laiko 
santykių parametrus nuo pat pirmųjų intencionalios veiklos Zings- 
nių, kuriuos žengiame kasdien. Šitaip jis mėgina surasti iš tiesų 
pozityvų pažinimo pagrindą, sukurti griežtus pažinimo kriterijus. 
Husserlis kalba apie akivaizdumą, kurį galima apibrėžti kaip ob- 
jekto tiesioginės kūniškos štai-būties intuiciją. Ar kažkas akivaiz- 
džiai egzistuoja, galime nuspręsti tik atradę šio akivaizdumo ryšį 

su dabartiškumu, su „dabar“ nuoroda pažinimo siekiančios sąmo- 
nės veikloje. 

Reikšmingas Husserlio laimėjimas — aktualaus ir neaktualaus, 
čia esančio ir kitur esančio laiko suvokimo atskleidimas. Laiko 
santykių konkretizavimas leidžia patikslinti išvadas apie subjek- 
tyvybės ir objektyvybės santykius. Husserlis parodo, kad praeitis 
ir ateitis, nors ir nesančios čia, ne mažiau už dabartį prisideda prie 
laiko konstituavimo. Tai, kas objektyviai egzistuoja, nejsivaizduo- 
jama už laiko santykių ribos, nejgyjama nepriklausomai nuo jų. 
Šio konstituavimo reikšmingumą rodo tai, kad Husserlis bet kokį 
žinojimą kildina i$ tiesioginės intuicijos. Netarpišką žinojimą gali- 
me padaryti pavaldų tam pačiam kriterijui: grįžimas prie to, kas 
regimai esti, yra akivaizdumo pagrindas. Atsigręžimą į intuityvią 
duotybe arba grįžimą prie pačių daiktų Husserlis vadina „visų prin- 
cipu principu“. 

Jau empirinės patirties, kurią laiduoja juslinis suvokimas, pra- 
džioje Husserlis, remdamasis santykiais tarp „dabar“, objekto duo- 
tybės ir šios duotybės akivaizdumo, parodo skepticizmo nepagris- 
tumą. Suvokime yra duotas objektas: uosle kažkas užuodžiama, 
klausa kažkas išgirstama, lytėjimu kažkas palytima, ragavimu pa- 
juntamas skonis. Klasikiniu suvokimo pavyzdžiu Husserlis pasi- 
renka regą: jei matau medį, medis šiame suvokime yra tiesiogiai, 
regimai esantis čia. Tai ne ženklas, ne simbolis, jis egzistuoja pats 
savaime, regos pojūčiu akivaizdžiai įgyjame medį, kuris nėra nei 
vaizdinys, nei personažas, o yra tiesiogiai čia esantis. Svarbiausia 
to buvimo čia sudėtyje yra tai, kas egzistuoja dabar - bet kokių 
tolesnių transformacijų pagrindas. Rega įgytos patirties apie da- 
bar egzistuojantį dėka galime vis prie jos grįžti, kad įsitikintume, 
jog niekas mūsų neapgaudinėja. 

Apžvelgdami iš arčiau dabar egzistuojantį, suvokiame, kad medį 
visada galime matyti tik tam tikru rakursu. Rakursas Husserliui 
esmingesnis už visą daiktą: rakursas arba atšešėlis (Abschattung) 
yra tai, pagal ką galime pažinti visa kita. Medį, kaip ir bet kurį 

jutimine patirtimi suvokiamą daiktą, galiu atpažinti tik kaip profi- 
lių seriją. Profiliai egzistuoja sąsajoje su „dabar“. Galiu eiti prie 
medžio ir matyti, kaip juda jo lapai, sėdėdamas prie lango užmerk- 
tomis akimis galiu mąstyti, ar už lango augantis medis yra liepa, 
ar obelis. Bet kuriuo atveju svarbiausia tai, kas egzistuoja, ir pavi- 
dalas, kokiu jis egzistuoja. Taigi jutiminė patirtis yra bet kurios 
patirties pradinis pavidalas todėl, kad ji pateikia objektą jo kūniš- 
ka štai-būtimi. Tik ši duotybė yra lemiamas argumentas. 

Fenomenologija paneigia skepticizmo tezę, kad naivu tikėti tuo, 
ką suvoki. Pasak skeptikų, objektas nekaltas, kad susidarome iliu- 
zinį jo vaizdinį. Husserliui nepriimtina pozicija, formuluojanti iliu- 
zios problemą kaip sprendimo aktyvumo problemą, nes šitaip ji 
yra ištirpdoma. Skeptikų nuomone, mus apgauna ne pojūčiai, mū- 
sų suvokimas esąs tikslus; mus apgauna tai, kad skubotai spren- 
džiame apie savo suvokimus. Tad klaidós, atvedančios į iliuziją, 
reikia ieškoti ne suvokime, o sprendime. Iliuzija suprantama kaip 
sąmonės aktyvumo nukrypimas, neadekvati sintezė sprendimų 
lygmenyje. Husserlis sutinka, kad suvokimas yra sintetinis aktas, 
tačiau šį aktą vertina ne sprendimo, bet paties suvokimo lygme- 
nyje. Skeptikai objekto sąvoką nagrinėja kaip „ten“ tobulumą. Ji iš 
tiesų yra „ten“ savo kūniška štai-būtimi, bet būti suvokimo objek- 
tu - reiškia būti „ten“ kaip reiškinių serijai. Objekto niekada ne- 
suvokiame išsyk viso, bet tik per atšešėlį. Objektą sintetina ne 
sprendimas, bet suvokimas. Daiktas niekada negali būti suvokia- 
mas visas iš karto, kiekviena čia-būtis turi savo čia-nebūtį. Aš ne- 
galiu matyti medžio vienu metu iš visų pusių, pusė, iš kurios į jį 
žiūriu, sąlygoja pusę, kuri lieka nematoma. 

Husserlis pabrėžia, kad pradinė prezentacija egzistuoja drau- 
ge su de-prezentacija: praeities ir ateities čia nėra, tačiau jos ne 
mažiau už dabartį sąlygoja tai, kas esti iš pat pradžių. Todėl daly- 
kas niekada negali būti iš principo tobulai išaiškintas suvokimo 
procese — anaiptol ne dėl suvokimo kaltės, bet todėl, kad tokia yra 
daiktų prigimtis. Skepticizmas visada priima kaip įrodytą dalyką 

tai, dėl ko paskui tenka abejoti: absoliutaus daikto būtiną egzis- 
tenciją ir jos pažinumą. Tuo tarpu Husserlio mintis, jog daikto pri- 
gimtį atitinka tai, kad jis esti tik perspektyvoje, atsakomybės už 
iliuziją neužkrauna suvokiančiai sąmonei. Dabar galima atsakyti į 
klausimą, į kurį nepajėgė atsakyti skepticizmas, — kaip iliuziją ga- 
lima pažinti kaip iliuziją? Iliuzijos kilmės priežasties reikia ieškoti 
aplinkybėje, kad objektas sąmonei yra duotas tik iš dalies, kaip 
begalinė galimų reiškinių serija. Dabar atpažinti ir pataisyti iliuzi- 
ją galima nagrinėjant tolesnius objekto kontrastus. Kūniškasis ob- 
jekto dalyvavimas - tai kriterijus, kuriuo remiantis, iliuziją galima 
pažinti kaip iliuziją. Skepticizmas suprato kaip iliuziją tai, kas ne- 
išvengiamai išsirutulioja iš subjektyvaus momento, tačiau nera ob- 
jektyviai pagrįsta. Patalpindamas iliuzijos galimybę objekto duo- 
tybėje, Husserlis atrado joje ir kriterijų, leidžiantį spręsti, kas yra 
iliuzi$ka. Priekaištai jusliškumui prarado teorinį pagrįstumą. Net- 
gi atvirkščiai: jusliškumo liudijimai įgavo nebūtą svorį ir jis tapo 
reikšmingu arbitru. 

Husserlis pabrėžia, kad atsakomybė prasideda grįžtant prie aki- 
vaizdumo - objektyvaus pažinimo pagrindo. Filosofija - didėjantis 
atsakomybės suvokimas. Šios atsakomybės neįmanoma redukuo- 
ti į moderniajame moksle dominuojančią objektyvumo sampratą. 
Filosofijos kelias — tai sąmonės veiklos tyrinėjimas. Husserlis su- 
kuria dvi esmines procedūras: fenomenologine redukcija ir kon- 
stituavimo analizę. Šitaip fenomenologinė filosofija stengiasi ne 
tiek atskleisti sąmonės ryšį su žiniomis (neokantizmui būdinga 
gnoseologinė pakraipa), kiek klausinėti apie sąmonės būties for- 
mą, tai yra apie laiką. 

Pamėginsime atsakyti į klausimą, kaip Husserlis supranta fe- 
nomenologine redukcija ir konstituavimo analizę ir koks yra jų 
ryšys su tuo, kas laikiškai sąlygota. „Karteziniuose apmastymuo- 
se" Husserlis teigia, kad konkrečiosios ir transcendentalinės są- 
mones skirtybė - ne kokios privilegijos klausimas. Kasdienybėje 
į tai net nekreipiame dėmesio: intencionalioje sąmonės veikloje, 

kuri vyksta anonimiškai, tai nepatenka į mūsų dėmesio lauką. Ir 
realioji, ir transcendentalinė sąmonė būdinga tam pačiam subjek- 
tui. Bet norint jį suprasti, būtina atlikti fenomenologines redukci- 
jos procedūrą: „Savo natūraliu požiūriu aš irgi esu transcendenta- 
linis Aš, bet sužinau apie tai tik atlikdamas fenomenologinę 
redukciją“.? 

Fenomenologinės redukcijos procedūrą Husserlis atranda jau 
1905 m. ir skiria jai labai svarbią vietą. Heideggeris rašo: „Hus- 
serliui fenomenologinė redukcija <...> tai metodas, leidžiantis 
persijungti į <...> Žmogaus sąmonės ir jos noetiškai noeminių 
išgyvenimų transcendentalinį gyvenimą, kuriuose objektai kons- 
tituojami kaip intencionalüs sąmonės koreliatai“.?! Husserlis pri- 
pažįsta, kad suprasti redukcijos reikšmę nėra paprasta. Jis išskiria 
įvairias redukcijos rūšis: psichologinę, pirmapradę, eidetinę, trans- 
cendentalinę ir kt. Redukcija yra glaudžiai susijusi su refleksija, o 
jos vykdymas neįmanomas be reflektyvinių procedūrų, bet jos nė- 
ra tapačios. Tik redukcija įgalina atskleisti tai, ko neįmanoma pa- 
matyti, išsaugant natūralią nuostatą. Redukcijos dėka mums tam- 
pa prieinama reikšmių sfera. 

Fenomenologiškai psichologinį epoché Husserlis vertina kaip 
pažiūrą, dirbtinę ir svetimą gyvenimo natūralumui. Ji nesupranta- 
ma net psichologui, tradiciškai traktuojančiam šį žodį. Tačiau fe- 
nomenologinė redukcija yra viena iš svarbiausių ir reikšmingiau- 
sių fenomenologinio metodo dalių, kurios padedami mes 
pasikeičiame taip, kad galime suprasti, kas yra tiesa. Šį radikaliai 
naują požiūrį, sumanytą kaip sugrįžimas prie sąmonės gyvenimo 
tyrinėjimo, Husserlis yra palyginęs su „religiniu atradimu“, „reikš- 
mingiausiu egzistenciniu pokyčiu“, suprastu kaip uždavinys, ku- 
rio turi imtis žmonija. Redukuojant į skliaustus paimama viskas, 
kas apibūdina subjekto (šiuo atveju fenomenologo) saitus su pa- 
sauliu, su tradicija, savo paties kūnu, saitus, kurie laikomi esan- 
čiais, bet į kuriuos niekada neatkreipiamas refleksijos dėmesys. 
Ludvigas Landgrebe nurodo, kad „redukcijos programos konkre- 

taus įvykdymo paskutinis žingsnis — tai sugrįžimas prie gyveni- 
mo pasaulio akivaizdybių“ 2 

Šitaip redukcijos padedamas Husserlis viliasi atskleisti ne tik 
bet kokios žinijos objektyvų pagrindą, bet ir subjektyviosios lais- 
vės pagrindą. Skirtingai nuo Kanto, jis yra įsitikinęs, jog praktinis 
protas neatskiriamas nuo teorinio: „Protas negali būti padalytas į 
„teorinį“, „praktinį“, „estetinį“ ar dar kokį kitą protą; būti žmogu- 
mi — tai reiškia, kad žmogus privalo būti; ši teleologija vyrauja vi- 
sose išraiškos priemonėse, visuose sumanymuose; pažinti šį apo- 
diktinį telosa per savipratą, per savimonę jos radikaliąja prasme - 
reiškia pažinti pačiam save pagal apriorinius principus, tai reiškia 
filosofiją atitinkančią saviZina".? Kartu Husserlis stengiasi paneigti 
reliatyvizmą 1r logikoje, ir etikoje. Fenomenologinės filosofijos nau- 
jove - radikalaus aiškumo ir akivaizdumo reikalavimas, kuris, skir- 
tingai nuo kantizmo, nenumato principinio grynojo proto atriboji- 
mo nuo praktinio proto, bet mėgina paruošti ir logiką, ir etiką kaip 
mokslus. 

Padedant redukcijai atskleidžiamos anksčiau nežinomos sąmo- 
nės veiklos plotmės. Husserlis teigia, kad fenomenologinis meto- 
das taip pat mažai konkuruoja su eksperimentinės psichologijos 
metodais, kaip matematiniai metodai fizikoje - su eksperimenti- 
nės fizikos metodais. To, ką ligi šiol žinojome apie sąmonės veik- 
la, toli gražu nepakanka. Su transcendentaline redukcija atskleis- 
ta grynoji sąmonė tampa grynosios fenomenologijos tyrinėjimo 
objektu. Husserlis rašo: „O stebuklų stebuklas yra grynoji sąmo- 
nė: ir būtent šis stebuklas išnyksta, vos tik ant jo krinta fenome- 
nologijos šviesa ir sąmonė įtraukiama į esmių analizę. Stebuklas 
dingsta, vos tik jis pavirsta į sunkių problemų kupiną mokslą. Ste- 
buklas nesuvokiamas, o tai, kas problemiška, suvokiama moksli- 
nių problemų forma ir atsiveria protui kaip suvokiama ir suvok- 
ta“.“ Grynasis Aš nėra realių sąmonės išgyvenimų sudedamoji 
dalis, jis yra tai, kas po redukcijos lieka i$ to, kas imanentiška. 
Šitaip Husserlis sulygina grynąjį Aš su imanentine transcenden- 


149 


cija. Jis rašo: „Aš suvokiu save kaip grynąjį Aš tiek, kiek suvokiu 
save grynai kaip tai, kas suvokime nukreipta į tai, kas suvokiama, 
pažinime —; tai, kas pažįstama, loginiame mąstyme -4 tai, kas mas- 
toma, vertinime - į tai, kas vertinama, geisme - į tai, ko geidžia- 
ma“. Absoliutus subjektyvumas — tai absoliutus sąmonės srau- 
tas, kurį Husserlis dažnai lygina su herakleitiškuoju srautu. Tačiau 
apie visa tai, kaip pabrėžia Husserlis, galime kalbėti tik metaforiš- 
kai, empiriškai niekur negalime atrasti ir parodyti absoliutaus sub- 
jektyvumo. Apie jį galime kalbėti kaip apie laikiškai konstituotą 
procesą, kurio dėka formuojasi reikšmė: absoliutus subjektyvu- 
mas nesąlygoja daikto, nekonstituoja jo, tik leidžia jam pasirodyti 
čia ir dabar. 

Husserlio transcendentalinę refleksiją galima apibūdinti pasi- 
telkiant Platono olos alegoriją. Redukcijos procedūra tam tikru at- 
žvilgiu yra kelias aukštyn (anabasis), kuriuo pasiekiamos gryno- 
sios sąmonės esminės struktūros. Tuo tarpu nusileidimo kelias 
(katabasis) yra konstituavimo kelias, kuriuo eidami nuo grynosios 
sąmonės prieiname iki joje konstituoto pasaulio. Klausas Heldas 
ryšium su tuo rašo: „Husserliui fenomenologija kaip filosofija įgau- 
na konstitucinės analizės (Konstitutionsanalyse) pavidalą; „būtis“ 
įgauna sąmonėje konstituoto daiktiškumo pobūdį“. 

Imdamasis sąmonės intencionaliosios veiklos tyrinėjimo, Hus- 
serlis atranda, kad šią veiklą galima apibūdinti pagal daiktiškuo- 
sius pavidalus, išreiškiančius sąmonės kryptingumą: materialus 
daiktas, kūnas, siela. Šias duotybių rūšis Husserlis apibendrina 
„srities“ sąvoka. Sritims būdingi tam tikri dėsningumai, į kuriuos 
žiūrima kaip į regionines ontologijas. Grynoji fenomenologija ap- 
rėpia visas ontologijas. 

Transcendentaline redukcija atrastasis subjektyvumas yra prie- 
laida naujai objektyvumo sampratai. Husserlis ištikimas klasiki- 
nio racionalizmo siekiui sukurti filosofiją, kuri nebūtų dogmatiš- 
kai plečiama išankstiniais sprendimais. Jis bando pagrįsti 
mechanizmą, kuris leistų subalansuoti spontaniškumą su praplė- 

timu, grįžimą prie radikalios mąstymo pradžios su objektyvių reikš- 
mių lauku, čia-būtį su ten-būtimi, idealias pažinimo sąlygas su lai- 
ke individualizuotais pažinimo išgyvenimais. 

Husserlis kritikuoja mėginimus žiūrėti į savaime objektyvius 
dalykus kaip į nepriklausomai nuo sąmonės egzistuojantį daiktiš- 
kąjį pasaulį. Redukcijai padedant panaikinama dogmatinė, natūra- 
liai nuostatai būdinga nuo sąmonės nepriklausomo pasaulio prie- 
laida. Fenomenologija sugrįžta prie pačių pradų. Kitas pamatinis 
fenomenologinio metodo elementas - konstituavimas. Tam tikra 
prasme konstituavimą reikia suprasti kaip procesą, kuriame są- 
monė ne tik atspindi pasaulio kūrimą, bet ir jame dalyvauja. Kon- 
stituavimas apibūdina sąmonę ne pažinimo, bet būties aspektu. 

Geriausiu konstituavimo sampratos pavyzdžiu Husserlis laiko 
objekto suvokimą. Panašiai kaip objekto jutiminio suvokimo atve- 
ju, jo duotybės negalima redukuoti į „dabar“. Tuo tarpu maksima- 
liai praplėsdami redukcijų pritaikymo lauką, pamatome, kad są- 
mones laiko neįmanoma redukuoti. Husserlis rašo: „Laikas - tai 
itin sudėtingos, savarankiškos problemų srities pavadinimas... 
Transcendentalinis „absoliutas“, kurį atskleidėme redukcijos pa- 
dedami, iš tiesų nėra galutinis dalykas, tai kažkas, kas tam tikru 
gilumu ir visiškai unikalia reikšme konstituoja save ir yra pradinis 
šaltinis to, kas galutinai ir iš tikrųjų absoliutu".^ 

Konstituavimo problematiką Husserlis svarsto visose fenome- 
nologinės filosofijos raidos pakopose. Jis skiria formalaus objekto 
ir materialaus gamtos pasaulio konstituavimąsi, taip pat intersub- 
jektyvumo, dvasinio asmeninio bendrumo konstituavimą. Konsti- 
tuavimas neturi nieko bendro su aktyviomis sąmonės gyvenimo 
išraiškomis, jis nagrinėjamas kaip pasyvių sintezių sritis, aprė- 
pianti refleksijai tiesiogiai neprieinamas laiko nuorodas. 

Husserlio požiūrį galima nusakyti paprastai: subjektyvumas — 
tai laikiškumas, o laikiškumas yra objektyvumo šaltinis. Mes pa- 
mirštame tai, kad laikydamiesi natūralios nuostatos, iš esmės lie- 
kame konstitutyvūs „žemiausiame“ lygmenyje: materialaus daik- 

to konstituavimo lygmenyje suvokiame tik jo „dabar“ duotybę, bet 
nepastebime, kad ši duotybė priklauso nuo žmogaus kūno dinami- 
kos (Husserlis ją vadina „kinestezija“ ir konstitutyvinės fenome- 
nologijos laikotarpiu nagrinėja suvokimą kinestezijų kontekste). 
Kartu mes neįžiūrime ir kūno priklausomybės nuo aukščiausių 
konstituavimosi lygmenų įtakos (sielos ir t. t.). 

. Objektyvumo konstituavimas nebūtų užbaigtas, jei nebūtų at- 
sižvelgiama į intersubjektyvumo konstituavimąsi. Intersubjekty- 
vumas - savarankiška ir labai reikšminga fenomenologinės filoso- 
fijos tema, panašiai kaip ir laiko sąmonės analizė, sukelianti plačias 
diskusijas. Svetimybė padaro esminių pataisų konstituavimo ana- 
lizėje. Kito Aš atsiradimas mano pasaulyje skatina mane, metafo- 
riškai tariant, pamatyti šį pasaulį kitokioje šviesoje. Tačiau tai ne- 
pakeičia, o tik dar sustiprina Husserlio tikėjimą tuo, jog egzistuoja 
tiesa, prasmė, vienodai reikšmingos ir kitam žmogui, ir man: „kas 
yra teisinga, tas absoliučiai teisinga, teisinga savaime; tiesa yra 
viena, nepriklausomai nuo to, ar apie ją sprendžia Žmonės ar pa- 
baisos, angelai ar dievai“.? Tai tiesa, kurią žmogus siekia pažinti 
ir kuria gali drąsiai remtis dialoge su „kitu“ Aš. 

Konstituavimosi analizę galima apibūdinti ir kaip akiračių su- 
vokimą. Pasinaudokime žvilgsnio pavyzdžiu. Žvilgsnio dėka mums 
atsiveria tam tikra erdvė: kiek erdvėje siekia mano žvilgsnis, tiek 
galiu šią erdvę pažinti 1r joje veikti. Mano žvilgsnio ribos nubrėžia 
mano suvokimo akiratį. Aišku, kad pasaulis nepasibaigia ties ma- 
no suvokimo akiračiu, tuo galiu įsitikinti, keisdamas savo vietą 
erdvėje. Tačiau, kad ir kaip ją keisčiau, mano pasaulis nuolat bus 
erdvės apribotas. Dar sudėtingesni žvilgsnio santykiai su laiko aki- 
račiu. Jei pradedame nuo „dabar“, tai ateitis ir praeitis yra šio „da- 
bar“ akiračiai. Jei būčiau vienas pasaulyje, tai mano suvokimo aki- 
ratis būtų ir liktų pasaulio akiračiu. Bet kadangi turiu kaimyną, 
kuris praplečia šio pasaulio akiratį, turiu sutikti, kad pasaulį sąly- 
goja ne tik mano, bet ir kaimyno žvilgsnis. Tam tikru atžvilgiu 
pačią sąmonę galima palyginti su tokiu žvilgsniu, kuris sąlygoja 

mūsų laikinį akiratį: kitur esantis turi ne mažesnę reikšmę kaip 
čia esantis. Žvilgsnis niekada nebūna viską aprėpiantis, tačiau tik 
jis mums atveria pasaulį. Net absoliuti sąmonė neatveria pasaulio 
absoliučiai, o žmonijai būdingas laiko akiratis (nė nekalbant apie 
manąjį Aš) yra daug siauresnis. Tai savo ruožtu mums primena 
Talio žodžius: „Laikas išmintingiausias, nes jis atskleidžia viską“? 
Reliatyvi tiesa save griauna, nes yra laikina. Husserlis visuomet 
kritikavo Kanto Ding an sich sąvoką: laikiškai apribotas juslinis 
suvokimas - ne tik klaidų šaltinis, bet ir pasaulio kintamumo pa- 
grindas, tad šia prasme tarp žmogaus ir Dievo nėra jokio skirtu- 
mo. Laiko sąlygų turi paisyti ir Dievas. Husserlio Dievas - ne Kanto 
Dievas, kuris, būdamas :ntellectus archetypus, kuria ir todėl kartu 
pažįsta daiktą savaime (tuo tarpu žmogus pažįsta tai, ką sukūrė 
Dievas, ir todėl žino tik reiškinių pasaulį). Iš čia išsirutulioja svar- 
bios išvados, liečiančios klasikinę ontologija ir gnoseologiją: ne- 
paisant pabrėžtinų pastangų išsitekti idealizmo tradicijoje, Hus- 
serlis vis dėlto išeina už jos ribų ir siūlo filosofijos sampratą, 
adekvačiai ir vaisingai interpretuojančią pasaulį. Tai patvirtina ne 
vienas jo tyrinėjimas. 

Vienas iš svarbiausių ryšium su tuo iškylančių klausimų - kal- 
bos sampratos klausimas, antrojoje amžiaus pusėje virstantis ne 
tik visuotinių tyrinėjimų objektu, bet ir tam tikru dabartinio po- 
žiūrio indikatoriumi. Todėl trumpai aptarsime kalbos problemati- 
ką Husserlio fenomenologijoje. Jam neretai priekaištaujama, kad, 
pasisakydamas už grynąją sąmonę, jis iš esmės atsiriboja nuo kal- 
bos problemų, jų nesprendžia ir nenagrinėja, šiuo atžvilgiu likda- 
mas ištikimas tradicinėms kartezianizmo nuostatoms. Kartais sa- 
koma, kad Husserlis atstovauja filosofinei pozicijai, kuri, 
pabrėždama būtinybę paimti į skliaustus kultūrinę istorinę tradi- 
ciją, prieštarauja pati sau, nes neįgyvendina šio reikalavimo kal- 
bos kaip svarbiausios tradicijos nešėjos atžvilgiu. Šį priekaištą iš- 
sako Derrida: nepaisant visų fenomenologinės filosofijos naujovių, 
kasdienybės (arba tradicinės metafizikos) kalbos ir fenomenologi- 

jos kalbos sampratų ryšys niekada nebuvo nutrūkęs. Derrida nuo- 
mone, Husserlis čia nekritiškai perima metafizinės tradicijos nuo- 
statą, dar kartą paliudydamas glaudų fenomenologijos ryšį su me- 
tafizika: neprieštaraudamas pagrindinėms metafizikos prielaidoms 
Husserlis domisi kalba tik tiek, kiek ji yra susijusi su reflekty- 
viuoju mąstymu, nagrinėja kalbą tik logikos aspektu, šitaip pra- 
rasdamas sąsają su daug platesnių gramatinių reikšmių klodu. 

Tiesa, esama ryšio tarp Husserlio sąmonės ir kalbos sampra- 
tos: kalbos sampratoje Husserlis taip pat bando atsiriboti nuo re- 
liatyvizmo. Jis vadovaujasi įsitikinimu, kad visos natūraliosios kal- 
bos turi idealią struktūrą, kuri yra jų tarpusavio palyginimo ir 
vertimo pagrindas. Heideggeris pasisako prieš transcendentalinį 
subjektą kaip metafizinį likutį fenomenologineje filosofijoje. Dau- 
geliui filosofų kalbos sfera tampa atramos tašku tam, kad būtų ga- 
lima apskritai paneigti subjekto sąvoką, pasak jų, būdingą metafi- 
zinei mąstysenai. Šia prasme Derrida pateiktoji Husserlio 
transcendentalinės fenomenologijos kritika tęsia Heideggerio siü- 
loma jos jungimą metafizikos tradicijon. Kritikuodamas jai tradi- 
ciškai būdingą logocentrizma ir chronocentrizmą, Derrida ieško, 
kaip įveikti ribojantį metafizinės tradicijos poveikį. Kaip ir Hei- 
deggeris, Derrida pabrėžia slaptą fenomenologinės filosofijos pri- 
klausomybę nuo klasikinės ontologijos. Veikale „Balsas ir feno- 
menas“, skirtame Husserlio fenomenologijai įvertinti, Derrida 
rašo: „Fenomenologijos istorinį likimą apibūdina du motyvai: tai 
naiviosios ontologijos redukcija, sugrįžimas prie aktyvaus pras- 
mės ir vertės konstituavimo, prie gyvenimo, kuriančio vertybę ir 
tiesą... Bet tuo pat metu kitas veiksnys liudija apie fenomenolo- 
gijos sąsają su klasikine štai-būties metafizika ir priklausomybę 
nuo klasikinės ontologijos. Šią priklausomybę esame pasirinkę savo 
dėmesio objektu“ ** 

Heideggeris veikale „Būtis ir laikas“ klasikine ontologija laiko 
mąstymo tradiciją, kuri neklausė apie būties esmę ir neatskyrė 
buvimo nuo būties. Būtis klasikinėje ontologijoje yra pati bendriau- 

sia ir abstrakčiausia sąvoka, nesusijusi su laiku. Ši ontologija at- 
stovauja rex extensa,arba sukurtajam pasauliui. Klasikinė ontolo- 
gija yra svarbiausia štai-būties metafizikos sudedamoji dalis. Štai- 
-būties metafizika — tai Vakarų mąstymo paradigma, kuria 
remdamasis Aristotelis, interpretuodamas laiką, akcentuoja dabar- 
t}, redukuodamas jį į judėjimo mata. Jis sukūrė mąstymo būdą, 
kuris per du tūkstantmečius liko būdingas Vakarų mąstymui. Aris- 
toteliui laikas — tai realus vyksmas, nepriklausantis nuo subjekty- 
vumo ir egzistuojantis kaip realus judėjimo atributas. Laikas yra 
numeracijos seka, kuri įmanoma tik dėl judėjimo nuoseklumo 
(„prieš-po“). Laiko intuicija, anot Aristotelio, yra pavaldi judėjimo 
intuicijai. Šitaip būtis redukuojama į esamybe čia, o laikas - į „da- 
bar“. Heideggeris ragina prisiminti užmirštąją būtį ir jos vardu 
kritiškai pasižiūrėti į kiekvieną, kas tai trukdo daryti, taigi ir į moks- 
la, kuriam rūpi esamybes pažinimas. 

Derrida savo ruožtu mano, jog toks užmiršimas nutikęs todėl, 
kad parašyto ženklo daugiareikšmiškumas tam tikrą istorijos aki- 
mirką turėjęs būti pavaldus ištarto žodžio vienareikšmiškumui: 
reikšmės bedugnės yra redukuotos į tai, kas sakoma, psichologija 
pradėjusi nurungti semiotiką. Kartu su fonocentrizmo ir logocen- 
trizmo susikūrimu sustiprėjo štai-būties metafizika. Todėl vaka- 
rietiškoje istorijos filosofijoje Vakarų istorija neišvengiamai tampa 
filosofijos istorija. Pasinaudojant Derrida metafora, galima sakyti, 
kad Europos istoriją leme „balsas“: ji yra monologiška, o ne dialo- 
giška. Ji dar nepažįsta tikrojo žmogiškumo, per menkai vertina 
žmogų, nes kelia klausimus remdamasi ne ateitimi, bet tik Zval- 
gydamasi į praeitį. 

Atsiribodamas nuo Heideggerio, Derrida gina mokslą ir nuolat 
pabrėžia išlaikąs ryšį su juo. Derrida sieja Husserlio fenomenolo- 
giją su štai-būties metafizikos tradicija ir laiko ją dogmatine. Jis 
pabrėžia, kad Husserlio kalbos sąvoką lemia jo intuityvistinė pa- 
žinimo teorija. Negana to, Derrida mano, kad likdamas semanti- 
kos ribose, Husserlis negali filosofiškai pagrįsti reikšmės, nes 

pastarąją nuolat redukuoja į idealiąją transcendentalinės sąmonės 
štai-būtį. Derrida reikalauja atsižvelgti į semiotikos aspektą. 

Iš tokio požiūrio išsirutulioja priekaištai, kuriuos Derrida pa- 
teikia Husserliui. Tokia reikšminga Husserliui akivaizdumo sąvo- 
ka iš esmės rodanti ne ką kita, kaip jo mokymo giminystę šu štai- 
-būties metafizika. Iš dvilypių akivaizdumo santykių su kalba ir 
suvokimu kyla dvilypė sąmonės prigimties samprata: sąmonė kaip 
interpretavimo aktas ir sąmonė kaip reprezentavimo aktas. Są- 
monė, suvokta kaip interpretacija, yra susijusi su kalbos kaip žen- 
klų, kurie interpretuojant reiškia, samprata. Kita vertus, akivaiz- 
dumo sąvoka reikalauja sąmonės kaip reprezentavimo akto 
sampratos. Be to, abiem atvejais būtina aiškiai suprasti tai, kad 
sąmonė vienaip ar kitaip yra ir bus susijusi ir redukuojama į sąsają 
su štai-būtimi arba laikiškuoju jos atitikmeniu - „dabar“. 

Šie Derrida priekaištai Husserliui išsakomi, pirma, pritariant 
Heideggeriui, kuris Husserlio sąmonės sampratoje įžiūri priklau- 
somybę nuo metafizikos tradicijos; antra, dogmatiškai reikalau- 
jant kalbos sampratoje vadovautis struktūrinės lingvistikos dar- 
bais, ypač Saussure'o veikalais, rodančiais, kad kalbos sistemą 
būtina suvokti kaip įtampą, atsirandančią dėl štai-būties ir ten- 
-būties prieštaros. 

Derrida nuomone (čia jis taip pat seka Heideggeriu), reikš- 
mingas indėlis į filosofiją yra padarytas „Loginiuose tyrinėjimuo- 
se“. Kultūros krizės temai skirti Husserlio tekstai, - pirmiausia 
„Geometrijos pradžia“, - taip pat remiasi „Loginių tyrinėjimų“ 
prielaidomis ir išvadomis. Pabrėžęs šį, jo galva, neišvengiamą ir 
esminį ryšį, Derrida atsideda nuodugnesniam Husserlio pagrindi- 
niu perskyrų nagrinėjimui, kad įrodytų fenomenologines filosofi- 
jos giminystę su metafizikos tradicija. Derrida įsitikinęs, kad kal- 
bos klausimas Husserlio „Idėjose“ aptariamas tik netiesiogiai, be 
to, labai koncentruota forma. Ne ką daugiau dėmesio kalbos pro- 
blemai skirta ir „Loginiuose tyrinėjimuose“, kur kalba nagrinėja- 

ma kaip logikos problema. Tačiau Derrida pabrėžia, kad šiame darbe 
pateikiami skirtumai yra paradigminiai. 

Svarbu suvokti, kad Husserlis artėja prie požiūrio į kalbą, dės- 
tomo ryšium su gamtos samprata, jau pirmajame „Loginių tyrinė- 
jimų“ tome, pavadintame „Prolegomenai grynajai logikai“. Reikš- 
mes Husserliui yra loginiai objektai — jos idealios, tačiau idealūs 
objektai pateikiami empirinėmis gramatinėmis formomis. Trum- 
piau tariant, idealūs objektai yra išreikšti konkrečioje patirtyje, 
todėl kalbos problematiką sąlygoja klausimas: kaip reikšmė yra 
susijusi su išraiška. 

Husserlis pradeda savo tyrinėjimą apmąstymais apie ženklus 
(Zeichen). Kiekvienas ženklas ką nors žymi, tačiau reikia skirti 
dviejų tipų ženklus: vieno tipo ženklų funkcija yra ką nors nuro- 
dyti, bet yra ir kitas ženklų tipas, atstovaujantis reikšmei, kurią 
ženklas nusako. Todėl žodžiai „išraiška“ ir „ženklas“ nera sino- 
nimai. Kalbiniai ženklai priklauso antrajam — reikšmę išsakan- 
čiam - tipui. 

Husserliui išraiškos sąvokos pamatas — jos komunikacine funk- 
cija. Jos modelis - pokalbis, kai kalbėtojas, norėdamas pasidalyti 
reikšme su klausytoju, daro tai psichofizinio kalbėjimo akte. Bet 
pokalbis vyksta tik todėl, kad klausytojas supranta kalbėtojo in- 
tenciją. Žodinė išraiška tarnauja klausytojui kaip kalbėtojo minčių 
ženklas, suteikiantis jam galimybę dalyvauti kalbetojo psichologi- 
nėje patirtyje. Tai kalbos komunikacinė arba informacinė funkcija 
par excellence. Bet kad klausytojas suprastų informaciją, jis neturi 
tiesiogiai suvokti informacijos žinias; klausytojui svarbu suprasti 
kalbėtoją kaip asmenį, kuris kalba. Kad intuityviai suvoktų daly- 
ką, apie kurį kalbama, klausytojas „gaudo“ kalbėtojo įkūnytas reikš- 
mių reprezentacijas. 

Šio modelio tyrimas parodo, kokias perskyras reikia padaryti 
tam, kad adekvačiai jį aprašytum. Išraiška (Ausdrick) perteikia 
reikšmę (Bedeutung), taigi išraiška ir jos nusakoma reikšmė yra 
atskirtos, išraiškos ženklas kaip išraiška yra kažkas kita negu ji 

pati. Tas „kažkas kita“ yra reikšmė, kuri kaip ženklas pažymi arba 
nurodo (7efe7 to) kažką, objektyvumą. 

Išraiškos aktas yra reikšmės aktas. Bet pastarasis negali būti 
tapatinamas su reikšme, reikšmė yra tik vienas reikšmės akto 
aspektas. Kartu su reikšme kiekviename reikšmės akte yra ir 
objekto atspaudas. Išraiška yra susieta su objektu (jį pavadina) 
jo reikšmės dėka. Tuo pat metu objektas niekada nesutampa su 
reikšme. 

Toliau nagrinėjamas aspektas skiriamas išraiškai arba reikš- 
més aktui „turėti ryšį su objektu“ (referring to an object). Čia Hus- 
serlis įveda dvigubą struktūrą. Išraiška — tai kiekvieno reikšmės 
akto esmė, susijusi su objektu: kiekviena išraiška ką nors reiškia, 
vadinasi, ji yra reikšmė-intencija. Bet, kaip žinome, reikšmė yra 
ideali, ji nėra realus būties pavidalas. Tik todėl, kad išraiška kažką 
reiškia, ji gali sietis su objektu. Jei nuoroda (veference) yra tik reikš- 
més intencija, ji funkcionuoja kaip nerealizuota reikšmės intenci- 
ja. Taip yra todėl, kad aktas turi reikšmę, gali sutapti su objektu, 
o reikšmė kaip turinys ir mąstymo objektas - ne tas pats. 

Mūsų klausytojo ir kalbėtojo situacijos nagrinėjime nuolat fi- 
gūruoja dar vienas aspektas, kurį Husserlis aptaria tik ,,Penktaja- 
me tyrinėjime“. Jau sakėme, kad tai, ką klausytojas patvirtina, yra 
kalbėtojo kaip asmens, vienaip ar kitaip išsisakančio asmens, aper- 
cepcija ir kad klausytojas tiesiogiai suvokia tai, jog žodžiai-garsai 
funkcionuoja kaip ženklai, kuriems būdinga veikiau reprezentavi- 
mas, negu dalyko, apie kurį kalbama, intuicija. Husserlis bando 
plėtoti mintį, skirstydamas reikšmes pagal tai, kaip konstituojami 
sąmonės aktai. Pasak jo, esama dviejų skirtingų išraiškos pras- 
mės formavimo aktų: vienas 1š jų sukuria žodį, o antras suteikia 
tam žodžiui reikšmę. Fenomenologiškai kalbant, kiekvienoje pras- 
mingoje ištaroje glūdi šių aktų vienovė. Aktai pateikiami kaip vie- 
novė, bet mums svarbu, kad tai ne vienas ir tas pats aktas. Pama- 
tysime, kad šiuos aktus jungia intencionali sąmonės prigimtis. Šis 

skirtumas reiškia, kad Husserliui kalbą sudaro reikšmės, duotos 
anapus ženklų, kad kalba turi reikšmes anapus ženklų ribos. Šis 
aspektas numato tam tikrą Husserliui priimtiną dualizmą. 

Jau sakėme, kad, Husserlio nuomone, reikšmės būtis ideali, 
tuo tarpu ženklų būtis (ZodZiai-garsai, brėžiniai, etc.) empirinė. 
Tai reiškia, jog tam, kad kalba būtų inteligibili ir apskritai komuni- 
kabili, sąmonė turi taip interpretuoti ženklus ir brėžinius, kad jie 
būtų prasmingi. Husserlis mano, kad čia būtų koks nors nesutapi- 
mas nagrinėjant būtinus reikšmių santykius, nes tai determinuoja 
tikslias logines struktūras, turinčias idealią prigimtį. Šios struk- 
tūros sąlygoja galimus empirinius išraiškų santykius. Tai leidžia 
Husserliui manyti, kad yra galima apriorinė gramatika. 

Siekiant plėtoti fenomenologiją kaip metafiziką, Husserliui ne- 
reikėjo teorijos apie tai, kaip atskiros reikšmės siejasi su specia- 
liais ženklais, o tai visuomet buvo centrinė filosofijos istorijos pro- 
blema. Bet jis turėjo duoti patenkinamą atsakymą į klausimą, kaip 
šie skirtingi sąmonės aktai - reikšmės konstituavimas ir ženklo 
konstituavimas — yra susiję. Šį uždavinį galima spręsti nagrinė- 
jant, kaip reikšmės realizuojamos. Jau žinome, jog iš dalies tai reikš- 
mes išsipildymo aktas. Taigi dabar mūsų uždavinys - pamatyti, 
kaip ženklus išpildantys aktai funkcionuoja it tiltai tarp idealybės 
ir realybės. 

Reikšmės sampratą nusako riba tarp logikos ir psichologijos, 
loginio ir empirinio tyrinėjimo. Husserlį nuolat domino, kaip pre- 
zentacijos aktuose individui tampa prieinama reikšmė ir tiesa. Pri- 
pažinti idealų reikšmės pobūdį būtina norint pagrįsti tiesos suvo- 
kimo galimybę, tiesos kaip atsakomybės sampratą, taip pat paneigti 
reliatyvizmą. 

Husserlio nuomone, filosofijos esmė yra radikalios pradžios 
1dėja. Iš tikrųjų filosofijos istorijoje nuolat matome pastangas i1eš- 
koti pažinimo ištakų — šitaip tvirtinami filosofijos pamatai. Feno- 
menologijoje radikalaus grįžimo prie pradžios idėja yra susijusi su 

mintimi apie suformavimą tam tikro mechanizmo, kuris padėtų 
atsikratyti prietarų ir dogmatinės priklausomybės nuo ankstes- 
niųjų filosofijų kaip pažinimo šaltinių. Pažinimo vyksme mąsty- 
mas tampa vis sudėtingesnis, todėl svarbu, kad jo sąlygos nuolat 
būtų peržiūrimos. Pats Husserlis nuolat grįždavo prie savo filoso- 
finių rezultatų pagrindų peržiūrėjimo, be paliovos juos tikrindavo. 
„Karteziniuose apmąstymuose“ Husserlis pabrėžia: „Visų pirma 
kiekvienas, rimtai nusprendęs tapti filosofu, „vieną kartą gyveni- 
me“ turi susidomėti pats savimi ir pamėginti vien savo jėgomis, 
atsisakydamas visų ankstesnių išvadų, iš naujo pagrįsti Žinias, ku- 
rios ligi tol tiesiog egzistuoja. Filosofija — išmintis - yra asmeninis 


filosofo reikalas“ 3! 


2. Heideggeris: „šiuolaikinė technika“ 
ir egzistencijos problema 


„Mąstytojo mokymo“ tekste nepasakyta tai, ko žmogus sie- 
kia, kam jis save išeikvojo. Kad galėtume suprasti ir žinoti, ko 
mąstytojas nepasake, nors ir kas jis būtų, turime permąstyti 
tai, ką jis yra basakęs. 


Martinas Heideggeris „Platono mokymas apie tiesą“ 


Moderniosios epochos esmę išreiškia subjekto filosofija ir pa- 
aštrėjęs dabarties išgyvenimas. Todėl subjektyvumo ir laiko san- 
tykių interpretacija yra pamatinė postmodernizmo problema. Di- 
deli nuopelnai įteisinant ir tyrinėjant šią temą priklauso Martinui 
Heideggeriui. Nuo ankstyvųjų darbų (pvz., „Laiko sąvoka istori- 
jos moksle“) iki pat paskutiniųjų (pvz., „Laikas ir būtis“) Heideg- 
geris kalba apie žmogų, jo likimą metafizikos epochoje ir egzis- 
tencijos atvirumo būties tiesai galimybę šių dienų technikos 
visuomenėje. 

Žmogaus egzistencijos problema, žmonių tarpusavio santykiai, 
abipusio supratimo aplinka, kalbos paslaptys - tai tik keletas Hei- 
deggerio apmąstymų objektų. Jurgenas Habermasas pripažįsta, kad 
Heideggeris padėjo filosofijai susigrąžinti autoritetą ir jėgą, kurią 
ji buvo pastebimai praradusi kritikuodama idealizmą. Heideggeris 
atkreipia XX a. dėmesį į Kantą, Hegelį, Schellingą, Aristotelį““, Pla- 
toną, bet pirmiausia į Anaksimandrą, Herakleitą, Parmenidą. Dau- 
giausia Heideggerio dėka ikisokratikai vėl tampa įdomūs šių die- 
nų Žmogui kaip istorijos eigoje pamiršta paslaptis. 

Vis dėlto tenka pripažinti, kad Heideggeriui taip ir nepavyko 
sukurti veikalo, kurį galėtume laikyti jo gyvenimo išsipildymu - 
pagrindiniu darbu, kuriame būtų sukaupti jo apmąstymų rezulta- 
tai, prieitos išvados. Husserlio „Filosofijos ir fenomenologiniu ty- 
rinėjimų metraščio“ serijoje 1927 metais išleistasis „Būtis ir lai- 

kas“, atnešęs Heideggeriui pasaulinę šlovę kaip veikalas, išsa- 
kantis amžiaus esmę, paties Heideggerio ir jo artimiausių bendra- 
darbių nuomone, buvo parašytas paskubomis.? Po Antrojo pasau- 
linio karo susiklosto paradoksali situacija - Heideggeris tampa 
madingu filosofu Prancūzijoje, jam sudaromos galimybės skelbti 
savo darbus, skaityti paskaitas, tačiau tokios pat galimybės Vokie- 
tijoje jam uždraustos. Viename laiške Heideggeris rašo: „Daryti 
tokį didelį minties poveikį Prancūzijoje aš drįsčiau tik tada, jei tuo 
pat metu man būtų suteikta galimybė daryti jį ir vokiečiams“ ^ 
Interviu savo gyvenimo pabaigoje Heideggeris išreiškia apgailes- 
tavimą dėl to, kad publiką daugiau domina jo asmuo, o ne darbai. 

Nepaisant to, kas pasakyta, greta Husserlio rankraščių Hei- 
deggerio filosofinis palikimas yra vienas iš didžiausių šio amžiaus 
filosofinių darbų, išspausdintų vokiečių kalba. Daugeliu tomų iš- 
leisti rinktiniai raštai, į kuriuos įtraukti jo paskaitų kursai, semi- 
narų užrašai, interviu, referatai. Publikuojami jo darbų vertimai į 
kitas kalbas. 

Heideggeris pagrįstai pripažįstamas viena iš giliamintiškiau- 
sių šio amžiaus asmenybių - jis paslaptingas ir prieštaringas. Lai- 
koma, kad Heideggerio „byla“ dar nebaigta, kad negalima pateikti 
vienareikšmio paslaptingosios jo filosofijos įvertinimo. Hansas Ge- 
orgas Gadameris rašo: „Heideggerio kelias turi stotelių, tačiau vis 
dėlto tai vienintelis kelias. Tam, kuris susitiko su Heideggeriu, 
pirmučiausia teko išmokti, jog sąvokų vartojimas nėra nekaltas 
dalykas. Jis turėjo išmokti, jog esama tokio dalyko kaip „sąvokiš- 
kumas“, kuriame savęs supratimo labui veikia sunkiai atskleidžia- 
mas išankstinis supratimas“ ?? 

Heideggerio minties raidoje paprastai skiriami du periodai: pir- 
mąjį apibūdina „Būties ir laiko“ pasirodymas, bendradarbiavimas 
su Edmundu Husserliu ir pamatinės ontologijos sukūrimas; ant- 
ruoju Heideggeris atsideda Hólderlino, Nietzsche's veikalų stu- 
dijoms ir interpretacijai, sustiprėja jo atsiribojimas nuo tradicinės 
filosofijos (šis periodas vadinamas Kehre — „apgrąža“). Heidegge- 

rio minties raida prasideda ontologijos ir metafizikos problemati- 
kos iškėlimu, o ją užbaigia „sugrįžimas prie mąstymo uždavinių“. 
Bet pats Heideggeris mano, jog jis nieko kito neveikęs, tik vis 
nuosekliai bandęs išrutulioti savo pradinę filosofijos įžvalgą. Pa- 
skaitoje „Filosofijos pabaiga ir mąstymo uždaviniai“ (1964) Hei- 
deggeris pabrėžia, kad visą jo filosofinę veiklą išreiškia „nuo 1930 
metų atsinaujinančios pastangos autentiškiau išsakyti pagrindinį 
„Būties ir laiko“ (anfūnglichen zu gestalten) klausimą. Tai reiškia: 
tą klausimo formą, kurią jis turėjo „Būtyje ir laike“, apmąstyti ima- 
nentinės kritikos horizonte“ ** 

Nors Heideggerio filosofijoje įžvelgiama ir fenomenologinio po- 
žiūrio tąsa, ir hermeneutikos atgimimas, ir netgi antropologinės 
filosofijos išplėtojimas, jo pažiūrų neįmanoma vienareikšmiškai sie- 
ti su kuria viena filosofijos pakraipa. Taip yra todėl, kad Heidegge- 
rio požiūris pakeičia pačią filosofinės mokyklos, filosofinės pakrai- 
pos sąvoką. Svarbu ne tai, kur įterpti Heideggerio filosofiją, bet 
koks yra jos santykis su visa Vakarų mąstymo tradicija. Heidegge- 
ris nekelia klausimo: kaip įmanoma filosofija kaip mokslas, jam 
rūpi, kaip išvis įmanomas mąstymas. Kartu Heideggeris radikali- 
zuoja ir Husserlio mąstymo pradžios problemą, ir Nietzsche's ban- 
dymą „žvelgti į moralę per gyvenimo prizmę“. Heideggerio mąs- 
tymo ir egzistencijos tyrinėjime klasikinė teorinės ir praktinės 
filosofijos priešprieša patiria esminę transformaciją. 

Visa Heideggerio filosofija išaugo iš svarstymų apie mąstymo, 
būties ir kalbos vienovę, nuo kurios yra nutolęs diskursyvinis šių 
dienų mąstymas. Hansas Georgas Gadameris rašo: „Mūsų laikų 
filosofiniai siekiai nuo klasikinės filosofinės tradicijos skiriasi tuo, 
kad jie - jau nebe tiesioginė ir netarpiška šios tradicijos tąsa. Te- 
beturėdama ryšį su istoriniais šaltiniais, filosofija šiandien aiškiai 
suvokia savo istorinį nuotolį, atitrūkimą nuo klasikinių pavyzdžių. 
Pirmiausia tai pasireiškia skirtinga pažiūra į sąvoką. Kad ir kokie 
gilūs būtų filosofiniai pertvarkymai praeityje, - pertvarkymai, su- 
siję su graikiškų sąvokų lotynizavimu ir lotyniškų sąvokų atga- 

minimu naujosiose kalbose, - kad ir kokie būtų šių procesų pa- 
dariniai, vis tiek istorinės sąmonės formavimasis per kelis pas- 
taruosius šimtmečius atspindi tik dar gilesnį plyšį. Nuo šios aki- 
mirkos Europos mąstymo tradicijos paveldas praranda savo 
nuolatinį tęstinumą. Tai reiškia, kad išnyksta tas naivumas, su 
kokiu anksčiau 1š tradicijos pasiskolintas sąvokas vartojame sa- 
vo minčiai išreikšti“ .?7 

Heideggeris pradeda apmąstymais apie laiką. Tai padeda jam 
iš naujo įvertinti dabartinės minties sąsają su tradicija ir suvokti 
esmingiausius mąstymo uždavinius. Šių dienų žmogaus gyveni- 
mui, lyginant su senųjų tautų, būdingas daug abstraktesnis laiko 
vaizdinys ir daug veržlesnis gyvenimo ritmas, kurį sąlygoja šiuo- 
laikinės technikos galimybės. Techninė civilizacija visiškai pakei- 
tė žmogaus santykius su artimiausiais žmonėmis, su savo paties 
kūnu, gyvūnais, augalais, aplinka ir kita kuo. Žmogus užmiršo gam- 
tos ritmus, priklausymą bendruomenei, jis yra įtrauktas į verZlu 
istorijos procesą. 

Pasak Heideggerio, žmogaus priklausymas nuo technikos ir 
istorijos yra palanki dirva naujųjų laikų voliuntarizmui. Žmogaus 
egzistencija tampa priklausoma nuo jo sugebėjimo skaičiuoti, or- 
ganizuoti, planuoti laiką, nors ir tebėra jo ribojama. Laikui skai- 
čiuoti vartojame vienokią laiko sąvoką, o norėdami mąstyti apie 
laiko ribojamą egzistenciją turime ieškoti kitos. Laiko suvokimas 
ypač aiškiai parodo, kaip išsiplėtojo skirtumai tarp mąstymo, bū- 
ties ir kalbos. 

Laiko skaičiavimą, kuris žmogui dave galią valdyti pasaulį, bet 
kartu jį patį pavertė šio skaičiavimo „žmogiškąja žaliava“, Hei- 
deggeris apibūdina kaip subjektyvizmo išraišką, pirmiausia pasi- 
reiškiančia naujųjų laikų filosofijoje ir moksle. Subjektyvizmo įvei- 
ka — tai mąstymo, būties, kalbos vienovės, jos tapatybės 
atgavimas, kuris Vakarų mąstyme jokia naujiena, o tik „senų se- 
niausias dalykas“. 

Šią mąstytojams nuo seno pažįstamą tapatybę Heideggeris sieja 
su būties tiesa. Mąstymo ir būties tapatybės atnaujinime jis tikisi 
atrasti tokius Žmogaus santykius su mūsų dienų technine visuo- 
mene, kurie suteiktų egzistencijai laisvę ir primintų apie būties 
paprastumą. Kartu jis supranta tokio žingsnio riziką. Laiške „Apie 
humanizmą“ Heideggeris rašo: „Kai tik mąstymas, mąstantis is- 
toriškai, kreipiasi į būties likimą, jis jau susisaisto su tuo, kas jam 
pridera, kas lemta likimo. Daryti vienodai yra nepavojinga. Ryžtis 
nesantaikai, kad sakytum vis tą patį, yra didžiausias pavojus. Iš- 
kyla dviprasmybės ir tuščio ginčo grėsmė“ 

Husserlis duotybės akivaizdumo ieškojo sąmonėje, o Heideg- 
geriui mąstymo šaltinis yra būties suprantamumas. Filosofijos ob- 
jektas, pagrindas ir uždavinys yra būties mąstymas. Būties mąs- 
tymą Heideggeris laiko graikų istoriniu atradimu. Sugrįžimas prie 
graikų patirties ne tik duoda raktą Aristotelio, Anaksimandro, Par- 
menido mąstymui suprasti, bet leidžia nušviesti ir moderniosios 
egzistencijos sąlygas. 

Būties mąstymas nėra paprastas, jis reikalauja iš Heideggerio 
vis naujų ir naujų patikslinimų ir savo ankstyvųjų darbų, ir seno- 
vės autorių atžvilgiu. Tai pelnė jam daug priekaištų ir kritikos. 
Heideggeris kaip mąstytojas turi karštų gerbėjų, tačiau daug ir 
kategoriškų kritikų. Šie skirtingi požiūriai tam tikru mastu atspindi 
skirtingas filosofijos uždavinių sampratas. Vieniems, regis, priim- 
tinesnė neobjektyvioji filosofija, kitiems - instrumentinė filosofi- 
jos samprata. Net Heideggeriui esmingiausias būties klausimas 
daug kam anaiptol neatrodo reikšmingas. 

Tačiau reikia pripažinti, kad neblėstančiam Heideggerio popu- 
liarumui daugiausia padėjo būtent prancūzai ir amerikiečiai. Prieš 
pradėdami analizuoti Heideggerio mąstymą, bendrais bruožais ap- 
žvelkime pagrindinius šios įtakos momentus. Husserlio ir Hei- 
deggerio fenomenologija pasaulį sudomino Jeanas Paulis Sartre'as, 
kurio dėka egzistencializmas tapo madingu žodžiu, o Heidegge- 
ris - pripažintu humanizmo atstovu. Dėl egzistencializmo įtakos 


165 


visuomenė ima domėtis filosofija: ontologijos, metafizikos, her- 
meneutikos problemomis. Tačiau, pasak Heideggerio, egzistenci- 
jos negalima suprasti pagal sąmonės, subjekto, subjektyvumo pa- 
vyzdį, jos negalima suvokti ir mąstyti štai-būties sąvokomis. Šį 
skirtumą Heideggeris ypač pabrėžia atsiribodamas nuo Jasperso 
1r Sartre'o egzistencializmo. Išspausdinus Heideggerio „Apie hu- 
manizmą“ Prancūzijoje aktuali tampa humanizmo kritika. Į pirmą- 
jį planą iškyla ne Heideggerio - Husserlio, bet Heideggerio - Nietz- 
sche's perspektyva, imama kalbėti apie antihumanizmą. 
Humanizmas priskiriamas štai-būties metafizikai, t. y. tradiciniam 
filosofiniam požiūriui, į viską Zvelgianciam iš „dabar“ pozicijų. Mi- 
cheliui Foucault, Jacques'ui Derrida, Jeanui François Lyotardui ir 
kitiems, kurių minties magnetiniame lauke subręsta 1968 metai, 
aišku, kad humanizmui tenka atsakomybė už subjektyvizmą, vo- 
liuntarizmą, egocentrizmą ir tiesiog neadekvačią žmogaus santykių 
su pasauliu sampratą. Heideggerio ontologinės skirties sąvokoje 
ieškoma pagrindo ne tik filosofijai büdingam štai-būties mąstymui 
įveikti, bet ir kurti naujai mąstymo epochai. Heideggerio metafi- 
zikos įveikos tema tampa viena iš modernizmo/postmodernizmo 
diskusijos versmių. Jo pastangose surasti atskaitos tašką, nuo kurio 
būtų galima įvertinti filosofijos tradiciją, taip pat ontologijos destruk- 
cijos, metafizikos įveikos programoje, mintyje apie filosofijos pabai- 
gą ir pan., - glūdi labai daug akstinų minties griežtumu jam toli 
gražu neprilygstančioms postmodernizmo „teorijoms“ .?? Reikš- 
mingą Heideggerio metafizikos kritikos vietą postmodernybės dis- 
kurse pabrėžia Jurgenas Habermasas““, Gianni Vattimo, Lucas Fer- 
ry, Alainas Renault“, Wolfgangas Welschas. Laikoma, kad ne 
Husserliui, o Heideggeriui pavyko atkreipti dėmesį į lemiamą mąs- 
tymo vaidmenį ir šitaip dar kartą prabilti apie filosofiją. 
Ieškodamas perspektyvos, kuri leistų adekvačiai užduoti klau- 
simą apie būtį, Heideggeris nagrinėja ontologijos problemą meta- 
fizikos kontekste. Būtis nebepriklauso nuo sprendimo, ji nebėra 
abstrakčiausia ir tuščiausia sąvoka. Vertindamas Husserlio „Logi- 

nius tyrinėjimus“, Heideggeris rašė: „Skirtumą tarp jutimines ir 
kategorinės intuicijos, kuris ten buvo išnagrinėtas, aš panaudojau 
daugialypės būties reikšmėms nusakyti“ 4 

Tai leido padaryti svarbią išvadą apie galimybę išlaisvinti būtį 
nuo tiesioginių sąsajų su teiginiais. Be to, tai davė galimybę per- 
žiūrėti ontologijos problemą. Ontologija yra ne kas kita, kaip mū- 
sų istorinių aplinkybių arba situacijos interpretacija. Būtis yra įvy- 
kis — jos nėra, ji atsiranda, įvyksta, rutuliojasi laike. Radęs pamatą 
fenomenologinės ontologijos tyrinėjimui - jutimines ir kategori- 
nės intuicijos perskyrą - Heideggeris vis dėlto atsiriboja nuo Hus- 
serlio sąmonės srauto, transcendentaliojo „Aš“, savimonės ir vo- 
kiečių idealizmo dvasios. Jis kalba apie faktiškumo (die Faktizitūt) 
hermeneutiką ir priešpriešina ją subjektyvumo patirčiai. Hansas 
Georgas Gadameris rašo: „Buvo svarstomas klausimas: kaip ver- 
žlioje istoriškumo kaitoje išvis galima mąstyti apie tokį dalyką kaip 
nekintama filosofinė tiesa?.. Žmogaus egzistencijos istoriškumas 
pasireiškia dabartiškume, dabartinume (die Jewetiligkett), ir šis duo- 
tuoju laiku esantis žmogiškosios egzistencijos nekintantis užda- 
vinys yra pažvelgti į save, į savo faktiškumą“.** 

Todėl į pirmąjį planą išeina ne būties ir esinio sąsaja, būties 
duotybė, o tik būties ir nebūties santykiai, būties slėpiningumas. 
Heideggeris vis labiau atsiriboja nuo Husserlio transcendentaliz- 
mo, nes jo „Aš“ nuostatose įžvelgia ryšį su klasikine filosofine 
tradicija, nepaisiusią laiko suvokimo. Ese „Mano kelias į fenome- 
nologiją“ Heideggeris pabrėžia: „Abu pavadinimai „subjektyvu- 
mas“ ir „transcendentalinis“ liudija, kad „fenomenologija“ sąmo- 
ningai ir atkakliai laikosi naujųjų laikų filosofijos tradicijos. Tai 
įvyksta todėl, kad fenomenologijos dėka ,, transcendentalinis sub- 
jektyvumas“ įgauna pradinį ir visuotinį tikslumą“ “* 

Skirtingai negu Husserlis ir neokantininkai (H. Rickertas), Hei- 
deggeris atsiriboja nuo filosofijos mėginimų paaiškinti pažinimo 
pagrindus, kurie, jo galva, verčia filosofiją klaidžioti refleksijos be- 
galybėje. Heideggeris stengiasi ne koreguoti pažinimo siekiančio 

subjekto begalinės veiklos rezultatus, bet suvokti laike apribotos 
jo egzistencijos galimybes. Einant begalinės veiklos rezultatų ke- 
liu, refleksija veda vis tolyn nuo pasaulio kaitos. Tai irgi būdinga 
naujųjų laikų filosofijos subjektyvizmui. Heideggeris ieško kas- 
kart vis tikslesnės filosofinės išraiškos tam, ką jis iš pradžių ban- 
dė pavadinti „faktiškumo hermeneutika“. Jis rašo: „Pavojus, į kurį 
vis labiau stumiama ligšiolinė Europa, matyt, pasireiškia pirmiau- 
sia tuo, kad jos mąstymas - kadaise buvęs jos didybės požymis — 
subyra užgriūvančio pasaulio likimo vyksme, kuris, beje, pagrin- 
diniais savo kilmės bruožais lieka europietiškas. Jokia metafizika, 
ar ji būtų idealistine, ar materialistine, ar krikščioniška, savo pri- 
gimtimi ir netgi stengdamasi nebepajėgia suklestėti ir dar kartą 
pasivyti likimo, t. y. mąstydama pasiekti tai, kas dabar yra pilnat- 
viška būties prasme".* 

Jau neokantininkai kalba apie ypatingą patirtį, įgyjamą ne paži- 
nimo, o supratimo, išgyvenimo, interpretavimo dėka. Į racionaliz- 
mą ir teorinio pažinimo pirmenybę orientuotam žmogui sunku su- 
vokti ir įvertinti išskirtinę šio žingsnio reikšmę. Tuo tarpu 
Heideggeris šioje patirtyje ieško prarasto skirtumo tarp būties ir 
buvinio, kuris leistų imtis būties mąstymo; skirtumo, atsisklei- 
džiančio ne žmogui kaip pažinimo subjektui, bet tik pasaulyje esan- 
čiai ir nuo jo neatskiriamai egzistencijai. Žmogaus ir pasaulio san- 
tykiai yra sudėtingesni negu modelio, kurį siūlo racionalizmo 
filosofija, nes jų esmę išreiškia ne sąvoka, o tik laikiški santykiai. 
Tyrinedamas „įmestį pasaulin“, faktiškumą ir kt., Heideggeris kalba 
apie laiko patirtį, nekildinamą iš metafizinės amžinumo sąvokos, 
o siejamą su ypatinga egzistencijos esme. Laikas nebemąstomas 
kaip kažkas duota, kaip „dabar“ akimirkų virtinė; jis atsiranda ir 
praeina kartu su egzistencija. Ontologija virsta savotiška faktiš- 
kumo hermeneutika. 

Naujaisiais laikais susiformavę filosofijos ir mokslo santykiai, 
pasak Heideggerio, išgyvena krizę. Tai rodo idealizmo ir raciona- 
lizmo kritika, tai, kad filosofijai vis dažniau tenka nutilti susidūrus 

su mokslo reikalavimais. Mokslas nepripažįsta, jog esama sričių, 
kuriose jis negalėtų pretenduoti į pirmenybę. Ypač dramatiškai 
mokslas prisideda prie žmogaus, visuomenės pažinimo. Tai mato- 
me iš tokių apibrėžimų kaip „dvasios mokslai“, „mokslai apie žmo- 
gų“, „humanitariniai mokslai“ ir kt. Neišvengiamas pažinimo sub- 
jekto ir objekto dualizmas, kuris yra pagrindinė mokslinio požiūrio 
sąlyga, nuveda prie aibės paradoksų žmogaus pažinime. Pažinda- 
mas žmogų, mokslas vis labiau paverčia jį susvetimėjusiu ir dar 
labiau nesuprantamu pačiam sau. 

Tačiau šių dienų žmogus vieninteliu arbitru ir autoritetu laiko 
mokslą. Šis Vakarų tradicijoje atsiradęs ir išugdytas požiūris pa- 
siekia kulminaciją XX a. technologinėje visuomenėje: mokslas su- 
vokiamas kaip vienintelis objektyvios tiesos pagrindas ir garan- 
tas. Nepastebėta lieka tai, kad šio objektyvumo sąlyga yra 
pažinimo siekiantis subjektas (ontologiškai nepagrįsta, už laiko 
ribų esanti, abstrakti konstrukcija), kad pozityviojo mokslo ab- 
soliutizavimas veda prie visatos antropologizavimo ir kad į ob- 
jektyvumą orientuotas mokslas, sudaiktindamas ir objektyvizuo- 
damas pažinimo subjektą, virsta subjektyvizmo įrankiu. 
Pasinaudojus senu palyginimu apie žmogaus pažinimą kaip medį, 
kurio kamienas yra fizika, šakos — visi kiti mokslai, o šaknys — me- 
tafizika, reikia pripažinti, kad šaknys ne tik nebemaitina medžio, 
bet veikiau trukdo jam augti. 

Heideggeris atkreipia dėmesį į tai, kad pažinimo procese, ku- 
riame žmogus dalyvauja kaip subjektas, jis negali pažinti to, kas jo 
patirtyje esmingiausia, - laikinės, istoriškai ribotos jos prigimties. 
Refleksija, kurioje įžvelgiama jėga, iš principo atskirianti žmogų 
nuo kitos gyvosios gamtos 1r iškelianti jį neišmatuojamai aukščiau 
neprotingų gyvūnų (I. Kantas), nesuteikia galimybės artintis prie 
egzistencijos. Egzistencija nėra kažkas išoriška žmogui, ji jam — 
pati artimiausia, bet kadangi žmogus ir egzistenciją suvokia kaip 
mokslo, technikos rezultatą, jis nepajėgia mąstyti apie ją. Be galo 
ištobulinęs mąstymo techniką, refleksiją, apskaičiavimą, žmogus 

yra užmiršęs mąstyti. Technika garantuoja žmogaus laimėjimus, 
mokslas suteikė žmogui milžinišką galią, bet paskatino jį užmirš- 
ti, kad jo gyvenimas nėra begalinis, o jis pats ne visagalis. 

Heideggeris įžvelgia tokios užmaršties pamatus ne tik naujųjų 
laikų racionalizme ir idealizme, bet apskritai Vakarų metafizikos 
tradicijoje. Metafizika lemia požiūrį į būtį, nuo kurio prasideda žmo- 
gaus laimėjimai praktinėje srityje, bet dėl kurio susidaro ir jo tech- 
nologinė nuostata mąstymo ir egzistencijos atžvilgiu. Tai, kad žmo- 
gus vis labiau praranda ryšį su būtimi, ojo šaknys lieka nukirstos, 
liudija ir kalboje nuolat didėjantis gramatiškai logiško racionaliz- 
mo diktatas. 

Heideggeris mano, jog užmarštis formuoja metafizikos epo- 
chą, kai mąstoma tik štai-būties režimu. Mąstant tik apie tai, kas 
yra (objektą, daiktą ir t. t.), nepajėgiama mąstyti apie štai-nesantį, 
apie tai, kas nedaiktiška, ko nėra dabar. Patekęs metafizikos ne- 
laisvėn, mąstymas priklauso nuo „dabar“ diktato. Kai diskursy- 
vus mąstymas, domėdamasis žmogaus egzistencija, supranta ją 
kaip objektą, kaip „dabar“ duotą daiktą, jis prilygina egzistenciją 
daiktui, kuris vakar buvo toks pat kaip šiandien, o rytoj bus toks 
pat kaip vakar. 

Modernybę domina ne tai, ko nėra (vakarykštė diena, rytdie- 
na), bet esamybė - tai, kas yra šiuo metu. Praeičiai suteikiama 
prasmė, rytdiena planuojama, vadovaujantis tuo, kas yra, — esa- 
mybe. Esamybės paslaptis yra mada: madinga tai, kas yra šiuo 
metu. Tačiau vis neaiškesnis tampa klausimas - kas gi yra šiuo 
metu. Kadaise žmogaus gyvenimą užpildydavo jo rankomis pada- 
rytų daiktų pasaulis (mūsų laikais jis teturi tik keisto svečio sta- 
tusą), paskui į pirmąjį planą išsiveržė technika, o šiandien tenka 
kalbėti apie naujas, daug tikslesnes ir greitesnes technologijas. 

Ryšium su tuo Heideggeris mini Reino upę ir nurodo jos esa- 
ties skirtybes. Jis primena Hólderlino himną „Reinui“, kuriame 
žmogaus laisvė prilyginama galingai upės tėkmei. Ant Reino pa- 
statyta hidroelektrinė pateikia visiškai kitokias laisvės sąlygas: 

techniką apibūdina techninės galimybės. Žmogus vis dažniau jau- 
čia, kad jo egzistencija tapo panaši į nevaldomą „dabar“ tėkmę, 
kurion įtrauktas ir jis verčiamas plaukti kartu. Informacijos tech- 
nologijos visiškai pakeičia mūsų supratimą apie erdvės atstumus, 
žmogui bet kurią akimirką iš principo yra pasiekiamas bet kuris 
žemės rutulio taškas, išnyksta skirtumai tarp to, kas sava ir sve- 
tima, tarp vidaus ir išorės, proto ir kūno, tarp idealaus ir materia- 
laus, erdvės ir laiko ir t. t., subjektyvumas tampa šizofreniškas. 
„Dabar“ kaitoje ištirpsta bet kokia tapatybė, stabilumas, vienovė. 
Kalbama apie priešybių imploziją, naracijos kolapsą. Ši laiko tėk- 
mė, kurioje sunku atskirti kokius nors egzistencijos kontūrus, kar- 
tu neša Žmonių gyvenimus. Heideggeris tyrinėja dabarties paslaptį. 
Kad esamybė nėra amžina - išvada, išreiškianti moderniausio, į 
„modo“ (dabar) orientuoto laiko esmę. Bet rakto dabarčiai, kurio- 
Je galime kalbėti apie žmogaus egzistenciją, ieškoma diskursyviam 
mąstymui netarpininkaujant. Heideggeris ieško dabarties paslap- 
ties pačioje egzistencijoje. Pirmiausia reikia nepaisyti tradicijos, 
kuri niekada rimtai nežiūrėjo į egzistenciją. Bet šis perėjimas ne- 
gali būti savivališkas, jį galima daryti tik žingsnis po žingsnio. Nau- 
juosius laikus Heideggeris laiko neišvengiama pabaiga, kuri at- 
skleidžia būtinybę sugrįžti prie apmąstymų apie pamatines mūsų 
egzistencijos ir mąstymo sąlygas. Pirmiausia reikia įveikti žmo- 
gaus kaip subjekto sampratą. Heideggeris rašo: „Laikotarpį, kurį 
vadiname moderniuoju, <...> apibūdina faktas, kad žmogus įsi- 
veržia į centrą ir tampa esamybės matu. Žmogus yra subiectum, 
jis yra visa ko pagrindas, modernių sąvokų objektyvacijos ir vaiz- 
dinių pagrindas“ .* 

Reflektyvaus mąstymo laimėjimų pakylėtas, žmogus užmiršo, 
kad ir mąstymą, ir egzistenciją reikia suvokti kaip dovaną. Tai reiš- 
kia visiškai kitokius santykius su laiku ir būtimi, negu tie, kuriuos 
turi susiformavęs pažinimo siekiantis subjektas. Heideggerio nuo- 
pelnas tas, kad jis atkreipia dėmesį į šiuos santykius tarp mūsų 

dienų technologinės visuomenės ir egzistencijos, įžiūrėdamas büti- 

nybę iš naujo apmąstyti žmogaus santykius su pasauliu. Reflek- 
tyvus, daiktiškas, subjektyvus požiūris nepajėgia klausti ir ne- 
klausia apie egzistencines žmogaus gyvenimo sąlygas, tik skati- 
na jo veržimąsi kartu su nepaliaujamu laiko srautu, tik padeda 
išlaikyti ir spartinti šio srauto greitį (išnyksta ne tik daiktai, bet 
ir vaizdai), pasaulį, kuriame žmogui tenka gyventi, padaro pana- 
šų į chronometrą. 

Subjekto ir laiko santykių klausimas yra principinis Heidegge- 
rio ir Husserlio diskusijoje. Heideggerio požiūrį galime formuoti 
šitaip: Husserlis lieka ištikimas kartezinėms nuostatoms, todėl 
nesukuria galimybės adekvačiai suvokti subjektyvumo problemą. 
Liekant sąmonės ribose, istoriškumo klausimas nėra užduodamas. 
Descartes'as neužduoda klausimo apie ontologinį mąstymo pagrin- 
dą. Pritardamas pagrindinėms scholastinėms ontologijos premi- 
soms, „Apmąstymuose“ jis kalba apie res cogitans sive mens sive 
animus. Laiko apibūdinimai čia nėra esminiai: „mąstančio daikto“ 
(res cogitans) garantas yra Dievas. Mąstymo dėka žmogui kaip mąs- 
tančiam, bet baigtiniam daiktui atsiveria begalybė. 

Heideggeris atsiriboja nuo kartezinės tradicijos, kurią, jo nuo- 
mone, sėkmingai užbaigia Husserlio transcendentalinė fenome- 
nologija, iš esmės išlaikanti scholastinę ens creatum ir ens infini- 
tum, priešybę, t. y. neklausianti apie begalybės esmę. Tuo tarpu 
Heideggeris atsideda Kanto transcendentalinei filosofijai, nes randa 
joje „pirmąjį bandymą paaiškinti ontologijos sąvoką, o podraug su 
tuo iš naujo peržiūrėti metafizikos sampratą“.* Kanto apmąsty- 
muose apie transcendentalinę vaizduotės galią Heideggeris ran- 
da liudijimą, kad subjekto subjektyvumas apibrėžtinas siejant ne 
su mąstymu, bet su laiku: „Pagal pozityviąją destrukcijos tenden- 
ciją pirmiausia reikia užduoti klausimą, ar būties interpretacija on- 
tologijos istorijoje yra ir kokiu laipsniu yra tematiškai susijusi su 
laiko fenomenu ir ar čia būtina laikiškumo problematika yra nuo- 
dugniai išnagrinėta. Pirmasis ir vienintelis, kuris paklusdamas fe- 

nomenų reikalavimams įveikia geroką kelio tarpsnį laikiškumo 
matmens kryptimi, yra Kantas“ .** 

Apibūdindamas objektyvumą, Heideggeris sąmone apdovano- 
tam Žmogui priešpriešina laiko ribojamą žmogų (Dasein). Abiem 
atvejais tai subjektyvus žmogus, kuriam yra prieinamas pasaulis 
ir būtis, abiem atvejais ieškoma būdo, kaip įveikti šio subjekty- 
vaus žmogaus subjektyvumą. Heideggerio nuomone, žmogaus es- 
mė nėra iš anksto duota, ir mes išvis negalime klausti: „Kas yra 
žmogus?“, laukdami atsakymo „tai yra...“ forma. Todėl Heideg- 
geris atsiriboja nuo psichologijos, antropologijos, biologijos. Jis ra- 
šo: „Nedera ieškoti atsakymo į klausimą, kas yra žmogus, bet visų 
pirma dera iškelti klausimą, kaip, grindžiant metafiziką, apskritai 
galima ir privalu kelti klausimą tik apie Zmogu".? 

„Būtyje ir laike“ skelbdamas ontologijos destrukciją, Heideg- 
geris, kaip rodo pats veikalo pavadinimas, užduoda klausimą apie 
būties ir laiko santykius. Nuo čia prasideda ir Heideggerio pole- 
mika su pagrindinėmis tradicinėmis metafizikos prielaidomis. Hei- 
deggerio dėmesio centre — žmogaus egzistencija. Heideggeris ra- 
šo: „Pačią būtį, su kuria štai-būtis (Dasein) gali vienaip ar kitaip 
sietis ir visuomet kokiu nors būdu siejasi, mes vadiname egzis- 
tencija“.* 

Susidomėjęs egzistencija, Heideggeris pradeda bandymą po- 
zityviai suprasti nedaiktiško subjekto būtį. Jis ne kartą yra pabrė- 
žęs, kad žmogaus ir būties santykiai yra migloti. Būtis ne tik kad 
nėra ir negali būti pažinimo objektas, bet ji išvis nėra įsivaizduo- 
jama, suobjektinama. Ontologinis skirtumas - tai sąvoka, rodanti 
vieną iš pirmųjų lemiamų žingsnių būties nušvietimo ir suvokimo 
kryptimi. Ontologinio skirtumo sąvoka Heideggeris pažymi skir- 
tumą tarp buvinio ir būties (arba, kitais žodžiais tariant, to, kas 
ontiška ir ontologiška). Heideggeris pasinaudoja šia sąvoka feno- 
menologinei ontologijai sukurti. Kartu jis kelia klausimą apie būtį 
ir laiką tam tikros patirties, kitaip tariant, egzistencinės patirties 

aspektu. Žmogus įstengia pakelti egzistencijos ribotumą, jos baig- 
tinumą. 

Ne kartą pasigirsta mintis, kad Heideggerio veikale „Būtis ir 
laikas“ atsispindi tragiška Pirmojo pasaulinio karo patirtis. Egzis- 
tencija mirties akivaizdoje verčia skaudžiau pajusti laiką ir istori- 
ją. Laiko pajautimo patirtis egzistencijos sampratoje skatina iš naujo 
pervertinti visa, kas gyva, kas atsirado. Egzistencija kaip proble- 
ma, atsiskleidžianti būties ir buvinio ontologinio skirtumo plot- 
mėje, skatina Heideggerį sugrįžti prie filosofijos pagrindų arba pra- 
dų ir nagrinėti būties ir laiko santykį. 

Heideggerio įsitikinimu, ontologinio skirtumo sąvoka galėtų 
atlikti tą patį uždavinį, kurį Husserlis siejo su ,,samones intencio- 
nalumo“ sąvoka, kitaip tariant, atsisakyti subjektyvizmo ir voliun- 
tarizmo. Heideggeris sieja fenomenologiją ne su transcendenta- 
lizmo tradicija, bet su aristotelizmu, tai yra su pagrindiniu būties 
klausimu. Ontologinį skirtumą galime palyginti su skirtumu tarp 
žmogaus būties ir daiktų būties. Kartu savo vietą atranda ir skir- 
tumai tarp humanitarinių ir tiksliųjų mokslų, tarp gyvo ir negyvo, 
tarp dvasios ir gamtos, jie tampa ontologiškai reikšmingi. Domė- 
damasis ontologinio skirtumo problema ir bandydamas įsprausti 
egzistencijos problemą į ontologinės tradicijos rėmus, Heidegge- 
ris yra priverstas vis daugiau mąstyti apie šios tradicijos galimy- 
bes ir ribas. Įvertindamas nuveiktą darbą, Heideggeris reziumuo- 
ja: „Tačiau ontologinis skirtumas įvedamas ne tam, kad išspręstų 
ontologijos klausimą, bet tik todėl, kad duotų pavadinimą tam, kas 
ligi šiol nesuvokta, nūnai verčia mus abejoti visa „ontologija“, t. y. 
metafizika. Su nuoroda į ontologinį skirtumą gauna pavadinimą 
ontologijos (o kartu ir visos metafizikos) terpė ir pagrindas. Onto- 
loginio skirtumo sąvoka turi apibūdinti tai, ką privalu daryti tam 
tikrą istorinę akimirką, atsirandant poreikiui klausti apie „ontolo- 
gijos“ pagrindą ir sąlygas“?! Husserlio mokinys Oscaras Becke- 
ris teigė, kad ontologinis skirtumas vertintinas kaip struktūrinantis 

principas ir funkciniu atžvilgiu vaidinąs tą patį vaidmenį, kaip Pla- 
tono tradicijoje — idėja. 

Egzistencijos tyrinėjimo pirmajame plane atsidūrė Žmogaus 
būties laikinės charakteristikos, egzistenciškai reikšminga tapo 
ne tik štai-būtis, bet ir viskas, kas yra duota laike, — pati būtis 
pasaulyje, būtis sykiu su kitais ir t. t. Ši patirtis liudijo, kad žmo- 
gaus egzistencijos konstatavime nėra nereikšminga tai, ką žmo- 
gus daro su tuo, ko jis pats negali pakeisti. Būtis buvo atskirta nuo 
buvinio ir įgavo pozityvų turinį. Heideggeris rašo: „Ar galima bū- 
ties klausimą išnarplioti iš visų tų klausimų ir grąžinti jam pir- 
mapradę jėgą ir erdvę? Ar mes jau pernelyg tapome organizacijos, 
„skubėjimo ir gamybos marionetėmis ir nebegalime būti esmingu- 
mo, paprastumo ir pastovumo draugais, o tuo tarpu tik tokia drau- 
gyste (philia) sudaro sąlygas atsiverti esiniu!, ir iš jos išauga klau- 
simas apie būties (sophia) sąvoką — pagrindinį filosofijos 
klausimą“? 

Heideggeris atkreipia mūsų dėmesį į tai, kad egzistencijos pro- 
blemos rakto reikia ieškoti ten, kas suprantamiausia, kitaip tariant, 
būtyje. Metafizika žmogų suprato kaip anımal rational ir jo esmės 
ieškojo gebėjime pažinti. Ji niekada nesidomėjo žmogaus štai-bū- 
ties pagrindu, bet priėmė tai kaip savaime suprantamą dalyką. Pla- 
tonas buvinį padarė priklausomą nuo idėjų, viduramžiais egzis- 
tencija buvo suprantama kaip aktualybė (aciualitas), Hegelis 
interpretavo egzistenciją kaip absoliutaus subjektyvumo saviži- 
nos būdą. Metafizika visada veikė laiko atmetimo, būties užmirši- 
mo režimu. Todėl filosofija suvokė pasaulį kaip buvinių visumą, 
bet kartu pasaulis buvo padalytas ir žmogui išoriškas. Būtent to- 
kie Žmogaus ir pasaulio santykiai, kai egzistencija yra redukuota, 
o žmogus suprantamas ir tyrinėjamas kaip pažinimo objektas, ku- 
rio sąmonė atspindi pasaulį, ir apibūdina naujųjų laikų filosofiją. 

Dar „Būties ir laiko“ periodu Heideggeris užsibrėžė įveikti tra- 
dicinę subjekto sampratą ir jos atsisakyti. Šiuo laikotarpiu tai pir- 
miausia buvo diskusija su Husserliu ir neokantininkais, o diskusi- 

jos dėmesio centre buvo klausimas apie mąstymo subjektą, apie 
sąmonę. Skirtingai nuo Husserlio, Heideggeris stengėsi nagrinė- 
ti konstitucijos problemą metafizikos kontekste. Jis teigė, jog šių 
dienų pažinimo teorijos ir logikos pagrindinės sąvokos — subjek- 
tas/objektas; imanencija/transcendencija — yra kilusios iš materi- 
jos ir formos skirtumo. Logika nepajėgia išspręsti mąstymo pro- 
blemų, nes pagrindinis jos dėmesys yra skiriamas formai, ir tik 
čia reikia ieškoti jos laimėjimų. Logiką pačią reikia nagrinėti pla- 
tesniame, metafizikos kontekste. Taigi Heideggeris tiesos sąvoką 
aiškina ne diskursyvaus mąstymo, bet platesniame - kultūros ir 
istorijos — kontekste. Subjekto pakraipa į diskursyvią, teorinę va- 
gą anaiptol ne vienintelė; maža to, būtent laikinė būtis sąlygoja jo 
kategorijų visumą. 

Heideggerio Dasein sąvoka yra savotiškas paminklas jo ban- 
dymams atsiriboti nuo tradicinės subjekto sampratos, kitaip ta- 
riant, nuo naujųjų laikų racionalistinės filosofijos. Tai, kaip sunku 
yra daryti posūkį tolyn nuo tradicijos, sąlygojančios požiūrį, rodo 
Dasein vertimai. Filosofinėje literatūroje (rusų, anglų kalbomis) 
matome keletą nuomonių, kaip versti šią sąvoką. Vienas iš varian- 
tų — versti Dasein kaip „būtis-sąmonė“, kitu atveju akcentas krin- 
ta ant „Žmogaus būties“. Panašios vertimo patirties esama ir kito- 
se kalbose. Šiandien dažnai į anglų kalbą Dasein neverčiamas. 

Dasein yra Heideggerio mėginimas atsiriboti nuo subjekto kaip 
pažinimo ir veiklos centro išorinio pasaulio, realybės atžvilgiu, kaip 
priešingo jam. Tai žingsnis tolyn nuo savimonės, subjekto pozici- 
jos ir kartu nuo Descartes'o sukurtos naujųjų laikų filosofijos tra- 
dicijos. Tiesa, vėliau Heideggeris įsitikina, kad Dasein analizė dar 
pernelyg glaudžiai susijusi su naujųjų laikų filosofijos prielaido- 
mis ir kad jos padedamam neįmanoma pasiekti radikalaus būties 
ir pasaulio sampratos pasikeitimo, todėl atsisako šios sąvokos. 

Dasein sąvoka Heideggeris bando atsiriboti nuo subjektyviz- 
mo ir voliuntarizmo, neišvengiamai lydinčio būties pavertimą te- 
orinio pažinimo objektu. Dėmesio centru paversdama pažinimą ir 

refleksiją, filosofija paliko nuošalyje, užmiršo buvinio būties klau- 
simą. Tuo tarpu su Dasein pasaulis įgyja naują statusą, jis nebeap- 
rašomas kaip kažkas transcendentiška: pasaulio esmę apibūdina 
ne mokslinis objektyvumas, bet tik ryšys su Dasein. Heideggeris 
mano, kad išsaugant subjekto-objekto perskyrą Husserliui nepa- 
vyko įžvelgti tikrosios intencionalumo reikšmės, o kartu adekva- 
čiai suformuluoti egzistencijos problemos. Akcentuodamas paži- 
nimą, teorinę veiklą, Husserlis iškreipiąs Žmogaus ir pasaulio 
santykius; taip patvirtinamas tradicinis metafizinis požiūris. 

Dasein apibrėžimuose nebėra išlikę vidaus ir išorės priešprie- 
šos, o pirmajame plane atsiduria praktiniai žmogaus ir pasaulio 
sąsajos aspektai. Dasein ir laiko santykiuose išryškėja tai, kad eg- 
zistencija atsiranda pasaulyje ir keičiasi laike, jai suprasti yra svar- 
būs laikini, negrįžtami, galimi dalykai. Heideggeris nurodo daug 
egzistenciją apibūdinančių laiko santykių, atskleidžia vis naujus 
ateities, praeities, dabarties tarpusavio santykių, jų sąveikos niu- 
ansus. Plėtodamas Dasein sampratą Heideggeris bando apibūdin- 
ti tai, kas liko nepastebėta visoje Vakarų filosofijoje nuo pat Plato- 
no, - egzistencija žmogui neduodama kaip jau įvykusi, gatava, 
užbaigta, nebepakeičiama, ji lieka atvira. Dabartis, kuri buvo ir lie- 
ka esmingiausia egzistencijos artikuliacija, pati yra laikinių santy- 
kių sampyna. 

Dasein egzistencinė analizė būdinga Heideggerio mąstytojo 
biografijos fenomenologines ontologijos tarpsniui: jis atsiriboja nuo 
Husserlio fenomenologijos sampratos ir kritikuoja jo subjektyviz- 
mą. Naujųjų laikų subjektyvizmui būdinga formos ir materijos 
priešstata, pasireiškianti tuo, kad pamirštamas skirtumas tarp to, 
kas ontiška ir kas istoriška. Heideggeris sako, kad diskursyvus 
mąstymas skaičiuoja, o ne mąsto, nemastyma siedamas su savitu 
laiko interpretavimu, būdingu ir mokslinei, ir kasdieninei sąmo- 
nei. Šį laiko suvokimą Heideggeris vadina vulgariu, o jo paliudiji- 
mą randa ir Aristotelio, ir Hegelio filosofijoje.” 

Vulgarioji samprata traktuoja laiką kaip „dabar“ momentų se- 
ką; jiems nebūdingi jokie tarpusavio santykiai, jie nedatuojami ir 
neturi savarankiškos reikšmės. Tobuliausiai šią laiko interpreta- 
ciją išreiškia matematinis gamtamokslis. Tačiau, kaip ir Nietzsche, 
Heideggeris naujųjų laikų filosofijos laimėjimus aiškina platoniz- 
mo dominavimu. Mąstymas metatiziškai grūdinasi tada, kai buvi- 
nio būtis suprantama kaip idėja: laiko patirtis siejama su virSjusli- 
ne amžinybe. Kartu filosofija virsta monologu - „sielos pokalbiu 
su savimi pačia“. 

Greitejant egzistencijos ritmui, dvasios žmogus nebesugeba 
rasti atsakymo į naujųjų laikų keliamas problemas — ne pažinimo, 
bet veikiau pasirinkimo problemas. XX a. filosofinės minties cen- 
tre vis aštriau iškyla netarpiškumo, spontaniškumo, tikrumo klau- 
simas. Tai, kas Rytų meditacinėje praktikoje išliko kaip natūralu ir 
savaime suprantama Žmogaus ir pasaulio santykiuose, racionalis- 
tinėje Vakarų kultūroje tapo problemiška. 

Naujųjų laikų filosofijoje pasaulio ir žmogaus santykiai spren- 
džiami subjekto-objekto priešstatos sąlygomis: pasaulis virsta pa- 
žinimo siekiančio subjekto funkcija. Žmogus save realizuoja kaip 
pažinimo subjektą, išsaugodamas teorinį požiūrį į pasaulį. Žmo- 
gus yra atskaitos taškas, todėl pasaulis priklauso nuo formos, kuri 
yra duota sąmonėje. Teorinis pažinimas arba mokslas sukelia žmo- 
gui įsitikinimą saugiu, savyje uždarų buvinių pasauliu, kuriame 
tragišką netikėtumą reikia laikyti pažinimo proceso klaida. Žino- 
ma, jau XIX a. racionalizmo kritikai, o juolab XX a. mąstytojai, rem- 
damiesi tragiška patirtimi, kaskart vis įtikinamiau parodo tokio 
atsiribojimo vienpusiškumą ir neleistinuma. Mokslas ir į jį orien- 
tuota filosofija kalba apie supaprastintą fizikos, astronomijos pa- 
saulį, kuriame nėra tragiško atvirumo ir neapibrėžtumo. Ne veltui 
tokia pasaulio samprata gana dažnai palyginama su žaidimu stiklo 
karoliukais. Heideggerio atradimo esmė, iš kurios vėliau išauga 
fenomenologijos, naujųjų laikų racionalizmo ir apskritai visos me- 
tafizinės tradicijos kritika, yra ta, kad žmogus su pasauliu yra su- 

sijęs netarpiškiau, negu tai atsispindi moksliniame pažinime 1r fi- 
losofinėje teorinėje mąstysenoje. Žmogus pats yra egzistencijos 
pamatas, egzistencijos dėka žmogus šį netarpiškumą išgyvena ir 
supranta. 

Kartezinę pasaulio sampratą Heideggeris bando papildyti fak- 
tiškumo hermeneutika, įveikdamas tariamąjį sąvokos aiškumą są- 
monės slinktyje į savimonės akivaizdumą kaip bet kurių vaizdinių 
garantijos pagrindą. Mąstymo ir sąvokos santykiai yra pasikeitę. 
Įvertindamas Heideggerio veiklą, Gadameris rašo: „Heideggerio 
naujųjų laikų subjektyvizmo kritikoje man atrodo vaisinga tai, kad 
čia atsiveria tikrosios galimybės laikinei būties interpretacijai. Bū- 
ties interpretacija, turint omenyje laiko sąlygas, nereiškia, kaip ji 
vis dar neteisingai suprantama, kad būtis tokiu būdu radikaliai „lai- 
kėja“, kad į ją jau nebegalima žiūrėti kaip į visuotinę arba amžiną 
todėl, kad ji įgyja savo laiką ir savo ateitį. Jei tokia nuomonė būtų 
teisinga, tai apie subjektyvizmo kritiką ir įveikimą nebūtų nė kal- 
bos, viskas būtų redukuota į „egzistencialistinę“ kolektyvinės at- 
eities numatymo galimybę. Filosofijos problema, apie kurią čia kal- 
bame, pati yra nukreipta prieš subjektyvizmą. Šis atsiduria dėmesio 
centre tik todėl, kad atsiskleistų jo problemiškumas. Filosofijos 
problematika susijusi su klausimu apie savimonės būtį. Pats klau- 
simas iš esmės praplečia savimonės ribas. Atskleisdama jo paslėptą 
pagrindą - laiką, filosofija nereklamuoja aklo prisirišimo, būdingo 
nihilistinei nevilčiai, bet tik atskleidžia sau ligi tol nesuvoktą pa- 
tirtų, kuri pranoksta subjektyvųjį mąstymo pagrindą ir kurią Hei- 
deggeris vadina būtimi“.** 

Diskursyvus mąstymas neužklausia sąvokoje slypinčios isto- 
rijos, todėl, siekdamas vienareikšmiškumo ir atitikimo tiesai, jis 
pamiršta savo laikiškąjį sąlygotumą. Tai leidžia Heideggeriui teig- 
ti, kad mokslas ir filosofija, veikdami diskursyvaus mąstymo reži- 
mu, iš esmės nemasto. Metafizikos istorija — tai nemastymo isto- 
rija. Į mūsų dienų technologinę visuomenę galima žiūrėti kaip į 
ryškiausią metafizinės tradicijos išraišką. Heideggeris rašo: „Visa 

metafizika, neišskiriant nė jos antipodo — pozityvizmo, šneka Pla- 
tono kalba. Jo mąstymo pamatinis žodis, t. y. esinio būties išraiška 
yra eidos, idea: išvaizda, per kurią esinys parodo save patį. Tačiau 
išvaizda yra esaties būdas“.?* 

Metafizikos sąvoka Heideggeris aprėpia ištisą mąstymo isto- 
rijos epochą. Diskursyvus mąstymas mąsto laiką kaip turinį, jis 
neklausinėja laiko esmės. Heideggeris rašo: „Jei mums reikia api- 
būdinti laiką vadovaujantis dabartimi, dabartį suprantame kaip „da- 
bar“, skirtingai nuo praėjusio „nebe dabar“ ir ateities „dar ne da- 
bar“. Tačiau dabartis reiškia ir dalyvavimą (Anwesenheit). Bet mes 
neprate laikui būdingą savastį (Eigenes) suprasti vadovaudamiesi 
dabartimi kaip akivaizda. Veikiau laikas — dabarties, praeities ir 
ateities visuma — yra įsivaizduojamas vadovaujantis „dabar“. Dar 
Aristotelis sakė, kad laikas yra tai, kas dalyvauja čia pat, tai — kas- 
kartinis „dabar“ .*9 

Metafizinėje tradicijoje, mąstančioje viršjusliškumo-juslišku- 
mo priešybės ribose, mąstantis subjektas juslinį pradą daro paval- 
dų viršjusliniam arba sąvokai: laikas tyrinėjamas formos, vaizdi- 
nio, apskaičiavimo požiūriu. Metafizinis poZiüris lieka nejveiktas 
ir tuomet, jei antjuslinis pradas redukuojamas į juslinį ir į viską 
žvelgiama iš juslinio prado pozicijų. Heideggeris mano, kad meta- 
fizinis požiūris realizuojasi sukuriant Vakarų technologinį viešpa- 
tavimą planetoje: technologinėje srityje pasaulis apskaičiuojamas 
ir paverčiamas vaizdiniais. Tai nėra klaidinga, tačiau, Heideggerio 
nuomone, į pasaulį reikia žiūrėti kur kas plačiau: mes esame jo 
esmės dalis, nors žmogus yra praradęs šį paprastą ryšį. 

Diskursyvus mąstymas neatskleidžia šio ryšio: pasaulis, su ku- 
riuo mus supažindina diskursyvus mąstymas, yra visiems ben- 
dras, apskaičiuojamas, nualintas ne-pasaulis. Heideggeris pabrė- 
Zia, kad šio pasaulio nejaukumą, prie kurio einame plintant naujųjų 
laikų subjektyvizmui, pažinojo jau Hegelis ir Marxas. Tai susveti- 
méjimo problema, kurią spręsdamas Marxas įžvelgė žmogaus esy- 
bės griūtį. 

Technika nėra atsitiktinumas Vakarų istorijoje: pirmiausia tai 
forma, kuria išsiskleidžia turinys; antra, ji reiškia būties tiesos už- 
marštį. Technika yra kilusi iš graikų technė ir priklauso metafizi- 
kos istorijai. Materializmas, technikos pažanga apibūdina mūsų epo- 
chą. Vakarų mąstymas, būdamas metafizinis, nepajėgia suvokti to, 
kas vyksta, jis atsilieka, palieka žmogų neišsiaiškinusį jo paties 
prigimties, tuo pat metu suteikdamas jam galią valdyti pasaulį. 
Metafizinis mąstymas niekada nesidomėjo žmogui esminiais klau- 
simais, o dabar vis dažniau susiduriame su gyvenimo absurdu, jau- 
čiame egzistencijos prasmės trūkumą. 

Laiške „Apie humanizmą“ Heideggeris rašo, kad metafizikos 
istorijoje retai galima atrasti žmogaus tikrosios esmės suvokimą. 
Pastaroji glūdi jo egzistencijoje kaip gebėjimas dalyvauti būties 
tiesos atradime. Žmogaus esmė, tiesą sakant, dar nė nėra suvok- 
ta, nes metafizinis mąstymas žmogų suprato kaip antjuslinio ir 
juslinio pradų priešybę, kitaip tariant, kaip animal rationale. Taigi 
metafizika nieko nežino apie tikruosius žmogaus egzistencijos aki- 
račius. Todėl netenka stebėtis, kad humanizmas šiandien išgyve- 
na krizę: mąstydamas apie žmogų humanizmas niekada nemąstė 
jo būties tiesos, jis visada žmogaus egzistenciją laikė priklausoma 
nuo metafizines žmogaus esmės sąvokos, t. y. animal rationale. 
Heideggeris atsiriboja ir nuo romėnų, ir nuo renesansinio, ir nuo 
egzistencialistinio humanizmo, mėgindamas atsikratyti jiems bū- 
dingų priešybių (pvz., homo humanus / homo barbarus; essentia / 
existentia ir kt.), kad atrastų netarpiškesnį ryšį tarp žmogaus eg- 
zistencijos ir būties tiesos. Heideggerio nuomone, mąstydama apie 
žmogų, filosofija darosi antropologinė, supranta jį subjektyvistiš- 
kai, neatskleisdama ekstatinio egzistencijos pobūdžio. 

Heideggeris be paliovos kartoja, kad Žmogaus egzistenciją rei- 
kia atskleisti per jos būties esmingumą. Visa ligšiolinė istorija ro- 
do, kad tik retkarčiais blykstelėdavo nuovoka apie tokį žmogiško- 
sios egzistencijos supratimą; tačiau ji visada išblėsdavo Vakarų 
metafizikai būdingame būties užmiršime. Jau trečiojo dešimtme- 

čio paskaitose Heideggeris sakė, kad reikia skirti dvi psichologi- 
jos sąvokos reikšmes: pirma, tai gamtos mokslas, kurio objektas 
yra žmogus; antra, tai mokslas apie žmogaus egzistenciją. Tačiau 
šiandien esame liudininkai to, kaip psichologija praranda net šį 
dvireikšmiškumą, jos tyrinėjimo ribos tampa vis neaiškesnės. At- 
skaitos tašku laikydamas filosofinių disciplinų padalijimą į logiką, 
fiziką ir etiką, Heideggeris teigia, kad pagal šį senąjį padalijimą 
psichologiją reikėtų priskirti prie fizikos arba mokslo apie pasaulį. 
Bet ir tai nepadeda šiandien nusakyti psichologijos vietą ir užda- 
vinius. Heideggeris rašo: „<...> šiandien psichologijai būdingas 
chaotiškas vystymasis yra tik vidinio šių dienų egzistencijos Zlu- 
gimo žymė. Suprantama, kad substanciškumas mūsų dienų egzis- 
tencijoje yra tik paties sielos pažinimo uždavinys, bet galiausiai 
šis pažinimas įgrysta. Jei toliau kalbame apie psichologiją, tai pri- 
valome visiškai išsiaiškinti, kad iš tiesų nežinome, kas ji yra“?" 

Savo ruožtu laiške „Apie humanizmą“ filosofijos išskaidymą į 
logiką, fiziką ir etiką jis saisto su Platono Akademija ir vadina moks- 
lo pradžia. Pasak Heideggerio, tai esminis įvykis, nes „šitaip su- 
prastos filosofijos dėka atsiranda mokslas, tačiau išnyksta mąsty- 
mas“.?* Heideggeriui tatai reiškia, kad mintis tampa techniška, 
išmokoma. Tačiau, pasak jo, mąstytojai, kurie dar nepažįsta logi- 
kos, anaiptol nemasto alogiškai, bet priartėja prie būties tiesos 
atradimo. Šių mąstytojų veiklos dėka egzistencijos tiesa gali atsi- 
skleisti, tuo tarpu mūsų dienų formaliosios logikos procedūros ne- 
garantuoja šios esminės mąstymo galimybės. 

Šį atsiskleidimą galima pamatyti pasitelkus poetinį žodį. Hei- 
deggeriui žmogaus protas yra antraeilis, palyginti su kalbos pa- 
sauliu. Poetas - mūzų įkvėptasis, jis atstovauja kosmoso sąryšiui 
ir harmonijai, kurie daro galimą pradinę tvarką žmogaus pasauly- 
je, atribodami jį nuo visko, kas atsitiktina ir subjektyvu. Klausyda- 
mas dievų, poetas sugeba įveikti reiškinių chaosą. 

Vis dėlto Heideggeris nebėga nuo metafizinės tradicijos į ira- 
cionalų poezijos pasaulį. Pačiame mąstyme, jo artume būčiai, ga- 

limybėje atverti paprastumo paliudijimo plotmes, ieškotina tos jė- 
gos, kuri leidžia filosofiniam mąstymui būti griežtesniam ir nuo- 
seklesniam už techniškai ištobulintą mąstymą. Tokiame masty- 
me Heideggeris ieško atramos taško visiems „-1zmams“, 
„epistemoms“, „-logijoms“ įveikti, t. y. įveikti tiems technologi- 
zuotiems mąstymo būdams, kuriuos mąstymas reprodukuoja ne- 
atskleisdamas būties permainingos esmės. 

Etikai, kuri yra pasiklydusi tarp įvairių koncepcijų ir nesugeba 
atsakyti į patį svarbiausią žmogaus egzistencijai klausimą: „ką reiš- 
kia būti, ką reiškia būti tuo, kuo esi“, Heideggeris priešpriešina 
Herakleito mintį apie etosa. Herakleitas ne metafizikas, bet mas- 
tytojas, kuris mąsto esmingiau, negu tai įmanoma sąvokų padeda- 
mam, kuris žino šį tą daugiau apie mąstymo pradmenis. Heideg- 
geris remiasi Aristotelio liudijimu apie Herakleitą: svetimšaliai 
atvykę pas Herakleitą, nes buvo girdėję jį esant iškilų mąstytoją. 
Aptikę jį besišildantį prie krosnies, keliauninkai nusivylę. Čia nė- 
ra nieko neįprasto, Herakleito būstas atrodo kuklus, jis pats nė 
kiek neprimena mąstytojo, o tik paprasčiausią sužvarbusį žmogų. 
Herakleitas, matydamas jų nusivylimą, taria: „Ir šičia yra dievai“. 
Heideggeris pabrėžia, kad mąstytojo misija yra pasakyti tai, kas 
esminga, šiuo atveju — nurodyti tai, kad ir paprasčiausioje situaci- 
joje esama vietos, kur atsiskleidžia dievybė. 

Heideggeriui nepriimtinas filosofijos logizavimas ir mokslo ide- 
alo susiejimas su matematika, siekimas paversti matematinę lo- 
giką pavyzdžiu filosofiniam pažinimui. Jo manymu, pačiai mate- 
matikai yra neaiškūs jos pagrindiniai principai, taigi nėra jokio 
pagrindo ieškoti joje mokslo griežtumo pavyzdžio. Kritiškas Hei- 
deggerio požiūris į matematiką ir logiką siejamas su jo būties sam- 
prata. Žmogaus egzistencijai prasmę gali suteikti tik mąstančiojo 
pažiūra į būtį. Bet pradėti mąstyti, tiesiog mąstyti nėra paprasta. 
Manoma, kad remiantis logika galima mąstyti, kad taikant metodą 
seksis ir mąstymas. Tačiau nei logika, nei metodologija, nei moks- 
las nepajėgia atskleisti būties tiesos. Būties tiesa - įvykis, nepri- 

klausantis nuo žmogaus ir rizikingas, tai jo egzistencijos dalis. Pa- 
našiai nei meno teorija, nei literatūros istorija negali garantuoti 
dalyvavimo mene ir literatūroje. Logika, metodologija ir mokslas 
veikia esant jau atrastos tiesos garantijoms, kurių mąstymas ne- 
turi; kaip ir meninė kūryba, jis turi kaskart iš naujo paliudyti savo 
dalyvavimą. Senovės mąstytojams subjektyvizmo neprikiši, tik- 
roves tyrinėjimas idėjų perspektyvoje — ne Platono užgaida. Ta- 
čiau mūsų laikais, laikantis nuomonės, kad gamta yra apskaičiuo- 
jama santykių sistema, ir kartu pasiliekant teisingų teiginių sferoje, 
ir, beje, neabejotinai pasiekiant rezultatų, mums gresia tai, jog „bū- 
tent dėl šių laimėjimų atsiras pavojus, kad tiesa išslys mums 18$ 
rankų pačiame šio teisingumo centre", 

Laiške „Apie humanizmą“ Heideggeris mąstymą prilygina nuo- 
tykiui (une aventure), tačiau šiame prancūziškame žodyje jis įžvel- 
gia ne tik rizikingo, galinčio pasibaigti nesėkme sumanymo reikš- 
me, bet ir mąstymo atitikimą būties kaip atėjimo, įvykio esmei. 
„Technikos klausime“ jis rašo: „Šis kelias yra mąstymo kelias. Vi- 
si mąstymo keliai daugiau ar mažiau akivaizdžiai neįprastai nusi- 
driekia per kalbą“.“ 

Kalbos temą Heideggeris nagrinėja ryšium su logika, bet, pa- 
sak jo, kalba su būtimi yra susijusi daug esmingiau, tiesiogiškiau, 
intymiau. Tai nereiškia, kad kalbą reikėtų suprasti kaip iracionalią 
ir alogišką, veikiau Heideggeris bando atskleisti kūrybinę kalbos 
prigimtį, nepasiduodamas formalizacijos tendencijoms, kalbos ta- 
patinimui su objektu, aktualybe. Kad to išvengtų, Heideggeris at- 
siriboja ir nuo mokslinės, ir nuo kasdieniškos kalbos, nuo kalbos 
filosofijos, logikos, gramatikos — sričių, kuriose kalba nususina- 
ma. Iš pirmo žvilgsnio į akis krinta prieštaravimas tarp mąstymo- 
-nemąstymo ir kalbėjimo-plepėjimo. Mąstymas tapo techniškas, 
o kalba - subjektyvi. Technikos epochoje žmogus labiau negu bet 
kada jaučia poreikį žodžiui, kuris atskleistų esmę 1r įtvirtintų šven- 
tenybe. Darbą, skirtą Stefano Georges eilėraščiui, Heideggeris bai- 
gia šitaip: „Tas pats žodis logos kaip Žinios žodis kartu yra ir būties 

žodis, t. y. štai-buvinio būties žodis. Žinia ir būtis, žodis ir daiktas 
tam tikru nepridengtu, beveik neapmastytu ir nepažintu būdu pri- 
klauso vienas kitam. Kiekviena esminė kalba įsiklauso į šį Žinios 
ir būties, žodžio ir daikto atitikimą. Abu - poezija ir mąstymas - iš 
esmės yra vienintelė žinia; abu priklausydami žodžio paslapčiai, 
kuri labiausiai verta apmąstymų, jie kartu yra giminingi vienas 
kitam“! 

Taigi Heideggeris parodo, kad, be racionalaus pagrindo, egzis- 
tuoja pirmapradiškesnė, gilesnė, intymesnė nepaslėptis. Tiesa at- 
skleidžia tai, kas yra. Tačiau mąstytojo žodyje ji pasirodo ne kaip 
logikos problema (adeguatio), bet kaip išryškinimo, atskleidimo 
(fainesta1) problema. Prie būties tiesos artėjame per egzistencijos 
patirtį. 

Su mąstymu Heideggeris sieja viltis įtvirtinti žmogaus vertą 
santykį su technika. Nonnt to pasiekti, reikia surasti žmogaus vertą 
santykį su savo egzistencija, kitaip tariant, įveikti metafizinį mąs- 
tyma. Tatai reiškia įveikti modernybės esmę. Esminis mąstymas - 
būties mąstymas, kuris nebebando ieškoti buvinio būties papildy- 
mo ir nebesiejamas nei su ontologija, nei su metafizika. Jis pri- 
klauso būties istorijai: žmogaus egzistencija tik tada tobuliausiai 
suskambės, kai nebebus priklausoma nuo metafizinės epochos, 
net ir nuo būties kaip įvykio. Šitaip Heideggeris pažymi galimą 
mąstymo sąsają su tokia erdvės ir laiko samprata, kurios pirmaja- 
me plane yra nebe „dabar“, bet erdvėlaikis: „Nebūtis niekada ne- 
ra niekas, panašiai kaip kad ji nėra niekas objekto prasme; ji yra 
pati būtis, kurios tiesai save patiki žmogus, kai jis įveikia savyje 
subjektą, t. y. kai jis buvinio nebesuvokia kaip objekto“. Heideg- 
geris teikia pirmenybę mąstymo veiklai: kaip tik jame reikia 1eš- 
koti Žmogaus esmės pokyčio. Minties griežtumas glūdi anaiptol 
ne refleksijoje, bet ten, kur „žodis nėra praradęs būties grynosios 
stichijos“®. Žmogaus laisvė prasideda nuo sugebėjimo įveikti in- 
strumentinę technikos sampratą ir mąstyti esmingą būtį. Heideg- 
geris sako: „Svarbiausia, kad visų pirma pajustume būties esmę 

kaip iššūkį mūsų mąstymui, kad mąstydami apie ją pirmiausia ap- 
čiuopiamai suvoktume, kokiu mastu esame pašaukti išminti take- 
lio būties patirčiai ir iškirsti jo ten, kur dar niekada nevaikščiota. 
Tai mums pavyks tik tada, jei prieš užduodami klausimą, kuris 
visada atrodo pats artimiausias ir skamba atkakliai įkyriai: „Ką 
daryti?", pagalvotume kitaip: ,,Kaip pradėti mąstyti?“ Todėl kad 
mąstyti — reiškia iš tiesų veikti, jei veikla vadinamas bendradar- 
biavimas su būties esme“.“ 

Heideggeris nužymėjo kelius, kuriais einant galima išvengti 
„būties užmaršties“. Tai naujas požiūris, kuriame svarbiausia ne 
egocentriškas monologas, bet galimybė susikalbėti. Čia poetui ir 
mastytojui patikėta ieškoti žodžio, kuriuo būtų galima įvardyti tai, 
kas dar neregima. 


3. Derrida: nei „galas“, nei „pradžia“; 
filosofo atsakomybė 


„Grynos ir baprastos“ štai-būties kaip dublikato, pra- 
dinio pasikartojimo, saviafektacijos, skirtybes paslaptis. 


Jacques Derrida „Freudas ir raštijos scenovaizdis“ 


Derrida dėka filosofijoje tapo įmanomas pokalbis, vykstantis 
ties to paties ir kito, gyvo ir negyvo, čia-esančio ir čia-nesančio, 
ousia ir grammos riba. Naudojantis jo paties metafora, galima sa- 
kyti, kad mūsų laikais (turima galvoje paskutinieji dešimtmečiai) 
tampa aišku, jog išnyko ne tik atstumai erdvėje, pasidarė abejotini 
ir nuotoliai laike. Raštijos užtikrinama komunikacija suartina gy- 
vas ir mirusias civilizacijas. Kartu raštas, o ne išgyvenimas ar gy- 
vas žodis tampa lemiamu veiksniu, suteikiančiu vienokį ar kitokį 
pavidalą nūdienos egzistencijai. Rašto, naujų informacijos techni- 
kų, kibernetinės erdvės dėka pasaulis jau nesuvokiamas kaip pa- 
saulėžiūra ir neberedukuojamas nei į objektą, nei į idėjų vienovę. 
Pasaulis virsta komunikacinės praktikos, decentruoto subjekty- 
vumo ir pliuralios egzistencinės erdvės problema. 

Derrida dažnai priekaištaujama dėl nihilizmo, liberalizmo, po- 
litinio ir etinio neatsakingumo. Jis laikomas filosofijos disidentu, 
nurodančiu ribas tarp filosofijos ir literatūros; jis prisimenamas 
kalbant apie subjekto „mirtį“, filosofijos „mirtį“, žmogaus „galą“. 
Derrida žinomas kaip europocentrizmo, chronocentrizmo, falocen- 
trizmo, fonocentrizmo, antropocentrizmo, kitaip tariant, logocen- 
trizmo kritikas. Daug kas į jį nežiūri rimtai ir apibūdina kaip skan- 
dalingą asmenybę, dažnai keliančią neapykantą. Kai kurie autoriai 
kalba apie „deridizmą“, siedami jį su įvairiomis post-išraiškomis 
(pavyzdžiui, poststruktūralizmu, postmodernizmu ir kt.), ir prie- 
kaištauja jam dėl dviprasmiškų santykių su politika. 

Įtempti Derrida santykiai ir su akademine filosofija. Jie tary- 
tum užbaigia jau seniai trunkantį persiorientavimą į universiteto 
kritiką, kurią pradėjo Schopenhaueris, Nietzsche ir tęsė Heideg- 
geris. Derrida tekstai — tai dar vienas bandymas susisteminti kri- 
tinius impulsus, nukreiptus ir prieš švietimo filosofiją, ir prieš aka- 
deminės tradicijos pradininką Platoną. Emmanuelis Lėvinas, 
rašydamas apie Derrida, klausia: „Ar Derrida veikla nenubrėžia 
Vakarų mąstymo raidoje demarkacinės linijos, panašios į kantiš- 
kaja, kuri atskyrė kritinę filosofiją nuo dogmatizmo? Filosofijos 
istorija, galimas daiktas, yra ne kas kita, kaip vis platesnis tų sun- 
kumų, su kuriais tenka susidurti mąstymui, suvokimas“ .“* 

Derrida priskirtinas prie prieštaringiausių šių dienų filosofų. 
Ne vien jis pats daug kuo abejoja ir nepasitiki; nepasitikima vis- 
kuo, kas su juo siejasi. Ne veltui viename žurnalo Spiegel straips- 
nyje šmaikščiai aptariamas sąvokos Gift (vokiškai — „nuodas“, „do- 
vana“) daugiareikšmiškumas Derrida darbuose; jie interpretuojami 
arba kaip dvasios nuodai, arba kaip dvasios dovana jaunimui. Toks 
požiūris į Derrida gana būdingas: madinga ir žavėtis jo filosofija, ir 
Ja peikti. 

Nevienareikšmiškumas būdingas paties Derrida filosofavimui. 
Jis keičia nuomonę apie mąstymo sąlygas, apie santykius tarp skai- 
tymo ir rašymo. Derrida paverčia reliatyvia bet kokią Aš sampra- 
tą. Kolegos ir bendraminčiai pripažįsta, kad apie jį „neįmanoma 
rašyti“. Jeanas Lucas Nancy, aptardamas Derrida veikalų rinki- 
nį, pasinaudoja iš jo paties skolintu palyginimu su elipse: elipsė 
visada yra nutolimas nuo centro, ji niekada nėra sugrįžimas ir 
tapatybė. Dabartinė technologija leidžia ir palaiko būdravimą ties 
riba, todėl šia prasme Derrida tikrai yra šių laikų filosofas. Po jo 
ekscentriškomis eskapadomis, nukreiptomis prieš bet kokias ta- 
patybes (taip pat ir prieš knygą, kaip būdingą Vakarų hierarchi- 
nio mąstymo liudijimą), galima įžvelgti pastangas apčiuopti gy- 
vuosius centrus, kurie leistų suvokti subjektyvios laisvės ir 
atsakomybės ribas. 

Heideggeris naujai iškėlė subjekto klausimą graikų kalbos pa- 
tirties perspektyvoje, o Derrida, remdamasis subjekto kritika Hei- 
deggerio, Nietzsche's, Freudo ir kitų veikaluose, iškelia jį raštijos 
istorijos perspektyvoje. Ši perspektyva ne tik neleidžia atskirti 
subjekto nuo objekto, ji keičia akcentus ir verčia peržiūrėti skir- 
tumus tarp to, kas gyva ir negyva. Tokioje perspektyvoje bet koks 
pokalbis apie subjektą (netgi pabrėžiant pliuralumo, decentravi- 
mo momentus) tampa rizikingas. Kalbant apie Heideggerį dar ga- 
lima nurodyti jo pastangas filosofijos metodo (methodos) sąvoka 
atnaujinti gyvenimo kelio reikšmę, mąstytojo egzistenciją suprasti 
kaip taką į būties tiesą, o Derrida atveju įmanoma tik duoti užuo- 
miną grafiniam aplinkinio kelio pavaizdavimui tekstų labirintuo- 
se. Derrida filosofinė biografija aiškinama kaip aplinkinio kelio pa- 
ieška, kurios galimybę ir rezultatus sąlygoja Europos metafizikos 
tradicija. Tam tikrą pagrindą turi pažiūros į Derrida mokymą kaip 
į modernybę ir tradicijos santykių pabaigą. Ne veltui Jurgenas Ha- 
bermasas, rašydamas apie modernybe ir įtraukdamas ją į postmo- 
dernybės filosofinį diskursą, vieną iš skyrių pavadina taip: „Ana- 
pus sulaikintos pradžios filosofijos: Derrida“.“ 

Įdomus ir kitas momentas: Platonas „Faidre“ (264C) liepia 
Sokratui palyginti kalbą su gyvu organizmu. Paralelių tarp logo- 
so ir gyvos esybės harmonijos, besiremiančių kosmoso raciona- 
lumu ir lemiančių hierarchinę tvarką, Derrida nebelaiko norma- 
tyviomis. Jo apmąstymuose apie atsakomybę veikiau ieškotina 
panašumo su Anaksimandro viena į kitą pereinančiomis gyveni- 
mo ir mirties priešybėmis. Pamėginsime pasekti šio aplinkinio 
kelio grafinį piešinį. 

Per trisdešimt veiklos metų Derrida išspausdino darbų, skirtų 
įvairiausioms problemoms: septintajame dešimtmetyje — „Balsas 
ir fenomenas“, „Raštija ir skirtis“, „Apie gramatologija", aštunta- 
jame - „Filosofijos paraštės“, „Kapų varpai“, „Pozicijos“, devinta- 
jame - „Atvirlaiškis - nuo Sokrato ligi Freudo ir toliau“, „Otobiog- 
rafijos. Nietzsche's mokymas ir tikrinio daiktavardžio politika“, 

„Apie dvasią. Heideggeris ir klausimas“, dešimtajame - „Iš teisių 
į filosofiją“, „Neregio prisiminimai. Autoportretas ir kiti griuvė- 
siai“, „Kora“ ir daugelį kitų. Daug tekstų Derrida yra paskyręs 
ribiniams literatūros ir filosofijos santykiams. Jis rašė apie Paulį 
Celaną, Francois Ponge'ą, Jamesą Joyce'ą, Maunce'ą Blanchot, apie 
architektus, dailininkus ir t. t. Čia nagrinėsime tik jo „apkarpytos“ 
metafizikos perspektyvą. 

Sekdamas Lėvinu, Derrida ne kartą pabrėždavo, kad jo filoso- 
fija visiškai priklauso nuo Heideggerio atradimų. Iš savo kartos 
mąstytojų kaip tik jis labai daug dėmesio skyrė Husserlio fenome- 
nologijos studijoms. Pirmoji Derrida publikacija - Husserlio vei- 
kalo „Geometrijos ištakos“ vertimas, kuriam jis parašo įvadą, sa- 
vo apimtimi didesnį už Husserlio tekstą. Derrida populiarumas 
prasideda nuo Husserlio fenomenologijos analizei skirto darbo 
„Balsas ir fenomenas“. Dešimtajame dešimtmetyje išspausdina- 
mas jo ankstyvas tyrinėjimas apie genezės problemą Husserlio 
fenomenologijoje. 

Derrida disertacija, kurios jis taip ir nepabaigė ir neapgynė, 
taip pat siejasi su Husserlio fenomenologija. Po dvidešimties me- 
tų Derrida apgina publikacijų rinkinį, temos pasirinkimą paaiškin- 
damas gynimo kalboje ,, Tezes laikas: punktuacija““: ,,Apie1957-uo- 
sius metus aš paskelbiau savo pirmosios disertacijos temą, kurią 
suformulavau taip: „Literatūros objekto idealumas". Šiandien šis 
pavadinimas atrodo keistai. Toks jis atrodė 1r tada, nors galbūt kiek 
mažiau... Tačiau 1957 metų kontekste (kuris buvo daugiau vei- 
kiamas Husserlio minties negu šiandien) šis pavadinimas buvo 
suprantamesnis. Tuokart jis man reiškė būtinybę transcendenta- 
linės fenomenologijos metodą priverstinai pajungti naujos litera- 
tūros teorijos kūrimui, tam ypatingam, idealiam objektui, koks yra 
literatūros objektas...““ Ten pat Derrida apibūdina savo domėji- 
mosi objektą: „<...> literatūra, raštija, kurią vadiname literatūri- 
ne? Kas yra literatūra? Bet pirmiausia, ką reiškia „rašyti“? Kokiu 
būdu rašymo faktas gali daryti poveikį klausimui: „Apie ką tai?“ ir 

netgi: „Ką tai reiškia?“ Kitaip tariant, kada ir kaip tai, kas parašy- 
ta, virsta literatūra ir kas atsitinka, kai taip atsitinka? Kam už tai 
reikia dėkoti? Kas šiame procese vyksta tarp filosofijos ir literatū- 
ros, mokslo ir literatūros, politikos ir literatūros, teologijos ir lite- 
ratūros, psichoanalizės ir literatūros? Visa tai buvo įtraukta į abst- 
raktų pavadinimą, po kuriuo slepiasi šie itin aštrūs klausimai“ .“* 

Fenomenologija atvedė Derrida prie klausimų apie subjekto ir 
laiko santykius ir iškėlė pažinimo kultūrinio istorinio grindimo pro- 
blemą. Husserlio darbuose Derrida domino būtent racionalaus po- 
žiūrio radikalizavimas, pastangos suprasti galimybę. Husserlio 
„Geometrijos ištakų“ įvade randame būdingą formuluotę: „Moks- 
lo atsiribojimas nuo savo pagrindų, nuo pagrindo, ieškotino gyvy- 
bės pasaulyje, ir subjektyvių aktų, kuriais jis realizuojasi, yra bū- 
tina mokslo laimėjimų sąlyga, tačiau kartu jame glūdi objektyvaus 
susvetimėjimo grėsmė, kuri slepia nuo mūsų pradžią, padaryda- 
ma ją svetimą ir nepasiekiamą. Šis susvetimėjimas, kuris drauge 
yra ir technizacija ir kurio sąlyga yra „aukščiausio laipsnio naivu- 
mas“, būdingas už nieką negalinčiam atsakyti mokslininkui, kartu 
yra sunaikinęs mokslo ir filosofijos „didžiulį pasitikėjimą“ savimi 
ir padaręs mūsų pasaulį mums „nesuprantamą“. Sugrįžti prie iš- 
takų - reiškia atliepti (verantworten) mokslo ir filosofijos esmę, 
įgyti visišką aiškumą, būti pajėgiam atsakyti vadovaujantis mūsų 
egzistencijos Visuma“.“ 

Atsakingumo galimybės kildinimas iš skirties (différence), o ne 
to paties tapatybės, sudaro pagrindinę filosofinių Derrida ieškoji- 
mų ašį. Filosofija mums visada jau yra duota kaip tam tikra švieti- 
mo tradicija, kurion ji yra įtraukta. Privalu imtis atsakomybės už 
filosofiją, tačiau pradiniai jos impulsai gali pareikalauti ir už insti- 
tucinių rėmų išeinančio atsakymo. Todėl Derrida pateikia formu- 
lę: „Teisės į filosofiją yra ne kas kita, kaip teisės į apibrėžtą demo- 
kratijos idėją“. Jis remiasi įsitikinimu, kad bet koks istoriškai 
ribotas racionalizmas yra kritikuojamas paties racionalizmo isto- 
rijos perspektyvoje. Mėginti išeiti už metafizines tradicijos ribų 

nėra taip paprasta, kaip atversti filosofijos istorijos knygos pusla- 
pi, tai reikalauja skaityti filosofų tekstus tam tikru būdu. 

Populiariausias tokių ieškojimų apibrėžimas yra dekonstruk- 
cija, nors pats Derrida nelaiko, kad juo būtų išsakyta visa jo filoso- 
finio požiūrio esmė. Dekonstrukcija tampa populiari visame pa- 
saulyje Amerikos literatūros kritikų domėjimosi ir skaitymo dėka. 
Tai filosofinė praktika, kurią Derrida atsisako apibrėžti, tačiau sie- 
Ja su filosofo atsakomybe arba atsakomybės filosofija: „Tam nėra 
pavadinimo, bet aš jaučiu, jog kaip tik tai, ko nepajėgiame apibrėž- 
ti, reikalauja mūsų atsakomybės ir yra mūsų pašaukimas... Kai 
žinoma, kam (ar prieš ką) privalome atsakyti, kad esama įstaty- 
mų, teismo, apibrėžtų teisių, tada atsakomybė yra apribota, api- 
brezta, identifikuota. Galbūt nelengva ją prisiimti, tačiau ji yra nu- 
matoma. Radikali atsakomybė, apie kurią kalbėjau, nėra numatoma. 
Ji begalinė, nes reikalauja atsakomybės prieš tai, kas dar bus, ne- 
žinant, kas tai bus. Ji verčia mus vykti į vietovę, kurios nepažįsta- 
me. Ši atsakomybė kartu ir lengva, ir bauginanti“. 

Klausimas apie tai, kas yra dekonstrukcija, plačiai nagrinėja- 
mas. Derrida nuostata šiuo atžvilgiu aiški: dekonstrukcija yra de- 
konstrukcija. Tiesiau atsakyti neįmanoma. Tačiau giliau pažvelgę 
galime pamatyti, kad dekonstrukcija — tai bandymas ištrūkti iš ra- 
to, kuris neišvengiamai susidaro tarp metafizikos istorijos ir jos 
destrukcijos istorijos. Iš šio rato, pasak Derrida, nepajėgė išsi- 
veržti net tie, kurie buvo arčiausiai dekonstrukcijos uždavinių su- 
pratimo: Nietzsche su savo metafizikos kritika, bandymais būties 
ir tiesos sąvokas pakeisti žaidimo, interpretacijos ir ženklo sąvo- 
komis, Freudas su štai-būties (savimonės, subjekto, tapatybės) de- 
maskavimu, Heideggeris su savo metafizikos, ontoteologijos ir bū- 
ties kaip štai-būties destrukcijos programa. 

Dekonstrukcijoje skiriami du aspektai: štai-būties metafizikos 
destrukcija ir skirtybių filosofija. Dekonstrukcija apibrėžiama kaip 
bandymas mąstyme atskleisti tą struktūrą, kuri toliau gali būti ty- 
rinėjama kaip bet kurio daiktiško mąstymo pagrindas ir šaltinis, 

kaip bandymas apčiuopti ribą tarp įsivaizduojamybės ir neįsivaiz- 
duojamybės, esamybės ir nesamybės. 

Kaip suprasti štai-būtį, kuri, pasak Derrida (o jis šiuo atveju 
seka Heideggeriu), būdinga visai logocentrinei Vakarų metafizi- 
kos tradicijai? Į šį klausimą atsakyti nelengva. Pasinaudosime 
R. Boghue palyginimu, primenančiu, kad filosofai visada svajojo 
apie universalią kalbą, kuri garantuotų visišką aiškumą. Tai svajo- 
nė apie absoliučią santarvę tarp pasaulio ir kalbos: viena kalba — 
vienas pasaulis. Boghue rašo, kad ši idėja yra kilusi iš gamtos moks- 
lų tradicijos ir tebesisemia įkvėpimo iš griežtų jos dėsnių. Šios 
idėjos laimėjimus liudija visa Švietimo tradicija, tačiau seniausių 
jos šaltinių, be abejonės, reikia ieškoti Platono olos palyginime: į 
ja prasismelkianti saulės šviesa sklaido šešėlius, parodydama tai, 
kas tikra, gražu ir gera tiesioginėje štai-būtyje. 

Derrida nuomone, ši svajonė apie universalią kalbą viešpatau- 
ja Vakarų metafizikos istorijai. Nuo Platono iki Hegelio ir Heideg- 
gerio visa Vakarų istorija laikytina prasmės ieškojimų istorija, t. y. 
jos pradžia visada eksplikuojama. Prasmę eksplikuojančių pradų 
dėka (eidos, arché, telos, energia, ousia ir kt.) būtis kaskart konsta- 
tuojama kaip štai-būtis. Savo ruožtu štai-būtį naujaisiais laikais 
užtikrina mąstymą konstituojančios sąvokos: substancija, trans- 
cendentalizmas, subjektas, sąmonė, egzistencija ir kt. Pasak Der- 
rida, jai atstovauja ir Husserlio fenomenologija, nes kaip tik ji 1š- 
ryškina klausimą apie štai-būties pradžią arba santykius tarp 
sąmonės ir laiko, prezentacijos ir reprezentacijos prieštarose 1š- 
rutuliodama juos iki sisteminio aiškumo. Derrida nurodo, kad fe- 
nomenologinėje aksiomatikoje nėra ligi galo apmąstytas jos prin- 
cipu principas - intuityvizmas, absoliučią pirmenybę teikiantis 
gyvajai dabarčiai (lebendiges Gegenwart). 

Husserlio gyvosios dabarties sąvokai Derrida priešina pėdsa- 
ką, pasitelkia sąvokas, į pirmąjį planą iškeliančias ženklo sąsajos 
su laiku klausimą. Mėgindama atsisakyti bet kokių išankstinių prie- 


193 


laidų, fenomenologija sieja mąstymo ir sąmonės tapatybę su „da- 
bar“ momentu, kuris yra duotas tik idealiai. 

Filosofu pastangose atrasti idealaus akivaizdumo tašką - ache, 
kuriuo būtų galima pagrįsti filosofiją kaip mokslą, Derrida įžvelgia 
jų priklausymą štai-būties metafizikai. Husserlio veikla - tai ban- 
dymai sukurti tiesioginį ryšį tarp atskiro suvokiančio subjekto ir 
jo suvokime atrandamų universalių, idealių struktūrų. Impresija, 
suvokimas, subjektas, sąmonė, gyvoji dabartis fenomenologijoje 
pateikiami kaip idealūs filosofinės refleksijos atskaitos taškai, jos 
pradžia, pagrindas. Derrida filosofijoje toks pradžios taškas yra ne- 
įmanomas iš principo, nes arché jo nėra. Knygoje „Apie gramato- 
logija" Derrida pripažįsta, kad jo tikslas yra tiesiog atvirkščias: 
„Padaryti paslaptingu tai, kas mąstoma arba suvokiama žodžiais 
„artumas“, „tikrovė“, „štai-būtis“ (tai, kas artimiausia, esatis, da- 
lyvavimas ir t. t.) - toks šioje knygoje yra mano didžiausias sie- 
kis“.” Filosofija kaip arché troškimo hermeneutika yra metafizi- 
ka, t. y. bandymas atsakomybę padaryti pavaldžią esamybei, o ne 
nežinomybei, skirtybei, kitokybei. 

Knygos „Balsas ir fenomenas“ paantraštė - „Įvadas į ženklo 
problemą Husserlio fenomenologijoje“. Griežta ženklo samprata 
yra antroji Husserlio intuicijos principo puse. Derrida parodo, kad 
visa Husserlio fenomenologijos idėja remiasi savarankiškos reikš- 
mių sferos postulavimu, kuri egzistuotų, be to, būtų duota dar prieš 
kasdieninę kalbą ir ją pagrįstų. Ši reikšmių sfera remiasi gryna 
akivaizdumo galimybe, iš kurios pašalintas bet koks išoriškumas, 
visi induktyvüs, indikatyvūs santykiai. Tai reiškia, kad ženklas gali 
turėti tik antrinį, išvestinį vaidmenį. Derrida parodo, kaip Hus- 
serlis bando ir vis dėlto nepajėgia pasiekti būtinos izoliacijos. Hus- 
serlio mokyme apie laiko sąmonę nemąstomas toks taškas, kuris 
kaip intencionalus vienetas būtų laisvas nuo bet kokio laikiško ki- 
toniškumo. Tačiau be tokios laikiškos dabarties nesuvokiama ir 
štai-būties akivaizdumo prasmė. Antra, Husserlis nejstengia vi- 

siškai atskirti ekspresyviųjų ženklų nuo indikatyviuju ir todėl ne- 
suranda to reikšmių pagrindimo, kurio ieško. 

„Loginiuose tyrinėjimuose“ Husserlis skiria dvi ženklo sam- 
pratas: vieną jis apibrėžia kaip išraišką (Ausdriick), antra - kaip 
nuorodą (Anzeichen). Priklausomai nuo pakopos, kurioje ženklas 
užmezga ryšį su idealia prasme, Husserlis mėgina teikti pirme- 
nybę išraiškai, kaip tik joje įžvelgdamas kalbos esmę. Todėl aktu- 
aliojoje komunikacijoje skirtumai tarp ženklo kaip išraiškos ir Zen- 
klo kaip nuorodos dingsta. Husserlio analizė lieka „vienišos sielos 
gyvenimo“ rėmuose, iš kur pašalintas ir pasaulis, ir kitas asmuo. 
Husserlis niekada nesidomi ontologiniu ženklo aspektu, todėl jis 
gali išsaugoti ištikimybę vienintelės idealios kalbos idėjai. Žen- 
klas neturi jokios nuolatinės reikšmės, jis redukuojamas iki empi- 
rinio atsitiktinumo, išryškėjančio pradinėje transcendentalinio Aš 
štai-būtyje. 

Laiko sampratą ir Platonas, ir Aristotelis skolinasi: iš fizikos. 
dėdamas jau ikisokratikais, traktuoja Heideggeris, būtis yra su- 
prantama kaip štai-būtis. Derrida, daug ką pasiskolinęs 1$ Heideg- 
gerio, parodo, kad klausimas apie būtį toks pat metafiziškas, kaip 
ir pradinio laiko ieškojimai. Straipsnyje, skirtame Heideggerio laiko 
sąvokos analizei ,, Ousta ir gramma", Derrida rašo: „Laiko sąvoka 
visais tais aspektais priklauso metafizikai ir suteikia žodį štai-bū- 
ties galiai“. 

Dernda kritikuoja Husserl; redukavus ženklą į štai-būties reikš- 
mes, kitaip tariant, semiotika pajungus psichologijai. Jis priešina- 
si tam, kad bendroji kartotinė reikšmės (signification) struktūra 
būtų siejama su išraiška. Tokią ženklo būklę fenomenologinėje fi- 
losofijoje Derrida laiko paradoksalia: klasikinis ženklo atsisakymo 
būdas - redukcija, dispersijos suvaldymas - kildinamas iš štai-bū- 
ties, kuri priskiria ženklui išvestinį ir subjektyvumui pavaldų sta- 
tusą. Skirtingai nuo Husserlio, Derrida nori išlaikyti ženklo reikš- 
miu įvairovę ir pilnatvę neredukuojama 1 štai-būtį, t. y. sieti ženklą 

ne su subjektyvumo, bet su skirtybės kontekstu. Todėl Derrida 
įveda pėdsako sąvoką. Jo nereikia suprasti kaip kažkieno pėdsako. 
Derrida teigia, kad „dabarties štai-būtis kildinama 1$ pakartojimo, 
o ne atvirkščiai“. Nors Husserlis pats to niekur neteigia, Derrida 
mano, jog tai galime rasti ,,Paskaitose apie vidinį laiko suvokimą“ 
ir penktajame „Karteziniame apmastyme". 

Husserlis sieja idealybę su begalinio kartojimosi galimybe. Į šį 
momentą sutelktas ir Derrida dėmesys: jis atveda prie krizės, nes 
ženklo idealumą Husserlis supranta trejopai: kaip juslinį žodį, kaip 
reikšmę ir kaip objekto nuorodą, į kurį atsiliepiama. Kokiu būdu 
klausimas apie idealuma ir kartojimąsi saistomas su klausimu apie 
štai-būtį? 

Idealumas pasireiškia dviem būdais: kaip idealus objektas, duo- 
tas mūsų pažinimui, ir kaip ideali pakartojimo galimybė, kurią ga- 
rantuoja grynoji štai-būtis. Štai-būtis turi pirmenybę, nes ji sutei- 
kia formą bet kokiai patirčiai ir būtent kaip ideali forma yra 
kartojama iki begalybės. Tai liečia ne tik asmeninę dabartį, bet ir 
dabartį apskritai. Įvertindamas dabartį, įvertinu ją kaip akivaizdu- 
mo, idealų transcendentalinio gyvenimo pagrindą, kuriame ne tik 
pasaulio egzistavimas nebėra atsitiktinis, bet nebekalbama ir apie 
mano mirtį. Jei štai-būties vertė siejama su ženklo redukcija, tai 
aišku, kad ženklas tylomis numato mano mirties galimybę. 

Derrida plėtoja šią mintį Heideggerio stiliumi, prieidamas iki 
klausimo apie subjekto ir jo ar jos mirties santykį. Heideggeris 
supranta štai-būtį kaip būtį-myriop. Kartu Derrida deda lygybės 
ženklą tarp mano būties ir subjekto būties, o tai savo ruožtu sie- 
jama su štai-būtimi, išeinančia už mano asmeninio išnykimo arba 
nebūties ribų. Todėl kiekvienas galime pasakyti: „Aš esu=aš esu 
mirtingas“. 

Lygiai taip pat Derrida palygina vaizdinį ir pasikartojimą, vaiz- 
duotę ir fantaziją, darydamas išvadą, kad fantazijos ir ženklo san- 
tykiams gresia pavojus. Išlaisvinęs ženklą, jis gali suabejoti Hus- 
serliui būtina tiesioginių ir papildomų žinių priešprieša. Bet jei 

reprezentacija yra ženklo esmė, tai abejotina, kad tai, kas tikra, 
reikia atskirti nuo to, kas tik reprodukuota (įsivaizduota arba nu- 
matyta). 

Dekonstrukcija glūdi ir fenomenologijoje, ir semiotikoje. Žen- 
klas neištirpsta visiškoje saviduotybėje, taigi pradžia nėra kažkas 
pirmapradiška -ji nuolat atrandama kaip pasikartojimas, kaip pa- 
pildymas. Tačiau metafizika, nagrinėdama ženklą, suprato jį kaip 
signifikanto ir signifikato, inteligibilaus ir juslinio pradų vieno- 
ve, be to, juslinį pradą suprato kaip hierarchiškai pavaldų inteli- 
gibiliajam. Toks reikšmių platonizmas būdingas ir fenomenolo- 
giniam požiūriui. 

Reikšmės sampratos platonizmo įveikimas - vienas iš pirmų- 
jų Derrida žingsnių štai-būties metafizikos dekonstrukcijos pro- 
gramoje. Būtent ženklo samprata gali duoti raktą įžvelgti ryšiui 
tarp fenomenologijos transcendentalinio Aš srities ir Platono sva- 
jonių apie atmintį, kurios neatitolintų išorinių ženklų sfera. 

Kalbos apie pabaigą, apokaliptinis tonas, subjekto mirties 
skelbimas - ne atsitiktinumai. Tai simptomai, kurie liudija, kad 
štai-būties metafizika yra išsėmusi savo galimybes. Derrida ma- 
no, kad apie dabartį reikia galvoti ne štai-būties, t. y. savitapaty- 
bės, kalbančiojo subjekto, balso, bet štai-būties - ten-būties, arba 
skirties, raštijos sąvokomis. Raštijoje svarbu skirtis, gyvąją da- 
bartį arba balsą joje pakeičia ženklas. Balsas — tai sritis, kurioje vyks- 
ta subjekto saviafektacija, sulaikinimas platoniškosios atminties sam- 
pratos rėmuose. Pereinant prie ženklo, kurio reikšmės 
nebekontroliuoja balsas, t. y. prie fonetinio rašto, galima „dabar“ ver- 
tinti ne balso (Aš= Aš) tapatybės, bet skirčių žaismo kontekste. 

Raštas neturi pradžios. Kartu Derrida postuluoja skirtį, kuri 
yra „senesnė už Heideggerio ontologinę skirtį“. Skirčių žaismas, 
kuris nesuvokiamas kaip tapatybė, yra nagrinėjamas kaip tam tik- 
ras diferencialas, neturintis nuolatinės reikšmės, tačiau keičiantis 
reikšmės mąstymo sąlygas. Derrida siūlo neografizma - differan- 
ce, - reiškiantį naują metafizinio štai-būties principo kritikos gali- 

mybę. Jau Husserlio fenomenologijoje buvo galima pastebėti, ko- 
kie vaisingi yra čia-ten santykiai, turint galvoje laikiškųjų ir erd- 
vinių nuostatų skirtybes. Derrida pabrėžia, kad toks skirtybių Zais- 
mas lemtingas nemetafizinei rašto sampratai. 

Norėdamas atsisakyti bet kokio ryšio su metafizika, Derrida 
kuria specialią discipliną - gramatologija, pretenduojančią paaiš- 
kinti logocentrizmo ir fonocentrizmo pagrindus. Svarbiausias jos 
elementas yra gramma, t. y. struktūra ir judėjimas, kuriame čia- 
-esinys neatsiejamas nuo čia-nesinio. Gramma yra differance, t. y. 
skirtumo ir skirtumų pėdsakų žaismas, atsidalijantis erdviškumo 
dėka. Erdviškumas sukuria dviprasmį skirtumą tarp išnykimo ir 
atsiradimo, kurio aktyvumas ir pasyvumas reiškiasi tuo pat metu. 

Grafiniai pėdsakai, pasirodantys kaip pirmasis raštas, yra pa- 
tys pirmieji, tačiau jų negalima suprasti kaip kažko statiška. Neiš- 
nykstantys pėdsakai būtų ne pėdsakai, o tik absoliuti, nejudri štai- 
-būtis. Pėdsakai — tai asmens išnykimas. Šis suerdvinimas arba 
„dar-ne-pėdsakai“ yra laikinio intervalo, dabarties ir subjekto iš- 
nykimas. Pasak Derrida, tai rodo raidė „a“ žodyje differance, rai- 
dė, suvokiama ne ausimi, bet matoma tik akimi, kurios nebėra 
prancūziškame žodyje, reiškiančiame atskyrimą, atidėjimą laike, 
laiko virsmą erdvėje - différence. Kaip tik gramatologijos požiūriu 
turime mąstyti raštą, ženklą, reikšmę ir t. t. Turime mąstyti skir- 
tumą, kuris nėra išverčiamas. Žodžio, ženklo materialumo nejma- 
noma išversti be nuostolių. 

Norėdamas smulkiau apibūdinti erdvės ir laiko santykius šioje 
materialumo srityje, Derrida atkreipia dėmesį ir į Freudo tyrinė- 
jimų atskleistą pasąmonės sritį, ir į pačią rašto sferą. Analizuoda- 
mas Platono dialogą „Faidras“, jis kultūriniu istoriniu aspektu iš- 
ryškina graikų patirtį Egipto tradicijos atžvilgiu. Tačiau jam tenka 
pabrėžti, kad „logocentrizmo dekonstrukcija nėra filosofijos psi- 
choanalizė“". 

Freudo mėginime aiškinti sąmonės veiklą slaptais pasąmonės 
procesais Derrida semiasi įkvėpimo, siekdamas rašte įžvelgti pa- 

slėptą logocentrizmo tiesą. Filosofijos kaip tam tikros epistemos 
pradžios reikia ieškoti rašto represijoje. Derrida pabrėžia, kad vi- 
dinė reprezentacija slypi ne užmiršime ar i$stümime, o tik repre- 
sijoje. Tik slopinimo dėka įmanoma kontroliuoti čia nesantį ir tai, 
kas galėtų kelti grėsmę sąmonei ir kalbai: represijos-reprezenta- 
cijos dinamikoje glūdi simbolizmo istorijos galimybė. 

Turėdamas galvoje to, kas gyva ir kas negyva, santykių dina- 
mika, Derrida žiūri į gyvenimą kaip į pasikartojimą, pėdsakus, dif- 
ferance (arba atidėjimą). Gyvo ir negyvo prieštara egzistuoja dar 
prieš būties ir esinio prieštarą. Diferencijos sampratos patikslini- 
mas leidžia Derrida, pirma, radikalizuoti gyvenimo-mirties san- 
tykį ir tyrinėti gyvenimą kaip mirtį, kaip pėdsakus; antra, ji leidžia 
iškelti diferenciją į neutralią zoną už ontologijos- ontiškumo prieš- 
taros ribų ir žiūrėti į ją kaip į skirtumų žaismą. Atskyrimas akcen- 
tuojamas laiko ir erdvės artikuliacijos aspektu. Derrida apibrėžia 
raštą kaip technė, kaip santykį tarp esaties (présent) ir atvaizdavi- 
mo (représentation), tarp gyvenimo ir mirties. Į kiekvieną grafemą 
galima žiūrėti kaip į testamentinę, akcentuojant tai, kas gyvenimo 
tapsmo procese lieka kaip mirties ekonomijos ir subjektyvumo 
savigrindos rezultatas. Ekonomika (o:xovouoc) Derrida pasinau- 
doja, keisdamas Heideggerio agresyvaus artumo, pasisavinimo, 
namų ir kt. metaforas. 

Kaip ir Heideggeris, Derrida kelia klausimą apie filosofinį psi- 
chikos ir psichologijos pagrindimą. Psichika - tai gyvenimo santy- 
kis su pačiu savimi. Fenomenologija lieka gyvenimo filosofijos ri- 
bose, nes ji, šiaip ar taip, nepajėgia redukuoti gyvąją dabartį. 
Husserliui skirtą darbą „Balsas ir fenomenas“ Derrida baigia nuo- 
roda į Ikarą, kuris krisdamas palieka danguje gęstančius pėdsa- 
kus. Čia jis pirmą kartą kalba apie sielą. Kaip žinome, Ikaras yra 
techniko ir išradėjo Dedalo sūnus, kuriam tėvas taip pat kaip ir 
sau padarė vašku sulipdytų plunksnų sparnus, kuriais jiedu lyg 
paukščiai pakilo į dangų, kad pabėgtų iš nelaisvės. Ikaras per daug 
priartėjo prie saulės, vaškas ištirpo, ir jis krito žemyn. Derrida 

kalba apie danguje paliktus pėdsakus, žaisdamas tuo, kad prancū- 
zu kalboje vienodai skamba „pėdsakai“ (vote) ir „balsas“ (voix). 

Prie dvasios ir liepsnų santykių Derrida sugrįžta analizuoda- 
mas Heideggerio dvasios (Getst) sampratą. Svarbi vieta subjekto 
ir subjektyvumo sampratai tenka subjekto problemai skirtame Je- 
ano Luco Nancy pokalbyje su Derrida. Jau populiariame esė „Struk- 
tūra, ženklas ir žaismas mokslų apie žmogų diskurse“ Derrida bu- 
vo priverstas teisintis ir pabrėžti: „Subjektas yra absoliučiai 
būtinas. Aš nenaikinu objekto, aš jį konstatuoju. Tam tikrame pa- 
tirties, filosofinio ir mokslinio diskurso lygmenyje mes negalime 
išsiversti be subjekto sąvokos. Klausimas tik toks, kad žinotume, 
iš kur ateiname prie šios sąvokos ir kaip ji funkcionuoja“.“ Jau 
Heideggeris, skelbdamas metafizikos epochos pabaigą, kartu skel- 
bia ir subjektyvumo epochos pabaigą; nuo to laiko kalbama ne tik 
apie filosofijos „galą“, bet ir apie subjektyvumo „galą“. Derrida 
pabrėžia: nors jau dvidešimt penkerius metus Prancūzijoje virė 
diskusijos subjekto klausimu, nė vienas jų dalyvis nesistengė ko 
nors „likviduoti“. Jo nuomone, tai pasakytina ir apie Heideggerį: 
ontologinis klausimas apie subjectum tiek kartezine, tiek ir post- 
kartezine forma vertinamas visaip, bet tik ne kaip likvidavimas. 
Vis dėlto ką gi iš tikrųjų turi mintyje Heideggeris, kalbėdamas 
apie subjektyvumą? Heideggerio Dasein prieSprieSinama klasiki- 
nei subjekto (aš mąstau - Ich denke arba cogito) sampratai - kaip 
Dasein apibrėžiama tai, kas žmoguje yra žmogiška. 

Dasein išlieka priklausomas nuo duotybės ir nuo tam tikro lai- 
ko aiškinimo, o tai reiškia, kad jo ontologiniai pamatai tebėra ne- 
pakankamai aiškūs: Dasein, kaip ir subjektas bei subjektyvumas, 
niekada nėra gyvūnas ar augalas. 

Dasein yra įmestas, tačiau niekas nebandė užduoti klausimo, 
ką gi reiškia ta įmestis? „Čia“ singuliarizuojamas, bet Dasein nėra 
prilyginamas nė vienai iš subjektyvumo išraiškų — nei subjekty- 
vybei, nei sąmonei, nei asmenybei, o kartu jis yra susijęs su jomis 

visomis. Kad ir davęs daug ką naujo, Heideggerio Dasein vis dėlto 
lieka susijęs tik su klausimu apie žmogų ir funkciniu atžvilgiu uZ- 
ima tą vietą, kurią anksčiau turėjo transcendentalinis subjektas. 

Juo originalesnė mintis, juo daugiau ji verčia mąstyti, daugiau 
klausimų užduoti. Derrida yra įsitikinęs, kad Heideggeris dova- 
noja mums ne vieną dar nemąstytą mintį. Heideggeriui jis skiria 
kelis paskaitų kursus, vienas iš jų: „Dvasia. Atviri klausimai“. Šis 
pavadinimas atrodo keistas, nes Heideggeris, skirtingai nuo He- 
gelio, dažniausiai vengdavo kalbėti apie dvasią, niekada. nesido- 
mėjo dvasios fenomenologija, tuo, kas yra dvasia, nesiejo dvasios 
su subjektyvumu nei egologine, nei psichologine forma. Dvasia 
Heideggeriui siejasi su pasauliškumu, su istoriškai dvasinga būti- 
mi. Pasak Derrida, Heideggeris, kalbėdamas apie dvasią, stovi me- 
tafizinio humanizmo pozicijose. 

Derrida pabrėžia, kad gebėjimas užduoti klausimą yra meta- 
fiziškai dvasinis gebėjimas. Gyvūnas negali užduoti klausimo. 
Filosofas yra tas, kuris ne tiek atsako, kiek moka užduoti klausi- 
mą. Iš filosofo laukiama, kad jis atskleistų tai, kas esminga, fun- 
damentalu. Pasaulį formuoja dvasinis pradas: žmogus, o ne ak- 
muo ar gyvūnas. 

Bet pasaulis praranda dvasingumą, kuris virsta intelektualiz- 
mu, racionaliu apskaičiavimu. Dvasinis pasaulis tampa instrumen- 
tiniu. Dvasios žlugimą rodo tai, kad universitetui stinga tikro su- 
telktumo. Dvasios jėga yra vienybėje. Derrida atkreipia dėmesį į 
gamtos ir dvasios prieštarą, teigdamas, kad blogis yra susijęs su 
dvasia. Tačiau šis blogis kyla ne iš metafizinio platonizmo dvasios. 
Blogis yra dvasinis - tai piktoji dvasia, šmėkla. Pasinaudodamas 
Heideggerio atlikta Georgo Traklio eilėraščio „Blogio metamor- 
fozės“ analize, Derrida atkreipia dėmesį į tai, kad dvasinis pradas 
čia susijęs su liepsnomis, su ugnimi, kuri vis plečiasi, ir nereikia 
jokio išorinio poveikio degimui įsisiautėti. Jis įžvelgia dar daugiau: 
šiose liepsnose išdeginama, išnaikinama tai, kas išoriška, jose su- 
gūra net „balti pelenai“. 

Lygindamas žodžio „dvasia“ semantiką trijose kalbose (graikų 
pneuma, lotynų spiritus ir vokiečių Geist), Derrida atkreipia dė- 
mesį į tai, kad Heideggeris pabrėžia Getst ryšį su liepsna, prie&in- 
damas dviejose kitose kalbose akcentuojamam alsavimui, kvapui. 
Tarp šiame tekste nurodytų reikšmių reikia akcentuoti dvasios 
ryšį su raštu, kuris pasirodo liepsnos paliktų pėdsakų dėka. Beje, 
Derrida primena Heideggerio „Kelyje į kalbą“, kur liepsna, dvasia 
interpretuojama kaip dangaus užkariavimas. 

Heideggeris pabrėžia kelis dvasios ir sielos santykių momen- 
tus. Dėl laikiškumo, lemiančio tai, kad pabaiga būna prieš pradžią, 
dvasia perkeliama į sielą. Siela žemėje yra viešnia, tai dvasios do- 
vana. Siela saugo dvasią, nebūna be dvasios. Siela - moteriškasis 
pradas, dvasia — vyriškasis. Derrida nagrinėja Heideggerio teksto 
semantines reikšmes, kad aktualizuotų tai, kas filosofijos tradici- 
joje niekada nebuvo suvokta, tačiau kas formuoja šios tradicijos 
mitinį poetinį pagrindą arba galimą jos įvykio logiką. 

Gali būti svarstoma, kaip praplėsti šį pokalbį apie filosofiją, kad 
jame būtų garantuotas atvirumas kitokiam. Kalbant apie subjektą 
ir žvelgiant į jį kaip santykį su savimi, pokalbis neišvengiamai per- 
keliamas į žmogų ir jo požiūrį į save, t. y. į tai, kaip sąmone apdo- 
vanotas subjektas kalba, suvokia savo mirtį ir t. t. Subjektyvumas, 
suprantamas kaip autoafektacija, neabejotinai priskiria sau privi- 
legiją spręsti apie atsakomybę, laisvę, tiesą, etiką, teisę. Kartu 
filosofija ,,nesusimastydama" sutinka su istoriškai riboto mąsty- 
mo prielaidomis, kurias, pasak Derrida, vis dėlto reikėtų patikrin- 
ti: „Kad būčiau lakoniškas, pasakysiu, jog pažiūroje į „taip“ arba 
pažadą, glūdintį kiekviename klausime, reikia ieškoti naujo (post- 
dekonstruktyvaus) „subjekto“ atsakomybės determinacijos“." 

Skirtingai nuo Husserlio, Derrida nebegali ieškoti idealaus mąs- 
tymo atskaitos taško, pradžios; jis puikiai supranta ir naivumą, bū- 
dingą kalboms apie filosofijos mirtį ir sugrįžimą prie ikisokratinio 
mąstymo patirties. Derrida bando pažadinti filosofinio mąstymo 
atsakomybę, atkreipdamas dėmesį į etikos ir politikos klausimą ir 

nagrinėdamas jį filosofinės kalbos problemos aspektu. Tačiau ir 
šiuo atžvilgiu jis nei gali, nei nori būti panašus į Kanto filosofijoje 
minimą balandį, kylantį vis aukštyn ir aukštyn, kol pagaliau jam 
ima grėsti kritimas beorėje erdvėje. Tikslesnis būtų kitas palygi- 
nimas: Derrida „kritikuoja protą“, griežtai laikydamasis teksto plot- 
mės ir judėdamas į priekį pagal jame atrastas spragas. Viename iš 
savo ankstyvųjų esė Derrida lygina tekstą ne su audeklu, bet su 
gyvo organizmo audiniais, kurie įpjauti vėl sugeba suaugti. 

Kad suprastų, kur link šiandien eina Europa ir kokią atsako- 
mybe europiečiai yra pasirengę prisiimti, Derrida mėgina išsiaiš- 
kinti ju požiūrį į raštą. Jis nagrinėja Platono dialogą ,,Faidras", ku- 
riame suformuluotas požiūris į raštą, paradigmišką Vakarų 
racionalaus mąstymo tradicijai. ,, Faidre" šis klausimas atskleidžia- 
mas pirmiausia kaip moralės klausimas. Sokrato santykis su raštu 
ambivalentiškas. Jo pagrindinis įsitikinimas: žmogus atsako už savo 
žodžius. Bet kas atsako už tai, kas parašyta? Iš kalbančio žmogaus 
galima pareikalauti atsakomybės, tačiau ko pareikalausi iš rašyto- 
jo, kurio negali susitikti? Taip pat ir politikas, skaitantis kažkieno 
kito parašytą tekstą, tik iš dalies gali už jį atsakyti. Ar raštui nepri- 
skiriamos ypatybės, kurios nepriklauso pačiam žmogui? Bet jei 
taip, tai ar šioje rašto dovanoje neslypi nuodai? 

Panašiai kaip nuodai, galintys turėti gydomąjį poveikį, teisin- 
gai naudojamas raštas gali pasitarnauti žmonių atminties, tarpu- 
savio supratimo pagerinimui. Neatsitiktinai Sokratas, ne itin ver- 
tinęs rašymą, vadina jį Pharmakon. Derrida imasi graikų žodžio 
pharmakon analizės. Jis nurodo, kad šis žodis turi ir vaistų, ir nuo- 
dų prasmę, išreiškia ir gera, ir bloga. Tačiau, Platono nuomone, ir 
vaistai yra nenatūralūs, todėl terapijos prasme raštas anaiptol nė- 
ra vienareikšmiškai geras dalykas. 

Etinis rašto aspektas atsiskleidžia nagrinėjant sofistus. Pasak 
Sokrato, šiuo atveju raštas nėra tikrosios tiesos paliudijimas. Filo- 
sofas liudija išminties meilę, sofistas — tik simuliuoja žinias. Raš- 
tas taip pat neatskleidžia, bet simuliuoja tiesą. Tas, kuris simu- 

liuoja, tera tik magas - pharmakeus. Derrida parodo, kad Platono 
dialoguose, kuriuose konstituojamos pamatinės Vakarų metafizi- 
kos sąvokos, tarp tariamo žodžio (logos) ir tariančio subjekto susi- 
formuoja tėvo ir sūnaus santykiai: be tėvo paramos logosas yra 
niekas daugiau, kaip tik raštas. Tėvas atsako už tai, kas sakoma, jo 
dalyvavimas įkvepia žodžiui gyvybę. Šitaip gyvas žodis priešprie- 
šinamas rašto šaltumui. Tėvo figūra monopolizuoja visas esmines 
ištarmes: gėrį, saulę, kapitalą ir kitas. 

Ieškodamas rašto pradžios, Derrida nurodo problemiškus filo- 
sofijos ir mitologijos santykius. Platono dialoge šie santykiai meist- 
riškai panaudoti ir „apžaisti“. Reikšmingas yra Sokrato pasakoji- 
mas apie Tota - egiptiečių rašto dievą, turintį ir kitokių veidų bei 
pavidalų. Totas pristato iechnė ir pbharmakon savo karaliui, tėvui ir 
dievui. Toto homologas yra Hermis, apie kurį Platonas taip pat 
kalba kaip apie tarpininką, pranešėją, pažyminio dievą. Kadangi 
Totas daugiausia rašo, o ne kalba, jis nelaikomas kalbos autoriumi, 
iniciatoriumi. Yra liudijimų, kad Totas buvo laikomas kalbos skir- 
tybiu įdiegėju, atskirų kalbų susiformavimo skatintoju, taigi — skir- 
tumo autoriumi. Kaip kitos kalbos ir kalbų skirtumo dievas, Totas 
tampa ir papildymo bei pavadavimo dievu. Jis yra saulės dievo Ra 
pakaitalas, atlieka egiptiečių mitologijoje dar kitas funkcijas, ku- 
rias būtų svarbu pažymėti: skaičiuoja žmogaus gyvenimo dienas, 
sukuria kalendorių, yra mirties ir praeigos dievas. Bet kartu jis 
nėra tapatybės dievas, todėl nėra ko stebėtis, kad jis 1r lošimo 1š- 
radejas. Derrida pabrėžia, kad Totas - tai tas, kurio čia nėra. 

Derrida parodo, kad Platono dialoguose sąvokos e:dos, aletheia, 
epistema atlieka priešnuodžio funkcijas. Logosas gydo. Savo ruož- 
tu atsisakomų reikšmių eilėje Derrida atkreipia dėmesį į dar vie- 
na esminę pharmakon reikšmę. Turimas omenyje burtininkas, ma- 
gas, nuodytojas. Ritualai sieja pharmakon tiek su blogiu ir mirtimi, 
tiek ir su pasikartojimu ir išstūmimu. 


TREČIOJI DALIS 


Kitybės klausimas - marginalizmo etika 


Trumpai tariant, mums atrodo, kad subjekto sąvoka yra praradusi 
savo reikšmę, suteikdama vietą ikiindividualioms baskirybėms ir neas- 
meninems individualybems. Bet negana, kad priespriesiname sąvokas 
vieną kitai, noredami žinoti, kuri iš jų geresne; turim imtis klausimų, į 
kuriuos šios sąvokos atsako, kad abtiktume jegas, lemiančias pačių pro- 
blemų kaitą ir reikalaujančias konstituoti naujas sąvokas. Iš to, ką di- 
dieji filosofai yra rašę apie subjektą, niekas nebradingsta, taigi jų deka 
turime galimybę atskleisti kitas problemas, taip išvengdami „sugrįžimo“, 
kuris tik parodytų mūsų nesugebėjimą jais sekti. Šiuo aspektu filosofinė 
situacija iš esmės nesiskiria nuo mokslo 17 meno situacijos. 


Gilles Deleuze'as „Filosofijos sąvoka“ 


„Dabar mes mėginame pabusti iš modernizmo klejonių, iš jo 
pastangų manipuliuoti protu ir garbinti visetą, kad pereitume prie 
postmodernizmo pliuralizmo, - prie jo įvairių gyvenimo stilių ir 
kalbos žaidimų, atsisakydami nostalgiško poreikio suvienodinti ir 
įteisinti save“.' Postmodernistai bando įveikti nihilizmą ne tik bet 
kokios gyvasties, bet ir viso pasaulio atžvilgiu. Šios pastangos su- 
prantamos prieštaringai, tačiau vis dažniau ima rastis bandymų 
atskleisti etinę postmodernizmo kryptį. Editha Wyschogrod dar- 
be „Šventieji ir postmodernizmas“ klausia: „Postmodernizmo eti- 
ka? Argi tai ne sąvokų prieštaravimas? Jei postmodernizmas yra 
filosofinės kalbos, jos „Vakarų humanizmo mutacijos“ sutriuškini- 
mo kritinis aprašymas, tai kaipgi jis gali pretenduoti į etiką, jei 
problematizuoja pačias reikšmės sąlygas?“ 

Šių laikų pasaulyje gyvenantis žmogus susiduria su problemo- 
mis, kurių nežinojo ankstesnės kartos, taip pat su naujomis senų 
problemų formomis. Modernaus žmogaus gyvenimas kupinas 
prieštaravimų, kurių jis negali išspręsti. Į šią anksčiau nepatirtą 
painiavą atkreipia dėmesį po Sartre'o ateinanti filosofų karta. Tre- 
čioji šios knygos dalis yra skirta Michelio Foucault, Emmanuelio 
Lėvino, Gilles Deleuze'o, Jeano François Lyotardo, Jeano Luco 
Nancy pažiūroms nušviesti.” 

1. Foucault: švietimo etosas - „esaties kritika“ 


Įveikti blatonizmą: ar yra tokia filosofija, kuri nebūtų bandžiusi to pa- 
daryti? Ir jei filosofiją apskritai apibreziame būtent tokią, kokia ji yra, — 
kaip platonizmo įwveikimą?.. Kad įveiktume platonizmq, neužtenka atnau- 
ginti reiškinio teises, sugrąžinant jam rimtumą ir prasmę... Nebemėginsi- 
me atrasti garsiojo gesto, kartą 17 visiems laikams sukūrusio nebasiekiamą 
Idėją. Verčiau atversime vartus visoms klastoms, kurios spieciasi ir liežu- 
vauja už jų. Tada pro juos, užtvindydamas tai, kas išoriškai regima, ir 
ardydamas sužadėtuves su esme, bus pasirenges įeiti įvykis, kuris vaikosi 
materijos svorio, sutrauko amžinybę imituojantį ratą ir to, kas anapus lai- 
ko, atkaklumą; apsivalant nuo bet kokio susimaišymo su sterilumu, nuo 
singuliarumo nepasiekiamybes, bagelbstint tam, kas netikra, — apgaulei, 
panašumui į regimybę. 

Michelis Foucault ,, Theatrum philosophicum“ 


Siandienos filosofijos uždavinių ir jos sugebėjimo atsakyti į klau- 
simą, kas esame ir kas galime būti, svarstymuose Michelio Fou- 
cault (1926-1984) darbai turi ypatingą reikšmę. Jo apmąstymų apie 
subjekto ir laiko santykius, žmogaus ryšį su dabartimi amplitudė 
siekia nuo „žmogaus mirties“ skelbimo ligi antikinės etikos ım- 
peratyvų aktualizavimo. Pagrindinis Prancūzijos laikraštis Le Mon- 
de išspausdino nekrologą Micheliui Foucault, kuriame Paulis Vey- 
ne'as apibūdino savo kolegos darbą kaip „reikšmingiausią įvykį 
mūsų amžiaus minties istorijoje“.* Žinoma, šitaip teigti buvo gali- 
ma tik nekrologe, nes apie Foucault daug kas buvo kitokios nuo- 
mones.’ 

Foucault buvo sudėtinga, sunkiai apibūdinama asmenybė.“ Tai 
pasakytina ir apie jo filosofinę veiklą, ir politinę nuostatą, ir jo Zmo- 
giškąsias savybes. Plačiai žinoma jo formulė: ,,Neklauskite, kas 
esu, ir nereikalaukite, kad likčiau toks pat".? Foucault filosofijoje 
irgi sunku atsekti ribą, kur baigiasi jo nonkonformizmas ir prasi- 
deda konformizmas. Jo mokytojas George'as Canguilhemas, rašy- 
damas pratarmę rinkiniui referatų, kurie buvo perskaityti ir ap- 

svarstyti Michelio Foucault centro suorganizuotoje tarptautinėje 
konferencijoje, įvykusioje 1988 m. sausio 8-10 dienomis, pabrė- 
Zia, kad klausimas, kur yra tikroji Foucault vieta - filosofijos vidu- 
je ar anapus jos, lieka atviras. Tačiau aišku, „kad visi konferenci- 
jos dalyviai pritarė jam (t. y. Micheliui Foucault — M.R.), kad jie 
„negyvena vienoje planetoje su tais, kurie sako, jog filosofinio mąs- 
tymo darbas - pateisinti tai, ką jau žinome“, o ne remti sumany- 
mus, kurie pasireiškia bandymais „atrasti, kaip ir kokiu laipsniu 
būtų įmanoma mąstyti kitaip““. 

,Mastyti kitaip“ Foucault buvo ne savitikslis, bet vienintelė 
įmanoma mąstymo sąlyga ir būdas. Mąstymas, pasak jo, negali 
būti teoretiko privilegija. Logika irgi pernelyg greitai skuba ap- 
drausti mąstymą, apribodama jo veiklos sritį tuo, kas jau mąstyta. 
Tikroji minties stichija - dar jos nepaliesta erdvė, dabartis, kuriai 
dar neturime paruošto atsakymo. Prisiartinti prie šios mąstymo 
ugnies linijos trukdo tradicinės mąstymo prielaidos, įprastinės nuo- 
statos sąmonės ir pažinimo subjekto atžvilgiu, kurių sunku atsi- 
kratyti. Tačiau tik mąstymas, vykstantis anapus to, kas dar ne- 
mąstyta, ribos, yra vertingas. Foucault sieja savo filosofinį kelią 
su šios ribos apčiuopimu. 

Foucault nuomone, filosofija - tai amžina diskusija su mokyto- 
jais, amžininkais, tradicija. Viename interviu jis yra sakęs, kad jo 
kartai darė poveikį du požiūriai: analizė „konstituojančio subjekto 
sąvokomis“, kuriai atstovauja fenomenologija, ir analizė „ekono- 
miniu, ideologinių struktūrų sąvokomis““, kuriai atstovauja mark- 
sizmas. Ankstesnių amžių istorijoje Foucault ieškojo atsakymo į 
dabarties problemas. Tačiau kaip tik dėl dabartiškumo supratimo 
jam teko kryžiuoti ietis su svarbiausiais savo meto autoritetais: 
marksizmu ir struktūralizmu. Pasak Foucault, nei vienas, nei ki- 
tas nebuvo pajėgus pagrįsti moralę ir intelektualinės atsakomy- 
bės ribas, bet kėlė problemas, kurių savo jėgomis nesugebėjo 1š- 
spresti." Kitokio mąstymo kelio ieškojimuose Foucault 
raktažodžiais pasitarnavo ir kilmės bei struktūros sąvokos. Visuose 

Foucault darbuose daugiau ar mažiau atsispindi ryški diskusija su 
fenomenologija ir marksizmu.!! 

Foucault visuomet nepaprastai jautė skirtumą tarp savo požiū- 
rio ir tų filosofinių mokymų, su kuriais jis neretai būdavo susijęs. 
Į klausimą: „Jūs dažnai vadinamas ne tik filosofu, bet ir istoriku, 
struktūralistu, marksistu, o jūsų katedra Collège de France - „Mąs- 
tymo sistemų istorija“. Ką tai reiškia?“ — Foucault atsakė: „Ne- 
manau, kad būtų privalu žinoti, kas aš esu. Pagrindinis rūpestis 
gyvenime ir darbe - tapti kitokiam, negu buvai kadaise. Jeigu im- 
damasis rašyti knygą jau žinote, ką parašysite jos pabaigoje, ar 
beužteks jums drąsos ją rašyti? Kas elgiasi teisingai rašydamas ir 
mylėdamas, tas elgiasi teisingai ir gyvendamas. Žaidimas mus ža- 
vi tik tol, kol nežinome, kuo jis baigsis“.' 

Šiandien į Foucault filosofiją ir jo veikalus galime žvelgti kaip 
į visumą.“ Jo intelektualinėje raidoje paprastai nurodomi keli tarps- 
niai. Ankstyviesiems, psichologijai ir žmogaus tyrinėjimui skir- 
tiems darbams būdinga antropologinė kryptis, artima marksisti- 
niam, egzistencialistiniam humanizmui. Antrasis - archeologijos — 
periodas - tai didžiulė diskusija su subjekto autonomijos gynėjais. 
Šiuo laikotarpiu Foucault atsiriboja nuo antropologizmo ir susiku- 
ria naujas, jam nepavaldžias nuostatas. Jis laikomas vienu iš pa- 
grindinių humanizmo kritikų, jo darbai interpretuojami antihuma- 
nizmo kontekste.” Šio tarpsnio Foucault mąstymas vadinamas 
„katarsišku ir disonansi&ku"P. Jo dėmesio centre - žinijos tyrinė- 
jimas arba klausimas: ką mes žinome? Archeologinis šio klausimo 
kontekstas skatina atkreipti dėmesį į istorinę, o ne į filosofinę per- 
spektyvą. Tolesniam etapui būdingas genealoginių motyvų stip- 
rėjimas. Genealogija tyrinėja Žinių ir valdžios santykius. Foucault 
mąstymas tampa disidentiškas. Paskutiniu periodu jis intensyviai 
domisi saviugdos technologijomis, jo dėmesio centre atsiduria va- 
dinamoji „geismų genealogija“, aprėpianti Zinija, valdžią ir laisvę. 
Šio laikotarpio Foucault mąstymas vadinamas „ekstazišku“ ir yra 
aiškiai intelektualistinės etinės pakraipos. 

Būdamas karščiausiame savo meto filosofinių diskusijų taške, 
Foucault visuose tyrinėjimuose, pradedant nuo pačių pirmųjų, li- 
ko ištikimas senajai Epikteto formulei: „Kaip medis yra medžiaga 
dailidei, bronza — skulptoriui, taip meno gyventi medžiaga yra kiek- 
vienas atskiras gyvenimas“. Foucault atkreipia dėmesį į tai, kad 
filosofija, pretenduojanti atstovauti humanizmui, yra visiškai ne- 
pajėgi spręsti žmogaus etines problemas, nes niekada netyrinėjo, 
kas slypi už humanizmo sąvokos. Apibrėžti humanizmą yra pre- 
tendave ir marksistai, ir egzistencialistai, ir personalistai. Huma- 
nizmo vertybes skelbė ir nacionalsocialistai, ir stalinistai, 
humanizmu vadinama krikščionybės kritika, bet žinoma ir krikš- 
čioniškojo humanizmo sąvoka. 

Foucault nemano, kad reikia neigti viską, kas susiję su huma- 
nizmo vardu, tačiau nereikia ir dėti lygybės ženklo tarp humaniz- 
mo ir švietimo, veikiau kruopščiai analizuoti jų santykius. Savo 
minties veiklai Foucault ieško etinės perspektyvos, kuri nebūtų 
priklausoma nuo išorės autoritetų, bet mėgintų rasti veiklos kri- 
terijus pačiame mąstyme, kartu atvesdama į daug jautresnį ir laiką 
atitinkantį mąstymą, negu tas, prie kurio esame pratę. 

Dėmesys žmogui, Kanto prilygintam „šakotam ir kreivam me- 
džiui“, iš kurio sunku padaryti ką nors lygaus ir gražaus, lydėjo 
Foucault visą gyvenimą, nors ir su gana keistais vingiais. Pradėjęs 
nuo domėjimosi psichologija, psichiatrija, medicina ir pereidamas 
prie „išorinio mąstymo“ — archeologijos ir genealogijos — Foucault 
bandė suvokti istorinį žmogaus tyrinėjimo sąlygotumą ir ribas. 
1982 m. paskaitų ciklo pavadinimas „Subjekto hermeneutika“ dar 
kartą rodo sudėtingą, bet neišnykstantį šio domėjimosi pagrindą. 
Kartu tarsi užsidaro ratas, prasidedantis Kierkegaardo teze: „Pir- 
miausia mėginsime išsiaiškinti, ką reiškia būti žmogumi“. Šią te- 
ze savo motto buvo pasirinkęs Binswangeris, kurio teksto „Sap- 
nas ir egzistencija“ vertimą į prancūzų kalbą Foucault papildo 
straipsniu, suformuluodamas pirmąsias savo išvadas. Prie sapno 
ir jo aiškinimo Foucault grįžta savo paskutiniame sekso istorijos 

veikale „Rūpestis dėl savęs“. Sapną Foucault apibūdina kaip vie- 
tą, kurioje žmogus susitinka su mirtimi. Pasirinkdamas mirties 
akivaizdoje, žmogus arba imasi absoliučios atsakomybės, arba ati- 
duoda save pasaulio nuožiūrai, todėl sapno patirtis — neįkainoja- 
ma pagalbininkė kritikuojant žmogiškąją tikrovę. 

Savo gyvenimo uždavinį Foucault formulavo kaip tikslą para- 
šyti dabarties istoriją." Interviu su Bernardu Henri Levy Foucault 
pateikia intelektualo charakteristiką: „Jis nepaliaujamai juda, ne- 
žino, kur nueis ir ką mąstys rytoj, nes yra pernelyg atsidėjęs da- 
barčiai“." Į dabartį Foucault žvelgia žinijos, valdžios, laisvės as- 
pektais, dabarties klausimą sieja su tuo, kokiu mastu žmogaus 
elgesį lemia istorinė, biologinė, kultūrinė situacija ir kaip jis suge- 
ba šių sąlygotumų išvengti. Viename interviu Foucault prisipažįs- 
ta: „Dabar, kai bandau ką nors prisiminti, mane stebina tai, kad 
beveik visi mano emociniai išgyvenimai yra susiję su politine si- 
tuacija. Pirmiausia mūsų gyvenimo fonas, mūsų egzistencijos rė- 
mai buvo karo grėsmė. Paskui karas prasidėjo. Labiau už šeimos 
gyvenimo įvykius pagrindinę mūsų prisiminimų substanciją for- 
mavo įvykiai, palietę visą pasaulį. Aš sakau „mūsų prisiminimų“, 
nes esu beveik tikras, kad didžiuma Prancūzijos berniukų ir mer- 
gaičių tuo metu jautė panašiai. Mūsų privačiam gyvenimui grėsė 
pavojus. Galbūt todėl mane domina istorija ir santykiai, kurie for- 
muojasi tarp mūsų patirties ir tų įvykių, kurių dalimi esame“! 

Ar žmogus priklauso nuo amžinų tiesų ir pasaulį reikia supras- 
ti kaip tolydų, ar galbūt žmogus yra ribotas, atskiras, netolydus? 
Šis klausimas skatina suprasti šiandieną ir mūsų elgesio pagrin- 
dą. Suprasdamas dabarties kritikos būtinybę, Foucault ją sieja su 
švietimu. Švietimo paveldas virto giliai problemišku: protas kaip 
šviesa uzurpavo tiesą. Foucault pagalbininke kritikuojant švieti- 
mą tapo istorija, švietimo klausimas padėjo sugrįžti prie dabartiš- 
kumo kritikos. 

Žymiausi Prancūzijos istorikai (Philippe Ariėsas, Jacgues Le 
Goffas, Emmanuelis Le Roy Laduri, Paulis Veyne'as) pripažino 

Foucault indėlį į istorijos tyrinėjimus. Foucault darbų dėka pasi- 
keitė požiūris į istoriją, ypač filosofų požiūris. Atsakant į klausimą 
apie Žmogaus tapatybę, apie tai, kas esame, kokie mūsų uždavi- 
niai ir tikslai, istorija pasidarė tokia pat būtina, kaip ir psichologija. 
Foucault parodė, kad cogito neegzistuoja anapus laiko: „Mąstymas 
taip pat turi istoriją: mąstymas yra istorijos faktas“."* Philippe 
Ariėsas rašė, jog ir filosofas, ir istorikas privalo nusimanyti apie 
dabarties ir praeities sąveiką, kad suprastų dabartinę epochą, kuri 
anaiptol nebėra idealus tikslas, bet tik aktuali problema, kurią rei- 
kia spręsti.” 

Foucault buvo savitas filosofas ir ta prasme, kad aktualizavo 
absoliučiai nenagrinėtus šaltinius: Port Royalio gramatiką, iki Dar- 
wino buvusius gamtininkų mokymus, psichofiziologų teorijas, psi- 
chinių ligonių ligos istorijas, teismų kronikas ir kt. Foucault at- 
kreipė filosofų dėmesį į archyvus; Deleuze'as yra pavadinęs 
Foucault „naujuoju archyvaru“. 

Boulezo dėka Foucault susipažino su naujausia muzika. Lite- 
ratūroje jam taip pat buvo svarbi patirtis, leidžianti, pasak jo, „iš- 
eiti anapus ribų“. Vienas iš pirmųjų Foucault tekstų buvo skirtas 
joatrastam Raymondui Rousseliui — autoriui, kuris nusižudė ir ku- 
rio kūriniuose Foucault atrado gyvenimo ribos peržengimo patir- 
ties ekstazę. Foucault darė įtaką Georgeso Bataille'o ir Maurice'o 
Blanchot kūriniai, kuriuose jis ieškojo ribos peržengimo ir jo pro- 
blematizavimo patirties. Foucault buvo įsitikinęs, kad transgresi- 
jos patirtis dabartiniam žmogui tokia pat būtina, kaip prieštaravi- 
mų patirtis dialektiniam mąstymui. Su tuo jis siejo ir literatūros 
uždavinius. Ribos tampa esminėmis, kai „Dievas yra miręs“. Blan- 
chot skirtame esė „Mintys iš šalies“ Foucault rašo: „Prasiverži- 
mas prie kalbos, iš kurios yra pašalintas subjektas, nejveikiamo 
nesuderinamumo tarp kalbos pasirodymo jos būtyje ir savimonės 
tapatumo išryškinimas - tai patirtis, kuri dabar pasireiškia visiš- 
kai skirtingose kultūros srityse: paprastame rašymo geste, mėgi- 
nančiame formalizuoti kalbą; mitų studijose, kaip tai daro psicho- 

analizė; ieškant logoso, kuris prilygtų Vakarų proto gimimo vietai. 
Mes stovime ant krašto bedugnės, kuri ilga laiką buvo nematoma: 
kalbos būtis pasirodo kartu su subjekto išnykimu“ ! 

Mastymu iš šalies, transgresija Foucault atsiribojo nuo antro- 
pologinio požiūrio. Išsivadavimas iš „subjektyvumo subjektyviz- 
mo“ Foucault tampa esminiu dalyku. Su gebėjimu įveikti antropo- 
logizmą Foucault sieja rašytojo jėgą, įžvelgdamas ją Mallarmė 
kūriniuose. Foucault nuomone, pirmasis ribų problematizavimu 
domėjosi Kantas, savo „Antropologijoje“ įžvelgęs galimybę nagri- 
nėti kalbą, tačiau „nugrimzdęs į antropologinį snaudulį“ ir šitaip 
atvėręs kelią dialektikai, kuri ribų suvokimą pakeitė dialektinių 
prieštaravimų pažinimu. 

Apie žmogiškąją tikrovę reikia galvoti ne „aš mąstau“, bet „aš 
kalbu“ perspektyvoje. Perėjimas nuo „aš mąstau“ prie „aš kalbu“ 
yra perėjimas nuo vidaus prie išorės. „Žmonių mąstyme ne tiek 
svarbu tai, ką jie mąstė, kiek tai, ko jie nemąstė (non pensé), tai, 
kas mobilizuoja 1$ pat pradžių, šitaip atverdamas galimybę kalbai 
ir uždaviniui permąstyti dar kartą“. Foucault rašo apie markizą 
de Sade'ą, Alainą Robbe-Grillet, Pierre Ktossowski ir kitus. Mas- 
tymas iš šalies — tai mėginimas įvaldyti naują teritoriją. 

Tačiau Foucault pasirodė ne tik su nauja, t. y. užmiršta ir ne- 
įprasta medžiaga, bet, svarbiausia, pasiūlė savitą požiūrį į ją. Jį 
įkvėpė Friedrichas Nietzsche: kaip ir Nietzsche, Foucault savo 
klausimus mėgino užduoti ir pagrįsti atsiribodamas nuo vyraujan- 
čių mokymų, atsisakydamas priimto išraiškos būdo ir kurdamas 
savąjį. Kaip ir Nietzsche, Foucault domėjosi istorijos procesu, bet 
ne todėl, kad XIX a. istorizmo dvasioje ieškotų jame filosofijos „įsta- 
tymų leidėjo ir kritiko", o tam, kad peržiūrėtų regimybės ir pasa- 
komybės ribas. Pagrindiniai Foucault dominantys klausimai buvo 
laikas, kuriuo gyvename, modernybė, mes patys. Jiems tirti jis 
sukūrė savą analizės būdą. Foucault vadovu tapo Nietzsche's „Ne- 
savalaikiai apmąstymai“, kuriuose pastarasis kritikuoja savo me- 
to istoricizmą. 

Foucault rašė: „Nepaliekant be dėmesio plyšių, kurie pokario 
metais atskyrė marksistus nuo nemarksistų, froidistus nuo ne- 
froidistų, įvairių šakų specialistus ir filosofus, žmones su univer- 
siteto diplomais ir be jų, teoretikus ir politikus, būtų galima, man 
regis, atrasti tokią padalijimo liniją, kuri kerta visas šias priešprie- 
šas. Ši linija skiria patirties, prasmės, subjekto filosofiją nuo žini- 
jos, racionalumo ir sąvokos filosofijos. Iš vienos pusės - Sartre'o, 
Merleau-Ponty, iš kitos - Cavailleso, Bachelardo, Koyre, Canguil- 
hemo filosofija“ 2 

Kaip ir struktūralistai, Foucault griežtai atsisakė subjekto ir 
istorijos aiškinimui taikyti priežastingumo, prieštaravimų sąvo- 
kas, nagrinėti juos prasmingos, teleologiškos““ istorijos aspektu. 
Jis taip pat nelaikė, jog galima pripažinti transcendentalinio sub- 
jekto egzistavimą. Jo pirmieji darbai, ypač knyga „Žodžiai ir daik- 
tai", buvo suprantami kaip savo tikslais giminingi siekiams, ku- 
riuos septintojo dešimtmečio pradžioje Prancūzijoje skelbė 
Claude'as Lėvi-Straussas, Jacgues Lacanas, Louis Althusseras, Ro- 
landas Barthes'as. Tačiau skirtingai nuo struktūralizmo, Foucault 
ieškodamas tiesos nenorėjo grįžti prie XIX a. objektyvizmo ir scien- 
tizmo. Jis sulydė istoriją ir filosofiją, šitaip susidarydamas naują 
požiūrį į moderniosios civilizacijos kritiką. 

Savo darbe Foucault sujungė istorinių proto atsiradimo aplin- 
kybių ir „dabar“ momento analize. Mėgindamas rasti atsakymą į 
klausimą, kas mes šiandien esame, jis tyrinėjo istorines raciona- 
lumo sąlygas kaip šiandienos sąlygas. Šių dienų „brandaus“, auto- 
nomiško proto susiformavimo istorija yra moderniosios filosofijos 
problema. Proto arba racionalumo istoriją ir tai, kaip ji atsispindi 
mokslo, technikos, politinės organizacijos istorijoje, Foucault nag- 
rinėja Kanto klausimo „Kas yra švietimas?“ kontekste. Jis mano, 
jog XIX a. protas nustoja būti etiškas, bet imamas suprasti kaip 
žmogaus esmė. 

Foucault pabrėžia, kad Prancūzijoje švietimo klausimas nuo Au- 
guste'o Comte'o laikų suprantamas kaip mokslo istorijos klausi- 

mas, tuo tarpu Vokietijoje nuo Maxo Weberio ligi Jurgeno Haber- 
maso jis nagrinėjamas kaip racionalumo socialinio konteksto klau- 
simas. Vienu atveju dominuoja prisiminimai apie Descartes'ą, ki- 
tu — apie Lutherj. Foucault formuluoja savo tyrinėjimų objektą: 
„Kai mokslo istorikus Prancūzijoje labiausiai domina problema, 
kaip konstituojamas mokslinis objektas, klausimas, kurį užduodu 
aš, yra toks: kaip atsitinka, kad žmogiškasis subjektas (pabraukta 
mano - M. R.) paverčia save galimu žinijos objektu? Kokioms ra- 
cionalumo formoms ir istorinėms sąlygoms veikiant tai nutinka? 
Pagaliau kokia kaina? Štai mano klausimas: kokia kaina subjektai 
gali pateikti tiesą apie save?“? 

Foucault bando atrasti tai, kas leistų subjektui būti kartu tik- 
ram ir laisvam, taigi ir besikeičiančiam?“? Ne veltui jį žavi Luiso 
Borges'o minima kinų enciklopedija, kurioje pateikiama klasifika- 
cija, liudijanti apie Vakarų mąstymui neįprastą ir svetimą gyvūnų 
skirstymą, kurio neįmanoma sutvarkyti kaip pabaigtos visumos. 
Būtent nusistebėjimu, kad kitur įmanoma tai, kas čia ir dabar ne- 
įmanoma, prasideda knyga, atsiradusi šios nuostabos dėka. Da- 
bartį sąlygoja mūsų mąstymo ir supratimo būdas. Foucault dome- 
jimosi istorija negalima paaiškinti filosofinėmis įtakomis, jis turi 
etinį pamatą: domėtis istorija Foucault reiškia atsiriboti nuo pasi- 
tenkinimo savimi moralės, atitinkančios amžinas ir visuotines tie- 
sas. Jo tikslas - parodyti, kad dabartis nėra neišvengiamos istori- 
nės būtinybės rezultatas, ji išsirutulioja iš konkrečių praktinių 
veiksmų, kuriuos galima pakeisti. 

Foucault požiūris į istorijos medžiagą yra filosofinis. Istorija — 
tai priemonė užduoti ir tyrinėti klausimus apie santykius tarp to 
paties ir kito, tarp tapatybės ir skirtybės, daiktų ir žodžių. Be to, 
reikia pabrėžti, jog sąvokos „tas pats“ ir „kitas“ vartojamos ypač 
pabrėžiant pertrūkį. Domėjimasis kitu pabrėžia skirtumą, skatina 
ne grįžti su dialektiniu pasitenkinimu prie savęs, užsimirštant ne- 
paliaujamoje saviafektacijoje, bet orientuotis į tai, kas marginalu. 
Domėdamasis tuo, kas heterogeniška, Foucault tikisi išvengsiąs 

struktūralizmo ir fenomenologijos Scilės ir Charibdės. Jurgenas 
Habermasas pabrėžia, kad Foucault būdinga domėtis viskuo, kas 
marginalu (pamišimu, liga, mirtimi), ir tas jo domėjimasis panašus 
į Schopenhauerio domėjimąsi Rytų pasauliu, Nietzsche's — tuo, kas 
archajiška ir tragiška, Freudo — sapnais, Bataille'o - archajiškais 
draudimais, tabu, aukojimu." 

Foucault trokšta ištirti, kaip ribotas žmogiškasis subjektyvu- 
mas įsijungia į istoriją. Jį domina riba tarp to, kas istoriška ir kas 
neistoriška, tarp priklausymo istorijai ir nepriklausymo jai. Filo- 
sofijos uždavinys šiandien - tai „dabarties diagnozė, dabarties skir- 
tumų aprašymas, absoliutus jos atskyrimas nuo viso to, kas ji nė- 
ra, kitaip tariant, — nuo praeities“.* Foucault atsisako bet kokių 
istorizmo vartojamų istorinę kaitą apibūdinančių sąvokų, tokių kaip 
priežastis, tradicija, evoliucija, pradžia, teleologija, mentalitetas, 
epochos dvasia ir kt., jis problematizuoja tradicinių mokslų su- 
skirstymą, abejoja genijaus, autoriteto ir kitomis sąvokomis. 

Foucault mano, kad lemtingas posūkis humanitarinių mokslų 
raidoje įvyksta XVIII a. pabaigoje, kai žmogus pavadinamas pa- 
žįstančiu subjektu ir kartu savo paties pažinimo objektu. Bū- 
tent Kantas paskelbia išvadą, kad žmogus yra unikali būtybė: 
būdama visiškai susijusi su gamta (kūnu), visuomene (istori- 
niais, ekonominiais, politiniais santykiais), kalba (gimtąja kal- 
ba), ji tuo pat metu sugeba suteikti šiems dalykams reikšmę, 
juos keisti, organizuoti. Šių formų nagrinėjimą Foucault vadina 
baigtybės analize. 

Pradedant moksliniu įrodymu, kad prigimtis žmogui išoriška 
ir amorali, filosofinė tradicija nuo Descartes'o iki Husserlio sten- 
giasi atiduoti pasirinkimo kriterijus „Žinančiojo“, arba epistemo- 
loginio subjekto, žinion. Subjektas, galintis suvokti duotybės pa- 
grindus ir užtikrinti jos akivaizdumą, Descartes'ui yra tikrojo 
pažinimo pradžia. Subjektas kaip proto instancija - centrinė idea- 
lizmo tema nuo Descartes'o ligi Hegelio. Foucault domina ,,mo- 
dernaus subjekto“ analizė, jis mano, jog į „valią žinoti“ reikia žiūrėti 

kaip į grėsmės šaltinį ir tuo pat metu kaip į pavojaus pašalinimo 
įrankį. 

Mokslo plėtra skatino žmogų geriau suvokti savo vietą ir vaid- 
menį, vertė jį suabejoti savo galybe. Po Koperniko atradimo žemė 
ir žmogus joje nebėra visatos centras. Darwino mokymas - esa 
žmogus yra natūralios atrankos rezultatas — pažeidė jo tikėjimą 
savo dieviškuoju išskirtinumu. Freudo tezė, kad žmogaus Aš ne- 
lemia jo gyvenimo, yra priklausomas nuo pasąmonės, vertė su- 
abejoti refleksijos ai$kumu ir pažįstančiojo subjekto autoritetu. Fou- 
cault archeologija toliau problemina ir decentruoja subjektą, 
konstituotą žinijos dėka ir suprantantį save kaip visuotinį ir uni- 
versalų. Archeologiją Foucault priešina su teorija: teorija yra nu- 
kreipta į vienybę, o archeologija - į įvairovę. 

Vienas iš pagrindinių archeologinio metodo terminų - episte- 
ma - nėra susijęs su proto sąvokomis, jis pažymi dispersijos lau- 
ką, atvirų santykių erdvę. Žinijos archeologija nagrinėja epistemą 
kaip istorinį a priori. Epistemos ir archyvo sąvokos suartinamos: 
archyvas sąlygoja, kas yra ir kas nėra tyrinėjama tam tikru peri- 
odu. Archeologija tyrinėja naujoves, analizuoja prieštaravimus, pa- 
lygina apibūdinimus, kartografuoja permainas. Foucault archeolo- 
ginis požiūris nukreiptas prieš idėjų istoriją, laiko ir subjekto ryšys 
atskleidžiamas naujoje istorijos sampratoje. „Taigi istorija formuoja 
humanitarinių mokslų „aplinką“, kuri tuo pat metu yra ir privile- 
gijuota, ir rizikinga. Kiekvienam mokslui apie žmogų ji nusako 
pagrindą, kuris leidžia jam įsitvirtinti ir plėtotis; istorija sąlygoja 
laiko ir erdvės rėmus tai vietai kultūroje, iš kurios galima nubrėžti 
tikslias jos ribas ir be paliovos griauti kultūros pretenzijas į kokią 
nors visuotinę reikšmę. Šitaip istorija parodo, kad žmogus (kokiu 
mastu jis, pats to nenujausdamas, jau yra pavaldus nuostatoms, 
kurias atskleidžia psichologija, sociologija, kalbos analizė) nera ana- 
puslaikiškas pažinimo objektas, kuris savo teisėmis būtų nepri- 


klausomas nuo laiko“. 

Diskurse atsiskleidžianti jėgos ir Žinijos sąsaja verčia Foucault 
archeologiją pakeisti genealogija. Jėga ir jos santykiai su Žinija Fou- 
cault visada domino, iš pradžių nelabai sąmoningai, o vėliau tapo 
tiesioginiu tyrinėjimo objektu. 

Aiškindamas paskatas studijuoti beprotybės istoriją, Foucault 
prisipažįsta, kad šeštojo dešimtmečio pradžioje, kai jis buvo stu- 
dentas, viena iš didžiausių problemų buvo klausimas apie politinį 
mokslo statusą ir jo ideologines funkcijas. Ne tik Lysenkos afera, 
bet ir su ja susiję įvykiai, kurie ilgą laiką buvo visiškai nežinomi, 
vis dėlto iškėlė aibę problemų, apibendrinamų dviem žodžiais: jė- 
ga ir žinija. Foucault sako: „Manau, kad „Beprotybės istoriją kla- 
sikos epochoje“““ tam tikra prasme rašiau šių klausimų veikiamas“. 
Foucault nurodo, kad santykiai tarp visuomenės politinės bei eko- 
nomines struktūros ir tokių mokslų, kaip teorinė fizika ar organi- 
nė chemija, yra ne tiek aiškūs, bet psichiatrijos ar medicinos atve- 
ju šis ryšys kur kas akivaizdesnis. Tai jis aiškina keliomis 
aplinkybėmis. Pavyzdžiui, kairuoliškai nusiteikę intelektualai imasi 
uždavinių, kuriuos jiems nurodė Prancūzijos komunistų partija: 
spręsti akademiškai priimtų problemų ir, antra vertus, duoti naujų 
atsakymų į senus klausimus. Todėl mokslo istorijos srityje pirme- 
nybė teikiama akademiškai tradicinėms temoms, kurias pripažino 
Husserlis, Koyre, t. y. matematikos, fizikos istorijai, o ne medici- 
nai ar psichiatrijai. 

Deleuze'as nurodo, kad kairieji visada domėjosi jėgos sąvoka, 
tačiau jų pastangos įveikti marksizmo apibendrinimus visuomet 
baigdavosi nesėkmingai. Skirtingai nuo kairiosios inteligentijos, 
Foucault pavyksta pateikti naują jėgos sampratą: ji nebelaikoma 
ypatybe, bet tik strategija, ji nėra privilegija, kurią įgyja valdančio- 
ji klasė, bet tik strateginių pozicijų valdymo rezultatas. Jėgos api- 
brėžime akcentas perkeliamas iš vienalytiškumo į daugialypuma: 
veikale „Disciplinuoti ir bausti“ Foucault parodo, kad jėga visuo- 
met lokali, ji neturi privilegijuoto centro, yra difuzinė. Apibendrin- 
damas panoptikumo sąvoką, Foucault žiūri į ją kaip į abstrakčią 

mašiną, ne tik tam tikru būdu organizuojančią apžvelgiamą erdvę, 
bet ir numatančią tam tikrą elgesį šioje erdvėje. Bausmė yra tokia 
pat formalizuota funkcija kaip švietimas, rūpyba, darbas. Vadinasi, 
į kalėjimą, gamyklą, ligonine, mokyklą galima žiūrėti kaip į abst- 
rakčią mašiną, numatančią tam tikrą elgseną ir primetančią ją tam 
tikram žmonių būriui. Tokia akla ir kurčia mašina, verčianti matyti 
ir kalbėti kitus, vadinama diagrama. Deleuze'as rašo, kad Foucault 
iš archyvaro virsta kartografu. 

Foucault nurodo, kad diskursas - mąstymas kaip socialinė prak- 
tika - apie beprotybę Vakaruose nuo viduramžių iki šių dienų api- 
būdinamas keturiomis raidos fazėmis: viduramžiais beprotybė sie- 
jama su sakralumu, renesansas ją tapatina su tam tikra ironijos 
forma, atsispindinčia Šekspyro kūriniuose, taip pat kilniame, bet 
beprotyje Servanteso riteryje. Ikimodernusis dviprasmiškas po- 
žiūris į beprotybę geriausiai išreikštas populiariu renesanso lai- 
kais „kvailių laivo“ įvaizdžiu. Tačiau visoms šioms pakopoms bū- 
dinga tai, kad egzistuoja įvairialypis ryšys tarp bepročio ir 
protingojo: beprotis išsiunčiamas iš visuomenės, bet neišmeta- 
mas iš jos. Renesanso žmogus nebrėžė ryškios ribos tarp bepro- 
tybės ir tiesos. 

XVII a. viduryje į beprotybę liautasi žiūrėti eschatologiniu as- 
pektu, Europoje atsirado beprotnamiai, beprotybė buvo griežtai 
atribota nuo proto. Racionalusis protas ją pažymėjo savo valdžios 
antspaudu. Vėliau beprotybės gyvenimas šiek tiek atsispindėjo 
Hėlderlino, Nervalio, Nietzsche's, Artaud darbuose, bet šiaip jau 
proto diskursas plėtojosi beprotybei tylint. 

Pagaliau įsitvirtino modernusis subjektas. Foucault savo tyri- 
nėjimo pagrindiniu tikslu pasirinko modernaus subjekto tapsmo 
istorijos, jo genealogijos atskleidimą. Jis norėjo parodyti, kad „mūsų 
kultūroje žmogiškosios būtybės paverčiamos subjektais“.*! Pir- 
muosiuose darbuose („,„Beprotybė ir civilizacija“, „Klinikos gimi- 
mas“, taip pat vėlesniame „Disciplinuoti ir bausti“) akcentuojama 
atskyrimo praktika. Tai būdas, kuriuo objektyvuojamas subjektas. 

Panaudojant skirtingas procedūras, subjektas buvo atskirtas nuo 
kitų ir nuo savęs paties, žmogiškosios būtybės įgijo socialinę ir 
asmeninę tapatybę, tapo objektyvuotos ir kategorizuotos. Atsky- 
rimo praktika numatė ir mokslo (arba pseudomokslo) papildymą, 
ir pašalinimą, dažniausiai erdvinį, bet visuomet socialų. Ryškiausi 
tokio atskyrimo pavyzdžiai - raupsais sergančių ligonių izoliavi- 
mas viduramžiais, nuskurdusių, pasiligojusių valkatų izoliavimas, 
ligų klasifikacija ir su tuo susijęs klinikinės medicinos praktikos 
pagrindimas, moderniosios psichiatrijos išsivystymas ir jos pritai- 
kymas ligoninėse, kalėjimuose, klinikose, seksualinių iškrypimų 
normalizavimas, gydymas ir stigmatizavimas. Visais šiais būdais 
individas atskiriamas nuo nediferencijuotos masės. 

Mokslinė klasifikacija laikoma antruoju būdu, kaip žmogiško- 
sios būtybės paverčiamos objektyvuotais subjektais. Foucault rū- 
pi tyrinėjimo būdai, kurie bando įgauti mokslo statusą: bendrinė 
gramatika, filologija, kalbotyra, objektyvuojanti kalbantį subjektą, 
ekonomika, objektyvuojanti subjektą, kuris kuria, dirba, gamtos 
istorija arba biologija, objektyvuojanti gyvą būtybę. Šie objektyva- 
vimai nagrinėjami Foucault veikale „Daiktų tvarka“, bandant at- 
skleisti, kaip gyvenimui, darbui, kalbai skirti diskursai pavirsta 
disciplinomis. Tokią istorinę permainą Foucault sieja su perėjimu 
iš klasikinės į moderniąją epochą, datuodamas jį XVII a. viduriu. 

Originaliausiu Foucault atradimu laikomas trečiasis subjekto 
objektyvavimo būdas, apibrėžiamas kaip subjektyvavimas ir ro- 
dantis, „kaip žmogiškoji būtybė paverčia save subjektu“. Subjek- 
tyvavimas - tai subjektyvumo sukūrimas socialiniame aparate. 
Foucault analizuoja procesus, kuriuose aktyviai dalyvauja pati žmo- 
giškoji būtybė, paversdama save subjektu, formuodama save kaip 
subjektą. Ypač reikšminga šiame procese žinijos ir valdžios savei- 
ka. Šias technikas Foucault analizuoja genetiniu aspektu: genea- 
logija atskleidžia būdus, kaip žmonės veikia savo kūnus, sielas, 
mintis, elgesį. 

Gilles Deleuze'as rašo: „Foucault vadina Atėnus vieta, kurioje 
buvo išrastas subjektyvavimas: pagal anksčiau jai duotą apibrėži- 
mą, tai miestas, sukūręs jėgų liniją, kertančią laisvų žmonių kon- 
kurenciją. Dabar nuo linijos, kuri vienam laisvam vyrui sudaro ga- 
limybę paliepti kitiems, atsišakoja kita - labai skirtinga linija: į vyrą, 
kuris gali paliepti kitiems, reikia žiūrėti kaip į poną savaime. To- 
kie yra fakultatyviniai savikontrolės dėsniai, kurie konstituoja sub- 
Jektyvavima'"'.* 

Santykiai tarp teorijos ir praktikos nebegali būti interpretuoja- 
mi totalybės sąvokomis. Foucault yra įsitikinęs, kad teorija nebe- 
aiškina, kad tarnautų praktikai: ji pati yra praktika. Teorija - nebe 
totalizavimo, o naujų galimybių atskleidimo įrankis. 

1984 m., po daugelio metų pertraukos, buvo išleisti pirmieji 
du Foucault sumanytos seksualumo istorijos serijos tomai. Kai 
jie pasirodė knygynuose, jų autorius birželio 25 d. staiga mirė. 
Jis ne vienam buvo pažadinęs mąstymo reikalavimų ir malonu- 
mų supratimą. 

Paskutinieji Foucault darbai apstulbino skaitytojus ne mažiau, 
kaip jo priešlaikinė mirtis. Jų centre buvo geidžiantis žmogus, žmo- 
gus, regintis save kaip geismų subjektą. Foucault domėjosi, kaip 
mes formuojame savo subjektyvumą, santykius su savimi. Fou- 
cault tyrinėtą požiūrį į asmenybę, subjektyvavimo vyksmą reikia 
atskirti nuo moderniojo subjektyvumo suvokimo. Modernusis sub- 
jektyvumas - objektyvus savęs paties apibūdinimas, modernaus 
žmogaus vidinis gyvenimas. Pasak Foucault, subjektyvavimas ap- 
tinkamas įvairiose kultūrose. Subjektyvavimo tyrinėjimas vaini- 
kuoja Foucault archeologiškai ir genealogiškai orientuotą filosofi- 
ją. Ji rodo etinį minties aktyvumą: su ja yra susijusi laisvė, kurią 
Foucault priešpriešina moderniajai humanizmo sampratai. Vėly- 
vuju Foucault darbų ištakos glūdi ankstesniuosiuose, ir tik pasta- 
ruju dėka galima suprasti jo posūkį mąstymo etikos link. Foucault 
analizuoja etinę substanciją, subjektyvavimo pobūdį, askezę ir tiks- 
la. Etiniu tikslu Foucault laiko atsisakymą disponuoti (disbosses- 

ston). Ekstazinis mąstymas tampa priemone išvengti humanizmo. 
Foucault domisi individualaus elgesio ir etinio subjektyvumo su- 
vokimu. Jo knygos skatina neigiamą kritiką: jis kaltinamas abso- 
liučia nenuovoka, aiškinama ne nežinojimu, bet būtent tuo, kad jį 
yra apsėdęs narcisizmo demonas. J. Bernaueris išreiškia mintį, 
kad Foucault yra palietęs tokias reikšmingas moderniosios sąmo- 
nės sritis, kad jis ne tiek vengia kitaip galvoti, kiek sergsti moder- 
nios asmenybės patirties sakralizavimą. Modernioji sąmonė pasi- 
naudoja galimybe pabėgti iš pasaulio ir istorijos, kurie yra visiškai 
determinuoti, į savo asmenybės egoistinę savivalę. 

Foucault domisi krikščionybės patirtimi, analizuoja krikščio- 
nybės draudimų poveikį seksualumo kalbai. Ryšium su tuo Jis nag- 
rinėja išpažintį ir teigia, kad būtina suvokti tūkstantmetę jos jun- 
go įtaką. Foucault taip pat rašo: ,,Dabar turime paklausti, kas įvyko 
šešioliktajame amžiuje - periodu, kurį apibūdina ne dechristiani- 
zacijos pradžia, bet pagilėjimas“. Foucault dėmesį Reformacijai ir 
Kontrreformacijai lėmė tai, kad jis nagrinėjo sielovados proble- 
matiką - tai, kaip ji siejasi su vaikų švietimu. Jam sielovados klau- 
simas - tai klausimas, kaip „dvasiškai vadovauti, kad būtų pasiek- 
tas amžinas išsilaisvinimas“. Krikščionybė iškelia naują 
individualizacijos jėgą — dvasininkų luomą, susijusį su žydų Dievo 
paveikslu ir jo atstovais — avių piemenimis. Šią jėgą reikia supras- 
ti kaip kuriančią, o ne represyvią. Krikščionybė iškelia dvasininko 
atsakomybę už visą blogį ir gėrį. Dorybe tampa paklusnumas. At- 
siradus nuodėmei, pranyksta pirmapradė natūrali sielos ir valios 
santarvė, žmogus sukyla ne tik prieš Dievą, bet ir prieš patį save. 
Adomo gestą, kuriuo jis pridengia savo lyties organą figos lapu, 
pasak Augustino, reikia suprasti ne kaip paprastą drovumo faktą, 
bet kaip tai, kad lyties organas juda nepriklausomai nuo Adomo 
valios. Seksualiniai organai erekcijos būsenoje simbolizuoja žmo- 
gu, kuris sukilo prieš Dievą. Seksualinė puikybė - tai bausmė ir 
žmogaus puikybės padarinys. Žmogaus kontrolei nepavaldus ins- 
tinktas yra tokio paties statuso, kaip ir žmogus Dievo atžvilgiu, 

kitaip tariant, — maištininkas. Gundantis seksualumas skatina bū- 
tinybę kovoti su savuoju Aš, taigi nuolatinis paklusnumas yra es- 
minis. Kai dėl dvasininkijos paklusnumo, tai jis yra susijęs su ypa- 
tingos žinijos ir subjektyvumo formos susidarymu: kad galėtų vesti 
sielas į išganymą, dvasininkas privalo suprasti ne tik bendrąsias 
tikėjimo tiesas, bet ir kiekvieno tikinčiojo sielos tiesą. Šiuo atZvil- 
giu Foucault laiko krikščionybės patirtį unikalia: „Kiekvieno krikš- 
čionio pareiga — ištirti, kas jis yra, kas su juo vyksta, klaidas, ku- 
rias jis padarė, gundymus, kuriais jis išbandomas“. Šios 
technologijos rezultatas — ypatinga subjektyvumo forma: nepaliau- 
jamas savo asmenybės objektyvuotos formos atsisakymas. Visa 
tiesa apie asmenybę - šios asmenybės pasiaukojimo tiesa. 

Prieš pat savo ankstyvą mirtį Foucault parašė nedidelės apim- 
ties, bet labai reikšmingą tekstą, skirtą žinomam Kanto straips- 
niui „Kas yra švietimas?“ — tikriausiai jo parašymo 200 metu su- 
kakčiai. Kartu su Kantu užduodamas klausimą: „Kas yra 
švietimas?“, Foucault bando įvykdyti kelis uždavinius: jis savotiš- 
kai reziumuoja savo filosofinę poziciją ir parodo jos skirtingumą 
nuo vokiečių klasikinės filosofijos tradicijos. Pabrėždamas ryšį su 
filosofiniu Kanto klausimu, Foucault pabrėžia tai, kad Kanto po- 
žiūris sudaro kritinio santykio su dabartimi pagrindą: projektas 
kritiškai žvelgti į dabartį suprantamas kaip švietimo projektas. Fou- 
cault nori tyrinėti ir suprasti švietimą ne kaip ypatingą periodą, 
kuris vadinamas šiandiena, bet kaip santykį su ta šiandiena. Pasak 
jo, šis santykis apibūdinamas kaip kritiškai filosofinis. Tokį santy- 
kj pirmą kartą paskelbia Kantas, jį nori išlaikyti ir Foucault. Vie- 
noje paskaitoje jis yra pasakęs: „Trumpai tariant, man atrodo, kad 
Kanto tekste iškyla klausimas apie dabartį kaip filosofinį įvykį, 
kuriam priklauso apie jį kalbantis filosofas. Jei norėtume žvelgti į 
filosofiją kaip į tam tikrą diskursyvinės praktikos formą, kuri pati 
turi savo istoriją, tai man regis, kad šis tekstas apie Aufklärung 
mums parodo filosofiją, — ir nemanau, kad labai klysčiau sakyda- 
mas, jog taip yra pirmą kartą, - problematizuojančią pačios savęs 

diskursyvinę dabar-būtį: dabar-būtį, kurią ji užklausia kaip įvykį, 
kuriam ji turi įvardyti jo prasmę, vertę, filosofinį savitumą ir ku- 
riame ji turi rasti ir savo pačios būties prasmę, ir pagrindą tam, ką 
ji sako".? Būtent kritinis požiūris laikomas adekvačiu santykiu su 
švietimu. Šitaip Foucault pabrėžia tai, kas bendra jo ir Kanto filo- 
sofijos sampratai — kritiką. Skirtumas tarp Foucault ir Kanto — kri- 
tikos samprata. Foucault nori atsiriboti nuo jo filosofinės pozicijos 
interpretavimo kaip švietimo juodinimo. Kanto požiūrį Foucault 
kandžiai kritikavo „Daiktų tvarkoje“. 

Keičiantis Žinijos, valdžios ir laisvės santykių supratimui šiuo- 
laikinėje visuomenėje kinta ir intelektualo uždavinių supratimas. 
Michelis Foucault yra daug rašęs apie modernaus intelektualo vaid- 
menį. Kairuoliškos pakraipos intelektualai visada manė, jog jie at- 
stovauja visuotiniams interesams, tiesai ir teisingumui, suvokė 
save kaip visuomenės sąmonę ir sąžinę. Tokiam intelektualo vaiz- 
džiui sukurti nemažai pastangų padėjo marksizmas, proletariatą 
laikęs visuotinės būtinybės nešėju. Dabar jau aišku, kad teorijos 
ir praktikos santykiai kitokie. Intelektualai darbuojasi įvairiose sri- 
tyse: ligoninėje, laboratorijoje, mokykloje, universitete ir kitur. At- 
rodo, kad po Antrojo pasaulinio karo pirmajame plane atsidūrė spe- 
cialistas: fizikas atomininkas Openheimeris galėjo daryti poveikį 
įvykiams, nes buvo ekspertas, mokslininkas, žinovas. Pasak Fou- 
cault, įstatymo žmogus, juristas, arba intelektualas klasikine šio 
žodžio prasme, kokia jis funkcionavo XIX a. pabaigoje ir XX a. pra- 
džioje, visuomenės gyvenimą veikia kur kas mažiau, negu kom- 
piuteriu specialistas, fizikas atomininkas, farmakologas ir kiti. Sa- 
vo reikšmės nebetenka rašytojas. Biologijos, fizikos atradimai dabar 
sąlygoja tai, kad jų dalyviai lemia kitų žmonių likimus. Šiandien 
intelektualas „jau nebe amžinybės rapsodas, bet gyvenimo ir mir- 
ties lauko strategas“. Tiesa ir valdžia yra glaudžiai susijusios ir 
viena kitos sąlygotos. Intelektualo uždavinys — pakeisti žmonių 
mąstymą taip, kad jie suprastų, jog yra laisvesni, negu mano. 


2. Lėvinas: laikas ir kito žmogaus humanizmas 


[žvelgti reikšmę situacijos, kuri buvo iki kultūros, įžvelgti joje 
kalbos veiklą, basisaunant atrasti Kitą žmogaus žvilgsnyje, kuris 
yra nukreiptas į žmogų kaip į abstraktų žmogų, anapus bet kokios 
kultūros, jo veido nuogume, - reiškia sugrįžimą prie blatonizmo, o 
kartu ir doroves gimimą. Be to, tai atskleidžia galimybę remiantis 
etika spręsti apie civilizacijas. 


Emmanuelis Lévinas „Kito žmogaus humanizmas " 


Mirti del neregimybes — štai metafizika. 

Emmanuelis Lévinas , 7Totalybe ir begalybė 


Filosofu sluoksniuose Emmanuelio Lévino vardas gerai Zino- 
mas, nors jį ne visada rasime žodynuose ir enciklopedijose. Jo fi- 
losofija laikoma labai sudėtinga, tačiau tebeleidžiami jo darbai, ren- 
giamos diskusijos, išeina vertimai anglų, vokiečių ir kitomis 
kalbomis. Lėvino filosofija, kaip pabrėžė jis pats ir jo pažiūrų in- 
terpretuotojai, yra glaudžiai susijusi su didžiosiomis Vakarų tradi- 
cijos figūromis — Platonu, Descartes'u, Hegeliu ir kitais — ir yra 
išplėtota diskutuojant su jais. Lėvino mokymo centre - atsakomy- 
bės problema. ,,Pozityvia slinktį, kuri vyksta anapus kito neįverti- 
nimo ir suniekinimo, t. y. anapus sprendimo apie kitą arba jo ap- 
skaičiavimo, supratimo ir pažinimo, Lėvinas vadina metafizika arba 
etika. Metafizinė transcendencija yra noras. Ši noro sąvoka yra 
kuoantihegeliškiausia“, rašo Jacques Derrida.” Lévinas atstovauja 
Vakarų ontologinės tradicijos kritikai, kuri apskritai atmeta elea- 
tinį požiūrį, nes laiko, kad žmogaus dvasia yra susijusi su tuo, kas 
niekada nebus „buvinys buvinyje“.** Jis įsitikinęs, kad humaniz- 
mas kritikuotinas už tai, kad pernelyg daiktiškai yra mąstęs apie 
žmogų. Savo uždaviniu Lėvinas užsibrėžia žmogiškumo prasmės 
ieškojimą. Ja Lévinas sieja su atsakomybe už kitą Žmogų, esančia 
pirma kiekvieno pažinimo, ontologijos ir filosofijos apskritai. Jo 

nuomone, į atsakomybę reikia žiūrėti kaip į pagrindinę subjekty- 
vumo struktūrą. Todėl laiko ir subjektyvumo santykių analizė Lėvi- 
no darbuose užima gana žymią vietą.“ 

Emmanuelis Lėvinas gimė 1906 metais Lietuvoje, Kaune, žy- 
dų šeimoje. Jo vaikystės įspūdžiai siejasi su prisiminimais apie 
Levo Tolstojaus mirtį ir Romanovų jubiliejaus iškilmes. Pirmasis 
pasaulinis karas ir Rusijos revoliucija padaro didelį poveikį jauna- 
jam Emmanueliui ir jo šeimai. Lėvinas yra susijęs su judaizmo 
tradicijomis Vilniuje, su rusų kalba ir kultūra, puikiai susipažįsta 
Tolstojumi. 1923 m. jis vyksta į Strasbūrą studijuoti filosofijos. Jo 
mokytojai yra Charles Blondelis ir Maurice'as Pradines. Ryškų 
įspūdį studentams tuo metu daro Bergsono mokymas apie truk- 
me, jis nepalieka abejingo ir Lėvino. Netrukus jis susipažįsta su 
Maurice'u Blanchot, kuris jam atskleidžia Prousto ir Valery kūry- 
bos pasaulį. 1928-1929 m. Lėvinas Freiburge lanko Husserlio fe- 
nomenologinės psichologijos ir intersubjektyvumo paskaitas. Sa- 
vo disertacijos tema jis pasirenka Husserlio intuicijos teoriją.” 
Lėvinas susipažįsta su Heideggerio veikalu „Būtis ir laikas“ ir 
1929 metais dalyvauja Heideggerio ir Cassirerio diskusijoje Da- 
vose, kur Heideggeris perskaito paskaitų kursą „Kantas ir meta- 
fizikos problema“. Lėvinas mano, kad šios paskaitos reiškė tradi- 
cinio humanizmo baigtį. 

Pirmieji Lėvino darbai yra glaudžiai susiję su Husserlio ir Hei- 
deggerio fenomenologine filosofija ir parašyti jos įtakoje. Šiai tra- 
dicijai Lėvinas lieka ištikimas ir vėliau, nors ir kritikuoja ja, nes jo 
netenkina pasilikimas prie skirtumo tarp vienovės ir įvairovės. 
Husserliui Lėvinas dėkingas už fenomenologinį metodą, kurio es- 
me jis sieja su intencionaline analize, leidžiančia aprašyti įvairius 
patirties lygmenis ir aspektus.” Heideggerio „Būtis ir laikas“ at- 
skleidžia Lėvinui laiko ir laikinės egzistencijos reikšmę. Lėvino 
nuomone, neįmanoma suprasti moderniosios filosofijos neatkrei- 
pus dėmesio į Heideggerio išvadas. Įspūdį, kurį jam padarė Hei- 

deggerio fenomenologijos samprata, jis apibūdina kaip šoką. In- 
terviu su Richardu Kearney Lėvinas pabrėžia: „<...> jei Husser- 
lis man atskleidė radikalias pažinimo fenomenologinės analizės 
galimybes, tai Heideggeris buvo pirmasis, parodęs, jog fenome- 
nologinio amžinųjų tiesų ieškojimo šaknys glūdi laike, mūsų laiki- 
neje ir istorinėje egzistencijoje“.** 

Lėvinas bando sujungti graikiškąją filosofinio mąstymo patirtį 
su Biblijos tradicija. Todėl jis ypač vertina tuos mąstytojus — Mar- 
ting Buberį, Franza Rosenzweigą, taip pat Gabriel; Marcelį, - ku- 
rie domėjosi subjektyvumu, o tai, jo nuomone, yra šis tas daugiau 
negu į objektą nukreiptas pažinimas. Subjekto sampratoje Lėvi- 
nas akcentuoja tai, kas neredukuojama į intencionalumą, atspin- 
dėjimą, objektyvavimą, laisvę, valią; jo dėmesio centre yra tai, kas 
nesuobjektyvinama, netematizuojama, - laiko pasyvumas, „nelais- 
vėn paimtas subjektyvumas“. Dialogo filosofijoje, atliepiančioje 
Biblijos tradiciją, Lėvinas įžvelgia giminingus tikslus ir įkvėpimo 
šaltinį, papildant graikišką fenomenų pasaulio sąrangą tuo, ko šia- 
me pasaulyje nėra, kitaip tariant, etine atsakomybe. 

Lévinas laikomas įtakingiausiu“ ir savarankiškiausiu“! XX am- 
žiaus filosofu. Vakarų kultūros ir civilizacijos krizę jis analizuoja 
totalitarizmo grėsmės aspektu. Lėvino filosofinę poziciją galima 
apibūdinti kaip meta-fenomenologiją arba etinį transcendentaliz- 
mą, nes pagrindinis dėmesys kreipiamas į etinės patirties proble- 
matika. Siekdama į viską Žiūrėti kaip į vienovę, visetą, totalybę, 
Vakarų filosofija užmiršta kitoniškumą, kitą Žmogų, skirtybę. Ir 
Husserlio fenomenologija, pasak Lėvino, šiuo atžvilgiu ne išimtis. 
Panašiai kaip Heideggeris, Husserlio fenomenologiją Lėvinas ver- 
tina kaip objektyvizuojantį intelektualizma. Pokalbyje su Phillipe 
Nemo jis pripažįsta: „Mano parašytam darbui apie Husserlio in- 
tuicijos teoriją padarė įtaką „Būtis ir laikas“.“* 

Etinio transcendentalizmo arba etinės metafizikos sukūrimas — 
Lėvino atsakymas į sunkumus, atsiskleidusius Heideggerio su- 
-būties (Mitsein) ar Sartre'o būties kitam (l'être pour l'autre) atve- 

ju. Tam tikra prasme tai sugrįžimas prie Husserlio intersubjekty- 
vumo problemos. Minėtieji mokymai iškėlė kito klausimą, tačiau 
jo neišsprendė, nes redukavo kito problemą | to paties sąvokas. 
Bernhardas Waldenfelsas išskiria Lėvino filosofijos raidoje tris eta- 
pus: ontologijos kritikos, pamatinės ontologijos pakeitimo metafi- 
zika ir etikos kaip pirmosios filosofijos.“ 

Pats Lėvinas pripažįsta, kad jis pereina iš transcendentinės me- 
tafizikos į transcendentaliaja metafiziką ir savo filosofinėje raidoje 
įžvelgia dvi fazes — ikikritine ir kritinę. Pirmoji yra susijusi su vei- 
kalu „Totalybė ir begalybė“; tai kelias, vedantis tolyn nuo fenome- 
nologijos. Antrąją faze žymi darbas „Kitaip, negu būtis, arba ana- 
pus esmės“; tai kelias atgal prie fenomenologijos. 

Lėvino filosofinės pozicijos naujoviškumas sietinas su bandy- 
mu žiūrėti į laiką kaip į transcendavimą link kito, t. y. su savita 
transcendencijos interpretacija. Formaliai jis tarsi seka Heideg- 
geriu, kuris, atsiribodamas nuo Husserlio transcendentalinio ide- 
alizmo, mėgino rasti ontologinę transcendencijos interpretaciją, 
kildindamas ją iš nebūties. Lėvino minties kryptis priešinga. Hei- 
deggeris, likdamas Vakarų ontologijos rėmuose, interpretuoja 
transcendenciją negatyviai, kitaip tariant, apibūdina ją kaip galuti- 
nę, priklausančią nebūčiai, o Lėvinas bando konceptualizuoti ją 
kaip transcendavimą link kito, apibūdindamas kaip pozityvią ir be- 
galinę. Lėvino pozityvi interpretacija yra susijusi su bandymu ty- 
rinėti transcendencija ryšium su begalybės idėja. 

Intencionalumo principo atradimas atvėrė Husserliui galimy- 
bę nagrinėti vidinio laiko suvokimo problematiką transcenden- 
talinio idealizmo kontekste. Savo ruožtu Heideggeris tyrinėjo 
laikiškumą, pakeitęs intencionalumą transcendencija fenomeno- 
loginės ontologijos kontekste. Lėvino pozicijos naujumas atsi- 
spindi bandyme žvelgti į laiką kaip į transcendavimą link kito. 
Jis pabrėžia, kad prasmės ir reikšmės formavime negalima apsi- 
riboti teoriniu subjektu, sąmone, bet reikia turėti omenyje kitą 
žmogų, kitybę. 

Tęsdamas Heideggerio „Būties ir laiko“ problematiką, Lėvi- 
nas atsideda minčiai apie ontologinę skirt}. Būties ir buvinio san- 
tykių analizė tampa vaisinga ir jo filosofijoje, bet, palyginti su ki- 
tais prancūzų filosofijos atstovais, Lėvinas mažiau domisi 
Heideggerio ontologijos ardymu ir metafizikos įveikimu, daugiau 
dėmesio skirdamas subjektyvumo sampratai. Būtent subjektyvu- 
mas, kuriuo yra apdovanota žmogiškoji būtybė, reiškia sugebėji- 
mą gyventi taip, tarsi ji nebūtų „tik buvinijos dalis“. Subjekto ir 
subjektyvumo samprata — ašis, apie kurią sukasi Lėvino diskusija 
su Husserliu ir Heideggeriu; šis klausimas yra jo ankstyvojo pa- 
skaitų kurso dėmesio centre. Jis sukėlė didelį susidomėjimą ir vė- 
liau buvo išspausdintas pavadinimu „Laikas ir kitas“. Šiame vei- 
kale skelbiamas ontologijos kritikos šūkis. 

Lėvinas naudojasi fenomenologine analize, kad: 1) priešprie- 
šintų savąją transcendencijos sampratą Husserlio objektyvumo 
sampratai; 2) kritikuotu Heideggerio baigtybės sampratą; 3) pa- 
teiktų pozityvų transcendencijos formulavimą ir 4) pagrįstų laiko 
sampratą. Transcendencija negali likti 1manentines transcenden- 
cijos rėmuose, taip pat ir Heideggerio „būties viduje“. Samprota- 
vimus apie transcendenciją Lėvinas sieja su visai Vakarų kultū- 
rai, karteziniam mąstymui būdingu transcendavimu į begalybę, 
kuri visada turi savyje ir aprėpia daugiau negu tai, ką gali ap- 
rėpti sąmonė. Jis akcentuoja du momentus: totalybės transcen- 
davimą ir akiračio neapibrėžtumą. Savo ir svetimo subjektyvu- 
mo atskyrimas — šios sampratos konstituciniai momentai. 
Žmogaus transcenduojantis veikimas leidžia pagrįsti daugelį ego 
ir pačią jų daugybę. 

Laiką Lėvinas supranta kaip „subjekto santykius su kitu“. Hei- 
deggerio filosofija paverčianti neaiškiais santykius tarp vieno (ma- 
nęs) ir kito, todėl ji nesugebanti ištrūkti iš tradicinės filosofijos 
rėmų ir adekvačiai formuluoti laiko problemos. „Nors santykius 
su kitu, - rašo Lévinas, - Heideggeris postuluoja kaip Dasein on- 
tologine struktūrą, praktiškai jie nevaidina jokio vaidmens nei bü- 

ties dramoje, nei egzistencinėje analitikoje“. Lėvinas atkreipia dė- 
mesi ir į tai, kad Heideggeris aprašo šiuos santykius kaip dvipu- 
sius, t. y. kaip su-būtį (Mitsein). Reikšminga, kad čia nekreipiama 
dėmesio į santykių asimetriškumą: išeina, kad trečiajam aš esu 
duotas kartu su kitu. Pasak Lėvino, tik atkreipiant dėmesį į jas- 
menintą būties formą, skirtumų asimetriškumą, būtis gali įgauti 
kitą matmenį, t. y. laiką. 

Lėvino mokyme apie laiką svarbi iš Heideggerio perimta bū- 
ties ir buvimo perskyra. Versdamas būties sąvoką iš vokiečių kal- 
bos į prancūzų, Lėvinas perkelia akcentą į procesinį šių santykių 
pobūdį, pabrėždamas skirtumą tarp „būti“ ir „egzistuoti“. Lėvi- 
nas ne tik pabrėžia skirtumą, bet ir atskiria buvimą nuo egzistavi- 
mo, kartu redukuodamas visus daiktus ir asmenis ne į nebūtį, bet 
tik į beasmenio buvimo „jėgos lauką“, jis pasiekia kažką neapi- 
brėžta, kas yra duota kaip „tylos murmesys“. Šią pradinę būties 
būseną arba procesą, kurį jis pavadina žodžių junginiu „tl y a“ — 
„yra“, Lėvinas palygina su Herakleito upe, į kurią negalima su- 
grįžti, su srautu, kuriame išnyksta bet koks pastovumas. Šią abst- 
rakčią būtį, kuri yra tartum pirmoji pradžia iki kiekvienos būties, 
Lėvinas aprašo paskaitose „Laikas ir kitas“ ir vėlesniuose dar- 
buose. Tą „yra“ galima suprasti kaip materiją, kuri įgyja savo pa- 
vidalą subjekto dėka. Istorinis „yra“ analogas — tai mitas ir magija, 
ikifilosofinis pasaulis, kuriame subjektas praranda save kaip sub- 
jektą. Ši „yra“ būsena negali būti niekaip - nei erdviškai, nei lai- 
kiškai — apibūdinta. Ją galima palyginti su „nakties toliais“, 
kuriuose neatskirsi atskirų erdvės taškų (kaip kad esti su „ap- 
šviestais toliais“), nes juose nėra nei perspektyvos, nei santy- 
kių. Tas pats ir su laiko apibrėžtimis: laiko ritmas čia taip ištirpęs 
savo inertiškume, kad dabartis nebeatskiriama nuo praeities, ne- 
vyksta joks atsinaujinimas. „Tai nuolatos ta pati dabartis, arba 
besitęsianti praeitis“. 

Tradicinė filosofija interpretuoja būtį pirmiausia kaip buvinį, 
kaip štai-būtį. Lévinas bando mąstyti būtį pirma buvinio ir net pir- 

ma „nieko“, kai ji pasirodo kaip anonimiška, nebyli, grėsminga, 
beasmenė esmė. To 1l y a būties neutralumą, prilygstantį žodžiams 
„lyja“ ar „karšta“, dalykams, kurie niekaip nuo manęs nepriklau- 
so, Lėvinas apibūdina kaip siaubo suvokimą. Ši būtis neturi jokios 
struktūros, jokios reikšmės, ji „neatsako“. Ji žymi galutinę objek- 
tyvuojančios sąmonės ribą, nes nėra nei suvokimo, nei mąstymo 
objektas, negali būti aprėpta ir intencionaliai konstituota. Šios bū- 
ties patirties neįmanoma išvengti. Lévinas remiasi Shakespeare'u, 
kalbančiu apie nemigą, miegą ir siaubą. Miego stygius nemigos 
atveju, būdravimo stygius miego atveju atskleidžia mums siaubo 
nuojautą, kuri apima šitokios būties akivaizdoje.“ Priešingai Sar- 
tre'o būčiai savyje (l'étre en sot), kuriai būdinga vidinė ramybė, 
anoniminė būtis siejama su siaubu dėl asmens tapatybės trūku- 
mo, jos buvimo kitur. Dar prieš pasirodant Lėvino veikalams apie 
fenomenologiją Sartre'as buvo parašęs romaną „Šleikštulys“. Lėvi- 
no nuomone, šleikštulys apibūdina abstrakčios būties patirtį. Tai 
nereikalingumo suvokimas — „daugiau niekas nebeįmanoma“. 
Lėvinas siekia jį įveikti. 

Kartu tampa aišku, kodėl fenomenologija Lėvinui yra proble- 
ma: čia subjektas neturi ryšio su begalybės idėja, jam gresia ištir- 
pimas egzistencijoje, nugrimzdimas į anonimiškumą. Būtis - ne 
rūpesčio objektas, o tik anoniminė terpė, iš kurios žmogus sten- 
gilasi išsilaisvinti dar prieš įstengdamas suvokti. Lévinas nori pri- 
artėti prie egzistavimo, kuris vyksta, yra nepavadintas ir yra dar 
prieš veiksmažodžio „būti“ substancializavimą. Bandydamas me- 
taforiškai aprašyti egzistavimą, Lévinas ir apibūdina jį kaip 7/ y a — 
vyraujančią tuštumą ir buvinio nebūtį. Būtis yra blogis ne todėl, 
kad turi pabaigą, bet todėl, kad neturi ribų. 

Il y a beasmeniškumas yra priešingybė vokiškojo atitikmens 
es gibt, kur jis kildinamas iš žodžio geben — „duoti“, vis dėlto nu- 
matančio tam tikrą asmeniškumą. Visiškas ontologinis abejingu- 
mas laikiniams apibūdinimams atskleidžia mums egzistenciją be 
egzistuojančiojo. Šio anonimiškumo nutraukimas - tai subjekto pa- 

sirodymo akimirka, kai egzistuojantysis atsiskiria nuo egzistenci- 
jos ir sueina sujaį tam tikrus santykius. Kartu „prasideda“ laikas. 
Lėvinas pabrėžia: „Dabartis atsiskiria nuo savęs, tiksliau, ji jau 
yra atsiskyrusi“. Dabartis ištrūksta, atsidalija, o kartu ir atsinau- 
jina, prasideda. Dabarties pradžia reiškia ir egzistuojančiojo pra- 
džią, t. y. „būti“ subjektą. Šioje transcendencijoje yra du momentai: 
ištrūkimas ir sugrįžimas į save. Dabarties pradžia ir egzistuojan- 
čiojo pradžia sutampa. 

Dabartį Lėvinas supranta kaip laisvės pradžią, jos šaltinį. Da- 
barties kaip pradžios paradoksas yra tai, kad pradžia numato pa- 
neigimą viso to, kas buvo ligi tol (be šios destrukcijos nėra pra- 
džios), o antra vertus, pradžia jau yra čia ir dabar, ji ateina 1$ niekur. 
Transcendencija reiškia atsiribojimą nuo primityvaus gyvenimo, 
nuo mito ir magijos. Transcendencija vyksta laikinių skirtumų nuo- 
statoje, t. y. ligi tol buvę vienas kitam abejingi buvimo momentai 
įgauna laikišką tvarką dabarties kaip pradžios atžvilgiu. Dabarties 
pasirodymas duoda atskaitos tašką, kartu tai ir laisvės pradžia, 
nes tik postuluojant save kaip pradžią pašalinamas atsitiktinumas 
ir abejingumas tarp praeities ir ateities: dabartis virsta praeities 
viešpačiu. Tarpą tarp vieno ir kito laiko momento sudaro nebūtis, 
„niekis“. Perėjimas į dabartį reiškia, kad ji skyla į dvi dalis: aktua- 
113j4 akimirką ir laikinį kontekstą; „niekis“ yra tai, kas atskiria pra- 
džią nuo amorfiškos egzistencijos. Nuo anoniminės, niekatrosios 
būties atsiskiria buvinys kaip asmuo, kaip Aš, prisumantis atsako- 
mybę už būtį. Tai pirmasis laisvės aktas. Tačiau šis asmuo dar 
vienišas, jis negali dalytis savo būtimi su kitu. Tai savęs teigimo 
būtis, ir ji nepašalinama. Tai skirtybės patirtis, neredukuojama į 
štai-būtį. Lėvinas naudojasi fenomenologiniu metodu, kad ištirtų 
santykius tarp Aš ir kito. Iškeldamas šią problemą, Lėvinas rodo 
savo požiūrį į sunkumus, su kuriais susiduria egzistencinė ontolo- 
gija, spręsdama būties kartu su kitais, su-būties klausimą. Kartu 
laiko problematika nagrinėjama ne kaip fenomenologinės ontolo- 
gijos klausimas, bet perkeliama į „etinę metafiziką“. Lėvino laiko 

sampratos prielaida tampa jo transcendencijos samprata. Subjek- 
tyvumui, struktūruotam kaip atsakomybė, kuri, Lėvino nuomone, 
turi egzistuoti dar iki teorinės nuostatos ar ontologinės artikulia- 
cijos, iš anksto duota ir autonominė struktūra. Mat prieš tapda- 
mas struktūra, kurioje realizuojasi tiesa, subjektyvumas yra ry- 
šys su gėriu, esančiu aukščiau ir anapus būties.“ 

Taigi atsakomybė esti už bet kokių santykių su pasauliu ribos. 
Prieš nagrinėdami ją teorijos arba būties sąvokomis, turime nag- 
rinėti atsakomybės santykius su gėriu. Tai visų pirma etinė struk- 
tūra, todėl pirmiausia ji artikuliuojama neobjektyviais, neontiniais, 
neontologiniais terminais. Būti atsakingam - reiškia būti atsakin- 
gam už daiktų padėtį net ir po mirties. 

Lėvinas akcentuoja pradinę laisvės būseną. Subjektas ir lai- 
kas prasideda kartu. Tai priešpriešinama nihilistiniam požiūriui, 
kad būtis neturi pagrindo. Šiuo atžvilgiu pradžia apskritai yra 
priešpriešinama būčiai. Pradžia neturi jokio ontologinio pamato, 
kaip tik ji suteikia pamatą būčiai. Pradžios laisvė yra tik vienas 
transcendencijos aspektas, be to, jis neaprėpia visos subjekty- 
vumo struktūros. Subjektas turi sugrįžti į save, užmegzti santy- 
kius su savimi. 

Descartes'ui būtinai reikėjo Dievo, kad pagrįstų laiko momen- 
tų diskretiškumą, būtų laiko buvimo garantas ir suteiktų fizikai 
būtiną metafizinį pagrindą. Bergsono mokymas apie trukmę iš es- 
mes prieštarauja Descartes'o mokymui apie diskretųjį laiką. Berg- 
sonas kritikuoja tokią laiko sampratą, kurioje laiko momentai lie- 
ka išoriniai vienas kito atžvilgiu ir atspindi kaitos regimybę. Jis 
atmeta kinematografinę laiko sampratą, tačiau puola į kitą kraštu- 
tinumą ir nejstengia surasti laiko momentų atskyrimo kriterijų. 

Lėvinas tęsia Bergsono bandymus pagrįsti laiko diskretišku- 
mą. Bergsono mokyme apie trukmę nepakankamai eksplikuotas 
subjekto transcendavimo bandymas, kuris galėtų atskirti laiko mo- 
mentą nuo bendrojo herakleitiškojo laiko srauto. Lėvinas šio skir- 
tumo pagrindą mato ne Dieve, kaip kad Descartes'as, bet pačiame 

subjekte. Šitaip jis atsiriboja ir nuo Bergsono bei jo trukmės grin- 
dimo „gyvenimo tryk$mu", ir nuo egzistencialistų pateikiamos bū- 
ties ir nebūties santykių interpretacijos. 

Lėvinas pabrėžia, kad subjektas yra tai, kas atsidalija, atsiski- 
ria, įgyja laisvę ir kartu tampa atsakingas už tą atsiskyrimą, už 
pradžią. Subjektas yra pradžia. Būtis nėra duota kartu su subjek- 
tu. Iš esmės subjektas yra jos atžvilgiu atitolęs; būties anonimiš- 
kumo atmetimas visada yra nauja pradžia, transcendavimas, išsi- 
laisvinimo aktas, kuriame aktualioji akimirka įgyja autonomiją 
egzistencijos atžvilgiu, išsilaisvina nuo egzistencijos trukmės. Kar- 
tu subjektas išsilaisvina nuo egzistavimo trukmės, anoniminės bū- 
ties, kurioje jo dar nebuvo, ir tampa būties subjektu, prisiima atsa- 
komybe. Šį ontologinį dviejų dalių aktą Lėvinas sieja su akimirkos 
struktūra, kurią jis supranta kaip pradžią, šaltinį, laisvę. Prilygin- 
damas akimirką pradžiai, Lėvinas interpretuoja laikiškumą kaip 
nepaliaujamo pradžios atsinaujinimo būtinybę. Jis postuluoja lai- 
kiškumo būtinybę ir padaro subjektą atsakingą už ją. Akimirkos 
kaip pradžios atskyrimas, kuriuo prasideda išėjimas iš gamtos lai- 
ko, o kartu ir istorija, būdinga ne tik Lėvinui, bet ir Sørenui Kier- 
kegaardui bei Martinui Heideggeriui. Akimirkos sąvokos įvedi- 
mas yra svarbus įtemptam laiko pajautimui. Toks laiko pajautimas 
tampa aktualus su krikščionybe. Kierkegaardas pabrėžia, kad grai- 
kai nežinojo lemiamos akimirkos, todėl pagrindinis laiko matmuo 
jiems yra praeitis; dabartis tik pakartoja praeitį, o kartu yra tapati 
praeičiai. Judaizmas taip pat nežino lemiamos akimirkos, nes ji 
yra už istorijos ribų; amžinybė joje tapati ateičiai. Tik krikščiony- 
bė mokymo apie Dievą-žmogų dėka nurodo „vietą“, kurioje tiesa 
įgyvendinama ir praeities, ir ateities atžvilgiu. Šitaip Kierkegaar- 
das nurodo būtinybę tyrinėti dabarties ir subjektyvumo santykius. 
Lévinas šia proga mini Platono dialogą „Faidonas“, kuriame apra- 
šyta Sokrato mirtis. Mirtį Lėvinas supranta kaip krizę, skandalą, 
kuri niekada man mano būtyje nebus duota, nes ji nėra buvinio 
dalis. Mirtis man negali atsiverti jokioje patirtyje, kad ir kokia pa- 

syvi ji būtų. Skirtingai nuo Heideggerio, kuris laiko išgyvenimą 
padarė priklausomą nuo minties apie mirtį, Lėvinas kildina mirtį 
iš laiko. Jis rašo: „Mirtis: mirtingumas kaip laiko trukmės reikala- 
vimas".* Intencionalumas glūdi „to paties tapatybėje“ (l'identité 
du Mėme), tai mintis, mąstoma pagal savo mastą, susiformuojanti 
pagal duotybės vaizdinius. Tuo tarpu mirtis kaip tai, kas nepama- 
tuojama, kaip pats pasyvumas, kaip tai, ko nėra dabar, veikia da- 
bartį, intymiausia intymumą, „neatmenamą diachroniją“ (diachro- 
nie immémoriale), kurios neatpaZistame patirtyje. 

Pasak Lėvino, kadangi būties negalima sieti su buviniu, ji ne- 
turi jokių ribojančių taškų. Kartu būtį gali apibūdinti amžinybės 
sąvoka. Tačiau amžinas subjektas yra contradictio in adjecto, nes 
subjektas visada reiškia ir pradžią. Lėvinas pakeičia akcentą sub- 
jektyvumo sampratoje: Kierkegaardui akimirka buvo unikali, nes 
per ją amžinybė susiliečia su laikinybe, Lėvino sampratoje sub- 
jektas sujungia laiką ir būtį, kurios jis negali nepaisyti. Akimirka 
vėl praranda savo išskirtinę reikšmę, virsdama arena, kurioje vyks- 
ta asmenybės ir jos egzistencijos drama: kiekviena akimirka yra 
pradžia. Tuo Lėvinas pabrėžia, kad žmogaus dvasingumas priklauso 
ne tiek nuo santykių su pasauliu, su daiktais, kiek nuo nuolatinio 
fakto, kad žmogus turi būti ir negali nebūti. Žmogus jau ikireflek- 
sinėje stadijoje mėgina išvengti būties, pradžios. 

Laiko ir subjekto ryšį Lėvinas postuluoja kaip santykį, neiš- 
reiškiamą ontologijos sąvokomis. Vakarų filosofija, tyrinėjanti pa- 
saulį proto šviesoje, mato jį kaip esantį anapus laiko. Lėvinas atsi- 
riboja nuo šiai ontologinei tradicijai būdingų siekių žvelgti į 
subjektyvumą kaip į dvasios fenomenologijos pavyzdį. Kalvinas 
O. Schragas įžvelgia daugiau panašumo tarp Kierkegaardo ir Lėvi- 
no, negu tarp Lėvino ir Husserlio: kitas žmogus - ne transcen- 
dentalinės konstitucijos, bet etinio angažuotumo problema.“ Hei- 
deggerio filosofija taip pat lieka ontologinės tradicijos rėmuose, 
todėl ji ir santykius su kitu padaro pavaldžius tam pačiam (le Même), 
t. y. nagrinėja juos savininkų ir žemdirbių požiūriu. Šitaip ontolo- 

gija virsta „gamtos ontologija, nuasmenintu derlumu, dosnia be- 
veide motina, atskirų būtybių matrica, neišsemiama daiktų mate- 
rija“. Neproblematizuojanti to paties ontologija kaip pirmoji filo- 
sofija yra valdžios filosofija, neteisybės filosofija.“ 

Lėvino apmąstymai kyla iš suvokimo, kad tokiomis aplinkybė- 
mis bet kokia moralė praranda patikimumą. Mąstytojas suvokia, 
kad yra kvailinamas, nes egzistuoja galia, atimanti jėgą iš moky- 
mo apie dorovę ir sąmoningus jo pasekėjus padaranti juokingus. 
Ši galia — tai karas. Karas paverčia morale absurdu, iškreipia so- 
cialinių institutų funkcijas, verčia individą vaidinti vaidmenį, vi- 
siškai atitolinantį jį nuo tikrojo asmens tapatumo. Tad kas gi yra 
tas karas (la guerre)? 

Lėvinas kalba apie karą abiejuose svarbiausiuose savo darbuo- 
se — „Totalybėje ir begalybeje" ir „Kitaip, negu būtis, arba anapus 
esmės“. Lėvinui karas - ne tik būsena, kurią galima aprašyti Juri- 
diniais, sociologiniais ar psichologiniais terminais. Karas kyla dėl 
buvinio galios plitimo; mąstytojai tai suprato jau nuo Herakleito 
laikų. Lėvinas pabrėžia tai, ko nerasime Machiavellio, Hobbeso, 
Stirnerio, Nietzsche's darbuose: karas lemia tvarką, kurios nie- 
kas negali išvengti. Jis aprėpia viską ir visus, kiekvienam nurody- 
damas jo vietą savo sistemoje. Dėl visuotinės mobilizacijos pavie- 
nis individas turi prasmę tik dėl tos vietos ir funkcijos, kurią jis 
atlieka šioje totalybėje. Tai reiškia, kad dabartinio pavienio indivi- 
do vertė visiškai priklauso nuo bendrijos ateities, viską lemia kaip 
tik bendra ateitis. Lévinas rašo: „O smurtauti - reiškia ne tiek 
sužeisti arba sunaikinti, kiek pertraukti asmenų nenutrūkstamu- 
mą, priversti juos imtis svetimų vaidmenų, išduoti ne tik jsiparei- 
gojimus, kuriuos yra prisiėmę, bet ir tikriausią savo paties sub- 
stanciją, priversti elgtis taip, kad griautų jų elgsenos galią. Kaip 
modernusis karas apskritai, taip ir šis karas atsigręžia prieš pa- 
čius ginklo turėtojus. Jis įveda tvarką, kurios nei$vengsi".? 

Karas Lėvinui - ne karinio konflikto sinonimas. Jis aprašo ir tą 
slaptąjį karą, kuriame daugybė egoizmų grumiasi vienas su kitu, 

nepraliedami kraujo. Lévinas tai pavadina sąvoka commerce — „ko- 
mercija“, kai parduodami arba keičiami darbo produktai, dirbiniai 
(oeuvres). Commerce su atviru karu sieja tai, kad ji susvetimina. 
Asmuo, sukūręs dirbinį, jame neatsispindi, tai, ką sukūrė jis pats, 
visiškai išnyksta mainų arba pardavimo procese. Commerce srity- 
je atskira reikšmė tampa visiškai pavaldi beveidės totalybės - rin- 
kos — ateičiai. 

Lėvinas siekia atskleisti naujo tipo santykius, kurie būtų už 
šios totalybės ribos, - etinius santykius. Jis atskiria metafiziką nuo 
ontologijos, žvelgdamas į būtį iš tokio taško, kuris nepriklauso is- 
torijos visumai, t. y. iš „pomirtinio gyvenimo“, „pasaulio pabai- 
gos“ — eschaton — taško. Tik taika gali laiduoti eschatologiją. Es- 
chaton sąvoka turi ne teologinę, bet metafizine, etinę prasmę. 

„Jei karo tikrovė tokia akivaizdi, tai galime paprieštarauti, kad 
reikia šią duotąją tikrovę aprašyti ir analizuoti; taigi ,,eschatolo- 
ginės taikos“ idėja yra toli nuo dalykiško pokalbio. Begalybės 
kitybė nepanaikinama ją apmąstant, — pabrėžia Lévinas, - kity- 
bė lieka nuo manęs atskirta, ir kaip tik tai padaro ją pirmuoju 
begalybės požymiu“'.?9 

Kalbama apie du supratimo būdus, kuriuos Lėvinas susieja 
su „ontologijos“ ir „metafizikos“ terminais. Ontologija Lévinas 
vadina mąstymą, kylantį iš to paties ir sugrįžtantį prie to paties. 
Tuo tarpu metafizika apibūdina žmogaus dvasios veiklą, kuri pa- 
lieka pažįstamą pasaulį ir iškeliauja į nepažįstamus tolius. Lévi- 
nas konkretizuoja šią priešybę remdamasis personažais. Vakarų 
ontologija panaši į Odisėją: kad ir kiek jis būtų klaidžiojęs, kad ir 
kokie neįtikėtini būtų jo nuotykiai, jis vis vien gyvas ir sveikas 
sugrįžta gimtojon Itakėn. Tuo tarpu Abraomas, paklusęs Dievo 
paliepimui, palieka savo tėvynę, kad atrastų visiškai nežinomą 
žemę. Iškeliaudamas jis žino, kad niekada nebesugrįš. Kokia šio 
personažo reikšmė? Tėvynė - tai pasaulis, kuriame aš viešpa- 
tauju ir šeimininkauju, kurį bendrais bruožais visiškai pažįstu ir 
todėl visiškai teisėtai vadinu savu. Svetimybei metafizine pras- 

me būdinga tam tikros formos kitybė. Tai ne toks kitas kaip duo- 
na, kurią valgau, peizažas, kurį matau, darbo įrankis, kuriuo nau- 
dojuosi. Tokio pobūdžio tikroves galiu padaryti savas, galiu jo- 
mis pasinaudoti, misti iš jų, suimti į save. Tai kažkas, ko stinga 
arba ko gali pristigti mano dinaminiam vystymuisi. Jei aš esu 
įsisavinęs šias tikroves, esu patenkintas; jų kitybė panaikinta, 
aš jas perimu savo tapatybėn. 

Siekį, nukreiptą į manęs kaip subjekto papildymą, Lėvinas va- 
dina reikme (besoin), griežtai atskirdamas nuo metafizinio troški- 
mo (désir), nukreipto į visiškai skirtingą, kitą. Absoliučia prasme 
kitas yra Kitas, jo jokiu būdu neįmanoma pasisavinti. Todėl jį rei- 
kia mąstyti kaip transcendenciją. 

Metafizinis troškimas nekyla iš įgimto poreikio, iš prigimties 
siekiančio savo netobulumo panaikinimo. Metafiziniai troškimai 
yra nejvykdomi dėl to, kad čia omenyje turima visai ne patenkini- 
mas. Šis troškimas nesiekia pašalinti nuotolio, skiriančio jį nuo 
trokštamojo, nes pati atskirtis yra šio troškimo esmė. Neisivaiz- 
duojama jokia patirties anticipacija, jokia nuojauta, jokie trokštan- 
čiojo sampratos horizontą atliepiantys procesai. Metafiziko akyse 
tolis turi pozityvią reikšmę; ji leidžia jam suvokti kito kitybę kaip 
kilnybę. 

Tarp metafiziko ir jo pažinimo objekto viešpatauja principinis 
neatitikimas. Radikaliai Kitas pažadina nenumaldomą metafiziko 
ilgesį. Tačiau Kitas negali būti objektu, kuris galėtų papildyti to 
trokštantį. Abiejų jų negalima sujungti į vieną visumą. Metafiziš- 
kai Kitas lieka už loginės bei ontologinės visumos ribų, ir tas 1š- 
oriškumas nepanaikinamas. Tokį išoriškumą Lėvinas aprašo vei- 
kale ,, Totalybe ir begalybė“. 

Kas gi yra vienas ir kas antras, arba kitas? Kai Lėvinas kalba 
apie nepanaikinamą išoriškumą, apie atskirą Kitą, transcendenti- 
nį Kitą, iš pradžių tai suprantame tik kaip Dievą. Bet tai klaidinga: 
antrasis Ego, kaip tai nujautė dar Husserlis, bet kuriuo atveju yra 
svetimas. Tai pasakytina ir apie žmogiškąjį, ir ypač apie dieviškąjį 

Kita. Į žmogaus ir Dievo santykius Lėvinas žiūri kaip į dviejų lais- 
vių santykius. Dvi laisvės įsivaizduojamos tik tada, kai jos sava- 
rankiškos ir egzistuoja nepriklausomai viena nuo kitos. Jei Kitas 
yra transcendentinis Kitas, tai kaip įsivaizduojami mano santykiai 
su juo? 

Pirmiausia reikia išsiaiškinti, koks buvinys vadinamas Aš? Jo 
sąvokos turiniui būdinga griežta tapatybė, nemąstoma nei loginės 
tautologijos, nei dialektinės priešybės sąvokomis. Aš identifikuo- 
jamas tik kaip Kito priešybė, o kartu paverčiamas ir totalybės da- 
limi. Lėvinas kalba ir apie broliją, ankstesnę už bet kokią visumą. 
Jis primena pasakojimą apie Prometėjo sūnų Deukalioną ir jo žmoną 
Pirą, kurie išsigelbėjo 1$ Dzeuso siųsto potvynio ir atnaujino Zmo- 
nių giminę, klausydami Dievo patarimo ir mesdami per petį „Di- 
džiosios Motinos palaikus“, t. y. akmenis. 

Lėvinas čia kalba apie konkrečius santykius tarp Aš ir pasau- 
lio. Priešiškas pasaulis panaikintų Aš tapatybę, jei tik šis nepajėg- 
tų apsiginti. Jis gali save paliudyti tuo, kad jam priklauso vieta 
pasaulyje. Jis išlieka kaip tapatus Aš, nes turi namus. Gyvenimas 
namuose (l'habitation) — tai būdas išlaikyti ir realizuoti save. To- 
dėl Aš buveinė yra vieta, duodanti pradžią visoms jo galioms. Ma- 
no namai (la maison) vienu metu man yra ir gynybos, ir puolimo 
vartai. Galiu 1š jų išeiti, kad ką nors pasisavinčiau, sugrįžti ir ką 
nors pasisavinti. Antra vertus, mano namuose man priklauso vis- 
kas, kas mane sujaudino, ką esu supratęs. Kito kitybė pašalinta — 
tai Aš tapatybės dalis. 

Pasaulis yra mano pasaulis, nes jis arba sustiprina mano paval- 
dumo intencijas, arba joms priešinasi. Todėl į žemiškojo buvinio 
identifikavimą ir objektyvavimą reikia žiūrėti kaip į pirmąjį pasau- 
lio tyrimo ir įsisavinimo žingsnį. Visų žemiškųjų daiktų kitoniška 
būtis iš principo gali būti panaikinta dėl mano egoistinio šeiminin- 
kavimo ir viešpatavimo. Mano egoistinės plėtros momentai — sa- 
vas kūnas, gyvenimo sąlygos, nuosavybė, darbas, ekonomija - kar- 

tu nėra vien atsitiktiniai empiriniai faktai, jie atspindi esminius Aš 
struktūros momentus. 

Aš, apie kurį kalba Lėvinas, nėra nei substancija, nei siela, nei 
sąmonė. Tai nuosavybės ir egoistinio malonumo subjektas. Jo ke- 
tinimai nukreipti į tai, kad sustabdytų žemiškos būtybės kitybę, 
paverstų ją nekilnojamu turtu. Tačiau yra buvinys, kuris negali 
būti bet kokio pavaldumo objektas, kuris, nors fiziškai ir nesiprie- 
šina ekspropriacijai, tačiau padaro ją problemišką. Šis buvinys yra 
tikrąja prasme Kitas. 

Kartu Lévinas sugrįžta prie pagrindinio klausimo: „Kaip Aš, 
kuris sukuria save kaip egoizmą, gali bendrauti su kitu, neatimda- 
mas iš pastarojo jo kitybės?“*! Aiškinimas, kaip derėtų suprasti 
kitą, tik padaro atsakymą į klausimą, kas yra tas kitas, dar sudė- 
tingesnį. Kitas, apie kurį kalba Lėvinas, nėra nei mano paties kon- 
stituotas objektas, nei riba anapus manęs; man jis visiškai sveti- 
mas, visiškai nuo manęs atskirtas. Ar įmanomi tokie santykiai, 
kurie nepanaikintų šio kitoniškumo ir išoriškumo? Tokie santy- 
kiai užsimezga kalbos ir pokalbio dėka. Kalbėdamiesi tas pats ir 
kitas atsiriboja vienas nuo kito ir nesusilieja į vieningą visumą, 
bet kaip tik išlaiko savo savarankiškumą. Pokalbis nusako nuotolį 
tarp manęs ir mano pašnekovo, jis išlaiko mus abu atskirtus. Vis 
dėlto pokalbis negali visiškai pašalinti egzistencijos egocentriz- 
mo, kuriame glūdi jo šaknys. Kai kreipiuosi žodžiu į kitą, šitaip 
pripažįstu kito teises į egoizmą ir stengiuosi pats save pateisinti. 
Šią pokalbio ypatybę Lėvinas vadina apologija: su apologija Aš iš- 
laiko savo teises, antraip jis traukiasi prieš kitą. 

Buvinį, su kuriuo susiduriu pasaulyje ir kuris niekada negali 
būti mano ekspropriacijos objektu, Lėvinas vadina veidu. Veidas 
(la visage) stengiasi išvengti mano valdžios. Jis pasirodo, bet tam 
tikru būdu: jo epifanija nesuderinama su jokia objektyvacija. Epi- 
fanijos dėka jusliškai suvokiami daiktai nenumaldomai priešinasi 
bet kokiai ekspropriacijai, taip pat ir tai pasisavinimo formai, kuri 
prasideda teorine nuostata. Ypatingo pobūdžio pasipriešinimas pa- 

verčia duotybę tuo, ko neįmanoma visiškai suvokti, jis nepalygi- 
namas su uolos kietumu ar dangaus kūno nepasiekiamumu, nepa- 
žadina mano galių, bet sukausto mano galėjimą galėti. Jis paskati- 
na mane santykiams, kurie nesiremia galia. Veidas priešinasi ne 
kaip žemiškoji štai-būtis, bet kaip kažkas, kas transcenduoja pa- 
saulį ir kaip tik todėl neleidžia savęs visiškai nusakyti, numatyti. 
Begalybė, prabylanti į mane iš kito veido, sukausto mano galią ne 
dėl to, kad veidas neapsaugotas, bet kaip tik to dėka. Savotišką 
kito atoveiksmį, pateikiamą kaip tik tada, kai jis neapsaugotas, 
Lėvinas vadina etiniu pasipriešinimu. Veido etinis pasipriešinimas 
sukyla prieš mano slaptą, egoistinį siekį atimti galią iš kito arba ją 
sustabdyti. 

Begalybė pasireiškia per tai, kas neapsaugota, ir per užuojau- 
tą, ji atsiskleidžia kaip kažkas svetima, kaip našlė, kaip našlaitė. 
Užuojautos suvokimas sužadina kito artumą. Kitas gali kreiptis į 
mane žodžiu, su juo įmanomas pokalbis. Kito pažeminimas liečia 
mane, jo užuojautos kilnumas tiesiogiai mane liečia. Mano troški- 
mas priartėti prie kito pasireiškia kaip judesys, sukeliantis mano 
nuolankumą. 

Aš, kurį aprašo Lévinas, — tai nuosavybės, egoistinio pasi- 
tenkinimo subjektas. Jis mėgaujasi privilegijomis, nes yra savo 
namuose ir gali pasipriešinti viskam, kas svetima. Joks natūra- 
lus atsivėrimas neduoda jam galimybės artintis prie kito, atsi- 
verti jam. Kaip atsiduriame tokioje artumo situacijoje? Ji susida- 
ro tada, kai aš susiduriu su kito žvilgsniu. Kitas absoliučia prasme 
sukausto manąją savininko galią savo veido epifanijos dėka. Jis 
gali visiškai užginčyti manąsias nuosavybės teises tuo, kad arti- 
nasi prie manęs ne iš išorės, bet „iš aukščiau“. Šitaip mokausi 
atiduoti savo nuosavybę ir sutraukau pradinius saitus, siejančius 
mane su „namais ir kiemu“. Todėl svetingumas tampa konkre- 
čios dorybės pradžia: joje jungiasi kaupimas ir atskyrimas, kon- 
krečiai pasireiškia metafizinis troškimas. „Veido transcendenci- 
ja nėra anapus pasaulio“.?* Lévinas kalba apie taiką su kitu, 

pirmesnę už visus mano sandėrius, apie diachroniją, kuriai atve- 
ria galimybę etiniai santykiai. 

Lėvinas kritikuoja Vakarų filosofijos tradiciją dar ir todėl, kad 
ji neadekvačiai nagrinėja žmogaus laisvės klausimą. Jo nuomo- 
ne, Vakarų mąstytojai laisvės klausimą formuluoja ontologijos 
sąvokomis. Bet ar tokios sampratos pagrindas nėra pasaulio pa- 
dalijimas? 

Lévinas kritikuoja spontaniškumą, pabrėždamas pačios sąmo- 
nės nepagarbumą; nepagarbumo suvokimas nereikalauja jokio te- 
orinio pažinimo. Jis priklauso ne nuo fakto, bet nuo begaliniai kito. 
„Laisvė, kuri moka gėdytis savęs, pagrindžia tiesą“, - rašo Lėvi- 
nas.“ Šiuo atveju susiduriame su skirtumu tarp pažintos totaly- 
bės idėjos ir begalybės idėjos: pirmoji yra teorinė, antroji — doro- 
vinė; antroji, pasak Lėvino, yra pirmosios pagrindas. 

Lėvinas pasisako prieš egzistencijos filosofus todėl, kad jie sa- 
vo filosofinių apmąstymų išeities tašku pasirenka absoliučią žmo- 
gaus laisvę: „Egzistencija nėra pasmerkta laisvei, ji yra laisvės 
priesakas“. Lėvinui nepriimtina Sartre'o nuostata, žmonių tarpu- 
savio santykius redukuojanti į neišvengiamą konflikta. Filosofas 
privalo atskirti laisvę nuo savivalės. Lėvinas sieja laisvės sąvoką 
su būtybe, kurios atsiradimas nepriklauso nuo jos pačios; tai būty- 
bė, kuri yra kuriama. Jis yra įsitikinęs, kad tik būtybė, kuriai lais- 
vė yra dovanota, gali gėdytis to, kaip ji panaudoja savo laisvę. 

Filosofai egzistencialistai domėjosi kūrybos klausimu, taip pat 
klausimu apie kūrimą iš nieko. Tačiau reikia sugrįžti į tolimą pra- 
eitį, kad rastume filosofą, kuris būtų apmąstęs kūrybos paslaptį 
taip giliai kaip Lėvinas. Norint tai suprasti, reikia susilaikyti nuo 
visų išankstinių nuostatų. Lėvino nuomone, dieviškos kilmės kū- 
rybinis aktyvumas pasireiškia savęs apribojimo aktu. Begalybė at- 
sisako viešpatauti būties universumui, pakenčia savarankiškumą 
anapus savo esmės. Kaip tik tuo atsisakymu ji parodo savo bega- 
lin; kilnumą ir gerumą. „Begalybė, kuri neuZsidaro savyje kaip 
ratas, bet traukiasi iš ontologinės erdvės, kad užleistų vietą atski- 

rai būtybei, egzistuojančiai dieviška forma. Tai sukuria gyvenimo 
socialumą anapus totalybės“ ?* 

Lėvinas galutinai nutraukia ryšius su monistinės filosofijos tra- 
dicija ir pasisako už radikalųjį pliuralizma. Ši tezė svarbi tiek jo 
socialinei, tiek religinei filosofijai, nes, pasak Lėvino, tarp Zmo- 
gaus ir Dievo egzistuoja socialūs santykiai. Atsiskyrimas atveria 
galimybę Žmogaus vienovei (societas) su Dievu, kuris nebesu- 
stingsta monistinėje visybėje. Negana to, kūrybinio savęs apribo- 
jimo akto dėka galima įsivaizduoti nuolatinę gyvų būtybių daugy- 
bę (pluralité), kuri nesumenkina Kūrėjo tobulumo, tačiau leidžia 
aiškiau pažinti, tiksliau išreikšti šio tobulumo prasmę. 

Žmogaus laisvės klausimas taip pat yra susijęs su šiuo pažini- 
mu. Aišku, kad buvinys yra tokiu mastu, kokiu jis egzistuoja už 
sistemos, darančios jį priklausomą, ribų. Kai Vakarų mąstytojas 
sutinka su buvinio įvairove, jis ją apriboja, žiūrėdamas kaip į onto- 
loginiu aspektu nepakankamą ir kartu teikdamas pirmenybę ne 
atskiram buviniui, bet jų visumai. Todėl jis kalba apie kosmosą, 
substanciją, monadų visumą, besiplėtojantį protą. Šis mąstytojas 
daugybę visada supras kaip regimybę arba reliatyvizuos ją iki tos 
pačios serijos momentų. Kūrimo i$ nieko idėja suteikia galimybę 
kalbėti apie buvinių daugybę, kurios neįmanoma sujungti į jokią 
totalybę (totalitė). Ji leidžia mąstyti buvinį, kuris egzistuoja ana- 
pus sistemos ir yra laisvas. 

Jei pasaulio tiesai atstovautų istorijos nuomonė, tai etika būtų 
tik tuščios kalbos, o moralė - spąstai kvailiams. Lėvinas žino, kad 
istorijos įvykiai į pirmąjį planą iškelia tai, kas regima, kad istorijos 
tiesa — tai regima tiesa. Tai, kas regima, visada yra susiję su tota- 
lybe. Kaip tik todėl čia nėra apologijos, paskirybę teisinančių kal- 
bu. Apologija yra totalybės priešybė. Teisingas sprendimas - spren- 
dimas, dėl kurio subjektyvumas galėtų save pateisinti - pasisakytų 
prieš istorinį akivaizdumą. „Tai, kas neregima, turi atsiskleisti, 
kad istorijai nepriklausytų paskutinis žodis“. Lévinas sieja jį ne 
tik su santykiais tarp regimybės ir neregimybes, bet ir tarp to, kas 

sinchroniška ir diachroniška. Lėvinas primena legendą iš Platono 
dialogo ,,Gorgijus", kurią Sokratas yra pasiskolinęs iš Homero. Die- 
vai pagal įstatymą sprendę apie žmogaus pomirtinį gyvenimą: tie, 
kurie buvo gyvenę teisingai ir šventai, galėję keliauti į palaimin- 
tųjų salas ir mėgautis laime, kurios nepalies blogis; tie, kurie gy- 
veno neteisingai ir negarbingai, turėjo keliauti į Hadą kęsti baus- 
mės. Krono, o iš dalies ir Dzeuso, valdymo laikais žmonės 
sužinodavę nuosprendį savo mirties dieną. Dėl to kildavę nusi- 
skundimų, nes dar gyvi būdami jie papirkdavę teisėjus, todėl sie- 
los retai kada patekdavusios ten, kur iš tiesų turėdavusios patek- 
ti. Tada Dzeusas nusprendęs pirmiausia atimti iš Žmonių žinojimą, 
kada jie turėsią mirti, o antra, kad jie būsią teisiami visiškai nuogi, 
kitaip tariant, numirę, ir juos teisią taip pat nuogi teisėjai, kitaip 
tariant, jau mirę. 

Kas yra neregimybė? Apie tai Lėvinas nemąsto kaip apie kaž- 
ką, ką būtų galima lengvai pavadinti „misteriozo“. Neregimybė, jo 
nuomone, - ne tai, kas neregima tik šią akimirką. Neregimybes 
išvis negalima atskleisti, kilstelėjus juslinių įspūdžių šydą, nere- 
gimybė yra iš principo neįžiūrima. Ji susikuria, leisdama kokiam 
nors subjektyvumui išreikšti save. 

Kas yra ši neregimybė, kurios neįmanoma net įsivaizduoti? 
Tai pažeminimas ir įskaudinimas, visada lydintis subjektyvumo 
istorijos sprendimą, nes subjekto singuliarumas neišsakomas to- 
talybės sąvokomis: paskirybei neišvengiamai pakenkiama, jei iš- 
sakytasis sprendimas yra logiškai kildinamas iš bendrųjų princi- 
pų. Šitaip Lėvinas prieina prie dieviškojo sprendimo sąvokos. Tik 
Dievui žinoma paskirybė savo vienumoje, nė su kuo nesulygina- 
ma, savita, tik Dievas gali paskirybę pateisinti. 

Kaip išgirstamas šitoks sprendimas? Pasak Lėvino, esama sub- 
jektyvumo, senesnio ir pirmapradiškesnio už istorijos sprendimą. 
Objektyvus istorijos sprendimas visada atmetamas, kai į mane 
smerkdamas žvelgia kito veidas. Veido epifanija susikuria, kai at- 

imamos teisės iš „prašalaičio, našlės, našlaičio“. Biblijos žodžiai: 
prašalaitis, našlė, našlaitis įgauna pavyzdžio reikšmę - jie minimi 
kaip socialinių, juridinių įstatymų išimtys. Biblijos žodžiais reikia 
paaiškinti paskirybės išskirtinumą ir paradigmine situaciją. 

Kai Lėvinas aprašo, kaip pažemintas ir įžeistas smerkiamai 
žvelgia į mane, tai nėra psichologinio išgyvenimo analizė. Lėvinas 
ja supranta paraidžiui: įžeistojo žvilgsnis iš tiesų smerkia. Per jį 
kalba pats Dievas, šaukdamas mane būti atsakingą, per jį neregi- 
mybė tampa įvykiu. Lėvino etika, kurią vainikuoja dieviškojo spren- 
dimo sąvoka, veda prie etinio, vidinio žmogaus filosofijos. Ji yra 
vidujai susijusi su jo veido filosofija, nes tik tada, kai aš neužsida- 
rau, kai atsiveriu veidui, suvokiu kitam padarytą neteisybę. 

Fenomenologinė laikiškumo sąvoka vidujai yra susijusi su lai- 
kišku savęs suvokimu; šis Lėvino požiūris toks pat, kaip ir Hus- 
serlio. Suvokti save esant laikišką Lėvinui reiškia nuolat pradėti 
iš pradžių, o tai, ką nuolat reikia iš naujo ištverti, yra pati būtis. 
Štai-būčiai, kalbant Heideggerio žodžiais, nuolat reikia prisiimti 
būties naštą. Laiko ir subjektyvumo santykių sampratoje Lėvinas 
labai reikšmingą vietą skyrė sinchronijos ir diachronijos sąvokoms. 
Laiko sinchroniškumas apibūdina Aš santykius su pasauliu, su is- 
torija, jis apibūdina subjekto aktyvumą. Tuo tarpu diachronija api- 
būdina subjektyvumo pasyvumą, sąmonės „nuotrūkio suvokimą“ 
(la conscience de la rupture de la conscience). Kadangi nagrineda- 
mas laikiškumą Lėvinas begalybei teikia pirmenybę prieš totaly- 
be, kalbama apie laikinę metafiziką. Visų įvykių totalizacija laike 
yra susijusi su istorija. Savo ruožtu „eschaton“ turi parodyti gali- 
mybę sukurti santykius su būtimi, kuri yra už bet kokios istorinės 
totalizacijos ribų. Kad eschatologinę ateitį būtų galima mąstyti kaip 
subjektų ateitį, būtina begalinio laiko sąvoka. Be to, begalinio lai- 
ko negalima suprasti kaip abstraktaus belaikiškumo (ta prasme, 
kokia loginę ar matematinę sąvoką vadiname anapus laiko esančia 
idėja). Matematinės 1dejos irgi yra atsiradusios logiko ir matema- 

tiko prote tam tikrą istorinę akimirką. Stengdamasis mąstyti laiko 
begalinuma, Lévinas sukuria neologizma infinition, kuriuo supranta 
tai, kas nėra pabaigta. Infinition — dinaminė sąvoka, skirta apibrėžti 
begalybei, remiantis nuolat atsinaujinančia raida. 

Kaipgi galima kalbėti apie laiko nepabaigiamuma (infinition), 
jei žinome, kad žmogiškasis subjektas mirtingas? Jau minėjome, 
kad Lėvino subjektyvumo ir laiko sampratoje ypatinga vieta skirta 
mirčiai. Atkreipkime dėmesį į tai, kad konkretaus žmogaus gy- 
venime galimybė būti subjektu ir būti naujos dabarties pradžia 
nuolat mažėja, nes mažėja jo „aš galiu“. Žmogaus gyvenimo pra- 
džioje buvusios abstrakčiosios galimybės pamažu konkretizuo- 
jasi, realizuotos ar nerealizuotos, jos grimzta į praeitį. Nesuge- 
bėjimas pradėti ką nors nauja vis platėja ir gilėja, apimdamas 
žmogaus gyvenimą. Tai, pasak Lėvino, ir apibūdina senėjimo ir 
mirimo procesą. 

Nėra individualaus subjekto, kuriam būtų leista dar sykį at- 
gauti savo buvusias galimybes. Kaip tik tai ir suteikia senatvei ir 
mirčiai lemtingą skambesį. Tačiau „likimas“ — ne pagrindinis Lévi- 
no filosofijos žodis. Lėvino filosofija nėra „prarasto laiko ieškoji- 
mas“, nes praeities nagrinėjimas galėtų sukurti tik sapnų ir fanta- 
zijos pasaulį, bet niekada nesugraZintu pradingusių galimybių. 
Pasinėrimas į prisiminimus trukdytų dar kartą sąmoningai pasi- 
tikti egzistenciją. Lėvinui būdingas optimizmas: jis įsitikinęs, jog 
kiekvienam žmogui yra suteikta galimybė būti kūrėju. Kürybin- 
gai būtybei įmanomas ne tik savo likimas, bet ir tęstinumas kito 
likime. Tėvo paveiksle glūdi mintis apie tai, kad Aš su savo neiš- 
vengiama mirtimi tęsis kitame žmoguje, o laikas savo nutrūksta- 
mumo dėka vis dėlto triumfuoja prieš senatvę ir likimą. Ši mintis 
nesietina su sielų kelione dvasingos sielos nemirtingumu. Mirtis 
atriboja kartą nuo kartos. Šis intervalas atveria erdvę, kuri reika- 
linga, kad būtų galima atsinaujinti: taip atsiranda visiškai naujas, 
sūnaus laikas. Tokį pat vaidmenį kaip senatvė ir mirtis vaidina 

nuovargis: jis padalija konkretaus gyvenimo laikinumą, nulemia 
laikinumo ritmą. 

Lėvinas kalba apie begalinę ateitį, nes laikas tampa laikiškas 
kartų kaitos dėka ir šitaip tampa begalinis. Lévinas atsiriboja nuo 
ankstyvojo Heideggerio pažiūrų. Laiko negalima atskirti nuo sub- 
jektyvumo, tačiau subjektyvumą neteisinga prilyginti kasdienine! 
štai-būčiai. Subjektyvumas, kaip jį suprato jau Husserlis, kartu 
yra ir intersubjektyvumas, o intersubjektyvumas atsinaujina kū- 
rybos ir mirties mechanizmų dėka. Absoliuti ateitis yra kas kita 
negu begalinė ateitis, nes „absoliuto“ sąvoką Lėvinas supranta 
paraidžiui, kildindamas iš lotyniško žodžio absolvere: absoliutu tai, 
kas išsilaisvino iš sistemos, totalybės, nepertraukiamos sekos, tai, 
kas neintegruojama į visumą loginiu mąstymu. Absoliuti ateitis — 
tai ateitis, kurios negalima numatyti pasitelkus išmonę, nuojautą, 
išankstinę prielaidą, planavimą. Šiuo atžvilgiu pamokantis žmo- 
nių kartų kaitos pavyzdys. Tėvai gali „planuoti“ vieną ar keletą 
vaikų; šia prasme galime kalbėti apie jų rūpestį ir projektą, bet šie 
vaikai yra visiškai nenumatomi iš anksto, jie atsiranda pasyviu 
būdu iš erotinio ir seksualinio nuotykio visiškai kitokie, negu bu- 
vo galvota. 

Absoliuti ateitis yra „eschaton“ ateitis, ji neturi nieko bendra 
su teologine šios sąvokos samprata. Eschatonas, apie kurį kalba 
Lėvinas, turi bendrumo su socialine ir etine ateities žmonijos bū- 
sena: tai slapto ar atviro karo, kuris yra svarbiausia nūdienos tik- 
rovės substancija, priešybė. Lėvinas jį apibūdina ir kaip taikos bū- 
seną. Šią eschatologinę ateitį jis sieja su metafizine etika: kai įvyks 
dorovės 1r tikrovės konvergencija, kai bus galima egzistuoti ir teigti 
save, neteigiant savo egoizmo, bus įmanomas artumas kitam. Lėvi- 
nas tęsia fenomenologinei tradicijai būdingus bandymus naujai pa- 
grįsti etiką. Etiką stengėsi pagrįsti Franzas Brentano, Edmundas 
Husserlis, Maxas Scheleris, Nikolai'us Hartmannas, taip pat Gab- 
rielis Marcelis ir kiti. Lėvinas atkreipia dėmesį ne į moralės kaip 

draudimų sistemos kūrimą, 0 į etinės sąmonės žadinimą ir atsako- 
mybę už kitą. 

Mūsų amžiaus žmonės pradeda suprasti, kad žmogaus verto 
gyvenimo nepasieksi planuodamas ir organizuodamas, juolab jė- 
ga, nors viskas ir tarnautų protui. Tolstame nuo naujųjų laikų mąs- 
tysenos, kuri teigė, kad visų pasaulio paslapčių rakto reikia ieško- 
ti prote. Tikslai, kuriuos mokslas, taigi ir filosofija, buvo užsibrėžę, 
ne tik nėra pasiekti, bet jiems gresia mirtinas pavojus. Humaniz- 
mo idėjos atstovai yra priversti įsitikinti, kad į Dievą panašus nau- 
jųjų laikų Žmogus, savo sumanymų išsipildymo ieškojęs istorijoje, 
pasirodė esąs tik istorinis žmogaus pavidalas, kurio ribotumas kas- 
kart vis labiau atsiskleidžia. 


3. Deleuze'as: „skirtis“ ir „kartotė“ - gyvenimas 
kaip meno kūrinys 


Šiandien mus įkvepia anaiptol ne kompiuteriai, bet smegenų mikrobio- 
logija... 


í 


Gilles Deleuze'as „Pašnekesiai“ 


Platonas aprašo nekintančią situaciją: jei pilietis į ką nors pretenduoja, 
Jis neišvengiamai susiduria su varžovais ir veikia moketi spręsti, kiek pa- 
matuotos jų pretenzijos. Stalius pretenduoja į medieną, ji rūpi miško dar- 
bininkui, medkirčiui, dailidei, kurie sako: tai aš medienos draugas. Kal- 
bant apie žmogaus aprūpinimą, daugelis pretendentų sakosi esą žmogaus 
draugai: valstietis, kuris jį maitina, audėjas, kuris jį rengia, gydytojas, ku- 
ris Jį gydo, kareivis, kuris jį gina... Konkurencija pasiekia kulminaciją 
ginče tarp filosofo ir sofisto, kurie yra pasiryžę ištraukti kits kitam iš rankų 
Senojo Testamento trofėjus. Tačiau kaip atskirti tariamą draugą nuo tikro- 
Jo?.. Apsimetelis ir draugas: visa tai Platono teatras, leidžiantis daugintis 
konceptualiniams personažams ir suteikiantis jiems komizmo ir tragizmo. 


Gilles Deleuze'as, Felixas Guattari „Kas yra filosofija?“ 


„„„„Kada nors šis amžius galbūt bus žinomas Deleuze'o dėka“, 
recenzuodamas Deleuze'o darbus - „Prasmės logiką“ ir „Skirtis 
ir kartote", — 1970 metais rašė Michelis Foucault.“ Tiesa, Deleu- 
ze'as šiuo metu anaiptol ne toks populiarus kaip pats Foucault. 
Prancūzijoje ir už jos ribų Deleuze'as tapo pažįstamas iš darbų 
apie filosofijos istoriją, tačiau šie nepriekaištingai parašyti dar- 
bai kol kas nepatraukė plataus interesantų rato, nesujaudino skai- 
tančios publikos, 0 jų autoriui neatnešė nenykstančios šlovės. 
Bet Focault teisus, kad Deleuze'o tyrinėjimai verčia pažvelgti į 
filosofijos istoriją iš naujos perspektyvos. Kartą pažintas, De- 
leuze'as skatina sekti jo mintimi, pamažu keičiant požiūrį į mąs- 
tymo prigimtį. 

Deleuze'as mano, kad filosofijos istorijai filosofijoje skirta re- 
presinė funkcija: „Istoriškai susiformavęs mąstymo tipas, kurį nū- 

nai vadiname filosofija, sėkmingai sulaiko žmones nuo mąstymo“. 
Deleuze'as pabrėžia priklausąs kartai, kurią, jo nuomone, filosofi- 
jos istorija yra daugiau ar mažiau praZudZiusi." Tačiau jis taip pat 
teigia žinąs, kaip ne tik skaityti ir rašyti apie „tą ar kitą autorių“, 
bet ir surasti raktą naujam mąstymo supratimui. Deleuze'as rašo: 
„Aš ilgai „atstovavau“ filosofijos istorijai, skaičiau knygas apie vieną 
ar kitą autorių. Tačiau stengdavausi visaip tai kompensuoti: iš pat 
pradžių pasirinkdamas autorius, kurie yra opozicijoje istorijos ra- 
cionalistinei tradicijai (tarp Lukrecijaus, Hume'o, Spinozos, Nietz- 
sche's matau neregimą ryšį, kurį sudaro neigianti kritika, džiaugs- 
mo kultivavimas, priešiškumas „vidiniam žmogui“, jėgų ir santykių 
išoriškumas, valdžios atšaukimas ir t. t.)“.?* 

Deleuze'as jaučiasi esąs giminingas tiems, kurie ateina po Sar- 
tre'o, t. y. Foucault, Derrida, Lyotardui ir kitiems. Su Foucault De- 
leuze'ą sieja ne tik domėjimasis Friedrichu Nietzsche, bet ir pa- 
naši vadinamojo mąstymo tipo samprata, kurią trumpai galima 
suformuluoti šitaip: gyventi - reiškia mąstyti; mąstyti — reiškia 
kurti; kurti - reiškia matyti ir sakyti. Mūsų laikais filosofija gali 
mokytis iš kino, nes ekranas panašus į smegenų žievę - jis pra- 
plečia supratimą apie mąstymo galimybes. Matyti ir sakyti — reiš- 
kia atverti naujo gyvenimo stiliaus ir egzistencijos formų galimy- 
bes. Apibüdindamas šią kūrybą, Deleuze'as vartoja žodį „išgalvoti“. 
Ir Foucault, ir Deleuze'as yra įsitikinę, kad be kūrybos neįmano- 
ma etinė pozicija. 

Deleuze'as glaudžiai sieja mąstymą su egzistavimo būdais (pa- 
našiai kaip Foucault jį siejo su gyvenimo stiliais). Filosofuoti — reiš- 
kia dirbti su sąvokomis, kaip kad stalius dirba su medžiu, norėda- 
mas sukurti ką nors nauja. Deleuze'as laiko, kad Foucault suteikė 
filosofijai naują prasmę, pradėdamas egzistavimo formų istorijos 
ir teorijos srities darbą. Deleuze'as vadina Foucault jstabiu stilis- 
tu: kad gyventum ir mąstytum, Prancūzijoje reikia surasti būdą 
būti iškiliam stilistui, ir Foucault jį atrado. Deleuze'o straipsnio 
apie Foucault dėka galime aiškiau matyti, kas yra dabartinė filo- 

sofija, į ką ji pretenduoja ir kokius uždavinius sau kelia. Žinoma, 
visada atsiranda žmonių, manančių, kad mokėti mąstyti — reiškia 
mokėti diskutuoti. Deleuze'as nuolat pabrėžia, jog tai „idiotiškas“ 
filosofijos supratimas, nes, jo nuomone, filosofijos uždavinys - ne 
„komunikuoti, bet priešintis menui“. Nei Foucault, nei Deleuze'o 
nedomina grįžimas prie graikiškosios pasaulio sampratos, kurios 
nebeįmanoma atkurti. Juos domina „mes patys šiandien; mūsų eg- 
zistencijos formos, mūsų gyvenimo galimybės, mūsų subjektyva- 
cijos procesas“. Filosofijoje tai reiškia mąstyti, o mąstymo akto 
neatliksi pagal užsakymą. Vienintelis galimas filosofų sąlytis, ku- 
ris, Deleuze'o nuomone, tinka nūdienos pasauliui, - tai Adorno ir 
Nietzsche's aprašytoji komunikacija. Pirmasis palygina mintį su 
laišku į jūrą jmestame butelyje, antrasis - su iššauta strėle, kurią 
atras kitas mąstytojas. Deleuze'o nedomina nei pradingusi pra- 
džia, nei amžinybė, netgi amžinybė laike, bet tik naujas tapsmas, 
kuriam Foucault davė vardą aktualumas (l'actualité), o Nietzsche 
ir Aristotelis vadino energija (l'énergie). 

Visai šiai kartai būdinga atsiriboti nuo to paties ir pastangos 
sukurti skirties filosofiją. Su skirtimi siejamas mąstymo tipas 
(l'image de la pensée), sąlygojantis sąvokų kūrimą ir Deleuze'o 
filosofijoje. Jis rašo: „Į klausimą, ar filosofija progresuoja, reikia 
atsakyti taip, kaip Robbe-Grillet yra pasakęs apie romaną: nėra 
jokio reikalo filosofuoti visiškai taip pat, kaip Platonas, ir ne to- 
dėl, kad būtume pranašesni už Platoną, bet kaip tik atvirkščiai — 
todėl, kad Platonas yra nepranokstamas, taigi nėra jokio reikalo 
viską pradėti iš pradžių. Neturime kitos alternatyvos: arba filo- 
sofijos istorija, arba Platono skiepai problemoms, kurios yra ne- 
be platoniškos“ .** 

Deleuze'o pastangas padaryti perversmą platonizme Foucault 
pavadino Theatrum philosophicum, teatro sąvoką pasiskolindamas 
iš paties Deleuze'o darbų, kur jam skiriama gana žymi vieta. Teat- 
ro vaidmens filosofijoje padidėjimą Deleuze'as aiškino akcento 

perkėlimu iš représentation | présentation ir siejo su struktūraliz- 
mo idėjų įsitvirtinimu. 

Gilles Deleuze'as gimė 1925 metais Paryžiuje. Jis lankė Car- 
not licėjų ir pradėjo studijuoti filosofiją penktojo dešimtmečio vi- 
duryje Sorbonoje, kur 1949 metais išlaikė ir savo agregacijos eg- 
zaminus. Baigęs studijas, Deleuze'as pradeda filosofijos istorijos 
tyrinėjimus, bet jau nuo pirmųjų žingsnių susidomi mąstytojais, 
nepritampančiais prie akademinio racionalizmo, pokario Prancū- 
zijos hegelinės, egzistencialistinės ir fenomenologines tradicijos. 
Jį domina antiracionalistinės tradicijos atstovai ir racionalistinio 
subjekto kritikai: Deleuze'as laiko juos mąstytojais, būtinais šian- 
dien, kad galima būtų geriau suprasti mus pačius, dabarties isto- 
riją, šių dienų situaciją. Tokie filosofai esą Lukrecijus, Spinoza, Hu- 
me'as, Nietzsche, Bergsonas, Leibnizas. 

Nietzschę Deleuze'as vadina nomadiniu mąstytoju. Nomadams 
būdinga tai, kad jie nepažymi konkrečių ir griežtų savo gyvena- 
mosios vietos ribų, apgyvena erdvę pagal galimybes, o paskui ke- 
liauja toliau. Tai būdinga ir pačiam Deleuze'ui: iš pradžių jo minčių 
teritorija lyg ir aiškiai pažymėta, bet ilgainiui ją vis sunkiau ap- 
čiuopti, jos ribos tampa siurrealios. 

Kartu su filosofijos istorijos darbais rašomi ir kritikos tyrinėji- 
mai, iš kurių ypač reikšmingi „Skirtis ir kartotė“ (1969) ir ,,Pras- 
mes logika“ (1969), straipsniai apie estetiką — Proustui, Sacher- 
Masochui, Francis'ui Baconui skirti darbai. 1988 m. interviu „Apie 
filosofiją“, duotame Raymondui Belure'ui ir Francois Evaldui, De- 
leuze'as prisipažįsta: „Tebūnie trys periodai. Iš tiesų, pradėjau nuo 
filosofijos istorijai skirtų knygų, bet visi autoriai, kuriuos nagrinė- 
jau, turi kai ką bendro. Ir visi siekia didžiosios tapatybės Spinoza- 
Nietzsche"?! 

Iš visų mąstytojų Deleuze'ui svarbiausias pasirodė Nietzsche. 
Deleuze'as numatė, kad per kitus du dešimtmečius Prancūzijoje 
bus nepaprastai Zavimasi Nietzsche, jo palikime įžvelgdamas al- 
ternatyvą hegelizmui ir jo dialektikai. 

Hegelio filosofija Prancūzijoje įsigalėjo kartu su marksizmu ir 
Husserlio filosofija. Nuo 1933 iki 1939 metų rusų emigrantas Alek- 
sandras Koževas vedė seminarus apie Hegelį, kuriuos gausiai lankė 
prancūzų inteligentai. Koževo paskaitos apie Hegelio „Dvasios fe- 
nomenologiją“ buvo padariusios milžinišką įspūdį Raymondui Aro- 
nui, Georges'ui Bataille'iui, Alexandrui Koyre, Pierre'ui Klossow- 
skiui, Maurice'ui Merleu-Ponty, Jeanui Lacanui. Susidomėjimą 
Hegeliu sustiprino domėjimasis marksizmu. Šių seminarų dėka 
Prancūzijoje įsivyravo antropologinė ateistinė Hegelio filosofijos 
interpretacija: į dialektiką buvo žiūrima kaip į nuoseklų sąmonės 
formų vystymąsi, o į dvasią - kaip į neigimo veiksmą, žmogaus 
realizuojamą pasaulyje. Koževo interpretacija pokario Prancūzijo- 
je buvo artima fenomenologams, egzistencialistams ir humanisti- 
nės pakraipos marksistams. 

Pasak Vincento Descombes'o, patraukliausia KoZevo interpre- 
tacijoje buvo tai, kad ji vertė filosofiją skersai išilgai pereiti egzis- 
tencijos sritis, kurių ji anksčiau nebuvo lietusi. Filosofija priartėjo 
prie proto ir beprotybės ribos problemos. Tokį vertinimą, Foucault 
kvietimu pasisakydamas Upsalos universitete tema „Hegelis ir 
Kierkegaardas“, pateikė ir Jeanas Hippolyte'as. Jis teigė, kad He- 
gelis pirmasis pamėgino priartėti prie to, kas iracionalu. Tuo tar- 
pu Deleuze'as 1r kiti jo kartos atstovai kaip tik buvo įsitikinę, kad 
Hegelio dialektika neleidžia priartėti prie to, kas iracionalu, nes 
jos neigimo ir priešybės santykių pradžia neišvengiamai glūdi ta- 
patybės logikoje, kuri neracionalų kitą verčia suvokti tik kaip ra- 
cionaliojo to paties šešėlį. Deleuze'o ir kitų nuomone, būtinai rei- 
kėjo skirties kaip skirties filosofijos, kurios nebūtų galima 
redukuoti į tapatybes ir reprezentacijos (représentation) sąvokas. 
Pagrįsti skirties filosofiją Deleuze'a įkvėpė Nietzsche su savo pa- 
skelbtuoju „platonizmo apvertimo“ lozungu. 

Deleuze'o tyrinėjimas nubrėžia paralelę Derrida judėjimui į 
skirties kaip differance filosofiją, taip pat išaugusią iš apmąstymų 
apie Nietzsche's išvadas, kurias šiuo atveju sustiprino Heidegge- 

rio idėja apie ontologine diferencija. Ir Deleuze'as, ir Derrida pa- 
sisake prieš tradicinės filosofijos išankstines metafizines prielai- 
das atspindinčią mąstymo prigimtį. Abu savo pasirinkimą siejo su 
skirtimi (différence) — „nesąvokiška sąvoka“, kurios esmeje sly- 
pėjo prieš Vakarų racionalumo pagrindus nukreiptas impulsas, rei- 
kalaujantis patikrinimo. 

Šios pastangos įsijungė į stiprią antropologizmo, humanizmo 
ir subjektyvizmo kritiką, kurią septintajame dešimtmetyje de- 
monstravo struktūralizmo atstovai. Ir Foucault, ir Deleuze'as, ir 
Derrida parodė tam tikrą susidomėjimą struktūralizmu, bet ga- 
liausiai nuo jo atsiribojo. Jie simpatizavo maištui prieš autonomiš- 
ką subjektą arba cogito, kuris prancūzų filosofijoje dominavo nuo 
Descartes'o ligi pat Sartre'o ir Merleu-Ponty ir kurio teisėtumu 
nebuvo abejojama. Struktūralistai laikė subjektą ne Žinijos šalti- 
niu ar pagrindu, bet socialinių, mitologinių, lingvistinių struktūrų 
funkcija. Deleuze'as pritarė šiai cogito kritikai, bet reikalavo įver- 
tinti neasmenines struktūras, kurios nulemia epistemologinį sub- 
jektyvumo statusą, kitaip tariant, kvietė atrasti pačių struktūrų 
pagrindą. 

Derrida pasiskolino iš Saussure'o kalbos struktūros analizę ir 
pasinaudojo ja, kad galėtų decentruoti struktūros sąvoką. Deleu- 
ze'as irgi pripažino, jog neįmanoma apriboti filosofines išvadas už- 
daros struktūros teorija. Jis pasinaudojo struktūros matematiniu 
modeliu, kad įjungtų ji į savąją skirties filosofiją ir, papildęs atski- 
rų taškų, nomadines distribucijos ir kitokia teorija, jį visiškai su- 
problemino. Deleuze'a domino atvira struktūra. 

Deleuze'o knyga „Nietzsche ir filosofija“, išleista 1962 metais, 
buvo esminis posūkio taškas autoriaus filosofinėje biografijoje. De- 
leuze'ui Nietzsche - ne vien aforizmų meistras, bet gilus masty- 
tojas, gerai pažįstantis filosofijos istoriją, kurio pasisakymai prieš 
Platoną, Kantą, Hegelį išryškina esmines moderniojo mąstymo 
problemas. Nietzsche's pagrindinis tikslas, pasak Deleuze'o, - pa- 
daryti perversmą platonizme ir pagrįsti tapsmo filosofiją, kuri rem- 

tųsi jėgos fizika, Hegelio neigimo neigimą pakeisti amžinąjį grįži- 
ma teigiančia filosofija ir užbaigti Kanto kritinės filosofijos projek- 
tą pasisakant prieš tradicinius Vakarų racionalumo principus. Va- 
lia galiai ir amžinas grįžimas esą esmingiausi Nietzsche's filosofijos 
teiginiai. 

Bandydamas nusakyti Nietzsche's ir filosofijos istorijos ryšį, 
Deleuze'as ypatingą dėmesį skiria Nietzsche's santykiams su Kan- 
tu. Jis mano, kad Nietzschę reikia vertinti kaip pusiau pripažintą, 
pusiau slaptą Kanto varžovą: Nietzsche stengiasi išspręsti tai, ko 
neišsprendė Kantas. Kanto grynojo proto architektonikoje kliūva 
vertybių pašalinimas iš kritinės analizės lauko. Nors Kantas pri- 
pažįsta tiesą, gėrį, grožį vertybėmis, tačiau, pasak Deleuze'o, jis 
daro tai dogmatiškai, tuo tarpu Nietzsche nori pradėti nuo klausi- 
mo apie vertybes ir vertybių kritiką dėti į naujos genealoginės 
filosofijos pamatą. 

Nietzsche's projekto idėja — vertybių perkainojimas išnagrinė- 
jant jų kilmę. Pagal Deleuze'o interpretaciją Nietzsche į pirmąjį 
planą iškelia egzistencijos formos sąvoką: vertybių pradžia glūdi 
„tų, kurie teisia ir vertina, būties formose, egzistavimo büduose", 
o šios yra arba taurios, arba žemos, aktyvios ir teigiančios arba 
reaktyvios ir neigiančios. Vertybės nuolat kuriamos pagal būties 
formą, ir jų pradžią visada žymi aktyviojo ir reaktyviojo pradų skir- 
tumas. 

Vertybių pradžios reikia ieškoti skirtyje. Teigiantis ir taurusis 
pradas yra galimybės šeimininkas ir ponas. Ponas teigia save ir 
pripažįsta šį teigimą gėriu, vergo pradinė veikla yra reakcija, t. y. 
neigimas. Ponas sako: „Aš esu geras, todėl jis yra blogas“. Vergas 
sako: „Jis yra blogas (negeras), todėl aš esu geras (ne negeras)“. 
Vergas turi suformuoti ne-ego, kad galėtų jam priešinti savąjį ego, 
jam reikia dviejų neigimų, kad pasiektų teigimą. Vergas - tai slap- 
tas hegelininkas, kurio mąstymas, panašiai kaip Hegelio, plėtojasi 
per prieštarą ir neigimą, taigi teigimą jis pasiekia tik neigdamas 
neigimą. Vergas, panašiai kaip Hegelis, nepajėgia suprasti pono 

esmės, nes mano, kad ponas neįsivaizduojamas be vergo, kad jis 
trokšta Jėgos ir ieško patvirtinimo verge, savo jėgos teigimo prie- 
šybėje. Bet tai ne kas kita, teigia Nietzsche, kaip vergiška viešpa- 
tavimo samprata. Tai bejėgis jėgos troškimas, reaktyvi būtinybė 
teigti savo jėgą kitame asmenyje. Ponas neieško savo jėgos pripa- 
žinimo ar jos reprezentacijos, jo esmę atitinka paprastas teigimas, 
nusakantis jo skirtybę nuo vergo. Ponas teigia savo skirtybę, ver- 
gas neigia tai, kas skirtinga; vienam būdingas skirtybės teigimas, 
kitam — prieštaravimas ir neigimas. 

Vertybių perkainojimas turi prasidėti nuo jų diferencijavimo, 
nuo vertybes kuriančio gyvenimo būdo išryškinimo. Perkainoji- 
mas neišvengiamai numato ir interpretaciją, nes gyvenimo būdo 
vertybės perpina viską ir viskam suteikia reikšmę. Pono gėris ir 
blogis neturi nieko bendro su vergo gėriu ir blogiu. Tik aiškiai 
atskiriant šiuos žodžius, atsiskleidžia jų diverguojančios reikšmės. 
Reikšmė yra jėgos funkcija, kuri eksploatuoja daiktą, jį pasisavina 
arba jame pasireiškia. Fenomenas - tai „ženklas, simptomas, ku- 
ris atranda savo reikšmę esančioje jėgoje. Visa filosofija yra simp- 
tomatologija arba semiologija“.“ Interpretacijoje glūdi tai, ka De- 
leuze'as vadina „dramatizavimo metodu“. Nietzsche nekelia 
klausimo: „Ką tai reiškia“, o tik: „Kas sudaro šią reikšmę?“ Gėris 
ir blogis neturi nuolatinės reikšmės, jie — kalbančiojo asmens gy- 
venimo būdo simptomai; tik dramatizuojant žodžius, išsiaiškinant, 
kas juos taria — ponas ar vergas, - galima nustatyti jų reikšmę. 

Interpretacija ir vertinimas yra Nietzsche's kritinės filosofijos 
ginklai, o pati ši kritika, kaip pabrėžia Deleuze'as, nėra nei neut- 
rali, nei neįdomi. Kiekvienas įvertinimas nusako gyvenimo būdą, 
o kiekviena interpretacija yra egzistavimo būdo simptomas. Nietz- 
sche's tikslas — išsakyti teigiančią, aktyvią mintį, kad ši veiktų prieš 
reaktyvią ir neigiančią, kuri, pasak jo, dominuoja Vakarų filosofijo- 
je nuo pat jos pradžių pradžios. Aktyvus perkainojimas apima ir 
vertybių sukūrimą, ir negatyvias vertybes teigiančią destrukciją. 
Kai ponas teigia, jis teigia save ir kuria vertybes, paliudydamas 

savo skirtybę nuo vergo ir džiugiai sugriaudamas tai, kas jame 
pačiame buvo negatyvu. Todėl Nietzsche's kritika nėra negatyvi, 
bet tik teigianti, ji neatskiriama nuo naujų vertybių tapsmo. Niet- 
zsche's tikslas - būti filosofu teigėju, kuris kartu yra ir gydytojas 
interpretuotojas (simptomatologas), įžvelgiantis simptomus ir pa- 
skiriantis gydymo kursą, ir menininkas, sugriaunantis negatyvias 
vertybes ir kuriantis naujas. 

Deleuze'as pabrėžia, kad galutinis Nietzsche's kritikos tikslas 
yra paruošti naują mąstymo sampratą. Kanto proto kritikoje Nietz- 
sche ieško ir neranda paties proto genealogijos, proto kilmės ana- 
lizės, valios, kuri slypi ir pasireiškia prote, archeologijos. Taip yra 
todėl, kad Kantas naudojasi sena kritikos samprata. Tuo tarpu 
Nietzsche dramatizuoja tiesos klausimą ir klausia: „Kas ieško tie- 
sos?" Kitais žodžiais tariant: ,,Ko nori tas, kuris ieško tiesos?“ 
Nietzsche pabrėžia, kad tas, kuris ieško tiesos, pirmiausia nenori 
būti apmulkintas. Pasaulis yra klaidus ir klastingas, tai reiškinių 
pasaulis, todėl žmogus priešpriešina jį kitam, anapusiniam, teisin- 
gam pasauliui. Tačiau bandymas apsidrausti nuo apgaulės remian- 
tis svetima jėga neveda prie gero. Šio spekuliatyvaus požiūrio pa- 
grinde glūdi gerų žinių ir blogo gyvenimo kontrastas. Čia matome 
bandymo pagerinti gyvenimą simptomą, reikalaujant gyvenimo ir 
žinių atitikimo. Galiausiai šis noras yra nihilistinis, nes tiesos žmo- 
gus nori pagerinti gyvenimą pagal bütove (représentation) ir bijo jį 
teigti pagal šios dienos tiesą (présentation). 

Po tariamai nekaltais tiesos ieškojimais Nietzsche atskleidžia 
asketiškos, nihilistinės valios veiklą. Deleuze'ui kelia simpatiją 
Nietzsche's pasiūlymas pakeisti tiesos troškimą meniniu troški- 
mu, kuris būtų artimesnis paties gyvenimo teigimui. Su tokiu troš- 
kimu susijęs mąstymas nesukurtu prieštaros tarp žinijos ir gyve- 
nimo, nesistengtų įsprausti gyvenimo į ankštus racionalios 
informacijos rėmus, kad paskui galėtų matuoti informaciją ribotu 
reaktyvaus gyvenimo standartu. Meninio mąstymo vadovaujamas 
gyvenimas taptų aktyvia mąstymo jėga, o mąstymas - gyvenimą 

teigiančia jėga. Mąstymas tada reikštų naujų gyvenimo galimybių 
atradimą ir išradimą. 

Pasak Deleuze'o, tai atveda mus prie naujos mąstymo sampra- 
tos, priešingos tradicinei, dogmatinei nuostatai. Mąstymas ieško 
ne tiesos, bet reikšmės ir vertybės; tokio mąstymo kategorijos — 
anaiptol ne tiesa ir klaida, bet kilnybė ir menkystė, tai, kas aukšta 
ir žema. Mąstymo priešas - ne klaida, išorinė jėga, nukreipianti jį 
nuo natūralaus kelio, bet kvailystė, jai būdingas žemas mąstymo 
būdas. Esama bukų minčių, bukų pokalbių, susidedančių iš abso- 
liučių tiesų; bet šios tiesos yra žemos, tai sunkios ir nedorós sie- 
los tiesos. Tokiam mąstymui nepadėtų nuo klaidų sergstintis me- 
todas, reikia jėgos, kuri suvaldytų tokį mąstymą, ir prievartos, kuri 
paverstų mintį veiklia. 

Mintis visada yra interpretacija ir perkainojimas, ir ji būna 
tauri arba žema, priklausomai nuo ją valdančių jėgų. Kai mintis 
veikli, jos rezultatas yra džiaugsmingas viso, kas negatyvu, ar- 
dymas ir naujų gyvenimo galimybių kūrimas. Deleuze'as žiūri į 
Nietzsche kaip į aktyvaus filosofo pavyzdį, kaip į gydytoją, kuris 
iššifruoja smukimo, reakcijos ir negatyvumo simptomus, kaip 1 
menininką, kuris kuria naują minties tipą ir išranda naujas jo ar- 
tikuliacijos formas. 

Deleuze'as pripažįsta, kad „valios galiai“ sąvoką lengva klai- 
dingai suprasti, tačiau Nietzsche's filosofijoje ji yra centrinė, es- 
mingai susijusi su amžinojo sugrįžimo sąvoka. Nelengva apibrėž- 
ti, kas yra valia galiai, lengviau nurodyti, kas ji nėra. Pirmiausia tai 
nėra valia įprastine šio žodžio prasme. Nietzsche daug kartų pa- 
brėžia, kad šia reikšme valia yra abstrakti sąvoka, iš esmės fikcija, 
kurios pagrindą sudaro įsivaizdavimas, kad valios subjektas kaip 
savarankiškas veiksnys yra atskiriamas nuo jo veiklos. Samonin- 
ga sprendimo priėmimo instancija, kurią būtų galima atskirti nuo 
veiklos, neįmanoma. Valia galiai nėra ir galios troškimas, nes valia 
yra teigimo pagrindas, o troškimas yra vergiškas, reaktyvus ir 

negatyvus. Silpnas trokšta valdžios, kad nuneigtu stiprųjį; stipru- 
sis netrokšta, jis tiesiog teigia savo Jėgą ir džiaugiasi ja. 

Deleuze'as apibūdina valią galiai jėgos ir kūno sąvokomis. Mes 
gyvename nepaliaujamo tapsmo pasaulyje, kuriame jokia būtybė 
negali pretenduoti į nekintančios tapatybės išsaugojimą; čia nėra 
pastovių dalykų, o tik dinamiškos kaitos santykiai. Gamta apibrė- 
Ziama kaip tarpusavyje susijusių jėgų visuma, kūnas laikomas san- 
tykiu tarp jėgų, kurios dominuoja ir kurioms dominuojama, jėgų, 
priklausančių ir chemiškai biologiniam, ir socialiai politiniam lyg- 
meniui. Kūne dominuojančios jėgos yra aktyviosios, o tos, kurioms 
dominuojama, - reaktyviosios. Mes mažai žinome apie jėgą ir kū- 
na, nes daugiausia mūsų Žinios yra susijusios su sąmonės akivaiz- 
dumais, o sąmonė, pasak Nietzsche's, pati yra reaktyviųjų jėgų 
simptomas. Nietzsche'i sąmonė niekada nėra savimonė, bet tik 
tai, kaip ego suvokia asmeniškumą, kuris pats nėra sąmoningas. 
Tai ne pono sąmonė, bet tai, kaip vergas suvokia poną. Sąmonė 
neišvengiamai tyrinėja kūną reaktyvioje perspektyvoje, kartu ne- 
teisingai suprasdama aktyviųjų jėgų pagrindą ir prigimtį. Tikro- 
sios žinios turi būti Žinios apie aktyvumą, kuris neišvengiamai yra 
nesuvoktas. Tik tokios Žinios artės prie tikrojo aktyvumo - poky- 
čio jėgos, dionisiškosios jėgos. 

Tokios sampratos raktą Deleuze'as randa Nietzsche's gamtos 
filosofijoje, kuri, jo nuomone, išreiškia dinamišką jėgų santykį. De- 
leuze'as skiria jėgas, kurios dominuoja, ir jėgas, kurioms domi- 
nuojama, jėgų kiekybe ir aktyvią bei reaktyvią kokybę. Jis atkrei- 
pia dėmesį į tai, kad Nietzsche kartais Žiūri į jėgų kokybes tik kaip 
į kiekybių funkcijas, o kartais draudžia redukuoti kokybes į kieky- 
bes. Pasak Deleuze'o, tai jokia painiava, o tik reikalavimas žiūrėti 
į kiekybių skirtumus ne abstrakčiai, bet konkrečiai. Pagunda kie- 
kybinti jėgas atveda prie to, kad jėgų santykiai apibūdinami kaip 
matematinės lygybės, nekreipiant dėmesio į savitas jų skirtybes. 
Nė viena 1$ dviejų tokiame santykyje esančių jėgų negali būti pri- 
lyginama kitai, nes kiekviena iš jų turi ryšį su kitomis jėgomis, 

kurios sąlygoja jėgų skirtybes. Kiekybinė skirtybė yra jėgos es- 
me ir dviejų jėgų sąveika. Dviejų jėgų sąveikoje viena yra domi- 
nuojanti, kita - dominuojama, ir kiekviena iš jų turės savitą koky- 
be: bus arba aktyvi, arba reaktyvi. 

Tačiau sunkumai kyla todėl, kad aktyvias ir reaktyvias jėgos 
kokybes reikia apibūdinti sąvokomis, kurios negali būti griežtai 
apibrėžtos tik jėgų kiekybėmis. Aktyvioji jėga valdo, pasisavina ir 
suteikia forma reaktyviosioms. Reaktyvioji jėga stengiasi paneig- 
ti tai, kas skirtinga, o aktyvioji teigia savo skirtumą nuo kitų jėgų, 
teigdama pačią skirt}. Deleuze'as pabrėžia, kad, pasak Nietzsche's, 
Jėgų santykis ir jų kvalifikacija nieku gyvu nepriklauso nuo abso- 
liučios kiekybės, bet tik nuo reliatyvios baigties, ir silpnesnis, jei 
jis ištveria ligi galo, yra toks pat stiprus kaip stiprusis. 

Apibūdinti jėgą vien jos kiekybės ir kokybės požiūriu tikrai ne- 
pakanka, kad būtų galima atskirti Nietzsche's jėgos sampratą nuo 
fizikoje vartojamos mechaninės jėgos sampratos. Nietzsche pri- 
skiria jėgai vidinės valios savybę, kurią jis pavadina valia galiai. 
Valia galiai yra vidinė jėga, tačiau neredukuojama į ją, nes, kaip 
sako Deleuze'as, „jėga yra tai, kas gali, valia galiai yra tai, kas 
nori'* (La force est ce qui peut, la volonté de puissance est ce qui 
veut). Deleuze'as apibrėžia valią galiai kaip genealoginį jėgos pra- 
da — tuo pat metu diferencialu ir genetišką. Valia galiai yra pradas, 
iš kurio kildinama ir kiekybinė susijusių jėgų skirtybė, ir kokybė, 
šiuo atveju perkelta į kiekvieną iš šių jėgų. Valia galiai čia atsi- 
skleidžia kaip jėgų sintezės principas. 

Be valios galiai jėgos liktų neapibrėžtos. Ji determinuoja jėgų 
santykius tiek kiekybės (kaip skirties pradas, sąlygojantis kieky- 
bių skirtumus), tiek ir kokybės (kaip genetinis elementas, sąlygo- 
jantis kiekvienos jėgos aktyvumą arba pasyvumą) sąvokomis. Va- 
lia galiai yra principas, tačiau ne abstraktus: galia gali būti 
konceptualiai atskirta, tačiau ji visada egzistuoja kartu su savito- 
mis jėgomis, nustatomomis kiekvienu atskiru atveju. Todėl Nietz- 
sche's valią galiai reikia skirti nuo Schopenhauerio visuotinės va- 

lios, taip pat nuo individualios, sau tapačios valios, kurią tyrinėja 
tradicinė psichologija. Valia galiai yra plastiška, jos negalima at- 
skirti nuo to, ką ši valia kiekvienu konkrečiu atveju nusako; lygiai 
kaip amžinas grįžimas neatskiriamas nuo būties tapsmo. Valia ga- 
liai yra jungianti, bet ji yra vienybė, kurią teigia įvairovė (dauge- 
riopumas). 

Deleuze'as pabrėžia, kad valia galiai turi savybių, kurias reikia 
skirti nuo jėgos savybių: aktyvumas ir reaktyvumas yra jėgos pir- 
minės savybės, afirmatyvumas ir negatyvumas - valios galiai pir- 
minės savybės. Tarp aktyviųjų jėgų ir teigiančios valios galiai, taip 
pat tarp reaktyviųjų jėgų ir neigiančios valios galiai esama esmi- 
nės giminystės, todėl jėgos savybės ir valios galiai savybės yra 
gana sąlygiškos. Jėgos - tai valios galiai įrankiai: valia galiai joms 
būtina kaip tai, kas išeina už jėgų ribos, bet ko dėka jos gali pa- 
siekti savo tikslus. Dar svarbiau tai, kad teigimas ir neigimas išei- 
na už tiesioginio veiksmo ir atoveiksmio ribų, nes jie apibūdina 
patį tapsmo procesą: teigimas - ne veiksmas, bet jėga, apibüdi- 
nanti aktyvų tapsmą, neigimas - ne paprasta reakcija, bet tapsmo 
neigimas. Deleuze'as akcentuoja Nietzsche's valią galiai kaip vi- 
dinį jėgos centrą, bendrą tapsmo kryptį, manifestuojančią save per 
savitas jėgas. Tuo pat metu valia galiai išeina už individualių jėgų 
ribos ir įjungia jas į bendrą raidą, tarsi teigimas ir neigimas būtų 
kartu ir 1manentiški, ir transcendentiški veiksmo ir atoveikio at- 
žvilgiu; jėgų tinklą jie paverčia tapsmo grandine. Valia galiai yra 
tapsmo jėga, kuri pasireiškia jėgų Zaisme, jas erdviškai ir laikiškai 
diferencijuoja ir saisto. 

Deleuze'as nurodo valią galiai determinuojantį aktyvumą kaip 
skirties pradą ir jos kaip afektyvumo, paveikumo jėgos manifesta- 
ciją. Valia galiai apskritai manifestuoja save kaip gebėjimas būti 
afektuojama. Šią Nietzsche's mintį Deleuze'as nagrinėja glaudžiai 
siedamas su Spinozos mokymu apie kūno jėgą kaip paveikumo 
formų funkciją: kūno gebėjimas atsiliepti į poveikį yra jo jėgos 1&- 
raiška. Tiek Spinozai, tiek Nietzsche'i gebėjimas atsiliepti į po- 

veikį reiškia ne pasyvumą, bet afektyvumą, pagaulumą, gebėjimą 
justi. Kitaip tariant, tradicinę jėgos sąvoką reikia papildyti ne tik 
kažkuo panašiu į valią arba vidinį centrą, sąlygojantį jėgų santy- 
kius, bet ir jutimais, kurie leistų šioms jėgoms vienai kitą suvokti 
ir vienai kitą paveikti. Jėgos pagaulumas arba gebėjimas būti afek- 
tuojama yra valios galiai išraiška. Juo verZlesne valia galiai, juo 
didesnis jos gebėjimas atsiliepti į Jėgos poveikį. 

Svarbiausias Deleuze'o tikslas apibūdinant valią galiai — paro- 
dyti, kad Nietzsche's gamtos filosofiją įmanoma suprasti tarpusa- 
vyje susijusiomis sąvokomis, apibūdinančiomis dominuojančią ir 
dominuojama jėgą, taip pat aktyviąsias ir reaktyviąsias Jėgos sa- 
vybes, teigiančią ir neigiančią valią. Šios skirtys galėtų atrodyti 
paviršutiniškos, jeigu jėgos (dominuojančios kiekybės ir aktyvio- 
sios kokybės prasme) būtų susijusios tik su teigiančia valia galiai 
ir jeigu dominuojančios kiekybės ir aktyviosios kokybės nuolat 
triumfuotų. Bet komplikacijos kyla, vos tik nuo abstrakčių jėgų 
pereiname prie aktualiosios konfigūracijos jėgų kūnuose, kur jas 
formuoja sudėtinga aktyviųjų ir reaktyviųjų jėgų kombinacija. Ta- 
čiau fizikinei jėgų teorijai daugiausia keblumų sukelia tai, kad žmo- 
giškųjų būtybių viduje reaktyviosios jėgos, kurių atžvilgiu domi- 
nuojama, vis dėlto nuolat triumfuoja prieš aktyviąsias jėgas. Iš 
tiesų, Vakarų istoriją Nietzsche laiko reaktyviųjų jėgų triumfu prieš 
aktyviąsias, pavadindamas tai nihilizmo triumfu. Pagrindinė Nietz- 
sche's problema - nustatyti, kaip reaktyviosios jėgos nugali akty- 
viąsias, ir surasti priemonių įveikti nihilizmui ir leisti pasireikšti 
teigiančiai valiai galiai. Tik sukuriant jėgų psichologiją, kuri papil- 
dytų jėgų fiziką, būtų galima geriau pateikti ir galbūt net išspręsti 
problemą. 

Galima manyti, kad reaktyviosios jėgos triumfuoja tiesiog to- 
dėl, kad jų yra daug. Nietzsche dažnai apgailestauja dėl bandos 
mentaliteto ir daugumos dėsnių, lemiančių kaip tik tokius padari- 
nius. Bet, kaip pastebi Deleuze'as, Nietzsche vis dėlto sako, kad 
net susijungdama reaktyvioji jėga netampa didesnė, o svarbiau- 

sia - aktyvesnė. Reaktyviosios jėgos veikia visiškai kita kryptimi 
ir kitu būdu - jos skaido, atskiria aktyviąją jėgą nuo to, ką ji gali 
nuveikti, atima iš jos dalį jėgos arba net ją visą sunaikina. Aktyvio- 
Ji jėga veržiasi prie savo ribos, bet jeigu jai sutrukdoma, ji virsta 
reaktyviąja. Privalu skirti kelias jėgų formas: 1) aktyviąją vadova- 
vimo arba veiksmo jėgą; 2) reaktyviąją paklusimo arba atsiliepimo 
į poveikį jėgą; 3) išplėtotą reaktyviąją skaidymo ir atskyrimo, su- 
skaldymo jėgą; 4) aktyviai reaktyvią susiskaidymo ir savęs įveiki- 
mo jėgą. 

Nuo fizikinės jėgų sampratos Deleuze'as eina prie psichologi- 
nės jėgų teorijos. Išplėtotos reaktyviosios jėgos ir aktyviosios jė- 
gos, virstančios reaktyviomis - tai pirmapradžių aktyviųjų ir re- 
aktyviųjų jėgų antraeilės atšakos, naujos psichologinės jėgos, 
sukuriančios naujus jėgos santykius ir iškreiptą aktualaus jėgos 
kiekio vaizdą. Išplėtotos reaktyviosios jėgos virsta galingomis ir 
dominuojančiomis, o aktyviosios — silpnomis ir priklausomomis. 
Genealoginė jėgų analizė parodo, kad išplėtotos reaktyviosios jė- 
gos yra silpnos, jos triumfuoja tik dėl naujo pobūdžio jėgos, tam 
tikros rūšies indukuoto silpnumo, verčiančio aktyviąją jėgą neigti 
save ir paklusti reaktyviųjų jėgų kontrolei. Bet Deleuze'as giliau 
neatskleidžia šios išplėtotos reaktyvios jėgos fizikos. 

Kad nustatytume, kokio tipo nihilizmo jėgos pasiekia pergalę, 
pirmiausia reikia atskleisti, kaip reaktyvus individas pradeda eg- 
zistuoti. Žmogiškąją būtį formuoja jėgų visuma: vienos yra akty- 
vios, kitos - reaktyvios. Sveiko žmogaus aktyviosios jėgos lemia 
veiklą ir vadovauja, tuo tarpu reaktyviosios jėgos vengia veiklos ir 
paklūsta. 

Sveikam žmogaus būviui esminga pozityvioji užmiršimo jėga, 
kuri reaktyviuju jėgų potyrius ir įspūdžius nedelsdama grąžina pa- 
sąmonėn; tuo pat metu aktyvioji jėga atsako už išorinę veiklą. Kai 
užmiršimo jėga yra atrofavusis, reaktyviosios jėgos potyriai ir įspū- 
džiai nukeliauja į atmintį. Tada aktyviąsias jėgas slegia prisimini- 
mų pėdsakai, trukdydami veikti: aktyviosios jėgos atskiriamos nuo 

to, ka jos gali daryti. Kai individo reaktyviosios jėgos įgyja persva- 
rą, jį apima keršto dvasia, nuolatinis pagiežos jausmas (7essenti- 
ment): jis nepajėgia valdyti, kontroliuoti savo prisiminimų, bet ko- 
kia veikla jį skaudina. Dėl savo skausmo jis pradeda kaltinti bet 
kurį objektą ir mėgina jam keršyti. Galiausiai šis kerštas nukryps- 
ta į aktyviuosius individus. 

Puikioje Nietzsche's darbo „Apie moralės genealogiją“ inter- 
pretacijoje Deleuze'as atskleidžia tai, kaip reaktyviosios jėgos įgyja 
persvarą prieš aktyviąsias. Reaktyviosios jėgos nuolat triuškina 
aktyviąsias negatyvių, vaizduotės sukurtų tiesų dėka, iš kurių pa- 
grindinės - tai viršjuslinio pasaulio kaip šio pasaulio priešybės vaiz- 
dinys ir Dievo kaip gyvenimo priešybės vaizdinys. Pirmojoje pa- 
kopoje sukuriama tokia vaizduotė, kurios padedama jėga atskiriama 
nuo savo veiklos rezultatų. Aktyviosioms jėgoms priekaištaujama 
dėl to, kadjos nesusilaiko nuo veiklos (ėriukas priekaištauja paukš- 
čiui, kodėl šis nesielgiąs kaip ėriukas). Antrojoje pakopoje akty- 
vus individas tramdo savo aktyviąsias jėgas ir todėl jį graužia są- 
žinė. Pastaroji savo ruožtu sukelia skausmą ir yra įsivaizduojama 
kaip visuomenei, bažnyčiai ir Dievui neatlyginama skola. Paskuti- 
nėje pakopoje sąžinės graužimas tampa pakeliamas, nes kaltė pro- 
jektuojama į Dievą, suvokiama nuodėmė ir išrandamas pomirtinis 
gyvenimas, palengvinantis gyvenimą šiame pasaulyje. Šioje pako- 
poje iškeliamas asketo idealas, kuriame įkūnyta glaudi reaktyvių- 
ju jėgų sąsaja su nihilizmu ir kuris atskleidžia nihilizmą kaip dina- 
mišką reaktyviųjų jėgų esmę. 

Nihilizme negatyvi valia pasireiškia kaip nebūties geidimas. 
Deleuze'as čia įžvelgia tris skirtingas raidos pakopas. Negatyvio- 
je nihilizmo pakopoje sukuriamas viršjuslinis pasaulis, nebūties 
troškimas išreiškiamas kaip troškimas aukštesnių vertybių, ku- 
rios paniekina ir atima iš gyvenimo vertę. Po jos seka reaktyviojo 
nihilizmo pakopa: nugalėjusios reaktyviosios jėgos neigiančios va- 
lios dėka pradeda vadovauti pačios. Dievas yra nužudytas, verty- 
bių pagrindu tampa atjauta, meilė silpnam, ligotam reaktyviam gy- 

venimui. Reaktyvus žmogus užima Dievo vietą: prisitaikymas, evo- 
liucija, pažanga, visų laimė ir bendras gėris, žmogus-Dievas, mo- 
ralusis žmogus, tikrasis žmogus ir socialusis žmogus. Tikėjimas 
aukštesniu pasauliu nebetenka savo jėgos, tačiau ir gyvenimas 
suniekinamas ir praranda vertę. Reaktyviosios jėgos negali pa- 
kęsti jokios valios, jokio skatulio. Pagaliau pasiekiama pasyviojo 
nihilizmo pakopa, kai gyvenimas taip sumenkinamas, jog pats tei- 
kia pirmenybę nenorui, pasyviam išnykimui, atsisako valios, kuri 
jį atgaivintų ir išeitų už jo ribų. 

Panašiai kaip Heideggeris, Deleuze'as pripažįsta, kad Nietz- 
sche'i nihilizmas reiškia ne kokį atskirą istorijos įvykį, bet Zmoni- 
jos istorijos kaip visuotinės istorijos varomąją jėgą. Žmogus reak- 
tyvus, o Žmonijos istorija — visuotinės reaktyviosios jėgos tapsmo 
istorija. Vienintelis būdas išlaisvinti teigiančiąsias jėgas - tai įveikti 
savyje reaktyviuosius — „žmogiškus, pernelyg žmogiškus“ — mo- 
mentus. Tai nereiškia visuotinio sakymo „taip“: „taip“ sakytojai 
yra beždžionės ir kupranugariai, kurie imasi atsakomybės už vis- 
ką, ką yra padaręs reaktyvus gyvenimas. Tikrasis teigimas yra 
šviesus ir neatsakingas: jis išlaisvina nuo reaktyviuju jėgų jų ne- 
priimdamas. Vienintelis tikrojo teigimo kelias, sako Deleuze'as, — 
tai amžinojo sugrįžimo kelias. 

Amžinojo sugrįžimo idėja — antroji reikšmingiausia Nietzsche's 
idėja, interpretuojama tiek fiziniu, tiek etiniu ir ontologiniu as- 
pektu. Deleuze'as pabrėžia, kad „Nietzsche savo spausdintais dar- 
bais tik nutiesė kelią amžinojo sugrįžimo atradimui, tačiau nedavė 
ir neturėjo laiko duoti šio atradimo“““. Bet aišku ir tai, kad amžina- 
sis sugrįžimas nereiškia grįžimo prie to paties.“ Amžinojo sugrį- 
žimo idėją sunku suprasti. Deleuze'as joje įžvelgia tiesioginį ryšį 
su skirties teigimu - mintimi, kuri iki Nietzsche's Vakarams buvo 
apskritai svetima ir nesuprantama. 

Amžinasis sugrįžimas nenumato to paties: vienybės, asmeny- 
bės, lygybės pusiausvyros. Tai ne visko grįžimas, ne to paties su- 
grįžimas ir ne grįžimas prie to paties. Amžinasis sugrįžimas netu- 

ri nieko bendra su ciklu, kuris, perėjęs pusiausvyros būseną, vėl 
viską sugrąžina prie to paties. Visuose savo darbuose Nietzsche 
kritikuoja vieno, asmens, viseto sąvokas. Tuo pat metu, kai prade- 
da formuluoti amžinojo sugrįžimo idėją, Nietzsche labai aiškiai pa- 
sisako prieš cikliškumo hipotezę. 

Interpretuoti amžinąjį sugrįžimą kaip to paties sugrįžimą ne- 
leidžia Nietzsche's antiplatonizmas. Tapatybė numato saviiden- 
tiškumą, esmę, būtį, o Nietzsche tikėjimą daiktais, substancija, 
būtimi laiko gramatiniu prietaru, sukurtu kalbos, kurios pagrindi- 
niai elementai yra daiktavardžiai ir veiksmažodžiai. Kalbėdami apie 
veiksnius ir atskirdami juos nuo veiklos, gauname daiktus ir įvy- 
kius kaip stabilias esmes, kaip laikinus ir atskirus reiškinius. Ta- 
čiau protas visur įžvelgia darytoja ir daromąjį; jis tiki valia kaip 
priežastimi, tiki ego kaip būtimi, substancija. Savo tikėjimą ego — 
substancija protas perkelia į visus daiktus, ir tik todėl sukuria daikto 
sąvoką. 

Platonas padaro nekintama būtį tikrosios žinijos objektu ir prieš- 
priešina regimybės pasauliui, kuriame viešpatauja tėkmė, kaita ir 
tapsmas. Nietzsche šį dėmesį būčiai laiko neapykantos gyveni- 
mui priedanga, priemone padaryti pasaulį, kuriame gyvename, kal- 
tą ir nepakankamą. Todėl pagrindiniu filosofijos uždaviniu jis pa- 
skelbia tapsmo teigimą. 

Jeigu Nietzsche's filosofija yra tapsmo teigimas, o amžinasis 
sugrįžimas yra aukščiausias teigimas, tai, pasak Deleuze'o, jis tu- 
ri būti ne būties ir to paties kartotė, bet tapsmo ir skirties atėji- 
mas. Tokios pažiūros užuomazgas Deleuze'as randa ankstyvuo- 
siuose Nietzsche's užrašuose apie Herakleitą („Graikų tragiškosios 
epochos filosofija“): Herakleitas Ziürejes į pasaulį kaip į nekalto 
tapsmo sritį, žaidimą, kuriame dalyvauja menininkai ir vaikai. Šis 
žaidimas sukuria tai, kas tampa, skleidžiasi, žlunga. Vaiko žaidime 
arba mokslininko kūrybinėse pastangose reikia skirti du momen- 
tus: įsitraukimą, kai pasineriama į kūrybiškai aktyvų žaidimą, ir 
momentą, kurį apibūdina distancijuota šio žaidimo refleksija. De- 

leuze'o nuomone, amžinojo sugrįžimo idėją reikia suprasti siejant 
su šiais dviem momentais. Pirmiausia dalyvaujama tapsme ir jis 
teigiamas; paskui pasiekiamas supratimas, kad visi pasaulio mo- 
mentai yra tapsmo momentai, kad pati pasaulio būtis yra tapsmas. 
Kartu teigiama, kad kiekviena akimirka yra tapsmo sugrįžimas 
arba naujo tapsmo atėjimas. Taigi, pabrėžia Deleuze'as, sugrįži- 
mas yra tapsmo būtis — būtis, teigianti save tapsmu. 

Tapsmo pasaulis yra ne tik srauto ir daugybės pasaulis, bet ir 
tikimybės bei chaoso pasaulis, todėl amžinumo teigimas numato 
ir Šiuos tapsmo aspektus. Įsijungti į kosmoso Zaisma - reiškia, Za- 
ratustros žodžiais tariant, žaisti kauleliais su dievais. Šiame kau- 
lelių žaidime, kaip ir vaikų bei menininkų žaidime, yra du momen- 
tai: akimirka, kai kauleliai metami, ir akimirka, kai jie krinta ir 
sudaro tam tikrą kombinaciją. Tapsmo teigimas numato tiek visas 
įmanomas metimo kombinacijas, tiek ir kiekvieną atskirą rezulta- 
tą kaip neišvengiamą baigtį. Žmogus, pabrėžia Deleuze'as, yra pras- 
tas žaidėjas, norėdamas laimėti, jis turi mesti labai daug kartų. 
Geras žaidėjas išnaudoja visas galimybes vienu metu, pasitenkin- 
damas bet kuriuo rezultatu. Jis teigia ir būtinybę, ir tikimybę - 
metimo tikimybę ir rezultato būtinybę. Tradicinė tikimybės ir bü- 
tinybės problema yra išspręsta, nes ją sukuria tik negatyvūs po- 
troškiai, noras kontroliuoti tikimybę ir išvengti būtinybės. Tiki- 
mybės teigimas padaro galimą amo7 fati formulę, kuria Nietzsche 
apibūdina žmogiškosios būties didingumą. 

Valia galiai taip pat yra susijusi su amžinuoju sugrįžimu: „Am- 
Zinasis sugrįžimas — tai sintezė, kurios principas yra valia galiai“. 
Sintezė suprantama Deleuze'o pateiktos tapsmo analizės ir su ja 
susijusios laiko sampratos kontekste. Tapsmas kelia abejonių to- 
dėl, kad griauna mūsų kasdieninį laiko supratimą. Šiaip jau praeitį 
ir ateitį skiriame pagal jų santykius su dabartimi, bet jeigu dabar- 
ties momentas yra tapsmo momentas, tai, griežtai tariant, jis taip 
pat yra praeities tapsmas dabartimi ir dabarties tapsmas ateitimi. 
Taigi greta dabarties egzistuoja praeitis, taip pat tai, kas dar bus. 

Praeities ir ateities koegzistencija dabartyje suformuoja praeities, 
dabarties ir ateities sintezę, nulemiančią įvairių laiko momentų 
tarpusavio santykius. Tapsmo sąvoka verčia mąstyti kiekvieną 
tapsmo momentą kaip susietą su tolesniu momentu. Šio antrojo 
momento įjungimas į pirmąjį leidžia mums adekvačiai suprasti taps- 
mą: antrojo momento atėjimas arba sugrįžimas kartu su pirmuo- 
ju atskleidžia tapsmo prigimtį. Todėl Deleuze'as sako, kad amži- 
nasis sugrįžimas — tai laiko sintezė ir jo matmenys, priešybių 
sintezė ir jos reprodukcija, tapsmo sintezė ir būtis, kuri teigiama 
tapsme, dviguba teigimo sintezė. Amžinąjį sugrįžimą apibūdina 
tapsmo džiaugsmas. Jo neįmanoma mąstyti kaip reaktyviųjų jė- 
gų sugrįžimo, tai būtų sąvokų prieštara. Save teigia tik aktyvus 
tapsmas. Tai Zaratustros pasveikimo recepto esmė ir Dioniso 
paslaptis. Taigi kalbama nebe apie selektyvųjį mąstymą, bet apie 
selektyviąją būtį.“ 

Valia galiai yra amžinojo sugrįžimo sintezės principas. Savo 
ruožtu amžinasis sugrįžimas yra principo išraiška, paaiškinanti ne- 
tapatybę ir jos reprodukavimą, skirtį ir jos kartotę.“' Valia galiai 
yra skirties pradas, siejantis santykio jėgas, todėl amžinasis su- 
grįžimas yra skirties teigimas jos įvairovėje, tapsmo ir tikimybės 
pavidalu: „Įvairovė yra daiktų skirtis vieno nuo kito, tapsmas yra 
skirtis nuo savęs paties, o tikimybė yra skirtumas „tarp visa“ arba 
„distributyvinės diferencijos“. Taigi valia galiai — tai jėga, sutei- 
kianti galimybę tapti aktyviam, pasidaryti aktyviam, tapti asme- 
niu“.® Teigimas - ne veikla, bet aktyvioji tapsmo jėga, jungianti į 
dionisiškąjį pasaulį. Skirties arba kokybės užmarštis verčia užmiršti 
pradžią, o joje glūdi vergų genealogijos šaknys, ressentiment mąs- 
tymas, verčiantis laikytis jau sukurtų vertybių, o ne kurti jas iš 
naujo. Mąstymo vidutinybė vengia skirties pripažinimo ir karto- 
tės teigimo. Ji interpretuoja vyksmą reaktyviųjų jėgų terminais.“ 

Pasak Deleuze'o, Nietzsche, skirtingai nuo Schopenhauerio, 
bandžiusio atskirti kantizmą nuo dialektikos, randa galimybę radi- 

kaliai transformuoti kantizmą ir amžinojo sugrįžimo bei valios ga- 
liai sąvokų sukūrimo dėka atskleidžia tikrąjį kritikos pagrindą. 

Darbe „Skirtis ir kartotė“, kuriame Deleuze'as išdėsto savo 
paties filosofinę koncepciją, be to, pabrėžia, kad supranta filosofiją 
taip pat kaip Nietzsche. Deleuze'as rašo: „Dabartinė filosofija turi 
įveikti prieštarą tarp laikinybės ir amžinybės, tarp to, kas istoriš- 
ka ir kas neistoriška, tarp atskirtybės ir bendrybės. Sekdami Nietz- 
sche, mes atrandame ne laike esančiojo sąvoką (intempestif), gi- 
lesnę už laiką ir amžinybę: filosofija nėra nei istorijos filosofija, nei 
amžinybės filosofija, bet visada ne laiku, visada ir tik ne laiku esanti, 
tai yra prieš šį laiką ir, aš tikiu, į naudą tam laikui, kuris ateina“. 
Deleuze'as gina teigimo filosofiją, mėgindamas pažvelgti į skirtį ir 
kartotę kaip į vyksmą, stojantį tapatybės ir jos neigimo vieton. 
Savo mokymą Deleuze'as pabrėžtinai kuria su antihegelizmo žen- 
klu. Jis atvirai prisipažįsta „niekinąs dialektiką ir nekenčiąs He- 
gelio“. Nors Deleuze'as pripažįsta visuotinę istoriją, tačiau anaip- 
tol nesutinka su Hegelio istorijos filosofija. Filosofijos istorijai jis 
skiria vietą, analogišką koliažo vaidmeniui šių dienų tapyboje. De- 
leuze'as priešpriešina kartotes (répétition) teatrą mimetiniam 
(rebrėsentation) teatrui: pirmajame viešpatauja judesys, antraja- 
me - idėja arba sąvoka. Kartote (ojos Deleuze'as mokosi iš Nietz- 
sche's amžinojo sugrįžimo) yra judėjimo esmė. Deleuze'as prie- 
kaištauja Hegeliui dėl to, kad šis iliustruojąs sąvokas „užuot 
dramatizavęs idėjas“. Kartu Hegeliui „teatras yra apgaulė, drama 
yra apgaulė, judėjimas netikras". Kartotę Deleuze'as bando mas- 
tyti pagal Nietzsche's amžinojo sugrįžimo ir Kierkegaardo tikėji- 
mo teatro pavyzdį. Jis kalba apie kaukes, už kurių slypi kartotė. 
Deleuze'as apibrėžia kartotę kaip skirt be sąvokos (la répétition 
comme différence sans concept), nurodydamas, kad Hegelis geba 
mąstyti skirtį tik kaip prieštarą. Deleuze'as mėgina parodyti gali- 
mybę mąstyti kartotę ne negatyviai, bet pozityviai, apibūdinant 
kaip transgresiją. 

Įvertindamas tai, kas nuveikta, Deleuze'as viename interviu, 
komentuodamas Foucault pasakymą „Deleuze'o epocha“, sako: 
„Nežinau, ką norėjo pasakyti Foucault, aš jo neklausiau. Jis turėjo 
velnišką humoro jausmą. Galimas daiktas, jis norėjo pasakyti, jog 
esu naiviausias mūsų kartos filosofas. Mes visi nagrinėjame to- 
kias temas kaip daugybė (la multiplicité), skirtis (la différence), kar- 
tote (la répétition). Bet aš ėmiau tik visiškai neapdorotas sąvokas 
(concepts presque bruts), kai kiti daugiau ar mažiau dirba su žino- 
momis“.“ 

Kartotės ir skirties sąvokas Deleuze'as sukūrė naujai jvertin- 
damas Nietzsche's idėjas. Atsakydamas į klausimą „Kas yra filo- 
sofija?“, Deleuze'as ne tik sukuria naujas filosofijos sąvokas, bet 
ir formuoja naują dinamišką filosofijos sampratą. Jis apibūdina są- 
voką kaip gryną atsitikimą, virtualią tikrovę ir klausia: „Kas būtų 
mintis, jei ji nuolat iš naujo savęs nelygintu su chaosu?“ " 

Apibüdindamas chaoso ir mąstymo santykius, Deleuze'as lai- 
ko smegenis „trijų sričių sąjunga, bet ne vienove“. Menas, moks- 
las, filosofija yra trys mąstymo arba kūrybos formos. Menininkas, 
mokslininkas, filosofas kovoja ne tiek su chaosu, kiek su įprasti- 
nemis klišėmis: „Tapytojas netapo ant neliestos drobės, rašytojas 
nerašo ant balto lapo, lapas ir drobė būna jau padengti egzistuojan- 
čiais, sukurtais šablonais, kuriuos reikia 1$ pradžių ištrinti, nuva- 
lyti, suploti, netgi suskaidyti į dalis, kad liktų vietos atplūstan- 
čiam chaosui, kuris virstų regėjimu (la vision). ^ 

Deleuze'a domina tai, kaip smegenys tampa subjektu. Jo nuo- 
mone, mąsto smegenys, o ne žmogus; žmogus tera tik „cerebra- 
line kristalizacija“. Deleuze'as rašo: „Apie smegenis reikia kalbė- 
ti taip, kaip Cezanne'as kalba apie peizažą: žmogus nėra duotas, 
bet jis visapusiškai pasireiškia smegenyse. Filosofija, menas, moks- 
las - ne objektyviųjų smegenų mentaliniai objektai, bet trys as- 
pektai, kurių dėka smegenys virsta subjektu. Mintis - smegenys, 
trys sritys, sieliai, nuo kurių neriame į chaosą ir drąsiai prie jo 


artėjame“." 

Aiškindamas filosofijos ir neurologijos (smegenų biologijos) 
santykius, Deleuze'as skolinasi iš smegenų metaforos dar vieną 
reikšmingą vaizdinį savo filosofijos sampratai pagrįsti - mintį apie 
paviršius ir linijas. Į Roberto Majory klausimą: „Ar tai nėra ir „pa- 
viršių“ menas? Jums patinka Valery formulė „tai, kas giliausiai, 
yra oda“...“ — Deleuze'as atsako: „Taip, tai labai graži formulė. Der- 
matologai turėtų ją paskelbti savo šūkiu. Filosofija kaip bendroji 
dermatologija arba paviršių menas (esu bandęs aprašyti šiuos pa- 
viršius ,,Prasmes logikoje“). Nauji vaizdiniai atskleidžia proble- 
mą. Būtent Foucault mokyme paviršius tampa įrašo paviršiumi: 
,neregima ir kartu nepaslėpta“. Archeologija — tai įrašo paviršiaus 
konstituavimas. Jei jūs nekonstituojate įrašo paviršiaus, tuomet 
tai, kas nepaslėpta, tampa neregima. Paviršius yra priešprieša ne 
gelmei (ji sugrįžta prie paviršiaus), bet tik interpretacijai. Fou- 
cault metodas visada priešpriešinamas interpretacijos metodams. 
Jis niekad neinterpretuoja, o eksperimentuoja...“ 

Paviršių aprašymas, skirtybių logika, teigimo ir prieštaravimo 
filosofija formuoja savotišką anti-sistemą. Kad nusakytų tokio po- 
žiūrio esmę, Deleuze'as pasinaudoja rizomos sąvoka. Rizoma va- 
dinama atvira sistema: „Tai, ką aš ir Guattari vadiname rizoma, 
yra kaip tik atviros sistemos atvejis. Aš grįžtu prie klausimo „Kas 
yra filosofija?“ todėl, kad atsakymas į šį klausimą tapo pernelyg 
paprastas. Kiekvienas žino, kad filosofija užsiima sąvokomis. Sis- 
tema yra sąvokų visuma. Atvira sistema būna tada, kai sąvokos 
yra susijusios su aplinkybėmis (ctrconstances), o nebe su esme- 
mis (essences). Sąvokos nėra duotos kaip faktai, jos neegzistuoja iš 
anksto, jas reikia sukurti; kurti sąvokas - čia yra tiek pat kūrybos 
kaip ir mene arba moksle. Nuolat kurti būtinas sąvokas visada 
buvo filosofijos uždavinys. Antra vertus, sąvokos - ne abstrakci- 
jos, atitinkančios laiko dvasią. Kaip tik priešingai, tai paskirybės, 
kurios reaguoja į kasdieninio mąstymo srautą; galima labai puikiai 
mąstyti be sąvokų, bet tikroji filosofija yra tik esant sąvokai. Nie- 

kas jos nesieja su ideologija. Sąvoka yra kupina kritikos, politikos 
ir laisvės jėgos“." 

Ši mūsų laikų filosofijos samprata keičia ir supratimą apie inte- 
lektualo vietą ir vaidmenį visuomenėje. Šia prasme Deleuze'o ir 
Foucault pozicijos labai artimos, nenuostabu, kad jie taip teigia- 
mai vertino vienas kitą. Tačiau į gyvenimo pabaigą Foucault ir De- 
leuze'o politinės veiklos vertinime ir veiklos sampratoje pasirodo 
tam tikrų skirtumų. Deleuze'as pabrėžia, kad Foucault, pareikš- 
damas, jog „nedora kalbėti už kitą“, visiškai pakeitė požiūrį į mo- 
ralinę intelektualo laikyseną. Robertas Majory, imdamas interviu 
iš Deleuze'o, sako: „Kadaise jūs sakėte Micheliui Foucault: „Jūs 
buvote pirmasis, išmokęs mus kai ko labai esminio: supratimo, 
kad nedora kalbėti už kitą“. <...> Jūsų požiūriu šis gebėjimas ne- 
kalbėti vietoj kitų taikytinas intelektualui. Ar ir šiandien, kai laik- 
raščiai rašo, jog intelektualas yra tapęs nebyliu, jūs taip pat api- 
breZiate jo statusą?“ Deleuze'as atsako: „Taip, normalu, kad 
dabartinė filosofija, taip labai išvysčiusi reprezentacijos (représen- 
tation) kritiką, smerkia bet kokį mėginimą kalbėti už kitus. Kas- 
kart, kai girdime „niekas negali paneigti...“, „Visi pripažįsta, 
kad...“ — žinome, kad po to seks melas arba lozungai. Net po 1968 
metų buvo priprasta, kad, pavyzdžiui, televizijos laidoje apie kalė- 
jimus kalbėdavo visi - teisėjas, sargas, lankytoja, žmogus iš gat- 
vės - visi, išskyrus patį kalinį. Šiandien taip elgtis sunkiau, taigi 
1968 metų laimėjimas tas, kad žmonės kokiu nors klausimu kalba 
tik tiek, kiek apie jį išmano. Tai pasakytina ir apie intelektualą: 
Foucault sako, jog intelektualas liaujasi būti universalu, kad taptų 
specifišku, t. y. jis nebekalba bendrųjų vertybių vardu, bet tik pa- 
gal savo kompetenciją ir situaciją (Foucault šią permainą sieja su 
momentu, kai fizikai susivienijo prieš atominę bombą). Kad medi- 
kai neturi teisės kalbėti ligonių vardu, taip pat, kad jie privalo kal- 
bėti kaip gydytojai apie politines, teisines, pramonės, ekologines 
problemas, toks buvo 1968 metais susikūrusių grupių įsitikini- 

mas, jungęs, pavyzdžiui, gydytojus, ligonius, sanitarus. Tai buvo 
daugiabalsės grupės. Foucault ir Deferto suorganizuota kalėjimų 
informacijos grupe (Le Groupe Information Prisons), buvo viena iš 
tokių: Guattaris ją pavadino „sankirtos“ grupe (transversalité), kaip 
priešybę hierarchinėms grupėms, kuriose kas nors kalbėdavo ki- 
tų vardu“. 

Pratarmeje Deleuze'o ir Guattario veikalo „Anti-Edipas“ an- 
gliškajam vertimui Foucault jį įvertina kaip mokymą „nefašistiš- 
kai gyventi“. Jis sako, kad Deleuze'o filosofija, taip pat bendras jo 
ir Guattario darbas keičia mūsų mąstymo sampratą ir atnaujina 
mąstymo etiškumą. Tai, pasak Foucault, rodo šiame veikale patei- 
kiami principai: pirma, politinę veiklą reikia išlaisvinti nuo bet ko- 
kios vienijančios ir totalizuojančios paranojos; antra, veiklą, mąs- 
tymą ir troškimus reikia plėtoti reprodukuojant, gretinant, 
atskiriant vieną nuo kito, o ne padarant pavaldžius hierarchinei 
piramidei; trečia, reikia atsisakyti lojalumo senųjų neigimo kate- 
gorijų (teisių apribojimo, kastracijos, skurdo, lakūnos) atžvilgiu, 
kurias Vakarų mąstymas yra padaręs šventas; ketvirta, pirmeny- 
bę reikia teikti ne tam, kas vieninga, bet tam, kas pozityvu, jvairu, 
skirtinga; ne vienovei, bet srautui, ne sistemai, bet tam, kas dina- 
miška (tikėk, kad tas, kuris kuria, nėra nejudrus, bet nomadiš- 
kas); penkta, nereikia galvoti, jog privalai būti piktas, kad kariau- 
tum, — net tai, kad kas nors kovoja, yra bjauru (tai troškimo 
jungimas su tikrove, o ne revoliucingas jos pakeitimas vaizdiniais; 
šešta, nereikia naudotis mąstymu politinei praktikai pateisinti nei 
politine veikla mąstymui kaip grynai spekuliacijai diskredituoti. 
Pasinaudok politine praktika mąstymui suintensyvinti, o analize, 
kad pajvairintum politinės veiklos formas”. Deleuze'o filosofinia- 
me teatre mąstymas bando atgauti kadaise turėtą dinamišką akty- 
vumą ir sugebėjimą rinktis etinę poziciją. 


4. Lyotardas: postmodernybės pliuralizmas ir 
teisingumo etika 


Platono darbų centre yra diskusija bedievybes (Vimpiėtė) klau- 
simu. Kalbama apie ontologo saulėlydžio patvirtinimą ir naujų lo- 
gologo desnių apibrėžimą... Keičiasi žodžio „logos “ reikšmė. Jis jau 
reiškia ne kalbėti — sveikinti, bet kalbėti - argumentuoti. Tai ver- 
čia Platoną sukurti argumentacijos dėsnius, kurie neleistų silpnes- 
niems argumentams įveikti stibresniųjų... 

Tai ne paklusnumo, bet pareigos klausimas. 


Jeanas François Lyotardas „Ginčas“ 


Filosofas Jeanas Francois Lyotardas priklauso bendraminčių 
grupei (kartai, kuri „ateina po Sartre'o“), atliekančiai filosofijos 
posūkį nuo tapatybės į skirtį. Besiskirdami tarpusavyje, jie vis dėlto 
sudaro daugmaž bendrą platformą, ieško ir atranda sąvokas, at- 
skleidžiančias vis naują, ligi tol neįsisavintą posūkio aspektą. Jei 
kalbant apie Foucault reikia pradėti nuo struktūralizmo ir post- 
struktūralizmo, kalbant apie Derrida — nuo dekonstrukcijos, o apie 
Deleuze'ą - nuo „troškimo filosofijos“, tai Lyotardas dažniausiai 
minimas ryšium su postmodernizmu. 

Postmodernizmas - mąstymo pakraipa, kurią plėtojant radika- 
lizuojamos abejonės dėl galimumo sugrįžti prie Vakarų tradicinės 
filosofijos sampratos. Jis iš principo nukreiptas prieš bet kokią ga- 
limybę sisteminti, ir akademinės filosofijos kritika jam gali duoti 
tik pačiam sau prieštaraujantį apibrėžimą: „antisistema“. Priešta- 
ringa sąvoka yra ir postmodernizmo filosofija arba postmodernizmo 
etika (Zygmuntas Baumanas), nes ji tarsi numato, slepia savyje 
pagrindimo prielaidą. Kad būtų galima panaikinti šią prieštarą, kar- 
tais kalbama apie postmodernią situaciją filosofijoje, radikalizuo- 
jant marginalizmą kaip priešybę centralizmui, antisistemą kaip 
priešybę sistemai, pliuralizmą kaip priešybę totalybei ir t. t. Kartu 
pabrėžiamas postmodernus skepticizmas. 

Aštuntajame dešimtmetyje madinga postmodernizmo sąvoka 
vartojama taip plačiai, kad nūnai sunku nustatyti, kokia gi reikšmė 
jai skiriama. Estetiniu aspektu ja naudotasi norint pažymėti non- 
konformistines avangardo kryptis. Postmodernizmu vadinama ir 
totalitarizmo kritika, taip pat sistemingas ir radikalus racionalu- 
mo ir reprezentacijos kritikos išplėtojimas. Juo naudojamasi grin- 
džiant sugrįžimą prie figūratyvaus meno, jis siejamas su siekimais 
sukurti naują požiūrį į gamtą. Tapdamas bendru vardikliu tokiai 
daugybei skirtingų sričių, postmodernizmas virto konfliktų šalti- 
niu įvairiems ekspertams, negalintiems vieningai nuspręsti, kas 
gi yra postmodernizmas. Be to, postmodernizmas suproblemina 
modernizmo situaciją. Postmodernizmo esmę padeda išaiškinti to- 
kia pat ambivalentiška modernizmo sąvoka. 

Lyotardą išpopuliarino darbas ,,Postmodernusis būvis“, sukė- 
les nerimstančias diskusijas. Jis nelaikomas teoriškai neprekaiš- 
tingu rašiniu, bet turi tokią didelę reikšmę ir padarinius, kad ne- 
retai lyginamas su Thomo Kuhno knyga „Mokslo revoliucijos“. 
Šiuo darbu Lyotardas prisistato kaip postmodernybės teoretikas. 
Postmodernus mąstymas, pasak Wolfgango Welscho, išsirutulio- 
ja, be kita ko, ir iš fenomenologijos. Teigiama, kad fenomenologi- 
jos pasekmės yra ne kas kita, kaip jos dekonstrukcijos istorija. 
Husserlis kaip naujųjų laikų mąstytojas pateikė mathesis univer- 
salis projektą, bet jau vienas iš artimiausių 1r talentingiausių jo 
mokinių Heideggeris bandė nuo to atsiriboti. „Filosofija kaip griež- 
tas mokslas“ virto „filosofijos mirtimi“. Savo ruožtu Derrida kri- 
tikavo Heideggerio išsaugotą būties priskyrimą štai-būčiai, štai- 
buviniui, „štai-laikui“, jo vietoje teigdamas rašto ir kalbos įvairovę. 
Tai buvo akivaizdūs žingsniai postmodernybės kryptimi. Be to, 
Derrida davė pradžią postmoderniam mąstymui būdingai prasmės 
struktūrai: atsisakymui nuo istorijos filosofijos (taip pat ir nuo bü- 
ties istorijos filosofijos), kurį lydi perėjimas į radikalų pliuralizmą 
(tai pasakytina ir apie protą). Husserlis teigė, kad neįmanoma su- 
skirstyti proto į teorinį, praktinį, estetinį“ ir t. t., Heideggeris kal- 

bėjo apie Geviert. Postmodernusis mąstymas radikaliai gina gyvy- 
bės formų ir pasaulio sampratų įvairovę. Į visumą orientuotos fe- 
nomenologijos dekonstrukcija konkrečiausią formą įgauna Jeano 
Francois Lyotardo filosofijoje, kuris, kaip ir dauguma šiandienos 
mąstytojų, savo veiklą pradėjo kaip fenomenologas. Lyotardas bu- 
vo įsijungęs į grupę „Socializmas ar barbarizmas“, mėginusią su- 
jungti fenomenologiją ir marksizmą. Lyotardo filosofijai įtakos tu- 
rėjo ir Maurice'as Merleau-Ponty. Tam tikra prasme galima teigti, 
kad Lyotardo postmodernioji filosofija — tai savita fenomenologi- 
jos atšaka. 

Antra vertus, Lyotardo koncepcija yra glaudžiai susijusi su fe- 
nomenologijos versija, kurią pažįstame kaip hermeneutiką: Lyo- 
tardas mano, kad santykis su pasauliu - tai santykis su kalba. Be 
to, jei hermeneutiką, panašiai kaip Marguardas, suprantame kaip 
mokymą apie „silpną visumą“ ir „stiprią įvairovę“, tai Lyotardas 
yra radikalus hermeneutikas, nes jis gina radikalų kalbos Žaidimų 
ir kalbos universumu pliuraluma ir nebesieja kalbos žaidimų su 
visiems bendru pasauliu. Jis pripažįsta, kad jie egzistuoja vienas 
greta kito ir derinasi vienas su kitu faktiškai ir punktualiai, o ne 
principais ir integraliai. Lyotardas akcentuoja įvairovę. 

Richardas Bernsteinas rašo: „Viena iš pagrindinių priežasčių, 
kodėl Lyotardo ,,Postmodernusis būvis“ sukelia diskusijas apie mo- 
dernizmą / postmodernizmą, yra ta, kad jis atkreipė dėmesį į tai, 
kokiu būdu etika ir politika „randasi“ iš „postmodernaus“ netikė- 
simas... tampa vis aštresnis. Dėl šios priežasties į Lyotardo dar- 
bus kreipiama vis daugiau ir daugiau dėmesio. Kad ir koks būtų 
požiūris įjo siekius, Lyotardas filosofijos centru laikė etikos (taip 
pat politikos) klausimą, teigdamas, jog etika kaip pirmoji filosofija 
yra pakeitusi filosofinį domėjimąsi ontologija, kuri domino filoso- 
fus nuo pat Parmenido ligi Heideggerio“ *! 

Lyotardas nėra parašęs specialiai etikos problemoms skirtų dar- 
bu, tačiau domėjimasis bendrybe kaip galios srities kritika ir ban- 

dymai rasti atsakymą į klausimą apie teisingumo pagrindą tarpu- 
savyje nesulyginamų kalbos žaidimų kontekste iškelia į pirmąjį 
planą etinius politinius momentus. Lyotardo pozicijos etinį patosą 
apibūdina įsitikinimas, kad filosofo mąstymui nuolat iškeliami eti- 
niai politiniai uždaviniai. Tuo filosofas skiriasi nuo politiko ir inte- 
ligento. Lyotardas pripažįsta, kad ekspertas žino, ka jis žino ir ko 
nežino, o filosofas nežino, nei ką jis žino, nei ko nežino. Ekspertas 
daro išvadas, filosofas klausia. Politikas atstovauja politiniam po- 
žiūriui, inteligentas — tiesos požiūriui, tuo tarpu filosofas apskritai 
jaučia antipatiją požiūriams. Jis supranta politiką daug plačiau — 
visur, kur liečiamas žmonių bendrabūvis, kalbama apie politiką. 
Lyotardo nuomone, tai - įvairūs kalbos žaidimai, kurių negalima 
redukuoti vieno į kitą. Jei neįmanoma universali kalba, universa- 
lus racionalumas, tai reikia imtis kiekvieno atskiro kalbos žaidimo 
kaip gyvenimo formos ir kaskart 1$ naujo kelti klausimą apie mąs- 
tymo atsakomybę. Etiką Lyotardas sieja su klausimu: kaip elgtis, 
jei iš anksto mums neduoti jokie elgsenos kriterijai? Įvykis nuolat 
verčia mus užduoti klausimą apie dėsningus jo pagrindus ir aštri- 
na mąstymo atsakomybę ir teisingumo galimybes postmodernybės 
situacijoje. 

Jeanas Francois Lyotardas gimė 1924 metais Versalyje. Bai- 
ges studijas Sorbonoje ir įgijęs filosofo kvalifikaciją, Lyotardas deste 
filosofiją Alžyre, daug rašė; šie darbai buvo išleisti atskira knyga 
„Alžyriečių karas“. Reikšmingas Lyotardui dalyvavimas kartu su 
Corneliusu Castoriadisu ir Claude'u Lefortu ekstremistineje mark- 
sistinėje grupėje „Socializmas ar barbarizmas“ („,Socialisme ou Bar- 
barie“). Į šį trockininkų disidentų sukurtą judėjimą Lyotardas įsi- 
jungė nuo pat pradžių ir pasitraukė tik pirmojoje septintojo 
dešimtmečio pusėje. Grupė paskelbė šūkį apie visuomenės revo- 
liucionizavimą mobilizuojant darbininkų organizacijas, kovojo prieš 
visuomenės biurokratizaciją, kurios nepavykę išvengti netgi so- 
cializmui. Šioje grupėje Lyotardas užmezgė ryšius su Merleau- 
Ponty.” 

1954 metais Lyotardas išleidžia knygą „Fenomenologija“, ku- 
rios centre yra diskusija su Husserliu ir Merleau-Ponty. 

Fenomenologijoje Lyotardas girdi šermenų varpus „profeso- 
rių filosofijai“, vėliau pasigirstančius ir jo paties veikaluose. Feno- 
menologijos sukurtoje metodologinėje išankstinių prielaidų su- 
skliautimo procedūroje mato galimybę išvystyti reprezentacijos 
filosofijos kritiką, pabrėžiant tai, ko dar nėra buvę, - kūrybą. Į klau- 
sima: „Kas yra postmodernizmas?", jis atsako: „Teksto, kurį jis 
(filosofas — M. R.) rašo, daro, kurį jis (filosofas — M. R.) kuria, tik- 
rai nelemia iš anksto nustatyti dėsniai, ir jis negali būti vertina- 
mas pagal iš anksto apibrėžtus sprendimus, pritaikant tekstui ar 
darbui žinomas kategorijas. Pats kuriamasis darbas yra skirtas šių 
dėsnių ir kategorijų paieškoms“.* Filosofinių tyrinėjimų nebesa- 
lygoja iš anksto nustatyti kniterijai, netgi atvirkščiai: filosofo už- 
davinys — suprobleminti bet kurią ankstesnę nuostatą. Šiuo atžvil- 
giu filosofas tampa panašus į menininką ir rašytoją. Lyotardas 
pabrėžia: „Kadangi istorija niekada nepabaigiama, t. y. kadangi ji 
yra žmogiška, ji nesuskirstoma kaip objektas; tačiau kaip tik to- 
dėl, kad ji žmogiška, istorija nėra absurdiška. Šitaip randame nau- 
ją pateisinimą Husserlio filosofijos, niekada neatmetusios „radi- 
kalios pradžios“ klausimo, motyvui“.** Lyotardui atrodo svarbi tiek 
fenomenologinė išankstinių prielaidų redukcija, tiek ir perėjimas 
nuo transcendentalinio subjekto prie intersubjektyvumo proble- 
matikos. 

1971 metais habilitacijos tekste „Diskursas, figūra“ Lyotardas 
rašo apie savo susidomėjimą tuo, ko neįmanoma įsivaizduoti (to- 
liau kuriant afirmatyviaja estetiką) ir ką jis tolesniuose darbuose 
laiko kilnumo tema ir patikrina praktikoje, bendradarbiaudamas 
su menininkais. Pefanis, rašydamas apie šį darbą, pažymi, kad sti- 
liaus atžvilgiu tai „Deleuze'o dvasia parašytas tekstas, kurio po- 
etinė reikšmė šizofreniška ir apie ją neįmanoma diskutuoti, nes 
skaitytojui nelieka nieko kito, kaip tik sekti paskui jo tėkmę““". 
Meno istorijos, poezijos, kalbos filosofijos, struktūrinės lingvisti- 

kos, psichoanalizės ir kt. temos šiame darbe plėtojamos įvedant 
diskursyvumo ir figüratyvumo sąvokų skirtį. Jei į šią knygą gali- 
ma žiūrėti kaip į Lacano-Freudo dogmų kritika, tai „Libido eko- 
nomija“ (1974) yra išsilaisvinimas iš marksizmo dogmų. Lyotardo 
pritarimas „pagonybei“, kritine pozicija visų didžiųjų ideologijų 
atžvilgiu savo kulminaciją pasiekia ,,Postmoderniajame būvyje“, 
kuris vėlesniais metais vis dėlto peržiūrimas. 

tiškai žiūrėti į didėjančią naujųjų technologijų įtaką. Šiai temai ski- 
riamas darbas ,,NeZmoni&ka" (1988), kuris programiškai pradeda- 
mas dar 1985 metais Georgeso Pompidou centre Lyotardui 
dalyvaujant organizuotoje parodoje, pavadintoje „Les Immatėriaux“. 
Lyotardą domina sąmonės būvis naujųjų technologijų, naujų me- 
džiagų, naujos situacijos kontekste. 

Lyotardas kalba apie sąmonę, kuri nesugeba nei prisiminti, nei 
užmiršti. Tokios sąmonės pavyzdys yra Osvencimas: istoriškai ne- 
įmanoma įsivaizduoti šio dalyko, nes nėra nieko jam lygaus; apie 
jį neįmanoma kalbėti taip, kaip kalbame apie daugelį kitų unikalių 
dalykų, tačiau jo neįmanoma ir užmiršti. Lyotardas sako, jog pa- 
minklą šiai sąmonei gali sukurti tik avangardas, kuris imasi anam- 
nezes uždavinio ir neleidžia įvykiui nugrimzti į užmarštį, vengiant 
1r pasakoti, ir nutylėti. 

1983 metais išeina veikalas „Ginčas“ („Le Diffėrend“)“, kurį 
Lyotardas vadina savo filosofijos knyga ir kuriame apibendrinti jo 
stebėjimai, pastabos ir mintys. Refleksijos sunumeruotos ir su- 
grupuotos į sekcijas su nuorodomis į tekstus bei autorius, kuriems 
jos skirtos: Protagorui, Gorgijui, Antistenui, Gertrüdai Stein, Aris- 
toteliui, Hegeliui, Lėvinui, Kantui. Duodamos nuorodos, kaip su- 
prasti dalyką, klausimą, problemą, kontekstą, intenciją, žanrą, sti- 
lių ir t. t. 

Šiame darbe Lyotardas toliau klausia, ar po Osvencimo išvis 
įmanoma filosofija ir kaip įmanoma teisingumo filosofija? Osven- 
cimas - tai apšvietos pabaigos ženklas. Lyotardo tikslas - išplėsti 

teisingumo sritį: reikia atskleisti ir sunaikinti kasdienybėje įpras- 
tą ir sistemingai slepiamą netiesą. Norint suprasti, kaip jis suvo- 
kia teisingumo galimybę, reikia apžvelgti Lyotardo postmo- 
dernizmo koncepciją. 

Lyotardui būdinga atsisakyti daugelio vartotų sąvokų. Savo dar- 
bus, parašytus prieš „Ginčą“, jis vertino kaip per ankstyvus ir ne- 
brandžius. Postmodernizmo sąvoką Lyotardas vartoja daugelyje 
savo darbų, neatsisako jos ir „Ginče“. Postmodernizmu jis vadina 
ne periodą, einantį po modernizmo, bet laiko figūrą. Postmo- 
dernumą reikia suprasti kaip susvetimėjusį laikiškumą, esantį prieš 
modernizmą ir konstituojantį jį, visada numatant, kad moderniz- 
me glūdi jo radikalaus peržiūrėjimo galimybė. 

Postmodernybe Lyotardas pavadina ne naują epochą, bet vi- 
suomenės būseną po to, kai yra pasibaigę didieji pasakojimai, t. y. 
dinges tikėjimas jais. Daugiausia čia turima galvoje naujųjų laikų 
projektai, kuriems buvo būdinga tendencija visus mažuosius pa- 
sakojimus arba diskurso formas padaryti priklausomus nuo vie- 
ningo, homogenizuojančio pasakojimo diktato (krikščionybės, ap- 
švietos, kapitalizmo, socializmo, technikos ir kt.). Tuo tarpu 
Lyotardas orientuojasi į XX a. meninį ir mokslinį avangarda, pasi- 
sakantį už pliuralistinį tikrovės suvokimą ir abejojantį bet kokiais 
visumos modeliais. Priešingai dažnai pasitaikančiam nesupratimui, 
kuris lydi mėginimus įtvirtinti postmodernizmo sąvoką, Lyotar- 
das pabrėžia, kad ji reiškia modernizmo transformaciją. 

Lyotardo postmodernizmo teorijos centre yra didžiojo pasako- 
jimo (grand récit; métarécit) sąvoka, apibūdinanti naujųjų laikų fi- 
losofijos ir Vakarų racionalumo modelį. Pirmiausia tai pasakytina 
apie apšvietos epochos pažangos sampratą, kulminuojančią He- 
gelio filosofijoje. Postmodernybei būdingas tikėjimo didžiuoju pa- 
sakojimu praradimas. Skirtingai nuo Frankfurto mokyklos atsto- 
vų mėginimų negatyviai ir kritiškai iš naujo įvertinti dialektikos 
galimybes modernybės rėmuose, postmodernizmo atstovai (Lyo- 
tardas) laiko, kad didžiojo pasakojimo žlugimas užleidžia vietą ma- 

žiesiems pasakojimams (les petites histoires). Įvairūs kasdieniniai 
kalbos žaidimai ir jų kalbos elementų pragmatika atveria naujas 
galimybes suvokti skirtumus, būti jiems jautriems. Lyotardo kal- 
bos Žaidimų įvairovė yra gimininga Wittgensteino kalbos žaidi- 
mams. Be to, kalbos žaidimų įvairovę Lyotardas sieja su Kanto 
mokymu apie žmogaus sugebėjimus, pabrėždamas skirtingumą. 
Lyotardas pasirenka Kantą sąjungininku, kad išvengtų Hegelio ab- 
soliutaus žinojimo vienodybės ir sąvokos dialektinės saviraidos. 
Skirtumo vardan jis pradeda kovą prieš tai, kas vieninga, kad at- 
skleistų tai, kas skirtinga, ir akcentuotu différends. 

Lyotardo išvadose pasigirsta mintis, kad „Dievas buvo visaga- 
lis autorius, bet jis mirė; dabar niekas nežino pasakojimo“. Tai la- 
koniška formulė apibrėžti procesui, kurį Nietzsche aprašė kaip eu- 
ropinį nihilizmą. Didieji pasakojimai suyra, nes postmodernybės 
būviui būdingas visumos, totalybės susiskaidymas. Išnykstant cen- 
trui, išnyksta visumos pagrindas. Taigi esame liudininkai, kaip 1š- 
nyksta apšvietos tikėjimas pažangos galimybe, idealistine Hege- 
lio dvasios teleologija ir istorinės prasmės hermeneutika. 

Hegelio idealistinė istorijos samprata yra paskutinis bandymas 
išsaugoti istorijos proceso vienovę: bendroji dialektinio perėjimo 
logika pasirodo silpnai argumentuota. Istorijos proceso vienovė 
yra susijusi su laiko ignoravimu; kai tik laikas atskleidžiamas kaip 
neatskiriama istorijos proceso dalis, pasaulio istorija išsiskaido į 
daugybę istorinių pasaulių. Į šių pasaulių santykių apibūdinimo 
pirmąjį planą išeina ne homogeniškumas ir nenutrūkstamumas, 
bet kaip tik įvairumas, skirtybė ir pertrūkis. Skirtybė ir pertrūkis 
sąlygoja įvairių požiūrių pliuralizmą. Postmodernusis požiūris su- 
vokia, kad visuma susidaro dėl vieno atskiro momento absoliuti- 
zavimo ir kito priespaudos redukavimo. Nei ontologiniai, nei gno- 
seologiniai pagrindai kalbai nebėra svarbūs. 

„Postmoderniajame būvyje“ Lyotardas kalba apie mokslo lai- 
mėjimus, skelbusius pagrindų krizę: Einsteino reliatyvumo teori- 
ją, Heisenbergo neapibrėžtumo principą ir Gódelio tezę apie ne- 

galimumą visiškai formalizuoti teorijos. Šie atradimai pakeitė su- 
pratimą apie homogenišką Žinijos struktūrą, o kartu į pirmąjį pla- 
ną iškilo heterogeninis principas. 

Jei nėra bendro dėsnio, kalba suyra į frazes, ir jos įgauna įvykio 
pobūdį. Be to, nėra ir negali būti dėsnio, kuris nulemtų, kad frazės 
turėtų būti jungiamos taip, o ne kitaip, frazių ryšys tampa nekon- 
troliuojamas. Lyotardas skiria dėsnius, nusakančius frazių režimą 
ir jų ryšį, ir santykių atmainas, apibūdinančias diskurso žanrus. 
Filosofų uždavinys - sukurti šiuos dėsnius, liudyti tai, kas yra ginčo 
objektas (différend). Filosofo santykis su kalba tampa strateginis. 
Lyotardas primena Aristotelio pateikiamą pavyzdį: teisėjo suge- 
bėjimas spręsti priklauso anaiptol ne nuo teorijos, kuria jis remia- 
Si, t. y. ne nuo epistemos, bet nuo paties sugebėjimo spręsti, t. y. 
nuo technė. 

Ginčas (le différend) reiškia susidūrimą bent dviejų nuomonių, 
tarp kurių nėra bendro pagrindo. Jei šis susidūrimas būtų supras- 
tas kaip kasdieninis skirtingų nuomonių konfliktas, išsprendžia- 
mas bendro dėsnio pagalba, tai vienai iš veikiančiųjų pusių būtų 
padaryta žala. Toks meta-dėsnis neįmanomas. Vietoj consensus at- 
siranda dissensus. Dėl didžiųjų pasakojimų sunykimo ir meta-dės- 
nių negalimumo teisingumas šiandien yra tapęs problemišku. 

Lyotardas mano, kad sąvoka „modernybės perrašymas“ ge- 
riau atskleidžia šiandienos epochos ypatumus negu tokios sąvo- 
kos kaip postmodernybė ar postmodernizmas, nes, pirma, prieš- 
dėlis „post“ yra perdirbtas į „per“, o tai geriau leksikos požiūriu, 
o antra, sintaksiškai jis jungiamas prie veiksmažodžio, o ne daik- 
tavardžio. Rezultatas — „prieš“ ir „po“ neatskiriami ir nieko ne- 
klausiama apie dabartį. Tai leidžia išvengti keblios padėties ką nors 
apibrėžti, identifikuoti kaip „dabar“, nes, pasak Lyotardo, to iš tie- 
sų neįmanoma padaryti — visada tai būna arba per anksti, arba per 
vėlai. Modernybės perrašymo sąvoka leidžia išvengti moderny- 
bės ir postmodernybės istorinio gretinimo santykių „prieš“ ir „po“ 
plotmėje. ,, Veikiau, - pabrėžia Lyotardas, - turėtume sakyti, kad 

modernybė visuomet numato postmodernybę, nes modernybė, 
modernus laikiškumas visada slepia savyje išėjimą anapus savęs 
į būvį, skirtingą nuo jos". Kad išvengtų bendro teoretizavimo, 
Lyotardas kalba apie pasakojančią vaizduotę. Bendra teorija, kad 
ir kokia moksli&ka ir objektyvi ji būtų, yra ne kas kita, kaip slaptas 
pasakojimas (narrative). Veikale „Pagoniškos instrukcijos“ (1977) 
pasakojančios vaizduotės sąvoka vartojama demaskuoti teorijai kaip 
didžiajam pasakojimui (Maitrerėcit), slopinančiam mažuosius pa- 
sakojimus. Lyotardas pabrėžia, kad tikrasis kiekvieno pasakojimo 
patvirtinimas - ne kokia nors totalizuojanti tikrovė, bet tik kiti pa- 
sakojimai. Todėl jis pataria tapatybės sąvoką pakeisti skirtybes są- 
voka. Tačiau teorijos suskaidymas į mažųjų pasakojimų aibę (mul- 
tiplicity) nereiškia klaidžiojimo savireflektuojančių veidrodžių 
labirinte. Jis nenuveda pasakojimo iki parodijos. Lyotardas jau nuo 
aštuntojo dešimtmečio vidurio pabrėžia mažųjų pasakojimų arba 
postmodernių apsakymų modelio ryšį su etinio teisingumo sąvo- 
ka. R. Kearney išreiškia mintį, kad pasakojimų ir istorinio teisin- 
gumo sąsajos ieškojimai, galimas daiktas, glūdi Lyotardo fenome- 
nologinėje praeityje, kurioje didelę įtaką jam darė Merleau-Ponty.* 

Su tuo yra susiję ir teoriniai sunkumai, kuriuos patiria Lyotar- 
das. Didžiojo pasakojimo sąvokos, kuri hierarchiškai surikiuotų ma- 
žuosius pasakojimus, atsisakymas verčia Lyotardą pripažinti skir- 
tingus požiūrius. Iškyla problema, kaip kalbėti apie teisingumą, 
tiesą ir meną apskritai. Vietoje suvienodintų požiūrių viseto turi- 
me įvairių požiūrių skirtybes. Lyotardo prieštaravimas - tai prieš- 
taravimas tarp teisingumo įvairovės ir įvairovės teisingumo. 

Su panašia problema susiduria ir Jurgenas Habermasas, pasi- 
sakantis už grįžimą prie apšvietos projekto kaip vienintelio gali- 
mo tiesos, teisingumo ir laisvės užtikrinimo dabarties visuome- 
nėje. Kaip ir Lyotardas, Habermasas subjekto filosofiją pakeičia 
intersubjektyvumo filosofija, tiksliau — kalbos filosofija. Kritinė te- 
orija perkelia racionalumo problemą į kalbos sritį. Racionalumą 
Habermasas supranta plačiai ir netapatina vien su moksliniu, kal- 

ba ir apie teorinį, praktinį, estetinį racionaluma. Kad pagrįstų žmo- 
nių komunikacijos galimybę, Habermasui tenka griebtis consen- 
suso. Lyotardo pažiūros neretai lyginamos su Habermaso pažiū- 
romis. Abu pasisako postmodernizmo/modernizmo tema, 
diskutuoja su marksizmu dėl istorijos sampratos 1r jį kritikuoja. 
Bet, skirtingai nuo Habermaso, Lyotardas mano, kad šiandien 
nebegalime kalbėti apie apšvietos projekto tasa - jis esas likvi- 
duotas. Taip pat, skirtingai nuo Habermaso, Lyotardas randa daug 
produktyvių dalykų vėlyvojoje Heideggerio filosofijoje. Teisin- 
gumą Lyotardas sieja ne su visuomenės consensusu, bet su dis- 
sensus įvairove ir jos įteisinimu. 

Lyotardas pataria kultivuoti skeptikų fabulas, kuriose atmeta- 
ma unifikuojanti galios darna (consensus). Šie mažieji pasakojimai 
gali suskaidyti tikrąją teoriją. Šitaip Lyotardas vertina feminizmo 
judėjimą, akcijas už kalinių teises, fermerių, studentų maištus, 
prostitučių teisių gynėjus ir kt. Mažasis pasakojimas Lyotardui at- 
rodo savaime pakankamas: panašiai kaip vaizduotė Kanto „Prak- 
tinio proto kritikoje“, jis neturi tikslo, arba, kitais žodžiais tariant, 
yra pats sau tikslas. Mažasis pasakojimas nepriklauso nuo teori- 
Jos, jis veikiau turi meno kūrinio statusą. Teorijos tiesa konfron- 
tuojama su mažojo pasakojimo tikroviSkumu. 

Lyotardas pasisako už kultūrą, kuri būtų atvira pasakojimų pliu- 
ralumui. Tokioje kultūroje „tauta egzistuoja ne kaip Subjektas, bet 
veikiau kaip tai, kas sukaupia tūkstančius pasakojimų, ir bergZ- 
džių, ir rimtų, ir leidžia juos kartais jungti į ilgesnius pasakojimus, 
o kartais — savo ruožtu - išsiskaido į paskirus elementus, kurie 
vis dėlto daugiau ar mažiau tebesilaiko kartu, sudarydami kažką, 
ką vadiname pilietinės visuomenės kultūra“®. Teisinga visuome- 
nė - tai visuomenė, gerbianti bendrybės jėgą (power of the com- 
mon). Tačiau tai nereiškia, kad mažieji pasakojimai būtų kildinami 
iš kokios nors bendros pradžios. Kaip tik atvirkščiai, nepriklauso- 
mų pasakotojų požiūrių įvairovės labui Lyotardas atsisako trans- 

cendentalinio pasakojimo pagrindo, šitaip pateikdamas postmo- 
dernios pagonybės modelį. 

Menas jau nebelaikomas visuomenės gyvenimo dialektine prie- 
Sybe, jis virsta pagrindine postmodernaus pasaulio tyrinėjimo prie- 
mone. Kartu menas nebėra kritiškas, utopiškas visuomenės at- 
žvilgiu, tai gyvenimo skatintojas, visuomenę drąsinanti sistema, 
tikrovės tyrinėjimo zondas. 

Etinio laiko (temps l'éthique) privilegijuota atmaina yra akimir- 
ka. Laisvos valios poveikis visada tiesioginis, čia neįmanomas pa- 
kartojimas, taip pat papildymas. Gryna, laisva valia sąlygoja parei- 
gą, tačiau ji yra ne kas kita, kaip pradžia (commencement). Lyotardas 
rašo: „Nėra moralės diachronijos. Grynas etinis laikas yra frazės 
akimirka, kuri kartu, kiekvienam tinkamu būdu, atskleidžia ir pa- 
reiga, ir skolininką (o galbūt ir tai, į ką nukreipta pareiga, - aš pri- 
valau galėti)“.*“ Lyotardas skiria ypatingą dėmesį etinio laiko ne- 
rišlumų apibūdinimams, kaip tik ten jis ieško pasipriešinimo šaltinio 
unifikavimui, siekiančiam panaikinti kalbos praktikų įvairovę. ,,Da- 
bar“ akimirka (maintenant), akimirksnis (instantanée) — tai laiko 
dalis, kurioje susikerta įvairios veiklos, požiūrių, laiko tęstinumo 
galimybės. „Dabar“ — ne tik vieta, kurioje ateitis jau nebėra atei- 
tis, o praeitis dar nera praeitis. Ji taip pat „vieta“, kurioje laisva 
valia pasirenka save, nes tik „dabar“ akimirką ji yra laisva nuo 
ateities ir praeities determinacijų. Kad toks pasirinkimas būtų įma- 
nomas, būtina žiūrėti į „dabar“ ne kaip į „elementą“ linijiniame 
visuotinės istorijos laike, bet kaip į įvairių pradžių kompleksą, prie- 
šingų, skirtingų galimybių serijų sankirtą, frazių visumos aktuali- 
zavimo tašką. Įvairovė atitinka „dabar“ prigimtį. Iš esmės mes 
pasirenkame nuolatos, kas akimirką, tiesiogiškiau, negu gebame 
tai suvokti. Gali būti, kad nesugebame sučiupti galimybės, kurią 
mums dovanoja akimirka, tačiau gyvenimo žaidime ši galimybė 
daugiau niekada nepasirodys. 

Prancūzų kalboje „dabar“ akimirka vadinama „maintenant“, ir 
čia galime išgirsti du žodžius —- „mains“ ir „tenir“, kurie lietuviš- 

kai reiškia „turėti rankose“. Lyotardui „dabar“ akimirka - tai tarps- 
nis, kurio metu įvyksta pasirinkimas to, kas yra dabar. Lyotardas 
ieško ne ontologinių ar epistemologinių „yra“ pagrindų, o tik pro- 
cesinės jo prigimties - to „dabar“, kuris „yra“. Jis bando priartėti 
prie šio „dabar“ įvairiais keliais: ir apibūdindamas kaip nejsivaiz- 
duojamą dalyką, kurį sieja su kilnumo estetika, ir skleisdamas kaip 
frazę-įvykį. 

Pirmąjį kelią Lyotardas pasirenka straipsnyje ,,Kilnumas ir 
avangardas“, kur pasinaudoja avangardininko Newmano patirtimi. 
1950-1951 metais Newmanas nutapė paveikslą, kurį pavadino Vir 
Heroicus Sublimis. Savo pirmąsias tris skulptūras, sukurtas sep- 
tintojo dešimtmečio viduryje, Newmanas pavadino „Čia I“, „Čia 
II“, „Čia III“. Kitų paveikslų pavadinimai: „Ne ten“, „Čia“, „Da- 
bar“, „Esi“. 1948 metų gruodyje Newmanas parašė esė „Kilnu- 
mas yra dabar“. 

Kaip suprasti kilnumą, kilnaus objekto išgyvenimą „čia ir da- 
bar“? Ar šiam jausmui nėra esminga kaip tik tai, jog jis apeliuoja į 
kažką, ko neįmanoma parodyti arba atvaizduoti (Kantas pasakytų: 
darstellen)? Trumpame, nebaigtame tekste „Prologas naujai este- 
tikai“, datuojamame 1949 m., Newmanas rašė, kad savo tapyba jis 
reiškė ne ,,manipuliacija erdve ar atvaizdu, bet laiko jausmą“. Be 
to, pridūrė, kad turi omenyje ne laiką, kuriam būdingas nostalgi- 
jos jausmas, drama, rėmimasis istorija, įprastinės tapybos temos. 
Po šio neiginio tekstas nutrūksta. Lyotardui šis pertrūkis atrodo 
reikšmingas: jis numatąs kitokią „dabar“ sampratą. 

Apie kokį laiką norėjo kalbėti Newmanas, kokį „dabar“ jis tu- 
rėjo omenyje? Jo draugas ir darbų komentatorius Tamasas B. Hes- 
sas buvo įsitikinęs, kad Newmano laikas buvo Makom arba Ha- 
makom hebrajų tradicijoje - „čia“, „vieta“, „taškas“ (there, the site, 
the place) — vienas iš žodžių, kuriuos Tora priskyrė Viešpačiui, ku- 
rio neleidžiama pavadinti vardu. Lyotardas rašo: „Per mažai žinau 
apie Makom, kad įsitikinčiau, ar Newmanas turėjo galvoje kaip tik 
tai. Bet kas gi žino pakankamai daug apie „dabar“? Newmanas 

tikrai galėjo negalvoti apie „dabarties akimirką“ (présent instant), 
kurią kas nors stengiasi sulaikyti tarp praeities ir ateities, prieš 
praeičiai ir ateičiai ją suryjant. Šis „dabar“ yra viena iš laikinės 
ekstazės formų, kuri nagrinėjama nuo Augustino ir ypač nuo Ed- 
mundo Husserlio laikų pagal tą minties raidos liniją, kuri mėgino 
tyrinėti sąmonės konstituojamą laiką. Newmano „dabar“, kuris yra 
ne kas kita, kaip „dabar“, sąmonei yra svetimas ir negali būti kon- 
stituojamas. Veikiau jis suskaido sąmonę, atima iš jos sostą; są- 
mone nepajėgia formuluoti šio „dabar“ ir pati priversta užmiršti, 
kad galėtų konstituoti save. Newmano „dabar“ yra tai, ko nesuge- 
bame formuluoti, tai, kad kažkas nutinka (das etwas geschiet). O 
veikiau ir daug paprasčiau, kad tai nutinka... (das es geschiet). Ne 
didelis įvykis, apie kurį praneša informacijos priemonės, netgi ne 
mažas įvykis. Tiesiog atsitikimas“?! 

Lyotardui atskaitos taškas yra „dabar“ kaip atsitikimas. Žmo- 
nės, apdovanoti kalba, visada yra taip įjungti į situaciją, kad nepa- 
Jegia apie tai pasakoti. Visuomet galima užduoti klausimą: iš kur 
jūs žinote, kad šitokia situacija buvo ir kad ji nėra tik kalbančiojo 
vaizduotės vaisius? Lyotardas pabrėžia, kad kalbos apie tai, kas 
įvyks arba ką tai galėtų reikšti, nepraplečia nei prasmės, nei tik- 
rovės sferos. Prieš klausiant „kas yra“ ir „ką tai reiškia“ (quid), 
tai pirmiausia turi atsitikti (gw0d). Įvykis atsitinka iki to, kai tai 
įvyksta kaip klausimas, ir tik tada įmanoma paklausti: ar vyksta 
viena, ar kita; ar tai viena, ar kas nors kita; ar tai įmanoma kaip 
viena ar kita? 

Įvykis, atsitikimas, kurį Martinas Heideggeris vadino et» Ereig- 
nis, yra be galo paprastas, bet prie šio paprastumo galima priartėti 
tik per intymuma (state of privation). Jį Lyotardas vadina minties 
nusiginklavimu. Esti filosofijos, tapybos, politikos, literatūros tra- 
dicijos ir institucijos. Šios „disciplinos“ turi ateitį, yra įformintos 
mokyklų, programų, projektų ir pakraipų. Mintis dirba su tuo, kas 
jau sukurta, ji bando tai reflektuoti ir įveikti, stengiasi vadovautis 
tuo, kas jau mąstyta, rašyta, tapyta ar socializuota, kad sietų su 

tuo tai, ko dar nėra buvę. Šis procesas esą pažįstamas, tai mūsų 
kasdieninė duona. Tačiau tai karo duona. 

Visos intelektualinės disciplinos ir institucijos teigia, kad ne 
viskas jau pasakyta, parašyta arba pažymėta, kad jau girdėti arba 
ištarti žodžiai dar nėra paskutiniai. Po sakinio, po spalvos seka 
kitas sakinys, kita spalva. Tačiau visi įsivaizduoja, kad gali supras- 
ti ir valdyti šį procesą remdamiesi dėsniais, kurie sąlygoja vieno 
sakinio, vienos spalvos ryšį su kita, dėsnius, kurie galioja būtent 
šiose praeities ir ateities institucijose. Mokykla, programa, pro- 
jektas sąlygoja, kad po šio sakinio eina kitas sakinys, be to, laiko 
Ji būtinu, o kitokį sakinį - negalimu. Tai pasakytina tiek apie tapy- 
bą, tiek ir apie mąstymo veiklą; šiuo atžvilgiu nėra itin didelio skir- 
tumo tarp avangardo manifesto ir kokio nors dalyko programos 
dailės mokykloje (École des Beaux-Arts). Abiem atvejais manoma, 
kad yra teisiškai nuspręsta, kas atitinka jų pačių nustatytą tvarką 
ar jos neatitinka, taigi ir tai, kas apskritai vyksta. Tačiau abiem 
atvejais pamirštama, kad niekas neįvyksta ir negali įvykti be žmo- 
gaus dalyvavimo. „Šis sakinys“ gali būti paskutinis, bet „šią duo- 
nos rieke" reikia užsidirbti kasdien. 

Su lingvistiniu posūkiu Vakarų filosofijoje, pasak Lyotardo, sie- 
jama „filosofo valanda“ (l'heure de philosophe). Ji ateina tada, kai 
visiems įgrysta teorija ir užplūsta apgailėtinas silpnumas, tačiau 
klausimas, kaip sieti „šį čia“ su „tuo čia“, lieka ir netgi tampa vis 
aštresnis. 

Lyotardo nuomone, sąsajos klausimas sprendžiamas „dabar“, 
o tai yra ir „etinės frazės“ (la phrase éthique) ištarimo laikas. Etine 
frazė — tai idėjos ženklas, ji neturi tęsinio. Tačiau frazė reikalauja 
tęsinio, o kartu būtina, kad paskui vieną frazę sektų kita. Klausi- 
mas apie frazių sąsają tampa esminiu, ir „dabar“ yra akimirka, nu- 
sakanti frazių ryšį (enchainement). 

Lyotardas klausia, kaip įveikti pertrüki, kaip įteisinti tąsą? Wolf- 
gangas Welshas, nagrinėjantis Lyotardo „ginčo“ filosofiją glaudžia- 
me ryšyje su Martino Heideggerio, apibūdina šį pertrūkį kaip 

„Ereignis vietą“. Mūsų rankose yra frazių ryšys, ir nuo to, kaip 
sugebėsime susieti frazes, priklausys frazės etiškumas „čia“ ir 
„dabar“, kaip ir tai, ar surišime „mazgą“ etiniame laike: klausimas 
liečia nenutrükstamuma pertrūkyje. Lyotardas rašo: „Tiesiog nie- 
kada nežinoma, kas yra Ereignis “.” 

Lyotardo Ereignis samprata remiasi tuo, kad kalbos nenutrüks- 
tamume kalbinė įvairovė numato pertrūkio momentus, kuriuos 
reikia įveikti. Jis rašo: „Vienintelis neįveikiamas momentas, į kurį 
atsimuša ekonominio žanro hegemonija, tai frazių režimų ir dis- 
kurso žanrų heterogeniškumas; tai, kad nėra „kalbos“ ir „būties“, 
bet yra įvykiai“. Kalbos įvykis nesietinas nei su Žmonių valia, 
nei su jų sąmone, o tik su ginčo (différend) mechanizmu. 

Ir Ludwigui Wittgensteinui, ir Martinui Heideggeriui Lyotar- 
das priekaištauja del to, kad jų kalbos sampratoms būdingas ant- 
ropocentrizmas. Kalba yra iki žmogaus, kalbos žaidimas - ne žmo- 
gaus valioje, žmogus tik įsijungia į jj. „Su kalba nežaidžiama... Ir 
šia prasme nėra kalbos žaidimų. Pastatyta suma priklauso nuo dis- 
kurso žanrų. Kai šių taisyklių laikomasi, kalbame apie sėkmes. Iš 
čia — konfliktai. Bet konfliktai kyla ne tarp žmonių ar kitų būtybių; 
juos veikiau sukelia frazės. Šiaip jau pripažįstama viena kalba; kal- 
ba, natūraliai sutarianti su savimi, „komunikuojanti“, kurią, tarki- 
me, atgaivina tik troškimai, aistros, žmonių siekiai. Antropocen- 
trizmas. Kalbos materija dar laukia savo reliatyvumo ir kvantų 
teorijos. Kad ir koks būtų šis mokymas, kiekviena frazė iš princi- 
po didina ginčo (différend) dalį (l'enjeu) diskurso žanrų žaidime. 
Ginčas prasideda nuo klausimo apie kiekvieną frazę lydintį ryšį. 
Šis klausimas išplaukia iš nebūties, kuri „atskiria“ šią frazę nuo 
sekančios“.*“ Šitaip Lyotardas pasisako prieš instrumentalizma su- 
prantant kalbą, kuris redukuoja kalbą į jos komunikacinę funkciją 
arba perkelia akcentą į informacijos technologijas. 

Lyotardas pabrėžia, kad „dabar“ kaip „nepertraukiamos laikiš- 
kos ekstazės pradžios“ samprata būdinga modernybės įlaikinimo 
koncepcijai. Laiko samprata čia siejama su subjekto samprata. Hus- 

serlio fenomenologijoje išlaikomas ryšys tarp transcendentalinio 
subjekto ir gyvosios dabarties. Lyotardas bando išsilaisvinti iš sub- 
jekto filosofijos įtakos. Ieškodamas adekvačios žmonių bendrumo 
sampratos, jis atkreipia dėmesį į kalbą. 

Jis pabrėžia, kad Aristotelis, apibūdindamas „dabar“ prigimtį, 
anaiptol nesikreipia į subjektą. Kas yra „dabar“? Negalime sakyti, 
kad „dabar“ yra dabar, jis visada arba per anksti, arba per vėlai. 
„Dabar“ savaime nėra pakankamas (le maintenant est justement ce 
qui ne se maintient pas). Taigi nėra pagrindo manyti, kad i$ „da- 
bar“ galėtume kildinti įvairių laiko momentų ryšį, t. y. laiko kon- 
stituavimąsi. Lyotardas nurodo, kad Aristotelis atkreipia dėmesį į 
„dabar“ ne tik kaip į tai, kas yra skaičiavimo (nombre) pagrindas, 
jis dar ir klausia: ar esama ko nors, kas virsta kitu? Lyotardas ak- 
centuoja „dabar“ kaip įvykį: „Kaip buvinys, kaip tai, kas yra „šiuo- 
syk“, „dabar“, suvokiamas kaip atvejis (occurence), kaip įvykis 
(l'éénement). Aš sakau: jvykis-fraze".? 

Lyotardas metodiniais sumetimais išeities tašku pasirenka kal- 
bos filosofiją. Šiandienos situacijos negalima apibūdinti kaip ho- 
mogeniškos, ji iš principo heterogeniška. Tačiau šį heterogeniš- 
kumą vis dėlto privalu fiksuoti kiek įmanant tiksliau. Kalbos 
filosofija šiuo atveju yra puiki pagalbininkė, nes visos gyvenimo 
formos atsispindi kaip kalbos formos. Be to, kalba yra idealus ty- 
rinėjimo laukas, abejonių nekelianti teritorija. Nors Lyotardas post- 
struktūralistas ir postmodernistas, jis vis dėlto nepraranda karte- 
zinio polinkio į tai, kas neabejotina. Pagrindines išvadas Lyotardas 
išsako programiškai aiškiai. 

Lyotardo kalbos koncepcija daugiausia skirta išvadoms anali- 
zuoti. Išvadų reguliavimo formos yra susijusios su argumentacija, 
aprašymu, pasakojimu, klausimu. Jos sąlygoja išvadų ir kalbos vyks- 
mą. Argumentacija lemia išvadų pagrindimą, bet nesuteikia gali- 
mybės aprašyti dėsnį. Kaip diskurso formas Lyotardas skiria ge- 
bėjimą vesti dialogą, mokyti, taisyklingai kalbėti ir t. t. Frazės 

visada priklauso nuo įvairių dėsnių, nes diskurso žanras kaskart 
turi kitą tikslą. 

Neįmanoma kalbėti nesusiduriant su netaisyklingumu: kiek- 
viena frazė turi keletą struktūriškai skirtingų galimybių ją testi. Ji 
duota ne viename diskurso žanre, pavyzdžiui, dialoge (be to, ir čia 
yra įvairių galimybių), bet gali pereiti į kitas diskurso formas. Ta- 
čiau kažkas turi nuspręsti, kaip tai įvyksta, nes šiaip jau tęsinio 
pasirinkimo galimybės vienodos. Kritiškais atvejais nėra jokių pa- 
sirinkimo kriterijų, nes nėra nei universalių dėsnių, kurie abejo- 
nėms iškilus verstų tęsti kaip tik šią sakinių reguliavimo sistemą, 
nei nėra nurodyta, kam teikiama pirmenybė, nei kokio ypatingo 
konflikto atveju įmanoma pasirinkti heterogeninio tęsinio formą. 
Skirtingi diskursai iš tiesų yra visiškai nevienodi, jie nėra įvairūs 
„vieno ir to paties“ tipai. Dialogas nėra forma, kuria išsakomos 
išvados apie teises. Negalima, kad vienas diskurso būdas atstotų 
kitą arba jam atstovautų. 

Čia prisideda dar tai, kad teigiamai išsprendus konfliktą kon- 
kretaus diskurso atveju, tuo pat metu kitų į konfliktą įveltų dis- 
kursų atžvilgiu elgiamasi neteisingai. Paisant žanro specifikos, 
kiekvienam diskursui taikomi kitokie dėsniai, tačiau ta pati speci- 
fika neleidžia pritaikyti specifinių įvairių žanrų dėsnių. Taigi žanrų 
konflikto atveju vieno žanro specifinio dėsnio taikymas neišven- 
giamai žeidžia teisingumą. Kadangi nėra pagrindo jokiam visuoti- 
nai privalomam dėsniui, tai kiekvienas dėsnis yra susijęs su kon- 
krečiu diskurso pavidalu, o kalba neišvengiamai būna neteisi. 
Perėjimas nuo vieno diskurso pavidalo prie kito visada yra saviva- 
lės momentas. Tai sukelia sunkumų, nes kiekvienas pasirinkimas 
yra susijęs su išaukštinimu ir represija. 

Šios problematikos negalima atsikratyti vilkinant pasirinkimą, 
nes laiko dėsnis lemia, kad ir atidėtas tęsinys-tylėjimas - yra tę- 
sinys. Galimybės yra heterogeniškos, todėl jų neįmanoma nei pa- 
keisti vienos kita, nei padaryti priklausomų nuo dėsnio, kuris jas 

pagrįstų ir būtų pasirinkimo kriterijumi. Meta-dėsnių (aukščiau- 
sio principo, Dievo, valdovo, teismo, policijos ir pan.) trūkumas 
sudaro Lyotardo koncepcijos esme. 

Ši situacija neišsprendžiama: kadangi nėra kalbos apskritai, o 
tik diskurso pavidalų pliuralumas ir frazių valdymo sistema, iš- 
vengti konfliktų neįmanoma. Ginčas neišsprendžiamas, nes jis — 
kalbos sampratos padarinys; principinis heterogeniškumas ir vi- 
suotinis teisingumas nesuderinami. 

Ginčas skiriasi nuo bylinėjimosi, tai konfliktas mažiausiai tarp 
dviejų šalių, kurio neįmanoma teisingai išspręsti, nes nėra dės- 
nio, vienodai tinkamo abiem pusėms: tai, kas vienai pusei yra tie- 
sa, nenumato, kad antroji būtų neteisi. 

Lyotardas formuluoja problemą taip: pirma, neįmanoma išvengti 
konfliktų, nes neįmanoma išlikti indiferentiškam, atidėti pasirin- 
kimą; antra, nėra universalaus diskurso žanro, kuris galėtų regu- 
liuoti šiuos konfliktus. Be to, mintis, pažinimas, politika, istorija 
ar būtis yra įtrauktos į žaidimą. Todėl Lyotardas kritikuoja pagrin- 
dines prielaidas, kurias humanizmas ir humanitariniai mokslai pri- 
pažino ir kultivavo šimtus metu, kitaip tariant, kad yra žmogus ir 
kalba, kurią žmogus naudoja savo tikslams. Jomis remiasi ir klai- 
dingas žmogaus tikėjimas tuo, kad jeigu nesiseka pasiekti tikslų, 
reikia geriau kontroliuoti kalbą. 

Lyotardas bando parodyti, kad kiekvienas žmogus dalyvauja 
diskusijoje apie bendros egzistencijos prasmę. Jau fenomenologi- 
jos problemoms skirtame darbe Lyotardas ypač pabrėžė istorijos 
problematiką: „Atimti iš istorijos reikšmę — tas pats, kaip atimti iš 
jos tiesą ir atsakomybę už politiką, sutikti, kad Pasipriešinimo ju- 
dėjimo dalyvis žudydamas nėra teisesnis už kolaborantą, - pritarti, 
kad „tikslas pateisina priemones“, kaip sakoma žinomoje formu- 
lėje, nes tuomet kelias į tikslą, kurį nusako subjektyvus ir nepa- 
tikrintas projektas, galėtų eiti bet kuria kryptimi - visuotinė žmo- 
nių laimė ir laisvė galėtų būti pasiekta su nacizmo ir Osvencimo 

pagalba. Istorija rodo, jog taip nėra. Mes ne tik turime pripažinti, 
kad smurtas neišvengiamas todėl, kad ateitis atvira ir „ją reikia 
įgyvendinti“; reikia taip pat pripažinti, jog kai kurie smurto būdai 
labiau pateisinami, negu kiti <...> taip mes suprantame ne tik 
pačią istoriją (kuri yra abstrakcija), bet situacijai pavaldų individu- 
alų projektą <...> „vidinę, statistinę reikšmę“. Tokios istorinės 
situacijos reikšmę sąlygoja reikšmė, kurią individai skiria sau ir 
kitiems laiko pjūvyje, vadinamame „dabartimi“. Istorinės situaci- 
jos reikšmė yra koegzistencijos esmė arba Mītsein; istorija yra to- 
dėl, kad žmonės egzistuoja kartu — ir ne kaip uždari molekuliniai 
subjektyvumai, sujungti vienas su kitu, bet kaip būtybės, artėjan- 
čios viena prie kitos kaip savo tiesos terpės“.* 

Vėlesnieji Lyotardo darbai taip pat daugiau ar mažiau skirti klau- 
simul apie tai, kaip šiandien įmanomas prasmingas žmonių koeg- 
zistavimas. Jis rašo, kad Kanto trečiąją „Kritiką“ ir istorinius po- 
litinius tekstus (ketvirtąją „Kritiką“), taip pat Wittgensteino 
„Filosofinius tyrinėjimus“ bei po mirties išspausdintus tekstus rei- 
kia suprasti kaip modernizmo ir postmodernizmo epilogus. Pasak 
Lyotardo, šie darbai reiškia universalizmo saulėlydį ir sprendžia 
klausimą, kaip šiomis aplinkybėmis įmanomas teisingumas ir tie- 
sa. Lyotardas rašo: „Viršjuslinio prado prigimties problemą reikia 
formuluoti taip: kaip įmanoma etinių frazių visuma? Kantas įveda 
terminą žmoniškumas (l'humanité). Žmoniškumo sąvoka nusako 
ne kritinį diskursą (perdėm ne „deduktyvinį“), bet antropologiją 
(kantiškąja šio žodžio prasme)“.*" 

Lyotardas pabrėžia, kad kiekvienas turi dalyvauti frazių susie- 
jime ir nuo kiekvieno politikos (jokia politika - tai bloga politika) 
priklauso tai, kaip susietos šios frazės. Šį klausimą kiekvienas iš- 
sprendžia „dabar“: „Kaip elgtis dabar?“ 

Mąstymo ir politikos santykiams Lyotardas ypač atsideda dar- 
be „Heideggeris ir žydai““*. Dažniausiai mąstymas veikia užmarš- 
ties režimu. Heideggeris mąstytoją apibūdina ne kaip tą, kuris duo- 

da įsakymą (Führer), bet kaip tą, kuris saugoja (Hüter). Lyotardas 
mąstymo kriterijumi paskelbia pamiršto prisiminimą, tai, kas vi- 
sada lieka nemąstyta anapus minties, tai, apie ką neįmanoma mąs- 
tyti. Pasak Lyotardo, teisingumas reikalauja, kad tauta būtų api- 
brėžta pagal žydų tautos pavyzdį - tai yra kaip nepaliaujamas 
iškeliavimas (exodus) ir požiūris į įstatymą (į kurį jie stengiasi, bet 
niekada nėra sugebėję tinkamai atsakyti). 


5. Nancy: koegzistencija, prasmė, blogis 


Mums tenka daug kartų girdeti, kad epocha yra užmiršusi tik- 
rąją filosofiją, jos tiesioginius uždavinius ir sveiką refleksiją. Iš 
teisybės ji labai dažnai yra tik kvietimas prie tvarkos, o tai liudija 
priešingą dalyką: esame pamirse, kas iš tikrųjų yra filosofija, kuo 
ji pavirto ir ką su ja (ar jos labui) reikėtų daryti. 


Jeanas Lucas Nancy „Filosofijos užmiršimas“ 


Mūsų laikais baigiasi refleksijos epocha Vakarų istorinėje tra- 
dicijoje. Kas bus po jos, kas pakeis epochą, kurioje dominavo vaiz- 
diniai? Jeanas Lucas Nancy iškelia šiuos klausimus ir, stengdama- 
sis suprasti subjektą, laiką, istoriją, filosofiją, mėgina į juos atsakyti. 
Jo nuomone, nūnai apie egzistenciją, prasmę ir laisvę reikia klaus- 
ti ne užmirštant istoriją, bet turint omenyje filosofijos, pasaulio, 
istorijos ir subjekto pabaigos prielaidą. 

Jeanas Lucas Nancy (g. 1940 m.) priklauso prie prancūzų vi- 
duriniosios kartos filosofų. Jis yra Strasbūro Humanitarinių mokslų 
universiteto profesorius, tyrinėjimų centro „Filosofija, mokslas 
apie kalbą ir komunikaciją“ direktorius, kitų mokslinių programų 
(pvz., „Europos geofilosofija“) vadovas, vienas iš Internacionali- 
nio filosofijos koledžo Paryžiuje vadovų. Kartu su Jacgues'u Der- 
rida, Philippe'u Lacoue-Labarthe'u, Sara Kofman jis organizavo 
ne vieną tyrinėjimų temą („Filosofija ir švietimas“, „Veikianti filo- 
sofija“ ir kt.). Nancy yra buvęs Filosofinio politikos tyrinėjimo cen- 
tro (Centre de recherches philosophiques sur la politique) direktoriu- 
mi, vertes ir leides Nietzsche's küriniu fragmentus. 

Nancy ieško alternatyvos reflektyviosios (vaizdinių, subjekto 
1r t. t. ) filosofijos tradicijai ir tyrinėja „filosofavimą ties riba“, ap- 
žvelgdamas filosofiją kaip problemą. Jam artimos marginalizmo idė- 
jos. Nancy bendraminčiai ir mokytojai yra Nietzsche, Heidegge- 
ris, Dernda, Bataille. Jo knygose galime rasti sąšauką su Deleuze'o, 


295 


Lyotardo, Pierre Clastro, Lėvi-Strausso, Lacano ir kitų darbais. 
Daug dėmesio Nancy yra skyręs tokiems mąstytojams kaip Des- 
cartes'as, Kantas, Hegelis, Marxas. Tai rodo jo darbai: „Spekulia- 
tyvinė remarka“ (1973)”, kuriame analizuojama Hegelio dialekti- 
kos pabaiga, „Ego sum“ (1979)! kuriame apžvelgiama kartezinio 
subjekto „pabaiga“, ir „Kategorinis imperatyvas“ (1983)'!, kuria- 
me analizuojama dėsnio samprata Kanto filosofijoje. Kaip ir kiti 
marginalistai, Nancy domėjosi filosofija ir literatūros (rašto) san- 
tykių analize. Jai skirti jo darbai „Logodedalas“ (1976)'* ir „Lite- 
ratūrinis absoliutas“ (kartu su Philippe'u Lacoue-Labarthe'u, 
1978).'? Iš pastarųjų metų kūrinių paminėtini „Paskutinė mintis“ 
(1990)'“, „Pasaulio prasmė“ (1992)!5, „Gimti egzistencijai“ 
(1993).!*9 

Plačiai žinoma ir Nancy koegzistencijos filosofija, drauge su 
Lacoue-Labarthe'u atlikta fašizmo analizė, taip pat socialinis poli- 
tinis mokymas, išdėstytas jo darbuose: „Balsų išskaidymas“ 
(1982), „Neveiklioji bendruomenė“ (1986)'“, „Laisvės patirtis“ 
(1988).'? Prasmes pliuralumo klausimui ir hermeneutikos kriti- 
kai skirta knyga „Filosofijos užmiršimas“ (1986).!!9 

Megindamas atsakyti į klausimus, kas nepražūva keičiantis si- 
tuacijai, bet sugrįžta ir XX amžiaus pabaigoje (kalbant apie laisvę, 
koegzistencijos prasmę ir blogį), Nancy pasirenka išeities tašku 
subjekto sąvoką, kuri yra praradusi reikšmę ir nebepadeda. Sub- 
jekto ir laiko santykių ambivalentiškumas, pasirodantis tiek paša- 
linant laiką i$ transcendentalinio subjekto struktūros, tiek siejant 
laiko išgyvenimą tik su empirinio subjekto patirtimi, atvedė vadi- 
namąją subjekto filosofiją į neišsprendžiamus prieštaravimus. 
Reikšmingiausias žingsnis, pereinant iš subjekto į egzistencijos 
filosofiją, teigia Nancy, — Heideggerio iškeltas būties ir buvinio 
skirtumas. Stengdamasis suprasti egzistenciją, Nancy įveda pa- 
skirybės sąvoką. Jis pabrėžia, kad egzistencija yra paskira (savo 
knygai „Paliudijimas“!"' Nancy duoda paantraštę: „Nuo „komuniz- 
mo“ egzistavimo į „egzistencijos“ bendruomenę“). Koegzistenci- 

ja yra esminė, nes tik koegzistuodama paskirybė turi galimybę 
tapti, teigti, būti liudininke. Paskirybės sąvokos dėka Nancy artė- 
ja prie galimybės matyti egzistenciją laiko ir erdvės varijuojamų 
sąlygų perspektyvoje. Paskirybė nėra priešpriešinama visuotiny- 
bei, veikiau ji tėra tik elementas, kurio esminė sąlyga - sąlytis su 
kitu elementu. Pats sąlytis yra esminis, jis eksplikuoja sąlyčio ri- 
ba. Taigi pokalbis apie visuotinumą ir totalumą tampa nejmano- 
mas; koegzistencija yra paskirybių laukas. Mūsų mąstymo sąly- 
gos yra pasikeitusios, todėl jas reikia naujai suvokti: šiandien 
mąstymas vyksta baigtybės ženkle. 

Keičiantis egzistencijos pasaulyje sampratai, keičiasi filosofi- 
jos samprata. Nancy kelia klausimą: „Kas tai yra - „filosofija šian- 
dien“, „filosofija visame pasaulyje (world-wide)?“ Jo nuomone, tai 
ne atskira problematika, ne mokyklų, krypčių ir tendencijų buvi- 
mas pačioje filosofijoje. Šių dienų filosofiją veikiau apibūdina įvai- 
rūs mąstymo apie filosofiją būdai. 

Jokia filosofija (jei tik ji tebeegzistuoja vien bibliotekų lentyno- 
se) nėra pajėgi nei aprėpti, nei suvokti bendros dabarties situaci- 
jos. Jau nebegalime kalbėti apie kokią nors vieningą pasaulėžiūrą, 
teigia Nancy, pasaulėžiūros irgi priklauso epochai, kurioje pasau- 
lis dar nėra virtęs pasauliu. Čia turima omenyje ne pasaulio unifi- 
kacija ir niveliavimas, vykstantis tobulėjant technologijoms. Nan- 
cy supratimu, pasaulio tapsmas reiškia, kad pasaulį reikia suprasti 
ne kaip objektą ar kaip idėją, jis yra mums duota ir atvira egzisten- 
cijos vieta. Pasaulėžiūra nebepadeda išspręsti egzistencijos pras- 
mės klausimo. Mintis apie galimos patirties situaciją pirmą kartą 
pasirodo Kanto mokyme. Nancy kalba apie „pasaulį kaip egzistuo- 
jančios būtybės galimybę“ ir „galimybę kaip šios būtybės pasau- 
ly“. Į būtį jis žiūri ne kaip į esmę (essentia), bet tik kaip į paties 
pasaulio galimybę. 

Naujos filosofijos, kuri atstotų subjekto filosofiją ir šitaip leistų 
suvokti egzistenciją, neįmanoma sukurti iš karto. Šis uždavinys, 
sako Nancy, nereikalauja daug laiko, tačiau numato mūsų istorijos 

visuotinumo suvokimą. Filosofijos istorija nuo Kanto laikų - tai 
pertrūkių istorija, iš kurios išauga galimi pasauliai, panašiai kaip 
iš pasaulio galimumo atsiranda pasaulis kaip galimybė arba pasau- 
lis kaip egzistencijos galimybė. 

Kiekvienas iš šių pertrūkių - tai filosofijos pertrükis, o ne per- 
trūkis filosofijoje. Todėl visi jie vienas su kitu nepalyginami ir ne- 
suderinami. Jie atstovauja dezartikuliacijai, nukreiptai prieš ben- 
drą erdvę ir bendrą filosofijos diskursą. Pertrūkių autorių vardai 
puikiai žinomi: Marxas, Nietzsche, Freudas, Heideggeris, Witt- 
gensteinas. Šie mąstytojai bandė atgauti minties dinamizmą, dar- 
buodamiesi filosofijos pabaigos šešėlyje. 

Minėtieji pertrūkiai XX a. antroje pusėje sugriauna bendrą pa- 
saulio, istorijos tikslų, Žmogaus prigimties ir pan. supratimą. Mes 
gyvename be „mes“ savimonės, nebegyvename kaip filosofinė ben- 
druomenė, mus kerta daugybė pertrūkio linijų, kurios liudija ne 
apie kokį ypatingą priešiškumą, bet tik tai, kad filosofija yra atsi- 
skyrusi pati nuo saves ir išėjusi anapus savo ribų. O gal ji apskritai 
niekada neturėjo savitų ribų ir savitumo? 

Pertrūkius filosofijoje iliustruoja ir tokios sąvokos kaip anglo- 
saksų filosofija, kontinentinė filosofija, prancūzų filosofija. Šių sa- 
vokų siejimas su tam tikra geografine erdve, be abejo, yra labai 
sąlygiškas, nes anglosaksų filosofija atstovaujama Europoje, ly- 
giai kaip ir anglosaksų šalyse galime susidurti su kontinentine ar 
prancūzų filosofija. Šios pertrūkio linijos matomos ir teorinėse pro- 
blemose. Vieni vartoja analitinės filosofijos terminą, ir tai leidžia 
galvoti apie skirtingus analizės būdus: loginį, lingvistinį, etinį, es- 
tetinį bei politinę analizę „anglosaksų domene“. Kiti vartoja pava- 
dinimą ,,poststruktüralizmas"', kuris taip pat ambivalentiškas, nes 
niekada nėra buvę vieno pobūdžio struktūralizmo. Kalbama apie 
šio amžiaus pastaruosius trisdešimt metų, kai ankstesniąją reikš- 
me yra praradusios tokios sąvokos kaip tradicinis prancūzų racio- 
nalizmas, spiritualizmas, o prancūzų mintis yra atsiribojusi nuo 
vokiškosios tradicijos (German rupture) ir Sartre'o. 

Šiame vyksme taip pat neįmanoma rasti vieningumo. Skirtu- 
mai kardinalūs, ir priešingų nuomonių netrūksta, tačiau Nancy to 
nelaiko nuodėme. Pasak jo, tikruosius filosofijos uždavinius už- 
miršta tie, kurie nemėgina suprasti, kad pasaulyje šis tas pakito ir 
kad nebegalima filosofuoti taip pat, kaip ligi šiol. Jis rašo: „Savo 
klausimą („Kas eina po subjekto?“) skyriau ne tiems, kurie jame 
neįžvelgtų jokios prasmės, bet tiems, kuriems, kaip tik atvirkš- 
čiai, svarbiau atmesti pagrindines šio klausimo prielaidas ir, tarsi 
nieko nebūtų atsitikę, sugrįžti prie mąstymo būdo, kurį vadiname 
humanistiniu <...> toks grįžimas siejamas su filosofijos užmirši- 
mo faktu...“ 

Subjekto sąvoką kritikuoja daug kas, bet prancūzų filosofijoje 
šios kritikos tikslas yra sukurti naują filosofinę paradigmą, kurioje 
klasikinis, su laiku nesusijęs subjektas būtų pakeistas laikiškai 
dinamišku (pvz., egzistencija).!? Šiuo atveju svarbi Gilles Deleu- 
ze'o mintis, kad sąvoka filosofijoje turi keletą funkcijų, kurios yra 
determinuotos ir iš išorės, ir iš vidaus. Jei sąvoka nebeatlieka sa- 
vo funkcijų, vadinasi, kažkas yra pasikeitę ir reikia ieškoti naujų 
sprendimų. Deleuze'as rašo: „Ir subjekto sąvoka pavaldi šiems 
dėsniams. Ilgą laiką ji vykdė dvi funkcijas: pirma, apibendrinimo 
funkciją tos srities, kurioje bendrumui atstovauja nebe objekty- 
vios abstrakcijos, o tik noetiniai ir lingvistiniai aktai. Šiuo atveju 
Hume'as pažymėjo principinį subjekto filosofijos momentą, nes 
jis domėjosi aktais, esančiais už tiesioginių duotybių ribos (kas 
vyksta, kai aš sakau „nuolat“ arba „būtinai“?). Atitinkamas laukas 
yra ne tiesioginių Žinių, bet „tikėjimo“ kaip naujo pažinimo pa- 
grindo laukas. Kokiomis sąlygomis tikėjimas dėsningas, kai aš drįs- 
tu teigti daugiau, negu man leista žinoti? Antra, subjektas atlieka 
individualizacijos funkciją atžvilgiu tos sferos, kurioje individua- 
lumas nebėra nei daiktas, nei siela, o tik asmuo - gyvas ir jaučian- 
tis, kalbantis ir kalbinamas („Aš - Tu“). Ar šie du subjekto aspek- 
tai — bendrasis „Aš“ (Je) ir individualusis „aš“ (mo1) - yra 
neišvengiamai susiję? O jeigu jie susiję, ar tarp jų nėra konflikto, 

ir kaip jį išspręsti? Visi šie klausimai aktualizuoja tai, kas vadina- 
ma subjekto filosofija...“ 

Pasak Nancy, būtent subjekto klausimas žymi vieną iš ryškiau- 
sių mūsų epochos pertrūkio linijų. Jis rašo: „Į subjektyvumo kri- 
tiką arba dekonstrukciją reikia žiūrėti kaip į vieną svarbiausių mūsų 
laikų filosofinės minties motyvų Prancūzijoje. Ji apima Marxo, 
Nietzsche's, Freudo, Husserlio, Heideggerio, Bataille'o, Wittgen- 
steino, kalbotyros, socialinių mokslų sampratas, Europos politinę 
patirtį nuo 1930 metų (fašizmas, stalinizmas, karas, koncentraci- 
jos stovyklos, dekolonizacija, naujų tautų atsiradimas) - patirtį, ku- 
rią lemia orientacijos sunkumai tarp nuskurdintos „dvasinės“ ta- 
patybės ir „amerikiečių“ pragmatizmo, tarp reikšmės išnykimo ir 
ženklų gausėjimo...“! Tradicinės sąvokos saviesatis (selfpresen- 
ce), sąmonė, savimonė, subjektas (hybokeimenon, substantia, sub- 
Jectum), autoritetas (tauta, valstybė, individas, istorija, darbas), ver- 
tė, viešpatavimas, esmė, individualioji arba kolektyvinė nuosavybė 
ir kt. yra tapę mažai veiksmingais, nes jie veikia redukcijos reži- 
mu (būtis redukuojama į esmę, kūnas - į sąmonę, kalba - į mąsty- 
mą ir t. t.). Jie nepadeda mūsų laikų žmogui atsakyti: ko jis gali 
tikėtis, kuo jis gali tikėti, kas jis yra? 

Subjekto klausimą Nancy supranta ne kaip modernaus mąsty- 
mo įgeidį, bet kaip įvykį, prie kurio eina mūsų istorija. Skirtingai 
negu tie, kurie plojo subjekto „mirčiai“, jis pabrėžia, kad ne de- 
konstrukcija sunaikina subjektą. Jį sunaikina nihilizmas, kuris pats 
yra subjekto (štai-būties, kuri save atpažįsta kaip savo skirtybės 
išskaidytoją) metafizikos netiesioginė forma. Pasak Nancy, išva- 
da, kad subjektas absorbuoja ir sugeria į save bet kokią būties pa- 
saulyje galimybę (bet kokią egzistencijos galimybę), anaiptol nėra 
nihilistinė. Pati mintis, kuri nėra paprasta, niekada nepasibaigia, 
nes ji pažymi ir padaro galimą visiškai skirtingą mintį: mintį apie 
pavienę egzistenciją, kurią subjektas teigia, žada ir tuo pat metu 
slepia. 

Apibūdindamas tai, kas esmingiausia klasikinėje subjekto sam- 
pratoje, Nancy atkreipia dėmesį į subjekto ir būties santykius. Pa- 
grindinį filosofinio (ar metafizinio) subjekto apibrėžimą randame 
Hegelio filosofijoje: „Tas, kas sugeba būti prieštaringas“. Taigi sub- 
jektą apibūdina bet kokių skirtybių įsisavinimas, kuris vyksta pa- 
dedant veiksmažodžiui „būti“. Kad tai įvyktų, subjektas privalo 
turėti savybę „būti“. „Būti“ išreiškia kartezinis principas: ego sum, 
ego existo. 

Bet apie kokią egzistenciją čia kalbama? Tai ne buvimas, tai 
egzistavimo patirties - čia ir dabar - būsena. Tai egzistavimas, o 
ne egzistuojanti egzistencija. Taip Nancy perkelia akcentus iš me- 
tafizinio subjekto, kuris viską mąsto štai-būties sąvokomis, į pa- 
vienę egzistenciją, kuri gimsta štai-būčiai. 

Būtis atsako į klausimą: „Kas?“ Tai pirmiausia paskiros egzis- 
tencijos liudijimas. Jau Heideggeris teigė, kad būtis tiesiog egzis- 
tuoja atitolusi nuo kiekvienos būties esmės ir kiekvienos esmės 
būties. Tačiau užduodami klausimą: „Kas?“, mes ateiname prie 
klausimo: „Kas yra kas?“ Tai ne klausimas: „Koks yra kas?“, ne 
klausimas apie esmę, bet apie tapatybę (taip klausiame žiūrėdami 
į fotografiją, kurioje nufotografuotų žmonių vardus žinome, bet ne- 
pažįstame jų veidų). Tai klausimas apie štai-būtį: kas čia yra, kas 
čia dalyvauja? 

Egzistuojanti štai-būtis neaprašoma kaip esmė. Štai-esantysis 
užima vietą. Vieta yra patalpa, situacija, dispozicija. Talpinimas lei- 
džia kam nors būti tuo pat metu laike, nusako save šiame erdvės 
taške kaip talpinimas. Sakralinėje erdvėje nėra štai-būties, gimi- 
mo vietoje štai-būtis darosi štai-būtimi, viešosiose vietose štai- 
-būtis išskaidoma, meilės vietose štai-būtis ateina ir nueina, isto- 
rines vietos, štai-būčių geografija ir t. t. 

Štai-būtis užima vietą, t. y. tampa čia-esatimi. Ji nuolat artėja į 
save, niekada nesustoja, tampa subjektu, kuris niekada nebūna 
subjektu sau. Štai-būties individualizmas pasireiškia faktu, kad ji 
pati save realizuoja buvime sau, užimdama vietą ir suerdvindama 

štai-buvimą (esbacement). Aš sukuriu Aš, sukuriu pats save kaip 
laiko „vidinės reikšmės apriorine formą“. Stai-buvimas tampa štai- 
-buviniu, nebūdamas asmeniu (todėl „kurti save“ yra apytikrė ,,eg- 
zistuoti“ metafora, kuri savo ruožtu yra asmens iškėlimo už savo 
ribų metafora). 

Metafizinio subjekto filosofijos kritika ir dekonstrukcija keičia 
mąstymo požiūrį į dabartį: ji mąstoma nebe kaip nekintanti, ne- 
judri štai-būtis, pasyvi platoniška idėja, bet kaip dabartis, kuri reiš- 
kia „būti čia“ arba „būti ten“, „dalyvauti ten“ arba „dalyvauti čia“, 
kaip „būti kaip nors dabarčiai“. Nancy akcentuoja egzistencijos ir 
istorijos baigtinumą, stengiasi apibūdinti troškimą, kurio ribų ne- 
galima įsivaizduoti. Dabartis, Nancy supratimu, yra gimimo pro- 
cesas. Gimimas neturi substancinės formos ir pagrindo, tačiau jis 
pakeičia bet kurią formą ir pagrindą. „Gimti, - sako Nancy, - yra 
būties vardas“."9 Mirtis yra daiktavardis, o gimti - veiksmažodis. 
Dabartis yra gimimas, tapsmas, kuris sunaikina ir atšaukia save: 
visuomet toli užpakalyje, visuomet priešakyje. 

Vakarų tradicija — tai „reprezentacijos filosofijos“ epocha. Vaiz- 
diniai sąlygoja neįsivaizduojamą, grynąjį čia-buvimą arba grynąjį 
ten-buvima. Nancy atsideda vaizdinių ir subjekto santykių anali- 
zei filosofijoje. Šį santykį apibūdina tapatybė, kurią jis pavadina 
„neutraliąja tapatybe“ ir kuri, jo nuomone, išreiškia filosofinio 
subjekto esmę. Hegelis šią tapatybę suprato kaip savimonę ir 
įžvelgė joje skirtumą tarp Žmogaus, kuris geba suprasti save kaip 
Aš, ir laukinio, kuris ligi tokios sampratos negali pakilti. Taigi 
subjekto tapatybės suvokimas atskiria žmogų nuo gamtos ir prieš- 
priešina jai. 

Nancy teigia, kad subjekto tapatybė numato keletą santykių 
su skirtybe (différence) formu: ji priešina save skirtybei ir turi skir- 
tybe savyje. Tapatybe yra neutrali dviem prasmėm: kaip neutrali 
tapatybė, nesudaranti skirtybių, ir, antra, kaip neutralus santykis 
su savimi ir savo asmeniu. Tik asmuo gali būti vienas ir tas pats. 
Tik todėl, kad jis tapatus sau, galime kalbėti apie santykį A—A. 

Neutrali tapatybė, būdinga subjektui, panaikina neigimą ir pašali- 
na tai, kas skirtinga, pliuralumas tampa iš principo negalimas. Dva- 
sios gyvenimą apibūdina kaip tik neutralus tapatumas, kuris ne- 
dreba net mirties akivaizdoje, nes nebijo skirtumų ir visur teigia 
vien save. Į subjekto dialektiką kaip momentas įeina mirtis. 

Subjektas negali „rimtai“ numirti, negali ir gimti, netgi užmig- 
ti. Subjektas nemirtingas, nesukurtas ir jam būdinga nemiga - to- 
kiu trigubu neigimu Nancy apibūdina dvasinį gyvenimą, kuriam 
atstovauja sąmoningas suaugęs žmogus. Dvasia išlieka, nepaisant 
mirties, todėl mirtis jos atžvilgiu visada yra praeitis. Tas pat pasa- 
kytina ir apie gimimą: tiek vienas, tiek kitas skirtybės šaltinis vi- 
sada yra praeityje. Subjektas visada yra pabudes, naktis jau pra- 
ėjusi. Nancy pagrindžia šią tradicinę subjekto sampratą Descartes'o 
išvada: „Gyventi užmerktomis akimis, nė nemėginant jų atmerk- 
ti, — reiškia gyventi nefilosofuojant“.!!7 

Sąmonė nebemiega, todėl ji yra sąmonė, o ne somnambuliškas 
subjektyvumas. Siela miega ir todėl atbunda, sąmonė nuolat būd- 
rauja. Be to, griežtai tariant, bunda tik ta sąmonės dalis, kuri yra 
įveikusi miego bedugnes ir pasiekusi jo paviršių. Tai lemia toles- 
nes permainas: siela nebėra vien pojūčių valioje, ji jau įgijusi jaus- 
mų patirtį. Su šia jausmų patirtimi prasideda vidinio individualu- 
mo formavimas: siela nebėra neutrali tapatybė, bet nėra ir tapatybė 
skirtingai nuo sąmonės, ji tiesiog individuali tapatybė. A yra tie- 
siog A, nes siela nėra pabudusi, ji hipnozės būsenoje. Tai pasyvu- 
mas, kuriame nėra asmenybės tapatumo. Tuo tarpu subjekto es- 
mę sudaro sąmonės štai-būtis. 

Kaip pasyvumo pavyzdį Nancy aprašo vaiką motinos įsčiose. 
Hegelis motinos įsčiose - tai tas, kuris taps filosofuojančiu sub- 
jektu. Vaiko ir motinos santykiai yra magiški. Vaikas motinos įsčio- 
se — pirmasis sielos momentas -jis jau yra „monadinis individas“, 
tačiau tai reiškia ne ką kita, kaip tik kiekybinę tapatybę. Vaikas 
yra vienas su motina ir skiriasi nuo jos. Tačiau šis skirtumas eg- 
zistuoja anapus jo: vaikas negali veikti šio skirtumo. Pasyvumui 

nepriešpriešinamas aktyvumas: sielos virpesiai prasideda nuo ly- 
čių skirtumo, meilės skirtumo. 

Nancy remiasi Hegeliu ir teigia, kad „motina yra vaiko geni- 
jus^9?, Genijus atstovauja tapatybei už individo ribų. „Sąmonė“ 
žino, kad ji negali pažinti genijaus. Pasyvumas nėra individualus: 
individas gali būti aktyvus vienatveje, o pasyvus - tik draugijoje. 
„Virpesiai, - rašo Nancy, - nėra vaizdinys; sujaudintos sielos rīt- 
mas ir nesąmoningumo - to nesąmoningumo, kuris yra mūsų Zi- 
nioje, atsiskyrimas - dalis, lemianti mūsų bendruomenę, mūsų li- 
kimą, mūsų Genijų. Tai reiškia, kad mus kuria „moteriškos 
prigimties“ genijus. Tačiau ši prigimtis niekada nera nature. Ka- 
dangi ji ne gamta, mes negalime joje dalyvauti. „Moteriška pri- 
gimtis“ yra kraštutinybė, kurios nėra, bet kuri sąlygoja konkretų 
sielos nematerialumą. Tik begalinė subjekto tapatybė gali turėti 
savyje aktualią individualybę. Kraštutinės tapatybės srityje nie- 
kas negimsta nei vienatvėje, nei kolektyviai. Niekas nemiega vie- 
nas, ir niekas nemiršta vienas; vienatvė dar tebėra begalinė kraš- 
tutinės tapatybės sąmonė“. 

Bandydamas išlaisvinti istorijos sąvoką nuo metafizinės api- 
brėžties, Nancy teigia, kad į istoriją nereikia žiūrėti nei iš laiko, 
nei iš raidos, nei iš priežastingumo, nei iš bendruomenės, koeg- 
zistencijos perspektyvos: „Taip yra todėl, kad bendruomenė pati 
yra kažkas istoriška. Tai reiškia, kad ji nėra nei substancija, nei 
subjektas; ji nėra bendra būtis, kuri galėtų būti pažangos proceso 
tikslas ar kulminacija. Veikiau tai koegzistencija, kuri nutinka ir 
skleidžiasi kaip įvykis, o ne kaip būtis“. Nancy apibūdina tokią 
istoriją kaip baigties istoriją (l'histoire finie)“. 

Bendruomenė yra centrinė Nancy knygos „Neveikli bendruo- 
menė“ tema. Subjekto metafizika nekalba apie bendruomenę, nes 
ji remiasi individualizmu, pamiršdama, kad individo esmę lemia 
pasaulis. Individo ir komunizmo temos glaudžiai susijusios, nes 
abi jos subjekto metafizikoje prasideda nuo vidujybės ir neigia eks- 


304 


tatiką. Nancy primena Blanchot „komunizmo“ apibūdinimą: jame 
nėra minties apie bet kokią konstituotą bendruomenę, nes ben- 
drumo prielaida yra darbas. Nancy bando apibūdinti dabartį kaip 
perėjimą nuo „komunizmo“ egzistencijos prie „bendruomenės“ 
egzistencijos, koegzistencijos. XX a. pabaigos ir XXI a. pradžios 
pagrindinė problema yra žmogaus koegzistencija, kuri sudarytų 
sąlygas kiekvieno egzistencijai. 

Nancy rašo: ,,Postmodernizmas" jau priėjo galą; galbūt jo nie- 
kada ir nebuvo. Tiksliau sakant, galbūt tai, ką šis terminas galėtų 
reikšti arba aprėpti (anaiptol ne be tam tikro griežtumo), pasirodo 
tik kaip trumpalaikė ir į save nukreipta kitokio pobūdžio apraiška. 
„Postmodernybė“ yra apibrėžusi save kaip įtampos kupiną santy- 
kį su visuotiniu nenuovokumu, kuriame mainosi rūpesčiai ir 
džiaugsmas, kai nei prasmė, nei tiesa, nei pagrindas nebegali at- 
siskleisti. Pagrindinis tikslas, žinoma, yra bet koks visuotinis sub- 
stancialumas, žmonijos istorijos subjektas ir politika. Taigi gry- 
niausias komunizmas. Be abejonės, kas gi dar geriau parodė 
postmodernybę, jeigu ne ši visokiausių „komunizmo atmainų“ po- 
limorfine konsteliacija, ar komunizmas būtų suprantamas kaip ben- 
druomenės subjektas, savotiškas organicizmas, ar kaip „rusoiZ- 
mas“. Tuo pat metu žmonijos situacija apsinuogina iš visų pusių 
labiau negu bet kada ir tampa nuogesnė negu bet kada. Apsinuo- 
gina, nes yra nuoga, ir atvirkščiai. <...> Šios dvi bendruomenės 
reikšmės yra susiliejusios į vieną ir prieštarauja viena kitai".!^? 
Šiandien, kai jau yra aišku, jog „komunizmas nėra nebejveikiamas 
mūsų laikų akiratis“, koegzistencijos klausimas tampa itin aktua- 
lus. Nancy imasi koegzistencijos analizės pirmiausia apžvelgda- 
mas kelias santykių tarp bendruomenės ir visuomenės sampra- 
tas. Gana tipiška Rousseau pozicija: į visuomenę žiūrima kaip į 
bendruomenės intymumo praradimą. Šiuo atžvilgiu Rousseau pir- 
masis mąstytojas, kuris domėjosi bendruomenės klausimais. Šių 
idéju tąsą matome romantizmo judėjime; Hegelio „Dvasios feno- 

menologijoje“ istorija mąstoma kaip prarastos bendruomenės (pir- 
mykštės šeimos, Atėnų polio, Romos respublikos, ankstyvosios 
krikščionių bendruomenės, korporacijos, komunos, brolijos ir t. t.) 
atstatymas, sugrįžimas prie pradinės darnos. Respublikos devize 
brolybė reiškia bendruomenės interesus, asocijuoja ją su šeimos 
ir meilės modeliu. Pasak Nancy, šią sąmonę reikia suprobleminti, 
nors nostalgija archajinei bendruomenei lydi visą Vakarų istoriją. 
Ji prasideda nuo Odisėjo, paliekančio savo rūmus varžytuvių, ne- 
santaikos, sąmokslų valiai. Aplink Penelopę, kuri nuolat priversta 
iš naujo austi intymumo audeklą, vyksta visiškai išoriški sociali- 
niai įvykiai, — karas, politika. 

Dar tobulesne forma bendruomenės nykimo sąmonė atsisklei- 
džia krikščionybėje. Mintis grįžti prie pirmykštės bendruomenės 
įkvepia Rousseau, Schlegelio, Hegelio, taip pat Bakunino, Marxo, 
Wagnerio ir Mallarmė darbus. Krikščionybė yra ne kas kita, kaip 
dvi antinomiškos perspektyvos: viena kalba apie deus abscondi- 
tus, kita — apie dievažmogį (deus communis), kuris, prisiimdamas 
žmogaus nuodėmes, sukuria istoriją kaip šlovinimo imanenciją 
(l'histoire comme immanence du salut). 

Nancy rašo, kad vidinės komunikacijos ir intymumo išnykimo 
idėja priklauso „bendrumo“ konstituavimuisi. Pasak jo, niekas ne- 
prarasta ir todėl niekas nėra išnykę. Maža to, 1manencija, susilie- 
jimas į vieną atitinka tik bendruomenės savižudybės logiką. Ben- 
dra mylimųjų savižudybė - tai mitiškai literatūrinis šios logikos 
pavyzdys. Imanentiškumo (kitaip tariant - totalumo) siekia sub- 
jekte centruota, į subjektą orientuota istorija. Todėl nėra ko ste- 
bėtis, kad ir humanizmas suvokia žmogų, individualistą ir komu- 
nistą, kaip mirusį žmogų. Tai apibendrina Leibnizas — juo pradedant 
visatos modelis nebesiejamas su mirtimi. Taigi mintis apie ben- 
drumą numato konkrečią mirties sampratą. Bendruomenė anaip- 
tol nenumato aukštesnio, nemirtingo gyvenimo ryšių tarp sub- 
jektų, kaip tik atvirkščiai, bendruomenei daro poveikį jos narių 
mirtis. Bendruomenė atskleidžia savo nariams tiesą apie mirtį. 

Nancy nuomone, bendruomenės esmę geriausiai suprato Ba- 
taille, padaręs milžinišką įspūdį daugeliui „kartos po Sartre'o“ fi- 
losofų, taip pat ir jam pačiam. 

George'as Bataille (1897—1962) - ekscentriškas mąstytojas, ra- 
šytojas, ekonomistas, švietimo kritikas — sintetina savo pozicijoje 
Hegelio ir Nietzsche's palikimą. Jis yra artimas siurrealizmo ju- 
dėjimui, su kuriuo susipažįsta Michelio Leiris dėka. Bet netrukus 
judėjimas suskyla į Bretono „Asociaciją“ ir Bataille „Demokra- 
tinių komunistų kuopelę“. Kartu su Leiris ir Carlu Einsteinu Ba- 
taille įsteigia žinomą žurnalą „Dokumentai“, kuriame spausdina- 
mi ir jo paties straipsniai. Jurgenas Habermasas, apibūdindamas 
Bataille pažiūras, pabrėžia, kad šis supratęs modernizmą taip, kaip 
ir Heideggeris, tačiau jam įveikti pasirinkęs kitą kelią. Haberma- 
sas rašo, kad Bataille šventybės sąvoka remiasi antropologines 
šaknis turinčia krikščionybės kritika, gimininga Nietzsche's ,,Mo- 
rales genealogijai“.!?! 

Bataille heterologiją, kurioje daug vietos užima transgresijos 
idėja, trumpai galima apibūdinti kaip bandymą išvengti apibrėži- 
mų. „Heterogeniškais“ Bataille vadina visus tuos elementus, ku- 
rie nepasiduoda asimiliuojami buržuazinės gyvenimo formos. Tai 
kasdienio gyvenimo rutinos, neprieinamos metodinei mokslų ana- 
lizei. Daug vietos skiriama siurrealistų patirčiai, įgytai kultivuo- 
jant nukreiptas ekstazines svaigulio, svajojimo, impulsų, instink- 
tų būsenas, priešingas tam, kas naudinga, normatyvu, aišku. 
Heterogeniškumas būdingas socialinėms grupėms, kurios yra už 
pripažinto socialinio normalumo ribų. Bataille pasisako prieš mo- 
dernybės subjektyvizmą, paverčiantį pasaulį smurtingu. 

Skirtingai nuo Heideggerio, Bataille nesidomi ontologinėmis 
ir pažintinėmis mokslo ir technikos prielaidomis, jo dėmesio cen- 
tre yra etiniai racionalizacijos pagrindai. Įžvelgdamas ekstazėje 
pozityvią patirtį, Bataille, panašiai kaip Nietzsche, svarbiausią vaid- 
men] skiria spontaniškiems polinkiams. Sakralinis ribų perZengi- 
mas arba transgresija atskleidžia tikrąjį suverenumą. Kartu kei- 

čiasi santykis su mirtimi: pastaroji gali pasakyti apie žmonių ko- 
egzistenciją daugiau negu darbas. Bataille nurodo, kad bendruo- 
mene, kuri nėra siejama darbo (le désoeuvrement de la communauté), 
visada reikia tyrinėti šventumo atžvilgiu. Savo ruožtu „šventu- 
mą“ Bataille supranta kaip aistrų išlaisvinimą (le déchaínement des 
passions). Panašiai Nancy mano, kad į bendrumą reikia žiūrėti kaip 
į paskirybių pertrūkį (l'interruption). 

Nancy pabrėžia, kad mūsų laikais aukojimo apmąstymas nejsi- 
vaizduojamas be Bataille palikimo.!? Bataille požiūris į aukojimą 
yra glaudžiai susijęs su šio amžiaus pirmosios pusės sociologijos, 
etnologijos, antropologijos sričių tyrinėjimais, taip pat filosofiniu, 
teologiniu, psichoanalitiniu šių tyrinėjimų kontekstu. Bataille Ziü- 
ri į aukojimą kaip į bendrą gyvenimą sulydantį pamatą. Aukojimas 
formuojasi kaip atoveikis į pirmykščio intymaus ryšio su gamta 
praradimą. Bataille pirmasis prabyla apie moderniąją bendrumo 
patirtį, nesietiną nei su atliekamu darbu, nei su išnykusiu bendru- 
mu, bet tik su patirties vyksmo erdve. Šios patirties centrinis taš- 
kas — aiškus santykis su nostalgija, t. y. su bet kokia bendrumo 
metafizika, kuriai priešpriešinamas aiškus paskirumo suvokimas, 
tai yra aiškus suvokimas, kad vidujybės arba intymumo nejmano- 
ma atrasti. Bataille yra nurodęs ekstazės ir bendruomenės sąsają. 
Tai, kas ekstaziška, siejasi ir su fašistinėmis orgijomis ar bent šven- 
tėmis, kuriose pasireiškia kolektyvinės ekstazės nostalgija. Su ben- 
druomeniškumu Bataille sieja ir komunizmo idėją, teigdamas, kad 
šiandien tebeviešpatauja komunistinė moralė. 

Kai šiandien nihilistiškai teigiama, jog mes nebepaZistame 
bendruomenės, tuo pasakoma, jog nebepažįstame ir aukojimo. Žmo- 
nija pradėjo praktikuoti aukojimą nuo Lascaux žmogaus laikų. Bet 
Vakarai yra atmetę šią praktiką; iš esmės Vakarai prasideda ten, kur 
baigiasi aukojimas. Nancy rašo: „Kokia yra Vakarų pirminio santy- 
kio (rapport initial) su aukojimu prigimtis? Tiksliau, pagal kokį san- 
tykį su aukojimu (arba aukojimo atspindėjimu) žmonijos istorijoje 

Vakarai vykdo savo (propre) „aukojimą“ (galbūt vienintelį, jei reikia 
primygtinai laikytis sąsajos su žodžiu „aukojimas“)?“ 3 

Norint suvokti Vakarų naująją aukojimo sampratą, pabrėžia Nan- 
cy, reikia prisiminti mimesis. Senovinis aukojimas yra susijęs su 
imitacijos forma ar schema, bet jis yra atkurtas naujajame taip, 
kad atskleistų visiškai naują turinį, - ligi tol paslėptą arba klaidin- 
gai suprastą, net iškraipytą tiesą. Tai reiškia, kad senasis aukoji- 
mas atskleidžiamas kaip pradinė imitacija, kurios žiaurus pavida- 
las yra nulėmęs transformuota aukojimą. Antra vertus, naujasis 
aukojimas prasideda ne paprastu ankstesnės formos perkėlimu 
arba natūralios tąsos būdu: kad pasireikštų, jis reikalauja kaip tik 
,mimetinio pertrūkio“ gesto. 

Mimetinis pertrükis leidžia kalbėti apie aukojimą „Vakarų sti- 
liumi". Nancy pabrėžia keturis jo momentus. 

Pirma, tai saviauka. Ir Sokratas, ir Kristus yra pasmerkti, niek- 
šiškai nuteisti, tačiau nei aukos, nei jų budeliai nežiūri į tai, kas 
vyksta, kaip į aukojimą. Tai, kas vyksta, jie suvokia kaip savo 
misiją. Nancy tai vadina subjekto aukojimusi. Platono dialoge „Fai- 
donas“ randame šios situacijos aprašymą. Sokratas yra kalėji- 
me, jis ruošiasi mirčiai, šitaip demonstruodamas, kad žemiškąjį 
gyvenimąjis laikęs išmėginimu, kalėjimu, iš kurio reikia ištrūk- 
ti. Filosofija ne tik suteikia jam Žinių apie tą ištrūkimą, bet ir 
leidžia jas patvirtinti, ji suprantama kaip apsivalymo mechaniz- 
mas. Taigi filosofas „nepaiso kūno, bet, kiek galima nutolęs nuo 
jo, rūpinasi siela“ '??, 

Antra, aukojimas būna vienkartinis ir įvyksta bendram labui. 
Paskirybė paaukojama visuotinybei. 

Trečia, aukojimas yra glaudžiai susijęs su tiesa, Jis - bet kokio 
aukojimo atskleistos tiesos esmė. Reikšminga tai, kad dialoge ,,Fai- 
donas“ galime rasti dvi nuorodas į senąjį aukojimą. Pirma, mirties 
bausmės vykdymas Sokratui yra atidėtas, nes jį draudžiama vyk- 
dyti kasmetinės kelionės į Delo salą metu, kai švenčiama Tesėjo 
pergalė prieš Minotaurą, o tai reiškia aukojimo, kurio Minotauras 

reikalavo iš atėniečių, galą. Savo ruožtu Sokratas, būdamas ant 
mirties slenksčio, jau pusiau nuodų suparalyžiuotas, iškvepia pas- 
kutinius žodžius: ,,Kritonai, esame skolingi Asklepijui gaidį, būti- 
nai pasirūpinkit atiduoti“. Dialogo viduryje Sokratas prašo drau- 
gus nesirūpinti juo — Sokratu, bet daugiau rūpintis tiesa." 

Ketvirta aukojimo tiesa kartu su kūnu, kuris išnyksta, atmeta 
aukojimo momentą pačiame aukojime. Vakarų sampratoje aukoji- 
mas jau yra begalinis, nes tai visuotinė saviauka, aukojimo tiesa 
apskritai. Jis tampa begaliniu, nes apima aukojimo baigtinumą, jis 
aukoja save kaip aukojimasis, kuris pasiekia tiesą. 

Kaip šiandien mąstoma ir suprantama bendruomenė? Kartais 
atrodo, kad niekas, o kartais sakoma: „bendruomenė - tai mitas“, 
„tai filosofija“, „tai politika“. Šiandien visam tam atėjo galas. Nan- 
cy šitai užginčija ir nori pabrėžti, kad šiandien būtinos koegzisten- 
cijos filosofija ir politika, kurias dar reikia atrasti. Bendruomenės 
1dėja nėra išnykusi, ji tik dar nėra tinkamai suformuluota. 

Bendruomenė, pasak Nancy, yra toks ontologinis režimas, kai 
kitas ir tas pats yra panašūs tarpusavyje. Tai reiškia, kad tapatybė 
išskaidoma. Bendruomenė - ne šventenybės garbinimas, bet tik 
aistrų išlaisvinimas, paskirų būčių išskaidymas ir sąlyčio baigty- 
be. Baigtybės esmę nusako nesugebėjimas pasilikti prie vieno ir 
to paties. Išsiskaidoma pereinant prie kito. Šis perėjimas nėra baig- 
tas ir niekada negali būti baigtas. Bendruomenė ir perėjimo nepa- 
baigiamumas yra tarpusavyje susiję. Į nepabaigiamuma reikia žiū- 
rėti ne kaip į nepakankamumą arba trūkumą, bet tik kaip į 
skaidymosi aktyvumą. Bendruomenės neįmanoma sukurti, orga- 
nizuoti, įsteigti; be to, kalbama ne apie jos šlovinimą ar abejojimą 
ja, bet tik apie nepabaigiamą skaidymasi. Nancy rašo: „Bendruo- 
menė neatmeta baigtinumo, kurį ji atskleidžia. Ji apskritai yra ne 
kas kita, kaip ši ekspozicija“. Nancy pabrėžia bendruomenės baig- 
tinumo (communauté finie) pobūdį, nes ją formuoja baigtinės bū- 
tybės (étres finie). Kadangi žmogus yra neamžinas, ribotas, tai ben- 
druomenė jam duota kartu su būtimi ir kaip būtis. Nancy mano, 

kad socialinės prigimties neįmanoma prarasti, nes Žmogus pasi- 
rodo tik koegzistencijoje. „Aš esu Aš“ (Aš egzistuoju) tik tada, jei 
galiu pasakyti „mes“."“? Jis netgi pakeičia žodį „pasirodyti“ (pa- 
raítre) žodžiu „prisistatyti“ (com-paraitre), perkeldamas akcentą į 
„com“, kas reiškia „bendrumą“. „Mes negalime nepasirodyti kar- 
tu (Nous ne pouvons pas ne pas com-paraitre)“, — sako Nancy. Ta- 
čiau „pasirodyti kartu“ — tik viena iš reikšmių. Žodžiui comparaitre, 
„comparution“ Nancy skiria pagrindinį vaidmenį apibūdindamas 
tarpusavio santykius. Ši sąvoka reiškia „liudyti“, „liudyti teisme“. 
Sąlyčio baigtinumas sąlygoja, kad tapatybė išskaidoma, kad baig- 
tybė pasirodo lyg liudininkas teisme: „Baigtybė liudija, tatai reiš- 
kia, kad ji pateikiama nagrinėti: tokia yra bendruomenės esmė“.** 
Socialinio ryšio sąvoka nėra pirminė, ji numato dviprasmišką in- 
tersubjektyvumo štai-būtį. Nancy šiuo atžvilgiu remiasi ir žinoma 
Marxo išvada, kad teisinga pradėti analizę nuo visuomenės, kuri 
yra gamybos pagrindas ir socialinio veiksmo subjektas. Tačiau pa- 
žvelgus iš arčiau matyti, jog tai klaidinga. Visuomenė - tai abst- 
rakcija.'*! Pasirodymas kaip liudininko yra pirmesnis už bet ko- 
kius socialinius saitus. 

Tad kas gi yra bendruomenė? Nancy pabrėžia, kad jos nereikia 
suprasti kaip individų visumos, nes pats individas gali egzistuoti 
tik tada, kai jau yra bendruomenė. Bendruomenė ir bendravimas 
formuoja individą. Bendruomenė nėra ir abstraktus, nematerialus 
santykis ar bendra substancija. Ji - ne bendra būtis. Vienintelis 
bendruomenės bruožas yra „būtis kartu“ (étre en common), būtis 
vieno su kitu (étre l'un avec l'autre) arba koegzistencija (étre en- 
semble). Nancy pabrėžia: „Koegzistencija“ (ir galimybė sakyti 
„mes“) pasirodo ten, kur vidujybė kaip vidujybė virsta išorybe; tai 
yra ten, kur be jokios bendros vidujybės yra išorinė vidujybė“. 
„Koegzistencija“ neturi jokios esmės, tai egzistencija, neturinti 
jokios kitos esmės, kaip egzistuoti (ši esmė jau nėra esmė kaip 
esmė: ji yra principinė išvada, kuria remiasi Heideggerio Dasein, 
jei apskritai čia galime kalbėti apie kokį nors pagrindą). Egzistuoti 

nereiškia tiesiog „būti“. Kaip tik atvirkščiai: egzistuoti — reiškia 
nebūti tiesiogiai esančiu (la présence immédiate), arba imanentiš- 
kai esančiu (l'immanence d'un étant). Egzistuoti - reiškia nebūti 
imanentiškam arba nebūti tiesiogiai sau esančiu, taip pat reiškia 
nebūti tik vienam. Egzistavimas reiškiasi kaip pažvelgimas į patį 
save, į kitybe, ir tokiu būdu, kad jokia esmė, joks subjektas, jokia 
vieta negali atstovauti šiai kitybei kaip kitybei, nebent tai būtų 
kaip kita tikra asmenybė, Kitas arba bendra būtis (gyvenimas arba 
substancija). Egzistencijos kitybe (l'altérité de l'existence) vyksta 
tik kaip „koegzistencija“.*? 

Kiekvieną paskirą egzistenciją Nancy supranta kaip priklau- 
somą nuo koegzistencijos. Šiandienos uždavinys - atrasti šiai ko- 
egzistencijai būdingus parametrus. Nancy pasisako už koegzis- 
tencijai būdingą pliuralumą kaip vienintelę galimybę įveikti 
subjekto filosofijai būdingą 1manentizmą (kuris, pasak jo, yra tota- 
lybės sinonimas). Išlaisvinti egzistenciją iš imanentizmo - reiškia 
išsilaisvinti ir iš išnykusios bendruomenės mitų ir su jais susiju- 
sių vaizdinių. Iš tikrųjų koegzistencijos samprata prasideda atsi- 
sakymu nuo kokio nors bendro pagrindo ieškojimo, kuris visada 
numato pašalinimą iš egzistencijos (pavyzdžiui, juodųjų pašalini- 
mą iš baltųjų visuomenės ir pan.). Nancy tyrinėja tai, kas domina 
visus, kas yra bendras visų interesas, t. y. egzistencijų bendruo- 
menė, kurią gauname kaip išskaidymo rezultatą. Nancy apmąsty- 
mų patosą apibūdina slapta viltis, kad žmogus susirūpins savo ko- 
egzistencija, kad jis atras save tame, kas yra bendra, kas yra „tarp“, 
kas nusakoma žodžiu :mte7-esse. Dėl to, ką patiria šiuolaikinis žmo- 
gus, nekalta nei technika, nei bendruomenės užmarštis, bet tik 
žmogaus laisvės sunykimas. Tai pasidavimas netarpiškumui, tai 
subjekto implozija, pavirstanti totalybe ir uzurpuojanti žmogaus 
laisvę. Nancy rašo: „<...> mūsų blogio pagrindą, man regis, suda- 
ro nukrypimas nuo įstatymo, ir šis nukrypimas perauga į visišką 
subjekto užsisklendimą kiaute, taigi subjektas „nebežino“, kas yra 

„blogas“; tai toks — tarkime - „autistiškas“ būties jspaudimas | 
save, kuriuo paneigiama egzistencija“. Pasak Nancy, blogis yra 
neapykanta egzistencijai kaip egzistavimui. Kiekvienas egzistuo- 
jantysis pažįsta blogį tokiu mastu, kokiu jis neigia egzistenciją. 
Tik egzistencija kaip egzistencija ir kaip paskiras laisvės faktišku- 
mas atveria jei ne etikos, tai bent galimos būties etosą, kuris 1$- 
saugo žmogiškajai būtybei laisvo pasirinkimo galimybę. 

kų nėra reikšminga pati savaime, tačiau visos kartu jos kai ką pasako. Rei- 
kia pripažinti, kad man patinka tai, ką jos sako. Teisybė, kad aš nenoriu 
būti tapatinamas nė su viena iš ju ir kad mane linksmina tai, kaip skirtingai 
esu vertinamas ir klasifikuojamas“. 

è Foucault Michel. Philosopher. Essays Translated from the French and 
German by T. J. Armstrong, Harwester Wheatsheaf, New York etc., 1992, 
p. XV 

? Nors Foucault priklausė jaunajai kartai, kuri, skirtingai negu Merleau-Ponty 
ir Sartre'as, nedalyvavo Pasipriešinimo judėjime, tačiau ir ją buvo palietęs 
Hegelio filosofijos atgimimas Prancūzijoje. Foucault pritarė struktūralis- 
tams, nevertinusiems Sartre'o nuopelnų, bet vėliau peržiūrėjo savo po- 
žiūrį į subjektą ir pripažino, kad kritinė teorija negali jo išvengti. Markas 
Posteris mano, kad Foucault darbai ypač reikšmingi socialinės istorijos ir 
socialinės teorijos raidai. Kaip tik Foucault atveria naujas galimybes kriti- 
nei teorijai, nurodo kryptis, galinčias išvesti iš sąstingio. Tačiau, pasak 
Posterio, šios naujos kryptys tampa akivaizdžios tik tada, kai pripažįsta- 
mos permainos, būdingos šių dienų industrinei visuomenei. Sąvoka „in- 
formacijos būdas“ nusako naują kalbos patirtj XX amžiuje, kurią sukūrė 
elektrotechnikos laimėjimai ir su jais susijusios technologijos. Šiuo atžvil- 

giu kaip tik Foucault teorija atveria naujas galimybes, nes, skirtingai nuo 
kritinės teorijos, kuri orientuojasi į mokymą apie gamybos būdą, ji siūlo 
sąvokas, apibūdinančias diskursyvines visuomenės praktikas. Taigi Mar- 
kas Posteris mano, jog analizuoti Foucault filosofiją siejant su Vakarų mark- 
sizmu taip pat vaisinga, kaip ir nagrinėti ją poststruktūralizmo kontekste 
kartu su Derrida ir Lacanu. Šitokiai minčiai jį ypač skatino vėlyvieji Fou- 
cault darbai, kurių pirmajame plane yra klausimas apie politinį angažuotu- 
mą ir kuriuos galima būtų laikyti Foucault atsakymais į 1968 metų įvykius. 
Pasak Posterio, jei Vakarų marksizmas prasideda kaip teorinė reakcija į 
klasikinio marksizmo nesugebėjimą atsakyti į klausimus, kuriuos iškėlė 
įvykiai tarp Pirmojo pasaulinio ir šaltojo karo, tai Foucault darbus reikia 
laikyti atsakymu į sunkumus, Vakarų marksizmo patiriamus septintajame 
dešimtmetyje. (Žr.: Poster Mark. Existential Marxism in Postwar France: 
Sartre to Althusser, Princeton: Princeton University Press, 1976.) 

1? Žr.: Entretien avec Madelaine Chapsal. - La Quinzaine Littéraire, 15 May, 
1966, p. 14-15. 

1 Nors intelektualineje Foucault biografijoje kürybingi periodai kaitaliojosi 
su nekūrybingais, šiaip jau jis buvo produktyvus autorius. Nuo 1961 iki 
1969 metų Foucault išleidžia šešias knygas, nuo 1976 iki 1985 metų be- 
veik nieko neskelbia. Kaip teigia jo biografai, Foucault nebūtų išleidęs nie- 
ko, jei tik būtų galėjęs tikėtis užbaigti ir pataisyti savo darbus, bet jis jau 
sirgo AIDS. 

1954 m. išėjo pirmoji Foucault knyga „Psichinės ligos ir asmenybė“, 
1961 m. - „Beprotybė ir pamišimas. Beprotybės istorija klasikos epocho- 
je“, 1963 m. - „Klinikos gimimas“ ir „Raymondas Russelas", 1966 m. — 
„Žodžiai ir daiktai“, 1969 m. — „Žinijos archeologija“. Kartais kalbama apie 
tris Foucault archeologijas, nes į „Klinikos gimimo“ išplėstinį pavadinimą 
įeina „Mediko požiūrio archeologija“, o „Žodžiai ir daiktai“ turi paantraštę 
„Humanitarinių mokslų archeologija“. 

Paskui išleidžiama „Diskurso tvarka“ (1971), „Tai ne pypkė“ (1973), 
skirta Rene Magritte'ui, „Įvadas: Fromangerui“ (1975), „Valia žinoti“ (1976) 
ir kt. „Valia žinoti“ pradedamas Foucault „Seksualumo istorijos“ projek- 
tas: 1984 m. pasirodo „Mėgavimasis malonumais“ ir „Rūpestis dėl saves". 
Aštuntasis dešimtmetis skiriamas valdžios genealogijos tyrinėjimui, o de- 
vintajame dešimtmetyje dėmesys sutelkiamas į „egzistencijos meną“ ar- 
ba „gyvenimo etiką“. 

7? Vieni iš pirmųjų Foucault minties interpretatorių H. Dreyfusas ir P. Rabi- 
nowas mano, jog jo mąstymas sietinas su trimis reikšmingiausiomis filo- 
sofijos pakraipomis - struktūralizmu, fenomenologija, hermeneutika. Daž- 
nai Michelis Foucault minimas kartu su struktūralistais, prie jų jį priskyrė 
ir Gilles Deleuze'as. Sudėtingi Foucault santykiai su feminizmo teorija. 
Neretai jis būna įtraukiamas ir į postmodernizmo/modernizmo diskusiją. 

B Jei Foucault gyvam esant domėjimąsi filosofu skatindavo jo netikėti poli- 
tiniai posūkiai, skandalingi akademinių problemų sprendimai, tai šiuo me- 
tujo darbus studijuoti skatina jo ryšys su etiniais klausimais, domėjimasis 
antikine etika, nagrinėjama dabartiniam žmogui būdingo etoso, „asmeny- 
bės technologijos“ aspektu. Domėjimasis Foucault vis dar pastovus, jo vei- 
kalus studijuoja filosofai, istorikai, socialinės ir feminizmo filosofijos at- 
stovai, psichologai, antropologai ir kiti. Pirmąją monografiją, aprėpiančią 
visą įvairiapusę intelektualinę Foucault veiklą, parašė Alanas Sheridanas 
(Sheridan A. Michel Foucault. The Will to Truth, London and New York, 
1980). Aptariant Foucault skirtus tyrinėjimus dažnai minimas latvių kil- 
mes autoriaus Karlio Račevskio darbas „Michelis Foucault ir intelekto grio- 
vimas“ (Racevskis Karlis. Michel Foucault and the Subversion of Intel- 
lect. Ithaca: Cornell University Press, 1983). Praėjus dvejiems metams 
po Foucault mirties, jam skirtą filosofinę studiją paskelbė Gilles Deleu- 
ze'as (Deleuze G. Foucault, Paris, Minuit, 1986). Minėtų darbų dėmesio 
centre yra racionalumas, mokslas ir jų sąsaja su aktualiaja dabartimi. Cia 
reikėtų paminėti ir Roy'aus Boino „Foucault ir Derrida“ (1990). Atskleisti 
Foucault etiką užsibrėžia Johnas Rajchmanas knygoje „Filosofijos laisvė“ 
(Rajchman J. Michel Foucault: The Freedom of Philosophy. New York, Co- 
lumbia University Press, 1982). Jamesas Bernaueris analizuoja Foucault 
„minties etiką“. Kritika kaip filosofijos etosu domisi Richardas Bernstei- 
nas. Etinės problematikos suvokimu ypač pasižymi Wilhelmo Schmido vei- 
kalas „Naujo gyvenimo meno beieškant“ (Schmid W. Auf der Suche nach 
einer neuen Lebenskunst. Die Frage nach dem Grund und die Neu- 
begründung der Ethik bei Foucault, Frankfurt am Main, 1991). 

4 Žr.: Ferry L., Renaut A. La pensée 68, Paris, 1985. 

I5 Šiuos mąstymo apibrėžimus esu pasiskolinusi i$ Bernauer J. W. Michel 
Foucault's Force of Flight: Towards an Ethics for Thought. London, 1990. 

I$ Tokį apibrėžimą Foucault vartoja interviu su Bernardu Henri Levy. - Le 
Nouvel Observateur, 644, March 1977. 

V Ibid., p. 130. 

!8 Michel Foucault: An Interview. - Ethos 1, Autumn 1983, p. 5. 

? Fuko Mišels. Rūpes par patiesību. — Parīzes intervijas, Riga, Minerva, 1993, 
15 lpp. 

2 Bellour R., Vernault Ph. (dir.) L'Histoire, une passion nouvelle: table ron- 
de avec Ph. Anés, M. de Certeau, J. Le Goff, Em. Le Roy Ladurie, Paul 
Veyne. - Magazine littéraire 123/1972, p. 10-23. 

2 Foucault M. Maurice Blanchot: The Thought from Outside. Zone Books, 
New York, p. 15. 

2 Foucault M. Naissance de Clinique, p. XV. 

2 Foucault M. La vie: expérience et la science//Revue de métaphysique et 
morale. - Paris, 1985, N1, p. 3. 

^ Arché ir telos neigimas reiškia atmetima to, ka ontoteologija vadina Dievu. 
Anarchija ir ateleologija susitinka ateologijoje, skelbiančioje Dievo mirtį. 

Foucault M. Power/Knowledge: Selected Interviews and other Writings 
1972-1977. Brighton, Sussex, The Harvester Press, Edited, with preface, 
by Colin Gordon, Leo Marshall, John Meplam and Kate Soper, 1980. 

Kiekviena knyga - taip pat būdas atsitolinti nuo savęs: „Rašyti knygą - 
reiškia tam tikru būdu nutraukti ryšį su tuo, kas buvo anksčiau“ (Kn.: Fou- 
cault Live, ed. Sylvere Lotringer, Semiotexte (e), 1989, p. 303). Galbūt dar 
būdingesni šie žodžiai: „Nebūtų jokios prasmės rašyti knygas, jei jos ne- 
i$mokytu autoriaus ko nors tokio, ko jis anksčiau nebūtų Zinojes, nenuves- 
tu į neregėtas vietas, neformuotų tam tikro keisto, naujo santykio su savi- 
mi. Knygos skausmą ir džiaugsmą reikia numatyti“. - Kn.: The Foucault 
Reader, ed. Paul Rabinow, Pantheon, 1984, p. 339. 

?' Habermas J. The Philosophical Discourse of Modernity, p. 240. 

2 Foucault répond à Sartre, La Quinzaine Littéraire, 1 March, 1968, p. 20- 
21. 

2 Dyko M. CnoBa n Bema, c. 469. 

9 Interviu „Truth and Power“. - The Foucault Reader, p. 51. 

?! Foucault Michel. „Subject and Power“. - In: Michel Foucault: Beyond Struc- 
turalism and Hermeneutics, by Hubert Dreyfus and Paul Rabinow (Chica- 
go, University of Chicago Press, 1982), p. 208. 

2 Deleuze Gilles. What is a Dispositif? — In: Michel Foucault. Philosopher. 
Essays Translated from the French and German by Timothy J. Armstrong, 
New York, 1992, p. 161. 

Fuko M. Līdz šim nepublicėta lekcija. - Kultūras Avīze, Nr. 3/4 (15/16), 1994. 
Derrida J. Violence et Mėthaphysigue. - Dans: Derrida, J. L'ėcriture et la 
diffėrence, 1967, p. 137. 

Interviu su R. Kearney Lėvinas sako: „Bet jei ir pripažįstu judaizmo įtaką, 
nenoriu apie ją kalbėti tikėjimo ar netikėjimo sąvokomis. Tikėti - ne veiks- 
mažodis, kurį reikėtų vartoti su vienaskaitos pirmojo asmens įvardžiu. Nie- 
kas negali pasakyti: aš tikiu arba aš netikiu, kad Dievas yra. Dievo buvi- 
mas - ne individualios sielos, kuri išsako logiškas išvadas, valioje. Ji negali 
būti įrodyta. Dievo egzistencija, Dievo būtis yra šventoji istorija, Žmogaus 
santykio su žmogumi šventumas, kuriame atsiskleidžia Dievas. Dievo bu- 
vimas - tai jo atskleidimas Biblijos istorijoje (Face to Face with Lévinas. 
Ed. by R. A. Cohen. State University of New York, 1986, p. 18). 

Žr. pvz.: Lėvinas E. Le temps et l'autre. - Dans: Wahl J. (Ed.) Le choix, le 
monde, l'existence, Paris, 1947; Lévinas E. La mort et le Temps. Paris, 
Éditions de l'Herne, 1992. 

1930 metais pasirodė jo pirmas didesnis darbas, kuris kartu yra pirmoji 
Husserlio fenomenologijos analizė Prancūzijoje: „Intuicijos problema Hus- 
serlio fenomenologijoje" (Théorie de l'intuition dans la phénomenologie 
de Husserl, Paris, Alcan, 1963). 

Į Richardo Kearney klausimą: „Kaip Jūs apibūdintumėte ypatingą feno- 
menologijos indėlį į šių dienų filosofiją?“ Lėvinas atsako: „Svarbiausias 
Husserlio fenomenologijos indėlis — tai metodologinė procedūra, kurios 
padedamas jis parodo, kaip atsiranda reikšmė, kaip ji pasirodo mūsų pa- 
saulio pažinime, o dar tiksliau, jis parodo, kaip mes suvokiame mūsų in- 
tencionalų prisirišimą prie pasaulio. Fenomenologinis metodas mums at- 
veria galimybę atrasti reikšmę mūsų pačių patirtyje; jis atskleidžia sąmonę 
kaip intencionalumą, kuris visada turi sąlytį su išorėje esančiais arba kito- 
kiais negu jis pats objektais. Žmogiškoji patirtis nėra kokia nors savaime 
aiški substancija arba grynasis cogito, ji visada yra nukreipta arba siekia ko 
nors pasaulyje, kuris ją domina. Fenomenologinis metodas leidžia sąmo- 
nei suprasti tai, kuo ji yra užimta, reflektuoti apie savo esmę ir šitaip at- 
verti anksčiau nepastebėtus intencionalumo akiračius. Kitais žodžiais ta- 
riant, sugrįždama prie sąmonei atsiveriančių akiračių, fenomenologija 
suteikia mums galimybę paaiškinti arba išplėsti pilną objekto intenciona- 
liąją reikšmę, kuri kitu atveju būtų duota kaip abstrakti ir izoliuota, nuo šio 
intencionalaus akiračio atskirta esmė. Taigi fenomenologija mus moko, 

kad sąmonė yra kartu ir susijusi su patirties objektu, ir todėl laisva atsiri- 
boti, kad grįžtų prie savęs, atsidėdama tiems intencionalumo ryšiams, ku- 
riuose objektas pasirodo kaip reikšmingas, kaip mūsų išgyventos patirties 
dalis. Galime teigti, jog fenomenologija - tai forma, kuria suvokiame, kur 
esame; suvokti save - reiškia atrasti reikšmės šaltinį gyvenamajame pa- 
saulyje (Face to Face with Lėvinas, p. 14-15). 

3 Ibid., p. 16. 

* Žr: The Lévinas Reader. Ed. by Sean Hand, Oxford, 1989, p. 1. 

4 Sk.: Derrida J. Violence et Métaphysique, p. 114. 

* Lévinas E. Etika ir begalybė, p. 32. 

8 Waldenfels B. Phänomenologie in Frankreich. Frankfurt am Main, 1983, 
S. 221-222. 

“ Tokiu anoniminės būties patirties aprašymu pradeda savo darbą „Tomas 
Netikėlis“ Maurice'as Blanchot. 

* Lévinas E. Otherwise than Being or beyond Essence. Translated by Al- 
phonso Lingis. Martin Nijhoff Publishers, The Hague/Boston/London, 1981, 
p. XII. 

*6 Lévinas E. La mort et le Temps, p. 17. 

17 Žr.: Schrag C. O. Communicative Praxis and the Space of Subjectivity. In- 
diana University Press, 1989, p. 154. 

* Lévinas E. Totalité et Infini, Essai sur l'extériorité. Den Haag, Kluwer 
Academic, 1971, p. 38. 

S Ibid., p. 6. 

% Tbid., p. 132. 

51 Ibid., p. 8. 

2 Ibid., p. 147. 

33 Tbid., p. 55. 

* Ibid., p. 77. 

5 Tbid., p. 221. 

* Theatrum philosophicum", Language, Counter-Memory, Practice. Tr. Do- 
nald E Bouchard and Sherry Simon, Ithaca, Cornell University Press, 1977, 
p. 165. 

`” Deleuze G. Pourparlers. 1972-1990. Paris, Minuit, 1990, p. 14. 

* Ibid., p. 14. 

*? Tbid., p. 203. 

9 [bid., p. 185. 

*! Filosofijos istorija nėra itin reflektuojanti. Veikiau tai savotiška tapyba — 
dvasiniai, konceptualiniai portretai. Kaip ir tapyboje, čia reikia pasiekti 
panašumą, tačiau nepanašiomis, skirtingomis priemonėmis: panašumą rei- 
kia rodyti, bet ne reprodukuoti (negalima pasitenkinti tuo, ką filosofas pa- 
sakė). Filosofai siūlo naujas sąvokas, jie jas plėtoja, bet nenurodo, ar bent 
pakankamai neatskleidžia, problemų, kurios šiomis sąvokomis aptariamos. 
Pavyzdžiui, Humes'as pateikia naują tikėjimo sąvoką, tačiau nepasako, ko- 
dėl ir kaip pažinimo problema atsisklėidžia kaip tam tikras tikėjimas. Filoso- 
fijos istorijai nebūtina kartoti tai, ką yra pasakęs koks nors filosofas, bet 
privalu atskleisti, kas slypi jo pasakyme, kuro jis nėra pasakęs, tačiau kas 
vis dėlto glūdi tame pasakyme. 

Filosofija visada yra sąvokų kūrimas. Aš niekada nesidomėjau metafi- 
zikos įveikimu arba filosofijos mirtimi. Filosofijai vis dar tebeaktualus už- 
davinys - kurti sąvokas. Niekas už ją to nepadarys. Žinoma, filosofija visa- 
da turėjo varžovų, pradedant Platono „varžovais“ ir baigiant Zaratustros 
juokdariu. Šiandien informatika, komunikacija, rinkos apyvarta savinasi žo- 
džius „sąvoka“, „kūrybinis“, o jos „sąvokų formuotojai“ yra ypatinga rū- 
šis, kuri pardavimo aktą begėdiškai laiko aukščiausia kapitalistinio mąsty- 
mo išraiška, prekiavimo cogito. Filosofija jaučiasi maža ir vieniša tokių jėgų 
akivaizdoje, bet jeigu jai ir teks mirti, tai iš juoko. 

Filosofija ne komunikatyvi, juolab ne kontempliatyvi ar reflektyvi: sa- 
vo prigimtimi ji yra kurianti arba net revoliucinga tiek, kiek nepaliauja 
kurti naujas sąvokas. Vienintelė aplinkybė yra ta, kad sąvokos yra ir būti- 
nos, ir svetimos tokiu mastu, kokiu atliepia tikrąją problemą. Sąvoka ne- 
leidžia mąstymui pavirsti paprasta nuomone, požiūriu, diskusija, plepėji- 
mu. Žinoma, kiekviena sąvoka yra paradoksas. Filosofija - mes bandėme 
ja tęsti, Felixas Guattari ir aš, „Anti-Edipe“ ir „Tūkstantyje plato", ypač 
„Tūkstantyje plato“, storoje knygoje, pateikiančioje daug sąvokų. Mes ne- 
bendradarbiavome, mes parašėme knygą, iš pradžių vieną, paskui antrą, 
ne vienetų prasme, bet neapibrėžto straipsnio prasme. Kiekvienas iš mud- 
viejų turime savo praeitį ir ankstesnius darbus: jis - psichiatriją, politiką, 
filosofiją, kurioje jau yra gausu sąvokų, o aš - „Skirtį ir kartotę“ ir „Pras- 
mės logiką“. Tačiau mudu bendradarbiavome ne tokia prasme, kokia ben- 
dradarbiauja du asmenys. Mudu esame kaip du upeliai, kurie susilieja, kad 
sudarytų vieną - mus pačius. Pagaliau vienas iš „filosofijos“ klausimų visada 

buvo: kaip suprasti „philo“? Ši filosofija man visada buvo lyg antrasis pe- 
riodas, kuris niekada nebūtų prasidėjęs ir išsiplėtojęs be Felixo. 

Toliau, tarkime, seka trečiasis periodas, kai aš kalbu apie tapybą, kiną 
ir kylančius vaizdinius. Bet tai knygos filosofija. Sąvoka, manding, turi dar 
du matmenis: perceptualinį ir afektyvųjį. Kaip tik tai mane domina, o ne 
patys vaizdiniai. Perceptai - ne sąvokos, tai - jausmų paketai ir santykiai, 
išliekantys su tuo, kas juos teigia. Afektai — ne jausmai, tai - tapsmas, per- 
žengiantis pats save (tampantis kitokiu). Didieji anglų ar amerikiečių ro- 
mano meistrai dažnai remiasi perceptais, o Kleistas, Kafka — afektais. Afek- 
tas, perceptas ir sąvoka - tai trys nedalomos jėgos, tekančios iš meno į 
filosofiją ir atgal“ (Deleuze G. Pourparlers, p. 185-187). 

€ Deleuze G. Nietzsche at la philosophie. Paris, PUE p. 3. 

$$ Tbid., p. 50. 

€ Nietzsche, Cahiers de Royaumont. Paris, Minuit, 1967, p. 283. 

$5 Tbid. 

“ Deleuze G. Nietzsche and Philosophy. Cambridge, The University Press, 
1983, p. 71. 

97 Ibid., p. 49. 

$$ Tbid., p. 54. 

© Thid., p. 56. 

? Deleuze G. Différence et répétition. Paris, PUF 1968, p. 3. 

^! Tbid., p. 18-19. 

? Deleuze G. Pourparlers, p. 122. 

R Deleuze G., Guattari E. Qu'est-ce que la philosophie? Paris, Minuit, 1991, 
p. 196. 

^^ Tbid., p. 192. 

P Ibid., p. 198. 

“ Deleuze G. Pourparlers, p. 120. 

17 Ibid., p. 48-49. 

7* Ibid., p. 120-121. 

? Deleuze G. Foucault, p. VIII-IX. 

5 Husserliana, Bd. VI, S. 275. 

*! Bernstein Richard J. The New Constellation. The Ethical-Political Hori- 
zons of Modernity/Postmodernity, Cambridge, 1991, p. 312. 

* Vėliau Lyotardas užsiima ir filosofiniais tyrinėjimais, taip pat dirba Nante- 
re bei Vensene 1968 m. gegužės mėnesį - universitetuose, kurie buvo po- 

litiškai aktyviausi, kol pakviečiamas dirbti ekstraordinariniu profesoriumi 
į Sent Deni universitetą, kuriame dėsto ligi pat išėjimo į pensiją. Lyotar- 
das kartu su Jacgues'u Derrida prisideda prie Tarptautinio filosofijos kole- 
džo (Collége international de philosophie) organizavimo ir tarpais jam vado- 
vauja. Jis ilgai dirbo užsienyje: Berklio, San Paulo ir Kvebeko 
universitetuose, Irvingo universitete Kalifornijoje. 

5 Lyotard J.-E Phenomenology. Albany, State University of New York, 1991, p. 15. 

% Tbid., p. 132. 

55 Pefanis A. Heterology and the Postmodern. Bataille, Baudrillard and Lyo- 
tard. - Durkham and London, 1991, p. 91. 

% Angliškai tai verčiama „The Difference", o vokiškai „Wiederstreit“. 

8 Rewriting Modernity“. - Lyotard J.-F The Inhuman. Reflections on Ti- 

